
Renei 


1 skyrius 


Setą Habardą jie surado ten, kur ir tikėjosi, tačiau ne visai tokios 
būklės kaip manė. Kyburiavo ant virvės, šešios pėdos virš žemės, šiek 
tiek besisukiojantis vėjyje. Slinko atmosferos frontas, ir Setas, kai jį 
aptiko, buvo permirkęs, nors tai ne tiek ir svarbu. Kas nors atkreips 
dėmesį, kad jo batai nebuvo purvini, o apačioje — jokių pėdsakų, tai- 
gi, prasidėjus lietui, veikiausiai kybojo jau miręs. Kodėl tai turėtų būti 
svarbu? Aišku, kad ne. 

Pasikarti ant medžio nėra taip paprasta. Matyt, Habardas pagal- 
vojo apie viską. Virvė buvo trijų ketvirčių colio storumo, supinta iš 
natūralaus manilinio pluošto, nebenauja, bet pakankamai tvirta atlai- 
kyti Setą, prieš mėnesį gydytojo kabinete svėrusį šimtą šešiasdešimt 
svarų. Vėliau vienos Habardo įmonės darbuotojas praneš, jog matė, 
kaip jo bosas nuo ritės nusirėžia penkiasdešimties pėdų ilgio atkarpą, 
kurią po savaitės šitaip dramatiškai panaudojo. Vienas jos galas buvo 
tvirtai pririštas prie žemesnės to paties medžio šakos ir sutvirtintas 
daugybe bet kaip sunarstytų raizginių. Bet jie atlaikė. Kitas virvės ga- 
las permestas per aukštesnę, dviejų pėdų storumo, šaką ir tiksliai dvi- 
dešimt vieną pėdą nuo žemės. Nuo ten ji leidosi apie devynias pėdas ir 
užsibaigė nepriekaištingu pakaruoklio mazgu, kurį Setas neabejotinai 
kažkiek laiko mokėsi surišti. Viskas tiesiog kaip iš vadovėlio: virvė try- 
lika kartų spirališkai persukta, kad tempiama kilpa užsiveržtų. Tikras 
pakaruoklio mazgas perlaužia sprandą, todėl mirtis ištinka greičiau ir 
ne taip skausmingai, taigi Setas aiškiai iš anksto ruošėsi. Išskyrus tai, 
kas savaime suprantama, nesimatė jokių priešinimosi ar kentėjimo po- 
žymių. 

Šešių pėdų aukščio skečiamosios kopėčios, nuspirtos į šalį, gulėjo 
nekaltai šalimais. Jis pasirinko medį, permetė per šaką virvę, ją pri- 


rišo, užkopė, užsinėrė kilpą, o kai visa tai atliko, paspyrė kopėčias ir 
krito. Jo rankos buvo laisvos ir kadarojo šalia kišenių. 

Ar akimirką sudvejojo, apsigalvojo po laiko? Kai jo pėdos prarado 
saugią atramą, bet rankos tebebuvo laisvos, ar griebėsi už virvės sau 
virš galvos ir desperatiškai priešinosi, iki pasidavė? Niekas taip ir ne- 
sužinos, bet tai atrodė abejotina. Vėlesni parodymai atskleis, kad Setas 
buvo žmogus, turėjęs užsibrėžtą tikslą. 

Šiai progai jis išsirinko savo geriausią kostiumą — storo vilno- 
nio audinio, tamsiai pilką ir šiaip jau tausojamą šermenims vėsesniais 
orais. Kostiumų jis turėjo tik tris. Deramai pasikorus, kūnas išsitem- 
pia, tad Seto kelnių klešnių atvartai užsikėlė iki čiurnų, o švarkas — iki 
juosmens. Juodi jo pusbačiai išblizginti spindėjo be mažiausios dėme- 
lės. Mėlynas kaklaraištis surištas tobulai. Tačiau balti marškiniai ištep- 
ti prasisunkusiu iš po virvės krauju. Per kelias valandas paaiškės, kad 
Setas Habardas dalyvavo vienuoliktos valandos pamaldose bažnyčioje 
netoliese. Jis kalbėjosi su pažįstamais, juokavo su diakonu, padėjo ant 
aukų lėkštelės pinigų ir atrodė visai geros nuotaikos. Daugelis žinojo, 
kad jis kovoja su plaučių vėžiu, nors faktiškai niekas neįsivaizdavo, jog 
daktarai jam numatė nebeilgą gyvenimą. Setas figūravo kelių bažny- 
čios maldos grupių sąrašuose. Tačiau jo reputacija buvo suteršta dvejų 
skyrybų, ir kaip tikram krikščioniui ši dėmė — amžina. 

O savižudybė juolab jos neištrintų. 

Medis buvo senas jovaras, kuris daugelį metų priklausė Habardui 
ir jo giminei. Žemę aplinkui, tankiai apaugusią kietmedžio rūšimis, 
vertinga miško medžiaga, Setas ne kartą įkeitė ir sumaniai vertė turtu. 
Dar praėjusio šimtmečio ketvirtame dešimtmetyje žemę jo tėvas įsigi- 
jo abejotinais būdais. Per skyrybų karus dvi buvusios Seto žmonos at- 
kakliai mėgino ją perimti, bet jis atsilaikė. Faktiškai jos gavo visa kita. 

Pirmas įvykio vietoje atsidūrė Kelvinas Bogsas, visų galų meis- 
tras ir ūkio darbininkas, tarnavęs pas Setą kelerius metus. Ankstų sek- 
madienio rytą jam paskambino šeimininkas. 

— Lauk manęs šiandien antrą prie tiltelio, — pasakė. 

Daugiau nieko nepaaiškino, o Kelvinas nebuvo iš tokių, kurie 
klausinėja. Jeigu ponas Habardas pasakė tam tikru laiku kur nors jį 
pasitikti, tai ten ir būsiąs. Paskutinę minutę dešimtmetis Kelvino sū- 


nus įsiprašė pasiimti jį drauge, ir nepaisydamas savo įgimtos intuicijos 
tėvas sutiko, Juodu važiavo žvyrkeliu, mylias zigzagais vingiuojančiu 
per Habardo valdą. Vairuodamas Kelvinas tikrai jautė smalsumą. Ne- 
prisiminė jokio kito susitikimo su savo šeimininku kur nors sekmadie- 
nio popietę. Žinojo, kad jo šeimininkas serga, ir sklandė gandai, neva 
jis miršta, bet ponas Habardas apie tai tylėjo — kaip ir apie visa kita. 

Tiltelis tebuvo medinė platforma, permesta per bevardį siaurą 
upokšnį, kemšamą kuzu“ ir knibždantį skydasnukių gyvačių. Mėnesių 
mėnesius ponas Habardas ruošėsi ją pakeisti plačia betonine pralaida, 
bet įgyvendinti šį sumanymą jam sutrukdė pablogėjusi sveikata. Neto- 
liese buvo laukymė, kur tarp krūmų ir sąžalyno trūnijo dvi apgriuvu- 
sios lūšnos — vienintelės užuominos, kad kadaise čia būta nedidelės 
sodybos. 

Prie tiltelio stovėjo naujausio modelio pono Habardo kadilakas 
atidarytomis vairuotojo durelėmis, taip pat ir bagažine. Bogsas pama- 
žu pririedėjo, sustojo už automobilio ir įsistebeilijo į atdarą bagažinę ir 
dureles. Nusmelkė pirma nuojauta, kad kažkas čia galėtų būti ne taip. 
Jis paliepė savo berniukui likti pikapo kabinoje, paskui iš lėto apėjo 
automobilį, jo neprisiliesdamas. Šeimininko — niekur nė ženklo. Kel- 
vinas giliai atsikvėpė, pasišluostė sudrėkusį veidą ir apžvelgė vietovę. 
Už laukymės, galbūt už šimto jardų, pamatė po medžiu kybantį kūną. 
Sugrįžo prie pikapo ir vėl paliepė sūnui likti kabinoje užsirakinus du- 
ris, bet jau buvo per vėlu: berniukas spoksojo į jovarą tolumoje. 

— Nagi, pasilik čia, — griežtai pasakė Kelvinas. — Ir nelipk iš 
kabinos. 

— (Gerai, tėti. 

Bogsas leidosi eiti. Pernelyg neskubėjo, nes batai slidinėjo pur- 
ve, ir stengėsi išlikti ramus. O ko skubėti? Kuo labiau jis artėjo, tuo 
viskas darėsi aiškiau. Kilpoje kybantis žmogus tamsiu kostiumu buvo 
tikrai negyvas. Galiausiai Kelvinas jį atpažino, pamatė kopėčias ir grei- 
tai perprato vaizdą bei įvykių raidą. Nieko neliesdamas atsitraukė ir 
sugrįžo prie pikapo. 

Buvo 1988-ųjų spalis, ir Misisipės provinciją pagaliau pasiekė te- 


*  Skiautėtoji puerarija (lot. Pueraria lobatum, jap. kuzu). Čia ir toliau paaiškinimai vertėjo. 


lefonai automobiliuose. Pono Habardo mygamas Bogsas tokį įsiren- 
gė ir pikape. Tad dabar paskambino į Fordo apygardos šerifo būstinę, 
glaustai viską pranešė ir ėmė laukti. Šildomas kaloriferio ir per radiją 
raminamas Merlio Hagardo*, nekreipdamas dėmesio į sūnų, Kelvinas 
stebeilijo pro priekinį stiklą, pirštais barbeno į taktą valytuvų ritmui ir 
sumojo verkiąs. Berniukas nedrįso prabilti. 

Po pusvalandžio vienu automobiliu atvyko du šerifo pavaduoto- 
jai; kol jie vilkosi lietpalčius, prisistatė greitoji su trijų žmonių brigada. 
Nuo žvyrkelio jie visi stengėsi įžvelgti senąjį jovarą, bet kelias sekun- 
des įdėmiai stebėjus abejonių neliko: po medžiu kybojo žmogus. Bog- 
sas jiems papasakojo viską, ką žinojo. Šerifo pavaduotojai nusprendė, 
kad geriausia bus veikti, lyg būtų padarytas nusikaltimas, ir greitosios 
brigadai uždraudė artintis prie įvykio vietos. Atvažiavo dar vienas še- 
rifo pavaduotojas, paskui — ir kitas. Pareigūnai apieškojo automobi- 
lį ir nerado nieko, kas bent kiek pagelbėtų. Jie fotografavo ir fiksavo 
vaizdo kamera Setą, kabantį užmerktomis akimis ir groteskiškai per- 
kreipta į dešinę galva. Tyrinėjo pėdsakus aplinkui jovarą ir neaptiko 
jokių įrodymų, kad čia būta kieno nors kito. Vienas šerifo pavaduoto- 
jas nusivežė Kelviną į pono Habardo namus už kelių mylių; berniukas 
važiavo kartu ant užpakalinės sėdynės, vis toks pat nebylus. Durys 
buvo neužrakintos, ir virtuvėje ant stalo jie rado geltoną bloknotą su 
tvarkingu įrašu spausdintomis raidėmis: „Kelvinui. Prašom informuo- 
ti valdžios atstovus, kad aš pats, niekieno nepadedamas, atėmiau sau 
gyvybę. Ant prisegto popieriaus lapo palikau konkrečius nurodymus 
dėl mano laidotuvių. Jokios autopsijos! S. H. Datuota ta pačia diena: 
1988 spalio 2, sekmadienis. 

Galiausiai šerifo pavaduotojai Kelviną paleido. Jis skubiai parga- 
beno sūnų namo, kur šis susmuko į motinos glėbį ir visą likusią dieną 
nepratarė nė žodžio. 


Ozis Volsas buvo vienas iš dviejų Misisipės valstijoje juodaodžių 
šerifų. Kitas buvo visai neseniai išrinktas vienoje iš Deltos apygardų, 


* 


Merle Ronald Haggard (g. 1937) — kompozitorius, kantri ir vesterno stiliaus dainų 
atlikėjas, gitaristas, smuikininkas ir instrumentalistas. 

kurios septyniasdešimt procentų sudarė juodaodžiai. Septyniasdešimt 
keturis procentus Fordo apygardos gyventojų sudarė baltieji, bet Ozis 
laimėjo rinkimus ir buvo pakartotinai perrinktas didžiule balsų pers- 
vara. Juodieji jį dievino, nes buvo saviškis. O baltieji gerbė kaip kie- 
tą farą ir ankstesnę Klantono vidurinės mokyklos futbolo žvaigždę. 
Turint omeny kai kuriuos Giliųjų Pietų“ gyvenimo aspektus, futbolas 
buvo beperžengiąs rasinių skirtumų ribas. 

Kai jam paskambino, Ozis Volsas su žmona ir keturiais vaikučiais 
jau ėjo iš bažnyčios. Prie tiltelio jis atvyko su kostiumu, be ginklo ar 
šerifo ženklelio, bet vis dėlto turėjo į bagažinę įsimetęs senus aulinu- 
kus. Lydimas dviejų savo pavaduotojų, jis po lietsargiu nuklampojo 
per purvą prie jovaro. Seto kūnas jau buvo įmirkęs, nuo jo batų nosių, 
smakro, ausų, pirštų galų ir kelnių klešnių atvartų varvėjo vanduo. 
Ozis sustojo netoli negyvėlio batų, pakėlė lietsargį ir pažvelgė į blyškų, 
apgailėtiną veidą žmogaus, su kuriuo buvo susitikęs tik du sykius. 

Buvo įvykusi tokia istorija. 1983 metais, kai Volsas pirmą kar- 
tą kandidatavo į šerifus, jis turėjo tris varžovus, baltuosius. Tuomet 
susilaukė skambučio iš Seto Habardo, jam visai nepažįstamo ir, kaip 
Ozis vėliau sužinos, žmogaus, vengiančio atkreipti į save dėmesį. Se- 
tas gyveno šiaurrytiniame Fordo apygardos kampe, beveik ties riba su 
Tailerio apygarda. Pasakė, kad užsiima miško medžiagos ir statybinės 
medienos verslu, turi keletą lentpjūvių Alabamoje, vieną kitą fabriką 
šen bei ten, ir darė sėkmingai besiverčiančio žmogaus įspūdį. Jis pa- 
sisiūlė finansuoti Ozio kampaniją, bet tik tuo atveju, jeigu šis paramą 
priims grynaisiais. Dvidešimt penkis tūkstančius dolerių. Savo kabi- 
nete, už užrakintų durų, Setas Habardas atidarė dėžutę ir parodė Vol- 
sui pinigus. Ozis paaiškino, kad aukas kampanijai privalu deklaruoti 
ir taip toliau. Setas nenorėjo, kad ši konkreti jo auka būtų deklaruota. 
Arba grynaisiais, arba išvis nieko. 

— Kojūs už tai norite mainais? — anuomet paklausė Ozis. 

— Noriu, kad jus išrinktų. Nieko daugiau, — atsakė Setas. 

— Dėl to nesu toks garantuotas. 


* 


Jungtinių Valstijų pietryčių regionas (Alabamos, Džordžijos, Luizianos, Misisipės ir 
Pietų Karolinos valstijos), kur išsilaikiusios tvirčiausios plantacijų tipo žemės ūkio ir kultūros 
tradicijos iš laikotarpio prieš Pilietinį karą. 


— Manote, jūsų varžovai neima grynųjų iš po skverno? 

— Galbūt. 

— Žinoma, taip. Nebūkite kvailas. 

Volsas paėmė pinigus. Jis sustiprino savo kampaniją, šiaip taip 
pateko į antrąjį ratą, o paskui per galutinius rinkimus sutrempė savo 
varžovą. Vėliau porą kartų buvo užvažiavęs į Seto kontorą, — pasi- 
sveikinti ir padėkoti, — bet pono Habardo ten taip ir nerasdavo. Jis 
neatsiliepdavo ir į telefono skambučius. Ozis patylom kitus klausinė- 
jo informacijos apie poną Habardą, tačiau mažai ką tesužinojo. Pasak 
gandų, jis užsikalė pinigų iš baldų, bet niekas negalėjo to garantuoti. 
Jam priklausė du šimtai akrų žemės šalia savo namų. Jis nesinaudojo 
nei vietinių bankų, nei teisininkų firmų, nei draudimo agentūrų pas- 
laugomis. Kartkartėmis lankydavosi bažnyčioje. 

Po ketverių metų Ozis susidūrė su menka konkurencija, bet Setas 
vis tiek panoro pasimatyti. Vėl dvidešimt penki tūkstančiai dolerių pe- 
rėjo iš rankų į rankas, ir vėl Setas išnyko iš akių. O dabar jis kybojo ne- 
gyvas, miręs nuo savo paties sumegztos kilpos ir varvantis lietaus lašais. 

Galiausiai atvyko Finas Paundersas, apygardos koroneris. Dabar 
mirtį buvo galima įforminti oficialiai. 

— Nukelkime jį, — pasiūlė Ozis. 

Mazgus atrišo, ir kai virvė atsipalaidavo, Seto kūnas buvo nuleis- 
tas. Jį paguldė ant neštuvų ir uždengė šilumai nelaidžia antklode. Ke- 
turi vyrai įsiręžę patraukė greitosios link. Šerifas sekė paskui nedidukę 
procesiją, toks pat sutrikęs kaip ir kiti. 

Jis jau buvo gerokai pažengęs į penktuosius savo tarnybos metus 
ir matęs ne tiek mažai negyvėlių. Nelaimingi atsitikimai, automobilių 
avarijos, keletas žmogžudysčių, viena kita savižudybė. Nuo savo dar- 
bo nebuvo surambėjęs ir atbukęs. Dažnai vėlai naktimis skambindavo 
tėvams ar sutuoktiniams ir visada baimindavosi dėl kito skambučio. 
Gerasis senukas Setas. Kam gi dabar Ozis turėtų skambinti? Žinojo, 
kad Habardas išsiskyręs, bet neaišku, ar vedė dar sykį. Apie jo šeimą 
nežinojo nieko. Setas buvo apie septyniasdešimties. Jeigu jis turėjo su- 
augusių vaikų, tai kur jie? 

Ak, gerai, Ozis gana greitai tai išsiaiškins. Iš paskos sekamas grei- 
tosios, važiuodamas Klantono link, jis ėmė skambinti žmonėms, kurie 
galėtų ką nors žinoti apie Setą Habardą. 

2 skyrius 


Džeikas Brigansas stebeilijo į ryškiai raudonus savo elektroninio 
žadintuvo skaičius. 5:29 jis ištiesė ranką, nuspaudė mygtuką ir atsar- 
giai iškėlė iš lovos kojas. Karla persivertė ant kito šono ir giliau įsi- 
rausė po apklotais. Džeikas paplekšnojo jai per užpakalį ir pasilabino. 
Atsakymo nesulaukė. Pirmadienis — darbo diena, ir Karla miegos dar 
valandą, o paskui paknopstom puls iš lovos ir su Hana išskubės į mo- 
kyklą. Vasarą Karla miegodavo dar ilgiau, ir jos dienos būdavo užpildo- 
mos mergaitiškais reikalais, tai yra viskuo, ką norėdavo daryti Hana. 
Tačiau Džeiko dienotvarkė retai keisdavosi. Keldavosi 5.30, 6.00 jau 
būdavo „Kavos bare“ ir prieš 7.00 — kontoroje. Mažai žmonių taip 
imdavosi ryto kaip Džeikas Brigansas, nors dabar, pasiekęs brandą, 
trisdešimt penkerių metų amžių, jis vis dažniau klausdavo savęs, ko 
gi atsikėlęs taip anksti? Ir kodėl gi būtinai turi atvykti į savo kontorą 
anksčiau už visus kitus Klantono teisininkus? Atsakymai, kadaise to- 
kie aiškūs, darėsi vis labiau migloti. Nuo Teisės fakulteto laikų jo sva- 
jonė tapti puikiu teismų advokatu anaiptol nesumenko; tiesą sakant, 
jis išliko toks pats ambicingas kaip ir anksčiau. Tik erzino tikrovė. Jau 
dešimt metų pluša teisės apkasuose, o jo kontora tebeužversta testa- 
mentais, nuosavybės dokumentais ar smulkiais ginčais dėl kontraktų, 
ir nė vienos bent kiek dėmesio vertos baudžiamosios bylos, nė vienos 
pelną žadančios automobilių avarijos. 

Didžiausios jo šlovės akimirka atėjo ir praėjo. Išteisinamasis 
nuosprendis Karlui Li Heiliui buvo paskelbtas prieš trejus metus, ir 
Džeikas kartais baimindavosi, kad jau perkopė savo viršūnę. Tačiau 
kaip visada nugindavo tokias abejones ir sau primindavo esąs tik tris- 
dešimt penkerių. Gladiatorius, kuriam daugybė didžių pergalių teismo 
salėje dar prieš akis. 

Nebuvo šuns, su kuriuo galėtų nusiraminti, pasiguosti, nes savo 
šuns jie neteko. Maksas žuvo per gaisrą, prieš trejus metus, kai šis su- 
naikino jų gražų, numylėtąjį ir smarkai įkeistą karalienės Viktorijos 
epochos stiliaus namą Adamso gatvėje. Per patį Heilio teismo proceso 
įkarštį 1985-ųjų liepą jį padegė kukluksklanas. Pirma jie priešakinia- 
me kieme sudegino kryžių, paskui pabandė susprogdinti ir patį pasta- 

tą. Džeikas išsiuntė Karlą su Hana iš miesto, ir pasielgė išmintingai. 
Mėnesį mėginęs jį nužudyti, Klanas galiausiai sudegino jo būstą. Savo 
baigiamąją kalbą teisme jis sakė vilkėdamas pasiskolintu kostiumu. 

Tema apie naują šunį buvo pernelyg nepatogi, kad ją išsamiau 
liestum. Kelis kartus jie nedrąsiai apie tai užsiminė, o paskui gyve- 
no kaip gyvenę. Hana norėjo šuns, ir veikiausiai jai jo stigo, nes buvo 
vienturtė ir dažnai pareikšdavo, kad atsibosta žaisti vienai. Bet Džei- 
kas, o ypač Karla, žinojo, kam teks rūpintis šunyčio mokymu prašytis, 
taip pat ir valyti. Be to, šeima buvo įsikūrusi išsinuomotame name, ir 
jų gyvenimas dar nespėjo nusistovėti. Galbūt šuo jam suteiktų šiokio 
tokio normalumo, o gal ir ne. Dažnai ankstyvomis dienos minutėmis 
Džeikas svarstydavo šį klausimą. Tiesą sakant, jam tikrai trūko šuns. 

Greitomis nusiprausęs po dušu, Džeikas apsirengė mažame at- 
sarginiame miegamajame, jųdviejų su Karla paverstame sandėliuku 
drabužiams laikyti. Šiame menkame, kažkam kitam priklausančiame 
name visi kambariai buvo maži. Viskas laikina. Baldai — apgailėtina 
veltui atiduotų nereikalingų daiktų ir blusų turgaus likučių rinkinys, 
ir jie kada nors bus išmesti, jeigu viskas klostysis kaip planuota, nors 
Džeikui nepatiko sau prisipažinti, kad beveik niekas neinasi pagal jo 
norus. Bylinėjimasis su draudimo kompanija įklimpo beviltiškuose 
ikiteisminiuose manevruose. Savo pretenzijas jis įregistravo teisme 
praėjus šešiems mėnesiams po Heiliui paskelbto verdikto, kai jautėsi 
esąs pasaulio viršūnėje ir tryško pasitikėjimu savimi. Kaipgi kažkokia 
draudimo kompanija drįsta bandyti jį apmauti? Tik parodykite Fordo 
apygardoje dar vieną prisiekusiųjų žiuri, ir jis vėl išgaus puikų verdiktą. 
Bet pasipūtimas ir smarkumas išblėso, kai Džeikas su Karla pamažu 
įsisąmonino, kad iš tiesų buvo per menkai apsidraudę. Ten, už ketu- 
rių kvartalų, tuščias ir sudarkytas jų sklypas tik kėpsojo ir kaupė lapus. 
Gretimais gyvenanti ponia Pikl nenuleisdavo nuo jo akių, bet nelabai 
buvo ką sergėti. Kaimynai laukė, kol iškils puikus naujas namas ir Bri- 
gansai sugrįš. 

Ant pirštų galų Džeikas įtykino į Hanos kambarį, pabučiavo ją į 
skruostuką ir aukštėliau užtraukė antklodes. Dabar jai, jų vienturtei, 
septyneri, ir daugiau vaikų nebus. Mergytė lankė Klantono pradžios 
mokyklos antrą klasę už kampo, kur jos motina mokė darželinukus. 

Ankštoje virtuvėje Džeikas nuspaudė kavos virdulio mygtuką ir 
stebėjo aparatą, iki šis pradėjo burbuliuoti. Atsidaręs portfelį, palie- 
tė vidaus dėkle įstatytą 9 mm kalibro pusiau automatinį pistoletą ir 
įsikimšo kelias bylas. Jau įprato nešiotis ginklą, ir tai jį liūdino. Kaip- 
gi galima normaliai gyventi, jeigu visąlaik čia pat po ranka ginklas? 
Normalu ar ne, bet pistoletas buvo būtinas. Pabando susprogdinti 
tavo namą, paskui jį sudegina; per telefoną grasina tavo žmonai; tavo 
priekiniame kieme padega kryžių; iki sąmonės netekimo sumuša tavo 
sekretorės vyrą, ir vėliau jis numiršta; pasitelkia snaiperį, kuris bando 
tave nušauti, bet nepataiko ir sužeidžia gvardietį; per teismo procesą 
visaip tave terorizuoja ir net jam pasibaigus dar ilgai nesiliauja grasinti. 

Keturi iš teroristų dabar atlieka bausmę kalėjime, trys — federali- 
niame, vienas — Parčmene. Tik keturi, Džeikas nuolat sau primindavo. 
Iki šiol jau turėjo būti dešimtys apkaltinamųjų nuosprendžių — šitaip 
manė Ozis su kitais apygardos juodaodžių lyderiais. Grynai iš įpročio 
ir frustracijos Džeikas bent kartą per savaitę skambindavo į FTB pasi- 
teirauti naujausių žinių apie jų vykdomą tyrimą. Po trejų metų dažnai į 
savo skambučius nesulaukdavo atsakymo. Tad jis rašė laiškus. Tų prisi- 
kaupė tiek, kad jo byla nuosavoje kontoroje užpildė visą spintelę. 

Tik keturi. Jis žinojo daugelio kitų pavardes, visų tebeįtaria- 
mų — šiaip ar taip, bent Džeiko požiūriu. Taigi jis nešiojosi ginklą — 
su visais deramais leidimais ir panašiai. Vieną turėjo savo portfelyje. 
Kitą — automobilyje. Porą — kontoroje, ir dar keletą kitų. Jo medžio- 
kliniai šautuvai sudegė per gaisrą, bet Džeikas savo kolekciją pamažu 
stengėsi atkurti. 

Jis išžengė laukan į mažą plytinį priebutį ir visais plaučiais įkvėpė 
vėsaus oro. Gatvėje tiesiai priešais namą stovėjo patrulinis Eordo apy- 
gardos šerifo automobilis, o prie vairo sėdėjo toksai Luisas Takas, šeri- 
fo pavaduotojas, dirbantis visu etatu naktinėmis pamainomis — nuo 
vidurnakčio iki aštuntos ryto. Svarbiausia jo pareiga buvo kaimynystė- 
je būti matomam pernakt ir konkrečiau — kasryt lygiai 5.45 stovėti su 
savo automobiliu netoliese pašto dėžutės. Nuo pirmadienio iki šešta- 
dienio, kai ponas Brigansas išžengdavo į priebutį ir pasisveikindamas 
pamodavo, Takas jam atsakydavo tuo pačiu. Dar vieną naktį Brigansai 
išliko gyvi. 

Kol Ozis bus Fordo apygardos šerifas, — o tai truks mažiausiai 
dar trejus metus, galbūt ir ilgiau, — jis pats ir jo įstaiga darys viską, 
kas įmanoma, kad Džeiką su šeima apsaugotų. Džeikas ėmėsi Karlo Li 
Heilio bylos, už skatikus dirbo kaip šuo, vangstėsi kulkų, nepaisydavo 
realių grėsmių, prarado beveik viską, iki iškovojo išteisinamąjį verdik- 
tą, Fordo apygardoje vis dar teberezonuojantį. Jį apsaugoti Oziui buvo 
pirmučiausios svarbos reikalas. 

Takas pamažu nuvažiavo. Jis apsuks kvartalą ir sugrįš, Džeikui 
jau išėjus. Stebės namą, kol pamatys virtuvėje šviesas ir žinos, kad 
Karla atsikėlusi ir juda po namus. 

Džeikas važinėjo vienu iš dviejų Fordo apygardoje „Saab“ — rau- 
donu, su 190 000 ridos mylių pagal odometrą. Buvo būtina persėsti į 
geresnę transporto priemonę, bet jis neišgalėjo sau to leisti. Toks egzo- 
tiškas automobilis mažame miestuke kadaise buvo šauni idėja, tačiau 
dabar išlaidos remontui pasidarė žiaurios. Artimiausias automobilių 
prekybos agentas buvo Memfyje, už valandos kelio, tad kiekviena iš- 
vyka į remonto dirbtuves pražudydavo pusę dienos ir atsieidavo tūks- 
tantį baksų. Džeikas buvo pasirengęs amerikietiškam modeliui ir apie 
tai pagalvodavo kiekvieną rytą, kai pasukęs degimo raktelį laukdavo, 
kol variklis suburgs ir atgis. Variklis niekada nenuvildavo ir užsives- 
davo, bet pastarąsias kelias savaites Džeikas pastebėdavo uždelsimą, 
papildomą sūkį ar du, kurie grėsmingai perspėdavo, kad gali nutikti 
kas nors bloga. Jis kone paranojiškai ėmė girdėti kitus garsus ir barš- 
kesius, taip pat kas antrą dieną tikrindavo padangas, nes vis labiau 
dilo jų protektoriai. Atbulom išriedėjo į Kalberto gatvę — ta, nors tik 
keturi kvartalai nuo Adamso gatvės ir ištuštėjusio jų sklypo, aiškiai 
buvo prastesnėje miesto dalyje. Gretimas namas irgi buvo nuomoja- 
mas. Abipus Adamso gatvės rikiavosi kur kas senesni, didingesni ir sa- 
vitesni pastatai. Kalberto gatvę sudarė mišinys priemiestinio stiliaus 
dėžučių, bet kaip sumestų anksčiau, nei miestas pradėjo rimtai žiūrėti 
į planavimą. 

Nors Karla kalbėjo mažai, Džeikas žinojo, kad ji pasirengusi keltis 
kur nors kitur. 

Faktiškai juodu kalbėdavosi, kad reikėtų išsikelti, išvis palikti 
Klantoną. Treji metai, praėję nuo Heilio teismo, nebuvo tokie sėkmin- 

gi, kaip jie tikėjosi ir laukė. Jeigu Džeikui buvo lemta klampoti per savo 
ilgą karjerą kaip vos galą su galu suduriančiam advokatui, tai kodėl to 
nedarius kur nors kitur? Mokytojauti Karla galėtų bet kurioje vieto- 
je. Jie tikrai sugebėtų rasti gerą gyvenimą, be ginklų ir nuolatinio bū- 
dravimo. Džeikas Fordo apygardoje juodųjų galbūt ir buvo gerbiamas, 
bet daugelis baltųjų jo vis dar nemėgo. O fanatikų aplinkui pilna. Kita 
vertus, gyventi tarp tiek daug draugų tam tikru mastu buvo saugu. 
Kaimynai sekdavo transporto eismą ir pastebėdavo bet kokį svetimą 
automobilį. Kiekvienas miesto faras ir kiekvienas apygardos šerifo pa- 
vaduotojas žinojo: mažutės Brigansų šeimos saugumas — didžiausios 
svarbos dalykas. 

Džeikas ir Karla niekur neišvyks, nors kai kada būdavo smagu 
linksmintis senuoju žaidimu „kur tu norėtum gyventi?“ Bet tai buvo 
tik žaidimas, nes Džeikas žinojo: jis niekada nepritaps stambioje kokio 
nors didmiesčio teisės firmoje ir jokioje valstijoje neras mažo miestu- 
ko, kuris jau nebūtų perpildytas alkanų advokatų. Aiškiai matė savo 
ateitį ir dėl jos nesijaudino. Tik svarbu užsidirbti baksų. 

Adamso gatve pravažiavo pro tuščią sklypą, murmtelėjo kelis 
pagiežingus smerkiamus žodžius jo namą sudeginusių bailių adresu, 
taip pat rado kelis rinktinius, skirtus draudimo kompanijai, ir paskui 
nurūko tolyn. Iš Adamso gatvės įsuko į Džefersono, paskui — į Va- 
šingtono, palei šiaurinį Klantono aikštės pakraštį einančią iš rytų į va- 
karus, kurioje priešais didingus teismo rūmus buvo jo kontora. Kaip ir 
kiekvieną rytą 6.00 pastatė automobilį toje pačioje vietoje, nes tokią 
ankstyvą valandą jų buvo užtektinai. Dar dvi valandas, kol atsidarys 
teismo rūmai, parduotuvės ir kontoros, aikštėje bus ramu. 

Tačiau „Kavos bare ', kai Džeikas lengvu žingsniu įžengė vidun ir 
pradėjo sveikintis, buvo triukšminga nuo „mėlynųjų apykaklių *, fer- 
merių ir šerifo pavaduotojų. Kaip ir visada jis buvo vienintelis, vilkintis 
švarku su kaklaraiščiu. „Baltosios apykaklės“ rinkdavosi vėliau kitapus 
aikštės „Arbatinėje“ ir aptarinėdavo palūkanų normas bei pasaulio po- 
litiką. „Kavos bare“ buvo kalbama apie futbolą, vietos politiką ir ešerių 
žūklę. Džeikas buvo vienas iš labai nedaugelio profesinių darbuotojų, 


* 


Šitaip anglosaksiškose šalyse vadinami darbiniukų klasės atstovai; atskiriant juos nuo 
„baltųjų apykaklių“ — tarnautojų ir įvairių profesijų atstovų; tedirbančių fizinio darbo. 

toleruojamų „Kavos bare“ dėl keleto priežasčių: jis buvo mėgstamas, 
storos odos ir geranoriškas, taip pat visada prieinamas, kai prireikda- 
vo kokio nors greito patarimo teisės klausimu už dyką, kuriam nors iš 
mechanikų ar sunkvežimių vairuotojų atsidūrus keblioje padėtyje. Jis 
pasikabino ant sienos švarką ir susirado vietą prie staliuko šalia Mar- 
šalo Preterio, šerifo pavaduotojo. Prieš dvi dienas Senučiukas Misis* 
trimis taškais pralaimėjo Džordžijai, ir tai buvo karšta tema. Apeti- 
tiška, žvitri mergina, vardu Dela, įpylė jam kavos, tuo pat metu ištai- 
kydama bumbtelti savo storoka subine — tokia nusistovėjusi tvarka 
kartodavosi šešis rytus per savaitę. Per kelias minutes ji atnešė valgio, 
kurio jis niekada neužsisakinėdavo — kaip paprastai kvietinės duonos 
skrebutį, kukurūzų košės ir braškių želė. Kol Džeikas ant košės kratė 
aštrųjį „Tabasco“ padažą, Preteris paklausė: 

— Sakyk, Džeikai, ar pažinojai Setą Habardą? 

— Niekada nebuvau jo sutikęs, — atsakė Džeikas, pagaudamas 
kelis žvilgsnius. — Kelis sykius girdėjau jo pavardę. Turėjo sodybą ne- 
toli Palmairos, ar ne? 

— Tas pats. 

Preteris toliau kramsnojo dešrą, kol Džeikas nugėrė kavos. 

Džeikas luktelėjo, paskui prašneko: 

— Spėju, turbūt galima drąsiai sakyti, kad Setą Habardą ištiko 
kas nors bloga, nes apie jį užsiminei būtuoju laiku. 

— Ką aš padariau? — paklausė Preteris. 

Šerifo pavaduotojas turėjo erzinantį įprotį prie pusryčių stalo mes- 
ti garsų, provokuojamą klausimą ir jį palydėti tyla. Jis žinojo smulkme- 
nas ir purvą, bet visada stengdavosi pamatyti, ar kas nors kitas turi 
dar ką pridurti. 

— Pavartojai būtąjį laiką. Paklausei: „Ar jį pažinojai?“, o ne „Ar jį 
pažįsti? — o tai, žinoma, reikštų, kad jis tebėra gyvas. Tiesa? 

— Turbūt. 

— Tai kas gi atsitiko? 

Endis Feras, mechanikas iš „Chevrolet“ techninio aptarnavimo 
centro, garsiai paaiškino: 

— Vakar nusižudė. Rado jį kybantį po medžiu. 


* 


Studentai taip meiliai vadina Misisipės universitetą. 

— Paliko laiškutį ir visa kita, — pridūrė Dela, pranerdama pro 
šalį su kavinuku. 

Kavinė jau veikė valandą, tad galėjai neabejoti, kad Dela apie Seto 
Habardo mirtį žino tiek pat, kaip ir visi. 

— Gerai, kas gi laiškutyje parašyta? — ramiai paklausė Džeikas. 

— Negaliu tau, branguti, pasakyti, — sučirpė ji. — Tai tarp ma- 
nęs ir Seto. 

— Juk tu Seto nepažinojai, — įsiterpė Preteris. 

Dela buvo sena mergšė su mikliausiu liežuviu mieste. 

— Kartą pamylėjau Setą, o galbūt ir dukart. Ne visada pajėgiu pri- 
siminti. 

— Nes jų būta tiek daug, — įgėlė Preteris. 

— Aha, bet tu taip arčiau ir neprisigausi, drauguži, — atkirto ji. 

— Tu tikrai neprisimeni, a? — atšovė Preteris ir susilaukė keleto 
juokelių. 

— Kur buvo laiškutis? — paklausė Džeikas, mėgindamas pokalbį 
pakreipti atgal. 

Preteris prisikimšo į burną krūvą blynų, kurį laiką kramtė, paskui 
atsakė: 

— Virtuvėje ant stalo. Dabar pas Ozį. Jis vis dar tiria, tik nelabai 
ką iš to peša. Panašu, lyg Habardas nuėjo į bažnyčią, atrodė puikiai, 
paskui parvažiavo į savo sodybą, pasiėmė kopėčias, virvę ir atliko tą 
žygį. Vienas iš Habardo samdinių vakar antrą surado jį siūbuojantį lie- 
tuje. Pasipuošusį savo geriausiu sekmadieniniu kostiumu. 

Įdomu, keista, tragiška, bet Džeikui buvo sunku bent kiek jaudin- 
tis dėl žmogaus, kurio niekada nepažinojo. 

— Arjis ką nors turėjo? — paklausė Endis Feras. 

— Nežinau, — atsakė Preteris. — Atrodo, Ozis jį pažinojo, bet 
nedaug kalba. 

Dela vėl jiems pripylė puodelius ir stabtelėjo pašnekėti. Įsispren- 
dusi į klubą prisipažino: 

— Ne, aš jo taip ir nepažinojau. Bet mano pusseserė pažįsta jo 
pirmą žmoną, — jų buvo bent dvi, — ir, pasak pirmosios, Setas turėjo 
kažkiek žemės ir pinigų. Ji sakė, kad jis niekur nesikišdavo, buvo slap- 
tingas ir niekuo nepasitikėjo. Taip pat sakė, kad jis bjaurus šunsnukis; 
kita vertus, po skyrybų jos visos taip kalba. 

— Tu turėtum žinoti, — pridūrė Preteris. 

— Ašir žinau, drauguži. Žinau kur kas daugiau nei tu. 

— Ar yra paskutinė valia, ar paliko testamentą? — paklausė 
Džeikas. 

Tvirtinti testamentus nebuvo iš mėgstamiausių jo darbų, bet pa- 
liekamas nemažas turtas paprastai reikšdavo kam nors mieste padorų 
honorarą. Vien popierių pešiojimas ir keli pasirodymai teisme, nieko 
sunkaus ir pernelyg įkyraus. Džeikas žinojo, kad jau devintą ryto mies- 
to advokatai po visur slampinės, mėgindami sužinoti, kas Setui Ho- 
bardui surašė paskutiniąją valią. 

— Dar nežinau, — pasakė Preteris. 

— Juk testamentai nėra viešas dokumentas, ar ne, Džeikai? — 
paklausė Bilas Vestas, elektrikas iš avalynės fabriko šiauriniame mies- 
to pakraštyje. 

— Ne, kol esi gyvas, — patvirtino Džeikas. — Savo testamentą 
gali pakeisti paskutinę minutę, todėl būtų beprasmiška jį užregistruo- 
ti. Be to, gali nenorėti, kad pasaulis žinotų, kas yra tavo testamente, 
kol nenumirei. Kai tik taip atsitinka ir kai tik testamentas patvirtina- 
mas, jis teisme įregistruojamas ir tampa viešas. 

Kalbėdamas Džeikas apsidairė ir suskaičiavo bent tris vyrus, ku- 
riems rengė testamentus. Surašė juos trumpus, greitai bei pigiai, ir 
mieste tai buvo gerai žinoma. Tas padėdavo išsaugoti klientūrą. 

— Kada prasidės tvirtinimo procedūra? — pasidomėjo Bilas 
Vestas. 

— Laiko ribos nėra. Paprastai likę gyventi velionio žmona ar vai- 
kai suranda testamentą, nuneša jį pas advokatą ir po laidotuvių praė- 
jus kokiam mėnesiui kreipiasi į teismą ir pradeda procedūrą. 

— Kas, jeigu testamento nėra? 

— Tai advokato svajonė, — nusijuokė Džeikas. — Prasideda pai- 
niava. Jeigu ponas Habardas mirė nepalikęs testamento, o tik porą bu- 
vusių žmonų, galbūt keletą suaugusių vaikų, galbūt keletą anūkų, tai 
tie veikiausiai kitus penkerius metus pešis dėl jo nuosavybės, žinoma, 
tariant, kad jis turėjo turto. 

— O, jis turėjo, — per kavinę replikavo Dela. 

Jos radaras visada būdavo aukščiausios parengties. Jeigu suko- 

sėdavai, ji imdavosi tave klausinėti apie sveikatą. Jeigu sučiaudėdavai, 
atskubėdavo su higienine servetėle. Jeigu sėdėtum nebūdingai tykus, 
ko gero, ji pradėtų įkyriai kamantinėti apie tavo gyvenimą namie ar 
darbo reikalus. Jeigu imtumeis kalbėti pašnibždom, stovėtų prie tavo 
staliuko, papildydama puodelius kavos, net ir apypilnius. Ji nieko ne- 
praleisdavo pro ausis, viską įsidėmėdavo ir niekada nepamiršdavo savo 
vaikinams priminti, ką tie prieš trejus metus buvo pasakę priešingai. 

Maršalas Preteris užvertė į Džeiką akis, tartum norėtų pasakyti: 
„Ji kvaiša.“ Bet išmintingai nutylėjo, tik pabaigė doroti savo blynus ir 
susiruošė išeiti. 

Džeikas nedaug nuo jo atsiliko. 6.40 susimokėjo sąskaitą ir pa- 
liko „Kavos barą“, pakeliui apkabinęs Delą ir vos neuždusęs nuo jos 
pigių kvepalų išgarų. Rytuose dangus dažėsi oranžine spalva — aušra 
žengė į priekį. Vakarykštis lietus baigėsi, ir oras buvo vaiskus ir vėsus. 
Kaip visada Džeikas patraukė rytų kryptimi, tolyn nuo savo konto- 
ros — žvaliu žingsniu, lyg vėluotų į kokį svarbų susitikimą. O iš tikrų- 
jų tądien jis jokių svarbių susitikimų neturėjo, tik porą įprastų bėdos 
ištiktų žmonių atsilankymų į kontorą. 

Džeikas leidosi į savo rytmetinį pasivaikščiojimą aplinkui Klanto- 
no aikštę. Žingsniavo pro bankus, draudimo agentūras, nekilnojamojo 
turto biurus, parduotuves ir kavines — viskas tvarkingai glaudėsi kar- 
tu, viskas šią ankstyvą valandą dar buvo uždaryta. Išskyrus kelis, visi 
pastatai buvo dviaukščiai, raudonų plytų, su kaldintos geležies pinučių 
juosiamomis terasomis, išsikišusiomis virš šaligatvių, besidriekiančių 
tobulu kvadratu aplink teismo rūmus ir veją priešais juos. Klantonas 
anaiptol nebuvo klestintis miestas, bet ir nemerdėjo kaip daugelis kai- 
miškų miestukų Pietuose. Anot 1980 metų gyventojų surašymo, jo 
populiacija truputėlį pranoko aštuonis tūkstančius — keturis kartus 
daugiau nei vidutiniškai apygardoje, ir buvo tikimasi, kad po kito sura- 
šymo šis skaičius šiek tiek padidės. Nebuvo tuščių parduotuvių vitrinų, 
nieko užkalto lentomis, jokių liūdnų iškabų „Išnuomojama“ languose. 
Jis pats buvo iš Keravėjaus, mažučio miestuko su pustrečio tūkstan- 
čio gyventojų už aštuoniolikos mylių į vakarus nuo Klantono, ir ano 
Pagrindinė gatvė nyko, pasitraukus prekybininkams, užsidarius kavi- 
nėms, o teisininkams pamažėle susipakuojant knygas ir persikraustant 

į apygardos centrą. Pastarųjų dabar aplinkui Klantono aikštę buvo dvi- 
dešimt šeši, ir jų vis daugėjo, o konkurencija tiesiog smaugė. Kiek dar 
mes pajėgsime atlaikyti? — dažnai savęs klausdavo Džeikas. 
Žingsniuodamas pro kitas advokatų kontoras ir žvelgdamas į už- 
rakintas jų duris ir tamsius priimamuosius, jis mėgavosi. Juk tai savos 
rūšies pergalės ratas. Patenkintas savimi jis yra pasirengęs ryžtingai 
griebtis dienos, kai konkurentai tebemiega. Praėjo pro Hario Rekso 
Vonerio, galbūt savo artimiausio draugo tarp advokatų, kontorą. Šis 
buvo kovotojas, retai kada atvykstantis į darbą prieš devintą, ir dažnai 
priimamasis jau būdavo pilnas sudirgusių skyrybų siekiančių klientų. 
Haris Reksas jau spėjo pagyventi su keliomis žmonomis ir pažinojo 
chaotišką namų sumaištį, todėl labiau buvo linkęs darbą užtęsti iki vė- 
laus vakaro. Džeikas pražingsniavo pro nekenčiamą Salivano firmą — 
didžiausio apygardoje advokatų sambūrio buveinę. Pagal paskutinį 
skaičiavimą — devynių visiškų šiknių, kurių Džeikas stengėsi vengti, 
bet dalinai iš pavydo. Salivano firmos sferai priklausė bankai ir drau- 
dimo kompanijos, o jos advokatai uždirbdavo daugiau nei visi kiti. 
Jis praėjo pro įklimpusią į nemalonumus, su kabančia ant durų spy- 
na seno savo bičiulio Meko Stafordo kontorą. Jau aštuoni mėnesiai jo 
niekas nei regėjo, nei girdėjo po to, kai, matyt, vidury nakties pabėgo 
su savo klientų pinigais. Jo žmona ir dvi dukros vis dar laukė — kaip ir 
oficialus kaltinimas. Slapčia Džeikas vylėsi, kad Mekas kur nors paplū- 
dimyje, gurkšnoja romą ir niekada nebesugrįš. Nelaimingas žmogus, 
nenusisekusia santuoka. „Ir toliau slapstykis, Mekai“, — kasryt pra- 
tardavo Džeikas, paliesdamas kabančią spyną, bet nestabtelėdamas. 
Jis praėjo pro Ford County Times redakciją, pro „Arbatinę“, tik da- 
bar atgyjančią, pro vyriškų drabužių parduotuvę, kur per išpardavimus 
pirkdavosi kostiumus, juodaodžiams priklausančią kavinę „Pas Klodą“, 
kur kiekvieną penktadienį su kitais baltaisiais miesto liberalais valgy- 
davo, pro antikvarą, su kurio sukčiumi savininku Džeikas du kartus by- 
linėjosi, pro banką, tebeturintį antrą jo namo hipoteką ir įsivėlusį į tą 
patį ieškinį su draudimo kompanija, ir pro apygardos administracijos 
pastatą, kur dirbdavo naujasis apygardos prokuroras, kai atvykdavo į 
miestą. Senojo Rufuso Baklio nebeliko: jis buvo ištremtas rinkėjų ir vi- 
siems laikams pasitraukė nuo renkamųjų pareigybių — arba bent taip 

tikėjosi Džeikas ir daugelis kitų. Per Heilio teismą juodu su Bakliu kone 
pasmaugė vienas kitą, ir abipusė neapykanta tebeišliko stipri. Dabar 
buvęs apygardos prokuroras vėl sugrįžo į savo gimtąjį miestuką Smitf1l- 
dą Polko apygardoje, kur laižėsi žaizdas ir grūmėsi dėl pragyvenimo su 
kitomis Pagrindinėje gatvėje susikimšusiomis teisininkų kontoromis. 

Apsukęs ratą, Džeikas atsirakino savo kontoros — apskritai lai- 
komos gražiausia mieste — paradines duris. Pastatas, kaip ir daugelis 
kitų palei aikštę, buvo pastatytas prieš šimtą metų, ir beveik visą tą 
laiką Vilbanksai čia praktikavo teisę. Šis laikotarpis baigėsi, kai Lusje- 
ną, paskutinį likusį iš Vilbanksų ir, be abejo, labiausiai padūkusį, iš- 
metė iš advokatūros. Jis buvo ką tik nusamdęs Džeiką, visai neseniai 
baigusį Teisės fakultetą ir kupiną idealų. Lusjenas norėjo jį pagadinti, 
bet iki sulaukė tam progos, Valstijos advokatų kolegija paskutinį kar- 
tą atėmė iš jo licenciją verstis praktika. Nebelikus šalimais Lusjeno ir 
kitų Vilbanksų, Džeikas paveldėjo nuostabių kabinetų apartamentus. 
Jis naudojo tik penkis iš dešimties tam tinkamų kambarių. Apačioje 
buvo erdvus priimamasis, kur darbavosi ir pasitikdavo klientus dabar- 
tinė sekretorė. O viršuje, trisdešimties iš trisdešimties pėdų kabinete, 
Džeikas leisdavo savo dienas prie masyvaus ąžuolinio rašomojo stalo, 
kuriuo anksčiau naudojosi Lusjenas, jo tėvas ir senelis. Kai atsibosda- 
vo, — o taip dažnai pasitaikydavo, — jis išeidavo pro dvivėres stiklines 
duris į terasą su puikiu vaizdu į teismo rūmus ir aikštę. 

Septintą valandą ryto, pagal grafiką, tikslai pagal dienotvarkę, jis 
gurkšnodamas kavą sėdėjo prie savo rašomojo stalo. Pasižiūrėjo į sta- 
linį kalendorių ir turėjo sau pripažinti, kad diena neatrodė nei daug 
žadanti, nei pelninga. 


3 skyrius 


Dabartinė sekretorė buvo trisdešimt vienerių, keturių vaikų mo- 
tina, Džeiko nusamdyta tik todėl, kad tinkamesnės nepavyko rasti. 
Kai prieš penkis mėnesius pradėjo dirbti, ji atrodė būsianti naudinga. 
Ją vadino Rokse, ir ji turėjo teigiamų savybių: kas rytą pasirodydavo 
darbe 8.30 ar keliomis minutėmis vėliau ir gana pakenčiamai ėjo parei- 

gas — atsiliepdavo į telefono skambučius, pasitikdavo klientus, nuvy- 
davo niekam tikusius, spausdindavo mašinėle, kaupė dokumentus ir 
palaikė savo darbo vietą ganėtinai tvarkingą. Ojei vertintum neigiamą 
ir labiau nusveriančią pusę, Roksė mažai domėjosi darbu, žiūrėjo į jį 
tik kaip į laikiną, kol pasitaikys kas nors geresnio, užpakaliniame prie- 
butyje rūkydavo ir todėl smirdėjo, nuolat zyzdavo dėl per menkos al- 
gos, laidydavo miglotus, tačiau provokuojančius komentarus apie tai, 
kaip maniusi, kad visi advokatai turtingi, ir apskritai buvo nemaloni 
asmenybė, kurią tekdavo kęsti šalia savęs. Kilusi iš Indianos, atitemp- 
ta į pietus per santuoką su kariškiu, kaip daugelis atvykėlių iš Šiaurės 
nebuvo pakanti jai supančiai kultūrai. Buvo gavusi gerą išsilavinimą, o 
dabar gyveno kažkokiame užkampyje. Nors Džeikas ir neklausinėjo, 
bet stipriai įtarė, kad santuoka ne itin teikė jai pasitenkinimo. Jos vy- 
ras per aplaidumą prarado tarnybą. Roksė norėjo, kad Džeikas jos vyro 
vardu bylinėtųsi, bet jis nesutiko, ir ta nuoskauda tebesmilko. Be to, 
smulkiųjų išlaidų kasoje stigo 50 dolerių, ir Džeikas įtarė blogiausia. 

Būtų turėjęs ją išvyti, bet apie tai buvo nemalonu galvoti. Kiekvie- 
ną rytą per savo ramybės laiką Džeikas sukalbėdavo kasdienę maldą, 
prašydamas Dievo suteikti jam kantrybės koegzistuoti su šia moterimi. 

Jų buvo nemažai. Jis samdydavo jaunas, nes tokių buvo daugiau 
ir jos dirbo pigiau. Geresnės iš jų ištekėdavo ir pastodavo, pasiprašy- 
davo šešių mėnesių atostogų. Blogosios flirtuodavo, segėdavo ankš- 
tus mini sijonėlius ir mėtydavo dviprasmiškas užuominas. Viena, kai 
Džeikas ją išvijo, grasino neva iškelsianti ieškinį dėl seksualinio prie- 
kabiavimo, bet buvo areštuota už negaliojančius čekius ir išėjo. 

Jis buvo nusamdęs labiau subrendusių moterų, kad neveiktų jo- 
kios kūniškos pagundos, bet dažniausiai tos būdavo valdingos, moti- 
niškos, išgyvenančios menopauzę ir turėdavo daugiau paskyrimų pas 
daktarus, kaip ir sopulių bei skausmų, apie kuriuos galėtų kalbėti, taip 
pat ir lankytinų laidotuvių. 

Dešimtmečius kontoroje viešpatavo Etelė Tviti, legendinė asme- 
nybė, kuri vadovavo Vilbanksų firmai šios klestėjimo laikais. Daugiau 
nei keturiasdešimt metų Etelė neleisdavo advokatams iškrypti iš kelio, 
terorizuodavo kitas sekretores ir taip kovodavo su jaunesniais bendra- 
darbiais, kad nė vienas neištverdavo ilgiau kaip metus art dvejus. Bet 

dabar Etelė yra išėjusi į pensiją, Džeiko priversta tą padaryti per Heilio 
balaganą. Jos vyrą sumušė kažkokie galvažudžiai, galbūt iš kukluks- 
klano, nors byla liko neišaiškinta ir tyrimas niekur nenuvedė. Kai Ete- 
lė išėjo, Džeikas labai džiaugėsi, o dabar jos bemaž ilgėjosi. 

Lygiai 8.30 jis nulipo apačion į virtuvę, įsipylė dar kavos, paskui 
krapštinėjosi sandėliuke, lyg ir ieškodamas kažkokios senos bylos. Kai 
8.39 pro užpakalines duris įsmuko Roksė, Džeikas stovėjo prie jos ra- 
šomojo stalo, sklaidydamas kažkokio dokumento puslapius, laukda- 
mas, konstatuodamas faktą, kad ji ir vėl pavėlavo į darbą. Kad Roksė 
turėjo keturis mažus vaikus, bedarbį ir nelaimingą vyrą, nemėgstamą 
tarnybą su alga, kurią ji laikė per menka, ir daugybę kitų problemų — 
visa tai Džeikui mažai terūpėjo. Jeigu būtų jam patikusi, galbūt būtų 
ją užjautęs. Bet savaitėms slenkant ji vis mažiau ir mažiau jam patiko. 
Tad jis kurpė bylą, tylomis kėlė trūkumus, kaupė taškus, kad turėtų 
ką pasakyti tuomet, kai pasisodins prieš save nemaloniam pokalbiui. 
Džeikas neapkentė tokios padėties, kai tenka regzti planą, kaip atsi- 
kratyti nepageidaujamos sekretorės. 

— Labas rytas, Rokse, — pasisveikino žvilgtelėdamas į savo ran- 
kinį laikrodį. 

— Sveiki, atleiskite, kad vėluoju, turėjau vaikučius nuvesti į mo- 
kyklą. 

Jam taip pat darėsi bloga nuo melo, kad ir koks jis buvo menkas. 
Vaikučius į mokyklą ir atgalios gabendavo bedarbis jos vyras. Karla tai 
pasitikrino. 

— Aha, — murmtelėjo Džeikas, pasiimdamas šūsnį vokų, jos ką 
tik padėtų ant savo stalo. 

Pasigriebė korespondenciją, kol ji dar nespėjo atplėšti, ir pasklai- 
dė vokus, ieškodamas ko nors įdomaus. Įprasta pašto šlamšto ir advo- 
katiško niekalo krūva — laiškai iš kitų firmų, vienas — iš teisėjo biuro, 
stori vokai su bylų santraukų, prašymų ir peticijų teismui kopijomis ir 
taip toliau. Šitų jis neatplėšė — tai sekretorės darbas. 

— Ko nors ieškote? — paklausė ji, numesdama rankinuką ir mai- 
šelį bei pradėdama įsitaisyti. 

— Ne. 

Kaip paprastai ji atrodė gana nekaip — be makiažo, netvarkin- 

gais plaukais. Tad išskubėjo į tualetą pasidažyti veido ir pasidailinti 
išvaizdos — tam projektui dažnai prireikdavo penkiolikos minučių. 
Dar vienas tylus trūkumas. 

Laiškų šūsnies apačioje, ant paties paskutinio standartinio dy- 
džio voko, Džekas pastebėjo ranka mėlynu rašalu užrašytą savo pa- 
vardę. Atgalinis adresas apstulbino, ir jis vos visko nepaleido iš rankų. 
Kitą korespondenciją numetė ant Roksės stalo vidurio, paskui užsku- 
bėjo laiptais į savo kabinetą ir užsirakino duris. Atsisėdo prie biuro 
viename kampe, po Viljamo Folknerio portretu, kadaise nupirktu 
pono Džono Vilbankso, Lusjeno tėvo, ir apžiūrėjo voką. Kaip visi to- 
kie — paprastas, baltas, prašyminio lapo formato, pigaus popieriaus, 
veikiausiai nupirktas tokių šimto dėžėje už penkis baksus, papuoštas 
dvidešimt penkių centų vertės pašto ženklu kažkokio astronauto gar- 
bei ir ganėtinai storas, kad jame būtų keli popieriaus lakštai. Adresuo- 
tas jam: „Gerb. Džeikui Brigansui, teisės advokatui, Vašingtono gatvė 
146, Klantonas, Misisipės valstija. Be pašto kodo. 

Atgalinis adresas: „Setas Habardas, p. d. 277, Palmaira, Misisipės 
valstija, 38664. 

Vokas buvo antspauduotas žyma „1988 spalio 1“, praėjusį šešta- 
dienį, Klantono pašte. Džeikas giliai atsikvėpė ir neskubėdamas svars- 
tė scenarijų. Jeigu būtų galima tikėti „Kavos baro“ paskalomis, — o 
Džeikas neturėjo pagrindo jomis abejoti bent šiuo momentu, kad ir 
kaip ten būtų, — tai Setas Habardas pasikorė mažiau nei prieš parą, 
sekmadienį. Dabar pirmadienio rytas, 8.45. Kad vokas būtų antspau- 
duotas praėjusį šeštadienį Klantone, Setas Habardas arba kas nors ki- 
tas, veikiantis už jį, laišką įmetė į „Vietinių .siuntų“ dėžutės plyšį Klan- 
tono pašte arba vėlai penktadienį, arba šeštadienį iki vidudienio, kai 
įstaiga užsidaro. Klantone antspaudu žymima tik vietinė korespon- 
dencija, o visa kita nugabenama į Tupelo regioninį centrą, kur rūšiuo- 
jama, antspauduojama ir paskirstoma. 

Džeikas susirado žirkles ir nuo vieno voko galo atidžiai nukirpo 
ploną popieriaus juostelę — nuo priešingo atgaliniam adresui krašto, 
visai arti pašto ženklo, bet pakankamai toli, kad viską išsaugotų. Gal- 
būt jis laiko rankose daiktinį įrodymą. Vėliau viską nukopijuos. Džei- 
kas šiek tiek suspaudė voką ir pakratė, kol iškrito sulankstyti popie- 

riai. Juos išlankstydamas juto sparčiau sutvaksint širdį. Trys lapai, visi 
paprasto balto popieriaus, nieko įmantraus, jokios spausdintos firmi- 
nės antraštės. Pasidėjęs lapus ant stalo, jis išlygino sulenkimus, paskui 
paėmė viršutinįjį. Mėlynu rašalu, gulsčiu braižu, iš pažiūros būdingu 
vyrui, autorius rašė: 


Gerbiamasis p. Brigansai, 

kiek žinau, mes niekada nebuvome susitikę ir nesusitiksime. 
Kai jūs tai skaitysite, aš būsiu miręs ir šis bjaurus miestas, kuriame 
jūs gyvente, ūš savo įprastomis paskalomis. Aš nusižudžiau, bet vien 
tik todėl, kad mano mirtis nuo plaučių vėžio yra neišvengiama. Dak- 
tarai davė man gyventi vos kelias savaites, ir aš pavargau nuo skaus- 
mo. Pavargau nuo daugelio dalykų. Jeigu jūs rūkote, paklausykite 
mirusiojo žmogaus patarimo ir tučtuojau liaukitės. 

Pasirinkau jus, nes turite doro žmogaus reputaciją, ir žavėjausi 
jūsų drąsa Karlo Li Heilio teismo metu. Tvirtai spėju, kad esate tole- 
rantiškas, o to, deja, šioje pasaulio dalyje trūksta. 

Niekinu advokatus, ypač Klantono. Šiame savo gyvenimo eta- 
pe neminėsiu pavardžių, bet numirsiu su daugybe neišsakytų blogų 
linkėjimų įvairiems jūsų profesijos atstovams. Jie grobuonys. Krau- 
geriai. 

Jūs rasite čia įdėtus mano paskutiniąją valią ir testamentą — 
kiekvienas žodis parašytas, pasirašytas ir datuotas mano paties. Aš 
pasitikrinau Misisipės valstijos įstatymus ir likau patenkintas, kad tai 
deramas ranka rašytas testamentas, taigi turi teisę būti juridiškai įgy- 
vendintas. Man pasirašant šį testamentą nedalyvavo joks liudytojas, 
nes, kaip jūs žinote, ranka rašytiems testamentams liudytojai nereika- 
lingi. Prieš metus Tupele, „Rašo teisės firmos“ biuruose, aš pasirašiau 
storesnį testamento variantą, bet ano dokumento išsižadėjau. 

Tikėtina, šis sukels tam tikrų nemalonumų, ir štai kodėl pa- 
geidauju jūsų kaip savo paliekamo turto advokato. Noriu, kad šis 
testamentas būtų ginamas bet kuria kaina, ir, žinau, jūs galite tai 
padaryti. Konkrečiai aš išskiriu iš palikimo du savo suaugusius vai- 
kus, jų vaikus ir dvi buvusias savo žmonas. Jie nėra malonūs žmonės 
ir kovos, tad būkite pasirengęs. Mano turtas nemažas, — jie nė nenu- 

tuokia jo dydžio, — ir kai tik ši paskutinė valia išaiškės, visi ims pulti. 
Kovokite su jais, pone Brigansai, iki pat galo. Mes privalome laimėti. 

Kartu su savižudybės rašteliu palieku nurodymus, kaip orga- 
nizuoti mano šermenų apeigas ir palaidojimą. Neužsiminkite apie 
mano paskutiniąją valią ir testamentą anksčiau nei po laidotuvių. 
Noriu, kad mano šeima būtų priversta pereiti visas gedulingas ap- 
eigas, kol supras, kad jie negauna nieko. Stebėkite jų apsimetinėji- 
mą — jie labai gerai tai sugeba. Ir nė kiek manęs nemyli. 

Iš anksto jums dėkoju už uolų atstovavimą man. Bus nelengva. 
Mane tik guodžia, kad nebūsiu ten ir neteks iškęsti tokio kankinamo 
išmėginimo. 

Nuoširdžiai Jūsų, Setas Habardas. 

1988 m. spalio 1 d. 


Džeikas pernelyg nervinosi, kad pajėgtų skaityti testamentą. Tad 
giliai atsikvėpė, pavaikštinėjo po kabinetą, atidarė stiklines duris į te- 
rasą ir pasigrožėjo pirmu rytiniu teismo rūmų ir aikštės vaizdu, paskui 
vėl sugrįžo prie biuro. Darsyk perskaitė laišką. Jis bus panaudotas kaip 
įrodymas nustatant testamentinį Seto Habardo veiksnumą. Trumpam 
Džeiką sukaustė abejonė. Jis nusišluostė į kelnes rankas. Ar privalėtų 
laišką, voką ir kitus popierius palikti tiksliai ten pat, kur jie buvo, ir 
bėgti atsivesti Ozio. O gal derėtų paskambinti teisėjui? 

Ne. Laiškas atsiųstas jam, konfidencialiai, taigi jis turi visišką 
teisę ištyrinėti turinį. Vis dėlto jautėsi, lyg būtų susidūręs su tiksin- 
čia bomba. Pamažu nustūmė laišką į šalį ir įsistebeilijo į kitą popierių. 
Apsunkusia širdimi ir drebančiomis rankomis žvelgė į mėlyno rašalo 
eilutes ir visiškai gerai suvokė, kad tie žodžiai pasiglemš kitus jo gyve- 
nimo metus, o gal ir dvejus. 

Štai kas buvo parašyta: 


HENRIO SETO HABARDO 
PASKUTINĖ VALIA IR TESTAMENTAS 


Aš, Setas Habardas, 71 m. amžiaus ir sveiko proto, bet yrančio kūno, 
šiuo išdėstau savo paskutiniąją valią ir testamentą: 

1. Esu Misisipės valstijos gyventojas. Juridinis mano adresas — 
Simpsono kelias 4498, Palmaira, Fordo apygarda, Misisipė. 

2. Aš išsižadu visų ankstesnių savo pasirašytų testamentų ir konkre- 
čiai to, kuris datuotas 1987 m. rugsėjo 7 d. ir parengtas pono Luiso Mak- 
gvairo iš „Rašo teisės firmos“ Tupele, Misisipės valstijoje. Ir konkrečiai išsi- 
žadu mano pasirašytojo 1985 m. kovo mėnesį. 

3. Šis testamentas bus parašytas ranka, kiekvienas žodis — mano 
paties, niekam nepadedant. Jį pasirašiau ir datavau aš. Parengiau jį pats 
vienas savo kontoroje šiandien, 1988 m. spalio 1 d. 

4. Esu šviesaus proto ir visiško testamentinio veiksnumo. Niekas man 
nedaro ir nesistengia daryti įtakos. 

5. Mano testamento, pagal kurį palieku turtą, vykdytoju aš paskiriu 
Raselą Ambergą, iš Emberio gatvės 762 Tamplyje, Misisipės valstijoje. Po- 
nas Ambergas buvo mano holdingo kompanijos viceprezidentas ir yra prak- 
tiškai susipažinęs su mano aktyvais ir pasyvais. Aš nurodau ponui Amber- 
gui nusamdyti pono Džeiko Briganso, teisės advokato iš Klantono, Misi- 
sipės valstijos, paslaugas, kad jis suteiktų visą būtiną atstovavimą. Pagal 
mano direktyvą joks kitas Fordo apygardos advokatas neturi prisiliesti prie 
mano paliekamo turto, nei uždirbti bent centą iš testamento tvirtinimo. 

6. Aš turiu du vaikus, — Heršelį Habardą ir Ramoną Habard Defo, — 
o šie irgi turi vaikų, nors nežinau kiek, nes kurį laiką jų nemačiau. Konkrečiai 
išskiriu abu savo vaikus ir visus anūkus iš bent kokio mano turto paveldėji- 
mo. Jie negauna nieko. Aš nežinau tikslios teisinės kalbos, kaip asmuo turėtų 
būti „išbrauktas“ iš paveldėjimo, bet mano tikslas yra jiems — mano vai- 
kams ir anūkams — visiškai uždrausti iš manęs ką nors gauti. Jeigu jie šį tes- 
tamentą ginčys ir pralaimės, noriu, kad apmokėtų visus honorarus advoka- 
tams ir su tuo susijusias teismo išlaidas — tegul tai bus jų godumo pasekmė. 

7. Aš turiu dvi buvusias žmonas, kurių neįvardysiu. Kadangi jos fak- 
tiškai viską gavo per skyrybas, čia jos nieko daugiau negauna. Pabrėžtinai 
jas išskiriu. Tegul jos žūva kančioje kaip ir aš. 

8. Šiuo testamentu aš dovanoju, skiriu, perduodu, palieku po savęs 
(kad ir kiek tai sukels velniavos) 904 turto savo draugei Letei Leng — kaip 
padėką už jos pasiaukojamą tarnybą man ir draugystę per pastaruosius ke- 
lerius metus. Visas jos vardas — Leteša Deloresa Teiber Leng, o adresas — 
Monrouzo kelias 1488, Boks Hilas, Misisipės valstija. 

9. Aš dovanoju, skiriu ir t. t. 59 mano paliekamo turto savo broliui 
Ensiliui F. Habardui, jeigu jis dar gyvas. Daug metų neturėjau iš Ensilio 
žinių, nors dažnai apie jį galvodavau. Jis buvo paklydęs vaikinas, bet nu- 
sipelnęs geresnės dalios. Vaikystėje mudu su juo buvome liudininkai kai ko 
tokio, ko joks žmogus neturėtų kada nors matyti, ir Ensilis liko amžinai 
traumuotas. Jeigu brolis jau miręs, ta jo 576 dalis pasilieka prie mano turto. 

10. Aš dovanoju, skiriu ir t. t. 596 mano paliekamo turto Airių kelio 
krikščioniškajai bažnyčiai. 

11. Mano testamento vykdytojui nurodau parduoti mano namą, 
žemę, nekilnojamąją nuosavybę, asmeninį turtą ir pjautinės medienos san- 
dėlį šalia Palmairos tokia rinkos kaina ir taip greitai, kaip tai yra praktiškai 
įmanoma, 0 įplaukas įdėti į mano paliekamą turtą. 

Setas Habardas, 

1988 m. spalio 1 d. 


Parašas buvo smulkus, tvarkingas ir visai įskaitomas. Džeikas vėl 
nusišluostė į kelnes rankas ir darsyk perskaitė testamentą. Jis buvo 
dviejų puslapių, parašytas beveik tobulai lygiomis eilutėmis, lyg Setas 
būtų skrupulingai naudojęsis kokiu nors tiesyklės šablonu. 

Dėmesio reikalavo dešimtys klausimų, ir akivaizdžiausias iš jų: kas 
gi tokia toji Letė Leng? Ir čia pat antrasis: ką gi tokio ji būtent padarė, 
kad nusipelnytų 90 procentų? O paskui: koks turto dydis? Jeigu jis iš 
tikrųjų nemažas, kokią testamento dalį suris „mirties mokesčiai'*? Šį 
klausimą tuojau pat sekė kitas: kiek galėtų siekti advokato honorarai? 

Bet pirmiau nei pajuto godulį, Džeikas vėl pavaikštinėjo po ka- 
binetą. Galva sukosi, kraujyje tvenkėsi adrenalinas. Kas per nuosta- 
bios teisinės peštynės. Kai pakloti ant stalo pinigai, netenka abejoti, 
kad Seto šeima nusisamdys advokatą ir įnirtingai puls paskutiniąją 
valią. Nors Džeikui dar niekada neteko dorotis su įsisiautėjusiu ginču 
dėl testamento, jis žinojo, kad tokios bylos nagrinėjamos Teisingumo 
teisme ir dažnai prie prisiekusiųjų. Fordo apygardoje retai pasitaikyda- 
vo, kad miręs žmogus paliktų ko nors labai daug, bet kartais būdavo, 
kad kas nors, turėdamas šokio tokio turto, numirdavo, nepalikęs nu- 


* 


Sitaip neoficialiai, niekinamai žinovai vadina testamentu paliekamo turto ir paveldė- 
jimo mokesčius. 


28 


rodymų, kaip tvarkytis su palikimu, arba parašęs įtartiną testamentą. 
Tokie atvejai vietinei advokatūrai būdavo aukso gysla, nes advokatai 
šėldavo bėgiodami į teismą ir iš jo, o paliktas turtas išgaruodavo teisi- 
ninkų honorarams. 

Jis atsargiai įdėjo voką ir tris popieriaus lapus į aplanką ir nunešė 
į apačią ant Roksės stalo. Jau šiek tiek pagražėjusios išvaizdos, ji per- 
žiūrinėjo korespondenciją. 

— Perskaityk šituos, — pasakė jis. — Ir iš lėto. 

Ji perskaitė, kaip nurodyta, ir baigusi ištarė: 

— Oho. Puiku šitaip pradėti savaitę. 

— Senajam Setui — ne taip, — atrėmė Džeikas. — Prašau įsidė- 
mėti, kad tai atėjo su šio ryto paštu, spalio trečią. 

— Na, įsidėmėjau. O ką? 

— Kai kada teisme laikas gali būti svarbus. Šeštadienis, sekma- 
dienis, pirmadienis. 

— Turėsiu būti liudytoja? 

— Galbūt taip, galbūt ne, bet mes tik imamės atsargumo priemo- 
nių, aišku? 

— Taijūs advokatas. 

Džeikas padarė po keturias voko, laiško ir testamento kopijas. 
Vieną atidavė Roksei, kad užregistruotų į naujausių bylų knygą, o dvi 
paslėpė savo rašomojo stalo stalčiuje ir užrakino. Palaukė iki 9.00 ir su 
originalu bei viena kopija paliko kontorą. Roksei pasakė einąs į teismo 
rūmus. Užsuko gretimais į „Vertybinių popierių banką“, kur originalą 
padėjo į savo firmos seifą. 


Ozio Volso įstaiga buvo prie apygardos areštinės, du kvartalai nuo 
aikštės, žemame ilgame betoniniame bunkeryje, popigiai pastatytame 
prieš dešimtmetį. Auglio pavidalo priestatas pridurtas vėliau — šeri- 
fo įstaigai, jo personalui ir pavaduotojams įkurdinti, ir vieta buvo pri- 
grūsta pigių rašomųjų stalų, sulankstomųjų kėdžių, o dėmėta kiliminė 
danga prie grindjuosčių spuro. Paprastai pirmadieniais čia buvo dirba- 
ma karštligiškai, nes reikėdavo tvarkytis su savaitgalio linksmybėmis 
ir žaidimais. Piktos žmonos atvykdavo už užstatą išlaisvinti iš arešti- 

nės savo pagiringų vyrų. O kitos įsiverždavo pasirašyti popierių, kad 
jų vyrus uždarytų į areštinę. Išsigandę tėvai laukdavo smulkmenų apie 
reidą prieš kvaišalus, per kurį susėmė jų vaikus. Telefonai skambėdavo 
dažniau nei įprasta ir neretai į skambučius niekas neatsiliepdavo. Šeri- 
fo pavaduotojai šlaistėsi po patalpas kimšdami spurgas ir užsigerdami 
stipria kava. Prie įprasto karštymečio pridurkite dar keistą slaptingo 
žmogaus savižudybę ir galėsite įsivaizduoti, kaip tą pirmadienio rytą 
ankštose priekinėse įstaigos patalpose buvo gyva. 

Priestato gilumoje, trumpo koridoriaus gale, buvo storos durys 
su baltomis ranka nutepliotomis raidėmis: OZIS VOLSAS, VYRIAU- 
SIASIS ŠERIFAS, FORDO APYGARDA. Už uždarų durų pirmadienio 
rytą anksti atvykęs šerifas kalbėjo telefonu. Skambino iš Memfio susi- 
jaudinusi moteris — jos vaikas įkliuvo vairuodamas pikapą, kuriuo be 
kitų dalykų gabeno ir nemažą kiekį marihuanos. Tai atsitiko praėjusio 
šeštadienio naktį netoliese Čatulos ežero, valstijos parko regione, kur 
neteisėtos veiklos pasitaikydavo dažnai. Žinoma, vaikas buvo nekal- 
tas, ir motina nekantravo atvažiuoti ir jį pasiimti iš Ozio areštinės. 

Ne taip greitai, perspėjo Ozis. Į jo duris kažkas pabeldė. Priden- 
gęs delnu ragelį, jis šūktelėjo: 

— Prašom! 

Durys kelis colius prasivėrė, ir pro plyšį galvą įkišo Brigansas. 
Ozis iškart nusišypsojo ir jam pamojo įeiti. Džeikas uždarė paskui 
save duris ir įsitaisė ant kėdės. Šerifas aiškino, kad nors vaikis ir sep- 
tyniolikos, jis buvo nutvertas su trimis svarais žolės; taigi negali būti 
paleistas pagal laidavimą, kol taip nepaskys teisėjas. Motinai pradė- 
jus plūstis, Volsas susiraukė ir kelis colius atitolino nuo ausies ragelį. 
Palingavo galva ir vėl nusišypsojo. Tie patys seni paistalai. Džeikas irgi 
juos girdėjo, daug kartų. 

Ozis dar šiek tiek pasiklausė, pažadėjo padaryti, ką galės, ir ga- 
liausiai padėjo ragelį. Kilstelėjęs nuo kėdės, paspaudė Džeikui ranką 
ir tarė: 

— Labas rytas, advokate. 

— Ir tau labas rytas, Ozi. 

Juodu šnektelėjo apie šį bei tą ir galiausiai perėjo prie futbolo. 
Ozis anksčiau trumpai žaidė už „Rams“, kol nesusižalojo kelio, ir vis 

dar ištikimai sekė komandos žaidimą. Džeikas buvo „Saints“ aistruo- 
lis, kaip ir daugelis Misisipėje, tad nebuvo apie ką daug kalbėti. Visą 
sieną už Ozio dengė atmintinos futbolo įvairenybės — fotografijos, 
prizai, plokštelės, trofėjai. Kai mokėsi Valstijos Alkorno universitete, 
aštunto dešimtmečio viduryje buvo įtrauktas į Amerikos visų žvaigž- 
džių rinktinę ir, matyt, labai saugojo savo prisiminimus. 

Kokią kitą dieną, kokiu kitu laiku, pageidautina, esant didesnei 
auditorijai, tarkime, per pertrauką teismo salėje, besiklausant kitiems 
advokatams, Oziui galbūt kiltų pagunda papasakoti apie tą vakarą, 
kai netyčia sulaužė Džeikui koją. Džeikas tuomet buvo liesas tik an- 
trų mokslo metų mokinukas, rungtyniaujantis įžaidėju Keravėjaus 
aukštesniosios mokyklos — kur kas mažesnės — komandoje, kuri 
kažkodėl kasmet sezono finale tradiciškai likdavo sutrypta Klantono. 
Rungtynėse, pašaipiai vadinamose užkampio peštynėmis, kova nebu- 
vo lygi. Ozis, puikus linijos saugas, tris žaidimo ketvirčius terorizavo 
Keravėjaus puolimą ir baigiantis ketvirtajam žaibiškai atakavo trečioje 
ir ilgojoje zonoje, mėgindamas nunešti kamuolį maksimalų nuotolį ir 
šitaip pelnyti taškus. Gynėjas, jau aplamdytas ir išsigandęs, neįvertino 
žaibiškos atakos, ir Ozis sutraiškė Džeiką, iš paskutiniųjų besisten- 
giantį grumtis. Ozis visada tvirtindavo girdėjęs trekštelint šeivikaulį. 
Pasak Džeiko versijos, jis negirdėjo nieko kita, kaip tik Ozį urzgiant ir 
švokščiant, kai šoko sudoroti priešininko. Kad ir kokia versija būtų tei- 
singa, vis dėlto bent kartą per metus ši istorija būdavo perpasakojama. 

Tačiau buvo pirmadienio rytas, be paliovos skambėjo telefonai ir 
abu vyrai neturėjo tam laiko. Džeikas akivaizdžiai apsilankė ne šiaip sau. 

— Manau, buvau nusamdytas pono Seto Habardo, — pasakė jis. 

Ozis prisimerkęs tyrinėjo savo draugą. 

— Jo dienos samdyti baigėsi. Dabar jis paguldytas ant akmeninio 
stalo pas Megarglą. 

— Tu nupjovei jo virvę? 

— Pasakykime taip: mes jį nuleidome ant žemės. 

Ozis paėmė aplanką, jį atvertė ir iškėlė tris aštuonių iš dešimties 
colių formato spalvotas fotografijas. Pastūmė jas per stalą Džeikui. Pa- 
darytos iš priekio, nugaros ir dešinio šono — visose tas pats vaizdas: 
Pasigailėtinas ir negyvas Setas, kybantis lietuje. Sekundę Džeikas pasi- 

juto sukrėstas, bet to neparodė. Tyrinėjo groteskiškai perkreiptą veidą 
ir Mėgino prisiminti. 
— Niekada nebuvau to žmogaus sutikęs, — sumurmėjo. — Kas 


jį rado? 

— Vienas iš jo darbininkų. Panašu, kad ponas Habardas tą buvo 
suplanavęs. 

— O taip. — Džeikas išsitraukė iš švarko kišenės kopijas ir pa- 


stūmė jas per stalą Oziui. — Tai gavau su rytiniu paštu. Dar vos tik iš 
spausdintuvo. Pirmas lapas — tai laiškas man. Antrasis ir trečiasis — 
turėtų būti jo paskutinė valia ir testamentas. 

Volsas pakėlė laišką arčiau prie akių ir pamažu perskaitė. Paskui, 
veido išraiška neišsiduodamas jokio jausmo, ėmė skaityti testamentą. 
Baigęs numetė jį ant stalo ir pasitrynė akis. 

— Oho, — teįstengė pratarti. — Ar šis dokumentas teisėtas, 
Džeikai? 

— Iš pirmo žvilgsnio — taip, bet, be abejo, šeima jį puls. 

— Kaip puls? 

— Pradės reikšti visokias pretenzijas: kad seniokas buvo nepilno 
proto, kad šita moteris jam darė nederamą įtaką ir įtikino pakeisti tes- 
tamentą. Patikėk manimi, kai ant kortos pastatyti pinigai, jie kovos iš 
visų jėgų. 

— „Sita moteris , — pakartojo Ozis, nusišypsojo ir ėmė pamažu 
kraipyti galvą. 

— Tują pažįsti? 

— O, taip. 

— Juodoji ar baltoji? 

— Juodoji. 

Džeikas tai įtarė ir nei nustebo, nei nusivylė; veikiau šią akimirką 
jį suvirpino pirmi jaudulio grumesiai. Baltasis ir jo pinigai, paskutinę 
minutę parašytu testamentu palikti juodaodei, kurią, matyt, buvo ge- 
rokai pamėgęs. Aršus ginčas vyks priešais prisiekusiųjų žiuri, ir Džei- 
kas jame aktyviai dalyvaus. 

— Ar gerai ją pažįsti? — paklausė Džeikas. 

Visiems buvo žinoma, kad Ozis pažinojo kiekvieną Fordo apy- 
gardos juodąjį — užsiregistravusius balsuoti ir vis dar delsiančius tai 

padaryti; turinčius žemės ir jos neturinčius, gyvenančius iš socialinės 
pašalpos; dirbančius ir vengiančius dirbti; taupančius pinigus ir įsilau- 
žėlius į namus; sekmadienį lankančius bažnyčią ir jos nelankančius, 
gyvenančius tiesiog smuklėse su kaimiška muzika ir šokiais. 

— Pažįstu, — kaip visada atsargiai pasakė jis. — Ji gyvena kiek 
toliau nuo Boks Hilo, Mažosios Deltos regione. 

Džeikas linktelėjo. 

— Esu per ten važiavęs. 

— Visiškas užkampis, grynai juodųjų. Ji ištekėjusi už tokio Si- 
meono Lengo, nemenko dykūno, tai pasirodančio, tai vėl dingstančio, 
tai išgėrinėjančio, tai nustojančio. 

— Niekada neturėjau reikalų su jokiais Lengais. 

— Tau ir nereikia turėti. Kiek man žinoma, kai būna blaivus, 
vairuoja sunkvežimį ir dirba buldozerininku. Sykį ar du dirbo netoli 
kranto jūroje. Nepastovus. Keturi ar penki vaikai, vienas bernas kalė- 
jime. Viena mergaitė, atrodo, tarnauja kariuomenėje. Spėju, Letei apie 
keturiasdešimt penkeri. Mergautinė jos pavardė Teiber, o šiose vietose 
Teiberų nėra daug. Ojis — Lengas, ir miškai pilni Lengų, deja. Nežino- 
jau, kad ji tarnauja pas Setą Habardą. 

— Ar pažinojai Habardą? 

— Šiek tiek. Jis man davė iš po skverno dvidešimt penkis tūks- 
tančius dolerių, grynaisiais, skyrė abiem mano rinkimų kampanijoms 
ir už tai nieko nereikalavo; per pirmus ketverius mano tarnybos metus 
faktiškai manęs vengė. Mačiau jį pernai vasarą, kai mėginau būti per- 
rinktas, ir jis vėl man davė voką. 

— Paėmei grynais? 

— Tavo tonas man nepatinka, Džeikai, — nusišypsojo Ozis. — 
Taip, paėmiau grynais, nes norėjau laimėti. Be to, ir mano varžovai 
ėmė. Politika šiose vietose — sunkus reikalas. 

— Dėl manęs — kad ir kas. Kiek pinigų senis turėjo? 

— Na, anot jo, nemažai. Asmeniškai aš nežinau. Tai visada buvo 
mįslė. Girdėjau gandus, kad viską prarado per bjaurias skyrybas, — 
Haris Reksas jį nudyrė, — todėl savo reikalus labai slėpė. 

— Gudruolis. 

— Habardui priklauso kažkiek žemės, be to, jis užsiėmė medie- 
nos verslu. Daugiau aš nežinau. 

— O kaip du jo suaugę vaikai? 

— Vakar popiet, apie penktą, telefonu kalbėjausi su Heršeliu Ha- 
bardu, pranešiau blogą žinią. Jis gyvena Memfyje, bet daug informaci- 
jos neišpešiau. Pasakė, kad paskambins savo seseriai, Ramonai, ir juo- 
du atskubės. Setas paliko popieriaus lapą su kai kuriais nurodymais, 
kaip viskas turėtų būti tvarkoma. Gedulingos apeigos rytoj popiet, 
ketvirtą valandą, bažnyčioje, po to laidotuvės. — Ozis trumpam nuti- 
lo ir darsyk perskaitė laišką. — Lyg ir žiauroka, ar ne, Džeikai? Setas 
nori, kad jo šeima iškentėtų deramą gedulą, o tik paskui sužinotų, kad 
savo testamente jis juos apmovė. 

Brigansas negarsiai susijuokė. 

— O, manau, gražu, — pasakė. — Eisi į laidotuves? 

— Tik jeigu ir tu eisi. 

— Sutinku. 

Kurį laiką juodu sėdėjo tylomis, klausydamiesi balsų už durų, 
skambančių telefonu, ir abu žinojo, kiek dar laukia darbų. Bet čia pat 
kybojo tiek daug klausimų, tiek daug dramatiškos įtampos. 

— Įdomu, ką tie berniukai matė? — prašneko Džeikas. — Setas 
ir jo brolis. 

Ozis papurtė galvą — visai nenumanąs. Žvilgtelėjęs į testamentą, 
pasakė: 

— Ensilis E. Habardas. Galiu pabandyti jį surasti, jeigu nori. Pragin- 
ti jo pavardę per mūsų sistemą. Pažiūrėti, ar jis kur nors užregistruotas. 

— Taip ir padaryk. Dėkui. 

Po dar vienos sunkios pauzės Ozis pasakė: 

— Džeikai, šiandien turiu dar daug ką nuveikti. 

Džeikas pašoko ant kojų. 

— Ir aš, — pasakė. — Dėkui. Vėliau paskambinsiu. 


4 skyrius 


Iš Memfio centro į Fordo apygardą automobiliu tik valanda kelio, 
bet Heršeliui Habardui visada tai būdavo vieniša kelionė, kuri tartum 
pražudydavo dieną. Nemaloni ekskursija į savo praeitį, ir dėl daugelio 

priežasčių jis į ją leisdavosi tik iš būtino reikalo, o taip pasitaikyda- 
vo ne itin dažnai. Savo namus jis paliko aštuoniolikos, nusispirdamas 
purvą nuo batų' ir sau pasižadėdamas vengti tos vietos, kada tik bus 
įmanoma. Heršelis buvo tapęs karo tarp savo gimdytojų nekalta auka, 
ir kai tie galiausiai išsiskyrė, stojo motinos pusėn ir pabėgo iš apygar- 
dos ir nuo tėvo. Po dvidešimt aštuonerių metų jam buvo sunku patikė- 
ti, kad senis pagaliau mirė. 

Buvo pastangų susitaikyti, paprastai Heršeliui mygant, ir Setas, 
jo garbei, kurį laiką tverdavo ir stengdavosi toleruoti savo sūnų bei 
anūkus. Bet įsiterpė antra žmona bei antra nenusisekusi santuoka ir 
sugadino reikalus. Pastarąjį dešimtmetį Setui niekas daugiau nerūpė- 
jo kaip tik darbas. Per daugelį gimtadienių jis paskambindavo ir kas 
penkerius metus atsiųsdavo kalėdinius atvirukus, bet tuo jo tėviškos 
pastangos ir baigdavosi. Kuo daugiau jis dirbo, tuo labiau iš aukšto 
žiūrėjo į savo sūnaus karjerą, ir tai buvo pagrindinė įtampos tarp jų 
priežastis. 

Heršeliui priklausė koledžo baras Memfio universiteto studentų 
miestelyje. Baras, kaip tokiems ir būdinga, buvo populiarus ir judrus. 
Heršelis mokėjo savąsias sąskaitas ir šiek tiek nuslėpdavo grynųjų. 
Sūnus kaip tėvas: tebesigalynėjo su savo paties bjaurių skyrybų pada- 
riniais — jas aiškiai laimėjo jo buvusioji, kuriai atiteko abu vaikai ir 
faktiškai visi pinigai. Jau ketverius metus Heršelis buvo priverstas gy- 
venti pas savo motiną sename, tolydžio prastėjančiame name Memfio 
centre kartu su būriu kačių ir kartkartėmis su kokiu nors veltėdžiu val- 
kata, kurį jo motina priglobdavo pas save. Nuo nemalonaus gyvenimo 
su Setu jai irgi liko randai — kaip sakoma, buvo kuoktelėjusi. 

Kai perkirto Fordo apygardos ribą, nuotaika dar labiau subjuro. 
Jis važinėjo sportiniu automobiliu, mažučiu „Datsun“, pirktu iš antrų 
rankų — svarbiausia todėl, kad velionis jo tėvas japoniškų automobi- 
lių nemėgo, tiesą sakant, neapkentė visko, kas japoniška. Per Didįjį 
karą Setas prarado pusbrolį, kuris pateko į japonų nelaisvę, ir mėgavo- 
si skendėjimu tikrai pelnytame fanatizme. 


* Autorius ironiškai perfrazuoja pasakymą iš Šventojo Rašto (NT Mt 10, 14-15; Apd 13, 
50-51) „nusikratykite ir dulkes nuo kojų“ (t. y. nutraukti bet kokius ryšius su nemalonia vieta), 
vartodamas amerikietiškojo futbolo žargoną. 

Netoli Klantono Heršelis susirado kantri muzikos stotį ir klau- 
sydamasis sniaukrojančių vaikiškų didžėjaus komentarų palingavo 
galva. Jis pateko į kitą pasaulį — tą, kurį seniai paliko ir tikėjosi amži- 
nai pamiršti. Gailėjosi savo draugų, tebegyvenančių Fordo apygardoje 
ir niekada jos nepaliksiančių. Du trečdaliai jo baigiamosios klasės iš 
Klantono aukštesniosios tebesilaikė regione — dirbo fabrikuose, vai- 
ravo sunkvežimius ir kirto mišką popieriaus medienos masei. Baigimo 
dešimtmečio proga surengtas klasės susitikimas jį taip nuliūdino, kad 
į dvidešimtmetį nebenuvyko. 

Po pirmų skyrybų Heršelio motina pabėgo iš sodybos ir vėl įsi- 
kūrė Memfyje. Po antrų skyrybų Heršelio pamotė irgi iš ten pabėgo ir 
įsikūrė Džeksone. Kadangi nė viena iš moterų nepanoro šeimos namo, 
Setas jo neišleido iš rankų — kartu su žeme aplinkui. Todėl Heršelis 
būdavo priverstas vėl apsilankyti savo vaikystės košmare kaskart, kai 
važiuodavo pasimatyti su Setu, o tai darydavo tik kartą per metus — 
iki užklupo vėžys. Namas buvo vieno aukšto, rančos stiliaus, raudo- 
nų plytų statinys, patrauktas toliau nuo apygardos plento ir prigludęs 
tamsioje tankių ąžuolų ir guobų paunksnėje. Priešais namą plytėjo 
ilga atvira veja, ant kurios Heršelis vaikystėje žaisdavo — bet nieka- 
da drauge su tėvu. Jiedviem taip ir nepasitaikė pamėtyti beisbolo ar 
amerikietiškojo futbolo kamuolį, pastatyti vaikiškus europietiškojo 
futbolo vartus ar sužaisti amerikietiškąjį futbolą su blokuojamaisiais 
veiksmais. Įsukęs į įvažos keliuką, jis apžvelgė plačią veją ir vėl nu- 
stebo, kokia ji dabar atrodo maža. Sustojo už kito automobilio, jam 
nepažįstamo, su Fordo apygardos numerių lentelėmis, ir minutėlę ste- 
beilijo į namą. 

Jis visada manydavo, kad visai nesijaudins dėl tėvo mirties, nors 
turėjo draugų, kurie perspėdavo priešingai. Tu užaugi į subrendusį 
žmogų; išmoksti valdyti savo emocijas; neapkabini tėvo, nes jis ne iš 
mėgstančiųjų glėbesčiuotis; jam nesiunti dovanų ar laiškų; ir kai tėvas 
numiršta, žinai, kad visai lengvai galėsi toliau gyventi be jo. Šiek tiek 
liūdesio per laidotuves, ašara ar dvi, bet praeina kelios dienos, sunkus 
išmėginimas baigiasi, ir tu nepažeistas grįžti į savo gyvenimą. O tie 
jo draugai galėdavo papasakoti apie savo tėvus ir gražių dalykų. Ma- 
tydavo savo senukus senstančius ir pasitinkančius mirtį be didesnio 

rūpesčio, kas bus po to, ir kiekvienas iš tų jo draugų likdavo priblokš- 
tas sielvarto. 

Heršelis nejautė nieko; nei netekties, nei liūdesio dėl pasibaigusio 
gyvenimo skirsnio; nei gailesčio žmogui, tiek iškamuotam, kad atėmė 
sau gyvybę. Sėdėjo automobilyje ir žvelgė į namą, sau prisipažinda- 
mas, kad tėvui nejaučia nieko. Galbūt tik nedidelį palengvėjimą, kad jo 
nebeliko ir kad jo mirtis reiškė Heršelio gyvenime vienu komplikuotu 
faktoriumi mažiau. Galbūt. 

Jis nuėjo prie paradinių durų. Jam artinantis šios jau buvo beat- 
sidarančios. Tarpduryje stovėjo Letė Leng, vis paliesdama akis higie- 
nine servetėle. 

— Sveiki, pone Habardai, — įsitempusiu iš susijaudinimo balsu 
ištarė ji. 

— Sveika, Lete, — atsakė jis, stabtelėdamas ant betoniniame 
priebutyje padėto guminio kilimėlio kojoms valyti. 

Jeigu geriau ją pažinotų, galbūt žengtelėtų į priekį trumpai ap- 
kabinti ar kokiam nors bendros užuojautos gestui, bet nepajėgė prisi- 
versti to padaryti. Buvo su ja susitikęs tik kokius tris ar keturis kartus 
ir niekada — deramai. Ji buvo namų tvarkytoja, dar juodaodė, ir iš 
tokios visada laukiama, kad laikytųsi nuošaliai, kai susirenka šeima. 

— Man taip gaila, — pasitraukdama atgal pasakė ji. 

— Ir man, — patikino Heršelis. 

Nusekė įkandin Letės vidun, per poilsio kambarį į virtuvę, kur ji 
parodė į kavinuką ir pasakė: 

— Ką tik paruošiau. 

— Ten lauke jūsų automobilis? 

— Taip, sere. 

— Kodėl jį pastatėte įvažoje? Maniau, turėtumėte statyti iš šono 
namo, šalia tėčio pikapo. 

— Atleiskite, nepagalvojau. Einu, jį pavarysiu. 

— Ne, pamirškite. Įpilkite man kavos, cukraus du gabalėlius. 

— Taip, sere. 

— Kur tėčio automobilis, kadilakas? 

Letė rūpestingai įpylė kavos. 

— Paėmė šerifas. Turėtų šiandien sugrąžinti. 

— Kodėl jie paėmė automobilį? 

— Turėsite jų paklausti. 

Heršelis prisitraukė iš po stalo kėdę, atsisėdo ir apsigobė delnais 
puodelį. Šiek tiek atsigėrė, susiraukė ir paklausė: 

— Kaip apie tėtį sužinojote? 

Letė strėnomis atsirėmė į darbastalį ir susikryžiavo ant krūtinės 
rankas. Jis greitomis ją apžvelgė nuo galvos ligi pėdų. Vilkėjo ta pačia 
balta medvilnine suknele kaip ir visados, ilgumo ligi kelių, šiek tiek per 
ankšta ties juosmeniu, kur ji nešiojosi porą nereikalingų svarų, ir labai 
aptempta per pilną krūtinę. 

Ji tos apžvalgos nepraleido iš akių; niekada jų nepraleisdavo. Ke- 
turiasdešimt septynerių metų amžiaus ir pagimdžiusi penkis vaikus, 
Letė Leng susilaukdavo žvilgsnių, tiktai ne iš baltųjų vyrų. 

— Vakar vakare man paskambino Kelvinas, papasakojo, kas įvy- 
ko, ir paprašė šįryt atidaryti namą ir laukti jūsų visų, — paaiškino ji. 

— Turite raktą? 

— Ne, sere. Niekada neturėjau. Namas buvo neužrakintas. 

— Kas toks Kelvinas? 

— Čia, ūkyje, dirbantis baltasis. Pasakė, kad ponas Setas vakar 
rytą jam paskambino ir nurodė antrą valandą susitikti prie tiltelio. Ir 
tikrai, jis buvo ten. 

Ji pertraukė savo pasakojimą ir servetėle palietė akis. 

Heršelis vėl nugėrė kavos. 

— Šerifas sakė, kad tėtis paliko raštelį ir kai kurių nurodymų. 

— Aš nieko tokio nemačiau, bet Kelvinas matė. Pasakė, kad po- 
nas Setas parašė, jog pats atima sau gyvybę. 

Ji pravirko. 

Kurį laiką Heršelis klausėsi, o kai ji nutilo, paklausė: 

— Ar ilgai čia dirbote, Lete? 

Ji giliai atsikvėpė ir nusišluostė skruostus. 

— Nežinau. Gal apie trejus metus. Pradėjau po dvi dienas per 
savaitę — pirmadieniais ir trečiadieniais aptvarkydavau namus, po 
kelias valandas, daug neprireikdavo, nes, žinote, ponas Setas gyveno 
vienas ir kaip vyras buvo gana tvarkingas. Paskui paprašė gaminti jam 
valgį, ir aš mielai tai dariau. Dar kelios valandos. Pagamindavau šio bei 

to ir palikdavau ant viryklės arba šaldytuve. Paskui, kai ponas susirgo, 
manęs paprašė ateidinėti kasryt ir juo rūpintis. Kai chemoterapija pa- 
sidarė išties sunki, jis pragulėdavo lovoje beveik visą dieną ir pernakt. 

— Maniau, jis samdėsi slaugytoją. 

Letei nebuvo paslaptis, kaip mažai ponas Heršelis ir ponia Defo 
matydavo sergantį savo tėvą. Letė žinojo viską, o jie — beveik nieko. 
Tačiau ji bus pagarbi, kaip visada. 

— Taip, sere, kurį laiką samdė, bet paskui slaugytojos jam pradė- 
jo nebepatikti. Jos keisdavosi, ir nežinodavai, kokia pasirodys. 

— Taigi jūs čia dirbote visą laiką. Ar ilgai? 

— Apie metus. 

— Kiekgi tėtis jums mokėjo? 

— Penkis dolerius už valandą. 

— Penkis! Daugoka kaip namų tarnaitei, ar ne? Noriu pasakyti, 
na, aš gyvenu Memfyje, dideliame mieste, ir mano motina savo namų 
tvarkytojai moka už valandą keturis su puse. 

Letė tik linktelėjo, nes neturėjo ką atsakyti. Būtų galėjusi pridur- 
ti, kad ponas Setas jai mokėjo grynaisiais ir dažnai dar duodavo šiek 
tiek papildomai, be to, paskolino 5 000 dolerių, kai jos sūnus pakliuvo 
į bėdą ir sėdo į kalėjimą. Ta paskola dovanota vos prieš keturias dienas. 
Be jokio raštiško įsipareigojimo. 

Nepritardamas Heršelis gurkšnojo kavą. Letė stebeilijo į grindis. 

Lauke trinktelėjo dvejos automobilio durelės. 


Kol pasiekė paradines duris, Ramona Habard Defo jau verkė. 
Priebutyje apkabino savo vyresnįjį brolį, ir šis, jo garbei, įstengė at- 
rodyti ganėtinai susijaudinęs: kietai užmerktos akys, papūstos lūpos, 
suraukta kakta. Tikrai ištiktas nelaimės žmogus. Ramona suraudojo 
tartum iš nuoširdžios širdgėlos, nors Heršelis dėl to abejojo. 

Ji judėjo toliau ir netrukus jau glėbė Letę, lyg jiedvi būtų tikros 
to paties gero ir mylinčio tėvo dukterys. O Heršelis tuo metu tebe- 
stovėjo priebutyje ir sveikinosi su Ramonos vyru — žmogumi, kurio 
neapkentė, ir ta neapykanta ruseno abipusė. Janas Defo buvo dabišius 
iš bankininkų šeimos Džeksone, valstijos sostinėje ir didžiausiame 

mieste, glaudžiančiame bent pusę Misisipės šiknių. Bankai jau seniai 
išnyko (pilvais į viršų), bet Janas amžinai nešis privilegijuotu vaikinu, 
nors vedė už save žemesnę, nors kaip ir visi stengėsi susikombinuoti 
papildomą baksą. 

Juodu mandagiai paspaudė vienas kitam rankas, ir Heršelis 
žvilgtelėjo per jo petį pasižiūrėti jų transporto priemonės. Nieko neti- 
kėta. Tviskantis, iš pirmo žvilgsnio naujas baltas mersedesas sedanas, 
vėliausio modelio iš tokių pačių eilės. Per Ramonos gėrimą ir palaidą 
liežuvį Heršelis žinojo, kad brangusis Janas savo automobilius nuo- 
mojasi trisdešimt šešiems mėnesiams ir anksti juos grąžina. Įmokos 
stato į keblią padėtį jų finansus, bet tai nėra svarbu. Ponui ir poniai 
Defo kur kas svarbiau būti matomiems važinėjant po šiaurinį Džekso- 
ną derama transporto priemone. 

Galiausiai visi susirinko poilsio kambaryje ir ten susėdo. Letė 
jiems atnešė kavos ir kokakolos, paskui pro atdaras miegamojo duris 
koridoriuje pareigingai pasitraukė į nuošalį. Iš ten dažnai klausydavo- 
si, kai ponas Setas poilsio kambaryje kalbėdavosi telefonu. Ji girdėda- 
vo viską. Ramona dar šiek tiek paverkė ir paraizgojo, kaip viskas nejį- 
tikėtina. Vyrai tik klausėsi su tuo sutikdami, kartkartėmis pratardami 
skiemenį ar du. Netrukus juos pertraukė sučirškęs durų skambutis. 
Iš bažnyčios atvyko dvi ponios su pyragu bei troškiniu, ir joms buvo 
negalima atsakyti. Atskubėjusi Letė nunešė maistą į virtuvę, ponios nė 
nekviestos plumptelėjo poilsio kambaryje ant kėdžių ir įniko treliuoti 
paskalas. Dar tik vakar mačiusios jų brolį Setą bažnyčioje, ir jis taip 
gerai atrodęs. Žinojusios apie plaučių vėžį ir viską, bet, dievaži, jis lyg 
ir buvo ligą įveikęs. 

Heršelis ir abu Defo nieko nesakė. Letė nuošaliai klausėsi. 

Bažnyčios ponioms knietėjo pratrūkti visokiais klausimais: „Kaip 
jis tai padarė?“, „Ar paliko raštelį?“, „Kam atitenka pinigai?“ ir „Ar čia 
gali būti kokio nors nešvaraus žaidimo?“, bet buvo skaudžiai aišku, kad 
toks įkyrus smalsumas nebus gerai sutiktas. Po dvidešimties beveik 
nebylių minučių visas įdomumas dingo, ir jos subruzdo atsisveikinėti. 

Joms išėjus, po penkių minučių vėl sučirškė durų skambutis. Mat 
kiemas buvo stebimas. Trys automobiliai traukė dėmesį. 

— Atidarykite, Lete, — iš poilsio kambario šūktelėjo Heršelis. — 
Mes slėpsimės virtuvėje. 

Su citrininiu pyragu prisistatė kaimynė iš kitapus kelio. Letė jai 
padėkojo ir paaiškino, kad pono Seto vaikai iš tikrųjų čia yra, bet „ne- 
priima svečių.“ Kaimynė šiek tiek palūkuriavo priebutyje, norėdama 
žūtbūt įsigauti vidun ir įkišti nosį į šeimos dramą, bet Letė mandagiai 
užtvėrė duris. Jai pagaliau pasitraukus, Letė pyragą nunešė į virtuvę, 
kur tas nepaliestas liko kėpsoti ant darbastalio. 


Virtuvėje prie stalo netrukus buvo prieita prie reikalo. 

— Ar matei testamentą? — paklausė Ramona. 

Jos akys dabar buvo stebėtinai vaiskios ir žėrėjo susidomėjimu 
bei įtarumu. 

— Ne, — atsakė Heršelis. — O tu? 

— Ne. Buvau čia prieš porą mėnesių... 

— Liepą, — pertraukė Janas. 

— Gerai, liepą, ir mėginau pasikalbėti su tėčiu apie testamentą. 
Jis pasakė, kad kažkokie teisininkai Tupele jį surašė ir kad mumis bus 
tinkamai pasirūpinta, bet tai ir viskas. Ar kada nors tu su juo apie tai 
kalbėjai? 

— Ne, — prisipažino Heršelis. — Tiesiog neatrodė tinkama, su- 
pranti? Seniokas merdėjo nuo vėžio, o aš klausinėsiu apie jo testamen- 
tą? Negalėjau taip elgtis. 

Letė tūnojo koridoriuje, prietemoje gaudydama kiekvieną žodį. 

— O kaip jo aktyvai? — šaltakraujiškai paklausė Janas. 

Jis turėjo rimtą pagrindą domėtis, nes didžiuma jo aktyvų buvo 
smarkiai įkeisti. Jo kompanija statė žemesnės klasės prekybos centrus 
ir pasažus ir su kiekvienu sandoriu gerokai įsiskolino. Jis pašėlusiai 
dirbo, stengėsi nenuvilti savo skolintojų, bet tie nuolat nepatenkinti 
rėkaudavo. 

Heršelis piktai sužioravo akimis į savo svainį, parazitą, bet pasi- 
stengė išlikti šaltas. Visi trys įtarė, kad dėl Seto palikimo kils nemalo- 
numų, todėl nebuvo prasmės jų skubinti. Netrukus jiems teks kariau- 
ti. Gūžtelėjęs pečiais Heršelis atsakė: 

— Nežinau. Jis buvo labai uždaras, kaip ir patys matėte. Šis na- 
mas, du šimtai akrų žemės, pjautinės medienos sandėlis, bet aš nieko 

nežinau apie paimtas paskolas ir panašius dalykus. Apie reikalus mudu 
niekada nesikalbėdavome. 

— Judu nesikalbėdavote apie nieką, — kandžiai bloškė per stalą 
Ramona, paskui iškart atsitraukė. — Atleisk, Heršeli. Prašau. 

Bet tokios pigios replikos iš nuosavos sesers niekaip nebuvo gali- 
ma praleisti nesureagavus. Piktai nusišiepęs Heršelis atkirto: 

— Nė neįsivaizdavau, kad tu ir senis buvote tokie artimi. 

Janas skubiai pakeitė temą: 

— Arjis čia turi kabinetą ar vietą, kur laikė savo asmeninius po- 
pierius? Nagi. Kodėl mums nepasidairius? Turėtų būti banko ataskai- 
tos, žemės nuosavybės dokumentai ir sutartys, velniai rautų, lažinuos, 
kur nors čia pat name yra net testamento kopija. 

— Letė turėtų žinoti, — spėjo Ramona. 

— Jos į tai neįtraukime, — pasakė Heršelis. — Ar žinojote, kad 
jis jai mokėjo po penkis baksus už valandą, per visą parą? 


— Po penkis baksus? — pakartojo Janas. — Kiek mes mokame 
Bernisei? 

— Po tris penkiasdešimt, — atsakė Ramona. — Už dvidešimt 
valandų. 


— Memfyje mes mokame po keturis su puse, — išdidžiai pranešė 
Heršelis, lyg jis, o ne motina išrašinėtų čekius. 

— Kodėl toks senas nagas kaip Setas namų tvarkytojai turėtų 
tiek daug mokėti? — balsu mąstė Ramona, bet žinojo, kad atsakymo 
neras. 

— Verčiau tegul džiaugiasi, — pasakė Heršelis. — Jos dienos čia 
suskaičiuotos. 

— Vadinasi, mes ją išvejame? — paklausė Ramona. 

— Nedelsiant. O ką kita mums daryti? Norite mėtyt tokius pi- 
nigus? Klausyk, sese, štai planas. Prastumiame laidotuves, pasakome 
Letei viską sutvarkyti, paskui ją atleidžiame ir užrakiname namą. Kitą 
savaitę jį išstatysime parduoti ir tikėsimės geriausia. Nėra jai čia ko 
šlaistytis už penkis dolerius per valandą. 

Prietemoje Letė nunarino galvą. 

— Galbūt ne taip greitai, — mandagiai pasiūlė Janas. — Netru- 
kus mes pamatysime testamentą. Iš jo sužinosime, kas bus paskirtas 

paskutinės valios vykdytoju, galbūt vienas iš jūsų. Paprastai tai būna 
likęs gyventi sutuoktinis ar kuris nors iš vaikų. Vykdytojas adminis- 
truos paliktą turtą pagal testamente nurodytas sąlygas. 

— Aš visa tai žinau, — pasakė Heršelis, nors iš tikrųjų nežinojo. 

Kadangi Janas kasdien turėdavo reikalų su teisininkais, šeimoje 
jis dažnai vaidindavo teisės žinovą. Tai viena iš daugelio priežasčių, 
kodėl Heršelis jo neapkentė. 

— Tiesiog negaliu patikėti, kad jis miręs, — pratarė Ramona, iš- 
spausdama ašarą, kurią galėtų nusišluostyti. 

Heršelis rūsčiai nužvelgė seserį, ir jam kilo pagunda atbula ran- 
ka per stalą jai trenkti. Jo žiniomis, Ramona sykį per metus atlikdavo 
kelionę į Fordo apygardą, paprastai viena, nes Janas negalėjo pakęs- 
ti sodybos, o Setas — Jano. Džeksoną ji palikdavo apie devintą ryto, 
mygdavo Setą susitikti priešpiečių vis toje pačioje pakelės kepsninėje 
dešimt mylių šiauriau Klantono, paskui nusekdavo jį į namus, kur iki 
14.00 pradėdavo nuobodžiauti ir 16.00 vėl leisdavosi atgalios. Du jos 
vaikai, abu vidurinėje mokykloje (privačioje), nebuvo matę savo sene- 
lio metų metus. Tikrai, Heršelis negalėtų tvirtinti apie save nieko ge- 
riau, bet, kita vertus, jis čia nesėdėjo verkdamas netikromis ašaros ir 
neapsimetinėjo, kad ilgisi savo senio. 

Į virtuvės duris kažkas garsiai pabeldė, ir jie krūptelėjo. Atvyko 
du uniformuoti šerifo pavaduotojai. Heršelis atidarė duris ir pakvietė 
juos į vidų. Nepatogus pažindinimasis vyko prie šaldytuvo. Nusiėmę 
kepures, šerifo pavaduotojai paspaudė jiems rankas. 

— Atleiskite, kad jus trukdome, — atsiprašė Maršalas Prete- 
ris, — bet mane ir pareigūną Lunį čia atsiuntė šerifas Volsas, kuris, 
beje, perduoda savo nuoširdžiausią užuojautą. Mes parvarėme pono 
Habardo automobilį. 

Jis padavė Heršeliui raktelius. Šis padėkojo. 

Pavaduotojas Lunis išsitraukė iš kišenės voką. 

— Čia tai, ką ponas Heršelis paliko virtuvėje ant stalo, — paaiš- 
kino. — Mes tai aptikome po to, kai jį suradome. Šerifas Volsas padarė 
kopijas, bet mano, kad originalai turi likti šeimai. 

Jis padavė voką Ramonai. Ji vėl sušniurkščiojo. 

Trejetas padėkojo, ir dar kartą nepatogiai sulinksėję galvomis bei 

visiems paspaudę rankas pareigūnai išvyko. Ramona pravėrė voką, iš- 
traukė du popieriaus lapus. Pirmasis buvo laiškelis Kelvinui, kuriuo 
Setas patvirtino savo mirtį kaip iš tikrųjų savižudybę. Antrasis adre- 
suotas ne savo vaikams, bet „Tiems, kuriuos tai gali liesti“. Jame buvo 
parašyta: 


Nurodymai dėl laidotuvių apeigų 

Aš pageidauju paprastų apeigų Airių kelio krikščioniškoje baž- 
nyčioje antradienį, spalio 4-ą, 16-ą valandą, vadovaujant garbiajam 
tėvui Donui Makelveinui. Norėčiau, kad ponia Nora Beins giedotų 
himną „Senas šiurkštus kryžius“. Nenoriu, kad kas nors sakytų šlo- 
vinamą kalbą. Neįsivaizduoju nieko, kas ir norėtų ją sakyti. O šiaip 
garbusis tėvas Makelveinas galės kalbėti, ką norės. Ne ilgiau kaip 
trisdešimt minučių. 

Jeigu kas nors iš juodyjų norės dalyvauti mano šermenyse, juos 
įleisti. Jeigu jie nebus įleisti, pamirškite visas apeigas ir užkaskite 
mane į žemę. 

Mano karsto nešėjai: Harvis Mosas, Dveinas Tomasas, Stivas 
Holandas, Maikas Milsas ir Volteris Robinsonas. 


Nurodymai dėl palaidojimo 

Aš ką tik nusipirkau plotą Airių kelio kapinėse už bažnyčios. 
Jau kalbėjausi su ponu Frenku Megarglu iš laidojimo namų, ir jam 
sumokėta už karstą. Jokio kaprūsio. Noriu, kad tuoj po bažnytinių 
apeigų būčiau greitai palaidotas — karstas nuleistas į duobę dau- 
giausia per penkias minutes. 

Viso labo. Pasimatysime anapus. 

Setas Habardas. 


Perleidę laiškelį per rankas aplinkui virtuvės stalą, jie dar įsipy- 
lė kavos. Heršelis atsipjovė didelį gabalą citrininio pyrago ir paskelbė, 
kad tas puikus. Abu Defo jo atsisakė. 

— Panašu, kad jūsų tėvas viską gana gerai suplanavo, — darsyk 
perskaitęs nurodymus pakomentavo Janas. — Greitai ir paprastai. 

Neiškentusi Ramona leptelėjo: 

— Juk turime pakalbėti apie nešvarų žaidimą, ar ne? Apie tai dar 
nebuvo užsiminta, a? Galime tai bent aptarti? Ar jūs tikrai tikite, kad 
tėtis nusižudė? 

Heršelis ir Janas vėpsojo į ją, lyg ką tik būtų užsiauginusi ragus. 
Abiem kilo pagunda papriekaištauti, pasityčioti iš jos kvailumo, bet 
per ilgą, nesmagią pauzę nieko nebuvo pasakyta. Heršelis pamažu at- 
sikando dar kąsnį pyrago. Atsargiai pakėlęs abu popieriaus lapus, Ja- 
nas prašneko: 

— Dieve, kas gi galėtų tai suklastoti? Juk Seto rašysena atpažįs- 
tama iš dešimties jardų atstumo. 

Ramona verkė šluostydamasi ašaras. 

Heršelis pridūrė: 

— Mona, aš klausiau šerifo, ir jis tikras, kad tai savižudybė. 

— Žinau, žinau, — kūkčiodama suvebleno ji. 

— Jūsų tėvas buvo bemirštąs nuo vėžio, labai kentėjo skausmą 
ir panašiai, bet viską suėmė į savo rankas. Panašu, kad buvo itin nuo- 
dugnus. 

— Nepajėgiu tuo patikėti, — pasakė ji. — Kodėl jis negalėjo pa- 
sikalbėti su mumis? 

„Nes jūs, žmonės, niekada nesikalbėdavote vienas su kitu“, — 
prietemoje sau pratarė Letė. 

Janas, žinovas, varė toliau: 

— Savižudybės atvejais tai nėra neįprasta. Jie niekada su niekuo 
nekalba ir ilgai viską planuoja. Prieš dvejus metus nusišovė mano dėdė 
ir... 

— Tavo dėdė buvo girtuoklis, — metė Ramona, jau sausomis 
akimis. 

— Taip, tikrai, ir buvo girtas, kai nusišovė, bet vis tiek sugebėjo 
viską suplanuoti. 

— Pakalbėkime apie ką nors kitką, a? — pasiūlė Heršelis. — Ne, 
Mona, nešvaraus žaidimo nebuvo. Setas pats tai padarė ir paliko laiš- 
kelius. Sakau, pereiname namą ir paieškome popierių, banko ataskaitų, 
galbūt testamento, šiaip to, ką mums galbūt reikėtų surasti. Mes esame 
šeimos nariai ir dabar už viską atsakingi. Juk tai nieko bloga, tiesa? 

Janas ir Ramona pritariamai linksėjo. 

O Letė faktiškai šypsojosi. Mat ponas Setas anksčiau sunešė vi- 
sus turimus popierius į savo kabinetą ir užrakino dokumentų spinte- 
lėje. Per pastarąjį mėnesį nuodugniai išvalė savo rašomojo stalo stal- 
čius ir pašalino viską, kas galėtų būti įdomu. Ir jai pasakė: „Lete, jeigu 
man kas nors atsitiks, visi svarbūs dokumentai yra mano kabinete ir 
saugiai užrakinti. Viską tvarkys advokatai, o ne mano vaikai. Taip pat 
pridūrė: „Ir mažumėlę palieku tau.“ 


5 skyrius 


Pirmadienį iki vidudienio jau visa Fordo apygardos advokatūra 
ūžė naujiena apie savižudybę ir — gerokai svarbiau — smalsumu, kuri 
firma galėtų būti pasirinkta tvarkyti oficialų testamento tvirtinimą. 
Nemažai mirčių sukeldavo panašius atgarsius, o labiausiai — lemtin- 
gos automobilių avarijos, ir tai savaime suprantama. Tačiau anaiptol 
ne paprastų paprasčiausios žmogžudystės. Daugelis žmogžudžių bū- 
davo iš žemesniųjų socialinių sluoksnių ir todėl neišgalėdavo mokėti 
bent kiek reikšmingesnių honorarų. Dienai prasidėjus, Džeikas netu- 
rėjo nieko — nei žmogžudysčių, nei automobilių avarijų, nei pelną ža- 
dančių testamentų. Nors atėjus priešpiečių metui mintyse jis jau leido 
kažkiek pinigų. 

Jis visada galėdavo rasti ką nors veikti teismo rūmuose kitapus 
gatvės. Žemės kadastro skyrius buvo antrame aukšte, ilgoje plačioje 
salėje, kur eilėmis išrikiuotose lentynose buvo sudėtos storos sklypų 
planų knygos su dviejų šimtų metų senumo duomenimis. Būdamas 
jaunesnis, kai visiškai pabosdavo slapstytis nuo Lusjeno, jis valandų 
valandas kniūbodavo prie senų žemės nuosavybės dokumentų, dova- 
nojimo aktų, lyg rengtų kokį nors stambų sandorį. Tačiau dabar, sulau- 
kęs trisdešimt penkerių metų amžiaus ir turėdamas dešimties metų 
darbo patirtį, vengdavo tos salės, kada tik būdavo įmanoma. Save 
įsivaizdavo kaip teismų advokatą, o ne nuosavybės teisės dokumentų 
tikrintoją; teismų skandalistą, o ne kokį nedrąsų advokatėlį, kuriam 
pakanka gyventi archyvuose ir stumdyti po rašomąjį stalą popierius. 
Net jeigu ir taip, — ir nepaisant jo svajonių, — kasmet pasitaikydavo 

atvejų, kai Džeikui, kaip ir kiekvienam kitam miesto advokatui, tekda- 
vo vieną kitą valandą pasigilinti į apygardos registrus. 

Salė buvo pilnutėlė žmonių. Labiau klestinčios firmos parengia- 
mąjį darbą pavesdavo atlikti teisininkų padėjėjams, ir dabar keletas 
jų tampė knygas ten ir atgal, surauktais antakiais gilinosi į puslapius. 
Džeikas pasikalbėjo su pora tuo pačiu užsiimančių advokatų — dau- 
giausia apie futbolą, nes nė vienas nenorėjo būti nutvertas knaisiojan- 
tis purvo apie Setą Habardą. Laikui prastumti jis pavartė „Testamen- 
tų indeksą“, norėdamas pažiūrėti, ar koks nors iš žymesnių Habardų 
buvo perdavęs Setui žemę ar aktyvus, bet per pastaruosius dvidešimt 
penkerius metus nieko nesurado. Koridoriumi nuėjo į kanceliariją, ke- 
tindamas peržiūrėti senas skyrybų bylas, tačiau aplinkui šniukštinėjo 
kiti advokatai. 

Jis paliko teismo rūmus ir leidosi ieškoti geresnio informacijos 
šaltinio. 


Nieko netikėta, kad Setas Habardas neapkentė Klantono advo- 
katų. Daugelis, kuriems teko bylinėtis dėl skyrybų ar šiaip dėl ko nors 
ir susidurti su Hariu Reksu Voneriu, liko nelaimingi visą tolesnį savo 
gyvenimą ir bjaurėjosi viskuo, kas siejosi su teisininko profesija. Setas 
nebuvo pirmas, kuris nusižudė. 

Haris Reksas siurbė kraują kartu su pinigais, žeme ir visu kitu 
turtu. Jo specializacija buvo skyrybos, ir juo šlykštesnės — tuo geriau. 
Jis mėgavosi purvu, kova be taisyklių, peštynėmis vienas prieš vieną, 
jauduliu, kurį sukeldavo slapčia padaryti pokalbių telefonu įrašai ar 
netikėtai parodyta momentinė draugužės nuotrauka naujame auto- 
mobilyje su nudengiamu viršumi. Jo teismuose ginamos bylos būdavo 
apkasų karyba. Jo pasiekti susitarimai dėl alimentų mušdavo rekor- 
dus. Skyrybas abipusiu sutarimu dėl įdomumo jis išpūsdavo ir jas pa- 
versdavo dvimečiais karo belaisvių mirties žygiais“. Jis mėgo kelti by- 
las buvusiems meilužiams dėl jausmų atvėsimo. Jei niekas iš nešvarių 
triukų, kuriuos turėjo savo maiše, nesuveikdavo, išrasdavo kitų. Šioje 


* 


Per Antrąjį pasaulinį karą vokiečių ir japonų praktikuoti forsuoti karo belaisvių žygiai, 
kuriais buvo siekiama, kad kuo daugiau jų išmirtų. 

rinkoje turėdamas kone monopoliją, jis kontroliavo numatytų nagri- 
nėti bylų sąrašą ir terorizavo teismo raštininkus. Jauni advokatai nuo 
jo bėgdavo, senesnieji, jau nudegę, laikydavosi atokiai. Jis turėjo mažai 
draugų, ir net ištikimiausieji sunkiai pajėgdavo tverti. 

Iš advokatų Haris Reksas pasitikėjo tik Džeiku, ir tas pasitikėji- 
mas buvo abipusis. Heilio teismo proceso metu, kai Džeikas ėmė pra- 
rasti miegą ir svorį, nebepajėgdavo susitelkti, buvo priverstas išsisu- 
kinėti nuo kulkų ir grasinimų mirtimi, kai tikrai kilo pavojus sumauti 
stambiausią per savo karjerą bylą, Haris Reksas tyliai užeidavo pas jį į 
kontorą. Jis laikėsi užkulisyje, valandas praleisdavo prie bylos, nesiti- 
kėdamas iš to nė cento. Už dyką teikdavo patarimus ir padėjo Džeikui 
išsaugoti sveiką protą. 

Kaip visada pirmadieniais Haris Reksas sėdėjo prie savo rašomojo 
stalo, priešpiečių dorodamas didžiulį pailgą mėsainį. Tokiam kaip jis 
skyrybų advokatui pirmadieniai būdavo sunkiausi, nes santuokos su- 
skildavo savaitgaliais, ir jau šiaip kariaujantys sutuoktiniai sustiprin- 
davo savo atakas. Džeikas įėjo pro užpakalines duris, kad išvengtų: 
1) garsėjančių savo dygumu sekretorių, 2) prirūkyto laukiamojo, per- 
pildyto įsitempusių klientų. Hario Rekso kabineto durys buvo uždaros. 
Džeikas mirksnį pasiklausė, neišgirdo balsų ir pastūmęs jas atidarė. 

— Ko reikia? — pilna burna čiaumodamas suniurnėjo Haris 
Reksas. 

Mėsainis dryksojo priešais jį ant vaškinio popieriaus su kauburė- 
liais skrudintų bulvių lazdelių. Visa tai jis užgėrinėjo buteliu šviesiojo 
budveiserio. | 

— Na, labą dieną, Hari Reksai. Atleisk, kad įsiveržiu per tavo 
priešpiečius. 

Haris Reksas atbula mėsinga plaštaka nusišluostė burną. 

— Tu man nesutrukdai priešpiečių. Kas atsitiko? 

— Jau geri? — paklausė Džeikas, įsitaisydamas į masyvų odinį 
fotelį. 

— Jeigu turėtum mano klientus, pradėtum per pusryčius. 

— Maniau, jau taip ir pradėjai. 

— Niekada pirmadieniais. Kaip panelė* Karla? 


Jungtinių Valstijų Pietuose ir ištekėjusios moterys vadinamos panelėmis. 

— Dėkui, puikiai, o kaip panelė... e... kuo ji vardu? 

— Džeinė, pasipūtęs šikniau. Džeinė Elena Voner, ir ji ne tik ken- 
čia gyvenimą su manimi, bet, matyt, ir džiūgauja bei dėkoja Dievui, 
kad taip pasisekė. Galiausiai suradau moterį, kuri mane supranta. 

Jis sauja pasisėmė kupetą šviesiai raudonų lazdelių ir susikimšo 
jas į burną. 

— Sveikinu. Kada gi aš su ja susipažinsiu? 

— Mudu jau dveji metai kaip vedę. 

— Žinau, bet verčiau palauksiu penkerius. Kam skubėti, kai tos 
mergelės taip trumpai užsiguli lentynoje. 

— Atėjai mane įžeidinėti? 

— Žinoma, ne. 

Ir Džeikas kalbėjo tiesą. Mainytis įžeidimais su Hariu Reksu galė- 
tų tik kvailiai. Jis svėrė per tris šimtus svarų ir dramblojo po miestą it 
senas lokys, bet turėjo stebėtinai miklų ir kandų liežuvį. 

— Papasakok man apie Setą Habardą, — paprašė Džeikas. 

Haris Reksas nusikvatojo, ir nuo pūstelėto kvapo maisto likučiai 
išsilakstė po visą jo rašomojo stalo sąvartyną. 

— Didesniam šikniui nebūtų galėję to atsitikti. Kodėl klausi? 

— Ozis pasakė, kad tvarkei vienas iš jo skyrybų. 

— Taip, jo antrąsias, galbūt prieš dešimt metų, apie tą laiką, kai 
tu čia pasirodei mieste ir pradėjai save vadinti advokatu. Kodėl Setas 
turėtų tau rūpėti? 

— Na, prieš nusižudydamas jis man parašė laišką, taip pat ir 
dviejų puslapių testamentą. Abu šįryt atėjo paštu. 

Haris Reksas nugėrė gurkšnį alaus, prisimerkė ir pagalvojo apie tai. 

— Tu jį pažinojai? 

— Niekada nebuvau sutikęs. 

— Pasisekė. Nė velnio nepraradai. 

— Nekalbėk šitaip apie mano klientą. 

— Kas testamente rašoma? 

— Negaliu tau pasakyti ir oficialiai jo patvirtinti anksčiau kaip 
po laidotuvių. 

— Kam viskas atitenka? 

— Negaliu atskleisti. Tau pasakysiu trečiadienį. 

— Dviejų puslapių ranka rašytas testamentas, parengtas dieną 
prieš savižudybę. Man tai skamba kaip penkerių metų bylinėjimosi 
aukso gysla. 

— Tikrai taip tikiuosi. 

— Taigi kurį laiką būsi labai užsiėmęs. 

— Darbo man reikia. Ką senolis turėjo? 

Haris Reksas palingavo galva ir vėl siekė mėsainio. 

— Nežinau, — pasakė ir atsikando kąsnį. 

Aiški dauguma Džeiko draugų ir pažįstamų nemėgdavo kalbėti 
pilna maisto burna, bet tokios bendravimo mandagybės Hario Rekso 
niekada nesustabdydavo. 

— Kiek prisimenu, — ir vėlgi tai buvo prieš dešimt metų, — prie 
Simpsono kelio jam priklausė namas su kažkiek akrų aplinkui. O di- 
džiausia vertybė buvo lentpjūvė ir pjautinės medienos sandėlis prie 
dvidešimt pirmojo greitkelio netoli Palmairos. Mano klientė buvo, e, 
Sibilė, Sibilė Habard, antroji žmona ir, man regis, tai buvo jos antra ar 
trečia santuoka. 

Po dvidešimties metų ir begalės bylų Haris Reksas vis dar suge- 
bėdavo žmones priblokšti savo gera atmintimi. Kuo pikantiškesnės 
smulkmenos, tuo ilgiau jis jas prisimindavo. 

Trumpas maukas alaus, ir jis varė toliau: 

— Ji buvo gana maloni, neprastai atrodanti mergelė ir velniškai 
apsukri. Dirbo pjautinės medienos sandėly, iš tikrųjų vadovavo tai pra- 
keiktai įmonei ir darydavo gerus pinigus, kai Setas nusprendė plėstis. 
Jis norėjo pirkti pjautinės medienos sandėlį Alabamoje ir pradėjo ten 
dažnai lankytis. Paaiškėjo, kad ten administracijoje dirbo sekretorė, 
kuri susilaukė jo dėmesio. Viskas įsiplieskė. Setas buvo nutvertas su 
nusmauktomis kelnėmis, ir Sibilė mane nusamdė jam pasvilinti subi- 
nę. Aš ir pasvilinau. Namo ji nenorėjo, nes visai netroško šiose vietose 
pasilikti. Įtikinau teismą priimti nutartį lentpjūvę ir pjautinės medie- 
nos sandėlį netoli Palmairos parduoti iš varžytinių. Pastarasis niekada 
nedavė pelno. Jis buvo parduotas už du šimtus tūkstančių dolerių, ir 
viskas atiteko mano klientei. Juodu taip pat turėjo gražų nediduką ko- 
operatinį namą prie Įlankos“ šalia Destino. Jį irgi gavo Sibilė. Tai šykšti 


*  Čiair toliau kalbama apie Meksikos įlanką. 

versija to, kas atsitiko, bet bylos segtuvas pėdos storumo. Gali jį per- 
žiūrėti, jeigu nori. 

— Galbūt vėliau. Nenumanai, kaip atrodo dabartinis balansas? 

— Ne. Vyrą pamečiau iš akių. Po skyrybų jis laikėsi tykiai. Kai 
paskutinį kartą kalbėjausi su Sibile, ji gyveno paplūdimyje ir smagino- 
si su kitu vyru, gerokai jaunesniu, kaip tvirtino. Ji pasakė, kad, anot 
gandų, Setas sugrįžęs į medienos ir miško medžiagos verslą, bet neką 
daug žinojo. — Jis sunkiai nurijo kąsnį ir užsigėrė alumi, paskui nė 
kiek neužsikirtęs ir nesutrikęs tęsė: — Kalbėjaisi su jo vaikais? 

— Dar ne. Juos pažįsti? 

— Anksčiau pažinojau. Jie padarys tavo gyvenimą įdomų. Herše- 
lis — nevykėlis. Jo sesuo... kuo ji vardu? 

— Ramona Habard Defo. 

— Ta pati. Keleriais metais jaunesnė ir priklauso tai šiaurinio 
Džeksono publikai. Nė vienas iš jų gerai nesutarė su Setu, ir man visa- 
da susidarydavo įspūdis, kad jis buvo ne kažin koks tėvas. Jiems Sibilė, 
jų antroji mama, iš tikrųjų patiko, ir kai tik paaiškėjo, kad ji laimės 
skyrybas ir išsidangins su pinigais, abu stojo jos pusėn. Leisk man spė- 
ti — senis jiems nepaliko nieko? 

Džeikas linktelėjo, bet neištarė nė žodžio. 

— Jie pakvaiš ir bylinėsis. Tau užsimaišo gera košė, Džeikai. Gai- 
la, kad negaliu įsiterpti ir nugriebti bent kiek honoraro. 

— Kadtu tik žinotum. 

Suvalgė paskutinį kąsnį mėsainio, paskui susisėmė bulvyčių liku- 
čius. Haris Reksas suglamžė maišelį, servetėles ir kartu su tuščiu alaus 
buteliu numetė kažkur po savo stalu. Jis atidarė stalčių, išsitraukė ilgą 
juodą cigarą ir įspraudė sau į burnos kampą — neuždegtą. Mat liovėsi 
juos rūkęs, bet vis tiek suvartodavo dešimt per dieną — kramtydamas 
ir spjaudydamas. 

— Girdėjau, jis pasikorė. Tai tiesa? 

— Taip. Kruopščiai viską iš anksto suplanavęs. 

— Nenumanai kodėl? 

— Juk girdėjai gandus. Jis merdėjo nuo vėžio. Tai viskas, ką mes 
žinome. Kas per skyrybas buvo jo advokatas? 

— Nusisamdė Stenlį Veidą. Klaida. 

— Veidą? Nuo kadajis užsiima skyrybomis? 

— Jau nebe, — nusijuokė Haris Reksas ir pliaukštelėjęs lūpomis 
surimtėjo. — Klausyk, Džeikai, man nesmagu tau sakyti, bet tai, kas 
atsitiko prieš dešimt metų, šiame reikale visai nesvarbu. Išlupau iš 
Seto Habardo visus pinigus, žinoma, pakankamai pasilikau ir sau, o 
visus kitus atidaviau savo klientei ir užverčiau bylą. Ką Setas veikė po 
antrų skyrybų — ne mano reikalas. — Jis pamojo ranka į šiukšlyną 
ant savo stalo ir pridūrė. — Deja, štai čia mano visas pirmadienis. Jei- 
gu norėtum vėliau išgerti, puiku, bet šiuo metu esu įklimpęs. 

Vėliau išgerti su Hariu Reksu reiškė kažkiek po vakaro devintos. 

— Tikrai, vėliau atsigriebsime, — sutiko Džeikas ir patraukė link 
durų, žengdamas per išmėtytus ant grindų aplankus. 

— Sakyk, Džeikai, galima drąsiai manyti, kad Habardas išsižadė- 
jo ankstesnio testamento? 

— Taip. 

— Ir tas ankstesnis testamentas buvo parengtas šiek tiek dides- 
nės firmos nei tavo? 

— Taip. 

— Tuomet, tavimi dėtas, skuosčiau į teismo rūmus ir įregistruo- 
čiau pirmą prašymą testamentui oficialiai patvirtinti. 

— Mano klientas nori, kad palaukčiau, kol baigsis laidotuvės. 

— Kadajos? 

— Rytoj ketvirtą. 

— Teismo rūmai uždaromi penktą. Aš būčiau ten. Pirmam visada 
geriau. 

— Dėkui, Hari Reksai. 

— Nėr už ką. 

Jis vėl atsirūgo ir paėmė aplanką. 


Visą popietę nepaliaujamai plūdo žmonės: kaimynai, parapijie- 
čiai ir kiti draugai iškilmingai keliavo į Seto namus įteikti maisto, pa- 
reikšti užuojautos, bet svarbiausia — patvirtinti gando, šėlstančio po 
šiaurrytinį Fordo apygardos pakraštį. Letė — budinti prie paradinių 
durų, priimanti troškinius ir pyragus, išklausanti užuojautas ir nuolat 

kartojanti, kad „šeima dėkinga, bet svečių nepriima“, — daugelį man- 
dagiai pasiųsdavo atgalios. Tačiau kai kurie sugebėdavo įsmukti vidun, 
į poilsio kambarį, kur vėpsodavo į baldus ir mėgindavo perprasti šio- 
kią tokią savo brangaus velionio draugo gyvenimo dalį. Jie niekada 
anksčiau čia nebuvo, ir Letė niekada apie tuos žmones negirdėjo. Ir vis 
dėlto jie gedėjo. Toks tragiškas būdas išeiti. Ar jis iš tikrųjų pasikorė? 

Šeima slėpėsi gilumoje, vidiniame kiemelyje, kur persigrupavo 
apie piknikų stalą ir laikėsi atokiai nuo žmonių srauto. Jų paieškos po 
Seto rašomąjį stalą ir stalčius neatskleidė nieko naudinga. Klausinėja- 
ma Letė tvirtino nieko nežinanti, nors jie tuo abejojo. Ji atsakinėjo į 
jų klausimus tyliomis, lėtomis, mąsliomis replikomis ir tuo dar labiau 
sukėlė jiems įtarumą. Antrą valandą, per lankytojų srauto pertrūkį, 
vidiniame kiemelyje Letė jiems atnešė priešpiečius. Jie užsispyrė, kad 
piknikų stalas būtų uždengtas staltiese, padėtos servetėlės ir sidabri- 
niai įrankiai, nors Seto rinkinys daugelį metų buvo labai apleistas. To 
neišsakė, bet jiems atrodė, kad už 5 dolerius per valandą Letė bent 
galėtų darbuotis kaip tikra tarnaitė. 

Zuidama aplinkui ji nugirdo juos aptariant, kas dalyvaus laido- 
tuvėse, o kas — ne. Pavyzdžiui, Janas turėjo gelbėti didžiulį sandorį, 
kuris, visai įmanoma, galėtų pakeisti visos valstijos ateitį. Rytoj nu- 
matyti svarbūs susitikimai, ir juos praleisti bei dalyvauti pakasynose 
galėtų kainuoti lobį. 

Heršelis ir Ramona nenorom susitaikė su realybe, kad gedulin- 
gų pamaldų išvengti nepavyks, nors momentais Letei atrodė, kad jie 
kombinuoja, kaip išsisukti. Ramonos sveikata kone kas valandą silpo, 
ir ji nebuvo tikra, ar pajėgs daugiau ištverti. Buvusios Heršelio žmonos 
tikrai ten nebus. Jis ir nenorėjo, kad ji būtų, nes niekada Seto nemėgo, 
ojis jos neapkentė. Heršelis turėjo dvi dukteris, viena mokėsi koledže 
Teksase, kita — aukštesniojoje mokykloje Memfyje. Studentė daugiau 
paskaitų negalėjo praleisti, ir Heršelis pripažino, kad ji iš tikrųjų ir ne- 
buvo tokia artima su seneliu. Tikrai, pagalvojo Letė, nurinkdama nuo 
stalo dar kelias lėkštes. Jaunesnioji duktė — irgi abejotinai. 

Setas turėjo vieną brolį, jų dėdę Ensilį, žmogų, kurio abu nieka- 
da nebuvo matę ir nieko apie jį nežinojo. Anot turimų šykščių šeimos 
žinių, Ensilis pamelavo apie savo amžių ir šešiolikos ar septyniolikos 

įstojo į karinį jūrų laivyną. Ramiojo vandenyno kautynėse buvo su- 
žeistas, išliko gyvas, paskui bastėsi po pasaulį ir užsiėmė visokiais dar- 
bais laivybos versle. Prieš dešimtmečius Setas prarado bet kokius kon- 
taktus su savo jaunesniuoju broliu ir niekada apie jį neužsimindavo. Su 
Ensiliu niekaip neįmanoma susisiekti ir aiškiai nėra jokios priežasties 
to daryti. Veikiausiai jis miręs kaip ir Setas. 

Jie dar pasikalbėjo apie šeimos gimines, kurių metų metai kaip 
nematė ir netroško dabar pamatyti. Kokia apgailėtina, keista šeima, 
pagalvojo Letė, pateikdama jiems į stalą pyragų rinkinį. Atrodo, laido- 
tuvių apeigos bus nedidelės ir trumpos. 

— Išvykime ją iš čia, — pasakė Heršelis, kai Letė sugrįžo į virtu- 
vę. — Esame apiplėšiami po penkis baksus per valandą. 

— Mes? Nuo kada jai mokame? — paklausė Ramona. 

— O, šiaip ar taip, dabar jos laikas skaičiuojamas nuo mūsų. Vis- 
kas eina iš palikto turto. 

— Neketinu valyti namų, Heršeli, o tu? 

— Žinoma, ne. 

— Veikime šaltai, — prašneko Janas. — Atliekam laidotuves ir 
viską, liepiam jai sutvarkyti namą, paskui išvykdami trečiadienį jį už- 
rakiname. 

— Kas jai pasakys, kad yra atleidžiama iš darbo? — paklausė Ra- 
mona. 

— Aš pasakysiu, — ją nuramino Heršelis. — Didelio čia daikto. 
Juk ji tik tarnaitė. 

— Ji man kažkokia įtartina, — pasakė Janas. — Tiksliai negaliu 
pasakyti dėl ko, bet elgiasi taip, lyg žinotų kažką, ko mes nežinome, 
kažką svarbaus. Jūs šitaip nejaučiate? 

— Tikrai kažkas tokio tvyro ore, — patvirtino Heršelis, paten- 
kintas, kad, kaip reta, jųdviejų su svainiu nuomonės sutapo. 

Tačiau Ramona nesutiko: 

— Ne, tai tik sukrėtimas ir liūdesys. Letė — viena iš nedaugelio, 
kuriuos Setas galėjo pakęsti arba kurie galėjo jį pakęsti, ir dabar jai 
liūdna, kad jo nebeliko. Dėl to ir dar todėl, kad ji neteks darbo. 

— Manote, ji žino, kad bus išvyta? — paklausė Heršelis. 

— Neabejoju, ji susirūpinusi. 

— Juk ji — tik namų tvarkytoja. 

Letė parvažiavo namo su tortu, kurį jai maloningai davė Ra- 
mona — ploną, vieno sluoksnio plokščią keturkampį tortą, padeng- 
tą krautuviniu vanilės glajumi ir apkrautą griežinėliais paskrudinto 
ananaso, be abejonės, mažiausiai patrauklų iš pustuzinio, kurie buvo 
išdėlioti pono Habardo virtuvėje ant darbastalio. Jį atnešė kažkoks vy- 
riškis iš bažnyčios, kuris tarp kitų dalykų Letės taip pat paklausė, ar 
šeima neketina parduoti Seto pikapo. Letė visai nenumanė, bet paža- 
dėjo pasiteiravimą perduoti šeimos nariams. Tačiau neperdavė. 

Pakeliui namo ji rimtai svarstė išmesti tortą į griovį, bet pristigo 
ryžto taip švaistytis. Jos motina kovojo su diabetu ir jai tikrai nerei- 
kėjo dar vienos saldžios porcijos, jeigu iš tikrųjų užsinorėtų paragauti 
torto. 

Letė pastatė automobilį žvyruotame keliuke ir pastebėjo, kad se- 
nojo Simeono pikapo nėra. Ji ir nesitikėjo pamatyti, nes jis jau kelios 
dienos kaip buvo išvykęs. Jai labiau patiko, kai jo nebūdavo namie, 
bet niekada negalėdavai žinoti, kas laukia kitą dieną. Ir gerais laikais 
namai nebuvo laimingi, o jos vyras reikalus retai kada pagerindavo. 

Vaikai vis dar kažkur darda mokyklos autobusu pakeliui į namus. 
Letė įėjo pro virtuvę ir tortą padėjo ant stalo. Kaip visada, Saipresę rado 
poilsio kambaryje, nežinia kiek valandų iš eilės žiūrinčią televizorių. 

Saipresė nusišypsojo ir ištiesė rankas aukštyn. 

— Mano mažiule, — tarė. — Kaip tau praėjo diena? 

Letė pasilenkė ir mandagiai ją apkabino. 

— Gana sunkiai. O tau? 

— Tik ašir serialai, — atsakė Saipresė. — Kaip Habardai tvarkosi 
su savo netektimi, Lete? Nagi, atsisėsk ir pasikalbėk su manimi. 

Letė išjungė televizorių, atsisėdo ant taburetės šalia savo moti- 
nos invalido vežimėlio ir papasakojo, kaip jai praėjo diena. Nė vienos 
nuobodžios minutės, kai atvyko Heršelis ir abu Defo ir pirmą kartą 
po jų tėvo mirties vaikštinėjo po savo vaikystės namus. Paskui nenu- 
trūkstamas srautas — kaimynai, maistas ir begalinė procesija. Išties 
gana įdomi diena, kaip Letė viską pateikė, saugodamasi bent kiek užsi- 
minti apie nemalonumus. Saipresės kraujospūdis vos kontroliuojamas 

ištisu rinkiniu vaistų, o nuo menkiausios užuominos apie nemalonu- 
mus galėtų šauti aukštyn. Netrukus Letei teks atsargiai pranešti žinią, 
kad praranda darbą, bet tik ne dabar. Vėliau bus tinkamesnis laikas. 

— O laidotuvės? — paklausė Saipresė, glostydama dukters ranką. 

Letė jai papasakojo smulkmenas, pridūrė ketinanti jose dalyvauti 
ir pasidžiaugė tuo, kad ponas Habardas primygtinai nurodė juoduo- 
sius įleisti į bažnyčią. 

— Veikiausiai tave pasodins paskutinėje eilėje, — nusišiepė Sai- 
presė. 

— Galbūt ir taip. Bet aš būsiu ten. 

— Gaila, kad aš negaliu kartu su tavimi vykti. 

— Man irgi. 

Dėl savo svorio ir judrumo stokos Saipresė retai palikdavo na- 
mus. Ji čia gyveno jau penkeri metai, vis priaugdavo svorio ir sulig 
kiekvienu mėnesiu mažiau judėjo. Simeonas dėl daugelio priežasčių 
vengdavo namų ir ne menkiausia iš jų buvo Letės motina. 

— Ponia Defo mums atsiuntė tortą. Norėtum mažyčio gabalėlio? 

— Kokio? 

Nors svėrė toną, Saipresė sugebėdavo būti išranki valgovė. 

— Na, kažkoks su ananasais, nežinau, ar anksčiau esu mačiusi. 
Bet galbūt verta paragauti. Norėtum prie jo kavos? 

— Taip, ir tik mažytį gabalėlį. 

— Atsisėskime lauke už namo, mama, ir įkvėpkime gryno oro. 

— Būtų gerai. 

Invalido vežimėlį vos buvo įmanoma prasprausti tarp sofos ir te- 
levizoriaus ir ankštai įtaikyti į siaurą koridorių, vedantį į virtuvę. Už- 
kliudęs stalą, vos tilpęs pro užpakalines duris, Letės atsargiai stumia- 
mas, jis išriedėjo į dumbančią lentinę terasą, nežinia prieš kiek metų 
sukaltą Simeono. 

Gražiais orais Letė mėgdavo vėlyvą popietę lauke, išėjusi toliau 
nuo namų triukšmo ir tvankumos, pagurkšnoti kavos ar arbatos su 
ledukais. Nedideliame name tik su trimis mažučiais miegamaisiais 
buvo per daug žmonių. Vienas miegamasis priklausė Saipresei. Letė su 
Simeonu — kai šis būdavo namie — dalijosi kitu, paprastai su vienu 
ar dviem anūkais. Jų dukterys kažkaip sugyveno petys prie peties tre- 

čiajame. Klarisė, šešiolikmetė, mokėsi aukštesniojoje mokykloje ir dar 
neturėjo vaikų. Fedra, dvidešimt vienerių, turėjo darželinuką ir pirma- 
metį, gyveno be vyro. Jauniausias jų sūnus Kerkas, keturiolikmetis, 
miegojo poilsio kambaryje ant sofos. Anaiptol neretai pasitaikydavo, 
kad kelis mėnesius apsigyvendavo dukterėčios ar sūnėnai, kol jų tėvai 
tarp savęs aiškindavosi reikalus. 

Saipresė nugėrė gurkšnį tirpios kavos ir šakute pakabino torto. 
Pamažu atsikando, pakramtė ir susiraukė. Letei jis irgi nepatiko, todėl 
abidvi tik gėrė kavą ir kalbėjosi apie Habardo šeimą bei apie tai, kaip 
viskas susipainioję. Pasišaipė iš baltųjų ir jų šermenų, kaip jie skubina- 
si palaidoti savo mirusiuosius, dažnai per dvi ar tris dienas po mirties. 
Juodieji tam skiria daugiau laiko. 

— Atrodai išsiblaškiusi, aukseli, apie ką galvoji? — švelniai pa- 
klausė Saipresė. 

Netrukus vaikai grįš iš mokyklos, paskui Fedra iš darbo. Ši bus 
paskutinė tyki akimirka, kol ateis metas miegoti. Giliai atsidususi Letė 
pasakė: 

— Girdėjau juos kalbantis, mama. Ketina mane atleisti. Veikiau- 
siai šią savaitę, netrukus po laidotuvių. 

Saipresė palingavo didele apvalia galva ir atrodė, kad tuoj pravirks. 

— Betgi kodėl? 

— Spėju, namų tvarkytoja nebereikalinga. Jie parduos namą, nes 
nė vienas jo nenori. 

— Dievuliau. 

— Nekantrauja susigriebti jo pinigus. Niekada nerasdavo laiko 
atvažiuoti aplankyti tėvo, o dabar suka ratus aplinkui it maitvanagiai. 

— Baltieji. Visada šitaip elgiasi. 

— Jie mano, kad jis per daug man mokėjo, tad skuba manęs at- 
sikratyti. 

— Kiek jis tau mokėjo? 

— Nagi, mama. 

Letė niekada niekam iš savo šeimynykščių nepasakodavo, kad po- 
nas Habardas jai moka po penkis dolerius už valandą, ir grynaisiais. 
Kaimiškoje Misisipėje tokia alga namų pagalbininkėms iš tikrųjų atro- 
dė didoka, ir Letė nebuvo tokia kvaila, kad prisišauktų sau bėdą. Jos 
šeima galėtų užsinorėti papildomų pinigų. 

— Saugok paslaptis, Lete, — kadaise jai patarė ponas Habar- 
das. — Niekada nekalbėk apie savo pinigus. 

Simeonas, būdamas toks nevykėlis, prarastų bet kokią motyvaci- 
ją ką nors parnešti namo. Jos vyro uždarbiai buvo tokie pat nepasto- 
vūs kaip ir laikas namie, tad kam jį skatinti uždirbti dar mažiau? 

— Nugirdau juos apie mane kalbant kaip apie tarnaitę, — pasakė 
Letė. 

— Kaip apie tarnaitę? Jau ilgai to negirdėjau. 

— Jie nėra malonūs žmonės, mama. Kažin ar ponas Habardas 
buvo geras tėvas, bet jo vaikai niekam tikę. 

— Ir dabar jie gaus visus jo pinigus. 

— Aš taip manau. Jie tikrai to tikisi. 

— Ar daug jis turėjo? 

Letė papurtė galvą ir atsigėrė nuvėsusios kavos. 

— Visai nenumanau. Abejoju, ar kas nors žino. 


6 skyrius 


Automobilių aikštelė prie Airių kelio krikščioniškosios bažny- 
čios buvo puspilnė, kai antradienį popiet, be penkių minučių ketvirtą, 
į ją įsuko palyginti niekaip nepaženklintas Ozio automobilis. Ant jo 
nebuvo ryškiai nudažytų žodžių ar numerių, — Ozis nebuvo linkęs 
atkreipti į save dėmesį, — bet užtekdavo vieno žvilgsnio, kad žino- 
tum: važiuoja vyriausiasis apygardos šerifas. Daugybė antenų, maža 
mėlyna apvali lemputė, iš dalies paslėpta, ant prietaisų skydo; didelis 
rudas keturių durelių fordas juodais ratais — faktiškai toks pats kaip 
ir kiekvieno kito vyriausiojo šerifo valstijoje. 

Ozis sustojo šalia raudono sabo, pastatyto atokiau nuo kitų ma- 
šinų, ir išlipo tuo pat metu kaip ir Džeikas iš savojo. Abu drauge jie 
perkirto automobilių aikštelę. 

— Nieko naujo? — paklausė Džeikas. 

— Nieko, — atsakė Ozis. Jis buvo apsirengęs tamsiu kostiumu, 
avėjo juodais kaubojiškais aulinukais. Džeikas — taip pat, tik be auli- 
nukų. — O pas tave? 

— Nieko. Spėju, velniava užvirs rytoj. 

Ozis nusijuokė. 

— Negaliu sulaukti. 

Iš pradžių bažnyčia buvo pastatyta kaip raudonų plytų maldos 
namai su drūta varpine virš poros dvivėrių paradinių durų. Tačiau lai- 
kui bėgant kongregacija pridūrė būtinus metalinius pastatus — vieną 
greta maldos namų, kuris juos užgožė, o kitą — už jų, kur jaunimas 
žaisdavo krepšinį. Ant neaukštos kalvelės šalimais, po ūksmingais me- 
džiais, glaudėsi kapinaitės — rami ir graži vieta būti palaidotam. 

Keli rūkaliai, kaimiečiai senais kostiumais, kuriuos nenoriai ne- 
šiodavo, traukė paskutinės minutės dūmą. Jie iškart suskubo kalbin- 
ti šerifą, o Džeikui tik mandagiai linktelėjo. Bažnyčios viduje tamsiai 
nudažytuose ąžuoliniuose klauptuose grupelėmis sėdėjo respektabili 
publika. Šviesos buvo pritemdytos. Vargonininkas tyliai grojo gedu- 
lingą melodiją, nuteikdamas susirinkusiuosius būsimam grauduliui. 
Uždengtas ir gėlėmis nuklotas Seto karstas buvo padėtas žemiau alto- 
riaus pakylos. Iš kairės, netoli pianino, petys į petį sėdėjo niūrių veidų 
karsto nešėjai. 

Džeikas ir Ozis atsisėdo vieni galinėje eilėje ir pradėjo dairytis. 
Netoliese sėdėjo grupelė juodųjų — iš viso penki. 

Ozis jiems linktelėjo ir sušnabždėjo: 

— Ta su žalia suknele — Letė Leng. 

Džeikas jam linktelėjo ir atsakė irgi pašnabždom: 

— Kas kiti? 

Ozis papurtė galvą. 

— Iš čia negaliu pasakyti. 

Džeikas įbedė akis į Letės pakaušį ir pabandė įsivaizduoti jų abie- 
jų laukiančius nuotykius. Su ta moterimi dar turės susipažinti, iki va- 
kar niekada nebuvo girdėjęs jos vardo, bet netrukus juodu taps geri 
pažįstami. 

Letė sėdėjo nieko nenujausdama, sunėrusi ant skreito rankas. Tą 
rytąji dirbo tris valandas, kol Heršelis jos paprašė išeiti. Pakeliui iš namo 
jis informavo, kad jos tarnyba baigsis kitą dieną, trečiadienį penkiolik- 
tą valandą. Nuo tada namas bus užrakintas ir liks tuščias iki tolesnių 
teismo potvarkių. Savo einamojoje banko sąskaitoje, atokiai nuo Sime- 

ono, ji turėjo 400 dolerių ir dar 300 — stiklainyje, kurį slėpė podėlyje 
šalia virtuvės. O šiaip be šitų ji sėdėjo ant ledo, ir bent koks reikšmin- 
gesnis darbas vargu ar nusimatė. Beveik jau trys savaitės, kaip ji nekal- 
bėjo su savo vyru. Retsykiais jis sugrįždavo su atlygio čekiu ar šiek tiek 
grynųjų, tačiau dažniausiai — tik girtas, pamiegoti ir išsiblaivyti. 

Netrukus ji taps bedarbe, apkrauta sąskaitomis, kurias reikės 
apmokėti, ir apsupta žmonių, kuriuos privalės išmaitinti; Letė būtų 
galėjusi ten sėdėti klausydamasi vargonų ir baimintis dėl ateities, bet 
ji buvo rami. Ponas Habardas ne sykį žadėjo, kad po savo mirties, — o 
jis žinojo, jog tai įvyks visai greitai, — paliks jai bent kažkiek. Mažai ar 
daug? Letė galėjo tik svajoti. Per keturias eiles už jos Džeikas sau pa- 
galvojo: „Kad ji tik žinotų. Ji visai nenumanė jį čia esant, nei kodėl jis 
atėjo. Letė vėliau tvirtins žinojusi jo pavardę iš Heilio teismo proceso, 
bet tikrai pono Briganso niekada nebuvo mačiusi. 

Bažnyčios centre, eilėje tiesiai priešais karstą, sėdėjo Ramona 
Defo su Janu sau iš kairės ir Heršeliu — iš dešinės. Nė vienas iš jų 
vaikų, Seto anūkų, nesugebėjo atvažiuoti. Mat jų gyvenimai tokie per- 
krauti, o ir tėvai per daug nemygo. Eilėje už jų sėdėjo giminaičiai — 
tokie tolimi, kad automobilių aikštelėje turėjo prisistatyti, ir jų vardai 
greitai buvo pamiršti. Seto Habardo tėvai jau daug dešimtmečių kaip 
mirę. Vienintelis brolis Ensilis — seniai pradingęs. Ir iš pradžių ne ka- 
žin kiek buvo giminės, o metai išskynė likusiuosius. 

Už šeimos ir per visą blausią šventovę buvo dar kelios dešimtys 
liktą pastorius Donas Makelveinas išžengė prie altoriaus, jis žinojo, 
kad apeigos bus trumpos. Vedė jas su maldomis ir perskaitė trumpą 
nekrologą: Setas gimė 1917 metų gegužės 10-ą Fordo apygardoje, kur 
ir pasimirė 1988 metų spalio 2-ą. Tėvai, tokie ir tokie, mirę anksčiau už 
jį, du likę gyventi vaikai, keli anūkai ir t. t. 

Sau iš kairės Džeikas pastebėjo pažįstamą profilį — vyriškį dailių 
kostiumu. Tokio paties amžiaus, tos pačios teisininkų kategorijos. Stil- 
manas Rašas, advokatas, trečios kartos šmikis iš tokių pačių šmikių 
giminės — mėlynkraujų, priklausančių labiausiai prestižiniams kor- 
poracinės ir draudimo teisės sluoksniams arba tokiems prestižiniams, 
kokie tie gali būti provincialioje Misisipėje. „Rašas ir Vesterfildas“ — 

stambiausia šiaurinėje Misisipėje teisės firma, besibazuojanti Tupele, 
su kontoromis, kurios netrukus atsiras prekybos centre šalia jūsų. Se- 
tas Habardas savo laiške Džeikui, taip pat ranka rašytame testamente, 
paminėjo Rašo firmą, tad buvo mažai abejonių, kad Stilmanas Rašas ir 
du kiti gražiai apsirengę džentelmenai kartu su juo atvyko pasitikrinti 
savosios investicijos. Paprastai draudimo vaikinai dirbdavo poromis. 
Net pačioms banaliausioms teisinėms procedūroms atlikti reikėdavo 
dviejų: dviejų — įregistruoti dokumentams teisme; dviejų — pasiro- 
dyti teisme ir referuoti teisėjui apie bylos padėtį; dviejų — dalyvauti 
teismo posėdyje, vykstančiame bendru sutarimu; dviejų — nuvažiuo- 
ti šen ar ten; ir, žinoma, dviejų — sąskaitai padidinti ir bylai išpūsti. 
Stambiosios teisės firmos smarkiai garbino visokį neefektyvumą: kuo 
daugiau sugaištų valandų — tuo didesni honorarai. 

Bet trys? Greitoms laidotuvėms kažkokiame užkampyje? Įspū- 
dinga ir įdomu. Tai reiškė pinigus. Itin nuovokus Džeikas neabejo- 
jo, kad trejetas, išvykdamas iš savo biurų Tupele, įjungė savuosius 
skaitiklius ir dabar antai sėdi dėdamiesi gedintys už 200 dolerių per 
valandą kiekvienam. Pasak paskutiniųjų Seto žodžių, ponas Luisas 
Makgvairas parengė testamentą 1987-ųjų rugsėjį, ir Džeikas suprato, 
kadjis — vienas iš trijų. Džeikas nepažinojo pono Makgvairo, bet, kita 
vertus, firma turėjo tiek daug teisininkų. Kadangi testamentą parengė 
jie, tai, savaime suprantama, tikėjosi ir oficialiai jį patvirtinti. 

Rytoj, pagalvojo jis, jie vėl atvažiuos — bent dviese, bet galbūt 
ir kitoks trejetas, — ir pristatys savo dokumentus į Teisingumo teis- 
mo kanceliariją antrame teismo rūmų aukšte; pasipūtę informuos Evą 
arba Sarą, kad atvyko pradėti oficialiai patvirtinti pono Seto Habardo 
palikimo. Ir arba Eva, arba Sara nuslopins šypsnį, tuo pat metu atro- 
dydama sutrikusi. Bus pasklaidyti popieriai, užduoti klausimai, pas- 
kui — koks netikėtumas! — „Jūs pavėlavote, ponai. Tas palikimas jau 
pradėtas tvirtinti! 

Arba Eva, arba Sara jiems parodys naujai įregistruotus dokumen- 
tus. Jie ten vėpsos išsižioję į ploną, ranka parašytą testamentą — tą, 
kuriuo konkrečiai atšaukiamas ir išsižadamas storasis, jų taip bran- 
gintas, ir prasidės karas. Iš pradžių jie Džeiką Brigansą keiks, bet nu- 
siraminę suvoks, kad karas gali būti naudingas visiems teisininkams. 

Letė nusibraukė ašarą ir sumojo esanti turbūt vienintelė, kuri 
verkia. 

Priešais teisininkus sėdėjo kažkokie tipai, lyg verslininkai. Vienas 
iš jų atsisuko ir kažką pašnabždėjo Stilmanui Rašui. Džeikas pama- 
nė, kad šis — galbūt vienas iš aukštesniojo rango veikėjų, dirbusių pas 
Setą. Jį ypač domino ponas Raselas Ambergas, ranka parašytame tes- 
tamente apibūdintas kaip Seto holdingo kompanijos viceprezidentas, 
nusimanantis apie aktyvus ir pasyvus. 

Ponia Nora Beins sugiedojo tris „Seno šiurkštaus kryžiaus“ pos- 
mus. Tas liūdnas himnas garantuotai išspausdavo ašaras bet kurio- 
se laidotuvėse, bet Seto — emocijų nesukėlė. Pastorius Makelveinas 
paskaitė ištrauką iš Psalmių knygos ir apsistojo ties Saliamono išmin- 
timi, paskui du spuoguoti paaugliai pabrunzgino gitaromis ir paniū- 
niavo kažką tokio šiuolaikiško — nemelodingą dainą, kurios Setas ne- 
būtų įvertinęs. Ramona galiausiai palūžo, ir Janas ją guodė. Heršelis 
tik dėbsojo į grindis priešais karstą, nėsyk nesumirksėdamas, nėsyk 
nesujudėdamas. Sureagavusi garsiai pravirko dar viena moteris. 

Savo žiauriu planu Setas numatė, kad jo paskutinė valia nebūtų 
atskleista anksčiau, nei baigsis laidotuvės. Laiške Džeikui jo žodžiai 
buvo tiksliai tokie: „Neužsiminkite apie mano paskutiniąją valią ir 
testamentą anksčiau nei po laidotuvių. Noriu, kad mano šeima būtų 
priversta pereiti visas gedulingas apeigas, kol supras, kad jie negauna 
nieko. Stebėkite jų apsimetinėjimą — jie labai gerai tai sugeba. Ir nė 
kiek manęs nemyli“ Per apeigas paaiškėjo, kad apsimetinėjimo buvo 
mažai. Tiems, kurie liko iš jo šeimos, net nerūpėjo apsimetinėti. Kas 
per liūdnas būdas išeiti, pagalvojo Džeikas. 

Pagal Seto nurodymus nebuvo jokių šlovinamųjų kalbų. Kalbėjo 
tik pastorius, niekas daugiau, nors buvo nesunku susidaryti įspūdį, 
kad galbūt ir neatsirastų savanorių, jeigu būtų įjungtas mikrofonas. 
Pastorius baigė maratonine malda, akivaizdžiai skirta laikui prastum- 
ti. Po dvidešimt penkių minučių nuo maldos pradžios jis visus atleido 
ir pakvietė paėjėti į kapinaites šalimais ir sudalyvauti nuleidžiant kars- 
tą į duobę. Lauke Džeikui pavyko išsilenkti Stilmano Rašo ir jo teisi- 
ninkų. Užtat jis atsitrenkė į artimiausią žmogų verslininko kostiumu 
ir atsiprašė: 

— Atleiskite, bet aš ieškau Raselo Ambergo. 

Vyriškis mandagiai parodė: 

— Štai ten. 

Raselas Ambergas, prisidegantis cigaretę, stovėjo už dešimties 
pėdų ir išgirdo, kai Džeikas pasiteiravo. Abu santūriai paspaudė vienas 
kitam ranką ir pasisakė pavardes. Džeikas paklausė: 

— Galėtume minutėlę šnektelėti vieni du? 

Ponas Ambergas nežymiai gūžtelėjo pečiais ir tyliai atsakė: 

— Žinoma, koks reikalas? 

Žmonės pamažu slinko kapinaičių link. Džeikas neketino stebėti 
palaidojimo, čia atėjo kitu tikslu. Atsidūręs su Ambergu pakankamai 
nuošaliai, kad niekas nenugirstų, pasakė: 

— Esu Klantone advokatas, visai nepažinojau pono Habardo, bet 
vakar gavau jo laišką su paskutine jo valia ir testamentu, kuriame esate 
įvardijamas kaip vykdytojas. Mums būtina kuo greičiau pasikalbėti. 

Ambergas staigiai sustojo ir nustūmė cigaretę sau į burnos kam- 
pą. Veriamai nužvelgė Džeiką, paskui apsidairė aplink pasitikrinti, ar 
juodu vieni. 

— Koks testamentas? — paklausė iškvėpdamas dūmus. 

— Parašytas ranka, praėjusį šeštadienį. Jis neabejotinai apgalvo- 
jo savo mirtį. 

— Vadinasi, neabejotinai buvo išėjęs iš proto, — konstatavo Am- 
bergas, niekinamai nusišiepdamas — pirmas kilsiančio karo kardų 
žvangesys. 

Džeikas to nesitikėjo. 

— Pamatysim. Spėju, kad testamentas vėliau bus įvertintas. 

— Kadaise aš buvau advokatas, pone Brigansai — labai seniai, 
prieš tai, kai susiradau garbingą veiklą. Žinau žaidimo taisykles. 

Džeikas paspyrė akmenį ir apsidairė aplink. Pirmieji laidotuvi- 
ninkai jau artinosi prie įėjimo į kapinaites. 

— Galime pasikalbėti? 

— Kas parašyta testamente? 

— Dabar jums negaliu pasakyti, bet galėsiu rytoj. 

Ambergas atlošė galvą ir niekinamai pažvelgė į Džeiką. 

— Kiek jūs žinote apie Seto verslą? 

— Tarkime, nieko. Savo testamente jis rašo, kad jūs gerai žinote 
apie jo aktyvus ir pasyvus. 

Dar vienas užsitrauktas dūmas, dar vienas niekinamas šypsnys. 

— Pasyvų nėra, pone Brigansai. Tik aktyvai, ir jų ganėtinai daug. 

— Prašau, susitikime ir pasišnekėkime. Visos paslaptys bus at- 
skleistos, pone Ambergai, man tik reikia žinoti, kur link tai krypsta. 
Pagal testamento sąlygas esate jo vykdytojas, o aš — advokatas pali- 
kimui ginti. 

— Tai skamba nelogiškai. Setas neapkentė Klantono advokatų. 

— Taip, jis tai labai aiškiai leido suprasti. Jeigu galėtume rytoj 
rytą susitikti, mielai jums parodysiu jo testamento kopiją ir įliesiu šiek 
tiek šviesos. 

Ambergas vėl leidosi eiti, ir Džeikas sekė iš paskos — šiaip ar taip, 
bent kelis žingsnius. Jiems pasiekus kapinaites, prie vartų laukė Ozis. 
Ambergas vėl sustojo ir pasakė: 

— Aš gyvenu Tamplyje. Ten prie 52-ojo greitkelio, į vakarus nuo 
miestuko, yra kavinė. Susitikime joje pusę devintos ryto. 

— Gerai. Kaip kavinė vadinasi? 

— Tiesiog „Kavinė“. 

— Supratau. 

Daugiau netaręs nė žodžio, Ambergas pasišalino. Džeikas pažvel- 
gė į Ozį, negalėdamas patikėti palingavo galva ir parodė į automobilių 
aikštelę. Abu palengva nuėjo nuo kapinaičių. Kaip vienai dienai, Seto 
Habardo abiem jau buvo gana. Juodu atsisveikino. 

Po dvidešimties minučių, lygiai 16.55, Džeikas įžengė į Teisingu- 
mo teismo kanceliariją ir nusišypsojo Sarai, kuri laukė. 

— Kur buvote, — griežtai paklausė ji. 

— Dar nėra nė penkių, — atšovė jis atsidarydamas portfelį. 

— Taip, bet mės baigiame darbą ketvirtą, bent antradieniais. 
Penktą — pirmadieniais. Trečią — trečiadieniais ir ketvirtadieniais. 
Penktadienį jums pasiseks, jeigu mes išvis pasirodysime. 

Moteris kalbėjo nesustodama ir turėjo miklų liežuvį. Per dvi- 
dešimt metų kasdienio bendravimo su advokatais išsiaštrino savo 
šmaikščias replikas. 

Paklojęs priešais ją ant barjero popierius, Džeikas pasakė: 

— Man reikia pradėti pono Seto Habardo palikimo tvirtinimo 
procedūrą. 

— Pagal testamentą ar be testamento? 

— O, paskutinė valia yra, ir ne viena. Štai kur visas įdomumas. 

— Arjis ką tik nenusižudė? 

— Ak, velniškai gerai žinai, kad jis ką tik nusižudė, nes dirbi šiuo- 
se teismo rūmuose, kur sklando gandai, kuriamos paskalos ir niekas 
nėra paslaptis. 

— Aš įsižeidžiau, — pareiškė ji, dėdama ant peticijos antspaudą, 
paskui pervertė kelis puslapius ir nusišypsojusi pridūrė: — Oho, gra- 
žus ranka rašytas testamentas. Teisininkų profesijos palaima. 

— Gerai supratai. 

— Kam viskas atitenka? 

— Privalau tylėti kaip žemė. 

Persimesdamas juokeliais Džeikas išsitraukė iš portfelio dar kelis 
popierius. 

— Ką gi, pone Brigansai, galbūt jūs ir privalote tylėti, bet ši teis- 
mo byla tikrai nėra paslaptis. — Ji teatrališkai vėl ant kažko tėškė ans- 
paudą ir paaiškino: — Pagal šios didžiosios valstijos įstatymus dabar 
tai oficialiai viešas dokumentas, nebent jūs turite raštišką prašymą, 
kad byla būtų įslaptinta. 

— Ne. 

— Ak, puiku, taigi galime kalbėtis apie visą purvą. Juk yra šiek 
tiek purvo, tiesa? 

— Nežinau. Aš tebekapstau. Klausyk, Sara, man reikia paslaugos. 

— Viską, ko panorėsite, vaikuti. 

— Tai lenktynės į teismo rūmus, ir aš ką tik jas laimėjau. Netru- 
kus, galbūt rytoj, tikiuosi, pasirodys du ar trys pasipūtę šikniai advo- 
katai tamsiais kostiumais ir įteiks savąją peticijos versiją pono Habar- 
do palikimo tvirtinimo procedūrai pradėti. Labai galimas daiktas, jie 
bus iš Tupelo. Supranti, esama kito testamento. 

— Man patinka. 

— Ir man. Šiaip ar taip, tau nebūtina jų informuoti, kad finišavo 
tik antri, bet galėtų būti įdomu pamatyti jų veidus. Kaip manai? 

— Negaliu sulaukti. 

— Puiku, jiems parodyk teismo bylą, pasijuok, o paskui man pas- 
kambink ir viską papasakok. Bet prašau, iki rytojaus tai slėpk. 

— Bus padaryta, Džeikai. Galėtų būti įdomu. 

— Na, jeigu viskas klostysis kaip aš tikiuosi, ši byla galėtų mus 
linksminti visus kitus metus. 

Vos tik jam išėjus, Sara perskaitė prisegtą prie Džeiko peticijos 
ranka rašytą testamentą. Ji pasišaukė prie savo stalo kitas raštininkes, 
ir šios jį irgi perskaitė. Juodaodė moteris iš Klantono pasakė niekada 
negirdėjusi apie Letę Leng. Regis, Seto Habardo nė viena nepažinojo. 
Kurį laiką jos pasišnekučiavo, bet jau buvo po penktos ir visos turėjo 
kur eiti. Byla buvo padėta į vietą, kur jai ir priklausė būti, šviesos užge- 
sintos, ir raštininkės greitai užmiršo su darbu susijusius reikalus. Kitą 
dieną jos vėl įniks svarstyti ir kastis prie dalyko esmės. 

Jeigu peticija ir testamentas būtų įregistruoti rytą, visi teismo 
rūmai vidudienį jau ūžtų, o visas miestas — į pavakarę. Tačiau dabar 
paskaloms teks palaukti, tačiau ne per ilgiausiai. 


Simeonas Lengas gėrė, tačiau girtas nebuvo — tas skirtumas daž- 
nai būdavo neryškus, bet apskritai šeimos suprantamas. Gerti reikš- 
davo dar kontroliuojamą ir negrėsmingą elgesį. Tai reikšdavo, kad jis 
sustiklėjusiomis akimis ir nelanksčiu liežuviu pamažu gurkšnodavo 
alų. O būti girtam reiškė šiurpius tarpsnius, kai žmonės bėgdavo iš 
namų ir slėpdavosi medžiuose. Ir jo garbei reikia pasakyti, kad visiškai 
blaivus — labiau pageidautinos būklės, net ir pačiam Simeonui — bū- 
davo dažnai. 

Po trijų savaičių kelyje, kai po Giliuosius Pietus vežiojo krūvas 
metalo laužo, jis grįžo su nepaliestų atlyginimu, pavargęs ir šviesių 
akių. Nepaaiškino, kur bastėsi — niekada nepaaiškindavo. Mėgino 
atrodyti patenkintas, net apsipratęs su namais, bet kelias valandas 
nuolat atsitrenkdamas į kitus žmones, klausydamasis Saipresės ir at- 
rėminėdamas žmonos priekaištus, suvalgė sumuštinį ir su alumi per- 
sikėlė laukan, į vietą po medžiu netoli namo, kur galėjo ramiai sėdėti ir 
stebėti retsykiais pro šalį pravažiuojančius automobilius. 

Grįžti visada būdavo sunku. Ten toli, atvirame kelyje, jis valandų 

valandas svajodavo apie naują gyvenimą kur nors — visada apie geres- 
nį gyvenimą vienam ir be rūpesčių. Tūkstantį kartų kildavo pagunda 
važiuoti ir važiuoti, išmesti savo krovinį paskirtoje vietoje ir nieka- 
da nesustoti. Tėvas juos paliko, kai jis buvo dar mažas, paliko žmoną 
su keturiais vaikais, ir daugiau apie jį niekas negirdėjo. Dienų dienas 
Simeonas su savo vyresniu broliu sėdėdavo priebutyje rydami ašaras, 
laukdami. Augdamas jis pradėjo neapkęsti tėvo, ir vis dar neapkentė, 
bet dabar pats norėjo pabėgti. Jo vaikai jau kur kas vyresni, nepražus. 

Kelyje dažnai savęs klausdavo, kodėl jaučia namų trauką. Bjauru 
buvo gyventi ankštame nuomojamame name su uošve, dviem nema- 
loniais anūkais, kurių atsirasti visai neprašė, ir žmona, jį graužiančia 
gauti daugiau iš gyvenimo. Per pastaruosius dvidešimt metų Letė šim- 
tus kartų jam grasino skyrybomis, ir stebuklas, kad juodu tebebuvo 
drauge. Nori skirtis, tai ir skirkimės, pasakė jis ir nugėrė gurkšnį. Bet 
šitaip yra sakęs šimtus kartų. 

Jau buvo beveik sutemę, kai ji išėjo į vidinį kiemelį už namo ir per 
žolę iš lėto patraukė prie jo medžio. Simeonas sėdėjo ant vienos iš skir- 
tingų lauko kėdžių, kojas atrėmęs į seną grotuotą dėžę nuo pieno, šalia 
pasidėjęs šaltkrepšį su alumi. Pasiūlė jai kitą kėdę, bet Letė atsisakė. 

— Ar ilgai ketini būti namie? — paklausė, kaip ir jis žvelgdama į 
kelią. 

— Tik parvažiavau, o jau pasiruošusi mane vėl išgrūsti. 

— Nenorėjau šitaip pasakyti, Simeonai. Man tik įdomu, štai ir 
viskas. 

Jis nebuvo nusiteikęs atsakyti į klausimą, tik nugėrė dar gurkšnį. 
Juodu retai kada likdavo drauge vieni, ir kai taip atsitikdavo, neprisi- 
mindavo, kaip kalbėti. Lauko keliuku pamažu pravažiavo automobilis, 
ir abu jį stebėjo tartum užkerėti. Galiausiai ji prašneko: 

— Rytoj turbūt prarasiu darbą. Aš tau jau sakiau, ponas Habar- 
das nusižudė, ir jo šeima nebenori, kad poryt ten sukiočiausi. 

Simeoną dėl to užplūdo mišrūs jausmai. Dar sykį pasijautė pra- 
našesnis, nes liks pagrindinis duonpelnys, namų galva. Būdavo bjau- 
ru, kaip Letė riesdavo nosį uždirbdama daugiau už jį. Piktindavosi, kai 
jam neturint darbo ji niurzgėdavo ir čirškėdavo. Nors tebuvo namų 
tvarkytoja, galėdavo pasipūsti ir vaizduoti, neva baltasis ponas taip 

visiškai ja pasitiki. Bet šeimai reikėjo pinigų, ir Letei praradus darbą 
neišvengiamai kils sunkumų. 

Jis prisivertė pasakyti: 

— Apgailestauju. 

Dar viena ilga, tyli pauzė. Iš namo girdėjosi balsai ir triukšmas. 

— Jokios žinios iš Marvio? — paklausė jis. 

Ji nuleido galvą ir atsakė: 

— Ne, jau dvi savaitės, ir jokio laiško. 

— Ar jam parašei? 

— Rašau jam kas savaitę, Simeonai, juk žinai. Kada paskutinį 
kartą tu jam rašei? 

Simeonas viduje virė, bet tramdėsi. Didžiavosi, kad parvažiavo 
namo blaivus, ir nenorėjo to sugadinti kivirču. Marvis Lengas, dvide- 
šimt aštuonerių, jau dveji metai sunkiųjų darbų kalėjime, ir dar likę 
mažų mažiausia dešimt. Prekyba kvaišalais, užpuolimas panaudojant 
mirtiną ginklą. 

Artėjo kažkoks automobilis, sulėtino greitį, paskui pradėjo slink- 
ti dar lėčiau, lyg vairuotojas dvejotų. Pavažiavo kelias pėdas toliau, 
paskui įsuko į jų keliuką. Dar buvo pakankamai šviesu, kad įžiūrėtum: 
senos gamybos, tikrai užsienietiškas ir raudonos spalvos. Variklį iš- 
jungė ir išlipo jaunas baltasis, vienas. Jis vilkėjo baltais marškiniais 
su palaisvintu kaklaraiščiu. Rankose nieko nesinešė ir paėjėjęs kelias 
pėdas atrodė nelabai susivokiantis, kur esąs. 

— Ei, — pašaukė Simeonas. 

Jaunasis vyriškis sustingo lyg išsigandęs. Mat jų po medžiu nepa- 
stebėjo. Jis atsargiai pasuko per priekinį kiemelį. 

— Ieškau ponios Letės Leng, — pasakė pakankamai garsiai, kad 
jie išgirstų. 

— Aš čia, — atsiliepė ji, kai jis tiek priartėjo, kad pasidarė aiškiau 
matomas. 

Vyriškis priėjo per dešimtį pėdų ir prisistatė: 

— Labas, aš — Džeikas Brigansas, advokatas iš Klantono, ir no- 
riu pasikalbėti su Lete Leng. 

— Jūs šiandien buvote laidotuvėse, — pasakė ji. 

— Taip, buvau. 

Simeonas nenorom atsistojo, ir trejetas nepatogiai pasisveikino, 
paspausdami vienas kitam rankas. Simeonas jam pasiūlė alaus, paskui 
vėl atsisėdo ant kėdės. Džeikas alaus atsisakė, nors mielai būtų išgėręs. 
Juk galų gale atvyko čia su reikalais. 

Stengdamasi neatrodyti sunerimusi, Letė tarė: 

— Juk tikrai ne šiaip sau važiavote pro šalį. 

— Ne, ne šiaip sau. 

— Brigansas, — pakartojo Simeonas, nugerdamas alus. — Ar tik 
ne jūs gynėte Karlą Li Heilį? 

O, kaip miela, tai vėl padeda pralaužti ledus — bent su juodąja 
liaudimi. 

— Taip, aš, — kukliai prisipažino Džeikas. 

— Aš taip ir maniau. Gerai padirbėta. Tiesiog šauniai. 

— Klausykit, atvažiavau su reikalu, ir man reikia pasikalbėti su 
Lete privačiai. Neįsižeiskite ar šiaip, bet turiu jai pasakyti kai ką kon- 
fidencialaus. 

— Ką tokio? — paklausė ji sutrikusi. 

— Kodėl tai privatu? — nusistebėjo Simeonas. 

— Nes toks įstatymas, — atsakė Džeikas, šiek tiek pūsdamas miglą. 

Su šiomis aplinkybėmis įstatymas neturėjo nieko bendra. Jis su- 
vokė, kad galbūt ši didžioji žinia vis dėlto nėra tokia konfidenciali. Be 
abejo, dar Džeikui nespėjus pajudėti iš kiemo, Letė savo vyrui viską pa- 
pasakos. Seto Habardo paskutinė valia ir testamentas dabar jau buvo 
viešas dokumentas ir per ateinančią parą mieste bus nuodugniai na- 
grinėjamas kiekvieno advokato. Kurgi privatumas, konfidencialumas? 

Simeonas piktai nusviedė alaus skardinėlę į medį, pažymėdamas 
jo kamieną putų dryžiu. Pašokęs ant kojų, jis suniurnėjo: 

— Gerai, gerai. 

Paspyrė dėžę nuo pieno butelių, išsitraukė iš šaltkrepšio kitą skar- 
dinėlę alaus ir nudybino, sau po nosimi murmėdamas ir keikdamasis. 
Nuslinko gilyn tarp medžių, kur jį pasiglemžė šešėliai, bet, žinoma, iš 
ten klausėsi ir stebėjo. 

Kone pašnabždom Letė atsiprašė: 

— Labai dėl to apgailestauju, pone Brigansai. 

— Nieko tokio. Klausykite, ponia Leng, mums reikia kuo greičiau 

aptarti vieną svarbų reikalą, pageidautina rytoj, mano kontoroje. Dėl 
pono Habardo, jo paskutinės valios ir testamento. 

Letė prikando apatinę lūpą ir suglumusi įbedė į Džeiką akis — 
atseit papasakokite daugiau. 

Džeikas kalbėjo toliau: 

— Dieną prieš mirtį ponas Habardas parašė naują testamentą ir 
išsiuntė paštu, kad gaučiau po jo mirties. Atrodo, testamentas bus ga- 
liojantis, tačiau, be abejo, šeima jį ginčys. 

— Aš esu jo testamente? 

— Tikrai esate. Jis jums paliko nemažą savo turto dalį. 

— O Dieve. 

— Taip. Jis pageidauja, kad būčiau jo palikimo advokatas, ir esu 
tikras, jog tai irgi bus ginčijama. Štai kodėl mums reikia pasikalbėti. 

Letė prisidengė delnu burną ir sumurmėjo: 

— O Viešpatie Aukščiausiasis. 

Džeikas pažvelgė į namą, kurio langų šviesa skrodė tamsą. Už jo 
judėjo kažkoks šešėlis — galbūt Simeonas suko aplinkui. Džeiką staiga 
užvaldė noras šokti į senąjį sabą ir pasinešti atgal į civilizaciją. 

Linktelėjusi Letė paklausė: 

— Ar jam pasakyti? 

— Pati spręskite. Būčiau kalbėjęs prie jo, bet, girdėjau, jis išgėri- 
nėja. Nežinojau, kokios būklės galėtų būti šiuo metu. Bet, jei atvirai, 
ponia Leng, tai jis yra jūsų vyras ir rytoj turėtų atvykti pas mane su 
jumis drauge. Tai yra, jeigu yra tinkamos būklės. 

— Jis bus tinkamos būklės, pažadu. 

Džeikas jai padavė savo vizitinę kortelę. 

— Bet kuriuo metu po vidudienio, — pasakė. — Aš lauksiu savo 
kontoroje. 

— Mes ten būsime, pone Brigansai. Dėkoju, kad atvažiavote. 

— Tai labai svarbu, ponia Leng, ir man atrodė būtina su jumis 
susitikti. Ko gero, mudu įsitrauksime į ilgą ir aršią kovą. 

— Ne visai suprantu. 

— Žinau. Paaiškinsiu rytoj. 

— Dėkui, pone Brigansai. 

— Labos nakties. 

7 skyrius 


Po trumpos vėlyvos vakarienės — paskrudinto ant grotelių sūrio 
ir pomidorų sriubos — Džeikas su Karla nurinko stalą, suplovė indus 
(indaplovės juodu neturėjo) ir galiausiai įsitaisė poilsio kambaryje, 
prasidedančiame ten, kur baigėsi virtuvė — kokios šešios pėdos nuo 
valgomojo stalo. Treji (su viršum) metai gyvenimo ankštose patalpose 
reikalavo nuolatos persvarstyti prioritetus ir elgesį, taip pat saugotis 
nesuirzti. Be galo tam padėjo Hana. Materialūs dalykai, taip veikiantys 
suaugusiuosius, mažiems vaikams menkai terūpi; jeigu tik abu tėvai 
aplink tupinėja, visa kita beveik nesvarbu. Karla jai padėdavo mokytis 
rašyti, o Džeikas skaitydavo pasakas, ir kol visi sutartinai stumdavo 
vakarą, juodu taip pat suspėdavo perskaityti dienos laikraščius ir pa- 
sižiūrėti per kabelinę televiziją žinias. Vakare lygiai aštuntą Karla iš- 
maudydavo dukterį, ir po pusvalandžio abu tėvai jaukiai apkamšydavo 
Haną lovelėje. 

Pagaliau, kai juodu liko vieni ir susipynę po dygsniuota antklode 
ant palaikės sofos, Karla paklausė: 

— Gerai, tai kas gi dedasi? 

Sklaidydamas sporto žurnalą Džeikas atsakė: 

— Ką turi galvoje tuo „kas gi dedasi? 

— Nevaidink kvailučio. Kažkas dedasi. Galbūt nauja byla? Naujas 
klientas, kuris išgali mokėti padorų arba galbūt didžiulį honorarą ir 
išgelbėti mus iš skurdo? Prašau, pasakyk. 

Džeikas nubloškė ant grindų antklodę ir pašokęs atsistojo. 

— Na, dalykas tas, mieloji, kad yra didelė tikimybė, jog mudu ką 
tik tvirtai atsikratėme skurdo. 

— Taip ir žinojau. Visada galiu atspėti, kai tu gauni gerą eismo 
įvykio bylą. Imi nenustygti vietoje. 

— Tai ne eismo įvykis. — Džeikas pasirausė portfelyje, ištraukė 
vieną aplanką ir jai padavė kelis popierius. — O savižudybė. 

— A, ta. 

— Taip, ta. Vakar vakare tau papasakojau apie apgailėtiną pono 
Seto Habardo baigtį, bet nepasakiau štai ko: prieš mirdamas jis parašė 
trumputį testamentą, paštu jį išsiuntė man į kontorą ir mane paskyrė 

jo palikimo advokatu. Šiandien į pavakarę oficialiai jį užregistravau. 
Dabar tai viešas dokumentas, todėl galiu apie jį kalbėti. 

— Ir to žmogaus visai nepažinojai? 

— Ne. 

— To žmogaus visai nepažinojai, bet šiandien popiet nuėjai į jo 
laidotuves? 

— Teisingai supratai. 

— Kodėl jis pasirinko tave? 

— Puiki reputacija. Prašau, tik perskaityk testamentą. 

Užmetusi vos žvilgsnį, ji pasakė. 

— Betgi jis parašytas ranka. 

— Tu rimtai? 

Džeikas vėl susipynė su žmona ant sofos ir įdėmiai stebėjo, kol ji 
skaitė dviejų puslapių testamentą. Pamažu burna jai atkaro, akys išsi- 
plėtė. Perskaičiusi iki galo, nepatikliai pažvelgė į Džeiką ir sumurmėjo: 

— Žūti skausme? Kas per bukaprotis. 

— Matyt, toks. Niekada to žmogaus nepažinojau, bet Haris Rek- 
sas tvarkė antras jo skyrybas ir apie poną Habardą yra ne itin kokios 
nuomonės. 

— Daugelis žmonių ne itin kokios nuomonės ir apie Harį Reksą. 

— Irgi tiesa. 

— Kas toji Letė Leng? 

— Jo juodaodė namų tvarkytoja. 

— O, velnias. Juk tai skandalinga. 

— Ir man taip atrodo. 

— Arjis turi pinigų? 

— Nejau neperskaitei: „Mano turtas nemažas“? Ozis jį pažinojo 
ir, atrodo, su tuo sutinka. Anksti rytą važiuoju į Tamplį susitikti su 
ponu Raselu Ambergu, paskutinės valios vykdytoju. Vidudienį jau bū- 
siu kur kas gudresnis. 

Karla šiek tiek pamosikavo dviem popieriaus lapais ir paklausė: 

— Ar tai galioja? Galima šitaip parašyti testamentą? 

— O taip. „Testamentai ir palikimai“, 101-a pastraipa. Senučiu- 
ko Misio Teisės fakultete profesorius Robertas Vimsas penkiasdešimt 
metų tai dėstė. Jis man parašė A. Jeigu tik kiekvienas žodis parašy- 

tas, pasirašytas ir datuotas velionio, testamentas tikras. Neabejoju, 
du pono Habardo vaikai jį ginčys, bet kaip tik nuo čia prasideda visas 
įdomumas. 

— Kodėl jis turėjo iš esmės viską palikti savo juodaodei namų 
tvarkytojai? 

— Spėju, jam patiko, kaip ji tvarko namus. Nežinau. Galbūt ji 
darė ir ką nors daugiau, ne tik tvarkė. 

— Tai yra? 

— Jisai sirgo, Karla, merdėjo nuo plaučių vėžio. Įtariu, Letė Leng 
juo rūpinosi visokeriopai. Matyt, ji jam įtiko. Du jo vaikai samdysis 
advokatus ir rėkaus apie nederamą įtaką. Tvirtins, kad ji su juo perne- 
lyg suartėjo, šnabždėjo senam žmogui į ausį ir galbūt dar daugiau. Tai 
nueis iki prisiekusiųjų. 

— Iki prisiekusiųjų teismo? 

Džeikas svajingai šypsojosi. 

— O taip. 

— Oho. Kas apie tai žino? 

— Aš užregistravau peticiją šiandien popiet, tad paskalos dar ne- 
pasklido. Bet, manau, rytoj devintą teismo rūmai jau bus sujudę. 

— Nuo šito teismo rūmų stogas išlėks į orą, Džeikai. Pinigingas 
baltasis išskiria iš testamento savo šeimą, viską palieka savo juodaodei 
namų tvarkytojai, o paskui pasikaria. Tu juokauji? 

Jis nejuokavo. Klara įniko darsyk skaityti testamentą, o jos vyras 
užsimerkęs mąstė, kaip byla bus nagrinėjama teisme. Perskaičiusi ji 
padėjo abu popieriaus lapus ant grindų ir apsidairė po kambarį. 

— Man tik smalsu, mielasis, kas tokioje byloje kaip ši lemia tavo 
honorarus? Atleisk, kad klausiu. 

Ji šiek tiek pamojavo laisvąja ranka, aprėpdama ankštą kambarį, 
baldus iš blusų turgaus, įlinkusias ir perkrautas pigias knygų lentynas, 
persiško kilimo imitaciją, pirktas padėvėtas užuolaidas, ant grindų 
sukrautą stirtą žurnalų, apskritai skurdą nuomininkų, pasižyminčių 
geresniu skoniu, bet neturinčių galimybių to įrodyti. 

— Ką? Nori gražesnių kambarių? Galbūt buto per du aukštus ar 
dvigubo ploto? 

— Nepradėk nuo manęs. 

— Honorarai bus nemenki, nors aš dar to nesvarsčiau. 

— Nemenki? 

— Tikrai. Honorarai grindžiami faktiškai atliekamu darbu, pa- 
gal valandas, už kurias pateikiamos sąskaitos, dar kažkuo, apie ką mes 
mažai žinome. Palikimo advokatas kasdien turi nuspausti laikrodį ir 
iš tikrųjų būna apmokamas už savo sugaištą laiką. Mums tai dar ne- 
girdėta. Visus honorarus privalo patvirtinti teisėjas, o šioje byloje jis 
bus mūsų mielasis draugas, prakilnusis Rubenas Etlis, ir kadangi jis 
žino, kad mes badaujame, veikiausiai bus dosniai nusiteikęs. Didelis 
palikimas, krūva pinigų, karštai ginčijamas testamentas, ir mes tiesiog 
galėtume išvengti bankroto. 

— Krūva pinigų? 

— Tik metafora, mieloji. Neturėtume čia gobšauti. 

— Nekalbėk su manimi globėjišku tonu, — sudraudė ji ir pažvel- 
gė į spindinčias alkano advokato akis. 

— Gerai. 

Bet Karla mintyse jau krovė dėžes ir rengėsi išsikelti. Prieš me- 
tus ji padarė tokią pačią klaidą, kai Džeiko Briganso advokato kontora 
pritraukė jauną porelę, kurios naujagimis numirė Memfio ligoninėje. 
Daug žadanti medikų aplaidumo byla, nuodugniai peržiūrėta eksper- 
to, subliūško ir Džeikui neliko nieko kita, kaip tik tenkintis atlygiu už 
vargą, patirtą bylinėjantis be rezultatų. 

— Ir tu nuvažiavai pasimatyti su Lete Leng? 

— Taip. Ji gyvena už Boks Hilo, bendruomenėje, kuri vadinasi 
Mažoji Delta; aplinkui ne per daugiausia baltųjų. Jos vyras — girtuok- 
lis, tai parvažiuojantis, tai vėl dingstantis. Į namą aš neužėjau, bet su- 
sidariau įspūdį, kad ten ankšta. Pasitikrinau žemės kadastre; ta vieta 
jiems nepriklauso. Pigus mažas nuomojamas būstas, panašus... 

— Panašus į šią skylę, tiesa? 

— Panašus į mūsų namus, veikiausiai pastatytas to paties niek- 
dario, kuris, be abejo, subankrutavo. Bet vis dėlto čia mūsų tik trys, o 
Letės namuose — turbūt koks tuzinas. 

— Ji maloni? 

— Pakankamai. Mudu ilgai nesikalbėjome. Susidariau tokį įspū- 
dį, kad ji — gana tipiška šių kraštų juodaodė, su pilnu namu vaikų, 

retkarčiais pasirodančiu vyru, minimaliai apmokamu darbu. Sunkus 
gyvenimas. 

— Žiauroka. 

— Taip, bet ir gana tikslu. 

— Ji graži? 

Po antklode Džeikas pradėjo jai masažuoti dešinę blauzdą. Šiek 
tiek pagalvojęs, atsakė: 

— Negalėčiau tiksliai pasakyti, jau buvo beveik sutemę. Ji apie 
keturiasdešimt penkerių, gana neblogai išsilaikiusi, tikrai nėra negra- 
ži. Kodėl klausi? Manai, už pono Habardo paskutinės valios ir testa- 
mento galėtų slypėti seksas? 

— Seksas? Kas užsiminė apie seksą? 

— Kaip tik apie tai tu galvoji. Ar ji dulkindamasi įsigavo į jo tes- 
tamentą? 

— Gerai, tikrai, kaip tik taip aš galvoju, ir rytoj apie vidudienį 
kaip tik apie tai ūš visas miestas. Seksas čia ištisai parašytas. Žmogus 
merdėjo, o jinai jį slaugė. Kas žino, ką juodu darė? 

— Tavo gauruotos mintys. Man jos patinka. 

Jo ranka nuslinko prie jos šlaunies, bet ten užstrigo. Suskambo 
telefonas, išgąsdindamas juos abu. Džeikas nuėjo į virtuvę ir atsiliepė, 
paskui padėjo ragelį. 

— Skambino Nesbitas, iš gatvės, — pasakė jai. 

Susiradęs cigarą ir degtukų dėžutę, jis išėjo į lauką. Trumpo įva- 
žiuojamojo tako gale, prie pašto dėžutės, prisidegė cigarą ir į vėsų, gaivų 
vakaro orą iškvėpė debesį dūmų. Po minutėlės į gatvę įsuko patrulio au- 
tomobilis ir tyliai pririedėjęs sustojo prie Džeiko. Savąjį perteklinio svo- 
rio asmenį iš automobilio išrangė šerifo pavaduotojas Maikas Nes-bitas. 

— Labas vakaras, Džeikai, — pasisveikino užsirūkydamas cigaretę. 

— Labutis, Maikai. 

Abu pūsdami dūmus atsirėmė į patrulio automobilio kapotą. 

— Apie Habardą Ozis nieko nesurado, — pasakė Nesbitas. — Pa- 
ieškojo per Džeksoną ir — šnipštas. Panašu, kad seniokas savo žaislus 
laikė kažkur kitur; šioje valstijoje šiaip jokių įrašų, tik apie jo namą, 
automobilius, turimos žemės akrus ir pjautinės medienos sandėlį ša- 
lia Palmairos. Išskyrus tai, daugiau jokio pėdsako. Tai yra nieko. Nei 

banko sąskaitų. Nei akcinių bendrovių. Nei ribotos atsakomybės kom- 
panijų. Nei partnerysčių. Pora draudimo polisų, kur ir tikėtumeis juos 
rasti, bet tai viskas. Pasak gandų, jis varė verslą kitose valstijose, tačiau 
taip toli mes dar neprisikasėme. 

Rūkydamas Džeikas linktelėjo. Jo jau niekas nestebino. 

— O Ambergas? 

— Raselas Ambergas yra iš Folio, Alabamos, gerokai į pietus, ne- 
toli Mobilio. Ten dirbo advokatu, kol maždaug prieš penkiolika metų 
prarado licenciją verstis praktika. Kišo nagus prie klientų lėšų, bet 
oficialiai apkaltintas nebuvo. Jokių žinių apie baudžiamąjį teistumą. 
Išmestas iš teisininko profesijos, jis pasuko į medienos verslą, todėl 
galima drąsiai manyti, kad ten ir susipažino su Setu Habardu. Kiek 
mes matome, viskas sąžininga. Neaišku, kodėl jis persikėlė į tokį už- 
kampį kaip Tamplis. 

— Rytą važiuoju į Tamplį. Jo paklausiu. 

— Puiku. 

Pro šalį praėjo pagyvenusiųjų pora su pagyvenusiu pudeliu. Nesu- 
lėtindami žingsnių jiedu apsimainė su Džeiku ir Nesbitu keliais man- 
dagiais žodžiais. Jiems nutolus, Džeikas vėl iškvėpė dūmus ir paklausė: 

— Gal geriau sekėsi dėl brolio, Ensilio Habardo? 

— Ne. Nieko. 

— Nesistebiu. 

— Keista. Visą savo gyvenimą čia gyvenau, o apie Setą Habardą 
nieko negirdėjau. Mano tėvukas aštuoniasdešimties, visąlaik čia gyve- 
no, o apie Setą Habardą irgi nieko negirdėjo. 

— Šioje apygardoje trisdešimt du tūkstančiai gyventojų, Maikai. 
Negali visų pažinoti. 

— Ozis pažįsta. | 

Abu trumpai nusijuokė. Nesbitas nuspriegė cigaretės nuorūką į 
gatvę ir pasirąžė. 

— Turbūt reiks važiuoti namo, Džeikai. 

— Dėkui, kad stabtelėjai. Rytoj aš pasikalbėsiu su Oziu. 

— Taip ir padaryk. Iki. 

Karlą jis rado miegamajame, sėdinčią ant kėdės priešais langą su 
vaizdu į gatvę. Kambaryje buvo tamsu. Tylomis įėjęs Džeikas sustojo, 
ir pajutusi, kad jis klausosi, ji prašneko: 

— Man taip įgriso priešais savo namus matyti policijos automo- 
bilius, Džeikai. 

Jis giliai atsikvėpė ir žingtelėjo arčiau. Šis pokalbis buvo perne- 
lyg gerai pažįstamas, ir koks nors neteisingas žodis būtų galėjęs viską 
staigiai sugadinti. 

— Ir man, — tyliai ištarė Džeikas. 

— Kojis norėjo? 

— Nieko, tik pranešti kai kurių žinių apie Seto Habardo praeitį. 
Ozis pasidomėjo, bet nedaug išsiaiškino. 

— Negalėjo tau rytoj paskambinti? Kodėl jam reikia užvažiuoti, 
pastatyti automobilį priešais mūsų namus ir visiems parodyti, kad Bri- 
gansai nepajėgia be policijos ištverti nakties? 

Klausimai be atsakymų. 


Džeikas prikando liežuvį ir išslinko iš kambario. 


8 skyrius 


Raselas Ambergas sėdėjo „Kavinės“ salės gilumoje, kabinoje pasi- 
slėpęs už laikraščio. Jis nebuvo nei nuolatinis jos lankytojas, nei gerai 
žinomas mažučiame Tamplio miestuke. Atsikėlė ten dėl moters, savo 
trečios žmonos, ir juodu gyveno uždarai. Be to, jis dirbo žmogui, verti- 
nančiam diskretiškumą bei uždarumą, ir Ambergui tai visai tiko. 

Jis rezervavosi kabiną kelios minutės po septintos, užsisakė kavos 
ir ėmė skaityti. Apie Seto Habardo testamentą ar testamentus nieko ne- 
buvo girdėjęs. Nors ponui Habardui dirbo jau beveik dešimtmetį, apie jo 
asmeninį gyvenimą mažai ką žinojo. Galėjo tiksliai apibūdinti daugelį to 
žmogaus aktyvų, tikrai ne visus, bet anksti patyrė, kad jo bosas mėgsta 
paslaptis. Ir dar: Setui patiko gudrauti, nekreipti dėmesio į kitų nepa- 
sitenkinimą ir versti žmones spėlioti. Abu drauge daug keliaudavo po 
šalies pietryčius, ponui Habardui dėliojant iš dalelių savo avuarus, bet 
juodu taip ir netapo artimi. Su Setu Habardu niekas nebuvo artimas. 

Džeikas atvyko lygiai 7.30 ir rado Ambergą kabinoje salės gilu- 
moje. „Kavinė“ buvo apypilnė, ir Džeikas, pašalietis, eidamas per salę 
atkreipė į save dėmesį. Juodu su Ambergu paspaudė vienas kitam ran- 
ką ir persimetė keliais mandagiais žodžiais. Spręsdamas iš vakarykščio 
jų pokalbio, Džeikas tikėjosi šalto priėmimo ir nenoro bendradarbiau- 
ti, nors pradinė pono Ambergo reakcija jam ne per daugiausia rūpėjo. 
Setas Habardas nurodė Džeikui atlikti darbą, ir jeigu iškils kokių nors 
sunkumų, teismas jį palaikys. Tačiau Ambergas atrodė atsipalaidavęs 
ir pakankamai linkęs klausytis. Po kelių minučių kalbos apie futbolą ir 
orus, jis perėjo prie reikalo. 

— Ar testamentas oficialiai patvirtintas? — paklausė. 

— Taip, vakar popiet penktą. Išvykau iš laidotuvių ir nuskubėjau 
į teismo rūmus Klantone. 

— Man atvežėte jo kopiją? 

— Taip, — patvirtino Džeikas, tačiau į kišenę nesiekė. — Jūs pa- 
skirtas vykdytoju. Dabar tai viešas dokumentas, tad galite gauti kopiją. 

Ambergas ištiesė į priekį abu delnus ir paklausė: 

— Ar aš ką nors gaunu? 

— Ne. 

Jis niūriai linktelėjo, ir Džeikui buvo sunku spręsti, ar Ambergas 
to tikėjosi. 

— Testamentu man nieko nepaliekama? — paklausė Ambergas. 

— Nieko. Tai stebina? 

Ambergas smarkiai gurktelėjo seiles ir apsidairė aplink. 

— Ne, — neįtikinamai atsakė. — Tiesą sakant, ne. Kai turi reika- 
lą su Setu, niekas nestebina. 

— Jūsų nenustebino jo savižudybė? 

— Anaiptol, pone Brigansai. Pastarieji dvylika mėnesių buvo koš- 
mariški. Setas tiesiog pavargo nuo skausmo. Žinojo, kad miršta. Mes 
visi tai žinojome. Taigi ne, tikrai nenustebino. 

— Palaukite, iki perskaitysite testamentą. 

Pro šalį pralėkė padavėja, tik šiek tiek trumpam stabtelėdama 
abiem papildyti puodelius kavos. 

Ambergas atsigėrė gurkšnį ir paklausė: 

— Papasakokite savo istoriją, pone Brigansai. Kaip susipažinote 
su Setu? 

— Niekada nebuvau jo sutikęs, — prisipažino Džeikas. 

Jis išklojo sutrumpintą versiją, kodėl dabar čia sėdi prie staliuko. 
Ambergas įdėmiai klausėsi. Jo maža apvali galva viršuje buvo blizgiai 
praplikusi, ir jis turėjo nervingą įprotį dešiniu delnu persibraukti nuo 
antakių atgalios, lyg kelias vešlias tamsių plaukų sruogas nuolat reikė- 
tų priploti prie skalpo. Buvo apsirengęs golfo marškinėliais, senomis 
chaki spalvos kelnėmis ir lengva vėjastriuke, tad labiau panėšėjo į pen- 
sininką, negu į matytą laidotuvėse verslininką. 

Džeikas kalbėjo toliau: 

— Arjus galima laikyti patikimiausiu jo pagalbininku? 

— Ne, anaiptol. Faktiškai nė nežinau, kodėl Setas panoro į tai 
įvelti mane. Galiu prisiminti kitus, kurie buvo artimesni. — Ilgas 
gurkšnis kavos, paskui jis tęsė: — Mudu su Setu ne visada gerai sutar- 
davome. Kelis kartus jau norėjau jį palikti. Kuo daugiau jis užkaldavo 
pinigų, tuo labiau rizikuodavo. Man ne kartą atrodė, kad Setas pasiry- 
žęs sudegti per kokį nors garsų bankrotą, žinoma, prieš tai paslėpęs 
grobį kurioje nors lengvatinių mokesčių saloje. Jis tapo bebaimis, ir 
tai baugino. 

— Dabar, kai jau apsistojome prie šios temos, pakalbėkime apie 
Seto pinigus. 

— Be abejo. Jums papasakosiu viską, ką žinau, bet visko nežinau. 

—- Gerai, — ramiai sutiko Džeikas, lyg juodu vėl kalbėtųsi apie 
orus. Beveik dvi paras jis buvo apniktas deginančio klausimo: ką Setas 
turėjo? Galiausiai jis tai išgirs. Priešais save neturėjo nei bloknoto, nei 
rašiklio, tik puodelį juodos kavos. 

Ambergas vėl apsidairė, bet niekas nesiklausė. 

— Tai, ką jums papasakosiu, nėra plačiai žinoma. Nors ir ne kon- 
f1dencialu, bet Setas gebėjo viską slėpti. 

— Viskas iškils, pone Ambergai. 

— Žinau. — Jis atsigėrė kavos, lyg būtų pritrūkęs kuro, paskui 
prisilenkė šiek tiek žemiau. — Setas turėjo daug pinigų, ir visus užkalė 
per pastaruosius dešimt metų. Po antrų skyrybų jis buvo įniršęs, pik- 
tas ant viso pasaulio, subankrutavęs ir kartu pasiryžęs užsikalti pini- 
gų. Savo antrą žmoną tikrai mėgo, ir kai jį pametė, troško revanšo. Se- 
tui revanšas reiškė uždirbti daugiau pinigų, negu ji gavo per skyrybas. 

— Aš labai gerai pažįstu jos advokatą. 

— Tą stambų storulį — kokia jo pavardė? 

— Haris Reksas Voneris. 

— Haris Reksas. Kelis kartus girdėjau, kaip Setas jį keikė. 

- — Jis keikė ne vienintelis. 

— Ir aš taip girdėjau. Kad ir kaip būtų, Setas tebeturėjo savo 
namą ir žemę. Juos įkeitęs, stambiai pasiskolino, kad galėtų nusipirk- 
ti lentpjūvę netoliese Dotano, Alabamoje. Aš ten dirbau, supirkinėjau 
medieną, ir štai taip susipažinau su Setu. Jis nusipirko pigiai — gerai 
ištaikė laiką. Tai įvyko į 1979-ųjų pabaigą, lentų kaina šovė į viršų, ir 
mums gana gerai sekėsi. Turėjome uraganų sezoną — daugybė žalos, 
didžiulė lentų ir sienojų paklausa. Įkeitęs lentpjūvę, jis vėl pasiskolino 
ir nusipirko baldų fabriką netoliese Olbanio, Džordžijoje. Įmonė gami- 
no tuos milžiniškų matmenų supamuosius krėslus, kokius matai prie- 
kiniuose kepsnių restoranų priebučiuose nuo pakrantės iki pakrantės. 
Setas pasirašė su jų tinklu kontraktą, bet pernakt negalėjo pradėti ga- 
minti supamųjų krėslų pakankamai sparčiai. Jis įkeitė vertybinius po- 
pierius, vėl pasiskolino ir nusipirko dar vieną baldų fabriką netoliese 
Trojaus, Alabamoje. Apie tą metą surado Birmingame bankininką, be- 
sistengiantį išauginti mažą savo banką į ką nors gerokai stambesnio ir 
agresyviai nusitekusį. Šis mąstė kaip ir Setas, ir sandoriai sekė vienas 
po kito. Daugėjo fabrikų, daugėjo lentpjūvių, daugėjo statybinio miš- 
ko nuomos. Setas turėjo gerą uoslę verslams, per mažai įvertintiems, 
patiriantiems sunkumų, ir jo bankininkas retai atsisakydavo padėti. 
Aš Setą perspėdavau dėl per didelio įsiskolinimo, bet jis buvo pernelyg 
beatodairiškas, kad klausytųsi. Siekė kažką įrodyti. Nusipirko lėktuvą, 
jį laikė Tupele, kad niekas čia nežinotų, ir nuolat skraidė. 

— Ar tai turi laimingą pabaigą? 

— O taip. Per pastaruosius dešimt metų ar apie tiek Setas nupirko 
apie trisdešimt bendrovių, daugiausia baldų gamyklas Pietuose, — kai 
kurias iš jų perkėlė į Meksiką, — bet taip pat ir pjautinės medienos 
sandėlius bei lentpjūves, kartu su tūkstančiais akrų statybinio miško. 
Viską už pasiskolintus pinigus. Aš paminėjau vieną bankininką iš Bir- 
mingamo, bet buvo ir kitų. Kuo stambesnis verslininkas darėsi, tuo 
lengviau buvo skolintis daugiau. Kaip sakiau, kartais tai baugindavo, 

bet žmogus niekada nesudegė. Ką nupirkęs, ničnieko neparduodavo, 
tik pasilaikydavo ir dairėsi kito sandorio. Sandoriai ir skolos Setui buvo 
tartum narkomanija. Kai kurie žmonės lošia, kai kurie — geria, kai ku- 
rie laksto paskui sijonus. Setas, kai pirkdavo dar vieną bendrovę, mėg- 
davo uosti kieno nors kito pinigų kvapą. Jis taip pat mėgo ir moteris... 
O paskui, deja, susirgo. Tai atsitiko maždaug prieš metus, kai daktarai 
nustatė, kad serga plaučių vėžiu. Jis varė visu greičiu, iki apsilankė pas 
daktarus. Tie jam pasakė, kad liko gyventi metus, daugiausia. Ką ir kal- 
bėt, jis buvo sugniuždytas. Su niekuo nepasitaręs, nusprendė išsipard- 
avinėti. Prieš kelerius metus mes Tupele suradome „Rašo teisės firmą“, 
ir galiausiai Setas turėjo žmonių, kuriais galėjo pasitikėti. Jis neapkentė 
teisininkų, ir vos tik nusamdęs juos išvydavo. Bet Rašo firma jį įtikino 
viską konsoliduoti į vieną holdingo kompaniją. Pernai lapkritį Setas 
holdingo kompaniją už 55 milijonus dolerių pardavė veikiančiai pagal 
kreditinius įsipareigojimus privačiai investuotojų grupei iš Atlantos ir 
sėkmingai išsimokėjo skolas, siekiančias 35 milijonus dolerių. 

— Ir jam liko grynų dvidešimt? 

— Jam liko dvidešimt ar apie tiek. Buvo ir kitų neužbaigtų rei- 
kalų, tarp jų ir aš. Mat turėjau šiek tiek holdingo kompanijos akcijų ir 
pasitraukiau gerai apsirūpinęs. Pernai metų pabaigoje išėjau į pensiją. 
Nuo tada nežinau, ką Setas veikė su pinigais, galbūt užkasė kieme už 
namo. Be to, jis sukaupė ir kito turto, kurį laikė neįtraukęs į holdingo 
kompaniją. Šiaurės Karolinos kalnuose yra namelis, taip pat esama ne- 
mažai kitų vertybių. Galbūt atidaryta viena kita sąskaita kokiame nors 
lengvatinių mokesčių salos banke. 

— Galbūt? 

— Tikrai pasakyti negaliu, pone Brigansai. Tik tai, ką esu girdėjęs 
per visus praėjusius metus. Kaip sakiau, Setas mėgo paslaptis. 

— Ką gi, pone Ambergai, jūs, kaip jo paskutinės valios vykdyto- 
jas, ir aš, kaip jo advokatas, turime užduotį atsekti visus aktyvus. 

— Neturėtų būti labai sunku. Mums tereikia prieiti prie jo kon- 
toros. 

— Ir kur ji yra? 

— Pjautinės medienos sandėlyje šalia Palmairos. Tai buvo vienin- 
telė jo kontora. Ten yra sekretorė, Arlina, ji viską tvarko. Sekmadienį 

vakare su ja kalbėjausi ir patariau laikyti viską po užraktu, iki sulauks 
žinios iš advokatų. 

Džeikas dar atsigėrė kavos ir pabandė perprasti tai, ką išgirdo. 

— Dvidešimt milijonų baksų, a? Fordo apygardoje nieko kito su 
tiek pinigų neįsivaizduoju. 

— Niekuo negaliu jums padėti, pone Brigansai. Niekada ten ne- 
gyvenau. Tačiau garantuoju, čia, Milberno apygardoje, nėra nė vieno, 
kuris turėtų bent dalelę tokio turto. 

— Čia kaimiškieji Pietūs. 

— Tikrai taip. Tuo ir pasireiškia Seto istorijos didybė. Vieną die- 
ną šešiasdešimties metų amžiaus jis atsibudo, sau pasakė: esu bankru- 
tavęs, ir man įgriso tokiam būti, terauna mane velniai, jeigu ko nors 
neužsidirbsiu. Su dviem pirmais sandoriais Setui pasisekė, paskui su- 
prato, kaip smagu naudotis kitų žmonių pinigais. Jis dešimtis kartų 
įkeitė savo namą ir žemę. Kalbame apie kietus kiaušius. 

Padavėja atnešė ponui Ambergui avižinės košės, o Džeikui — 
plaktos kiaušinienės. Jiems barstantis druskos ir cukraus, Ambergas 
paklausė: 

— Arjis nieko neskyrė savo vaikams? 

— Nieko. 

Nė kiek nenustebęs Ambergas šyptelėjo, paskui linktelėjo. 

— Jūs to tikėjotės?— paklausė Džeikas. 

— Pone Brigansai, aš nieko nesitikiu ir niekas manęs nestebi- 
na, — pakančiai atsakė jis. 

— Turiu jums netikėtumą, — pasakė Džeikas. — Jis išskyrė iš 
testamento abu savo vaikus, abi buvusias žmonas, kurios, beje, ir ne- 
gali į ką nors pretenduoti, taip pat ir visus kitus, tik paliko savo seniai 
pražuvusį brolį Ensilį, kuris veikiausiai miręs, bet jeigu ne — gauna 
penkis procentus, be to, paminėta ir jo bažnyčia, šiai irgi skiriami 
penki procentai, taigi likusi bendra devyniasdešimties procentų suma 
atitenka juodaodei namų tvarkytojai, pas jį tarnavusiai trejus metus, 
tokiai Letei Leng. 

Ambergas liovėsi kramtęs, smakras jam atkaro, akys prisimerkė. 
Kaktą išvagojo gilios raukšlės. 

— Tik nesakykite, kad nesate nustebęs, — pergalingai pareiškė 
Džeikas ir įsimetė į burną visą šakutę kiaušinienės. 

Ambergas giliai atsikvėpė ir atkišo tuščią delną. Džeikas išsitrau- 
kė iš kišenės testamento kopiją ir jam padavė. Skaitant abu puslapius, 
raukšlės kaktoje Ambergui dar pagilėjo. Negalėdamas patikėti, jis pa- 
kraipė galvą. Perskaitė dar kartą, paskui kopiją sulankstė ir padėjo į šalį. 

— Gal atsitiktinai pažinojote Letę Leng? — paklausė Džeikas. 

— Niekada nebuvau jos sutikęs. Niekada nesilankiau Seto na- 
muose, pone Brigansai. Niekada negirdėjau iš jo apie tai nė žodžio ar 
apie ką nors, ten dirbantį. Setas savo reikalus tvarkė skyriuose, kurių 
daugelis buvo ne kiekvienam prieinami. Ar pažįstate tą moterį? 

— Vakar pirmą kartą su ja susitikau. Šiandien popiet ji atvyks pas 
mane į kontorą. 

Pirštų galais Ambergas pamažu nustūmė nuo savęs lėkštę ir du- 
benį; pusryčiai baigėsi, apetitas pranyko. 

— Kodėl jam reikėjo šitaip pasielgti, pone Brigansai? 

— Ketinau jūsų to paties paklausti. 

— Ką gi, čia akivaizdžiai nėra jokios logikos, ir štai kodėl šis tes- 
tamentas patirs rimtų sunkumų. Jis buvo ne savo proto. Negali para- 
šyti galiojančio testamento, jeigu nesi veiksnus. 

— Žinoma ne, bet šiuo metu mažai kas aišku. Viena vertus, jis, 
atrodo, kruopščiai, iki mažiausios smulkmenos suplanavo savo mirtį, 
lyg būtų tiksliai suvokęs, ką daro. O antra vertus, viską palikti namų 
tvarkytojai — sunkiai įsivaizduojama. 

— Nebent ji darė jam įtaką. 

— Neabejoju, taip bus argumentuojama. 

Ambergas kyštelėjo ranką į kišenę ir paklausė: 

— Ne prieš, jeigu užsirūkysiu? 

— Ne. 

Jis užsirūkė mentolinę cigaretę ir pelenus nuspriegė į avižinę 
košę. Galva sukosi, viskas atrodė nelogiška. 

— Kažin ar tam ryšiuos, pone Brigansai, — galiausiai prašne- 
ko. — Galbūt ir esu įvardytas vykdytoju, bet tai nereiškia, kad privalau 
imtis šių pareigų. 

— Pasakėte, kad kadaise buvote advokatas. Iš kalbos taip ir at- 
rodo. 

— Prieš daugelį metų buvau mažo miestuko šunadvokatėlis, toks 

pat kaip ir milijonas kitų. Ten, Alabamoje. Bet testamentų tvirtinimo 
įstatymai nuo valstijos iki valstijos nelabai skiriasi. 

— Esate teisus — jums nebūtina eiti vykdytojo pareigų. 

— Kas gi norėtų veltis į tokią painiavą? 

Pavyzdžiui, aš, pagalvojo Džeikas, tačiau prikando liežuvį. Pada- 
vėja nurinko stalą ir vėl pripylė į puodelius kavos. Ambergas darsyk 
perskaitė testamentą ir užsirūkė kitą cigaretę. Iškvėpęs iš plaučių dū- 
mus, tarė: 

— Gerai, pone Brigansai, leiskite man garsiai mąstyti. Setas mini 
ankstesnį testamentą, pernai parengtą Rašo teisės firmos Tupele. Aš 
tuos vyrukus pažįstu, ir galima drąsiai manyti, kad anas testamentas 
kur kas storesnis, kur kas gudresnis ir parengtas taip, kad būtų galima 
deramai pasinaudoti paveldimo turto mokesčio lengvatomis, dovano- 
jimo išimtimis, pilnutinės paveldėjimo teisės perdavimais peršokant 
palikuonių kartą, taigi visomis prieinamomis priemonėmis, kad būtų 
galima turtą apsaugoti ir teisėtai išvengti kuo daugiau mokesčių. Jūs 
sekate mano mintį? 

— Taip. 

— Paskui, paskutinę minutę, Setas parengia šį primityvų doku- 
mentą, kuriuo atšaukia deramą testamentą, iš esmės viską palieka savo 
juodaodei namų tvarkytojai ir šitaip garantuoja, kad didžiumą to, ką 
jis bando padovanoti, suris paveldėto turto mokesčiai. Vis dar sekate? 

— Mokesčiams nueis apie penkiasdešimt procentų, — pasakė 
Džeikas. 

— Pusė štai šitaip bus prapilta. Ar tai skamba kaip blaiviai mąs- 
tančio žmogaus mintys, pone Brigansai? 

Ne, pagalvojo Džeikas, nors neketino trauktis nė colio. 

— Neabejoju, teisme šitaip bus argumentuojama, pone Amber- 
gai, — pripažino jis. — Mano darbas — oficialiai patvirtinti palikimą 
ir vykdyti savo kliento norus. 

— Pasakyta kaip tikro advokato. 

— Dėkoju. Ar eisite valios vykdytojo pareigas? 

— Ar man bus apmokėta? 

— Taip, bus honoraras, kurį nustatys teisėjas. 

— Kiek tam prireiks laiko? 

— Galbūt daug. Jeigu testamentas bus ginčijamas, o tai atrodo 
tikėtina, galėtume valandų valandas, dienų dienas leisti teisme. Kaip 
vykdytojas, jūs privalėsite ten būti ir klausytis kiekvieno liudytojo. 

— Betgi, pone Brigansai, man šis testamentas nepatinka. Ne- 
pritariu tam, kaip Setas pasielgė. Aš nesu matęs kito testamento, to 
storesnio, bet, po šimts, esu beveik tikras, kad jis man labiau patiktų. 
Kodėl turėčiau ginti šį skubotą, paskutinę minutę ranka parašytą ne- 
sąmonę, kuria viskas atiduodama to nenusipelnančiai juodaodei namų 
tvarkytojai, kuri seniokui veikiausiai turėjo pernelyg daug įtakos. Sup- 
rantate, ką noriu pasakyti? 

Džeikas nežymiai linktelėjo ir labai įtariai susiraukė. Trisdešim- 
ties minučių pokalbis su šiuo tipu jį įtikino, kad kitus metus nenorės 
turėti su juo reikalų. Pakeisti valios vykdytoją apskritai nėra labai su- 
dėtinga, ir Džeikas žinojo, kad galėtų teisėją prikalbinti šį tipą pasiųsti 
kuo toliau. Ambergas vėl apsidairė ir tyliai pratarė: 

— Tai nelogiška. Paskutinius dešimt gyvenimo metų Setas dir- 
bo kaip jautis, kaupdamas turtą. Baisiai rizikuodavo. Jam pasisekė. 
O paskui viską išverčia į skreitą kažkokiai moteriai, neturinčiai nieko 
bendra su jo sėkme. Man nuo to šiek tiek šleikštu. Šleikštu ir labai 
įtartina. 

— Tuomet atsisakykite būti valios vykdytoju, pone Ambergai. 
Neabejoju, teismas suras ką nors kitą tam darbui atlikti. — Džeikas 
paėmė testamento kopiją, sulankstė ir įsikišo atgal į kišenę. — Bet pa- 
galvokite iki rytojaus. Skubos nėra. 

— Kada prasidės karas? 

— Greitai. Kai su ankstesniu testamentu pasirodys kiti advokatai. 

— Turėtų būti labai įdomu. 

— Dėkui už jūsų paaukotą laiką, pone Ambergai. Štai mano vizi- 
tinė kortelė. 

Palikęs ant stalo vizitinę kortelę ir penkių dolerių banknotą, 
Džeikas išskubėjo iš kavinės. Minutėlę sėdėjo automobilyje mąstyda- 
mas, mėgindamas susikaupti, ir jo protas susitelkė į ginčijamą 50 mi- 
lijonų dolerių vertės palikimą. 

Prieš metus Klantonas gyveno paskalomis apie ieškinį dėl drau- 
dimo poliso už mįslingai sudegusią iki pamatų trąšų gamyklą. Jos sa- 

vininkas buvo vietinis šuleris Bobis Karlas Ličas, suktas veikėjas, kurio 
praeityje būta sudegusių pastatų ir teisinių ieškinių. Laimė, Džeikas 
nebuvo įsivėlęs į bylinėjimąsi, nes Ličo vengė kaip tik išgalėdamas. Bet 
per teismo procesą išaiškėjo, kad Ličas turėjo apie 4 milijonų dolerių 
vertės grynojo turto. Jo balanso apskaitoje nebuvo nieko lengvai kon- 
vertuojama į grynuosius, bet, atskaičiavus iš aktyvų įsiskolinimus, vis 
tiek susidarė įspūdinga jam priklausančio turto dalis. Tai sukėlė begalę 
diskusijų ir ginčų, kas gi yra turtingiausias Fordo apygardos žmogus. 
Debatai siautėjo prie ankstyvo rytmečio kavos aplinkui aikštę ir ba- 
ruose, kur po darbo valandų susitikdavo bankininkai, taip pat teismo 
rūmuose, kur advokatai burdavosi vertinti vėliausių parodymų — tie- 
siog po visą miestą. 

Su keturiais milijonais dolerių Bobis Karlas tikrai buvo sąrašo 
viršuje. Ten būtų buvęs Vilbanksų klanas, jeigu Lusjenas prieš dešim- 
tmečius nebūtų iššvaistęs šeimos turto. Būdavo minimi ir keletas fer- 
merių, bet tik iš įpročio. Jie turėjo „šeimos pinigų“, tačiau į amžiaus 
devinto dešimtmečio pabaigą tai tik reiškė priklausančios žemės dalis, 
o šiaip vargais negalais įstengdavo apsimokėti sąskaitas. Prieš aštuo- 
nerius metus toks Vilis Treinoras už 1,5 milijono dolerių pardavė Ford 
County Times, ir sklandė gandai jį padvigubinus savo kapitalą vertybi- 
nių popierių biržoje. Tačiau mažai gandų apie Vilį kada nors buvo ver- 
tinami rimtai. Devyniasdešimt aštuonmetė moteris turėjo 6 milijonų 
vertės banko akcijų. Tęsiantis šioms varžyboms, teismo kanceliarijoje 
pasirodė anoniminis sąrašas, kuris buvo netrukus faksu išsiuntinėtas 
po visą miestą. Jis išmintingai buvo pavadintas „Forbes dešimties tur- 
tingiausių Fordo apygardos žmonių sąrašu“. Visi turėjo jo kopijas, ir tai 
kurstė paskalas. Sąrašas redaguotas, tikslintas, taisytas, modifikuotas 
ir net beletrizuotas, bet apie poną Setą Habardą ten nė neužsiminta. 

Miesto spėlionių pratybos entuziastingai tęsėsi kelias savaites, 
kol išsikvėpė. Nieko netikėta, kad Džeikas ten taip ir neišvydo savo 
pavardės. 

Pagalvojęs apie ponią Letę Leng ir jos būsimą gana dramatišką 
pasirodymą sąraše, jis tyliai susijuokė. 

9 skyrius 


Paskutinę savo darbo dieną Letė atvyko pusę valandos anksčiau, 
beviltiškai tikėdamasi, kad toks punktualumas galbūt padarys ponui 
Heršeliui ir ponia Defo įspūdį; kad jie galbūt kaip nors apsigalvos ir leis 
jai toliau pasilikti. 7.30 ji pastatė savo dvylikos metų senumo pontiaką 
šalia pono Seto pikapo. Jau prieš kažkiek mėnesių liovėsi jį vadinusi 
ponu Setu — bent kai juodu būdavo vieni. Prie kitų žmonių tebevarto- 
davo „ponas“, bet tik dėl akių. Giliai atsidususi, tvirčiau sugniaužė vai- 
rą — kaip nemalonu vėl pamatyti tuos žmones. Jie netrukus išvyks, 
pasišalins kaip įmanydami greičiau. Anksčiau nugirdo juos skundžian- 
tis, kad tenka čia praleisti dvi naktis. Tenai namie jų pasauliai griūva ir 
jie žūtbūt turi išvykti. Koks vargas laidoti savo tėvą! Fordo apygardos 
jie neapkentė. 

Letė mažai miegojo. Visą naktį jai galvoje brazdėjo pono Briganso 
žodžiai: „Jis jums paliko nemažą savo turto dalį“ Simeonui to nepapa- 
sakojo. Galbūt papasakos vėliau. O galbūt leis tai padaryti ponui Bri- 
gansui. Simeonas jai nedavė ramybės, vis klausinėdamas, ko advoka- 
tas norėjo, ką pasakė, bet Letė buvo pernelyg suglumusi ir išsigandusi, 
kad stengtųsi ką nors paaiškinti. Ir kaipgi ji galėtų paaiškinti, ko pati 
nesuprato? Nors ir jausdamasi sutrikusi, Letė žinojo, kad kvailiausia 
būtų tikėtis palankios baigties. Tik tą dieną, kai pamatys pinigus, ji 
patikės, ir nė minute anksčiau. 

Virtuvės durys šalia garažo nebuvo užrakintos. Letė tyliai įėjo ir 
stabtelėjo pasiklausyti. Poilsio kambaryje girdėjosi televizoriaus gar- 
sai. Virtuvėje ant darbastalio virė kava. Ji kuo garsiau sukosėjo, ir bal- 
sas šūktelėjo: 

— Taijūs, Lete? 

— Taip, — maloniai atsiliepė ji. 

Nutaisiusi apsimestinę šypseną įžengė į poilsio kambarį ir rado 
ant sofos Janą Defo, vis dar su pižama, apsikrovusį popieriais, įsigili- 
nusį į kažkokio grėsmingai artėjančio sandorio detales. 

— Labas rytas, pone Defo, — pasisveikino ji. 

*— Labas rytas, Lete, — su šypsena atsakė jis. — Kaip laikotės? 

— Dėkui, puikiai, o jūs? 


87 


— Tiek gerai, kiek galima tikėtis. Beveik visą naktį sėdėjau prie 
šitų. — Jis apvedė ranka virš savo popierių, tartum ji apie juos ką nors 
žinotų. — Gal atneštumėte man kavos, gerai? Juodos. 

— Klausau, sere. 

Letė jam atnešė kavos. Vėl įsigilinęs į popierius, jis nė nelinktelėjo 
ir nieko nepratarė. Ji sugrįžo į virtuvę, įsipylė sau kavos, o kai atidarė 
šaldytuvą pasiimti grietinėlės, pamatė beveik tuščią degtinės butelį. 
Anksčiau niekada nebuvo mačiusi namie gėrimų; Setas jų nelaikydavo. 
Kartą per mėnesį jis parsiveždavo kelias skardinėles alaus, padėdavo 
šias į šaldytuvą, o paskui paprastai užmiršdavo. 

Kriauklė buvo pilna nešvarių indų — ar galėjai iš tų žmonių tikė- 
tis, kad sukrautų į indaplovę, kai yra apmokama tarnaitė? Letė suska- 
to tvarkytis. Netrukus prie durų stabtelėjo ponas Defo ir pasakė: 

— Manau, dabar nusiprausiu po dušu. Ramona nekaip jaučiasi, 
turbūt peršalo. 

Peršalo ar nuo degtinės? — pagalvojo Letė. Bet pasakė: 

— Apgailestauju. Gal galiu ką nors dėl jos padaryti? 

— Iš tikrųjų tai nelabai. Tačiau kokie nors pusryčiai būtų neblo- 
gai, kad ir kiaušinienė su kumpiu. Man plaktos, dėl Heršelio nežinau. 

— Ašjo paklausiu. 

Kadangi jie išvyksta, taip pat ir tarnaitė, ir kadangi namas bus 
užrakintas, o paskui parduotas ar kaip nors kitaip jo atsikratyta, Letė 
nusprendė išvalyti podėlį ir šaldytuvą. Ji pakepino kumpio ir dešros, 
suplakė blynų ir kiaušinienės, pagamino omletą ir kukurūzų dribsnių 
su sūriu, taip pat pašildė krautuvinių bandelių, Seto mėgtųjų. Stalas 
jau buvo padengtas garuojančiais dubenėliais ir lėkštėmis, kai visas 
trejetas susėdo pusryčiauti. Nors be paliovos skundėsi maistu ir per 
dideliu bruzdesiu, bet valgė. Ramona, užbrinkusiomis akimis ir raudo- 
nu veidu, ne itin kalbi, atrodė ypač geidžianti kuo riebiau. Letė kelias 
minutes pasisukiojo aplinkui, deramai juos aptarnaudama, bet nuotai- 
ka tvyrojo įtempta. Įtarė, kad naktis jiems buvo sunki. Gėrė, ginčijosi 
ir stengėsi ištverti dar vieną — paskutinę — naktį namuose, kurių 
neapkentė. Ji nuslinko į miegamuosius ir apsidžiaugė pamačiusi, kad 
jų krepšiai jau sukrauti. 

Iš prietemos išgirdo Heršelį ir Janą diskutuojant apie advokatų 

apsilankymą. Janas įrodinėjo, kad advokatams lengviau atvykti į Seto 
namus, negu jiems trims būriu nukeliauti į Tupelą. 

— Velniai rautų, jie tikrai gali atvykti pas mus, — pareiškė Ja- 
nas. — Atsiras čia iki dešimtos. 

— Gerai, gerai, — nusileido Heršelis. 

Paskui jie pritildė balsus. 

Po pusryčių, kai Letė nurinko stalą ir sukrovė indus, jie vėl išėjo 
laukan, į vidinį kiemelį, ten įsitaisė aplik piknikų stalą ir rytmečio sau- 
lės šildomi gurkšnojo kavą. Ramona atrodė atkuntanti. Letė, gyvenan- 
ti su girtuokliu, sumojo, kad poniai Defo daugelis rytų prasidėdavo 
vangiai. Nuskambėjo juokas, kai jie po kurio laiko primiršo šiurkščius 
praėjusios nakties žodžius, kad ir kokie buvo pasakyti. 

Sučirškė durų skambutis. Atvyko spynų meistras iš Klantono. 
Heršelis jį apvedžiojo ir garsiai, idant Letė girdėtų, paaiškino, kad jie 
nori įstatyti naujas spynas į visas ketverias namų laukujes duris. Kai 
žmogus ėmėsi darbo, pradėdamas nuo paradinių, Heršelis užėjo į vir- 
tuvę ir pasakė: 

— Mes keičiame visas spynas, Lete, taigi senieji raktai nebetiks. 

— Aš niekada neturėjau nė vieno rakto, — irzlokai atsakė ji, nes 
jau kartą tai buvo sakiusi. 

— Teisybė, — sutiko Heršelis, nors tuo netikėjo. — Vieną raktą 
paliekame Kelvinui kaimynystėje, o kitus pasilaikysime patys. Spėju, 
jis retsykiais užeis patikrinti, ar viskas čia gerai. 

Kad ir ką Letė manė, bet to nepasakė: 

— Mielai atvažiuočiau ir namą pavalyčiau, kada tik norėtumėte. 
Kelvinas galės mane įleisti. 

— Nebus reikalo, bet dėkui. Mes dešimtą čia susitinkame su 
advokatais, tad paruoškite kavos. Po to išvykstame namo. Deja, paskui 
mums jūsų nebereikės, Lete. Apgailestauju, bet tėčio mirtis viską keičia. 

Sukandusi dantis ji ištarė: 

— Aš suprantu. 

— Kas kiek laiko jis jums mokėdavo? 

— Kiekvieną penktadienį, už keturiasdešimt valandų. 

— Ir paskutinį kartą jis jums sumokėjo praėjusį penktadienį? 

— Taip. 

— Taigi mes jums skolingi už pirmadienį, antradienį ir už pusę 
šios dienos, tiesa? 

— Turbūt. 

— Po penkis baksus už valandą. 

— Taip, sere. 

— Vis tiek negaliu patikėti, kad jis jums tiek daug mokėdavo, — 
pasakė Heršelis, atidarė duris ir išėjo į vidinį kiemelį. 


Letė vilko nuo lovų patalynę, kai atvyko advokatai. Nors ir su 
tamsiais kostiumais ir rimtų veidų, jie visai būtų galėję tikti į Kalėdų 
Senelius, dalijančius maišus žaislų gerai besielgiantiems vaikams. Iki 
jiems sustojant įvažoje, Ramona, su aukštakulniais, perlais ir suknele, 
kur kas gražesne nei per laidotuves, dešimtis kartų slapčia žvilgčiojo 
pro fasado langą. Janas, jau su švarku ir kaklaraiščiu, žingsniavo po 
poilsio kambarį, tolydžio dirsčiodamas į savo laikrodį. Pirmą kartą nuo 
tada, kai atvažiavo, švariai nusiskutęs Heršelis nardė tai vidun, tai lau- 
kan pro virtuvės duris. 

Per pastarąsias tris dienas Letė nugirdo pakankamai, kad žino- 
tų jų lūkesčių mastą. Jie nenutuokė, kiek pinigų senasis Setas turėjo 
banke, bet buvo ganėtinai nuovokūs ir tikėjo, kad šis tas ten yra. Juk 
visa tai užgriuvo taip netikėtai, tiesa? Vėliausiais apytikriais Jano skai- 
čiavimais, vien namas ir žemė verti mažų mažiausia pusės milijono. 
Ar dažnai jums šitaip pasiseka — dalytis 500 000 dolerių? Be to, yra 
pjautinės medienos sandėlis, ir kas žino, dar kas? 

Jie susirinko poilsio kambaryje: trys advokatai, trys potencialūs 
paveldėtojai, visi gražiai apsirengę, puikių manierų ir giedros nuotai- 
kos. Tarnaitė, savo geriausia balta medvilnine suknele, jiems atnešė 
kavos, kekso ir pasitraukė į nuošalį klausytis. 

Advokatai rimtais veidais pareiškė užuojautą. Kelerius metus jie 
esą pažinojo Setą ir labai juo žavėjosi. Kas per žmogus. Visai galimas 
daiktas, kad advokatai apie Setą buvo geresnės nuomonės nei jo paties 
vaikai, bet šiuo metu tai niekam nerūpėjo. Pokalbio pradžioje Heršelis 
ir Ramona laikėsi puikiai, net žavingai. Įžanginės kalbos Janui varė 
nuobodulį ir jis troško kuo greičiau pereiti prie reikalo. 

— Turiu vieną mintį, — pasiūlė Heršelis. — Šiuo metu mūsų ga- 
lėtų kas nors klausytis. Diena graži, todėl siūlyčiau persikelti į vidinį 
kiemelį, kur, sakyčiau, viskas būtų konfidencialiau. 

— Na, iš tikrųjų, Heršeli, — užprotestavo Ramona, bet Janas jau 
stojosi. 

Grupelė per virtuvę išėjo į vidinį kiemelį ir ten įsitaisė prie pik- 
nikų stalo. Tai numatydama, Letė prieš valandą pravėrė per plyšelį 
vonios kambario langą. Dabar, atsisėdusi ant vonios krašto, ji galėjo 
girdėti geriau nei prieš tai. 

Ponas Luisas Makgvairas atsisegė sunkų portfelį ir iškėlė aplan- 
ką. Išdalijęs tris daugybės puslapių dokumento kopijas, prašneko: 

— Mūsų kontora jūsų tėvui šį dokumentą parengė maždaug prieš 
metus. Atleiskite, čia daug apsidraudžiamų teisinių formuluočių, bet 
to visada reikalaujama. 

Ramona, nervinga ir vis dar paraudusiomis akimis, pasakė: 

— Aš tai perskaitysiu vėliau. Prašom mums tik pasakyti, kas yra 
testamente. 

— Gerai, — sutiko ponas Makgvairas. — Trumpai drūtai, kiek- 
vienas iš jūsų, Heršelis ir Ramona, gauna po keturiasdešimt procen- 
tų palikimo. Kai ką iškart, o kai kas susieta su patikos fondais, bet iš 
esmės jūs paveldėsite aštuoniasdešimt procentų pono Habardo turto. 

— O kitus dvidešimt? — griežtai paklausė Janas. 

— Penkiolika procentų eina į patikos fondus anūkams, o pen- 
ki — tiesioginė dovana Airių kelio krikščioniškajai bažnyčiai. 

— Kas sudaro turtą? — paklausė Heršelis. 

— Aktyvai nemaži, — ramiai atsakė Stilmanas Rašas. 


Kai po pusvalandžio Letė su ąsotėliu šviežios kavos išniro iš 
namo, visų nuotaika buvo stebėtinai pakitusi. Išnyko nervingumas, 
nekantrus lūkestis, pradinis rūškanas netekties tarpsnis — viską pa- 
keitė svaigulys, kokį tik gali sukelti žaibiškas ir neužtarnautas pratur- 
tėjimas. Jie ką tik išlošė loterijoje; dabar vienintelis rūpestis — kaip 
atsiimti laimikį. Aplinkui sklandė tiek daug pinigų, tad Letei pasiro- 
džius šešetas akimirksniu užsičiaupė. Kol ji pilstė kavą, niekas nepra- 
tarė nė žodžio. Virtuvės durims už jos užsivėrus, visi šeši vėl sušneko. 

Letė klausėsi ir su kiekviena minute vis labiau triko. 

Ant stalo padėtame testamente palikimo vykdytoju įvardytas Lui- 
sas Makgvairas. Taigi jis ne tik parengė testamentą, bet taip pat ir at- 
sakė už oficialų jo patvirtinimą bei administravimą. Trečias advokatas, 
ponas Semas Larkinas, anksčiau buvo pagrindinis Seto verslo patarėjas 
ir atrodė greitas prisiimti nuopelnus už neįtikėtiną pastarojo sėkmę. 
Larkinas sklandžiai porino apie vieną sandorį po kito, malonindamas 
savo klausytojus bebaimiais Seto žygdarbiais skolinantis beprotiškas 
pinigų sumas — arba bent taip atrodydavo. Kaip išaiškėjo, Setas buvo 
apsukresnis už juos visus. Tik Janui šis pasakojimas atsibodo. 

Ponas Makgvairas paaiškino: kadangi jie jau esą Fordo apygardo- 
je, ketina užbėgti į teismo rūmus ir įregistruoti dokumentus oficialiai 
testamento tvirtinimo procedūrai pradėti. Žinia kreditoriams devy- 
niasdešimt dienų bus skelbiama apygardos laikraštyje, ir kiekvienas, 
kuriam Setas galėjo būti skolingas, kviečiamas pareikšti pretenzijas. 
Jei atvirai, pasakė ponas Makgvairas, tai jis abejoja, ar kur nors esama 
nežinomų kreditorių. Setas suvokė savo artėjančią mirtį. Juodu apie 
tai kalbėjosi mažiau nei prieš mėnesį. 

— Apskritai, — įsiterpė Rašas, — mes tai vertiname kaip gana 
rutininį testamento tvirtinimą, bet prireiks šiek tiek laiko. 

Ir daugiau honorarų, pamanė Janas. 

— Per kelis mėnesius mes teismui pateiksime visų jūsų tėvo ak- 
tyvų ir įsipareigojimų apskaitą bei inventorizaciją. Tam prireiks nu- 
samdyti sertifikuotą viešą buhalterių paslaugų įmonę, — o mes tokių 
žinome keletą, — aktyvams atsekti. Visas nekilnojamasis turtas pri- 
valo būti įvertintas, taip pat sudarytas asmeninių daiktų sąrašas. Tai 
procesas. 

— Ar ilgas? — paklausė Ramona. 

Trys advokatai pasimuistė — įprasta reakcija, kai stengiamasi 
prašyti tikslios informacijos. Luisas Makgvairas, vyriausias iš jų, gūž- 
telėjo pečiais ir atsakė neapibrėžtai: 

— Sakyčiau, nuo dvylikos iki aštuoniolikos mėnesių. 

Janas susuko grimasą: įsisąmoninęs atsakymą, pagalvojo apie 
visas būsimas per ateinančius šešis mėnesius paskolas. Heršelis susi- 
raukė, mėgindamas išsaugoti ramų veidą ir vaidinti, tartum jo banko 


92 


sąskaitos kimšte prikimštos pinigų, taigi jam nėra skubu. Ramona pik- 
tai pakraipė galvą ir paklausė: 

— Kodėl taip ilgai? 

— Geras klausimas, — pagyrė ponas Makgvairas. 

— (0, dėkui. 

— Tvarkant tokius reikalus dvylika mėnesių iš tikrųjų nėra ilgai. 
Tenka atlikti daug parengiamojo darbo. Laimė, jūsų tėvas turėjo žymų 
turtą. Tokių palikimų yra mažai. Jeigu jis būtų be nieko, jo testamento 
tvirtinimą būtų galima baigti per devyniasdešimt dienų. 

— Floridoje testamento tvirtinimas vidutiniškai trunka trisde- 
šimt mėnesių, — pasakė ponas Larkinas. 

— Čia ne Florida, — šaltu žvilgsniu atkirto Janas. 

Stilmanas Rašas skubiai pridūrė: 

— Ir įstatyme yra numatyta daliniai paskirstymai, tai yra jums 
galėtų būti leista, kol vyksta testamento tvirtinimo procedūros, pasi- 
imti tam tikrą savo dalį, iki palikimo forminimas galutinai bus baigtas. 

— Man tai patinka, — pakomentavo Ramona. 

— Gal pakalbėkime apie mokesčius? — pareikalavo Janas. — 
Koks apytikslis skaičius? 

Ponas Makgvairas atsilošė ir pasitikinčiai savimi užsikėlė koją 
ant kojos. Šypsodamasis ir linksėdamas pasakė: 

— Kai palikimas tokio dydžio ir nėra likusios sutuoktinės, mo- 
kesčiai yra žiaurūs, šiek tiek daugiau nei penkiasdešimt procentų. Bet 
dėl pono Habardo toliaregiškumo ir mūsų profesionalumo pavyko 
rasti planą, — jis iškėlė testamento kopiją, — ir pasinaudodami kai 
kuriais patikos fondais bei kitomis priemonėmis sumažinome faktinių 
mokesčių normą iki maždaug trisdešimties procentų. 

Janui, greitam skaičiuotojui, nereikėjo kalkuliatoriaus. Dvidešimt 
milijonų pavertus į grynąjį turtą ir atskaičiavus 30 procentų lieka kokie 
14 milijonų dolerių. Iš jų keturiasdešimt procentų jo brangiajai žmone- 
lei, taigi jųdviejų dalis sudarys apie 5,6 milijono dolerių, plius minus. Ir 
švarius, be mokesčių, nes visos tos bjaurastys, valstijos ir federalinės, 
bus užkrautos ant žemės nuosavybės. Šiuo metu Janas ir įvairūs jo par- 
tneriai bei kompanijos buvo įsiskolinę daugybei bankų per 4 milijonus 
dolerių, ir pusės paskolų išmokėjimo terminai buvo pradelsti. 

Kadangi vidinis Heršelio kalkuliatorius užsikirtinėjo, jis save pa- 
gavo tyliai bimbiant. Po kelių sekundžių jam irgi išėjo apie 5,5 milijono 
dolerių. Buvo atsibodę gyventi su savo motina. Ir su savo vaikais — 
nebeliks rūpesčių dėl mokesčio už jų mokslus. 

Ramona susiraukė ir metė į savo vyrą pagiežingą šypseną. 

— Dvidešimt milijonų, Janai, — tarė. — Ne per blogiausia to- 
kiam, kurį tu mėgdavai vadinti neišsilavinusiu medkirčiu. 

Heršelis užsimerkė ir iškvėpė orą, o Janas pasakė: 

— Baik, Ramona. 

Advokatai staiga susidomėjo savo batais. 

Ji neatlyžo: 

— Per visą gyvenimą tu neuždirbsi dvidešimties milijonų, o tėtis 
tai padarė per dešimt metų. O tavo giminė su visais bankais, kurie ka- 
daise jiems priklausė, niekada tiek pinigų neturėjo. Tau tai neatrodo 
neįtikėtina, Janai? 

Burna Janui atvipo, ir jis tik pajėgė spoksoti į žmoną. Jeigu būtų 
vieni, tikrai griebtų ją už gerklės, bet dabar jautėsi bejėgis. Šalčiau, 
pasakė sau, tramdydamas pyktį. Velniai rautų, verčiau laikykis šaltai, 
nes ta už penkių pėdų nuo tavęs sėdinti ir patenkintai vypsanti kalė 
paveldės kelis milijonus, ir nors pinigai veikiausiai išardys santuoką, 
kažkiek teks ir man. 

Stilmanas Rašas uždarė savo portfelį ir pasakė: 

— Ką gi, mums reikia judėti. Užbėgsime į teismo rūmus ir užve- 
sime reikalus, o visai netrukus mes turėsime vėl susitikti, jeigu jums 
tai tinka. 

Kalbėdamas jis stovėjo, staiga ėmęs nekantrauti palikti tą šei- 
myną. Makgvairas su Larkinu irgi pašoko ant kojų, užtrenkdami savo 
portfelius ir taip pat nenuoširdžiai atsisveikindami. Jie užsispyrė išeiti 
patys ir dingę už namo faktiškai skuodė paknopstom. 

Jiems pasišalinus, vidiniame kiemelyje įsitvyrojo ilgas mirtinos 
tylos vakuumas. Visi trys vengė pasižiūrėti vienas kitam į akis ir klau- 
sė savęs, kuris dabar prašneks. Neteisingas žodis galėtų įžiebti kitą 
kivirčą ar dar ką nors blogiau. Galiausiai Janas, pikčiausias, paklausė 
žmonos: 

— Kodėl tau reikėjo taip pasakyti prie advokatų? 

Heršelis iškart įsiterpė: 

— Ne, kodėl tu taip pasakei, taškas? 

Nuleidusi brolio žodžius negirdom, ji šiurkščiai bloškė savo vyrui: 

— Nes jau seniai norėjau tai pasakyti, Janai. Tu visada iš aukšto 
žiūrėdavai į mus, ypač į mano tėvą, o dabar staiga ėmei skaičiuoti jo 
pinigus. 

— Argi ne mes visi skaičiuojame? — paklausė Heršelis. 

— Užsičiaupk, Heršeli, — nukirto Ramona. 

Nekreipdama į jį dėmesio, ji vis neatitraukė akių nuo Jano. 

— Dabar aš su tavimi išsiskirsiu, tu tai žinai. 

— Neilgai truko. 

— Ne, neilgai. 

— Liaukitės, žmonės, — meldė Heršelis, nes matė jau ne pirmą 
grasinimą skyrybomis. — Einam vidun, baigsime krautis daiktus ir 
danginsimės iš čia. 

Vyrai pamažu atsistojo ir nuėjo. Ramona stebeilijo į medžius 
tolumoje, už galinio kiemo, ir į mišką, kur vaikystėje žaisdavo. Daug 
metų nejautė tokios laisvės. 


Prieš vidudienį atkeliavo dar vienas pyragas, ir Letė mėgino jo ne- 
priimti. Galop padėjo jį ant virtuvės darbastalio, prie kurio paskutinį 
kartą šluostė puodelius. Abu Defo greitomis atsisveikino, bet vien tik 
todėl, kad iš tikrųjų negalėjo išvykti to nepadarę. Ramona pažadėjo 
palaikyti ryšį ir taip toliau. Nepratardama nė žodžio, Letė stebėjo juos 
įsėdant į automobilį. Kelionė atgalios į Džeksoną prailgs. 

Kaip ir planuota, vidudienį atvyko Kelvinas, ir prie virtuvės stalo 
Heršelis jam įteikė raktą nuo naujos durų spynos. Kelvinas turės kas 
antrą dieną pasižiūrėti namą, nupjauti žolę, sušluoti lapus, užsiimti 
visais įprastais darbais. 

Kelvinui išėjus, Heršelis tarė: 

— Taigi, Lete, paskaičiavau, kad mes jums skolingi už aštuonioli- 
ka valandų, po penkis baksus už kiekvieną, tiesa? 

— Kaip pasakysite. 

Stovėdamas prie darbastalio jis išrašė čekį. 

— Devyniasdešimt dolerių, — susiraukęs burbtelėjo — tebesino- 
rėjo paniurzgėti dėl per didelio jos atlygio. 

Jis pasirašė čekį ir atplėšęs padavė Letei. 

— Štai, — tarė lyg įteikdamas dovaną. 

— Dėkui. 

— Dėkui jums, Lete, kad rūpinotės tėčiu, namu ir viskuo. Žinau, 
tai nėra lengva. 

Ji tvirtai atsakė: 

— Aš suprantu. 

— Sprendžiant iš to, kaip viskas klostosi, neabejoju, mes daugiau 
taip ir nebepasimatysime, bet tik noriu, kad jūs žinotumėte, kokie esa- 
me dėkingi už tai, ką padarėte dėl mūsų tėčio. 

Kas per paistalai, pagalvojo Letė, bet pasakė: 

— Ačiū jums. 

Kol lankstė čekį, akys jai drėko. 

Po nepatogios pauzės jis pasakė: 

— Ką gi, Lete, norėčiau, kad dabar jau išvyktumėte ir aš galėčiau 
viską užrakinti. 

— Taip, sere. 


10 skyrius 


Trejetas dailiai apsirengusių advokatų iš kito miesto, apniuku- 
sį trečiadienio rytą išdidžiai žygiuojančių per teismo rūmus, turėjo 
patraukti dėmesį, nors neatrodė, kad jiems tai bent kiek rūpėtų. Šią 
paprastą užduotį lengvai būtų atlikęs ir vienas, bet trise galėjo už tai 
nulupti trigubai. Tartum nematydami vietinių advokatų, raštininkų ir 
nuolatinių teismo rūmų lankytojų koridoriuose, jie ryžtingai įžengė 
į kanceliariją. Ten juos pasitiko Sara, jau perspėta Džeiko Briganso, 
kuris savo ruožtu buvo perspėtas netikėto Letės Leng, — tuomet dar 
tebesančios Seto namuose, — skambučio, kad visa advokatų šutvė ką 
tik išvyko ir traukia į Klantoną. 

Stilmanas Rašas žybtelėjo žudančią šypseną Sarai, lėtai kramtan- 
čiai gumą ir rūsčiai žioruojančiai akimis į vyrus, lyg tie būtų įsibrovėliai. 

— Mes iš Rašo teisės firmos Tupele, — pareiškė jis, ir nė viena 
iš kitų trijų raštininkių nepakėlė akių. Iš radijo sklindanti tyli muzika 
irgi nenutrūko. 

— Sveikinu, — atsakė Sara. — Miela matyti Klantone. 

Luisas Makgvairas, jau atsidaręs puikų portfelį, kėlė iš jo popierius. 

Stilmanas paaiškino: 

— Taip, ką gi, mums reikia įregistruoti peticiją palikimui patvir- 
tinti. 

Vienu šuoru popieriai nusileido ant barjero viršaus priešais Sarą. 
Ši, tebekramtydama gumą, į juos pažvelgė neprisiliesdama. 

— Kas mirė? — paklausė. 

— Žmogus vadinosi Setas Habardas, — atsakė Stilmanas oktava 
aukštesniu balsu, bet vis tiek nepakankamai garsiu, kad patrauktų kie- 
no nors kito Fordo apygardos teismo kanceliarijoje dėmesį. 

— Visai nesu apie jį girdėjusi, — nutaisiusi rimtą veidą pareiškė 
Sara. — Gyveno šioje apygardoje? 

— Taip, netoli Palmairos. 

Ji pagaliau palietė popierius, juos pakilnojo ir tuojau pat susiraukė. 

— Kada jis mirė? — paklausė. 

— Pastarąjį sekmadienį. 

— Jo dar nepalaidojo? 

Stilmanas kone užriko: „Koks gijūsų reikalas?', bet susivaldė. Čia 
esąs svetimame krašte, tad jeigu nuteikinėtų prieš save žemesniuosius 
tarnautojus, tuo galėtų tik sukelti sunkumų. Jis nurijo žodžius, įsten- 
gė nusišypsoti ir atsakė: 

— Vakar. 

Sara užvertė akis į sieną, lyg kažkas jai knietėtų. 

— Setas Habardas? Setas Habardas? — sau per petį metė ji: — 
Ei, Eva, ar tik kažko dėl Seto Habardo mes jau negavome? 

Už trisdešimties pėdų sėdinti Eva atsiliepė: 

— Vakar vėlai. Nauja byla antai ten lentynoje. 

Sara žengtelėjo kelis žingsnius, ištraukė bylą ir ją pasklaidė, o 
trejetas advokatų sustingę stebėjo kiekvieną jos judesį. Galiausiai ji 
pasakė: 

— Taip, turime peticiją patvirtinti pono Henrio Seto Habardo 

paskutinę valią ir testamentą, įregistruotą vakar popiet, šešioliktą va- 
landą penkiasdešimt penkios minutės. 

Visi trys advokatai bandė išsyk ką nors pasakyti, bet nė vienas 
neįstengė. Galop Stilmanui pavyko išstenėti: 

— Kas per velnias? 

— Ne aš tai įregistravau. Esu tik žemesnioji raštininkė. 

— Dokumentas viešas? — paklausė Makgvairas. 

— Taip. 

Ji pastūmė per barjerą bylą, ir visos trys galvos kartu, ausis prie 
ausies, palinko ties juo. Apsisukusi Sara pamerkė akį kitoms mergi- 
noms ir sugrįžo prie savo stalo. 


Po penkių minučių Roksė kontoros vidaus telefonu paskambino 
Džeikui. 

— Pone Brigansai, su jumis nori pasimatyti kažkokie džentelmenai. 

Nuo terasos Džeikas stebėjo juos išlekiant iš teismo rūmų ir atžy- 
giuojant jo kontoros link. 

— Ar yra susitarę? 

— Ne, sere, bet jie sako, kad tai skubu. 

— Aš posėdyje, ir jis truks dar trisdešimt minučių, — savo tuš- 
čioje kontoroje pasakė Džeikas. — Jie maloniai prašomi palaukti. 

Roksė, anksčiau glaustai informuota, padėjo ragelį ir perdavė ži- 
nią. Advokatai susiraukė, atsiduso, šiek tiek pamindžikavo ir galiausiai 
nusprendė kur nors nueiti atsigerti kavos. Nuo durų Stilmanas pasakė: 

—- Prašom ponui Brigansui paaiškinti, kad reikalas skubus. 

— Taijau padaryta. 

— Taip, ką gi, dėkui. 

Džeikas išgirdo garsiai užtrenkiamas duris ir sau nusišypsojo. Jie 
sugrįš, ir susitikimo jis laukė. Vėl sutelkė dėmesį į naujausią savaitinio 
Ford County Times, — trečiadienio rytais pasirodančio gausaus vieti- 
nių naujienų šaltinio, — numerį. Pirmame puslapyje, žemiau perlen- 
kimo, buvo trumpas straipsnis apie pono Seto Habardo mirtį, „ma- 
tyt, savižudybės". Reporteris dėstė turimas žinias ir dar pats šiek tiek 
pakapstė. Neįvardyti šaltiniai šnabždėjo, kad ponas Habardas kadaise 

visuose Pietryčiuose turėjo didelių avuarų statybinės medienos, bal- 
dų, miško medžiagos versluose, suteikiančių teisę visiškai juos valdyti. 
Mažiau nei prieš metus jis atsikratė beveik visų savo aktyvų. Niekas iš 
jo šeimos neatsiliepė į skambučius. Buvo įdėta portretinė Seto, daug 
jaunesnio, fotografija. Atrodė visai nepanašus į tą kybantį ant virvės 
vargšą iš Ozio padarytų šiurpių mirties vietos nuotraukų. Antra ver- 
tus, kas gi ir būtų? 

Po dvidešimties minučių advokatai sugrįžo. Roksė juos įtaisė pir- 
mo aukšto konferencijų salėje. Stovėdami prie lango jie stebėjo lėtą 
priešpietinį transporto eismą aplinkui aikštę ir laukė. Retsykiais pa- 
sišnabždėdavo tarp savęs, lyg salėje būtų paslėptų blakučių arba kas 
nors klausytųsi. Pagaliau ponas Brigansas įžengė į salę ir su jais pasi- 
sveikino. Dirbtinės šypsenos, šalti, bet mandagūs rankų paspaudimai, 
ir kai galiausiai visi atsisėdo, Roksė pasiteiravo, ar jie norėtų kavos, o 
gal vandens. Visi atsisakė, ir ji dingo, uždarydama duris. 

Džeikas ir Stilmanas buvo baigę Senučiuko Misio Teisės fakultetą, 
ir nors abu per tą sunkių išbandymų metą vienas kitą pažinojo ir kar- 
tu lankė tas pačias paskaitas, jie sukosi skirtingose orbitose. Stilmanas 
buvo privilegijuotas sūnus — priklausė šeimai, kuri valdė šimto metų 
senumo, kaip patys tvirtino, teisės kontorą, ir jo ateitis buvo užtikrin- 
ta, dar iki jam pristatant teisme pirmą savo bylą pagal įstatymų kodek- 
so „Kontraktų“ skirsnį. Džeikui ir faktiškai visiems absolventams dėl 
įsidarbinimo teko gerokai paplušėti. Stilmano garbei tenka pripažinti, 
kad siekdamas įrodyti savo vertę jis dirbo sunkiai ir baigė mokslus tarp 
dešimties procentų geriausiųjų. Džeikas netoli nuo jo atsiliko. Po Teisės 
baigimo fakulteto jųdviejų, kaip advokatų, keliai susikirto tik sykį, kai 
Lusjenas Džeikui įsakė teisme įregistruoti neperspektyvią lytinės dis- 
kriminacijos bylą prieš darbdavį, kuriam atstovavo Rašo teisės firma. 
Byla baigėsi lygiosiomis, bet per šį procesą Džeikas pradėjo Stilmano 
neapkęsti. Teisės fakultete jis buvo pakenčiamas, tačiau keleri profesi- 
nės veiklos metai jį pavertė dideliu stambios firmos tūzu su atitinkama 
savimeile. Dabar šviesūs jo plaukai buvo šiek tiek ilgesni ir užkritę ant 
ausų, gražiai kontrastuojantys su puikiu juodu vilnoniu kostiumu. 

Džeikas niekada nebuvo susitikęs su ponu Makgvairu ar ponu 
Larkinu, bet juos pažinojo iš reputacijos. Valstija juk maža. 

— Taigi kam turiu dėkoti už tokią garbę, ponai? — kreipėsi 
Džeikas. 

— O, manau, jūs pats gerai žinote, Džeikai, — savimi patenkintas 
atsakė Stilmanas. — Vakar jus mačiau pono Habardo laidotuvėse. Mes 
perskaitėme jo ranka parašytą testamentą, kuris beveik nereikalauja 
komentarų. 

— Daugeliu atžvilgių yra ydingas, — rimtai įterpė Luisas Mak- 
gvairas. 

— Ne ašjį rengiau, — per stalą atšovė Džeikas. 

— Bet teikiate jį tvirtinti, — pasakė Stilmanas. — Akivaizdu, jūs 
tikriausiai manote, kad jis teisiškai galiojantis. 

— Neturiu pagrindo manyti kitaip. Testamentą gavau paštu. 
Man nurodyta jį patvirtinti. Štai taip. 

— Bet kaipgi jūs galite advokatauti tokiam netikusiam daly- 
kui? — atsargiai pakeldamas testamento kopiją, paklausė Semas Lar- 
kinas. 

Džeikas pažvelgė į jį su tokia panieka, kokią tik pajėgė sutelkti. 
Tipiškas stambios firmos šiknius. Atseit jautiesi gerokai pranašesnis 
už mus, nes išrašai sąskaitas už valandas, ir tau jas apmoka. Tavo, gerai 
išlavinusio ir mokyto, nuomone, šis testamentas „netikęs“, taigi teisiš- 
kai negaliojantis; todėl kiekvieno kito nuomonė turėtų su ja sutapti. 

Išsaugodamas šaltą kraują Džeikas atrėmė: 

— Bergždžiai gaištame laiką, čia sėdėdami ir diskutuodami apie 
pono Habardo ranka parašyto testamento privalumus. Tai patausoki- 
me teismo salei. 

Ir šiais žodžiais Džeikas iššovė pirmą salvę. Kad ir kas atsitiktų, 
vis dėlto kaip tik toje salėje Džeikas susikūrė reputaciją. Ponas Mak- 
gvairas rengdavo testamentus, o ponas Larkinas — kontraktus, ir kiek 
Džeikas galėjo spręsti, Stilmano specialybė buvo ginti komercinio pa- 
degimo bylas, nors jis įsivaizdavo esąs aršus teismo salių advokatas. 

Teismo salė, Džeiko teismo salė, ta kitapus gatvės, jo teismo rū- 
muose, buvo vieta, kur vos prieš trejus metus šėlo didysis Heilio pro- 
cesas, nors šie trys to neprisipažintų, jie irgi tos bylos nagrinėjimą įdė- 
miai sekė iš tolo. Kaip ir kiekvienas advokatas valstijoje buvo pažaliavę 
iš pavydo nuo Džeiko pasirodymo. 

— Ar galima paklausti apie jūsų santykius su ponu Setu Habar- 
du? — mandagiai pasiteiravo Stilmanas. 

— To žmogaus visai nepažinojau. Jis mirė sekmadienį, o testa- 
mentą savo pašto dėžutėje radau pirmadienį. 

Jie neteko amo, ir prireikė minutėlės, kol žinią įsisąmonino. 
Džeikas nusprendė mygti toliau: 

— Prisipažinsiu, tokios bylos dar nesu turėjęs, niekada man ne- 
teko tvirtinti ranka parašyto testamento. Spėju, jūs turite užtektinai 
kopijų senojo, kurį pernai parengė jūsų firma. Kaip manote, gal aš ga- 
lėčiau gauti jo kopiją, a? 

Jie pasimuistė ir susižvalgė. Prašneko Stilmanas: 

— Ką gi, Džeikai, jeigu tas testamentas būtų buvęs priimtas tvir- 
tinti, tuomet būtų tapęs viešu ir mes jums duotume kopiją. Bet vos tik 
sužinoję, kad jau pateiktas kitas testamentas, mes jį atsiėmėme. Taigi, 
manau, mūsiškis dokumentas tebėra konfidencialus. 

— Sutinku. 

Trejetas toliau mainėsi nervingais žvilgsniais ir buvo akivaizdu, 
kad nė vienas tiksliai nežino, ką daryti. Džeikas tylėjo, bet jam buvo 
smagu matyti jų sumišimą. Stilmanas, bylininkas, pasakė: 

— Taigi, hm, Džeikai, mes prašome jus atsiimti ranka parašytą 
testamentą ir leisti mums tvarkytis su autentišku. 

— Atsakymas neigiamas. 

— Nieko netikėta. Kaip jūs siūlote mums elgtis? 

— Labai paprastai, Stilmanai. Įregistruokime teisme bendrą pra- 
šymą, kad būtų surengtas posėdis, kaip šią situaciją išspręsti. Teisėjas 
Etlis pasižiūrės abu testamentus ir, patikėkite manimi, sugalvos žaidi- 
mo planą. Aš jo teisme praktikuoju kas mėnesį, ir nėra abejonių, kas 
imsis atsakomybės. 

— Aš irgi taip mąsčiau, — pasakė Luisas Makgvairas. — Daug 
metų pažįstu Rubeną ir manau, kad turėtume pradėti nuo jo. 

— Mielai sutvarkysiu tuos dalykus, — pasisiūlė Džeikas. 

— Vadinasi, su juo dar nesikalbėjote? — paklausė Stilmanas. 

— Aišku, ne. Jis nieko apie tai nežino. Laidotuvės įvyko vakar, 
prisimenate? 

Jie sugebėjo širdingai atsisveikinti ir išsiskirti taikiai, nors visi 
keturi suvokė, kad jų laukia įnirtingos peštynės. 

Lusjenas sėdėjo savo priekiniame priebutyje gurkšnodamas, kaip 
atrodė, limonadą, o tai kartkartėmis darydavo, kai jo organizmą ir gy- 
venimą taip užvaldydavo šviežiai varytas salyklinis viskis, kad vargais 
negalais įstengdavo nuo to atitrūkti ir pasiduoti detoksikacijos kan- 
čioms. Priebutis sukosi apie seną namą ant kalvos, pačiame Klantono 
pakraštyje, su vaizdu į miestą apačioje ir teismo rūmų kupolą tiesiai 
per vidurį. Namas, kaip ir dauguma Lusjeno lėšų ir naštų, buvo pa- 
veldėtas likutis iš protėvių, kuriuos jis laikė niekingais, tačiau kurie, 
žvelgiant į praeitį, puikiai pasidarbavo ir jam užtikrino patogų gyveni- 
mą. Lusjenas buvo penkiasdešimt ketverių metų amžiaus, bet atrodė 
senis, apšepusiu veidu su žilomis žandenomis, derančiomis prie ilgų, 
susivėlusių plaukų. Nuo viskio ir cigarečių jo veidą išvagojo dar dau- 
giau raukšlių. Itin daug laiko leisdamas priebutyje jis vis labiau storėjo 
per juosmenį, o nuotaika, ir šiaip visada sudėtinga, darėsi nuolat rūš- 
kanesnė. 

Prieš aštuonerius metus jis prarado licenciją verstis advokato 
praktika ir pagal pašalinimo iš advokatūros sąlygas dabar galėjo kreip- 
tis, kad būtų sugrąžinta teisė praktikuoti. Tą bombą jis kelis kartus 
numetė Džeikui, norėdamas pasižiūrėti, kaip šis sureaguos, bet nieko 
nepamatė. Bent nieko akivaizdaus, tačiau viduje Džeikas buvo pasibai- 
sėjęs mintimi, kad vėl įgis vyresnįjį partnerį, kuriam priklausė namas 
ir su kuriuo arba kuriam vadovaujant buvo neįmanoma dirbti. Jeigu 
Lusjenas vėl taptų advokatu, įsikeltų į savo kabinetą — Džeiko dabar- 
tinį — ir pradėtų bylinėtis su kiekvienu jam neįtikusiu, ginti pedofilus, 
žagintojus ir tyčinius žmogžudžius, Džeikas neištvertų nė šešių mėnesių. 

— Kaip gyvuoji, Lusjenai? — paklausė Džeikas, kopdamas laip- 
teliais. 

Blaivus, šviesių akių ir jausdamasis atšviežėjęs Lusjenas atsakė: 

— Puikiai, Džeikai. Visada malonu tave matyti. 
sisakiau? 

Kai oras būdavo palankus, juodu bent dusyk per mėnesį priebu- 
tyje valgydavo priešpiečius. 

— Kiek pamenu, ne. 

Lusjenas atsistojo basas ir padavė ranką. Jie nuoširdžiai pasisvei- 
kino, greitomis paplekšnojo vienas kitą per petį, kaip įpratę vyrai, kai 
iš tikrųjų trokšta apsikabinti, ir įsitaisė ant senėjančių baltų pintų kė- 
džių, nepajudintų iš savo vietos daugiau nei per šešis colius nuo tada, 
kai prieš dešimtmetį Džeikas pirmą kartą čia atsilankė. 

Pagaliau pasirodė Salė ir pasisveikino su Džeiku. Jis pasakė, kad 
puiku bus šalta arbata, ir Salė palengva išėjo. Ji niekada neskubėdavo. 
Buvo nusamdyta kaip namų tvarkytoja, paskui paaukštinta į slaugę 
rūpintis Lusjenu, kai jis užgėrė ir dviem savaitėms atsijungė. Kažku- 
riuo metu ji įsikėlė į namus, ir kurį laiką per Klantoną vilnijo paskalos. 
Bet jos greitai nurimo, nes kad ir ką Lusjenas Vilbanksas darė, tai iš 
tikrųjų nieko nešokiravo. 

Salė atnešė atšaldytos arbatos su ledukais ir Lusjenui įpylė dar 
limonado. Kai ji išėjo, Džeikas paklausė: 

— Nulipai nuo kamščio? 

— Ne, niekada. Tik darau pertrauką. Norėčiau gyventi dar dvi- 
dešimt metų, Džeikai, ir nerimauju dėl savo kepenų. Nenoriu mirti ir 
nenoriu atsisakyti „Jack Daniel's“, tad mane nuolat kamuoja dvejonė. 
Dėl to visąlaik nerimauju, ir nerimas, stresas bei įtampa galiausiai 
tampa per sunkūs, o tai palengvinti gali tik „Džekas . 

— Atleisk, kad paklausiau. 

— Tu geri? 

— Iš tikrųjų tai ne. Kartais išgeriu alaus, bet namie jo nelaikome. 
Supranti, Karla dėl to raukosi. 

— Antra mano žmona irgi dėl to raukydavosi ir nepratempė nė 
metų. Bet, kita vertus, jos ir išvaizda nebuvo tokia kaip Karlos. 

— Ką gi, turbūt dėkui. 

— Nėr už ką. Salė verda daržoves, jeigu tai tiks. 

— Nuostabu. 

Buvo nerašytas kontrolinis sąrašas temų, kurias juodu visada ap- 
rėpdavo ir paprastai tokia nuspėjama tvarka, kad Džeikas dažnai įtar- 
davo pas Lusjeną esant kur nors užkištus užrašus. Šeima — Karla ir 
Hana; kontora, dabartinė sekretorė ir kokia nors pelninga byla, netikė- 
tai iškilusi per laiką, praėjusį nuo paskutinio jo apsilankymo; ieškinys 

prieš draudimo kompaniją; kukluksklano veiklos tyrimas; naujausios 
žinios apie Meką Stafordą, prašapusį su savo klientų pinigais; paskalos 
apie kitus advokatus ir teisėjus; koledžų futbolas; ir, žinoma, orai. 

Juodu perėjo prie stalelio kitame priebučio pakraštyje, kur Salė 
dėliojo priešpiečius — sviestines pupeles, moliūgus, troškintus pomi- 
dorus ir kukurūzinę duoną. Abiem prisikrovus lėkštes, Salė vėl dingo. 

Po kelių kąsnių visiškoje tyloje Džeikas paklausė: 

— Ar kada nors pažinojai Setą Habardą? 

— Šįryt mačiau apie tai laikraštyje. Ganėtinai liūdna. Prieš pen- 
kiolika metų kartą ar du buvome susitikę dėl kažkokio teisinio men- 
kniekio. Tačiau niekada nekėliau jam ieškinio, taigi visada dėl to gailė- 
siuosi. Jis galėjo turėti šiokio tokio turto. Aš bandydavau bylinėtis su 
kiekvienu, turinčiu turto, o tokie, kaip pats žinai, šiose vietose sudaro 
velniškai menką klasę. O kas? 

— Turiu tam hipotetinę situaciją. 

— Negali tai palaukti? Aš valgau. 

— Ne, klausyk. Turi kažkiek turto, gyveni be žmonos, be vaikų, 
yra keli tolimi giminaičiai, ir samdaisi dailią juodaodę namų tvarkyto- 
ją, kuri atrodo lyg kažkas daugiau nei vien namų tvarkytoja. 

— Tai skamba kaip kišimasis į ne savo reikalus. Kur kreipi? 

— Jeigu šiandien parašytum testamentą, kas galėtų paveldėti 
turtą? 

— Po velnių, tikrai ne tu. 

— Nieko netikėta, ir galiu patikinti, kad nesi paminėtas ir ma- 
niškiame. 

— Jokio nuostolio. Beje, man nesumokėjai nuomos už paskutinį 
mėnesį. 

— Čekis išsiųstas paštu. Gali atsakyti į mano klausimą? 

— Ne. Tavo klausimas man nepatinka. 

— Nagi. Trumpai pažaiskime. Jeigu dabar pat parašytum naują 
testamentą, kam viskas atitektų? 

Lusjenas įsikimšo į burną kukurūzinės duonos ir pamažu kramtė. 
Apsižvalgė pasitikrindamas, ar Salė nesiklauso. Galiausiai atsakė: 

— Ne tavo reikalas. O kas? 

Džeikas iš švarko kišenės išsitraukė ir paklojo ant stalo kelis po- 
pierius. 

— Štai, pasižiūrėk. Seto Habardo paskutinė valia ir testamentas, 
parašyti praėjusį šeštadienį, jam sveiku protu visiškai suvokiant, ką ke- 
tina padaryti sekmadienį. Originalą pirmadienį gavau paštu į kontorą. 

Lusjenas užsidėjo akinius, atsigėrė limonado ir įsigilino į Seto 
testamentą. Kai pervertė antrą puslapį, jo veidas pastebimai atsileido 
ir išplito šypsena. Dar visko neperskaitęs, jau pritariamai linksėjo su 
Seto žodžiais. 

— Man tai patinka, — nuleisdamas popierius pasakė jis ir nusi- 
šiepė. — Manau, namų tvarkytoja Letė — juodaodė. 

— Teisingai. Tik vakar su ja susipažinau. Tas vardas nieko nepri- 
mena? 

Laikydamas testamentą rankoje ir užmiršęs apie pusryčius, 
Lusjenas šiek tiek pagalvojo. 

— Neprisimenu jokių Teiberų, tik galbūt vieną kitą Lengą. Boks 
Hilas — man svetima apygardos dalis, nesu ten dažnai buvojęs. 

Jis vėl perskaitė testamentą, o Džeikas toliau valgė. 

— Koks jo turtas? — vėl sulankstydamas popieriaus lapus ir juos 
sugrąžindamas Džeikui paklausė Lusjenas. 

— Daugmaž dvidešimt milijonų, — nerūpestingai bloškė Džei- 
kas, lyg toks palikimas Fordo apygardoje būtų ne retenybė. — Jam 
sekėsi baldų ir statybinės medienos verslas. 

— Matyti. 

— Dabar visa tai, bent jau didžioji dalis, paversta grynaisiais. 

Lusjenas pratrūko kvatotis. 

— Kaip tik to šiam miestui ir reikia, — purtydamasis pratarė. — 
Naujutėlaitės juodaodės milijonierės, turinčios daugiau pinigų nei ku- 
ris nors kitas. 

— Ji jų dar neturi, — priminė Džeikas, mėgaudamasis lengvabū- 
diška nuotaika. — Aš ką tik susitikau su kai kuriais teisininkais iš Rašo 
firmos, ir iš esmės jie pažadėjo karą. 

— Žinoma. O tu ar nekovotum dėl tokių pinigų? 

— Be abejo. Kovočiau ir dėl mažesnių. 

— Aširgi. 

— Ar kada nors tau teko turėti reikalų su komplikuotu ginču dėl 
testamento? 

— Ak, štai kur mes einame. Tau reikia už dyką teisinio patarimo 
iš advokato, kuriam uždrausta praktikuoti. 

— Tokios bylos gana retos. 

Kramtydamas pilna burna Lusjenas pasikrapštė barzdą. Papurtęs 
galvą jis atsakė: 

— Ne, neteko. Klausyk, šimtą metų Vilbanksų šeima kovojo dėl 
žemės, akcijų ir depozitų; dėl visko kovota, kai kada aršiai. Buvo kumš- 
tynių, skyrybų, savižudybių, dvikovų, grasinimų nužudyti, kad ir ką 
paminėsi, Vilbanksai tai darė. Bet mums visada pavykdavo nenueiti 
iki teismų. 

Pasirodė Salė ir vėl pripildė stiklines. Kelias minutes jie valgė ty- 
lomis. Lusjenas stebeilijo į veją priešais namą. Jo akys žėrėjo, protas 
įtemptai dirbo. 

— Įdomu, Džeikai, ar ne? 

— Tikrai. 

— Ir bet kuri iš šalių gali pareikalauti, kad byla būtų nagrinėjama 
prie prisiekusiųjų, tiesa? 

— Taip, įstatymai nepasikeitę. Ir pareikalauti bylos nagrinėjimo 
prie prisiekusiųjų privalu prieš kiekvieną tvarkomąjį posėdį, taigi tai 
turi būti išspręsta netrukus. Štai ką noriu, kad tu apsvarstytum, Lusje- 
nai. Tai didysis dienos klausimas. Man vesti tai prie prisiekusiųjų ar 
pasitikėti teisėju Etliu, ką jis nuspręs? 

— Kas, jeigu Etlis nusišalins nuo nagrinėjimo? 

— Nenusišalins, nes ši byla bus pernelyg įdomi. Didžiausias pali- 
kimas, su kokiu jis kada nors susidurs, sausakimša teismo salė, bega- 
linis dramatizmas, ir jeigu bus prisiekusieji, Etlis gaus pirmininkauti 
visam cirkui, o pats tuo metu galės pasislėpti už jų verdikto. 

— Galbūt tu teisus. 

— Klausimas toks: ar galima pasitikėti Fordo apygardos prisieku- 
siaisiais? Tarp jų bus trys juodieji, daugių daugiausia — keturi. 

— Kaip prisimenu, Heilio teisme prisiekusieji buvo vien baltieji. 

— Čia ne Karlas Li Heilis, Lusjenai. Toli gražu. Ten viskas sukosi 
apie rasę. O čia — apie pinigus. 

— Misisipėje viskas siejasi su rase, Džeikai, niekada to nepa- 
miršk. Paprasta juodaodė, netrukus turinti paveldėti galbūt didžiausią 

turtą, kokį kada nors ši apygarda matė, ir sprendimas priklauso nuo 
prisiekusiųjų, susidedančių daugiausia iš baltųjų. Rasė ir pinigai, Džei- 
kai, — tai retas šiose vietose derinys. 

— Taigi tu nerizikuotum su prisiekusiaisiais? 

— Aš taip nepasakiau. Leisk man kurį laiką pagalvoti, gerai? Mano 
vertingą patarimą, tegul tau vis dar už dyką, reikia deramai apmąstyti. 

— Gana teisinga. 

— Galbūt šiandien popiet užsuksiu. Ieškau vienos senos knygos, 
ir ji gali būti palėpėje. 

— Tu kontoros savininkas, — pasakė Džeikas, nustumdamas 
nuo savęs lėkštę. 

— O tu vėluoji sumokėti nuomą. 

— Iškelk man ieškinį. 

— Norėčiau, bet esi subankrutavęs. Gyveni nuomojamame name, 
o tavo automobilis nuvažiavęs beveik tiek pat mylių kaip ir manasis. 

— Turbūt man verčiau reikėjo pasukti į baldų verslą. 

— Į bet ką, tik ne į teisę. Man ši byla patinka, Džeikai. Galbūt 
norėčiau prie jos padirbėti. 

— Žinoma, Lusjenai, — be dvejonės sugebėjo pasakyti Džei- 
kas. — Užsuk į pavakarę, ir mudu pasišnekėsime. 

Jis atsistojo ir numetė ant stalo servetėlę. 

— Kavos nenori? 

— Ne, turiu bėgti. Dėkui už priešpiečius ir perduok nuo manęs 
linkėjimus Salei. 


11 skyrius 


Landus teisininko padėjėjas, šniukštinėjantis po senus žemės 
kadastrus toliau koridoriuje, girdėjo paskalas, atsklindančias nuo 
vandens aušintuvo bakelio, ir nuėjo padaryti vėliausio testamento, 
kuris bus įregistruotas Fordo apygardoje patvirtinti, kopijų. Sugrįžęs 
į kontorą, parodė jį savo bosams, padarė dar daugiau kopijų ir ėmė jas 
šen bei ten siuntinėti faksu. Jo bosai irgi faksavo, tad iki trečiadienio 
vidudienio Seto dviejų puslapių testamento kopijos pasklido po visą 

apygardą. Dažniausiai buvo užsimenama apie norą „žūti skausme“, bet 
netrukus diskusijose pradėjo dominuoti velionio turto grynoji vertė. 

Vos tik palikęs tėvo namus, Heršelis paskambino savo advokatui 
Memfyje pranešti nuostabią žinią, kad netrukus paveldėsiąs „kelis“ mi- 
lijonus dolerių. Jam ypač rūpestį kėlė buvusioji žmona — mat skyrybų 
žaizdos tebekraujavo — ir buvo smalsu sužinoti, ar ji galėtų reikšti 
pretenzijų. Ne, negalėtų, patikino jį advokatas. Šis advokatas paskam- 
bino savo draugui advokatui Tupele — vien tik norėdamas paskleisti 
gandus — ir sugebėjo įterpti gabaliuką apie grynąją Seto Habardo tur- 
to vertę „per 20 milijonų dolerių“. Tupelo advokatas paskambino kai 
kuriems savo draugams. Štai taip palikimo dydis pradėjo augti. 

O Janas Defo, vos tik atsidūręs Nacionalinio Načezo Trakto Parko 
plente ir pasukęs į pietus, nustatė autopilotą penkiasdešimties penkių 
mylių per valandą režimu ir nusiteikė maloniai kelionei. Transporto 
eismas nebuvo intensyvus, saulė aukštai, lapai bepradedantys keisti 
spalvą ir kristi nuo menkiausio vėjelio. Nors žmona kaip visada kom- 
plikavo gyvenimą, jis turėjo ko šypsotis. Sugebėjo sušvelninti kalbą 
apie skyrybas — bent tam kartui. Ramona buvo pagiringa, ką tik pa- 
laidojusi tėvą ir apskritai pakrikusių nervų, o net ir geromis dienomis 
ji sunkiai išgyvendavo nepalankias aplinkybes. Jis įstengė žmoną nu- 
maldyti, perkalbėti, bučiuoti jai subinę tiek, kad užglaistytų jųdviejų 
problemas, ir nukreipti į tikslą tvarkytis su nauju jų turtu. Drauge. Jis 
buvo tikras, kad pajėgs tinkamai tą daryti. 

Ramona gulėjo aukštielninka skersai užpakalinės sėdynės, dil- 
biu užsidengusi akis, ir mėgino pramiegoti blogumą. Ji liovėsi kalbėti, 
giliai alsavo. Jis vis atsigręždavo pasižiūrėti, ar ji atsijungusi, paskui 
atsargiai pasiėmė savo naująjį automobilio telefoną ir paskambino į 
kontorą. Kalbėdamas kaip įmanoma tyliau, perteikė Rodniui, savo 
partneriui, tik minimumą: 

— Seniokas numirė... paliko apie dvidešimt mili... baldai ir staty- 
binė mediena... gana stebėtina... nė neįsivaizdavau... ką tik pamačiau 
testamentą... 40 procentų, atskaičiavus mokesčius... neblogai... apie 
metus... vėliau papasakosiu daugiau. 

Janas vairavo, šypsojosi į medžių lapiją ir svajojo apie geresnį gy- 
venimą. Jeigu juodu ir išsiskirs, jis vis tiek gaus dalį jos paveldėjimo, 

tiesa? Pagalvojo, gal vertėtų susisiekti su savo advokatu, bet išmintin- 
gai nusprendė palaukti. Staiga suskambęs telefonas privertė jį krūpte- 
lėti ir pažadino Ramoną. 

— Alio, — atsiliepė jis. 

Kitame linijos gale prašneko sukaustytas vyriškas balsas: 

— Taip, alio, Janai, čia Stilmanas Rašas, tikiuosi, nesutrukdžiau. 
Mes pakeliui atgal į Tupelą. 

— Ne, nė kiek nesutrukdėte. Mes Trakte, važiuoti liko dar porą 
valandų. Nėra ką veikti, tik kalbėtis. 

— Taip, ką gi, klausykitės, iškilo nedidukė komplikacija, tad einu 
tiesiai prie reikalo. 

Jo balse girdėjosi nervinga gaidelė, ir Janas iškart suprato, kad 
kažkas negerai. Ramona ant užpakalinės sėdynės atsisėdo ir pasitrynė 
užbrinkusias akis. 

Stilmanas varė toliau: 

— Po to, kai šįryt su jumis susitikome, mums taip ir neteko pra- 
dėti pono Habardo palikimo tvirtinimo procedūros, nes jau buvo pa- 
teiktas kitas testamentas. Taip atrodo, kad vienas Klantono advokatas 
vakar, darbo dienai baigiantis, atskubėjo į teismo rūmus ir įregistra- 
vo rankraštinį testamentą, pono Habardo tikslingai parašytą praėjusį 
šeštadienį, dieną prieš savo mirtį. Ranka parašyti testamentai vis tiek 
yra teisiškai galiojantys, jeigu tik atitinka tam tikrus kriterijus. Tas 
testamentas tiesiog bjaurus. Juo šeimai nepaliekama nieko, — Ramo- 
na ir Heršelis pabrėžtinai išskiriami, — užtat devyniasdešimt procentų 
turto dovanojama Letei Leng, namų tvarkytojai. 

— Letei! — įstengė aiktelėti Janas, automobilį kryptelėdamas 
per vidurinę plento liniją, bet tuojau pat atsukdamas vairą atgal. 

— Kas yra? — nuo užpakalinės sėdynės suniurzgėjo Ramona. 

— Taip, Letei Leng, — pakartojo Stilmanas. — Spėju, jis ją labai 
mėgo. 

— Tai absurdiška! — šaižiai, keliomis oktavomis aukštesniu bal- 
su bloškė Janas, paklaikusiomis akimis sužioruodamas į užpakalinio 
vaizdo veidrodėlį. — Devyniasdešimt procentų? Jūs pasakėte devy- 
niasdešimt procentų? 

— Taip, pasakiau. Turiu testamento kopiją, ir ten aiškiai sakoma: 
devyniasdešimt procentų. 

— Ranka parašytas? Gal suklastotas? 

— Kol kas mes nežinome. Viskas preliminaru. 

— Na, Stilmanai, juk akivaizdu, kad tai negali įsiteisėti, ar ne? 

— Žinoma, negali. Mes susitikome su advokatu, kuris pateikė 
testamentą tvirtinti, ir jis neketina jo atsiimti. Mes su juo sutarėme 
netrukus susitikti pas teisėją ir rasti išeitį. 

— Rasti išeitį? Ką tai reiškia? 

— Na, mes teisėjo paprašysime atmesti tą ranką parašytą testa- 
mentą ir patvirtinti teisėtą, kurį šįryt žiūrėjome. Jeigu dėl kokių nors 
priežasčių jis nesutiks, kreipsimės į teismą ir kovosime, katras testa- 
mentas turėtų įsiteisėti. 

— Kada kreipsimės į teismą? — karingai paklausė Janas, bet jo 
balse pastebimai nuskambėjo ir desperatiška gaidelė, lyg jau būtų jau- 
tęs turtą pradedant slysti iš rankų. 

— Šiuo metu dar nežinome, bet po kelių dienų aš paskambinsiu. 
Mes rasime išeitį, Janai. 

— Velniai rautų, raskite, arba aš pasitelksiu Lanyro firmą iš Džek- 
sono, svarbius vaikinus, jau seniai man atstovaujančius. Tie vyrukai 
žino, kaip bylinėtis. Tiesą sakant, turbūt paskambinsiu Veidui Lanyrui 
tuoj pat, kai tik mes baigsime pokalbį. 

— Tam nėra reikalo, Janai, bent kol kas ne. Šiame etape mažiau- 
sia, ko mums reikia — tai daugiau advokatų. Po poros dienų aš jums 
paskambinsiu. 

— Taip ir padarykite. 

Janas nutrenkė telefono ragelį ir rūsčiai pažvelgė į žmoną. 

— Kas vyksta, Janai? — paklausė ji. 

Janas giliai įkvėpė oro, iškvėpė ir atsakė: 

— Tu tuo nepatikėsi. 


Kai sulaukė telefono skambučio, Heršelis sėdėjo prie savo mažu- 
čio datsuno vairo ir klausėsi baigiant dainuoti Springstiną. Datsuną 
buvo pastatęs prie BMW prekybos atstovybės pagrindinio įėjimo Rytų 
Memfyje. Dešimtys žvilgančių naujutėlaičių BMW, išrikiuotų lygiomis 
eilėmis palei gatvę, tviskėjo saulėje. Dėl šio kvailo stabtelėjimo jis ko- 

vojo su savimi ir galiausiai susitaikė, radęs kompromisą: tik pasikalbės 
su pardavėju, bet tikrai neįsės į automobilį bandomajam važiavimui. 
Bent kol kas ne. Jam siekiant ranka išjungti radijo, suskambo automo- 
bilio telefonas. 

Skambino Stilmanas Rašas. Jis pradėjo nervingai: 

— Heršeli, atsirado naujas keblumas. 


Letė atvažiavo viena. Džeikas palydėjo ją laiptais į viršų, į didį- 
jį kabinetą, kur uždarė duris ir jiedu įsitaisė jaukiame pasisėdėjimo 
kampelyje su sofa ir kėdėmis. Nusinėręs kaklaraištį, jis įpylė kavos ir 
pamėgino nuraminti moters išgąstį. Ji paaiškino, kad Simeonas vėl iš- 
važiavo. Mat apie Seto testamentą vyrui nieko nepapasakojo, ir tuo jį 
užpykdė. Abudu trumpai pasikivirčijo, — jų žodžiai garsiai aidėjo po 
žmonių perpildytus namus, — ir jis išsidangino. 

Džeikas jai padavė Seto testamento kopiją. Perskaičiusi ji pravir- 
ko. Šalia jos kėdės Džeikas padėjo dėželę higieninių servetėlių. Ji dar 
kartą atidžiai perskaitė ir baigusi padėjo kopiją priešai save ant kavos 
staliuko. Ilgai sėdėjo užsidengusi delnais veidą. Kai ašaros liovėsi, nu- 
sišluostė skruostus ir atsisėdo tiesiau, lyg sukrėtimas būtų praėjęs ir 
jau būtų galima kalbėtis apie reikalą. 

— Kodėl jam reikėjo šitaip pasielgti, Lete? — tvirtai paklausė 
Džeikas. 

— Nežinau, prisiekiu, aš nežinau, — tyliu, prikimusiu balsu pra- 
tarė ji. 

— Jis neaptarė šio testamento su jumis? 

— Ne. 

— Anksčiau jo nematėte? 

Ji purtė galvą. 

— Ne, ne. 

— Jis niekada jums neminėjo apie savo testamentą? 

Pauzė, kol ji bandė surikiuoti mintis. 

— Per pastaruosius kelis mėnesius jis gal kelis kartus užsiminė, 
kad truputėlį šio bei to man paliks, bet taip ir nepasakė ką. Žinoma, aš 
tikėjausi, kad jis taip padarys, bet pati niekada apie tai neužsiminda- 

vau. Niekada neturėjau jokio testamento. Ir mano mama neturėjo. Tai 
ne toks dalykas, apie kurį mes galvotume, suprantate, pone Brigansai? 

— Vadinkite mane Džeiku. 

— Pasistengsiu. 

— Jūs jį vadindavote ponu Habardu, ponu Setu ar tiesiog Setu? 

Ji iš lėto atsakė: 

— Kai būdavome tik dviese, vadindavau Setu, nes jis taip norėjo. 
Jeigu būdavo šalia dar kas nors, visada jį vadindavau ponu Setu arba 
ponu Habardu. 

— Kaip jis jus vadindavo? 

— Lete. Visada. 

Džeikas ją paklausinėjo apie paskutiniąsias Seto dienas, jo ligą, 
gydymą, daktarus, slaugytojas, apetitą, įprastus kasdienius dalykus 
ir apie pačios tarnystę. Letė beveik nieko nežinojo apie pono Habar- 
do reikalus ir pasakė, kad jis savo popierius laikė saugiai užrakintus 
namie, tik per pastaruosius kelis mėnesius daugumą jų perkėlė į savo 
kontorą. Su ja ar prie jos niekada neaptarinėjo savo reikalų. Prieš su- 
sirgdamas ir vėliau, kai jausdavosi gerai, jis daug keliaudavo ir labiau 
mėgdavo nebūti mieste. Jo namai buvo tyki, nuošali ir ne itin laiminga 
vieta. Atvykdavusi aštuntą valandą ryto, ji dažnai kitas aštuonias va- 
landas neturėdavo ką veikti, ypač kai Setas būdavo išvykęs iš miesto. 
Jeigu jis būdavo namie, ji gamindavo valgį ir tvarkydavo. Jam sergant 
ir merdėjant, laikydavosi šalia. Jį maitindavo ir, taip, maudydavo, ap- 
valydavo, kai to reikėdavo. Būdavo sunkių laikotarpių, ypač chemote- 
rapijos ir švitinimų metu, kai jis likdavo prikaustytas prie patalo ir per 
silpnas, kad pats pavalgytų. 

Džeikas delikačiai paaiškino nederamos įtakos sampratą. Teisi- 
nis puolimas prieš ranka parašytą testamentą bus puolimas ir prieš 
Letę: atseit ji buvusi su Setu pernelyg artima, turėjusi jam pernelyg 
didelę įtaką; neva juo manipuliavusi, kad į savo testamentą įtrauktų 
ir ją. Jeigu Letė nori nugalėti, jai bus svarbu įrodyti priešingai. Jiems 
kalbantis ir moteriai pradedant atsipalaiduoti, Džeikui nebuvo sun- 
ku įsivaizduoti netolimoje ateityje ją prisaikdintą ir duodančią paro- 
dymus: salė pilna įsiaudrinusių advokatų, visi jie reikalauja žodžio ir 
galimybės Letę kamantinėti, ką ji su ponu Habardu darė ir ko nedarė. 
Jam jos jau buvo gaila. 

Kai Letė nusiramino ir susitvardė, jis pasakė: 

— Čia privalau paaiškinti mūsų santykius, Lete. Aš nesu jūsų 
advokatas. Esu pono Habardo palikimo advokatas, ir mano darbas — 
ginti šį testamentą ir sekti, kad būtų laikomasi jame iškeltų sąlygų. 
Privalau dirbti išvien su valios vykdytoju, ir mes manome, kad tai bus 
ponas Ambergas tam tikriems, pagal įstatymą reikalaujamiems daly- 
kams atlikti, pavyzdžiui: informuoti kreditorius, apsaugoti aktyvus, 
inventorizuoti viską, ką ponas Habardas turėjo, ir taip toliau. Jeigu 
testamentas bus ginčijamas, — o aš neabejoju, kad taip ir įvyks, — 
mano darbas bus eiti į teismą ir kovoti, kad šis testamentas būtų pa- 
tvirtintas. Nesu jūsų advokatas, bet testamentu tai jūs paveldite — 
kaip ir jo brolis Ensilis Habardas, kaip ir jo bažnyčia. Vis dėlto jūs ir aš 
esame toje pačioje pusėje, nes abu norime, kad šis testamentas paimtų 
viršų. Ar suprantate? 

— Turbūt. Ar man reikia advokato? 

— Iš tikrųjų tai ne, bent ne šiuo metu. Nesamdykite advokato, 
kol jums tikrai jo nereikės. 

Maitvanagiai netrukus suks ratus, ir teismo salė bus sausakimša. 
Numesk ant stalo 20 milijonų dolerių ir pasitrauk. 

— Jūs man pasakysite, kai jo reikės? — nekaltai paklausė ji. 

— Taip, pasakysiu, — pažadėjo Džeikas, nors nenutuokė, kaip 
duos tokį patarimą. 

Jis įsipylė dar kavos ir pastebėjo, kad savosios ji neprisilietė. Pasi- 
žiūrėjo į laikrodį. Jau praėjo pusė valandos, o moteris dar nepaklausė 
apie palikimo dydį. Koks nors baltasis nebūtų ištvėręs nė penkių mi- 
nučių, to nepasiteiravęs. Kartais Letė atrodė gaudanti kiekvieną žodį, 
o kartais — besistengianti jų negirdėti, tartum priblokšta. 

Ji vėl pravirko ir nusišluostė skruostus. 

— Jums nesmalsu kiek? — paklausė Džeikas. 

— Maniau, anksčiau ar vėliau jūs man pasakysite. 

— Finansinių ataskaitų aš kol kas nemačiau, nebuvau jo konto- 
roje, nors netrukus turėsime apsilankyti. Bet, pasak pono Ambergo, 
Setas Habardas neseniai pardavė savo kompaniją ir susižėrė apie dvi- 
dešimt milijonų dolerių. Ponas Ambergas mano, kad jie veikiausiai pa- 
dėti kokiame nors banke. Grynaisiais. Be to, yra keletas kitų aktyvų, 

galbūt kokio nors nekilnojamojo turto. Vienas iš mano darbų — nu- 
statyti palikimo buvimo vietą ir inventorizuoti dėl teismo ir dėl bene- 
ficiantų'*. 

— Ir aš esu viena iš tų... beneficiantų? 

— O taip, dar ir kaip. Devyniasdešimt procentų. 

— Devyniasdešimt procentų nuo dvidešimties milijonų? 

— Taip, daugiau ar mažiau. 

— (O), Dieve mano, Džeikai. 

Ji ištiesė ranką pasiimti higieninių servetėlių ir vėl suglebo. 


Per kitą valandą jiems pavyko šį tą pasiaiškinti. Tarp Letės emo- 
cinių duobių Džeikas išdėstė pagrindinius palikimo administravimo 
dalykus — laiką, susijusius žmones, pasirodymus teisme, mokesčius ir 
galiausiai aktyvų perdavimą. Tačiau kuo daugiau jis kalbėjo, tuo labiau 
ji triko, ir Džeikas įtarė, kad netrukus daug ką teks pakartoti. Jis nu- 
tylėjo problemas, kurios kils, jeigu testamentas bus ginčijamas, ir at- 
sargiai pabandė prognozuoti, kas galėtų atsitikti. Pažinodamas teisėją 
Etlį ir jo antipatiją vilkinamoms byloms ir lėtiems advokatams, Džei- 
kas manė, kad teisminis nagrinėjimas, jeigu toks bus, galėtų įvykti per 
ateinančius dvylika mėnesių, galbūt anksčiau. Kai tiek daug pastatyta 
ant kortos, pralaimėjusioji šalis tikrai apeliuos, tad iki sulauksi galuti- 
nės baigties prikabink dar dvejus metus. Kai pradėjo suvokti būsimus 
sunkius išbandymus ir kiek jie galėtų tęstis, Letės ryžtas atšalo ir ji 
prislopino savo emocijas. 

Du kartus paklausė, ar kaip nors būtų galima visa tai nutylėti. 
Ne, kantriai paaiškino Džeikas, nebus įmanoma. Letė baiminosi Si- 
meono su visa jo nusikaltėlių gimine ir pasidomėjo, ar galėtų kur nors 
išsidanginti. Džeikas nežinojo, ką patarti, bet jau įsivaizdavo jos gy- 
venimo chaosą, kai apsireikš giminaičiai ir nežinia iš kur atsiras naujų 
draugų. 

Po dviejų valandų ji nenorom išėjo. Džeikas ją palydėjo iki para- 
dinių durų. Iš ten Letė pasižiūrėjo pro stiklą į gatvę, tartum norėtų 
verčiau pasilikti viduje, kur jaustųsi saugi. Mat testamentas sukrėtė, 


*  Laimintis iš testamento turto gavėjas arba paveldėtojas (teisės terminas). 

paskui teisiniai dalykai pribloškė, ir šiuo metu Džeikas buvo vienin- 
telis žmogus, kuriuo ji pasitikėjo. Kai išžengė į lauką, akys jai vėl su- 
drėko. 

— Tos ašaros iš džiaugsmo ar ji mirtinai išsigandusi? — paklausė 
Roksė, kai Džeikas uždarė duris. 

— Sakyčiau, ir dėl vieno, ir dėl kito. 

Ji pamojavo rožiniu lapeliu su telefono žinute. 

— Skambino Dufasas* Li. Jisai seka karštais pėdsakais. 

— O, nejaugi? 

— Rimtai. Pasakė, galbūt šiandien popiet užsuks ir pasidomės 
purvinais Seto Habardo skalbiniais. 

— Kas juose purvina? 

— Dufasui viskas purvina. 

Dumasas Li rašė į Ford County Times, garsėjo faktų iškraipymu 
ir vos išsisukdavo nuo ieškinių dėl šmeižto. Nors aplaidžios ir lengvai 
išvengiamos, jo klaidos paprastai būdavo smulkios, nekenksmingos ir 
niekada nepakildavo iki tiesioginio juodinimo lygmens. Jis supainio- 
davo datas, vardus ir vietas, bet niekada niekam nesukeldavo rimtų 
nepatogumų. Turėjo klausą gatvės įvykiams, nesuvokiamą uoslę ap- 
tikti istorijai, vos tik ši nutikdavo ar tebesirutuliodavo, ir nors buvo 
per tingus ilgai kapstyti, buvo galima kliautis, kad išjudins dalykus. Jis 
labiausiai mėgo nušviesti, kas dedasi teismo rūmuose — svarbiausia 
todėl, kad jie buvo kitapus gatvės nuo laikraščio redakcijos ir kad dau- 
gelis jų dokumentų buvo vieši. 

Vėlyvą trečiadienio popietę jis įžengė į Džeiko Briganso kontorą, 
užsiėmė kėdę prie Roksės rašomojo stalo ir pareikalavo pasimatyti su 
advokatu. 

— Žinau, kad jis čia, — pareiškė su žudančia šypsena, kurios 
Roksė dėjosi nematanti. 

Jis mėgo moteris ir gyveno nuolatos klaidinamas iliuzijos, kad 
kiekviena nenuleidžia nuo jo akių. 

— Jis užsiėmęs, — pasakė Roksė. 

— Aširgi. 

* Personažas iš komiksų apie du kvailelius — Dufasą ir Hočkisą. Dufasas tapęs ben- 
driniu kvailelio, mulkio sinonimu, ir Roksė pakeisdama vieną raidę čia iškraipo Dumaso vardą. 

Reporteris atsivertė žurnalą ir pradėjo tyliai švilpauti. Po dešim- 
ties minučių Roksė pranešė: 

— Dabarjis jus priims. 

Džeikas ir Dumasas pasižinojo daug metų ir niekada tarp jų ne- 
kildavo problemų. Džeikas buvo vienas iš nedaugelio advokatų aplin- 
kui aikštę, kuris negrasindavo jam teismais, ir Dumasas tai vertino. 

— Man papasakokite apie Setą Habardą, — išsitraukdamas blok- 
notą ir atsukdamas parkerio dangtelį pareikalavo jis. 

— Manau, matėte testamentą, — atsakė Džeikas. 

— Turiu kopiją. Jų pilna visur. Kiek jis vertas? 

— Nė kiek. Yra miręs. 

— Cha-cha. Koks jo turtas. 

— Šiuo metu nieko negaliu sakyti, Dumasai. Nedaug žinau ir nie- 
ko negaliu sakyti. 

— Gerai, kalbėkimės ne protokolui. 

Turint reikalą su Dumasu, niekas nebūdavo „ne protokolui“, ir 
kiekvienas advokatas, teisėjas ir raštininkas tai žinojo. 

— Nei protokolui, nei ne protokolui. Aš nekalbu, Dumasai.-Štai 
kaip paprasta. Galbūt vėliau. 

— Kada einate į teismą? 

— Laidotuvės buvo vakar, aišku? Skubos nėra. 

— O, tikrai? Skubos nėra? Tai kodėl gi įregistravote savo peticiją 
dvidešimt minučių po laidotuvių? 

Prismeigtas, užkluptas puikaus klausimo, Džeikas trumpam nutilo. 

— Gerai, galbūt aš turėjau priežastį skubėti su savo peticija. 

— Senosios lenktynės į teismo rūmus, a? — su kvailelio šypsena 
įgėlė Dumasas, kažką pasikrevezodamas į bloknotą. 

— Jokių komentarų. 

— Negaliu surasti Letės Leng. Nenumanote, kur ji? 

— Jokių komentarų. Ir ji su jumis nekalbės, nei su kokiu nors 
kitu reporteriu. 

— Pamatysim. Aš atsekiau Atlantoje vieną vyruką, kuris rašo 
verslo žurnalui, tai jis pasakė, kad kažkokia LBO* grupė už penkiasde- 


* 


pagrindu. 


Angl. santrumpa: leverage buyout — įgyjamo kapitalo ar akcijų supirkimas užstatymo 

šimt penkis milijonus nupirko ponui Setui Habardui priklausiusią hol- 
dingo kompaniją. Tai įvyko pernai, į metų pabaigą. Ką nors primena? 

— Dumasai, jokių komentarų, — pakartojo Džeikas. Tačiau jam 
padarė įspūdį, kad tingumu pagarsėjęs reporteris uoliai darbavosi te- 
lefonais. 

— Aš neitin išmanau, kai kalba sukasi apie verslą, bet, reikia ma- 
nyti, seniokas turėjo kažkiek skolų, žinote? Jokių komentarų, tiesa? 

Džeikas linktelėjo: 

— Taip, jokių komentarų. 

— Bet man neapvyksta išsiaiškinti jo bankų. Kuo daugiau 
kapstau, tuo mažiau apie jūsų klientą žinau. 

— Niekada to žmogaus nepažinojau, — pasakė Džeikas ir pasi- 
gailėjo. 

Dumasas tai užsirašė. 

— Gal žinote, ar jis turėjo skolų? Ponas Ambergas užsičiaupė ir 
padėjo ragelį. 

— Jokių komentarų. 

— Vadinasi, jeigu aš pasakysiu, kad ponas Habardas išsipardavė 
už penkiasdešimt penkis milijonus ir nepaminėsiu jokių skolų, nes ne- 
turiu šaltinių, tai mano skaitytojai susidarys įspūdį, kad jo palikimo 
vertė didesnė nei iš tikrųjų? 

Džeikas vėl linktelėjo. Dumasas jį stebėjo, laukė, paskui kažką 
greitomis užsirašė. Staigiai pakreipdamas kalbą kitur, paklausė: 

— Taigi, Džeikai, didysis klausimas toks: kodėl žmogus, kurio 
turto vertė milijonai, pakeičia testamentą dieną prieš savižudybę, 
naujuoju variantu išdurdamas savo šeimą ir viską palikdamas savo 
namų tvarkytojai? 

Teisingai pasakei, Dumasai. Tai ir yra didysis klausimas. Džeikas 
vis linksėjo, bet nieko nekalbėjo. 

— O antras galbūt galėtų būti toks: ką tokio įspūdingo Setas ir jo 
jaunesnysis brolis matė, kad Setas apie tai užsimena praėjus dešimt- 
mečiams? Tiesa? 

Džeikas atsakė: 

— Iš tikrųjų, tai didis klausimas, bet kažin ar į jį bus atsakyta. 

— Sutinku. Visai nenumanote, kur Ensilis Habardas šiomis die- 
nomis yra? 

— Ne. 

— Suradau Tupele vieną giminaitį. Jis sako, kad dvidešimt metų 
šeima jį laikė mirusiu. 

— Neturėjau laiko Ensilio ieškoti. 

— Bet ieškosite? 

— Jis testamento beneficiantas. Mano pareiga nustatyti, kur jis 
yra, jeigu įmanoma, ir išsiaiškinti, kas atsitiko. 

— Ir kaip jūs to imsitės? 

— Dar nežinau. Tiesą sakant, dar apie tai negalvojau. 

— Kada pirmas posėdis teisme? 

— Kol kas.nepaskirtas. 

— Galjūsų mergina susisiektų su manimi, kai data paaiškės? 

— Taip, jeigu tik posėdis nebus uždaras. 

— Aišku. 


Paskutinis tą popietę pas Džeiką apsilankė jo nuomojamos konto- 
ros savininkas. Lusjenas įsitaisė pirmo aukšto konferencijų salėje, kur 
buvo laikomos teisės knygos. Jis nuklojo jomis visą stalą ir akivaizdžiai 
paskendo kažkur giliai savo pasaulyje. Kai Džeikas įėjo, pasisveikino ir 
pamatė dešimtis atverstų knygų, jis staigiai įkvėpė oro — į paširdžius 
smogė baimė. Neprisiminė, kada paskutinį sykį Lusjenas naršė po tei- 
sės knygas. Advokato licencijos jis neteko netrukus po to, kai nusamdė 
Džeiką, ir laikėsi atokiai nuo kontoros ir teisės. O dabar sugrįžo. 

— Šiek tiek skaitinėji? — paklausė Džeikas, nukrisdamas į odinį 
krėslą. 

— Tik mėginu kai ką vėl prisiminti iš testamentų tvirtinimo tei- 
sės. Ne itin ją mėgau. Gana nuobodus dalykas, žinoma, nebent gauni 
tokią bylą kaip ši. Negaliu nuspręsti, tau reikėtų prisiekusiųjų ar ne. 

— Linkstu į prisiekusiuosius, bet viskas dar per anksti. 

— Žinoma. — Lusjenas užvertė vieną knygą ir nustūmė nuo sa- 
vęs. — Sakei, kad šiandien popiet susitinki su Lete Leng. Kaip ėjosi? 

— Puikiai, Lusjenai, bet tu lygiai taip pat gerai kaip ir aš žinai, 
kad negaliu kalbėti apie tai, ką mes konfidencialiai aptarinėjome. 

— Ak, tikrai. Tau ji patiko? 

Džeikas sekundę patylėjo ir sau priminė būti kantriam. 

— Taip, ji maloni moteris, lengvai pribloškiama. O švelniai ta- 
riant, tas dalykas pribloškia. 

— Bet ar prisiekusiesiems ji patiks? 

— Kalbate apie prisiekusiuosius baltuosius? 

— Nežinau. Juoduosius žmones kur kas geriau suprantu negu 
daugelį baltųjų. Nesus rasistas, Džeikai. Aš — vienas bent iš dešimties 
šios apygardos baltųjų, neapakintas rasizmo. Buvau pirmas ir vienin- 
telis iš baltųjų čionykštės NAACP* narys. Vienu metu beveik visi mano 
klientai buvo juodieji. Aš pažįstu juoduosius žmones, ir jeigu tarp šitų 
prisiekusiųjų turėtum juodųjų, galėtum susilaukti bėdos. 

— Lusjenai, laidotuvės įvyko vakar. Ar ne šiek tiek per anksti apie 
tai kalbėti? 

— Galbūt, bet tokie pokalbiai vis tiek galiausiai bus. Tau, Džeikai, 
pasisekė, kad savo pusėje turi mane. Todėl man pataikauk. Kalbėkis 
su manimi. Daugelis juodųjų pavydės Letei Leng, nes šiuo metu ji yra 
viena iš jų, bet jeigu paveldės pinigus, Fordo apygardoje bus turtin- 
giausia. Šiose vietose nėra turtingų juodųjų. Tai negirdėtas dalykas. 
Jeigu ji gaus pinigus, nebebus juodoji. Taps išpuikėle turtuole ir į visus 
žiūrės iš aukšto, ypač į savo liaudį. Seki, ką aš kalbu, Džeikai? 

— Iš dalies taip, bet vis tiek norėčiau turėti tarp prisiekusiųjų 
juodaodžių. Jie bus labiau atjaučiantys nei šutvė raudonsprandžių““, 
vos įstengiančių susimokėti įnašus už savo įkeistą turtą. 

— Taip pat ir jokių raudonsprandžių. 

Džeikas nusijuokė ir paklausė: 

— Gerai, jeigu tu eliminuoji juoduosius ir raudonsprandžius, tai 
ką gi pasodinsi tarp savo tobulų prisiekusiųjų? 

— Aš dar prie to dirbu. Man ši byla patinka, Džeikai. Nuo prieš- 
piečių apie nieką kitą nemąsčiau. Ji man priminė, kodėl kadaise mėgau 
teisę. — Pasirėmęs alkūnėmis jis palinko į priekį ir pažvelgė į Džeiką, 


*  Angl. National Association for the Advancement of Colored People — Nacionalinė asoci- 
acija už spalvotųjų lygiateisiškumą, seniausia iš panašių organizacijų (įsteigta 1909 m.). Vienas 
iš svarbiausių jos laimėjimų — mokyklų desegregacija pagal Jungtinių Valstijų Aukščiausiojo 
Teismo sprendimą. 

** JAV Pietuose taip vadinami kaimo prasčiokai baltieji (saulėje įdegusiais sprandais nuo 
darbo pasilenkus laukuose), konservatyvių, rasistinių pažiūrų, religiniai fanatikai. 

lyg baimindamasis, kad nebūtų užgniaužtas. — Aš noriu būti toje teis- 
mo salėje, Džeikai. 

— Tu užbėgi sau už akių, Lusjenai. Teismas, jeigu jis išvis įvyks, 
bus nežinia už kiek mėnesių. 

— Tikrai, aš tai žinau. Bet tau reikia pagalbos, nemažai. Man nu- 
sibodo, Džeikai, pakyrėjo sėdėti priebutyje ir gerti, o turbūt galiausiai 
vėl sugrįšiu prie kaušalo. Man dėl to neramu, Džeikai, būsiu atviras. 

Ir ne be pagrindo. 

— Norėčiau čia užeidinėti. Nesimaišysiu po kojų. Žinau, daugelis 
žmonių manęs vengia, ir suprantu kodėl. Velniai rautų, ir pats savęs 
vengčiau, jeigu galėčiau. Tai man suteiks bent šiokį tokį užsiėmimą, 
sulaikys nuo butelio, bent dienos metu, ir vis dėlto apie teisę aš išma- 
nau gerokai daugiau nei tu. Be to, noriu būti toje teismo salėje. 

Tai nuskambėjo jau antrą sykį, ir Džeikas žinojo, kad šis noras 
nepraeis. Teismo salė buvo erdvi, didinga patalpa, su įvairiomis sek- 
cijomis ir daugybe sėdimųjų vietų. Ar Lusjenas nori sėdėti tarp žiū- 
rovų ir stebėti spektaklį? Arba galvoja apie vietą prie stalo kartu su 
kitais advokatais? Mat jeigu taip, tai Džeiko gyvenimas susijauks. Jei- 
gu Lusjenas nori vėl tapti advokatu, jam teks iškęsti sunkų išmėgini- 
mą — advokatūros egzaminą. Jeigu pasiseks, jis turės licenciją verstis 
praktika, o per tai, žinoma, vėl įeis į profesinį Džeiko gyvenimą. 

Sėdinčio prie advokatų stalo, mažiau nei už penkiolikos pėdų nuo 
prisiekusiųjų aptvaro, Lusjeno vaizdinys baugino. Daugeliui baltųjų jis 
buvo užnuodyta legenda, pakvaišęs senas girtuoklis, sukompromita- 
vęs kadaise iškilnią giminę, o dabar susimetęs su savo namų tvarky- 
toja. 

— Pamatysim, — tarė Džeikas. 


12 skyrius 


Prakilnusis Rubenas V. Etlis sveiko po trečio širdies priepuolio, 
ir buvo tikimasi, kad jo sveikata pasitaisys „visiškai“, jeigu po tokio 
didelio širdies pažeidimo kas nors gali jaustis fiziškai visavertis. Jis 
buvo beatgaunąs pajėgumą bei ištvermę, ir tai matėsi iš ilgėjančio jam 

paskirtų nagrinėti bylų sąrašo. Buvo aiškių požymių, kad jis vėl įeina 
į savo darbo vėžes. Apšaukdavo advokatus. Paskirdavo galutinius ter- 
minus. Nutraukdavo ilgai kalbančius liudytojus. Priesaikos laužytojus 
grasindavo pasodinti už grotų. Reiškiančius nerimtas pretenzijas by- 
lininkus ištrenkdavo iš teismo. Teismo rūmų koridoriuose advokatai, 
raštininkai ir net durininkai kalbėjo: „Jisai sugrįžo.“ 

Dvidešimt metų jisai sėdėjo teisėjo krėsle, ir dabar kas ketverius 
metus būdavo perrenkamas, nes kiti varžovai nestodavo į kovą. Ne- 
buvo nei demokratas, nei respublikonas, ir nei liberalas, nei konser- 
vatorius, taip pat nei baptistas, nei katalikas; nepalaikė nei Valstijos 
universiteto, nei Senučiuko Misio komandų. Neturėjo jokių mėgstamų 
dalykų, jokių polinkių, jokių išankstinių nuomonių apie nieką — nei 
apie daiktą, nei apie žmogų. Buvo teisėjas, toks atviras, tolerantiškas 
ir nešališkas, koks tik galėjo būti, atsižvelgiant į jo auklėjimą ir gene- 
tiką. Valdė savo teismo salę sunkia ranka, būdavo greitas subarti ne- 
pasiruošusį advokatą, bet taip pat ir greitas padėti patekusiam į keblią 
padėtį. Sugebėdavo parodyti neįtikimą atjautą, kai to reikėdavo, ir 
turėjo bjaurią gyslelę, varančią baimę visiems apygardos advokatams, 
išskyrus galbūt Harį Reksą Vonerį. 

Devynios dienos po to, kai Setas pasikorė, teisėjas Etlis užėmė 
savo vietą pagrindinėje teismo salėje ir su visais pasisveikino. Džeiko 
nuomone, jis atrodė tokios pat geros formos kaip visada, tai yra ne per 
sveikiausias, bet laikėsi puikiai, atsižvelgiant į anamnezę. Buvo stam- 
bus vyras, per šešių pėdų ūgio su atsikišusia vidurine kūno dalimi, ku- 
rią jis gerai slėpė po juoda mantija. 

— Maloni publika, — linksmai pasakė teisėjas Etlis, apžvelgda- 
mas salę. 

Dalyvaujant tiek daug advokatų, surasti kur atsisėsti buvo prob- 
lema. Džeikas atvyko anksti ir įtvirtino savo pretenziją į vietą prie 
ieškovų stalo. Dabar jis ten sėdėjo kartu su Raselu Ambergu, kuris tą 
rytą Džeiką informavo norįs pasitraukti iš to reikalo. Čia pat už jų, 
toje pačioje pusėje, bet ne visai priklausanti jų komandai, įsitaisė Letė 
Leng. Šalia savęs iš šonų ji turėjo po advokatą — abu juodaodžius, abu 
iš Memfio. 

Prieš dieną išgirsta naujiena, kad Letė nusisamdė Bukerį Sistran- 

ką, liūdnai pagarsėjusį skandalistą, kuris pritrauktas prie šios bylos 
smarkiai viską sukomplikuotų, sudrebino Džeiko pasaulį. Jis mėgino 
jai prisiskambinti. Ir tokio jos sprendimo tebebuvo priblokštas. Juk tai 
be galo neišmintinga. 

Kitapus praėjimo, prie atsakovų stalo, vietas užsiėmė ankštai su- 
sigrūdusių advokatų dailiais kostiumais grupė. Toliau už barjero, išsi- 
barstę po senoviškų medinių suolų eiles, grupelėmis sėdėjo žiūrovai. 
Dėl sustiprėjusio kolektyvinio smalsumo jų skaičius buvo įspūdingas. 

Teisėjas Etlis kalbėjo toliau: 

— Prieš mums pradedant, geriausia bus susivokti, ką turime ir 
ką norėtume šiandien čia nuveikti. Mes susirinkome ne dėl kieno nors 
įregistruoto prašymo. Tai įvyks vėliau. Šiandien mūsų tikslas — suda- 
ryti tolesnės procedūros planą. Kaip suprantu, ponas Setas Habardas 
paliko du testamentus. Vienas — parašytas ranka ir datuotas šių metų 
spalio pirma diena — patikėtas tvirtinti jums, pone Brigansai. 

Džeikas linktelėjo, bet neatsistojo. Jeigu teisėjui Etliui koks nors 
advokatas kalbėdavo, tai jam ar jai vertėjo pašokti ant kojų. Linktelėti 
nuo kėdės — priimtina, bet tik vos vos. 

— O antras testamentas datuotas pernai metų rugsėjo septinta 
diena, nors pastarasis ranka parašytuoju testamentu buvo pabrėžtinai 
atšauktas. Taigi, ar kas nors žino apie dar kitą testamentą? Ar ponas 
Habardas nepaliko dar vienos staigmenos? — Sekundę jis padarė pau- 
zę ir savo didelėmis rudomis akimis apžvelgė teismo salę. Pigūs skai- 
tymo akiniai storais rėmeliais laikėsi ant jo nosies galo. — Gerai. Aš 
taip nemanau. 

Jis pavartė kelis popierius ir kažką užsirašė. 

— Tvarka, taigi pradėkime nuo čia. Prašom, tegul kiekvienas at- 
sistoja ir pasisako pavardę, šitaip susipažinsime. 

Etlis pirštu rodė į Džeiką, tad šis atsistojo ir pasisakė pavardę. 
Paskui iš vietos pakilo Raselas Ambergas, irgi pasisakė pavardę. 

— Ir jūs esate ranka parašytojo testamento vykdytojas? — tik 
formaliai paklausė teisėjas Etlis. 

— Taip, sere, bet aš norėčiau pasitraukti, — pasakė Ambergas. 

— Turėsime užtektinai laiko tai aptarti vėliau. O jūs, šviesiai pil- 
ku kostiumu? 

Aukštesnysis juodaodis advokatas ryžtingai atsistojo ir užsisegė 
viršutinę savo pagal užsakymą pasiūto kostiumo sagą. 

— Taip, jūsų prakilnybe, aš — Bukeris Sistrankas ir kartu su savo 
partneriu, štai čia ponu Kendriku Bostu, atstovaujame ponios Letės 
Leng interesams. 

Sistrankas palietė jos petį. Bostas irgi atsistojo, ir abu advokatai 
stūksojo ties ja it bokštai. Ji neturėtų čia būti, bent ne šioje stadijoje. 
Jos vieta — už barjero, ant suolų kartu su kitais žiūrovais, bet Sistran- 
kas ir Bostas prastūmė ją prie šio stalo ir niekas nedrįso prieštarauti. 
Jeigu čia būtų buvęs tikras posėdis dėl prašymų, teisėjas Etlis būtų 
kaipmat pasodinęs ją į deramą vietą, bet dabar netinkamą elgesį iš- 
mintingai nuleido nemačiom. 

— Man atrodo, kad anksčiau neturėjau garbės jūsų, ponai, maty- 
ti savo teismo salėje, — įtariu tonu pasakė teisėjas Etlis. — Iš kur jūs? 

— Mūsų kontora Memfyje, — atsakė Sistrankas, nors visi tai ži- 
nojo. 

Šiomis dienomis Memfio spaudoje jų įstaiga susilaukė daugiau 
dėmesio nei kiti penki advokatai kartu sudėjus. Jie kariavo su Memfio 
policijos departamentu ir, kaip atrodė, kas mėnesį laimėdavo bylas dėl 
brutalaus elgesio. Sistrankas jojo ant nešlovingo išgarsėjimo bangos. 
Buvo triukšmingas, akiplėšiškas, sėjantis nesantaiką ir reiškėsi kaip 
labai sėkmingai pjudantis rases didmiestyje. 

Džeikas žinojo, kad Memfyje Simeonas turi giminių. Vienas da- 
lykas akivaizdžiai vedė prie kito, ir Džeikas susilaukė nemalonaus 
Bukerio Sistranko skambučio. Jie „jeiną“ į bylą, o tai reiškė dar vieną 
kruopštų Džeiko darbo tikrinimą ir kartu — dar vienus nagus prie py- 
rago. Jau sklido nerimą keliantys pasakojimai apie priekiniame Letės 
kieme stovinčius automobilius ir priebutyje besišlaistančius maitva- 
nagius. 

Teisėjas Etlis tęsė: 

— Taigi, manau, jūs turite licenciją praktikuoti teisę šioje valstijoje. 

— Ne, sere, šį rytą dar ne. Bet mes pasitelksime vietinį advokatą. 

— Tai bus išmintinga, pone Sistrankai. Kai kitą kartą pasirodysi- 
te priešais mane teisme, tikiuosi, jau žinosite, su kokiu advokatu ben- 
dradarbiaujate. 

— Taip, sere, — tvirtai atsakė Sistrankas, kone nusišiepdamas. 

Jis ir Bostas atsisėdo, prisispausdami prie savo vertingos klien- 
tės. Prieš posėdžiui prasidedant Džeikas mėgino pasisveikinti su Lete, 
bet jos advokatai jo neprileido. Ji vengė akimis užmegzti su juo kon- 
taktą. 

— Dabar tenai, — pasakė teisėjas Etlis, pirštu parodydamas į su- 
sigrūdusiuosius prie atsakovų stalo. 

Stilmanas Rašas pasiskubino atsistoti. 

— Taip, jūsų prakilnybe, — pasakė. — Aš — Stilmanas Rašas iš 
Rašo kontoros Tupele, ir čia esu su Semu Larkinu ir Luisu Makgvairu. 

Abu vyrai kaip pagal komandą atsistojo ir mandagiai linktelėjo į 
teisėjo katedrą. Abu Etlį pažinojo; ilgų prisistatymų nereikėjo. 

— Irjūsų kontora rengė 1987-ųjų testamentą, taip? 

— Tai tiesa, — su plačia įsiteikiama šypsena patvirtino Stilmanas. 

— Puiku. Kitas. 

Atsistojo stambus, apvalia plika galva vyriškis ir suniurnėjo: 

— Jūsų prakilnybe, aš — Veidas Lanyras, iš Lanyro kontoros 
Džeksone. Esu čia su savo bendradarbiu Lesteriu Čilkotu, ir mes ats- 
tovaujame ponios Ramonos Defo, velionio dukters, interesams. Jos 
vyras Janas Defo nuo seno yra mūsų klientas ir... 

— Užteks, pone Lanyrai, — jį šiurkščiai pertraukė teisėjas 
Etlis, — mielai sveikinu atvykus į Fordo apygardą. — Aš neklausiau 
apie jūsų kitus klientus ar įstaigą. 

Veido Lanyro dalyvavimas irgi kėlė rūpestį. Džeikas jį pažinojo 
tik iš reputacijos, tačiau to pakako, kad baimintumeis turėti su juo 
reikalų. Stambi firma, besilaikanti bekompromisės taktikos, ganėtinai 
sėkmingai dirbanti, kad jaustų nepasotinamą savimeilę. 

Teisėjas Etlis vėl dūrė pirštu ir paklausė: 

— Ojjūs, sere? 

Vyriškis su neskoningu sportiniu švarku pašoko ant kojų ir pa- 
reiškė: 

— Taip, ką gi, jūsų prakilnybe, vadinuosi D. Džekas O'Melis ir 
atstovauju ponui Heršeliui Habardui, likusiam gyvam velionio sūnui. 
Mano klientas gyvena Memfyje, ir kaip tik iš ten aš esu, bet tikrai kitą 
sykį, kai atvyksiu, pasitelksiu vietinį advokatą. 

— Gera mintis. Kitas? 

Įsiterpęs į vietą už O'Melio sėdėjo liesas jaunikaitis susitaršiu- 
siais šiurkščiais plaukais ir žiurkės snukį primenančiu veidu. Jis ne- 
drąsiai atsistojo, lyg niekada anksčiau nebūtų kreipęsis į teisėją, ir cyp- 
liu balsu prisistatė: 

— Sere, aš — Zekas Zeitleris, irgi iš Memfio, ir buvau nusamdy- 
tas atstovauti Heršelio Habardo vaikų interesams. 

Linktelėjęs teisėjas Etlis pakomentavo: 

— Vadinasi, ir vaikaičiai turi advokatus. 

— Taip, sere. Pagal ankstesnįjį testamentą jie beneficiantai. 

— Supratau. Ir, manau, jie yra teismo salėje? 

— Taip, yra. 

— Dėkui, pone Zeitleri, ir kai kitą kartą čia būsite, prašom atsi- 
vesti čionykštį advokatą — dievaži, mums jų reikės daugiau. Žinoma, 
nebent jūs esate šioje valstijoje licencijuotas. 

— Esu, jūsų prakilnybe. 

— Puiku. Kitas. 

Besiremiantis į baliustradą kampe, neužsiėmęs kėdės advokatas 
apsidairė aplinkui ir prisistatė: 

— Taip, jūsų prakilnybe, esu Džo Bredlis Hantas iš Skoulo konto- 
ros Džeksone ir... 

— Kokios kontoros? 

— Skoulo, jūsų prakilnybe. „Skoulas, Ramkis, Retlifas, Bodinis ir 
Zekerijas“. 

— Atleiskite, kad paklausiau. Tęskite. 

— Ir mes atstovaujame dviejų nepilnamečių Ramonos ir Jano 
Defo vaikų, velionio vaikaičių, interesams. 

— Gerai. Dar kas nors? 

Kaklai pasisukiojo ir akys apžvelgė publiką. Teisėjas Etlis greito- 
mis paskaičiavo ir pasakė: 

— Tuzinas. Kol kas suskaičiavau vienuolika advokatų, ir nėra 
pagrindo manyti, kad jų nebus daugiau. 

Jis pasklaidė kelis popierius ir pažvelgė į žiūrovus salėje. Jam iš 
kairės, už Džeiko ir Letės, sėdėjo būrys juodųjų, tarp jų — Simeonas, 
Jų vaikai ir anūkai, keli giminaičiai ir tetos, Saipresė, dvasininkas ir 

daugybė draugų, senų ir naujų, atėjusių morališkai palaikyti Letės, 
žengiančios pirmą žingsnį kovoje dėl to, kas jai teisėtai priklausė. Jo 
prakilnybei iš dešinės, kitapus praėjimo, už pulko advokatų, pasiren- 
gusių priešintis paskutiniam testamentui, publiką sudarė baltieji, tarp 
jų — Janas ir Ramona su dviem savo vaikais, Heršelis ir dvi jo jau- 
niklės; buvusi žmona, nors ji sėdėjo galinėje eilėje — kaip įmanoma 
toliau; grupelė senų konfederatų; Dumasas Li ir dar vienas reporteris; 
taip pat įprasti nuolatiniai teismo salės lankytojai, retai praleidžian- 
tys bet kokį bylos nagrinėjimą ar parengtinį posėdį su karštais gin- 
čais. Šerifo pavaduotojas Preteris stovėjo prie pagrindinių durų, Ozio 
atsiųstas pasiklausyti ir vėliau viską raportuoti. Lusjenas Vilbanksas 
sėdėjo irgi galinėje eilėje, tik juodųjų pusėje, iš dalies paslėptas raume- 
ningo jaunikaičio priekyje. Jiedu su Etliu buvo pažįstami daug metų, ir 
Lusjenas nenorėjo blaškyti pastarojo dėmesio. 

Kelios minutės prieš posėdžio pradžią Džeikas pamėgino manda- 
giai prisistatyti Heršeliui ir Ramonai, bet tie šiurkščiai atsuko nugaras. 
Dabar jis, o ne jų tėvas, buvo priešas. Ypač Janas atrodė lyg ruoštųsi 
tuoj trenkti kumščiu. Jų paaugliai vaikai buvo aprengti pagal puikiau- 
sią parengiamųjų mokyklų madą ir visais atžvilgiais kėlė arogantiškų 
turto paveldėtojų įspūdį. Priešingai, dvi Heršelio dukros atrodė apsi- 
leidusios ir nevalyvos; vos prieš kelias dienas visas ketvertas buvo per- 
nelyg užsiėmęs, kad pasistengtų dalyvauti senelio laidotuvėse. Tačiau 
dabar jų prioritetai staiga pasikeitė. 

Džeikas įsivaizdavo, kad advokatai abiem šeimoms įteigė, kaip 
svarbu vaikams čia atvykti, būti matomiems, glaudžiai tapatinamiems 
su teismo veiksmų pasekmėmis. Jo nuomone, tuščia laiko gaišatis, 
bet, kita vertus, ant kortos pastatyta daug. 

Šiuo metu sausakimšoje salėje Džeikas jautėsi labai vienišas. Šalia 
jo esantis Raselas Ambergas nebuvo linkęs bendradarbiauti, prisivers- 
tinai mandagus ir ketinantis greitai pasitraukti iš procesinių veiksmų. 
Užpakalyje, vos už kelių colių, sėdėjo Letė, žmogus, su kuriuo jis manė 
galėsiąs susikalbėti. Tačiau ją saugojo du pitbuliai advokatai, dėl turto 
pasirengę skersgatvio muštynėms. Ir tie žmonės teismo salėje sėdi jo 
pusėje! Kitapus praėjimo visa gauja hienų laukia progos pulti. 

Teisėjas Etlis vėl prašneko: 

— Perskaičiau abu testamentus. Toliau nagrinėsime paskutinį, 
ranka parašytą, testamentą, datuotą spalio pirma. Peticija jam patvir- 
tinti įregistruota spalio ketvirtą. Pone Brigansai, jūs pradėsite admi- 
nistruoti palikimą, kaip reikalaujama pagal įstatymą — paštu išsiųsite 
pranešimą kreditoriams, teismui pateiksite preliminarią jo inventori- 
zaciją ir taip toliau. Tikiuosi, tai bus atlikta nedelsiant. Pone Amber- 
gai, kaip suprantu, jūs pageidaujate pasitraukti. 

Ambergas lėtai atsistojo ir patvirtino: 

— Tikrai taip, teisėjau. Tam neturiu jokio noro. Iš manęs, kaip 
vykdytojo, būtų reikalaujama prisiekti, kad tai yra galiojantys pasku- 
tinė Seto Habardo valia ir testamentas, o aš paprasčiausiai atsisakau 
duoti tokią priesaiką. Man šis testamentas nepatinka, ir nenoriu turė- 
ti su juo nieko bendra. 

— Pone Brigansai? 

Džeikas atsistojo įkandin savo kliento, netrukus tapsiančio buvu- 
siuoju, ir pareiškė: 

— Jūsų prakilnybe, ponas Ambergas kadaise buvo teisininkas ir 
žino pagrindinius testamento tvirtinimo dalykus. Aš parengsiu pot- 
varkį, kuriuo jam bus leidžiama pasitraukti, ir kartu pateiksiu pavar- 
des tų, kurie galėtų jį pakeisti. 

— Prašom tai sutvarkyti pirmiausia. Noriu, kad administravimas 
vyktų, kol mes sureguliuosime kitus dalykus. Kad ir kas atsitiktų su 
ranka parašytu testamentu arba ankstesniuoju, pono Habardo paliki- 
mą būtina prižiūrėti. Manau, esama kelių šalių, ketinančių šį testa- 
mentą ginčyti. Ar aš teisus? 

Linksėdami būrys advokatų atsistojo, ir teisėjas Etlis iškėlė ranką. 

— Dėkoju. Prašau visų sėstis. Pone Ambergai, jums galima išeiti. 

Ambergas sugebėjo mesti trumpą „Dėkui“, spruko nuo ieškovų 
stalo ir išskubėjo praėjimu. 

Pasitaisęs akinius teisėjas Etlis tarė: 

— Mes tęsime štai kaip: pone Brigansai, jums suteikiama dešimt 
dienų pakaitiniam vykdytojui surasti, ir pagal mirusiojo norą pasisten- 
kime, kad jis nebūtų advokatas iš šios apygardos. Kai tik vykdytojas už- 
ims savo vietą, jūs ir jis pradėsite nustatyti esamus aktyvus ir aiškintis 
įsiskolinimus. Pageidaučiau preliminarios inventorizacijos kaip įmano- 

ma greičiau. Per tą laiką kiti iš jūsų turėtų pateikti savo prieštaras dėl 
šio testamento. Visoms šalims deramai susivienijus opozicijoje, mes 
vėl susitiksime ir numatysime teisminio nagrinėjimo planą. Kaip jūs 
žinote, kiekviena šalis gali reikalauti prisiekusiųjų teismo. Jeigu pagei- 
dausite šitaip, prašom tokį reikalavimą pateikti laiku, kai įregistruosite 
savo prieštaras. Misisipėje ginčai dėl testamento vyksta kaip ir visi kiti 
ros taisyklės. — Jis nusiėmė akinius ir kramsnodamas vieną jų ienelę 
apžvelgė advokatus. — Kadangi mes artėjame prie bylos teisminio nagri- 
nėjimo, iškart dabar jums pasakysiu, kad nepirmininkausiu tokiam, 
kuriame bus tuzinas advokatų. Tokio košmaro negaliu įsivaizduoti ir 
neketinu versti prisiekusiųjų, jeigu iš tikrųjų jų turėsime, kentėti tokį 
piktnaudžiavimą. Mes apibrėšime ginčijamus dalykus, nugludinsime 
darbo tvarką ir bylą nagrinėsime produktyviai. Bus klausimų? 

O, tūkstantis klausimų, bet bus užtektinai laiko juos užduoti vė- 
liau. Staiga Bukeris Sistrankas atsistojo ir savo griausmingu baritonu 
pareiškė: 

— Jūsų prakilnybe, ne visai žinau, kas šiuo metu yra tinkama, 
bet norėčiau pasiūlyti, kad pono Ambergo vietą užimtų ir pakaitine 
vykdytoja būtų paskirta mano klientė Letė Leng. Aš peržiūrėjau šios 
valstijos įstatymus, ir juose nenumatyta, kad šiam vaidmeniui atlikti 
būtinas teisininkas, finansininkas ar dar kas nors panašaus. Iš tikrųjų 
įstatymuose nenustatyta jokių pasirengimo ar patirties reikalavimų 
asmeniui, kuris galėtų veikti kaip administratorius tuo atveju, jeigu 
palikimas yra be testamento, arba kaip vykdytojas — šiuo atveju. 

Sistrankas kalbėjo iš lėto, atsargiai, puikia dikcija, ir jo žodžiai 
griaudėjo po teismo salę. Teisėjas Etlis ir kiti advokatai klausėsi ir ste- 
bėjo. Žodžiai buvo teisingi. Formaliai bet kas gali būti paskirtas užim- 
ti Raselo Ambergo vietą: bet kuris sveiko proto žmogus daugiau kaip 
aštuoniolikos metų amžiaus. Neišskiriant nė nusikaltėlių. Tačiau, at- 
sižvelgiant į palikimo dydį ir sudėtingas problemas, su kuriomis teks 
susidurti, reikėtų labiau patyrusio nešališko žmogaus. Mintis paskirti 
Letę būti atsakingą už 20 milijonų dolerių vertės palikimą, Sistrankui 
kuždant jai į ausį, šokiravo — bent jau esančius teismo salėje baltuo- 
sius. Net teisėjas Etlis sekundę ar dvi atrodė suakmenėjęs. 

Bet Sistrankas dar nebaigė. Jis tik padarė pakankamai ilgą pauzę, 
leisdamas įsitvirtinti pradiniam sukrėtimui, paskui varė toliau: 

— Taigi, jūsų prakilnybe, aš žinau, kad iš esmės visą tvirtinimo 
procedūrą atlieka palikimo advokatas, žinoma, teismui griežtai prižiū- 
rint, todėl siūlau šiam reikalui mano firmą paskirti oficialia patarėja. 
Mes glaudžiai bendradarbiausime su savo kliente, ponia Lete Leng, 
tiksliai paisydami pono Habardo norų ir sekdami jo nuorodomis. Jei- 
gu bus būtina, konsultuosimės su ponu Brigansu, teisėtai puikiu jaunu 
advokatu, bet su didžiuma sunkumų tvarkysimės aš ir mano kolektyvas. 

Taip Bukeris Sistrankas pasiekė savo tikslą. Karas dabar bus api- 
brėžtas terminais kaip juoda prieš balta. 

Heršelis, Ramona ir jų šeimos su neapykanta žioravo akimis į 
grupelę juodųjų. Šie mielai ir kažkaip savimi patenkinti atsakė tokiais 
pačiais žvilgsniais. Saviškė mergužėlė Letė buvo parinkta perimti pini- 
gus, ir jie čia yra tam, kad už ją kovotų. Betgi pinigai priklausė Habar- 
dams. Setas buvo išprotėjęs. 

Džeikas priblokštas metė per petį nuožmų žvilgsnį, bet Sistran- 
kas jį nuleido nemačiom. Pirma Džeiko reakcija buvo tokia: kaip kvaila! 
Apygarda, kurioje vyrauja baltųjų populiacija, reiškia, kad tarp prisie- 
kusiųjų irgi vyraus baltieji. O jie čia yra toli nuo Memfio, kur Sistran- 
kas pasirodė apsukrus, susodindamas savo žmones į federalinius žiuri 
ir laimėdamas įspūdingus verdiktus. Bet Menifis — tai kitas pasaulis. 

Pasodink į prisiekusiųjų suolą devynis ar dešimt baltųjų iš For- 
do apygardos, priversk juos kęsti savaitę su Bukeriu Sistranku, ir Letė 
Leng liks be nieko. 

Būrys baltųjų advokatų sėdėjo tokie pat priblokšti kaip ir Džei- 
kas, bet Veidas Lanyras greitai įžvelgė tokią galimybę. Pašokęs ant 
kojų jis subliuvo: 

— Jūsų prakilnybe, mes neprieštaraujame. 

Teisėjas Etlis atkirto: 

— Jūs ir ne toks, kuris galėtų kam nors prieštarauti. 

Džeikui šmėstelėjo antra mintis: puiku, pašalinkite mane iš čia. 
Kai toks maitvanagių pulkas sukiojasi aplink, iš palikimo neliks nie- 
ko. Gyvenimas per trumpas, kad tuščiai eikvotum metus, lenkdamasis 
kulkų rasių kare. 

— Turite dar ką nors, pone Sistrankai? — paklausė teisėjas Etlis. 

— Na, šiuokart ne, jūsų prakilnybe. 

Savimi patenkintas Sistrankas pasisuko į Simeoną ir šio šeimą. 
Jis ką tik įrodė turįs stuburą. Buvo bebaimis, nesileidžiantis įbaugina- 
mas ir pasirengęs gatvės peštynėms. Jie nusamdė tinkamą advokatą. 
Prieš atsisėsdamas jis žvilgtelėjo į Heršelį Habardą, su ironiška šypse- 
nėle tartum sakydamas: „Lošiam toliau, vaikine.“ 

Teisėjas Etlis ramiai tarė: 

— Jums dar reikia tęsti parengiamąjį darbą, pone Sistrankai. 
Mūsiškiai testamentų tvirtinimo įstatymais aukščiausią pagarbą tei- 
kia testamentą parašiusiojo asmens norams. Ponas Habardas aiškiai 
pareiškė, kokio advokato jis nori. Šiuo atžvilgiu niekas nebus keičia- 
ma. Kokie nors kiti galbūt jūsų turimi reikalavimai turėtų būti paten- 
kinti derama tvarka; tai yra, kai susisiesite su šio teismo pripažintu 
advokatu ir tinkamai juos pateiksite. 

Džeikas pradėjo vėl normaliai kvėpuoti, nors tebebuvo Sistran- 
ko ir jo sumanymų sukrėstas. Taip pat ir jo godumo. Mažai abejonių, 
kad Sistrankas Letę privertė pasirašyti kokia nors forma susitarimą, 
pagal kurį kaip atlygį gautų dalį nuo jos paveldėjimo. Daugelis ieško- 
vams atstovaujančių advokatų imdavo trečdalį taikaus sureguliavimo 
atvejų, 40 procentų — nuo prisiekusiųjų verdikto ir pusę — jeigu dėl 
bylos būdavo apeliuojama. Toksai savimyla kaip Sistrankas ir, reikia 
pripažinti, turintis praeityje nemažai laimėjimų, be abejo, siektų tuos 
procentus pasiimti didžiausius. Ir lyg to nepakaktų, kaip testamento 
tvirtinimo advokatas jis troško uždirbti dar krūvą grynųjų už sugaiš- 
tas darbo valandas. 

Teisėjas Etlis baigė. Pakėlęs savo plaktuką, paskelbė: 

— Vėl susitiksime po trisdešimties dienų. Daroma pertrauka, — 
ir trinktelėjo į savo katedros viršų. 

Letę tučtuojau apspito jos advokatai. Šie skubiai ją pasičiupo ir 
nusitempė už barjero į pirmą eilę, kur buvo apsupta savo šeimos narių 
ir kitų prisiplakėlių. Lyg jos gyvenimui grėstų pavojus, jie susigrūdo 
aplinkui, glostė, ulbėjo, drąsino. Sistranku žavėjosi — jį sveikino dėl 
drąsių teiginių ir užimtų pozicijų, Kendrikas Bostas laikė uždėjęs ran- 
ką Letei ant peties, kol ji kažką rimtai šnabždėjo savo mylimiesiems. 

Jos motina Saipresė sėdėjo invalido vežimėlyje ir šluostėsi nuo skruos- 
tų ašaras. Kokį siaubingą dalyką šeima verčiama iškęsti! 

Džeikas nebuvo nusiteikęs smulkiems plepalams, nors niekas ir 
nebandė jo užkalbinti. Kiti teisininkai pasklido grupelėmis šnekėtis, 
tuo pat metu kraudamiesi portfelius ir rengdamiesi išsiskirstyti. Ha- 
bardo įpėdiniai laikėsi drauge ir stengėsi rūsčiais žvilgsniais nevarstyti 
juodųjų, nusitaikiusių į jų pinigus. Džeikas išnėrė pro šonines duris ir 
jau traukė tarnybinių laiptų link, kai ponas Pitas, nusenęs šerifo pava- 
duotojas, paskirtas į teismo rūmų tvarkdario pareigas, jam šūktelėjo: 

— Klausyk, Džeikai, tave nori matyti teisėjas Etlis. 

Ankštame kambarėlyje, kur advokatai rinkdavosi kavos, o teisėjai 
rengdavo savo neoficialius pasitarimus, teisėjas Etlis vilkosi nuo savęs 
mantiją. 

— Uždarykite duris, — Džeikui įėjus paliepė. 

Teisėjas nebuvo nei koks nors puikus pasakotojas, nei neįtikimų 
teisinių istorijų sekėjas, nei anekdotų skaldytojas. Tuščiai netauškė ir 
retai kada laidė humorą, tačiau kaip teisėjas turėjo klausytojų, pasi- 
rengusių juoktis iš bet ko. 

— Sėskitės, Džeikai, — pakvietė jis, ir abu atsisėdo prie mažo 
rašomojo stalo. 

— Kas per asilas, — vėl prašneko teisėjas Etlis. — Tai galėtų su- 
veikti Memfyje, bet tik ne čia. 

— Man regis, tebesu priblokštas. 

— Ar pažįstate Kvinsį Lendį, advokatą iš Smitfildo? 

— Esu apie jį girdėjęs. 

— Jau pagyvenęs, galbūt net perpus pensijoje. Jis nieko daugiau 
neveikė, tik šimtą metų teikdavo tvirtinti testamentus, tikrai savo da- 
lyką išmano ir yra nepriekaištingai sąžiningas. Senas mano draugas. 
Įregistruokite prašymą, siūlydamas Kvinsį ir du kitus — pats juos pa- 
sirinkite — pakaitiniais valios vykdytojais, ir aš paskirsiu Kvinsį. Judu 
puikiai sutarsite. O jūs tai dalyvaujate iki pabaigos. Koks jūsų valandi- 
nis įkainis? 

— Tokio neturiu, teisėjau. Mano klientai už darbo valandą gauna 
po dešimt baksų, jeigu jiems pasiseka. Jie neišgali advokatui mokėti 
šimtą. 

— Manau, šiandieninėje rinkoje tinkamas įkainis yra šimtas pen- 
kiasdešimt. Jūs sutinkate? 

— Šimtas penkiasdešimt skamba puikiai, teisėjau. 

— Gerai, dirbsite pagal laikrodį po šimtą penkiasdešimt už valan- 
dą. Spėju, turite laiko. 

— O taip. 

— Puiku. Mat šis testamentas artimiausioje ateityje ris visą jūsų 
gyvenimą. Maždaug kas šešiasdešimt dienų teikite peticiją ir prašykite 
honoraro už advokato paslaugas. Aš prižiūrėsiu, kad jums mokėtų. 

— Dėkui, teisėjau. 

— Sklando daug gandų apie palikimo dydį. Nenumanote tiesos? 

— Anot Raselo Ambergo, bent dvidešimt milijonų, ir didesnė da- 
lis grynaisiais. Paslėpta už valstijos ribų. Antraip Klantone visi tiksliai 
žinotų. 

— Verčiau veikime greitai, kad suspėtume juos apsaugoti. Aš pa- 
sirašysiu potvarkį, kuriuo jus įgaliosiu perimti pono Habardo finansi- 
nius dokumentus. Kai tik prisidės Kvinsis Lendis, jūs, vyručiai, galite 
pradėti kapstyti. 

— Taip, sere. 

Teisėjas Etlis iš popierinio puodelio atsigėrė ilgą gurkšnį kavos, 
paskui pasižiūrėjo pro purviną langą, tartum apžvelgė veją priešais 
teismo rūmus ir galiausiai pasakė: 

— Man beveik gaila tos vargšės moters. Apsupta žmonių, uo- 
džiančių pinigus, ji visai nebesiorientuoja. Neturės nė cento, kai 
Sistrankas su ja baigs. 

— Tariant, kad prisiekusieji nutars jos naudai. 

— Jūs reikalausite prisiekusiųjų, Džeikai? 

— Dar nežinau. Ar turėčiau? 

Klausimas buvo gerokai nederamas, bet šiuo momentu taip neat- 
rodė. Džeikas pasiryžo išgirsti priekaištą, tačiau teisėjas Etlis tik šypte- 
lėjo sučiauptomis lūpomis, tartum tebestebeilydamas už lango į nieką. 

— Aš vis dėlto norėčiau turėti prisiekusiuosius, Džeikai. Nesu 
prieš griežtų sprendimų priėmimą. Šiose pareigose taip tenka. Bet to- 
kioje byloje kaip ši būtų miela turėti karštame suole dvylika mūsų gerų 
ir ištikimų piliečių. Man tai patiktų — dėl įvairumo. — Ir jo šypsnis 
išplito į šypseną. 

— Nesmerkiu jūsų. Aš pareikalausiu. 

— Taip ir padarykite. Beje, Džeikai, čia yra daug advokatų, ir 
keliais aš tikrai pasitikiu. Nevenkite pas juos užsukti, pasisveikinti ir 
atsigerti drauge kavos, jeigu reikės ką nors aptarti. Be abejo, jūs sup- 
rantate šios bylos reikšmę. Šiose vietose nėra daug pinigų, Džeikai, 
niekada jų nebūdavo. O dabar staiga — aukso puodas, ir daug žmonių 
trokšta jų dalies. Jūs netrokštate. Ir aš ne. Bet yra daugybė kitų. Svar- 
bu, kad mudu laikytumės tos pačios nuomonės. 

Pirmą kartą per daug valandų Džeikui atlėgo įtampa ir jis giliai 
atsikvėpė. 

— Sutinku, teisėjau, ir dėkui. 

— Dar matysimės. 


13 skyrius 


Trečiadienį, spalio 12-4, Dumasui Li priklausė pirmasis Ford Coun- 
ty Times puslapis. Vakarykštis parengtinis posėdis teisme neabejotinai 
buvo vienintelė naujiena. Ryški antraštė skelbė: Nubrėžtos mūšio dėl 
Habardo testamento linijos. Svarbiausią straipsnį Dumasas pradėjo 
savo puikiausiu bulvarinių laikraščių stiliumi: „Vakar pilnutėlėje teis- 
mo salėje priešais kanclerį“ Rubeną Etlį vietas užėmė kupini lūkesčių 
paveldėtojai bei jų uolūs advokatai ir paleisti pirmi šūviai, kaip nusi- 
mato, epiniame mūšyje dėl spalio 2-4 pasikorusio velionio Seto Habar- 
do turto.“ 

Kaip reikiant pasidarbuota fotografo. Pirmojo puslapio centre 
puikavosi didžiulė nuotrauka, kaip Bukerio Sistranko ir Kendriko Bos- 
to iš abiejų šonų prilaikoma, lyg būtų invalidė, į teismo salę įeina Letė 
Leng. Po nuotrauka ji apibūdinta kaip „Letė Leng, 47 m. amžiaus, iš 
Boks Hilo, buvusi Seto Habardo namų tvarkytoja ir, spėjama, benefici- 
antė pagal jo paskutinį, ranka parašytą ir įtartiną testamentą, lydima 
dviejų savo advokatų iš Memfio“ Šalia šitos, buvo dvi mažesnės, slapta 

padarytos momentinės nuotraukos Heršelio ir Ramonos, irgi einančių 
kažkur netoliese teismo rūmų. 

Džeikas perskaitė laikraštį anksti trečiadienio rytą prie savo ra- 
šomojo stalo gurkšnodamas kavą. Ieškodamas klaidų kiekvieną žodį 
ištyrinėjo po du kartus ir nustebo pamatęs, kad Dumasas savo faktus 
bent kartą pateikė teisingai. Bet mintyse jį iškeikė už pavartotą žodį 
„įtartiną“. Kiekvienas registruotas apygardos rinkėjas yra potencia- 
lus prisiekusysis. Daugumas bus arba perskaitę laikraštį, arba girdėję 
ką nors kalbant apie jį, o Dumasas taip iškart ir paskelbė testamentą 
esant įtartiną. Suraukti, su patenkintomis savimi šypsenėlėmis dai- 
liai apsirengusių įsibrovėlių iš Memfio veidai reikalams irgi nepadėjo. 
Spoksodamas į nuotraukas Džeikas mėgino įsivaizduoti prisiekusiųjų 
žiuri iš devynių baltųjų ir trijų juodųjų, bandančių rasti atjautos Letei, 
kai ant svarstyklių pakibę 20 milijonų dolerių. Jie ras nedaug. Savaitę 
išsėdėję teismo salėje su Bukeriu Sistranku, jie permatys jo užmačias 
ir paskelbs testamentą niekiniu. Heršeliui ir Ramonai prisiekusieji gal- 
būt pajaus antipatiją, bet pastarieji nors bus baltieji ir nesileis vedžio- 
jami už nosies televizijos pamokslininko išvaizdos šunadvokačio. 

Džeikas sau priminė, kad jie šiuo metu yra toje pačioje komando- 
je ar bent toje pačioje teismo salės pusėje. Jis sau pasižadėjo trauktis iš 
kovos, jeigu teisėjas Etlis leis Sistrankui pasilikti žaidime. Džeikas nu- 
sišalins ir pradės lakstyti paskui skubančias į eismo įvykius greitukes. 
Būtų geriau bet kas, nei bjaurus teismo procesas, kuriame jam lemta 
pralaimėti. Jis nori honorarų, bet ne galvoskaudžių. 

Apačioje kilo kažkoks bruzdesys, paskui sutrinksėjo žingsniai — 
dėl jų ritmiškumo ir bildesio negalėjai apsirikti, šitaip mediniais laip- 
tais į Džeiko kabinetą kopdavo tik Haris Reksas: lėtai ir sunkiai sta- 
tydamas kojas, tartum pasiryžęs suskaldyti lentas. Laiptinė drebėjo. 
Jam pavymui Roksė šūktelėjo protestuodama. Per trijų šimtų svarų 
svorio ir būdamas apgailėtinos savijautos, jis beveik duso, kai paspyręs 
atidarė Džeiko duris ir draugiškai prašneko: 

— Prakeikta moteris išprotėjo. 

Jis numetė ant Džeiko rašomojo stalo laikraštį. 

— Labas rytas, Hari Reksai, — pasveikino Džeikas, kai jo drau- 
gas nudribo ant kėdės, stengdamasis sureguliuoti savo sunkų alsavi- 

mą: kiekvienas oro žioptelėjimas ėjosi truputėlį lengviau, kiekvienas 
iškvėpimas tolino pavojų, kad širdis sustos. 

— Ji stengiasi sukiršinti visus prieš save? — paklausė jis. 

— Panašu į tai. Nori kavos? 

— Turi šviesiojo budveiso? 

— Juk dar tik devinta ryto. 

— Ir kas? Šiandien neinu į teismą. Laisvomis dienomis aš prade- 
du anksčiau. 

— Nemanai, kad per daug geri? 

— Po šimts, ne. Kai tokie mano klientai, geriu per mažai. Tu irgi. 

— Kontoroje nelaikau alaus. Jo nėra ir namie. 

— Kas per gyvenimas. — Staiga pasilenkęs į priekį, Haris Reksas 
pačiupo nuo stalo laikraštį, iškėlė jį ir parodė į Letės nuotrauką. — Pa- 
sakyk man, Džeikai, ką šios apygardos eilinis baltasis pamanys, pa- 
matęs tą nuotrauką? Štai juodaodė namų tvarkytoja, atrodanti visai 
normaliai, ir ji kažkaip įsitrina į senioko testamentą, o dabar nusamdo 
tuos apsukrius afrikiečius advokatus iš didmiesčio, kad čia atvyktų ir 
užgrobtų pinigus. Kaip į tai žiūrima „Kavos bare? 

— Manau, tu žinai. 

— Ji kvaila? 

— Ne, bet jie prilindo prie jos. Simeonas turi giminių Memfyje ir 
kažkaip užmezgė ryšį. Ji nenutuokia, ką daro, ir gauna blogus patarimus. 

— Esijos pusėje, Džeikai. Negali su ja pasikalbėti? 

Jis vėl numetė ant stalo laikraštį. 

— Ne, maniau, kad galėčiau, paskui ji nusamdė Sistranką. Va- 
kar mėginau su Lete pasikalbėti teisme, bet jie per atidžiai ją saugojo. 
Taip pat mėginau pasikalbėti su Habardo vaikais, tačiau jie nebuvo itin 
draugiški. 

— Šiomis dienomis esi populiarus, Džeikai. 

— Vakar nesijaučiau labai populiarus. Bet teisėjas Etlis mane 
mėgsta. 

— Girdėjau, Sistrankas jam nepadarė gero įspūdžio. 

— Ne, nepadarė. Nepadarys ir prisiekusiesiems. 

— Taigi prašysi, kad būtų prisiekusieji? 

— Taip, jo prakilnybė jų nori, bet to negirdėjai iš manęs. 

— Ne. Turi sugalvoti, kaip prie jos prieiti. Sistrankas užpykdys 
valstijoje visus, ir ji negaus nė cento. 

— Ar turėtų gauti? 

— Po šimts, taip. Tai Seto pinigai, jeigu nori juos palikti komu- 
nistų partijai, jo reikalas. Visus uždirbo pats vienas, tad, po velniais, 
gali juos išdalyti kaip tinkamas. Palauk, iki turėsi reikalą su tais dviem 
vaikais, mėšlo maišais, jeigu paklausi manes, ir suprasi, kodėl Setas 
pasirinko kažką kitą. 

— Maniau, tu neapkentei Seto. 

— Taip, prieš dešimt metų, bet, kita vertus, aš visada neapkenčiu 
pašlemėko, esančio kitoje pusėje. Štai kodėl būnu toks bjaurus. Galiau- 
siai man tai praeina. Neapkenti ar myli, bet jis prieš mirtį parašė savo 
paskutinę valią, ir teismas privalo palaikyti tą testamentą, jeigu jis iš 
tikrųjų teisiškai galiojantis. 

— O ar galiojantis? 

— Tai priklauso nuo prisiekusiųjų. Ir jis bus puolamas iš visų pusių. 

— Kaip tu pultum testamentą? 

Haris Reksas atsilošė ir užsimetė čiurną ant kito kelio. 

— Mąsčiau apie tai. Pirma, nusisamdyčiau kokių nors ekspertų, 
iš medikų, kurie paliudytų, kad Setas buvo apkvaitęs nuo nuskaus- 
minamųjų, kad jo organizmas buvo suniokotas vėžio ir kad dėl visų 
chemoterapijų, švitinimų ir medikamentų, kuriuos per pastaruosius 
metus turėjo ištverti, jis nesugebėjo blaiviai mąstyti. Jis kentė baisius 
skausmus, ir aš nusisamdyčiau kitą ekspertą, kuris apibūdintų, kaip 
skausmas gali paveikti mąstymo procesus. Nežinau, kur tokie eksper- 
tai yra, bet, velniai rautų, gali nusisamdyti ekspertą, kad pasakytų bet 
ką. Turėk mintyje, Džeikai, eilinis šios apygardos prisiekusysis kažin 
ar baigęs aukštesniąją mokyklą. Ne per daugiausia išsilavinęs. Surask 
gražiakalbį ekspertą arba visą jų šutvę, ir prisiekusieji tikrai gali su- 
simaišyti. Po perkūnais, aš galėčiau padaryti, kad Setas Habardas at- 
rodytų kaip besiseilėjantis idiotas, kai kišo savo galvą į tą kilpą. Argi 
neturi būti išprotėjęs, kad pasikartum? 

— Negaliu į tai atsakyti. 

— Antra. Setas buvo bobišius — vargiai nulaikydavo užtrauktu- 
ką uždarą ir kelnes ant savęs. Nežinau, ar jis kada nors peržengė rasinę 

ribą, bet galbūt taip pasitaikydavo. Jeigu tik baltieji prisiekusieji suuos 
bent menkiausią įtarimą, kad Setas iš savo namų tvarkytojos gaudavo 
kai ką daugiau nei tik karštą valgį ir krakmolytus marškinius, jie kaip- 
mat nusiteiks prieš panelę Letę. 

— Juk jie negali išvilkti į dienos šviesą Seto lytinio gyvenimo. 

— Teisybė, bet jie gali pasiklibinti Letės lytinio gyvenimo pakraš- 
čiais. Gali daryti užuominas, leisti suprasti, išpūsti ir visaip palaidai 
kalbėti. Jeigu Letė užims liudytojo vietą, o veikiausiai taip ir įvyks, ją 
lengvai sudoros. 

— Jai teks liudyti. 

— Žinoma, teks. Ir štai kur šuo pakastas, Džeikai: iš tikrųjų visai 
nesvarbu, kas ar kieno bus pasakyta teisme. Tiesa tokia: jeigu toje teis- 
mo salėje gražbyliaus ir priešais baltuosius prisiekusiuosius demons- 
truos savo juodą subinę Bukeris Sistrankas, tai tavo šansai nuliniai. 

— Nežinau, ar man taip labai rūpi. 

— Turi rūpėti. Tai tavo darbas. Nagrinėjama stambi byla. Ir ho- 
noraras nemenkas. Dabar tu dirbi ir esi apmokamas pagal sugaištas 
valandas, o mūsų gyvenime tai reta, Džeikai. Jeigu tas reikalas pasieks 
teisminį nagrinėjimą, paskui apeliaciją ir taip toliau, per kitus trejus 
metus tu užkalsi pusę milijono baksų. Kiek bylų už vairavimą apsvai- 
gus turėtum ginti, kad sudarytum tiek pinigų? 

— Nepagalvojau apie honorarą. 

— Ką gi, kiekvienas kitas miesto advokatas, lakstantis paskui 
greitukes į eismo įvykius, tikrai pagalvoja. Honoraras bus didžiulis. 
Tokiam gatvės advokatui netikėtai užgriuvusi sėkmė. Bet tau būtina 
laimėti, Džeikai, o kad laimėtum, privalai atsikratyti Sistranko. 

— Kaip? 

— Apie tai aš irgi mąstau. Tik duok man šiek tiek laiko. Ta pra- 
keikta nuotrauka laikraštyje tam tikrą žalą jau padarė, ir gali lažin- 
tis — Dufasas per kitą parengtinį posėdį vėl iškrės tą pat. Mes turime 
pasistengti, kad Sistranką išmestų kuo greičiau. 

Džeikui reikšminga buvo tai, kad Haris Reksas dabar vartojo žodį 
„mes“. Nebuvo nieko ištikimesnio, nieko kito, kurį jis labiau norėtų 
šalia savęs turėti apkase. Taip pat nebuvo kito teisinio proto, tokio 
klastingo ir sukto. 

— Duok man dieną ar dvi, — pridūrė jis atstodamas. — Man 
reikia alaus. 


Po valandos Džeikas tebesėdėjo prie savo rašomojo stalo, kai Bu- 
kerio Sistranko reikalas pakrypo blogesne linkme. 

— Skambina toks teisininkas Rufusas Baklis, — per vidaus tele- 
foną pranešė Roksė. 

Džeikas giliai atsiduso. 

— Gerai, — pasakė. 

Įsistebeilijo į mirksinčią išorinio telefono lemputę, laužydamas 
sau galvą, kodėl Baklis turėtų skambinti. Nuo Karlo Li Heilio teismo 
proceso juodu nesikalbėjo, ir jeigu jų keliai niekada nepersikirstų, abu 
būtų patenkinti. Pernai, kai Baklis buvo perrenkamas, Džeikas tyliai 
palaikė jo oponentą — kaip ir daugelis Klantono advokatų, jeigu ne 
visa Dvidešimt antroji teisminė apygarda. Per vienuolika karjeros 
metų Baklis sugebėjo prieš save nuteikti beveik visus penkių admi- 
nistracinių apygardų, įeinančių į teisminę apygardą, advokatus. Atsi- 
mokėjimas buvo saldus, ir dabar buvęs aršus apygardos prokuroras, 
turėjęs didelių ambicijų visoje valstijoje, tūnojo namie Smitfilde, va- 
landa kelio nuo čia, kur, pasak gandų, krapštinėjosi mažoje kontoroje 
pagrindinėje gatvėje ir užsiėmė testamentais, žemės nuosavybės ak- 
tais bei skyrybomis abipusiu sutarimu. 

— Labas, gubernatoriau, — atsiliepė Džeikas, sąmoningai pasi- 
stengdamas atnaujinti savo priešiškumą. 

Treji metai nesusilpnino menkos jo pagarbos tam žmogui. 

— Ką gi, labas, Džeikai, — mandagiai atsakė Baklis. — Tikėjausi, 
kad susilaikysime nuo pigių strėlių. 

— Atleiskite, Rufusai, neturėjau galvoje ko nors tokio. — Bet, 
žinoma, turėjo. Vienu metu, ne per seniausiai, daugelis žmonių jį pra- 
vardžiavo „gubernatoriumi“. — Ką šiuo laiku veikiate? 

— Tik praktikuoju teisę ir ne pernelyg rimtai. Daugiau užsiimu 
nafta ir dujomis nei kuo nors kitu. 

Tikrai tuo užsiimi. Baklis didžiumą savo gyvenimo bandė žmones 
įtikinti, kad jo žmonos giminės gamtinių dujų išteklių nuomos sutar- 

tys — didžiulio turto šaltinis. Bet taip nebuvo. Bakliai gyveno gerokai 
žemiau už savo pretenzijas. 

— Malonu. Ką turite mintyje? 

— Ką tik kalbėjausi telefonu su vienu Memfio advokatu, tokiu 
Bukeriu Sistranku. Regis, judu buvote susitikę. Malonus vyriokas. 
Šiaip ar taip, jis mane pasitelkia kaip Misisipės konsultantą Seto Ha- 
bardo byloje. 

— Kodėl jam reikėjo pasirinkti jus, Rufusai? — impulsyviai pa- 
klausė Džeikas, ir pečiai jam nulinko. 

— Matyt, dėl reputacijos. 

Ne, Sistrankas atliko savo namų darbus ir visoje valstijoje surado 
vienintelį teisininką, aistringai neapkenčiantį Džeiko. Džeikas galėjo 
tik įsivaizduoti, kokių bjaurasčių Baklis apie jį pripasakojo. 

— Nelabai suprantu, kur jūs čia įsikomponuojate, Rufusai. 

— Mes prie to prieisime. Iš pradžių Bukeris nori jus nušalinti nuo 
bylos, kad pats galėtų ją perimti. Jis ketina galbūt pareikalauti pakeis- 
ti bylos nagrinėjimo vietą. Sako, teisėjas Etlis akivaizdžiai nusistatęs 
prieš jį, tad paprašys teisėją nusišalinti. Tai tik preliminarūs dalykai, 
Džeikai. Kaip žinote, Sistrankas yra stiprus bylininkas ir turi gausybę 
priemonių. Spėju, štai kodėl jis panoro į savo komandą įtraukti mane. 

— Ką gi, sveiki prisidėję, Rufusai. Abejoju, ar Sistrankas jums 
papasakojo likusią istorijos dalį, bet jis jau pabandė mane išspirti. Ne- 
pavyko, nes teisėjas Etlis moka skaityti taip pat gerai kaip ir bet kas 
kitas. Testamente konkrečiai esu įvardijamas kaip palikimo gynėjas. 
Etlis nenusišalins ir iš Klantono neperkels bylos nagrinėti kur nors 
kitur. Jūs, vaikinai, myžate prieš vėją ir myžate ant kiekvieno potenci- 
alaus apygardos prisiekusiojo. Mano nuomone, gana kvaila, Rufusai, o 
kvailumas pražudo mūsų šansus. 

— Pamatysim. Esate neprityręs, Džeikai, ir turite pasitraukti į 
šalį. Ak, tiesa, jūs iškovojote keletą gražių verdiktų baudžiamosiose 
bylose, bet šita ne baudžiamoji, Džeikai. Tai sudėtingas civilinis byli- 
nėjimasis dėl didelių dolerių, ir jūs jau įklimpęs sau virš galvos. 

Džeikas prikando liežuvį ir sau priminė, kaip neapkenčia kitame 
linijos gale skambančio balso. Pamažu, apgalvotai jis pasakė: 

— Jūs buvote prokuroras, Rufusai. Nuo kada tapote civilio byli- 
nėjimosi žinovu? 

— Esu bylininkas. Gyvenu teismo salėje. Per praėjusius metus 
gyniau vien civilines bylas. Be to, prie stalo turiu Sistranką. Pernai jis 
tris kartus prismeigė Memfio policijos departamentą sumokėti dau- 
giau kaip milijoną dolerių. 

— Ir visos bylos apeliacijoje. Jis neatsiėmė nė cento. 

— Bet atsiims. Visai taip pat, kaip mes suspardysime subines ir 
su tuo Habardo reikalu. 

— Kiek jūs nusigriebiate nuo viršaus, Rufusai? Penkiasdešimt 
procentų? 

— Konfidencialu, Džeikai. Pats žinote. 

— Tai gali būti paviešinta. 

— Nepavydėkite, Džeikai. 

— Iki, Rufusai, — bloškė Džeikas ir padėjo ragelį. 

Jis giliai atsiduso, pašoko ant kojų ir nulipo laiptais. 

— Po minutėlės grįšiu, — metė Roksei, praeidamas pro jos stalą. 

Buvo 10.30 ir „Kavos baras“ dar tuščias. Kai Džeikas įėjo ir atsisė- 
do ant taburetės prie bufeto, Dela netoliese džiovino šakutes. 

— Pertraukėlė? — paklausė. 

— Taip. Man kavos su mažai kofeino. 

Džeikas dažnai pasirodydavo atsitiktinėmis valandomis ir pa- 
prastai tuomet, kai stengdavosi atsitraukti nuo kontoros ir telefono. 
Ji pripylė jam puodelį ir pasislinko arčiau. 

— Ką tu žinai? — paklausė Džeikas, šaukšteliu maišydamas puo- 
delyje cukrų. 

Kai turėdavai reikalą su Dela, visada egzistuodavo plonytė linija 
tarp to, ką ji žino, ir to, ką buvo girdėjusi. Daugelis baro lankytojų ma- 
nydavo, kad ji atkartos viską, bet Džeikas nebuvo toks naivus. Po tris- 
dešimties metų darbo padavėja „Kavos bare“ ji prisiklausė ganėtinai 
netikrų gandų ir visiškų melų, kad žinotų, kokie kenksmingi jie galėtų 
būti; nepaisant savo reputacijos, apskritai ji būdavo atsargi. 

— Na, — iš lėto pradėjo ji, — aš netikiu, kad Letė pati atsikvietė 
iš Memfio tuos advokatus. 

Džeikas linktelėjo ir atsigėrė kavos. Dela kalbėjo toliau: 

— Kodėl ji taip pasielgė, Džeikai? Maniau, kad tai tu jos advokatas. 

Kalbėjo apie Letę taip, lyg visą gyvenimą būtų ją pažinojusi, nors 

jiedvi niekada nebuvo susitikusios. Dabar Klantone tokios kalbos ne- 
buvo retenybė. 

— Ne, aš ne jos advokatas. Esu advokatas ginti palikimui, tes- 
tamentui. Letė ir aš esame toje pačioje pusėje, bet ji negalėtų manęs 
nusamdyti. 

— Arjai reikia advokato? 

— Mano vaidmuo — apsaugoti testamentą ir sekti jame išsaky- 
tais pageidavimais. Aš atlieku savo darbą, ir ji gauna pinigus. Samdytis 
advokatą jai nėra jokio reikalo. 

— Arjai tai paaiškinai? 

— Taip, ir maniau, kad ji suprato. 

— Kas atsitiko? Kodėl jie įsitraukė? 

Džeikas nugėrė dar gurkšnį kavos ir sau priminė būti atsargiam. 
Abu dažnai apsimainydavo informacija, bet delikatūs dalykai tebebu- 
vo neskelbtini. 

— Nežinau, bet, įtariu, Memfyje kas nors nugirdo apie testamen- 
tą. Žinia prasismelkė iki Bukerio Sistranko. Jis užuodė pinigus, tad 
savo juodu rolsroisu atvažiavo čia, sustojo priešais Letės namą ir ją 
pasičiupo. Pažadėjo jai aukso kalnus, o mainais pats gaus gabalą. 

— Kiek? 

— Tik jie žino. Tai konfidencialus dalykas, niekada neatsklei- 
džiamas. 

— Juodu rolsroisu? Tu juokauji, Džeikai? 

— Anaiptol. Vakar jį matė, kai atvažiavo į teismą; limuziną pa- 
statė priešais „Vertybinių popierių banką . Pats vairavo, o jo bendras 
sėdėjo priekinėje keleivio vietoje. O Letė važiavo užpakalyje greta tipo 
tamsiu kostiumu, galbūt kokio nors asmens sargybinio. Jie demons- 
truojasi, o Letė užkibo ant to kabliuko. 

— Nesuprantu. 

— Aširgi. 

— Preteris šįryt kalbėjo, kad jie galėtų mėginti pakeisti bylos 
nagrinėjimo vietą. Perkelti į kitą apygardą, kur pavyktų surinkti dau- 
giau juodaodžių prisiekusiųjų. Ar čia yra bent kiek tiesos? 

— Tik gandas, spėju. Juk pažįsti Maršalą. Dievaži, manau, pusę 
miesto gandų paleidžia jis. Dar kokie nors gandai? 

— O taip, Džeikai. Visur ūžia. Kai tu įeini, žmonės nutyla, bet vos 
tik pasišalini, jie vien apie tai ir kalba. 

Atsidarė durys ir įėjo du tarnautojai iš Mokesčių inspekcijos. Jie 
atsisėdo prie staliuko greta. Džeikas abu pažinojo ir mandagiai linkte- 
lėjo. Vyrai buvo pakankamai arti, kad galėtų girdėti, ir tikrai atidžiai 
pasiklausytų. 

Jis prisilenkė prie Delos ir pašnabždėjo: 

— Įdėmiai klausykis, gerai? 

— Džeikai, mielasis, juk žinai, aš nieko nepraleidžiu pro ausis. 

— Žinau. 

Džeikas paliko dolerį už kavą ir atsisveikino. 

Vis dar nenorėdamas grįžti į savo kabinetą, jis pasivaikštinėjo po 
aikštę ir stabtelėjo prie Niko Nortono kontoros. Šis buvo dar vienas 
praktikuojantis advokatas, baigęs Senučiuko Misio Teisės fakulte- 
tą tais metais, kai Džeikas pradėjo studijuoti. Nikas paveldėjo teisės 
kontorą iš savo dėdės ir tikriausiai turėjo kažkiek daugiau darbo nei 
Džeikas. Juodu rekomenduodavo vienas kitam per aikštę klientus ir 
dešimt metų sugebėjo išvengti bent kokių nemalonių nesutarimų. 

Prieš dvejus metus Nikas atstovavo Marviui Lengui, kai šis pri- 
sipažino kaltu dėl kvaišalų prekybos ir užpuolimo su mirtinu ginklu. 
Tuomet šeima sumokėjo 5000 dolerių honoraro — mažiau, nei Nikas 
užsiprašė, bet daugiau, nei daugelis jo klientų išgalėdavo mokėti. Mar- 
vis buvo neabejotinai kaltas, ir galimybių išsisukti nebuvo daug; be to, 
jis nesutiko skųsti kitų drauge teisiamųjų. Nikas išsiderėjo dvylikos 
metų nuosprendį. Keturios dienos anksčiau, prie priešpiečių, Nikas 
papasakojo Džeikui viską, kiek galėjo, apie Lengų šeimą ir Marvį. 

Dabar Nikas buvo užsiėmęs su klientu, bet jo sekretorė ištraukė 
segtuvą. Džeikas pažadėjo nusikopijuoti, ką jam reikia, ir netrukus jį 
sugrąžinti. Neskubu, nuramino sekretorė. Byla jau kuris laikas kaip 
užversta. 

Mėgstama Veido Lanyro priešpiečių vieta buvo „Hal8:Mal's“ — 
seniai populiari Džeksone užeiga keli kvartalai nuo valstijos Kapitoli- 
jaus ir penkios minutės kelio pėsčiomis nuo jo kontoros Valstijos gat- 

vėje. Jis užsiėmė savo mėgstamą staliuką, užsisakė stiklinę arbatos 
ir penkias minutes nekantriai laukė, kol pro duris įėjo Janas Defo ir 
prisėdo šalia. Abu užsisakė sumuštinių, aptarė orus bei futbolą ir ne- 
trukus priėjo prie reikalo. 

— Mes bylą pateiksime nagrinėti teisme, — rimtai, kone pa- 
šnabždom, lyg atskleisdamas svarbią paslaptį, pasakė Lanyras. 

Janas tartum linktelėjo, gūžtelėjo pečiais ir atsakė: 

— Malonu girdėti. 

Kas nors priešingai būtų buvę netikėta. Valstijoje aukso puodų ne 
per daugiausia, ir apie šį aibė advokatų suko ratus. 

— Bet mums nereikia jokios pagalbos, — pridūrė Lanyras. — 
Heršelis turi tą pajacą iš Memfio, žinoma, Misisipėje nelicencijuotą, ir 
jis tik kliudys. Tas vaikinas nė velnio negali padaryti, kad mums padė- 
tų, o pakankamai daug — kad mane suerzintų. Gal pakalbėtumėte su 
Heršeliu ir jį įtinkintumėte, kad abu su seseria yra toje pačioje koman- 
doje, ir aš pajėgsiu susitvarkyti vienas. 

— Nežinau. Heršelis turi savų minčių, o Ramona ne visada su- 
kalbama. 

— Na, pagalvokite. Teismo salė jau ir taip perpildyta ir, įtariu, 
teisėjas Etlis visai netrukus pradės retinti gretas. 

— Kas, jeigu Heršelis nesutiks, norės pasilikti nuosavą advokatą? 

— Tuomet ir spręsime. Tačiau pirmiausia pamėginkite svainį įti- 
kinti, kad jo advokatas nereikalingas, bus tik dar vienas pirštas prie 
pyrago. 

— Gerai, jei jau prakalbome šia tema, koks jūsų pasiūlymas dėl 
honoraro. 

— Mes jį skaičiuosime nuo rezultatų. Trečdalis nuo atgautos su- 
mos. Teisiniai klausimai ne per sudėtingiausi, ir byla turėtų būti išnag- 
rinėta greičiau nei per savaitę. Normaliai mes siūlome 25 procentus 
nuo bet kokio sureguliavimo, bet, mano nuomone, šis atrodo labai 
mažai tikėtinas. 

— Kodėl? 

— Esmė — viskas arba nieko, vienas testamentas arba kitas. 
Kompromisui nėra vietos. 

Janas tai apsvarstė, bet ne visai perprato. Atnešė sumuštinius, ir 
juodu kelias minutes valgė. Lanyras vėl prašneko: 


143 


— Mes įsitraukiame, bet jeigu tik abu, Ramona ir Heršelis, pasi- 
rašo. Mat... 

— Taigi jūs labiau norite trečdalio nuo dvylikos milijonų, o ne 
trečdalio tik nuo šešių, — pertraukė Janas, nelabai vykusiai pamėgin- 
damas įterpti šiek tiek humoro. 

Bet pastanga subliūško. Lanyras nuleido tai negirdomis ir atsi- 
kando sumuštinio; šiaip ar taip, jis nedažnai šypsodavosi. Nurijęs kąs- 
nį, pasakė: 

— Teisingai supratote. Šią bylą aš galiu laimėti, bet nepakesiu, 
kad koks nors asilas iš Memfio žiūrėtų man per petį, kliudytų ir nu- 
teikinėtų prieš mus prisiekusiuosius. Be to, Janai, turite suprasti, kad 
mes, aš su savo partneriais, esame nepaprastai apsivertę darbais. Sau 
pasižadėjome nebesiimti naujų bylų. Mano partneriai nenori firmos 
laiko ir išteklių aukoti ginčui dėl testamento. Velniai rautų, kitą mė- 
nesį mes turime numatytus tris ieškinių prieš „Shell Oil“ teismo posė- 
džius. Dėl pakrantės naftos gręžinių žalos. 

Janas prikimšo burną skrudintų bulvyčių, kad negalėtų kalbėti. 
Jis taip pat sekundę sulaikė kvapą vildamasis, kad advokatas neįsileis 
į dar vieną porciją karo pasakojimų apie kokias nors savo stambiausias 
bylas ir teismo procesus. Daugelis teismų advokatų turėjo tokį įkyrų 
įprotį, ir Janui anksčiau jau teko iškęsti šią rutiną. 

Bet Lanyras atsispyrė pagundai ir varė toliau: 

— Ir esate teisus: jeigu mes imamės bylos, norime turėti abu pa- 
veldėtojus, ne vien tik jus. Juk tai tiek pat darbo; faktiškai dar mažiau, 
nes mums nereiks tuščiai gaišti laiko su tuo vaikinu iš Memfio. 

— Pažiūrėsiu, ką bus galima padaryti, — pažadėjo Janas. 

— Kas mėnesį mes jums pateiksime sąskaitas už išlaidas, ir kai 
kurios iš jų bus už liudysiančius ekspertus. 

— Kokios sumos? 

— Mes paskaičiavome bylinėjimosi biudžetą. Penkiasdešimt 
tūkstančių turėtų užtekti išlaidoms padengti. — Lanyras apsidairė 
aplink, nors joks kitas valgytojas veikiausiai negalėjo nugirsti nė žo- 
džio, ką juodu kalbėjo. Tylesniu balsu jis tęsė: — Be to, reikės nusam- 
dyti tyrėją, ir ne tik kokį paprastą šnipelį, kokie dažniausiai pasitaiko. 
Teks išleisti šiek tiek pinigų vyrukui, kuris sugebės infiltruotis į Letės 
Leng pasaulį ir surasti kokio nors purvo, o tai nebus lengva. 

— Kiek reikės? 

— Tai tik spėtina, bet, pasakyčiau, dar dvidešimt penkių. 

— Kažin ar išgalėsiu sau leisti tokį teisminį ieškinį. 

Pagaliau Lanyras nusišypsojo, tačiau tik prisiversdamas. 

— Jūs praturtėsite, Janai, tik laikykitės manęs. 

— Kas jus verčia taip pasitikėti savimi? Kai praėjusią savaitę su- 
sitikome, buvote gana atsargus, net abejojote. 

Dar viena nemaloni šypsenėlė. 

— Tai buvo per pirmą mūsų pokalbį, Janai. Chirurgas visada san- 
tūrus, kai susiduria su sudėtinga procedūra. Dabar dalykai aiškėja. Va- 
kar mes buvome teisme. Aš susidariau įspūdį, kas ir kaip. Išklausiau 
opoziciją. Ir, svarbiausia, galėjau gerai įsižiūrėti į Letės Leng advoka- 
tus, tuos apsukrius gudruolius iš Memfio. Jie — raktas į mūsų pergalę. 
Juos pastatyk priešais prisiekusiuosius Klantone, ir iš ranka parašyto 
testamento liks tik prastas anekdotas. 

— Supratau. Grįžkime prie penkiasdešimties gabalų išlaidoms. 
Maniau, kai kurios teisininkų kontoros skiria pinigus išlaidoms į prie- 
kį, ir juos atsiima iš gautos sumos po verdikto ar sureguliavimo. 

— Esame taip darę. 

— Baikite, Veidai. Nuolatos taip darote, nes daugelis jūsų klientų 
subankrutavę. Jie — darbo varguoliai, sužaloti per nelaimingus atsiti- 
kimus darbovietėse, ir panašus kontingentas. 

— Taip, bet jie — tai nejūs, Janai. Jūs išgalite finansuoti teisminį 
ieškinį, kiti — ne. Etika diktuoja, kad klientas, jeigu yra finansiškai 
pajėgus, privalo padengti išlaidas. 

— Etika? — nusišiepė Janas. 

Tai nuskambėjo beveik užgauliai, bet Lanyras neįsižeidė. Jis buvo 
gerai pasikaustęs savo profesijos etikos dalykų žinovas, kai tie galėda- 
vo būti naudingi; antraip jų nepaisydavo. 

— Baikite, Janai. Tik penkiasdešimt gabalų, ir jie pasiskirstys per 
ateinančius metus ar panašiai. 

— Aš mokėsiu iki dvidešimt penkių. Virš to galite padengti pats, 
ir viskam pasibaigus mes sureguliuosime. 

— Gerai. Kad ir kaip. Vėliau atsiskaičiuosime. Dabar turime di- 
desnių problemų. Pradėkime nuo Heršelio: jeigu savo advokato jis ne- 

pasiųs velniop ir neužverbuos manęs, tuomet kils sunkesnių keblumų. 
Pakankamai aišku? 
— Turbūt. Aš tik galiu pamėginti jį įkalbėti. 


14 skyrius 


Kompaniją „Beringo statybinė mediena“ sudarė uždara terito- 
rija su nederančiais vienas prie kito metaliniais pastatais, aptverta 
aštuonių pėdų aukščio vielinio tinklo tvora ir patikimai saugojama 
sunkių, tik iš dalies pravertų vartų, lyg lankytojai iš tikrųjų nebūtų 
labai laukiami. Nematoma nuo 21-osios magistralės ir mažiau nei 
per mylią nuo Tailerio apygardos ribos, ji buvo paslėpta ilgo asfaltuo- 
to įvažiuojamojo kelio gale. Tuoj viduje už pagrindinių vartų kairėje 
stūksojo administraciniai pastatai, o dešinėje plytėjo akrai žalios, dar 
nesupjaustytos miško medžiagos. Tiesiai priekyje tęsėsi virtinė pusiau 
sujungtų pastatų, kur pušys ir įvairios kietmedžio rūšys buvo nuvalo- 
mos, išmatuojamos, supjaustomos ir apdorojamos, o paskui sukrau- 
namos sandėliuose. Automobilių aikštelė dešinėje buvo pilna gerokai 
nuvažinėtų pikapo tipo sunkvežimių — geriausias požymis, kad vers- 
las klesti; žmonės turėjo darbo vietas, kurių šiuose kraštuose šiaip ne 
per daugiausia. 

Kaip Džeikas sužinojo, Setas Habardas miško medžiagos sandėlį 
prarado per savo antras skyrybas, bet po kelerių metų sugebėjo susi- 
grąžinti. Haris Reksas pagal teismo nutartį suorganizavo priverstinį 
pardavimą iš varžytinių už 200 000 dolerių ir paskubom išsidangino 
su pinigais — savo klientei, žinoma. Laikydamasis įprastos tvarkos, 
Setas kantriai laukė užsislėpęs iki įmonės nuosmukio, paskui prispau- 
dė patekusį į beviltišką padėtį savininką, kad greitai išsiparduotų. Nie- 
kas nežinojo, iš kur pavadinime atsirado Beringo pavardė. Kaip Džei- 
kui pamažu aiškėjo, Setas traukdavo atsitiktines pavardes iš oro ir jas 
kabindavo prie savo korporacijų. Kai sandėlį jis turėjo pirmą kartą, tas 
vadinosi „Palmairos statybinė mediena“. Idant supainiotų kiekvieną, 
galimai stebintį, antram bandymui jis pasirinko „Beringą“. 

„Beringe“ buvo pagrindinė jo kontora, nors įvairiu laiku būta ir 

kitų. Kai po diagnozuoto plaučių vėžio jis išsipardavė, konsolidavo 
savo įplaukas ir daugiau laiko leido „Beringe“. Kitą dieną po jo mir- 
ties šerifas Ozis Velsas užvažiavo į kontorą ir draugiškai pasišnekėjo 
su administracijos darbuotojais. Jis ypač pabrėžė, kad nieko nebūtų 
liečiama. Netrukus prisistatys teisininkai, ir nuo tada viskas darysis 
tik sudėtingiau. 

Džeikas dusyk telefonu pasikalbėjo su Arlina Troter, Seto sekre- 
tore. Ji buvo ganėtinai maloni, nors tikrai ne uoli pagelbėti. Penktadie- 
nį, beveik dvi savaitės po Habardo savižudybės, Džeikas pro paradines 
duris įžengė į priimamąjį su rašomuoju stalu jo viduryje. Prie stalo sė- 
dėjo smarkai išsidažiusi, juodais sutaršytais plaukais, aptemptu nerti- 
niu jauna pana, iš kurios išvaizdos galėjai spręsti, kad moteris lengvai 
prieinama ir palaida. Žalvarinėje plokštelėje buvo nurodytas tik jos var- 
das — Kamila, ir iš antro ar trečio žvilgsnio Džeikui susidarė įspūdis, 
kad šis egzotiškas vardas jai tinka. Ji gražiai nusišypsojo, ir Džeikas 
prisiminė komentarą: „Setas vargiai nulaikydavo užtrauktuką uždarą.“ 

Jis prisistatė. Ji neatsistojo, tik minkštai paspaudė jam ranką. 

— Arlina laukia, — suburkavo nuspausdama kažkieno kabineto 
mygtuką. 

— Labai apgailestauju dėl jūsų boso, — pasakė Džeikas. 

Jis neprisiminė, kad būtų matęs Kamilą per laidotuves, o neabe- 
jotinai būtų įsidėmėjęs veidą ir figūrą, jeigu ji ten būtų buvusi. 

— Labai liūdna, — sutiko ji. 

— Ilgai čia dirbote? | 

— Dveji metai. Setas buvo malonus žmogus ir geras bosas. 

— Aš taip ir neturėjau malonumo su juo susipažinti. 

Iš koridoriaus pasirodė Arlina Troter ir padavė Džeikui ranką. 
Buvo apie penkiasdešimties, visiškai žila; apkūnoka, bet reguliuojanti 
antsvorį. Jos kelnių kostiumas jau dešimtmetį kaip buvo išėjęs iš ma- 
dos. Pakeliui į išdėstytas be tvarkos administracines patalpas gilumoje 
juodu pasišnekėjo. 

— Šitos jo, — pasakė parodydama į uždaras duris. 

Jos rašomasis stalas stovėjo šalia durų, tartum jas saugodamas. 

— Jo dokumentai štai ten, — pridūrė ji, mostelėdama į kitas du- 
ris. — Niekas nepaliesta. Tą dieną, kai jis nusižudė, vakare man pa- 

skambino Raselas Ambergas ir liepė viską apsaugoti. Paskui kitą dieną 
užvažiavo šerifas ir pasakė tą pat. Čia buvo labai tyku. — Sekundėlę 
jos balsas užlūžo. 

— Apgailestauju. 

— Veikiausiai rasite jo knygas tvarkingas. Setas kruopščiai tvarkė 
apskaitą, ir kuo labiau silpo, tuo daugiau laiko skyrė viskam sisteminti. 

— Kada paskutinį kartą jį matėte? 

— Penktadienį prieš mirtį. Jis nekaip jautėsi ir išvažiavo trečią. 
Sakė vykstąs namo pailsėti. Girdėjau, jis parašė tą paskutinį testamen- 
tą čia. Ar tai tiesa? 

— Matyt, taip. Ką nors apie tai žinojote? 

Minutėlę ji patylėjo ir atrodė nepajėgi ar nenorinti atsakyti. 

— Galiu jūsų paklausti, pone Brigansai? 

— Žinoma. 

— Kieno jūs pusėje? Mums jumis pasitikėti ar verčiau nusisam- 
dyti savus advokatus? 

— Na, nemanau, kad būtų gera mintis pasitelkti daugiau advoka- 
tų. Aš esu palikimo gynėjas, kurį ponas Habardas pasirinko ir nurodė 
užtikrinti, kad paskutinis jo testamentas, parašytas ranka, būtų ger- 
biamas ir vykdomas. 

— Ir tuo testamentu viskas dovanojama jo tarnaitei? 

— Iš esmės, taip. 

— Gerai, o koks mūsų čia vaidmuo? 

— Jūsų vaidmuo nėra administruoti jo palikimą. Galite būti pa- 
kviesta kaip liudytoja, jeigu jo šeima testamentą ginčytų. 

— Kaip būna per bylos nagrinėjimą, teismo salėje? 

Ji žingtelėjo atgal ir atrodė išsigandusi. 

— Galimas daiktas, bet dar per anksti dėl to nerimauti. Kiek 
žmonių kasdien čia dirbdavo visu krūviu? 

Grąžydama rankas Arlina pamėgino sutelkti mintis. Atšlijusi pri- 
sėdo ant savo rašomojo stalo kampo. 

— Aš, Kamila ir Diveinas. Beveik ir viskas. Kitoje pusėje yra ke- 
lios kontoros, bet tie žmonės nedažnai Setą matydavo. Jei atvirai, tai 
ir mes nedažnai jį matydavome — bent iki pastarųjų metų, kai jis pasi- 
ligojo. Setas labiau mėgo nuolat būti kelyje: tikrindavo savo gamyklas, 

miško medžiagą, sudarinėjo sandorius, skraidė į Meksiką atidaryti dar 
vienos baldų įmonės. Jam tikrai nepatiko tūnoti namie. 

— Kas sujuo palaikydavo ryšį? 

— Tai buvo mano darbas. Mudu kasdien kalbėdavomės telefonu. 
Aš kai kada derindavau jo keliones, bet paprastai jis būdavo linkęs tai 
atlikti pats. Nebuvo iš tokių, kurie įgalioja kitą. Jis apmokėdavo savo 
asmenines sąskaitas, išrašydavo kiekvieną čekį, suvesdavo visus ba- 
lansus, sekė kiekvieną centą. Jo sertifikuotas finansų apskaitininkas 
yra vienas vyrukas Tupele... 

— Aš sujuo jau kalbėjausi. 

— Jis turi dėžes dokumentų. 

— Norėčiau vėliau pasikalbėti su jumis, Kamila ir Diveinu, jeigu 
įmanoma. 

— Žinoma, mes visi čia. 

Kambarys buvo be langų ir menkai apšviestas. Iš senų rašomojo 
stalo ir kėdės buvo galima spėti, kad anksčiau jį galbūt naudojo kaip 
kabinetą, bet tik ne dabar. Viską dengė storas dulkių sluoksnis. Palei 
vieną sieną rikiavosi aukštos juodos metalinės dokumentų spintos. 
Kita buvo plika, tik su pakabintu ant vinies 1987 metų „Kenworth“ 
sunkvežimių kalendoriumi. Ant rašomojo buvo į rietuvę sukrautos 
keturios įspūdingo dydžio kartoninės dėžės, ir Džeikas pradėjo kaip 
tik nuo jų. Stengdamasis viską palikti tvarkingai, jis pasklaidė bylas iš 
pirmos dėžės, dėmėdamasis, kas jose yra, bet nebūtinai mėgindamas 
perprasti skaičius. Tai seks vėliau. 

Pirma dėžė buvo pažymėta „Nekilnojamasis turtas“ ir pilna nuo- 
savybės perdavimo aktų, atšauktų hipotekų dokumentų, turto įkaino- 
jimo pažymų, mokesčių sąskaitų, mokesčių tarifų įkainių, apmokėtų 
faktūrų iš rangovų, Seto išrašytų čekių kopijų ir turtinių sandorių bai- 
giamosios teisininkų ataskaitos. Ten dar buvo: Seto namų sodybos prie 
Simpsono kelio, trobelės netoliese Buno, Šiaurės Karolinoje, koopera- 
tinio buto daugiaaukštyje, Eloridoje, ir kelių, kaip iš pirmo žvilgsnio 
atrodė, nedirbamos žemės sklypų nuosavybės dokumentai. Antra dėžė 
buvo pažymėta „Medienos kontraktai“. Trečioji — „Bankai — Tarpi- 
ninkavimas“, ir Džeiką tai dar labiau sudomino. „Merril Lynch“ biuro 
Atlantoje portfelio balanse buvo beveik 7 milijonai dolerių. Investi- 

cijų obligacijomis Ciuricho UBS vertė šiek tiek pranoko 3 milijonus 
dolerių. Sąskaitą grynaisiais „Royal Bank of Canada“ filiale Didžiojo 
Kaimano saloje sudarė 6,5 milijono dolerių. Bet visos tos gana egzotiš- 
kos ir įdomios sąskaitos rugsėjui baigiantis buvo uždarytos. Džeikas 
rausėsi giliau, sekdamas Seto rūpestingai paliktu pėdsaku, ir netrukus 
surado pinigus viename Birmingamo banke, duodančius 6 procentus 
metinių palūkanų ir tik laukiančius, kol bus patvirtintas testamentas: 
21,2 milijono dolerių grynaisiais. 

Nuo tokių skaičių jam apsvaigo galva. Mažo miestuko advokatui, 
gyvenančiam išsinuomotame name ir važinėjančiam automobiliu, ku- 
rio odometre susukta beveik 200 000 mylių, ši scena atrodė kone siur- 
reali: jis, Džeikas, knaisiojasi po kartonines dėžes dulkėtame, pusiau 
apšviestame, sandėliu paverstame kambaryje, esančiame surenkama- 
jame kaimiškosios Misisipės užkampio lentpjūvės administraciniame 
pastate, ir lyg niekur nieko peržiūrinėja pinigų sumas, gerokai virši- 
jančias kiekvieno dabar Fordo apygardoje praktikuojančio advokato 
viso gyvenimo uždarbius kartu sudėjus. Jis pratrūko kvatotis. 

Pinigai iš tikrųjų yra! Iš nuostabos jis palingavo galva ir staiga 
pasijuto labai susižavėjęs ponu Setu Habardu. 

Kažkas pabarbeno į duris, ir Džeikas iš netikėtumo kone pašoko. 
Jis uždarė dėžę ir išėjo į koridorių. Arlina pristatė: 

— Pone Brigansai, čia Diveinas Skvairas. Oficialiai jo titulas — 
viceprezidentas, bet iš tikrųjų Diveinas tik daro tai, ką jam pasakau. 

Arlina sugebėjo nusijuokti — prie jo pirmą kartą. Džeikas ir Di- 
veinas nervingai paspaudė vienas kitam ranką, o dailioji Kamila čia 
pat stebėjo. Trys tarnautojai stebeilijo į jį, matyt, norėdami aptarti 
kažką svarbaus. Diveinas buvo liesas ir gyslotas įsitempęs tipas, kaip 
paaiškėjo, vieną po kitos rūkantis „Kools“ ir mažai paisantis, kur jo 
dūmai plaukia. 

— Galime su jumis pasikalbėti? — paklausė Arlina, neabejotinai 
lyderė. 

Diveinas prisidegė naują cigaretę, ir jo rankos drebėjo tartum nuo 
cerebrinio paralyžiaus. 

„Pasikalbėti — tai yra rimtai, o ne šiaip šnektelėti apie orus. 

— Žinoma, — sutiko Džeikas. — Ką turite galvoje? 

Arlina atkišo į priekį vizitinę kortelę ir paklausė: 

— Ar pažįstate šį žmogų? 

Džeikas pasižiūrėjo į kortelę: „Ridas Meksis, licencijuotas advo- 
katas, Džeksonas, Misisipės valstija“ 

— Ne, — atsakė jis. — Niekada apie jį negirdėjau. O kas? 

— Na, jis praėjusį antradienį užvažiavo, pasakė dirbąs prie pono 
Habardo palikimo ir kad teismas susirūpinęs dėl ranka parašyto — ar 
kaip jis ten vadinamas — testamento, kurį jūs užregistravote; pasa- 
kė, kad testamentas veikiausiai yra teisiškai negaliojantis, nes Setas 
aiškiai buvo apkvaitęs nuo vaistų ir praradęs protą, kai planavo nusi- 
žudyti ir tuo pat metu rašė tą testamentą; dar pridūrė, kad mes trys 
būsime svarbiausi liudytojai, nes matėme Setą penktadienį prieš savi- 
žudybę, ir privalėsime paliudyti, koks jis buvo vaistų apkvaišintas; be 
to, tikruoju testamentu, tuo, kurį parengė tikri teisininkai ir panašiai, 
paliekama šiek tiek pinigų mums, draugams ir tarnautojams; taigi, pa- 
sakė jis, mums bus naudingiausia papasakoti tiesą, papasakoti, kaip 
Setas stokojo... kas ten per terminas... | 

— Testamentinio veiksnumo, — iš mentolinio ūko gelmės metė 
Diveinas. 

— Taip, būtent — testamentinio veiksnumo. Iš jo tai nuskambė- 
jo, lyg Setas buvo pamišęs. 

Priblokštas Džeikas pasistengė išsaugoti niūrų veidą ir niekuo 
neišsiduoti. Pirma jo reakcija buvo pyktis — kaip drįsta kitas advoka- 
tas lįsti į jo bylą, meluoti ir manipuliuoti liudytojais. Etikos pažeidi- 
mų tiek daug, kad Džeikas net nepajėgė visų prisiminti. Tačiau paskui 
sureagavo santūriau — šis advokatas sukčius, apsimetėlis. Joks kitas 
šitaip nesielgtų. 

Stengdamasis išlikti šaltakraujiškas, jis pasakė: 

— Ką gi, aš pasikalbėsiu su šituo advokatu ir jam pasakysiu, kad 
nesikištų. 

— Kas parašyta kitame testamente, tame tikrajame? — paklausė 
Diveinas. 

— Ašjo dar nemačiau. Buvo parengtas kažkokių advokatų Tupe- 
le, ir iš jų kol kas nepareikalauta jį parodyti. 

— Kaip manote, mes į jį įtraukti? — visai nesistengdama dėtis 
taktiška, paklausė Kamila. 

— Nežinau. 

— Ar galime išsiaiškinti? — toliau domėjosi ji. 

— Abejoju. 

Džeikui magėjo paklausti, ar toks žinojimas pakeistų jų parody- 
mus, bet jis nusprendė prasitarti kuo mažiau. 

— Meksis daug klausinėjo apie Setą, ir kaip tą penktadienį jis el- 
gėsi, — vėl prašneko Arlina. — Norėjo sužinoti, kaip jautėsi, ir viską 
apie jo gydymą. 

— Ir ką gi jam pasakėte? 

— Nedaug. Jei atvirai, jis ne iš tokių žmonių, su kuriais norėčiau 
kalbėtis. Lakstančiomis akimis ir... 

— Tikras greitakalbis, — pridūrė Diveinas. — Per greitas. Kar- 
tais nesuprasdavau, ką nori pasakyti, ir vis turėdavau pagalvoti. Tas 
tipas advokatas? Nenorėčiau jo matyti teisme prie prisiekusiųjų. 

Kamila papildė: 

— Be to, jis pasidarė gana agresyvus, beveik reikalavo, kad mes 
pasakotume tendencingai. Iš tikrųjų norėjo, kad pasakytume, jog Se- 
tas dėl visų skausmo malšinamųjų buvo praradęs pusiausvyrą. 

Pūsdamas iš šnervių dūmus Diveinas pasakė: 

— Vienu metu jis pasidėjo ant Arlinos stalo lagaminėlį — stačią, 
keista padėtimi — ir nė neketino jo atidaryti. Jis mėgina pokalbį įraši- 
nėti, sau pasakiau. Ten viduje turi magnetofoną. 

— Ne, jis nebuvo pernelyg malonus, — pasakė Arlina. — Sup- 
rantate, iš pradžių mes juo tikėjome. Žmogus ateina su dailiu tamsiu 
kostiumu, pasisako esąs advokatas, įteikia savo vizitinę kortelę ir at- 
rodo tartum daug žinantis apie Setą Habardą bei jo reikalus. Užsispyrė 
kalbėtis iškart su mumis visais trimis, ir nežinojome, kaip atsisakyti. 
Tad mes kalbėjomės arba veikiau jis kalbėjo. O patys daugiausia klau- 
sėmės. 

— Kaip apibūdintumėte tą tipą? — paklausė Džeikas. — Amžius, 
ūgis, svoris ir taip toliau? 

Trejetas susižvalgė — labai nenoriai, mat buvo tikri, kad nuomo- 
nės ne visai sutaps. 

— Kokio amžiaus? — kitų paklausė Arlina. — Aš pasakyčiau — 
keturiasdešimties. 

Diveinas linktelėjo, o Kamila pridūrė: 

— Taip, galbūt keturiasdešimt penkerių. Šešių pėdų ūgio, storas, 
sakyčiau, dviejų šimtų svarų. 

— Mažiausiai dviejų šimtų, — patikslino Diveinas. — Tamsių 
plaukų, tikrai tamsių, tankių, gana gauruotas... 

— Reikalingas kirpėjo, — pridūrė Arlina. — Tankūs ūsai ir žan- 
denos. Be akinių. 

— Ir rūkė „Camel“, — papildė Diveinas. — Su filtru. 

— Aš jį atseksiu ir išsiaiškinsiu, ką yra sumanęs, — pažadėjo 
Džeikas, nors jau buvo beveik tikras, kad tokio advokato kaip Ridas 
Meksis nėra. Net bukiausias advokatas žinotų, kad toks apsilankymas 
tikrai sukeltų nemalonumų ir tyrimą dėl etikos. Niekas nesusieina. 

— Gal mums pasikalbėti su kokiu nors advokatu? — paklausė 
Kamila. — Noriu pasakyti, tai man, mums, kažkaip nauja. Tartum 
baugu. 

— Dar ne, — pasakė Džeikas, nes ketino su kiekvienu pasikalbėti 
atskirai prie keturių akių ir išklausyti, ką jie turi pasakyti. O grupinis 
pokalbis pasakojimą galėtų iškreipti. — Galbūt vėliau, bet ne dabar. 

— Kas atsitiks šiai vietai? — paklausė Diveinas, garsiai įtraukda- 
mas į plaučius dūmų. 

Džeikas nuėjo per atvirą tarpą ir staigiai trūktelėjęs atidarė lan- 
gą, kad galėtų kvėpuoti. 

— Kodėl tau nerūkius lauke? — viceprezidentui sušnypštė Kamila. 

Akivaizdžiai rūkymo klausimas jau kurį laiką buvo opus. Jų bosas 
merdėjo nuo plaučių vėžio, o jo kontora smirdėjo lyg degtos medžio 
anglys. Žinoma, rūkyti buvo leidžiama. 

Džeikas sugrįžo, atsistojo priešais juos ir pasakė: 

— Ponas Habardas savo testamente nurodė jo valios vykdytojui 
parduoti visą turtą už deramą kainą ir viską paversti grynaisiais. Šis 
verslas toliau veiks, kol kas nors jį nupirks. 

— Kada tai atsitiks? — paklausė Arlina. 

— Kai tik pasitaikys tinkamas pasiūlymas. Dabar ar už dvejų metų. 
Net jeigu palikimas įklimps ginčuose dėl testamento, pono Habardo 
turtas bus saugomas teismo. Neabejoju, šiuose kraštuose jau pasklidu- 
si žinia, kad šis verslas bus išstatomas parduoti. Artimiausioje ateityje 

mes galėtume sulaukti pasiūlymo. Iki tol niekas nesikeičia. Žinoma, ta- 
riant, kad čionykščiai tarnautojai sugebės toliau viskam vadovauti. 

— Diveinas vadovavo jau penkerius metus, — maloniai pasakė 
Arlina. 

— Mes tęsime, — patikino Diveinas. 

— Puiku. Taigi, jeigu klausimų daugiau nėra, man reikia grįžti 
prie dokumentų. 

Trejetas jam padėkojo ir pasišalino. 

Po pusės valandos, kai Arlina krapštinėjosi prie savo rašomojo 
stalo, Džeikas atėjęs pasakė: 

— Norėčiau pamatyti jo kabinetą. 

Ji pamojo ranka. 

— Jis neužrakintas, — tarė ir atsistojusi atidarė Džeikui duris. 

Kabinetas buvo ilgas siauras kambarys su rašomuoju stalu ir kė- 
dėmis viename gale ir pigiu posėdžių stalu — kitame. Nieko netikėta, 
kad matėsi daug medžio: pušų šerdžių lentų sienos ir grindys, nuda- 
žytos bronzą primenančia spalva; palei sienas — tamsesnės ąžuolinės 
knygų spintos, daugelis jų tuščios. Jokios savimeilę tenkinančios sie- 
nos — nei diplomų, nes Setas jų ir nebuvo pelnęs; nei piliečių klubo 
apdovanojimų; nei fotografijų greta politikų. Faktiškai kabinete nie- 
kur nesimatė nė vienos nuotraukos. Rašomasis stalas atrodė pagamin- 
tas pagal užsakymą, su stalčiais, o viršus — beveik plynas: tik viena 
šūsnis popierių ir trys tuščios peleninės. 

Viena vertus, kaip tik to ir tikėtumeis iš kaimo vaikino, per savo 
gyvenimą sugebėjusio sukaupti šiek tiek turto. O kita vertus, sunku 
buvo patikėti, kad žmogus, kurio turtas vertinamas 20 milijonų dole- 
rių, nenorėtų turėti gražesnio kabineto. 

— Viskas švaru ir tvarkinga, — kone sau pakomentavo Džeikas. 

— Setas mėgo tvarką, — patvirtino Arlina. 

Juodu nuėjo į tolimąjį kabineto galą, kur Džeikas išsitraukė nuo 
posėdžių stalo kėdę ir tarė: 

— Minutėlę prisėskime. 

Ji irgi atsisėdo, lyg būtų tikėjusis pokalbio ir jo laukusi. 

Džeikas prisitraukė telefoną ir pasiūlė: 

— Paskambinkime šitam Ridui Meksiui. 

— Gerai. Kaip pasakysite. Juk jūs advokatas. 

Džeikas surinko vizitinėje kortelėje nurodytą numerį ir, savo 
nuostabai, pataikė priimamojo sekretorei, o ši pranešė stambios, gerai 
žinomos teisės firmos Džeksone pavadinimą. Džeikas paprašė pono 
Rido Meksio. Matyt, jis ten dirbo, nes sekretorė atsakė: 

— Prašom minutėlę palaukti. 

Kitas moteriškas balsas atsiliepė: 

— Pono Meksio kabinetas. 

Džeikas prisistatė pavarde ir pasakė norįs kalbėtis su advokatu. 

— Ponas Meksis išvykęs iš miesto ir grįš tik pirmadienį, — atsa- 
kė sekretorė. 

Pasitelkęs visą savo žavesį, Džeikas paaiškino esminius dalykus, 
kuo užsiimantis, ir su susirūpinimo gaidele balse išsakė būgštavimus, 
kad galbūt kažkas apsimeta ponu Ridu Meksiu. 

— Ar praėjusį antradienį jis lankėsi Fordo apygardoje? — baigda- 
mas paklausė. 

— Nuo pirmadienio jis buvo su reikalais Dalase. 

Džekas pasakė, kad žino, kaip atrodo jos bosas, ir nupasakojo ap- 
sišaukėlio išvaizdą. Vienu metu sekretorė susijuokė ir pasakė: 

— Ne, ne, įvyko kažkokia klaida. Ridas Meksis, kuriam aš dirbu, 
yra šešiasdešimt dvejų metų amžiaus, nuplikęs ir žemesnis už mane, o 
aš — penkių pėdų ir devynių colių ūgio. 

— Ar žinote Džeksone kokį kitą advokatą, kuris vadintųsi Ridas 
Meksis? 

— Ne, deja. 

Džeikas jai padėkojo ir pažadėjo paskambinti jos bosui kitą savai- 
tę ir nuodugniau su juo pasikalbėti. Padėjęs ragelį, jis pasakė: 

— Taip ir maniau. Tas tipas melavo. Joks jis advokatas. Galbūt 
kuriam nors dirba, bet yra apsimetėlis. 

Vargšė Arlina tik spoksojo į jį, nepajėgdama ištarti nė žodžio. O 
Džeikas kalbėjo toliau: 

— Visai nenumanau, kas toks tas tipas, ir veikiausiai jo nebepama- 
tysime. Aš pamėginsiu išsiaiškinti, bet galbūt mes taip ir nesužinosime. 
Įtariu, kad jį atsiuntė kas nors, susijęs su šia byla, bet galiu tik spėlioti. 

— Betgi kodėl? — teįstengė paklausti ji. 

— Kad jus įbaugintų, sutrikdytų, išgąsdintų. Tikriausiai jūs trys 
ir galbūt kiti, čia dirbantys, būsite pakviesti duoti parodymų apie Seto 
laikyseną prieš savo mirtį. Ar buvo jis sveiko proto? Gal keistai elgėsi? 
Ar buvo intensyviai gydomas vaistais? Jeigu taip, gal narkotiniai vais- 
tai veikė jo nuovoką? Ateityje tokie bus svarbiausi klausimai. 

Ji tarsi juos svarstė, o Džeikas laukė. Po ilgos pauzės jis vėl pra- 
šneko: 

— Taigi, Arlina, turėkime kai kuriuos atsakymus. Jis parašė tes- 
tamentą šeštadienio rytą kaip tik šiame kabinete. Iki vidudienio turėjo 
jį paštu išsiųsti man, kad gaučiau pirmadienį. Jūs matėte poną Habar- 
dą penktadienį, tiesa? 

— Taip. 

— Ar pastebėjote ką nors neįprasta? 

Ji išsitraukė iš kišenės popierinę nosinaitę ir pasišluostė akis. 

— Atleiskite, — atsiprašė, jau pravirkusi prieš ką nors iš tiesų 
pasakydama. 

Tai galėtų užtrukti šiek tiek laiko, pagalvojo Džeikas. Ji suėmė 
save į rankas, tiesiau atsisėdo ir nusišypsojo Džeikui. 

— Žinote, pone Brigansai, nesu tikra, kuo šiomis aplinkybėmis 
galiu pasitikėti, bet, jeigu visai atvirai, jumis aš pasitikiu. 

— Ką gi, dėkui. 

— Matote, mano brolis buvo tarp tų prisiekusiųjų. 

— Kokių prisiekusiųjų? 

— Kai teisė Karlą Li Heilį. 

Visos dvylika pavardžių amžinai įsirėžė Džeikui į atmintį. Jis pa- 
klausė: 

— Kuris iš jų? 

— Baris Akeris. Mano jauniausias brolis. 

— Niekada jo neužmiršiu. 

— Jis didžiai jus gerbia — dėl to teismo proceso ir šiaip. 

— Ir aš jį didžiai gerbiu. Jie buvo labai drąsūs ir priėmė teisingą 
verdiktą. 

— Kai sužinojau, kad jūs esate Seto palikimo advokatas, pasijau- 
čiau geriau. Bet, kita vertus, kai išgirdome apie paskutinę jo valią, na, 
tai mus gerokai sutrikdė. 

— Suprantu. Tačiau pasitikėkime vienas kitu, gerai? Meskite tą 
„pone“. Mane vadinkite Džeiku, ir papasakokite teisybę. Sutarta? 

Arlina padėjo ant stalo popierinę nosinaitę ir nusiramino. 

— Sutarta. Bet aš nenoriu eiti į teismą. 

— Dėl to rūpinsimės vėliau. O kol kas man papasakokite kai ką 
iš praeities. 

— Gerai. — Ji smarkiai nurijo seiles, pasiryžo ir ėmė berti: — 
Paskutiniosios Seto dienos nebuvo malonios. Kokį mėnesį po chemo- 
terapijos jis tai gulinėdavo, tai vėl dirbdavo. Iškentė du chemoterapijos 
ir švitinimo kursus, neteko plaukų ir svorio, buvo toks silpnas ir pa- 
siligojęs, kad nepajėgdavo atsikelti iš lovos. Bet buvo atkaklus senio- 
kas ir nenorėjo pasiduoti. Tačiau sirgo plaučių vėžiu, o kai augliai at- 
sinaujina, jis žinojo, kad galas netoli. Liovėsi keliavęs ir daugiau laiko 
praleisdavo čia. Jam skaudėjo, todėl vartojo daug demerolio. Jis atva- 
žiuodavo anksti, atsigerdavo kavos ir kelias valandas jausdavosi gerai, 
tačiau paskui nusilpdavo. Niekada nematydavau Seto ryjant vaistus 
nuo skausmo, bet jis man apie juos pasakydavo. Kartais būdavo mie- 
guistas ir apsvaigęs, net jausdavo šleikštulį. Jis spirdavosi vairuoti, ir 
dėl to mums būdavo neramu. 

— Neramu kam? 

— Mums trims. Mes Setu rūpindavomės. Jis niekada neprisileis- 
davo žmonių arti. Jūs pasakėte, kad niekada nebuvote su juo susitikęs. 
Dėl to nesistebiu, nes Setas žmonių vengdavo. Jis nemėgo tuščių ple- 
palų. Nebuvo šiltas žmogus. Buvo vienišius, nenorintis, kad kas nors 
žinotų apie jo reikalus ar už jį bent ką atliktų. Pats pasiimdavo kavos. 
Jeigu aš jam jos nunešdavau, nepadėkodavo. Pasitikėjo Diveinu, kad 
varytų jo verslą, bet juodu daug laiko kartu neleisdavo. Kamila čia 
buvo porą metų, ir jam tikrai patikdavo su ja paflirtuoti. Ji kekšelė, 
tačiau miela mergina ir jam patiko. Tai ir viskas. Kontoroje buvome 
tik mes trys. 

— Per paskutines dienas nepastebėjote jo elgiantis kaip nors ne- 
įprastai? 

— Tikrai ne. Jis blogai jautėsi. Dažnai numigdavo. Tą penktadie- 
nį atrodė žvalus. Mes, mūsų trejetas, apie tai kalbėjomės, ir nėra ne- 
įprasta, kad žmonės, priėmę sprendimą nusižudyti, jaučiasi atsipalai- 


157 


davę, net laukia galo. Manau, tą penktadienį Setas žinojo, ką padarys. 
Ir nuo to jautėsi pavargęs. Vis tiek buvo bemirštantis. 

— Ar kada nors jis kalbėjo apie savo testamentą? 

Klausimas Arlinai pasirodė juokingas, ir ji trumpai susijuokė. 

— Setas apie savo asmeninius reikalus nekalbėdavo. Niekada. Aš 
dirbu šešerius metus ir niekada negirdėjau jo ištariant bent žodį apie 
savo vaikus, anūkus, gimines, draugus, priešus... 

— Letę Leng? 

— Nė žodžio. Niekada nebuvau pas jį namuose, niekada nesusiti- 
kau tos moters, nieko apie ją nežinau. Šios savaitės laikraštyje mačiau 
nuotrauką, tada pirmą sykį ir išvydau jos veidą. 

— Pasak gandų, Setas mėgo moteris. 

— Girdėjau tuos gandus, bet jis niekada manęs neprisiliesdavo, 
nebandydavo statytis. Jeigu Setas turėtų penkias draugužes, jūs apie 
tai nežinotumėte. 

— Arjūs žinojote, ką su savo verslais jis darė? 

— Daugmaž. Per mano stalą pereidavo daugybė dokumentų. Taip 
ir turėjo būti. Jis mane perspėjo dėl konfidencialumo. Bet visko nieka- 
da nežinodavau; abejoju, ar kas nors žinojo. Kai pernai jis išsipardavė, 
man davė penkiasdešimties tūkstančių dolerių premiją, premijas gavo 
ir Diveinas su Kamila, bet nenumanau kiek. Jis mums gerai mokėjo. 
Setas buvo teisingas žmogus ir tikėjosi, kad žmonės jam stropiai dirb- 
tų, todėl nevengė jiems gerai mokėti. Ir jūs turėtumėte žinoti dar kai 
ką. Setas nebuvo rasistas kaip daugelis baltųjų šiuose kraštuose. Pas 
mus sandėlyje turime aštuoniasdešimt samdomų darbuotojų, pusė jų 
baltieji, pusė — juodieji, ir visiems mokama vienodai. Jis ne itin domė- 
josi politika, bet piktinosi, kaip su juodaisiais Pietuose elgiamasi. Pa- 
prasčiausiai buvo teisingas žmogus. Ilgainiui aš pradėjau jį labai gerbti, 
— moters balsas užlūžo ir ji vėl pasiėmė popierinę nosinaitę. 

Džeikas pasižiūrėjo į laikrodį ir nustebo, kad jau beveik vidudie- 
nis. Čia jis prabuvo pustrečios valandos. Pasakė, jog turi vykti, bet su- 
grįš kitos savaitės pradžioje kartu su ponu Kvinsiu Lendžiu, naujuoju 
teismo paskirtu administratoriumi. Išeidamas dar šnektelėjo su Divei- 
nu ir išgirdo malonų „viso labo“ iš Kamilos. 

Važiuojant atgal į Klantoną, mintys jam sukosi apie galimus sce- 

narijus, kuriuose figūravo kažkoks sukčius, besidedantis stambios 
Džeksono teisės firmos advokatu ir mėginantis įbauginti galimus liu- 
dytojus; ir visa tai — praėjus vos kelioms dienoms po Habardo savi- 
žudybės ir prieš pirmą svarstymą teisme. Kad ir kas jis buvo, daugiau 
nebepasirodys. Labiausiai tikėtina, kad dirbo kuriam nors iš advoka- 
tų, atstovaujančių Heršeliui ar Ramonai, arba jų vaikams. Džeikas la- 
biausiai įtarė Veidą Lanyrą. Šis vadovauja dešimties žmonių bylininkų 
kontorai, kuri pasižymi agresyvios ir išradingos taktikos reputacija. 
Džeikas anksčiau pasikabėjo su vienu mokslo draugu, dažnai turėju- 
siu reikalų su Lanyro firma. Žvalgybinė ataskaita buvo įspūdinga, bet 
kartu ir varanti į neviltį. Etikos požiūriu ši įstaiga buvo nešlovingai pa- 
garsėjusi savo advokatais, kurie laužė priimtas normas, o paskui bėgo 
pas teisėją ir pirštais rodė į kitus kolegas. 

— Neatgręžk jiems nugaros, — Džeiką perspėjo draugas. 

Trejus metus Džeikas nešiojosi pistoletą, idant apsigintų nuo 
kukluksklano ir kitų pakvaišėlių. O dabar buvo bepradedąs manyti, ar 
tik neteks gintis nuo besisukinėjančių aplinkui ryklių, nusitaikiusių į 
Habardo turtą. 


15 skyrius 


Tomis naktimis, kai Letė susizgribo, jog vis daugiau vietos užlei- 
džia savo šeimai, miegas apimdavo tik priešokiais. Simeonas daugiau 
kaip savaitę nepalieka namų ir užima pusę lovos. Kitą pusę Letė dalijo- 
si su dviem savo anūkais. Du sūnėnai miegojo ant grindų. 

Ji atsibudo saulei tekant. Gulėjo ant šono, žiūrėdama į savo vyrą, 
susisupsčiusį į apklotą ir išsiknarkiantį vakarykščio vakaro alų. Kurį 
laiką nejudėdama stebėjo jį, o mintys nemaloniai klaidžiojo. Simeo- 
nas tunka ir žyla, o metams tiksint jo parvežami atlyginimo čekiai vis 
labiau traukiasi. Ei, dički vaikine, ar ne metas į kelionę, a? Išnyktum, 
kaip tik tu sugebi, ir kokį mėnesį ar du leistum man čia atsikvėpti. 
Niekam kitam nesi tikęs, tik seksui, bet kas gi gali tuo užsiimti, kai 
kambaryje anūkai? 

Tačiau Simeonas neketino išvažiuoti. Šiomis dienomis niekas nė 

nemanė Letės palikti. Ji turėjo pripažinti, kad per pastarąsias porą sa- 
vaičių jo elgesys ryškiai pakito — aišku, nuo tada, kai ponas Habardas 
pasimirė ir viską pakeitė. Kas vakarą Simeonas tebegėrė, bet ne per 
daugiausia — kitaip nei anksčiau. Buvo malonus Saipresei, siūlydavosi 
ką nors užją atlikti ir susilaikydavo nuo sau įprastų užgaulių. Dėdavosi 
kantrus su vaikais. Jis du kartus kepė mėsą ant grotelių ir po to — pir- 
mąjį — sutvarkė virtuvę. Pastarąjį sekmadienį su šeima nuėjo į baž- 
nyčią. O akivaizdžiausia permaina — jo švelnumas ir dėmesingumas 
žmonai. 

Per kelerius metus jis nėsyk nepakėlė prieš ją rankos, bet kai tave 
mušdavo, niekada to nepamiršti. Mėlynės išnyksta, tačiau randai sie- 
loje pasilieka — gilūs, užslėpti, perštintys. Tu lieki sumušta. Turi būti 
tikras bailys, jeigu muši moterį. Galiausiai jis atsiprašydavo. Ji pasa- 
kydavo jam atleidžianti, bet neatleisdavo. Jos galva, kai kurios nuodė- 
mės neatleidžiamos, ir mušti savo žmoną — viena iš tokių. Letė sau 
davė įžadą ir tebebuvo pasiryžusi jį tesėti: kurią nors dieną išeis ir bus 
laisva. Galbūt po dešimties ar dvidešimties metų, bet ras drąsos palikti 
jo apgailėtiną subinę. 

Ji nebuvo tikra, ar skyrybas ponas Habardas padarė daugiau ar 
mažiau tikėtinas. Viena vertus, bus kur kas sunkiau Simeoną palikti, 
kai jis jai taip meilikauja ir pildo viską, ką žmona pasako. Kita vertus, 
pinigai reikš nepriklausomumą. 

Nejau tikrai? Ar jie reikš geresnį gyvenimą didesniame name su 
gražesniais daiktais ir mažiau rūpesčių ir galbūt išsivadavimą nuo ne- 
mielo vyro? Žinoma, visi tie dalykai įmanomi. Bet galbūt tai irgi ves 
į gyvenimą, kai nuolatos turėsi bėgti nuo šeimos, draugų ir svetimų- 
jų — visų su ištiestomis į ją rankomis? Letę jau mygo noras bėgti. 
Metų metus savo panašiame į dėžę name su pernelyg daug žmonių ir 
nepakankamai lovų, su per mažai ploto, jautėsi kaip pagauta į spąstus. 
Tačiau dabar sienos apie ją iš tikrųjų vis labiau glaudėsi. 

Entonis, penkiametis, per miegą sujudėjo prie jos pėdų. Letė ty- 
liai išsmuko iš lovos, pasikėlė nuo grindų frotinį chalatą, apsivilko ir be 
garso paliko kambarį. Koridoriaus grindys po nudėvėtu ir purvinu kili- 
miniu taku sugirgždėjo. Už kitų durų lovoje miegojo Saipresė, jos mil- 
žinišką kūną palaikis apklotas vos dengė. Prie lango stovėjo sulanksty- 

tas invalido vežimėlis. Du Letės sesers vaikučiai gulėjo ant grindų. Ji 
įkišo galvą į trečią miegamąjį: ten vienoje lovoje drauge, nukarusiomis 
per kraštus rankomis ir kojomis, miegojo Klarisė ir Fedra. Kitą lovą tu- 
rėjo Letės sesuo — ir jau beveik savaitę. Dar vienas mažylis, susirietęs, 
pritrauktais prie krūtinės keliais gulėjo ant grindų. Poilsio kambarėly- 
je grindys priklausė Kerkui, o vienas dėdė knarkė ant jo sofos. 

Visur, kur tik pažiūrėsi, kūnai, atrodė Letei. Ji uždegė virtuvėje 
šviesą ir stebeilijo į netvarką po vakarykštės vakarienės. Indus suplaus 
vėliau. Susitaisė kavos, ir kol ši virė, pasižiūrėjo į šaldytuvą: kaip ir 
tikėjosi, maisto viduje rado ne kažkiek — tik kelis kiaušinius ir pa- 
kelį mėsos riekelių, užsilikusių nuo priešpiečių, tikrai nepakankamai 
masėms pamaitinti. Pasiųs savo brangųjį vyrelį, kai tik atsikels, į par- 
duotuvę. Ir už produktus bus sumokėta ne iš Simeono ar jos uždirbtų 
atlyginimų, ne iš valdžios pašalpos, bet iš jų naujojo herojaus, garbiojo 
Bukerio Sistranko dosnumo. Simeonas jo paprašė 5000 dolerių pasko- 
los. („Tokiu automobiliu važinėjantis žmogus nesijaudina dėl kažkokių 
menkų 5000 baksų.') Iš tikrųjų tai ne paskola, paaiškino Simeonas, 
o veikiau kaip avansas. Bukeris pasakė — žinoma, ir juodu pasirašė 
pasižadėjimo raštelį. Letė laikė pinigus palėptus podėlyje, dėželėje nuo 
sūrių krekerių. 

Ji apsiavė sandalus, tvirčiau susirišo chalatą ir išėjo į kiemą. Buvo 
spalio 15-a ir vėl vėsu. Lapai keitė spalvą ir plazdėjo nuo lengvo vėjelio. 
Gurkšnodama iš savo mėgstamo puodelio kavą ji per žolę nupėdino į 
nedidelę pašiūrę, kur jie laikė vejapjovę ir kitus būtiniausius reikme- 
nis. Už pašiūrės nuo cūgos šakos ant virvių kabėjo sūpuoklės, ir Letė 
atsisėdo. Nusispyrė sandalus, pasistūmė pėdomis ir pradėjo suptis. 

Jos jau klausinėjo, ir klausimai vėl kartosis ir kartosis. Kodėl po- 
nas Habardas taip pasielgė? Ir: ar jis su ja tai aptarė? Pastarasis klau- 
simas buvo lengvesnis — ne, jis niekada su ja nieko neaptarinėdavo. 
Juodu kalbėdavosi apie orus, namo remontą, ką nupirkti parduotu- 
vėje ir ką pagaminti pietums, bet apie nieką svarbaus. Šiuo metu toks 
būdavo jos standartinis atsakymas. O iš tikrųjų tai jis du kartus lyg 
tarp kitko ir netikėtai užsiminė, jog kai ką jai paliks. Žinojo, kad miršta 
ir kad mirtis netoli. Planavo savo išėjimą ir norėjo ją patikinti, kad kai 
ką iš jo gaus. 

Betgi kodėl jai paliko tiek daug? Jo vaikai nėra malonūs žmonės, 
tačiau nenusipelnė tokios griežtos bausmės. O ir Letė tikrai nenusi- 
pelnė to, ką jai paliko. Kodėl ji negalėtų susėsti su Heršeliu ir Ramona, 
tik jie trise, be visų tų advokatų, ir susitarti, kaip išmintingai pasidaly- 
ti pinigus? Letė niekada nieko neturėjo ir nebuvo godi. Jai užtektų ir 
nedaug, kad liktų patenkinta. Didžiąją dalį palikimo atiduotų Habar- 
dams. Jai tereikia tik tiek, kad galėtų pradėti naują gyvenimą. 

Apygardos keliu priešais namą artėjo kažkoks automobilis. Jis 
sulėtino greitį, paskui nuvažiavo toliau, lyg vairuotojui būtų reikėję 
ilgiau įsižiūrėti į Letės Leng būstą. Po kelių minučių iš priešingos pu- 
sės pasirodė kitas. Letė šį atpažino: jos brolio Rontelo su būriu bjaurių 
vaikų ir kale žmona. Anksčiau jis paskambino ir pranešė, kad jie galbūt 
užvažiuos, ir štai — užgriūva labai anksti šeštadienio rytą aplankyti 
savo mylimosios tetos Letės, kurios nuotrauka įdėta į pirmąjį laikraš- 
čio puslapį, o apie ją pačią dabar visi tik ir kalba, kad sugebėjo šitaip 
įsigauti į baltojo senio testamentą ir netrukus praturtės. 

Ji nulėkė į namą ir pradėjo šaukti. 


Prie virtuvės darbastalio palinkęs ties sąrašu produktų, kuriuos 
turės nupirkti parduotuvėje, Simeonas akies krašteliu pastebėjo Letę 
podėlyje siekiant dėželės nuo sūrių krekerių. Ji ištraukė pinigus. Jis 
apsimetė nematęs, bet po kelių sekundžių, kai ji nuėjo į poilsio kamba- 
rį, pačiupo dėželę ir išsiėmė dešimt banknotų po 100 dolerių. 

Aha, štai kur ji slepia „mūsų pinigus . 

Bent keturi vaikai pasišovė su Rontelu vykti į parduotuvę, tačiau 
Simeonui reikėjo šiek tiek ramybės. Jam pasisekė slapčia išsmukti 
pro užpakalines duris, įšokti į savo pikapą ir išvažiuoti nepastebėtam. 
Pasuko į Klantoną, už penkiolikos minučių kelio, mėgaudamasis vie- 
natve. Suprato, kaip ilgisi atviro kelio, dienų toli nuo namų, naktinių 
barų ir salonų, moterų. Galų gale paliksiąs Letę ir išvažiuos toli toli, 
bet, velniai rautų, tai atitiks ne dabar. Ne, sere. Artimiausiu laiku Si- 
meonas ketino būti pavyzdingas vyras. 

Arba bent taip jisai sau pažadėjo. Dažnai nesuvokdavo, kodėl ši- 
taip elgiasi, kaip elgdavosi. Nežinia iš kur sukuždėdavo balsas, ir Si- 

meonas jo klausydavosi. „Tenko smuklė“ buvo kelios mylios šiauriau 
Klantono, gale žvyrkelio, kuriuo naudojosi tik ieškantys nemalonumų. 
Tenkas neturėjo nei licencijos, nei leidimo prekiauti alkoholiniais gė- 
rimais, jokio prekybos rūmų lipduko vitrinoje. Kitose apygardos daly- 
se girtuoklystė, azartiniai lošimai ir ištvirkavimas su kekšėmis buvo 
draudžiami. O šalčiausias alus šiose vietose laikomas Tenko šaldymo 
kamerose, ir Simeonas, su savo žmonos produktų sąrašu vienoje ki- 
šenėje ir jų advokato paskolintais šlamančiaisiais — kitoje, nekaltai 
burgzdamas keliu, staiga baisiai jo užsigeidė. Šeštadienio rytą šaltas 
kaip ledas alus ir kauliukai bei kortos. Kas dar galėtų būti geriau? 

Smuklėje tebetvyrojo praėjusios nakties dūmai, o vienarankis ber- 
nas, kurį vadino Grobiu, šluostė nuo stalų likučius. Šokių aikštelės grin- 
dys buvo nuklotos stiklo šukėmis — neišvengiamų muštynių įrodymas. 

— Kas nors pašautas? — paklausė Simeonas, atšokdindamas še- 
šiolikos uncijų skardinėlės dangtelį. Prie baro jis sėdėjo vienas. 

— Dar ne. Du nugabenti į ligoninę su įskeltomis kaukolėmis, — 
atsakė Ontarijas, vienakojis barmenas, atsėdėjęs kalėjime už pirmų 
dviejų savo žmonų nužudymą. Šiuo metu jis buvo viengungis. Tenkas 
turėjo silpnybę amputuotiesiems, ir daugelis jo samdinių stokojo galū- 
nės ar dviejų. Baksteris, apsaugininkas, neturėjo ausies. 

— Gaila, aš to nemačiau, — pasakė Simeonas, gurktelėdamas 
alaus. 

— Girdėjau, gerai apsidaužė. 

— Panašu į tai. Bendžis yra? 

— Atrodo. 

Užrakintame belangiame kambaryje už baro Bendžis dalijo akies 
lošimo kortas. Gretimais, panašiame kambaryje, šiuo metu buvo mė- 
tomi kauliukai ir girdėjosi nekantrūs balsai. Įėjusi daili baltoji — su 
visomis galūnėmis bei kitomis svarbiomis kūno dalimis, sveikomis ir 
demonstruojamomis, — pranešė: 

— Aš čia. 

— Maniau, miegosi visą dieną, — atsakė barmenas. 

— Laukiu kelių klientų. 

Ji nesustojo ir praeidama už Simeono švelniai perbraukė savo il- 


gais netikrais rausvais nagais per jo petį. 

— Pasirengusi reikalui, — suburkavo jam į ausį, bet Simeonas 
dėjosi neišgirdęs. 

Jos vardas buvo Bonė ir ji daug metų darbavosi užpakaliniame 
kambaryje, kur daugelis Fordo apygardos juodaodžių jaunų vyrų pir- 
mą kartą peržengdavo draudžiamą ribą. Simeonas ten buvojo kelis 
kartus, bet šiandien neketino užeiti. Kai ji dingo iš akių, jis nusibastė 
už baro ir susirado dvidešimt vieno kortų dalytoją. 

Uždaręs duris, Bendžis paklausė: 

— Daug kišenėje, žmogau? 

— Tūkstantis, — pasipūtęs nuo šlamančiųjų atsakė Simeonas, 
stambus lošėjas. 

Jis greitai paskleidė dešimt banknotų ant veltinio kortų stalo pa- 
viršiaus. Bendžiui išsiplėtė akys. 

— Dieve brangus, žmogau, tu dėl to išsiaiškinai su Tenku? 

— Ne. Tik man nesakyk, kad anksčiau nesi matęs tūkstančio baksų. 

— Minutėlę. 

Bendžis išsiėmė iš kišenės raktą ir atidarė kasą po stalu. Paskai- 
čiavo, apmąstė, trumpai susirūpino, paskui pasakė: 

— Manau, galėsiu pabandyti. Kaip prisimenu, vis tiek nesi per 
daug pavojingas. 

— Tik užsičiaupk ir dalyk. 

Bendžis apmainė pinigus į dešimt juodų žetonų. Atsidarė durys ir 
vidun su šviežiu alumi įklibikščiavo Ontarijas. 

— Gal turi žemės riešutų? — paklausė Simeonas. — Boba nepa- 
ruošė pusryčio. 

— Ko nors surasiu, — murmtelėjo vienakojis išeidamas. 

Pašydamas kortas Bendžis patarė: 

— Iš to, ką girdžiu, tos moters niekaip nepravardžiuočiau. 

— Tu viskuo tiki, ką girdi? 

Pirmus šešis dalijimus jie sulošė lygiosiomis, tada atėjo Bonė su 
lėkšte įvairių riešutų ir dar viena šalto alaus porcija apšarmojusiame 
bokale. Ji pakeitė aprangą ir dabar buvo su mažai ką dengiančiu per- 
matomu apatiniu trikotažu, juodomis kojinėmis ir įmantriais aukš- 
takulniais ant platformos, nuo kurių raudonuotų ir kekšė. Simeonas 
ilgai ją nužiūrėjo. 

— Oho, — sumurmėjo Bendžis. 

— Jums dar ko nors reikia? — pasiteiravo Bonė. 

— Šiuo metu ne, — atsakė Simeonas. 

Po valandos ir trijų bokalų alaus Simeonas pasižiūrėjo į laikrodį, 
sumojo, kad jau turėtų išeiti, bet nepajėgė prisiversti. Jo namai sausa- 
kimši veltėdžių giminaičių. Letė nepakenčiama. Be to, būdavo dienų, 
kai Rontelo jis tiesiog neapkęsdavo. Visi tie prakeikti vaikai, lakstantys 
aplinkui. 

Bonė sugrįžo su dar vienu bokalu alaus, ir pastarąjį ji įteikė be 
liemenėlės. Simeonas paskelbė minutės pertraukėlę — pažadėjo ne- 
trukus sugrįžti. 


Kivirčas prasidėjo po to, kai Simeonas padvigubino statymą turė- 
damas rankoje dvylika akių — kvailas sprendimas kiekvienam, išma- 
nančiam lošimą. Bendžis jam padalijo damą, išlošė ir prisitraukė prie 
savęs paskutinius du jo žetonus. 

— Paskolink man penkis šimtus, — tuojau pat pareikalavo Sime- 
onas. 

— Čia ne koks nors bankas, — atkirto Bendžis, kaip ir buvo gali- 
ma nuspėti. — Tenkas neteikia jokių kreditų. 

Simeonas, girtas, trenkė per stalą ir užriko: 

— Duok man penkis žetonus po šimtą! 

Lošimas jau buvo pritraukęs dar vieną dalyvį, jauną stambuolį 
su išsipūtusiais kaip krepšinio kamuoliai bicepsais. Jį vadino Rasku. 
Vyrukas lošė penkių dolerių žetonais ir matė, kaip Simeonas mėtė di- 
delius pinigus, kol tų visų nebeliko. 

— Atsargiau! — bloškė Raskas, susigriebdamas savo žetonus. 

Iš pat pradžių Simeoną suerzino, kad Raskas prisidėjo prie loši- 
mo. Statantis taip stambiai kaip jis, galėtų lošti vienas pats — vienas 
prieš vieną su kortų dalytoju. Akimirksniu Simeonas sumojo, kad už- 
virs muštynės, ir buvo išmokęs, kad tokiomis aplinkybėmis geriausia 
pačiam paleisti pirmą kraują, trenkti smūgį nieko nelaukiant ir galbūt 
nulemti baigtį. Jis pašėlusiai užsimojo ir... nepataikė. Bendžis sušuko: 

— Baikit tas nesąmones! Tik nemėginkit čia muštis! 

Bet Raskas pašoko nuo kėdės — buvo daug aukštesnis, nei atrodė 
sėdėdamas, — ir kumščiu vožė du žiaurius smūgius Simeonui į veidą. 

Vėliau Simeonas atsipeikėjo automobilių aikštelėje, kur buvo nu- 
vilktas į savo sunkvežimiuką ir paguldytas kėbulo gale. Jis atsisėdo, 
apsidairė, nieko nepamatė, atsargiai prisilietė dešinę akį, kuri buvo 
užtinusi, ir švelniai pasitrynė kairį žandą, labai skaudantį. Pasižiū- 
rėjo į laikrodį, tačiau to nebuvo. Negana, kad jis prapylė pavogtus iš 
Letės tūkstantį dolerių, bet sumojo netekęs ir tų šimto dvidešimties, 
kuriuos ketino išleisti maisto produktams. Visi grynieji, net ir mone- 
tos, pavogti. Jam palikta tik piniginė, nors toje nieko vertinga nebuvo. 
Akimirką Simeonui toptelėjo mintis pulti į smuklę, sugriebti vienakojį 
Ontariją arba vienarankį Grobį ir pareikalauti, kad sugrąžintų pavog- 
tus pinigus. Juk galų gale buvo apiplėštas jų patalpose. Kokioje gi smu- 
klėje jie tvarkosi? 

Tačiau jis persigalvojo ir išvažiavo. Sugrįš vėliau, susitiks su Ten- 
ku ir viską sureguliuos. Ontarijas stebėjo, ir kai Simeono pikapas dingo 
iš akių, paskambino į šerifo kontorą. Simeoną sustabdė prie Klantono 
ribos, sulaikė už vairavimą išgėrus ir pavėžėjo į miesto areštinę. Jį įme- 
tė į girtuoklių kamerą ir informavo, kad negalės pasinaudoti telefonu, 
kol neišsiblaivys. 

Šiaip ar taip, skambinti į namus jis ne itin troško. 


Per priešpiečius iš Memfio atvažiavo Derajas su žmona Natali ir 
pilnu automobiliu vaikučių. Žinoma, jie visi buvo alkani, nors Natali 
atsivežė didelį pusdubenį kokoso riešutų sausainių. Juk Rontelo žmo- 
na neatsivežė nieko. Simeono su maisto produktais — nė kvapo. Tad 
buvo imtasi kitų planų: Letė į maisto produktų parduotuvę pasiuntė 
Derają. Dienai slenkant, kompanija persikėlė į kiemą, kur berniukai 
žaidė vaikišką kontaktinį futbolą, o vyrai gurkšnojo alų. Rontelas po 
grotelėmis užkūrė ugnį, ir kieme už namo pasklido sodrus kepamų 
šonkauliukų aromatas. Moterys sėdėjo priebutyje, kalbėjosi ir juokėsi. 
Dar atvyko svečių — du pusbroliai iš Tupelo ir keli draugai iš Klantono. 

Visi troško pas Letę pasisvečiuoti. Letei patiko, kad visų akys nu- 
kreiptos į ją, kad visi žavisi ir meilikauja, ir nors ji įtarė jų motyvus, ne- 

galėjo sau atsakyti malonumo būti dėmesio centre. Niekas neužsiminė 
apie testamentą, pinigus ar poną Habardą — bent ne prie jos. Apie 
dvidešimties milijonų dolerių sumą jau tiek kalbėta ir taip autoritetin- 
gai, kad dabar tai buvo priimtas faktas, įsitvirtinęs ir gerai žinomas. 
Pinigai yra, ir Letė visiškai pasirengusi atsiimti jų devyniasdešimt pro- 
centų. Tačiau vienu metu Derajas nesusilaikė. Kai juodu su Rontelu 
prie grotelių liko vieni, jis paklausė: 

— Šįryt matei laikraštį? 

— Taip, — atsakė Rontelas. — Tik neaišku, kiek tai padės. 

— Ir aš taip pagalvojau. Bet Bukeris Sistrankas tikrai atrodys gerai. 

— Neabejoju, jis pats paskambino į laikraščio redakciją, pakišo 
medžiagą. 

Memfio rytinio laikraščio skilties, skirtos Vidurio Pietums“, pir- 
masis puslapis. Gražus, paskalomis paremtas straipsnis apie pono 
Habardo savižudybę ir jo keistą testamentą su įdėta ta pačia Letės 
nuotrauka iš teismo salės: išsipuošusios savo geriausiais drabužiais ir 
grabinėjamos Bukerio Sistranko ir Kendriko Bosto. 

— Netrukus jie parodys savo tikrąjį veidą, — spėjo Derajas. 

Rontelas sumykė, nusijuokė ir pamojavo ranka. 

— Jie jau čia, — pasakė. — Sustoję į eilę tik ir laukia. 

— Kaip manai, kiek Sistrankas paims? 

— Aš Letės klausiau, bet ji nesako. 

— Juk pusės negaus, a? 

— Nežinau. Jis nepigus. 

Vienas sūnėnas stabtelėjo pasižiūrėti šonkauliukų, ir abu dėdės 
pakeitė temą. 


Į pavakarę Simeoną perkėlė iš girtuoklių kameros: vienas šerifo 
pavaduotojas jį nuvedė į belangį kambarėlį, kur advokatai užsidarę kal- 
bėdavosi su savo klientais. Jam davė ledo kompresą veidui ir puodelį 
šviežios kavos. 

— Kas gi dabar? — paklausė jis. 


* Memfio metropolio regionas, apimantis dešimt apygardų trijose valstijose — Tenesio, 


Misisipės ir Arkanzaso. 

— Turi lankytoją, — pasakė šerifo pavaduotojas. 

Po penkių pinučių vidun įėjo Ozis ir atsisėdo. Buvo apsirengęs 
džinsais ir sportine striuke, prie diržo turėjo tarnybinį ženklelį, o prie 
šlaunies — dėklą su pistoletu. 

— Atrodo, niekada nebuvome susitikę, — prašneko jis. 

— Aš dukart už jus balsavau, — pasakė Simeonas. 

— Dėkui, bet kai laimi, visi taip sako. 

Ozis buvo patikrinęs rinkėjų sąrašus ir labai puikiai žinojo, kad 
Simeonas Lengas neužsiregistravo balsuoti. 

— Prisiekiu, tikrai balsavau. 

— Man paskambino Tenkas; pasakė, kad laikytumeis atokiau, 
aišku? Iš tavęs nenori daugiau nemalonumų. 

— Jie apšvarino mano kišenes. 

— Bjauri vieta. Žinai taisykles, nes ten nėra jokių taisyklių. Tik 
laikykis atokiau. 

— Noriu susigrąžinti pinigus. 

— Apie tuos pinigus gali užmiršti. Nori namo ar čia nakvosi? 

— Geriau namo. 

— Einam. 

Simeonas važiavo priekinėje Ozio automobilio sėdynėje — be 
antrankių. Vienas šerifo pavaduotojas jo pikapu sekė iš paskos. Pirmas 
dešimt minučių, kol jie klausėsi traškančių balsų per šerifo radiją, nie- 
ko nesikalbėjo. Galiausiai Ozis pritildė stotelę ir prabilo: 

— Ne mano reikalas, Simeonai, bet tiems advokatams iš Memfio 
čia nėra ką veikti. Tavo žmona jau ir šiaip prastai atrodo — bent liku- 
sios apygardos akyse. Viskas nueis iki prisiekusiųjų teismo, o jūs visus 
erzinate. 

Pirmiausia Simeonui šmėstelėjo mintis šerifui pasakyti, kad nesi- 
kištų, bet jo smegenys buvo apkvaitusios, o žandą skaudėjo. Tad neno- 
rėjo ginčytis. Todėl tik pagalvojo, kaip šaunu važiuoti namo dideliame 
automobilyje greta vairuotojo ir dar su palyda. 

— Girdi mane? — paklausė Ozis — atseit pasakyk ką nors. 

— O kąjūs darytumėte? — pasidomėjo Simeonas. 

— Atsikratyčiau tų advokatų. Džeikas Brigansas jums laimės bylą. 

— Jis dar vaikas. 

— Nueik ir paklausk Karlo Li Heilio. 

Simeonas nesugebėjo pakankamai greitai mąstyti, kad jam atsa- 
kytų, bet ir nebuvo ką. Fordo apygardos juodiesiems verdiktas Heilio 
byloje reiškė viską. 

Ozis mygo toliau: 

— Klausi, ką aš daryčiau. Pataisyčiau savo elgesį ir laikyčiaus ato- 
kiau nuo nemalonumų. Ko tu tuo sieki — šeštadienio rytą ir, tiesą sa- 
kant, bet kurią kitą dieną, išgėrinėji, paleistuvauji su kekšėmis ir kor- 
tomis pralošinėji pinigus. Visas dėmesys dabar sutelktas į tavo žmoną. 
Baltųjų liaudis įtari, o jums ateityje nusimato prisiekusiųjų teismas. 
Mažiausia ko tau reikia — savo vardo laikraštyje dėl vairavimo išgėrus, 
muštynių ar dar ko nors. Ką sau galvoji? 

„Išgėrinėji, paleistuvauji su kekšėmis, loši kortomis“ — bet Si- 
meonas, netardamas nė žodžio, virė viduje. Jam keturiasdešimt šešeri 
ir nėra pratęs, kad kas nors, kuris nėra jo bosas, prikaišiotų. 

— Pataisyk savo elgesį, aišku? — pakartojo Ozis. 

— O kaip dėl kaltinimo už vairavimą išgėrus? 

— Atidėsiu šešiems mėnesiams, pažiūrėsiu, kaip elgsies. Dar sykį 
pasišiukšlinsi, ir atitempsiu tave į teismą. Tenkas man paskambins tą 
pat minutę, kai įeisi pas jį pro duris. Supratai? 

— Aha. 

— Dar kai kas. Tas pikapas, kuriuo nuolat važinėji iš Memfio į 
Hiustoną ir El Pasą, kam jis priklauso? 

— Kompanijai Memfyje. 

— Šita kompanija turi pavadinimą? 

— Mano bosas žino pavadinimą, o aš nežinau, kas jo bosas. 

— Abejoju tuo. Kas yra mašinoje? 

Simeonas nutilo ir pažvelgė pro šoninį langą. Po slogios pauzės 
jis prašneko: 

— Tai atliekų surinkimo kompanija. Mes tempiame daug visko. 

— Nieko vogta? 

— Žinoma, ne. 

— Tai kodėl FTB klausinėja? 

— Nemačiau jokių iš FTB. 

— Dar ne, bet prieš dvi dienas jie man paskambino. Pasakė tavo 

pavardę. Klausyk, Simeonai, jeigu federalai prispaus tau uodegą, abu 
su Lete galite pamiršti apie prisiekusiųjų teismą šioje apygardoje. Negi 
to nesupranti, žmogau? Pirmojo puslapio naujiena. Velniai rautų, šiaip 
ar taip, juk visi mieste vien tik ir kalba apie Letę ir pono Habardo tes- 
tamentą. Tu pasišiukšlini — ir jokio palankumo iš bet kokių prisieku- 
siųjų nesulauksi. Dargi nesu tikras, ar juodoji liaudis liks su jumis. Turi 
galvoti, žmogau. 

Federalai, kone ištarė Simeonas, bet nutylėjo ir toliau žvelgė pro 
langą. Juodu važiavo tylomis, kol beveik pasiekė jo namus. Patausoda- 
mas jį nuo pažeminimo, Ozis leido Simeonui persėsti į savąjį automo- 
bilį ir parvairuoti pačiam. 

— Trečiadienio rytą, lygiai devintą, prisistatyk į teismą, — pa- 
sakė jis. — Paprašysiu Džeiko, kad sutvarkytų dokumentus. Kuriam 
laikui mes tai nubildinsime toliau. 

Simeonas jam padėkojo ir iš lėto nuvažiavo. 

Savo įvažoje į kiemą ir priešais namą pamatė sustatytus aštuonis 
automobilius. Nuo ugnies po grotelėmis kilo dūmai. Visur pilna vaikų. 
Tikrų tikriausias pobūvis — visi suglaudę gretas apie savo brangiąją 
Letę. 

Jis pastatė pikapą šalikelėje ir leidosi namo link. Nieko gero. 


16 skyrius 


Nuo tada, kai prieš dvi savaites atėjo pono Habardo paskutinė 
valia ir testamentas, rytinis paštas tapo gerokai įdomesnis. Kas dieną 
vis kas nors nauja — dėl kuo geresnių pozicijų grūdosi ir grūmėsi vis 
daugiau advokatų. Veidas Lanyras Ramonos ir Jano Defo vardu įre- 
gistravo peticiją testamentui užginčyti, ir tai įkvėpė kitus. Per kelias 
dienas panašias peticijas įregistravo advokatai, atstovaujantys Herše- 
liui Habardui, jo vaikams, Defo vaikams ir „Konfederatų veteranų sū- 
nums . Kadangi peticijas tolerantiškai leista taisyti, ankstyvuosiuose 
jų variantuose buvo laikomasi tos pačios pagrindinės strategijos. Juo- 
se tvirtinta, kad ranka parašytasis testamentas teisiškai negalioja, nes: 
1) Setas Habardas stokojo testamentinio veiksnumo ir 2) jam nedera- 

mą įtaką darė Letė Leng. Nieko nebuvo pateikta tokiems teiginiams 
pagrįsti, bet bylinėjimuose taip pasitaikydavo neretai. Misisipės vals- 
tijoje buvo laikomasi „išankstinio prašymo“ praktikos, kitais žodžiais 
tariant — tik išdėstyti esmę, konkrečius dalykus mėginti įrodyti vėliau. 

Užkulisiuose Jano Defo pastangos įtikinti Heršelį sujungti pa- 
jėgas su Veido Lanyro kontora pasirodė neproduktyvios ir net sukėlė 
nesantaiką. Heršeliui Lanyras nepadarė įspūdžio — mat manė, kad šis 
nesugebės paveikti prisiekusiųjų, nors mažai kuo galėjo tai pagrįsti. 
Kadangi reikėjo turėti advokatą iš Misisipės, Heršelis kreipėsi į Stilma- 
ną Rašą, kad šis atstovautų jo interesams. Kaip 1987 metų testamen- 
to advokatams, Rašo kontorai grėsė vis menkėjantis vaidmuo kovoje. 
Šiai neliks beveik nieko kita, kaip tik stebėti, ir atrodė abejotina, ar 
teisėjas Etlis pakęs, kad ji dalyvautų, net iš užribio — žinoma, tik- 
sint skaitikliui. Heršelis priėmė gudrų sprendimą nusamdyti aukštai 
vertinamą Rašo firmą — tuo pagrindu, kad honoraras bus išmokėtas 
laimėjus bylą — ir atsisveikino su savuoju advokatu iš Memfio. 

Kol testamento oponentai visokiais būtais stengėsi užsiimti kuo 
geresnę poziciją, jo proponentai* pešėsi tarp savęs. Rufusas Baklis pa- 
teikė oficialią paraišką įsitraukti į bylą kaip vietiniam Letės Leng pata- 
rėjui. Džeikas įregistravo banalų prieštaravimą tuo pagrindu, kad Bak- 
lis neturi reikiamos patirties. Bombos nukrito, kai Bukeris Sistrankas, 
kaip ir žadėjo, įregistravo prašymą nušalinti Džeiką ir jį pakeisti firma 
„Sistrankas ir Bostas“ kartu su Bakliu, kaip Misisipės advokatu. Kitą 
dieną Sistrankas ir Baklis įregistravo dar vieną prašymą, kuriuo rei- 
kalavo nusišalinti patį teisėją Etlį — miglotu, keistu pagrindu, kad jis 
kažkaip šališkai nusiteikęs prieš ranka parašytą testamentą. Paskui jie 
įregistravo prašymą perkelti bylos nagrinėjimo vietą į kitą — „teisin- 
gesnę — apygardą. Kitais žodžiais — į tokią, kur daugiau juodųjų. 

Džeikas ilgai kalbėjosi su vienu bylinėjimųsi specialistu Memfy- 
je — svetimu žmogumi, su kuriuo jį siejo bendros pažintys. Šis advo- 
katas daug metų susiremdavo su Sistranku, nebuvo jo gerbėjas, bet 
nenoromis gavo pripažinti pastarojo pasiektus rezultatus. Sistrankas 
naudodavosi strategija išpūsti bylą, ją suvesti į rasių karą, užsipulti 
kiekvieną joje dalyvaujantį baltąjį, tarp jų ir pirmininkaujantį teisėją, 


* Asmuo arba asmenys, teikiantys teismui tvirtinti testamentą (teisės terminas). 

jeigu reikėdavo, ir ilgai, įnirtingai ginčytis per prisiekusiųjų atranką, 
stengiantis į jų sudėtį prakišti pakankamai juodųjų. Jis buvo akiplė- 
šiškas, rėksmingas, sumanus, bebaimis ir sugebėdavo teismo salėje ir 
užjos ribų labai bauginti. Kai būdavo būtina, priešais prisiekusiuosius 
jis pasitelkdavo savo žavesį. Sistranko ginamose bylose visada būdavo 
pralaimėjusių aukų, ir jam visai nerūpėdavo, kas nukentėdavo. Bylinė- 
tis prieš jį taip nemalonu, kad neretai potencialūs atsakovai siekdavo 
kuo greičiau susitarti. 

Tokia taktika galėtų būti veiksminga rasizmo pritvinkusioje 
Memfio federalinės teismų sistemos aplinkoje, bet tik ne Fordo apy- 
gardoje, ne priešais teisėją Rubeną V. Etlį. Džeikas kelis kartus per- 
skaitė Sistranko įregistruotus prašymus, ir kuo daugiau skaitė, tuo 
aiškiau matė, kad didysis advokatas daro Letei Leng nepataisomą žalą. 
Jis pakišo kopijas Lusjenui ir Hariui Reksui, ir abu su tuo sutiko. Kie- 
tagalviška strategija, garantuotai sukels atatranką ir žlugs. 

Byla tęsėsi jau dvi savaites, ir Džeikas buvo pasirengęs pasi- 
traukti, jeigu Sistrankas liks žaidime. Jis įregistravo prašymą atmesti 
Sistranko ir Baklio įregistruotuosius tuo pagrindu, kad šie neturi jokių 
motyvų dalyvauti teisme. Jis esąs testamento proponentų advokatas, 
ne jie. Džeikas ketino teisėją Etlį palenkti, kad juos pastatytų į vietą; 
antraip jis mielai keliausiąs namo. 

Raselas Ambergas buvo atleistas ir iš to reikalo dingo. Jį pakei- 
tė garbusis Kvinsis Lendis, advokatas iš Smitfildo, jau perpus pensi- 
ninkas ir senas teisėjo Etlio draugas. Lendis buvo pasirinkęs ramią 
mokesčių konsultanto karjerą ir šitaip išvengė bylinėjimosi baisumų. 
O iš jo kaip pakaitinio paskutinės valios vykdytojo ar administrato- 
riaus, dabar oficialiai pripažinto, bus tikimasi, kad atliks savo užduotis 
mažai atsižvelgdamas į testamento oponentus. Jo darbas — surinkti 
pono Habardo aktyvus, juos įvertinti, apsaugoti ir pateikti ataskaitą 
teismui. Jis atsigabeno dokumentus iš „Beringo statybinės medienos“ 
kompanijos į Džeiko kontorą Klantone ir sukrovė apačioje — kamba- 
ryje šalia nedidelės bibliotekos. Pradėjo kasdienes vienos valandos ke- 
liones ten ir atgal, ir atvykdavo kiekvieną rytą lygiai dešimtą. Laimė, 
jis su Rokse susidraugavo, ir nebuvo jokių dramų. 

Tačiau drama brendo kitoje kontoros dalyje. Regis, Lusjenas buvo 

beįprantąs kasdien užeidinėti, šniukštinėti apie Habardo reikalą, raus- 
tis bibliotekoje, veržtis į Džeiko kabinetą, teikti nuomonių bei patari- 
mų ir įkyrėti Roksei, kuri negalėjo jo pakęsti. Lusjenas ir Kvinsis turėjo 
bendrų draugų ir netrukus juodu gerdavo daugybę puodelių kavos, 
pasakodamiesi istorijas apie ryškius ankstesnius teisėjus, jau dešimt- 
mečiai kaip mirusius. Džeikas likdavo viršuje už uždarų savo kabineto 
durų, kai apačioje būdavo nuveikiama mažai darbo. 

Lusjeną matydavo teismo rūmuose ir aplinkui juos — pirmą kar- 
tą per daugelį metų. Pažeminimas dėl atimtos advokato licencijos iš- 
blėso. Jis tebesijautė lyg parijas, bet buvo tokia legenda, — dėl visai 
kitų priežasčių, — kad žmonės trokšdavo pasisveikinti. Kur jūs bu- 
vote? Ką šiomis dienomis ketinate veikti? Jį dažnai matydavo žemės 
kadastrų archyve, pavakarę kaip kokį detektyvą, ieškantį naudingos 
informacijos, besiknaisiojantį po senas dulkėtas nuosavybės doku- 
mentų knygas. 


Baigiantis spaliui, vieno antradienio rytą, Džeikas ir Karla atsi- 
budo penktą valandą. Jie greitai nusiprausė po dušu, apsirengė, atsi- 
sveikino su Džeiko motina, prižiūrinčia mažylę ir miegančia ant sofos, 
ir išvažiavo. Prie Oksfordo sustojo paskubom pavalgyti įvažiuojamo- 
je greitojo maisto užkandinėje, kur gavo kavos ir karštų bandelių su 
sviestu. Už valandos kelio į vakarus nuo Oksfordo kalvos suplokštėjo 
į Deltos lygumą. Juodu lėkė greitkeliais, kertančiais laukus, boluojan- 
čius vėlyva medvilne. Milžiniški, į vabalus panašūs medvilnės kombai- 
nai ropojo per laukus, rydami po keturias eiles iškart, o traktoriai su 
priekabomis laukė pasiimti derliaus. Senas kelio ženklas skelbė: „Par- 
čmenas už 5 mylių“, ir netrukus pasimatė kalėjimo tvoros. 

Džeikas čia buvo anksčiau. Baudžiamojo proceso tvarkos profe- 
sorius Teisės fakulteto studentams paskutinį semestrą surengė kas- 
metę ekskursiją į liūdnai pagarsėjusį valstijos sunkiųjų darbų kalėjimą 
itin pavojingiems nusikaltėliams. Džeikas ir jo bendrakursiai kelias va- 
landas klausėsi administratorių ir iš tolo vėpsojo į mirtininkų flygelio 
įnamius. Išvykos kulminacija buvo pokalbis su Džeriu Rėjumi Meiso- 
nu, myriop nuteistu žudiku, kurio bylą jie studijavo ir kuriam mažiau 

nei po trijų mėnesių buvo numatyta paskutinė kelionė į dujų kamerą. 
Meisonas atkakliai tvirtino esąs nekaltas, nors nebuvo to įrodymų. Jis 
arogantiškai pranašavo, kad valstijos pastangos sužlugs, bet pasirodė 
klydęs. Po to, kai baigė Teisės fakultetą, Džeikas du kartus važiavo ap- 
lankyti klientų. Šiuo metu jis keturis turėjo Parčmene ir tris — užda- 
rytus federalinės sistemos kalėjimuose. 

Juodu su Karla paliko automobilį prie administracijos korpuso ir 
nuėjo vidun. Pagal nuorodų ženklus surado koridorių, pilną žmonių, 
atrodančių taip, lyg jie labiau norėtų būti kur nors kitur. Džeikas pa- 
sirašė ir gavo dokumentą, pavadintą „Probacijos svarstymai — Sąra- 
šas“. Jo žmogus sąraše buvo trečias. Denis Joukis — 10.00. Vildama- 
sis išvengti Joukių šeimos, Džeikas su Karla užkopė į antrą aukštą ir 
galiausiai susirado Floido Grino, savo bendrakursio iš Teisės fakulte- 
to, dabar dirbančio valstijos kalėjimų sistemoje, kabinetą. Džeikas iš 
anksto jam paskambino ir paprašė paslaugos. Floidas mėgino padėti. 
Džeikas išsitraukė laišką nuo Niko Nortono, Klantono advokato, ats- 
tovaujančio Marviui Langui, šiuo metu reziduojančiam itin griežtos 
saugos stovykloje nr. 29. Floidas paėmė laišką ir pasakė pabandysiąs 
suorganizuoti susitikimą. 

Svarstymai prasidėjo 9.00, didelėje plikoje salėje su stačiakampiu 
sustatytais sulankstomaisiais stalais ir prie jų — eilėmis kaip papuola 
išdėliotomis kėdėmis. Prie priekinio stalo sėdėjo probacijos komisijos 
pirmininkas ir keturi kiti jos nariai. Penki baltieji, visi gubernatoriaus 
paskirti. 

Džeikas ir Karla įėjo į salę su žiūrovų srautu ir apsidairė, kur atsi- 
sėsti. Sau iš kairės Džeikas suspėjo pastebėti Džimą Joukį, kalinio tėvą, 
bet juodu akių kontakto neužmezgė. Jis paėmė Karlą už parankės, ir 
abu pasuko į dešinę, susirado vietas ir pradėjo laukti. Pirmasis pagal 
sąrašą buvo vyras, atsėdėjęs trisdešimt šešerius metus už nužudymą 
per banko apiplėšimą. Jį įvedė į salę ir nuėmė antrankius. Jis greito- 
mis apžvelgė publiką, akimis ieškodamas šeimynykščių. Baltasis, apie 
šešiasdešimties metų amžiaus, ilgais tvarkingais plaukais, dailios iš- 
vaizdos tipas, ir kaip visada Džeikas nusistebėjo, kokiu būdu kas nors 
gali taip ilgai išgyventi tokioje žiaurioje vietoje, kokia yra Parčmenas. 
Jo probacijos tyrėjas perskaitė ataskaitą, kurioje žmogus buvo apibū- 

dintas kaip pavyzdinis kalinys. Probacijos komisijai kilo keletas klau- 
simų. Paskui kalbėjo nužudyto banko kasininkės duktė, ir pradėjo pa- 
sakymu, kad jau trečią kartą stovi priešais probacijos komisiją. Ir jau 
trečią kartą esanti priversta iš naujo išgyventi košmarą. Slopindama 
savo emocijas ji aitriai papasakojo, ką reiškia būti dešimtmetei mergai- 
tei ir išgirsti, kad jos motinai darbo vietoje nupjautvamzdžiu šratiniu 
buvo ištaškyta galva. Nuo šio momento darėsi tik blogiau. 

Nors probacijos komisija priėmė klausimą svarstyti, atrodė nepa- 
našu, kad žudikas bus lygtinai paleistas į laisvę. Po trisdešimties minu- 
čių nagrinėjimo jį išvedė iš salės. 

Įvestas kitas, juodaodis, vaikinas. Nuėmus antrankius, jis paso- 
dintas į karštą kėdę ir pristatytas komisijai. Jau kalėjęs šešerius metus 
už smurtinį automobilio pagrobimą ir buvęs pavyzdingas kalinys: bai- 
gė aukštesniąją mokyklą, kaupia lėšas koledžui ir vengia nemalonumų. 
Jo probacijos tyrėjas rekomendavo lygtinai išleisti į laisvę, taip pat ir 
nukentėjusioji. Pateiktas afidavitas*, pasirašytas nukentėjusiosios, ku- 
riuo ji probacijos komisiją ragino parodyti gailestingumą. Atseit per 
nusikaltimą ji nenukentėjo ir per tuos metus susirašinėjo su jos auto- 
mobilio pagrobėju. 

Kol buvo skaitomas jos afidavitas, Džeikas pastebėjo kitus iš Jou- 
kių klano kairėje slenkant palei tolimąją sieną. Jis jau buvo patyręs, 
kad tai — šiurkštūs žmonės, iš žemesniųjų sluoksnių, raudonspran- 
džiai, labai mėgstantys smurtauti. Du kartus jam teko į tos šeimos na- 
rius žvelgti viešuose teismo posėdžiuose, ir dabar jie vėl čia. Jis jų tiek 
pat neapkentė kaip ir bijojo. 

Denis Jaukis įėjo su įžūlia šypsenėle ir pradėjo dairytis saviškių. 
Džeikas jo nematė dvidešimt septynis mėnesius ir niekada nenorėjo 
pamatyti. Jo tyrėjas ištarškino komisijai svarbius faktus: 1985-aisiais 
Fordo apygardoje Denis Joukis prisipažino vienu punktu dėl sąmoks- 
lo padegti. Tvirtinta, kad Joukis ir kiti trys vyrai susimokė sudeginti 
tokio Džeiko Briganso namą Klantone. Trys jo bendrininkai iš tikrųjų 
susprogdino padegamąją bombą ir atlieka bausmę federalinėje kalėji- 
mų sistemoje. Vienas iš jų liudijo valdžios naudai; todėl iš čia ir kaltės 

* Prie notaro priesaika ir parašu patvirtintas raštiškas liudytojo pareiškimas (lot. kil- 
mės teisės terminas). 

prisipažinimai. Tyrėjas negalėjo rekomenduoti, ar Joukį reikėtų išleis- 
ti į laisvę lygtinai, o tai, pasak Floido Grino, reiškė, kad jam išeiti iš 
kalėjimo mažai tikimybės. 

Džeikas su Karla klausėsi ir niršo. Joukis lengvai atsipirko vien 
tik todėl, kad Rufusas Baklis sumovė baudžiamąjį persekiojimą. Jeigu 
Baklis būtų pasitraukęs ir leidęs tvarkytis federalams, Joukis būtų bu- 
vęs pasiųstas už grotų mažiausiai dešimčiai metų kaip ir jo draugeliai. 
Per Baklį juodu po dvidešimt septynių mėnesių stebi banditėlio, mėgi- 
nusio kukluksklanui padaryti įspūdį, pastangas lygtinai išeiti į laisvę. 
Pagal nuosprendį jo bausmė — penkeri metai. Vos atsėdėjęs pusę, jis 
mėgina išsigauti iš kalėjimo. 

Kol Džeikas ir Karla susikibę už rankų ėjo prie padėto ant su- 
lankstomojo stalo pigaus pulto, į salę triukšmingai įsiveržė Ozis Vel- 
sas ir Maršalas Preteris. Džeikas jiems linktelėjo, paskui vėl sutelkė 
dėmesį į probacijos komisiją. Jis pradėjo taip: 

— Žinau, mes turime tik kelias minutes, tad pasiskubinsiu. Aš — 
Džeikas Brigansas, nebeegzistuojančio namo savininkas, o čia — mano 
žmona Karla. Mes abu norėtume tarti kelis žodžius prieš šį prašymą 
paleisti į laisvę lygtinai. 

Jis žingtelėjo į šalį, ir vietą prie pulto užėmė Karla. Ji išsilankstė 
popieriaus lapą ir pamėgino nusišypsoti probacijos komisijos nariams. 

— Aš — Karla Brigans. Kai kurie iš jūsų galbūt prisimena Karlo 
Li Heilio teismo procesą 1985 metų liepą Klantone. Mano vyras gynė 
Karlą Li, ir ta uoli gynyba mums brangiai kainavo. Mes susilaukdavome 
anoniminių telefono skambučių; kai kurie buvo atviri grasinimai. Kaž- 
kas mūsų kieme priešais namą sudegino kryžių. Net pasikėsinta nužu- 
dyti mano vyrą. Vyriškis su bomba nutvertas mėginantis mūsų namą 
susprogdinti, kol miegojome — jo teismo procesas dar turi įvykti, nors 
žmogus dedasi psichiškai nesveiku. Vienu metu aš su mūsų ketverių 
metų dukra pabėgau iš Klantono ir apsigyvenau pas savo tėvus. Mano 
vyras nešiojosi ginklą, ir dabar dar taip daro, o keli jo draugai veikė kaip 
asmens sargybiniai. Galiausiai, kai jis vieną naktį per teismo procesą 
buvo savo kontoroje, tie žmonės, — ir ji pirštu parodė į Denį Joukį, — 
su benzino bomba padegė mūsų namą. Denis Joukis galbūt asmeniškai 
ten ir nedalyvavo, bet jis priklausė gaujai, buvo vienas iš galvažudžių. 


176 


Būdamas per bailus, kad parodytų savo veidą, visada slepiasi naktį. Ir 
sunku patikėti, kad vos po dvidešimt septynių mėnesių mes čia stebi- 
me, kaip šis nusikaltėlis bando išsivaduoti iš kalėjimo. 

Ji giliai atsikvėpė ir pervertė lapą. Gražios moterys retai pasirodo 
probacijos svarstymuose, kuriuose vis dėlto 90 procentų sudaro vyrai. 
Karla visiškai užvaldė komisijos narių dėmesį. Tiesiau atsistojusi, ji 
kalbėjo toliau: 

— Mūsų namas buvo pastatytas praėjusio amžiaus paskutinį de- 
šimtmetį vieno geležinkelininko ir jo šeimos. Jis mirė per pirmas Kalė- 
dų išvakares savo name, kuris šeimai dar ilgai priklausė, kol prieš tris- 
dešimt metų buvo apleistas. Namas laikytas istoriniu, nors kai jį nu- 
sipirkome, grindyse žiojėjo skylės, o stoge švietė plyšiai. Trejus metus 
kiekvieną centą, kurį pavykdavo pasiskolinti, mes skyrėme to namo 
remontui. Galėdavome dirbti visą dieną, o paskui dažyti iki vidurio 
nakties. Per atostogas klijavome tapetus ir dažėme grindis. Džeikas iš- 
siderėjo įstatymu leidžiamas nuolaidas už santechnikos darbus, sodo 
suplanavimą ir statybines medžiagas. Jo tėvas pastogėje papildomai 
įrengė svečių kambarį, o mano tėvas paklojo plytas vidiniame kieme- 
lyje už namo. Galėčiau pasakoti valandų valandas, bet laikas ribotas. 
Prieš septynerius metus mudu su Džeiku nupirkome savo dukteriai 
namus ir ją apgyvendinome vaikų kambaryje. — Karlos balsas šiek 
tiek užlūžo, bet ji smarkiai nurijo seiles ir pakėlė smakrą. — Laimė, 
kai sunaikino mūsų namą, jos nebuvo vaikų kambaryje. Aš dažnai 
klausdavau savęs, ar tiems žmonėms būtų tai rūpėję. Abejoju. Jie buvo 
pasiryžę mums padaryti kuo daugiau žalos. 

Dar viena pauzė, ir Džeikas padėjo ranką žmonai ant peties. Ji tęsė: 

— Treji metai po gaisro, o mes vis dar mąstome apie visus pra- 
radimus, tarp jų ir savo šunį. Tebesistengiame pakeisti tai, ko nebej- 
manoma pakeisti, tebebandome savo dukteriai paaiškinti, kas atsitiko 
ir kodėl. Ji dar per maža suprasti. Manau, mes vis dar tokios būklės, 
kad negalime patikėti. Ir man juolab sunku patikėti, kad šiandien čia 
esame priversti iš naujo išgyventi tą košmarą, — turbūt kaip ir visoms 
aukoms, — bet čia esame, kad pažvelgtume į akis nusikaltėliui, mėgi- 
nusiam sugriauti mūsų gyvenimus, ir paprašytume toliau vykdyti jam 
bausmę. Penkerių metų nuosprendis Deniui Joukiui gerokai per švel- 
nus, per lengvas. Prašom priversti jį atsėdėti viską. 

Ji pasitraukė dešinėn, o vietą prie pulto užėmė Džeikas. Jis žvilg- 
telėjo į Joukių šeimą ir pastebėjo, kad Ozis su Preteriu dabar stovi ne- 
toli jų, tartum tuo sakytų: „Norite nemalonumų, tai jie čia pat“ Džei- 
kas atsikrenkštė ir prašneko: 

— Ašir Karla dėkojame probacijos komisijai už šią suteiktą progą 
pasisakyti. Aš kalbėsiu trumpai. Deniui Joukiui ir apgailėtinai jo ban- 
ditėlių gaujai pasisekė sudeginti mūsų namus ir rimtai suardyti mūsų 
gyvenimus, bet jiems nepavyko mūsų sužaloti, kaip planavo. Taip pat 
jiems nepavyko pasiekti savo svarbesnio tikslo — sužlugdyti teisingu- 
mo paieškas. Kadangi aš atstovavau Karlui Li Heiliui, juodajam, nu- 
šovusiam du baltuosius, kurie išžagino ir bandė nužudyti jo dukterį, 
jie — Denis Joukis ir kiti į jį panašūs, taip pat žinomi ir nežinomi ku- 
kluksklaninkai, — ne sykį mėgino įbauginti ir sužaloti mane, mano 
šeimą, mano draugus, net mano nusamdytus darbuotojus. Jiems nie- 
kingai nepavyko. Teisingumas pasiektas, sąžiningai ir dorai, kai vien 
iš baltųjų sudarytas prisiekusiųjų žiuri priėmė nutartį mano kliento 
naudai. Tas žiuri priėmė nutartį ir prieš tokius bjaurius banditėlius 
kaip Denis Joukis ir jo agresyvias rasistines pažiūras. Tas žiūri pasi- 
sakė garsiai, aiškiai ir visiems laikams. Būtų gėda, jeigu ši probacijos 
komisija Joukį tik formaliai pabartų ir išsiųstų namo. Atvirai kalbant, 
jis turi atsėdėti čia, Parčmene, visą laiką, kokį tik galite jūs, žmonės, 
jam paskirti. Dėkui už dėmesį. 

Su pasitenkinimo šypsenėle, vis dar jausdamasis nugalėtojas, pa- 
degamąja bomba susprogdinęs namą ir trokštantis to daugiau, Joukis 
stebeilijo Džeiką. Jo įžūlumas neprasprūdo nuo kelių probacijos ko- 
misijos narių akių. Džeikas atrėmė jo žvilgsnį, paskui atsitraukė nuo 
pulto ir palydėjo Karlą atgal į jų vietas. 

— Šerifas Velsas? — ištarė komisijos pirmininkas, ir Ozis su bliz- 
gančiu virš striukės kišenėlės šerifo ženkleliu išdidžiai nužingsniavo 
prie pulto. 

— Dėkui, pone pirmininke. Aš — Ozis Velsas, Fordo apygardos 
šerifas, ir nenoriu kad šis vaikinas grįžęs namo vėl keltų nemalonu- 
mus. Jei atvirai, tai jis turėtų sėdėti federaliniame sunkiųjų darbų ka- 
lėjime ir atlikti kur kas ilgesnę bausmę, bet mes neturime laiko į tai 
gilintis. Pas mane dar vyksta tyrimas dėl to, kas prieš trejus metus 

įvyko, taip pat jį atlieka ir FTB skyrius Oksforde. Mes dar nebaigėme, 
aišku? Ir jį paleisti būtų klaida. Mano nuomone, jis tik vėl tęs nuo ten, 
kur sustojo. Dėkui. 

Ozis pasitraukė ir praėjo pro Joukių šeimyną kaip įmanoma ar- 
čiau. Jis ir Preteris atsirėmė į sieną tuoj už jų, o kai paskelbta apie kitos 
bylos svarstymą, kartu su kitais žiūrovais išsmuko iš salės. Džeikas 
ir Karla susitiko su jais koridoriuje ir padėkojo, kad atvažiavo. Juodu 
nesitikėjo šerifo čia pamatyti. Visi kelias minutes šnektelėjo, o paskui 
Ozis ir jo pavaduotojas Preteris nuėjo atgal į salę pasižiūrėti vieno ka- 
linio, ketinančio sugrįžti į Klantoną. 

Eloidas Grinas susirado Džeiką su Karla ir atrodė šiek tiek susi- 
jaudinęs. 

— Manau, išdegs, — pasakė jis. — Sekite paskui mane, liksite 
man skolingi. 

Jie iš vieno korpuso perėjo į kitą. Prie kalėjimo viršininko kabi- 
neto durų stovėjo du ginkluoti sargybiniai. Vyriškis trumparankoviais 
marškiniais ir prisegamu kaklaraiščiu šiurkščiai suniurnėjo: 

— Turite dešimt minučių. 

Ir malonumą su tavimi susipažinti, pagalvojo Džeikas. Vienas iš 
sargybinių atidarė duris. 

— Palauk čia, — Karlai pasakė Džeikas. 

— Aš suja pabūsiu, — pažadėjo Floidas Grinas. 

Kambarys buvo mažutis, belangis, veikiau kamarėlė nei kabine- 
tas. Antrankiais prirakintas prie metalinės kėdės sėdėjo Marvis Lengas, 
dvidešimt aštuonerių metų amžiaus, vilkintis standartine balta kalėji- 
mo apranga su išblukusia mėlyna juosta išilgai kiekvienos klešnės. At- 
rodė gana atsipalaidavęs, žemai susmukęs ant kėdės, užsikėlęs koją ant 
kojos. Buvo su tankia afrikietiško stiliaus šukuosena ir ožiška barzdele. 

— Marvi, aš — Džeikas Brigansas, advokatas iš Klantono, — pri- 
sistatė Džeikas ir arčiau prisitraukęs kitą kėdę atsisėdo. 

Marvis nusišypsojo ir nepatogiai atkišo dešinę ranką, pritvirtintą 
prie kėdės porankio kaip ir kairioji. Nepaisant suvaržymų, jiems pavy- 
ko paspausti vienas kitam ranką. 

Džekas paklausė: 

— Prisimenate savo advokatą, Niką Nortoną? 

— Lyg. Buvojo čia. Neturėjau daug priežasčių su juo kalbėtis. 

— Turiu kišenėje Niko pasirašytą laišką, įgaliojantį mane su ju- 
mis kalbėtis, jeigu norite jį pamatyti. 

— Aš kalbėsiu. Kalbėkimės. Apie ką norite kalbėtis? 

— Apie jūsų motiną, Letę. Ar pastaruoju metu ji atvažiavo jūsų 
aplankyti? 

— Ji čia buvo praėjusį sekmadienį. 

— Ar jums papasakojo, kad ji paminėta paskutiniame vieno bal- 
tojo, Seto Habardo, testamente? 

Marvis sekundę nusuko akis, paskui nežymiai linktelėjo. 

— Taip. Kodėl norite žinoti? 

— Kadangi tame testamente Setas Habardas mane įvardijo kaip 
advokatą jo aktyvams ir nuosavybei tvarkyti. Jis devyniasdešimt pro- 
centų turto padovanojo jūsų motinai, ir mano darbas — užtikrinti, 
kad ji tai gautų. Manęs klausotės? 

— Vadinasi, jūs gerasis vaikinas? 

— Visiškai teisingai. Faktiškai šiuo metu visoje toje kovoje esu 
geriausias vaikinas, bet jūsų motina taip nemano. Ji nusamdė kelis 
Memfio advokatus, kurie rengiasi ją plikai apiplėšti, nors tuo pat metu 
sumauna bylą. 

Marvis tiesiau atsisėdo, pabandė pakelti abi rankas ir pasakė: 

— Gerai, esu oficialiai pasimaišęs. Kalbėkite lėčiau ir man paaiš- 
kinkite. 

Džeikas vis dar kalbėjo, kai kažkas pabeldė į duris. Įkišęs galvą, 
sargybinis pranešė: 

— Jau laikas. 

— Tuoj baigiu, — tarė Džeikas ir mandagiai užstūmė duris. Dar 
arčiau prisilenkęs prie Marvio, tęsė: — Noriu, kad paskambintumėte 
Nikui Nortonui, jo sąskaita. Jis atsilieps ir patvirtins mano žodžius. 
Šiuo metu kiekvienas Fordo apygardos advokatas jums pasakys tą 
patį — Letė daro baisią klaidą. 

— Ir aš turiu viską pataisyti? 

— Jūs galite padėti. Pasikalbėkite su ja. Visų pirma. Mūsų, jos ir 
manęs, laukia sunki kova. O ji tai dar tik pablogina. 

— Leiskite man pagalvoti. 

— Pagalvokite, Marvi. Ir bet kuriuo metu man paskambinkite, aš 
apmokėsiu. 
Sargybinis vėl įkišo galvą. 


17 skyrius 


„Arbatinėje“ pusryčių ir kavos (jokiu būdu ne arbatos — tokiu 
ankstyvu metu) susirinko įprasta „baltųjų apykaklių“ publika. Prie 
vieno apskrito staliuko sėdėjo advokatas, bankininkas, komersantas 
ir draudimo agentas, o prie kito — rinktinė grupelė jau į pensiją išė- 
jusių senesnio amžiaus džentelmenų, bet anaiptol ne apatiškų, lėtų ar 
tylių, ir buvo vadinama Seniokų staliuku. Pokalbis buvo beįsibėgėjan- 
tis ir dudeno pirmyn per silpnas Senučiuko Misio futbolo komandos 
pastangas — praėjusį šeštadienį namie pralaimėtos rungtynės nedo- 
vanotinos — ir net dar silpnesnes išvykoje į Misisipės Valstijos univer- 
sitetą. Jis buvo beįgyjąs pagreitį, kai seniokai baigė triuškinti Dukakį, 
ką tik sutriuškintą Bušo, ir bankininkas garsiai pareiškė: 

— Sakykit, girdžiu, ta moteris išsinuomojo senio Sapingtono so- 
dybą ir keliasi į miestą — žinoma, su visa savo orda. Kalbama, pas ją 
plūsta pilni automobiliai giminių, todėl reikia didesnio būsto. 

— Sapingtono sodybos? 

— Na, žinote, šiauriniame miesto pakraštyje, šalia Martino kelio, 
šiek tiek toliau nuo varžytinių kiemo. Senas ūkio gyvenamasis namas, 
kuris nuo kelio vos matytis. Šeima vis mėgino jį parduoti nuo tada, kai 
pasimirė Jankas Sapingtonas, prieš kiek — dešimt — metų? 

— Mažiausiai. Atroto, lyg kelis kartus jis buvo išnuomotas. 

— Bet anksčiau jie niekada nenuomodavo juodiesiems, a? 

— Kiek žinau, ne. 

— Maniau, jis gana geros būklės? 

— Taip ir yra. Pernai jie jį nudažė. 

Minutėlę ši tema buvo svarstoma ir sukėlė didelį pasibaisėjimą. 
Nors Sapingtono sodyba buvo miesto pakraštyje, bet vis tiek baltųjų 
rajone. 

— Kodėl jiems reikėtų išnuomoti juodiesiems? — paklausė vie- 
nas seniokas. 

— Pinigai. Niekas iš Sapingtonų čia nebegyvena, tai kodėl jiems 
turėtų rūpėti? Jeigu jie neįstengia jo parduoti, tai bent gali išnuomoti. 
Pinigai — žali, nesvarbu, kas juos atsiunčia. 

Vos tik bankininkas tai pasakė, laukė, kad jam būtų paprieštarau- 
ta. Mat jo bankas garsėjo kaip vengiantis juodaodžių klientų. 

Į arbatinę įėjo nekilnojamojo turto brokeris, atsisėdo prie „baltų- 
jų apykaklių“ staliuko ir tučtuojau buvo užpultas klausimu: 

— Mes ką tik kalbėjomės apie tą moterį, išsinuomojančią Saping- 
tono sodybą. Ar tai tiesa? 

— Po šimts, taip, — savimi patenkintas atsakė jis. Džiaugėsi, kad 
išgirs karštas paskalas pirmas — arba bent taip atrodė. 

— Jie įsikėlė vakar, kaip girdėjau. Septyni šimtai dolerių per mė- 
nesį. 

— Kiek pilnų mašinų? 

— Nežinau. Ten nebuvau ir neketinu užsukti. Tik tikiuosi, jog tai 
nepakenks kaimyninių nuosavybių kainoms. 

— Kokių kaimyninių? — paklausė vienas iš seniokų. — Toliau 
palei kelią yra varžytinių angaras, nuo pat mano vaikystės dvokiantis 
it karvių tvartas. Kitapus kelio — Liuterio Selbio automobilių laužy- 
nas. Apie kokius kaimynus kalbate? 

— Žinote, apie gyvenamųjų namų rinką, — atsikirto brokeris. — 
Jeigu ta liaudis įsikels į nederamus rajonus, nuosavybės kainos smuks 
visame mieste. Blogai galėtų būti mums visiems. 

— Jis dėl to teisus, — įsiterpė bankininkas. 

— Juk ji nedirba, tiesa? — nusistebėjo komersantas. — Ojos vy- 
ras — dykūnas. Tai kaipgi ji išgali mokėti per mėnesį septynis šimtus 
dolerių nuomos? 

— Juk ji negali taip greitai gauti Habardo pinigų, ar ne? 

— Niekaip, — patvirtino advokatas. — Pinigai įšaldyti palikime, 
kol baigsis bylinėjimasis. O tai truks kažkiek metų. Ji negali gauti nė 
cento. 

— Tai iš kur pinigai? 

— Manęs neklausk, — atsakė advokatas. — Galbūt ji kiekvienam 
išdalija po dalį nuomos. 

— Name penki miegamieji. 

— Ir, lažinuos, jie visi pilni. 

— O aš lažinuos, kad niekas jai nemoka jokios nuomos. 

— Kalbama, prieš porą savaičių jį pričiupo vairuojantį girtą. 

— Tikrai taip, — patvirtino advokatas. — Mačiau nagrinėti pa- 
skirtų bylų sąraše — Simeonas Lengas. Jį nutvėrė šeštadienio rytą. 
Kai pirmą sykį pasirodė teisme, jam atstovavo Džeikas Brigansas. Ku- 
riam laikui nagrinėjimas atidėtas. Kaip įsivaizduoju, su tuo kažkaip 
susijęs Ozis. 

— Kas Džeikui moka? 

Nusišypsojęs advokatas atsakė: 

— O, mes nieko tikra taip ir nesužinosime, bet galiu lažintis iš 
savo subinės, bus mokama iš palikimo, vienaip ar kitaip. 

— Jeigu palikime bus kiek nors likę. 

— O tai atrodo abejotina. 

— Labai abejotina. 

— Taigi vėl grįžtame prie mano klausimo, — pasiūlė komersan- 
tas. — Kaipji išgali mokėti nuomą? 

— Baik, Hovardai. Jie gauna čekius. Moka mulkinti sistemą. 
Maisto talonai, pagalba išlaikomiems vaikams, socialinė rūpyba, pa- 
šalpos būstui ir kaip bedarbiams — jie daugiau sudaro sėdėdami ir nie- 
ko neveikdami, negu daugelis žmonių plūkdamiesi po keturiasdešimt 
valandų per savaitę. Turėk viename name tokius penkis ar šešis, visus 
gaunančius iš valdžios čekius — ir dėl nuomos gali nesirūpinti. 

— Teisybė, bet nepasakytum, kad Sapingtono sodyba įtraukta į 
subsidijuojamo būsto programą. 

Advokatas paaiškino: 

— Jos advokatas iš Memfio veikiausiai dengia išlaidas avansu. 
Velniai rautų, jis kažkiek jai išmokėjo, kad gautų bylą. Pagalvokite apie 
tai. Jeigu jis avansu pakloja per penkiasdešimt ar šešiasdešimt gaba- 
lų, grynaisiais, kad gautų bylą, tai paskui susižeria pusę palikimo, kai 
laivas pasieks uostą“, vadinasi, sandėris geras. Be to, jis turbūt uždeda 
ir palūkanas. 

— Juk etika neleistų jam taip elgtis, ar ne? 

— Nori pasakyti, advokatas neturėtų apgaudinėti? 


* " Užuomina į Bobo Dilano dainą tokiu pat pavadinimu, tai yra, kai viskas baigiasi sėk- 
mingai. 

— Arba medžioti bylos? 

Advokatas ramiai atsakė: 

— Etiką apibrėžia tai, ką esi nutveriamas darant. Jeigu tavęs ne- 
nutveria, vadinasi nesi nusižengęs jokiai etikai. Ir abejoju, ar Sistran- 
kas skiria labai daug laiko naujausioms Amerikos advokatų asociacijos 
etikos direktyvoms skaityti. 

— Sistrankas pernelyg užsiėmęs spaudos iškarpų apie save patį 
skaitymu. Kada jis vėl atvyksta į miestą? 

— Teisėjas Etlis svarstymą paskyrė kitą savaitę, — atsakė advo- 
katas. 

— Kąjie ten veiks? 

— Krūva prašymų ir panašiai, veikiausiai dar vienas cirkas. 

— Jis kvailys, jeigu vėl pasirodys juodu rolsroisu. 

— Lažinuos, taip ir padarys. 

Į pokalbį įsitraukė draudimo agentas: 

— Memfyje turiu pusbrolį, dirba teismų sistemoje. Jis sako, 
Sistrankas skolingas visam miestui. Daug uždirba, išleidžia dar daugiau, 
nuolat sprunka nuo bankų ir kreditorių. Prieš dvejus metus nusipirko 
lėktuvą, ir per tai vos nesubankrutavo. Lėktuvą bankas iš jo perėmė, 
paskui iškėlė ieškinį. Sistrankas tvirtina, kad tai rasistų sąmokslas. Jis 
savo žmonai — jau trečiai — surengė didelį gimtadienio pokylį, išsinuo- 
mojo didžiulę palapinę, užsakė cirką, pasivažinėjimus visiems vaiku- 
čiams, paskui ištaisė prašmatnius pietus su šviežiais omarais ir krabais, 
o vynas liejosi laisvai. Kai pokylis baigėsi, sugrąžinti visi jo čekiai. Jis jau 
grasino kreipsiąsis į teismą dėl bankroto, kai sureguliavo už dešimt mili- 
jonų kažkokią baržų bylą ir visiems išsimokėjo. Jis tai viršuj, tai apačioj. 

Šis pasakojimas patraukė visų dėmesį, ir jie kurį laiką tai svarstė. 
Padavėja vėl pripylė į puodelius karštos kavos. 

Nekilnojamojo turto brokeris pasižiūrėjo į advokatą ir tarė: 

— Tu tikrai nebalsavai už Maiklą Dukakį, a? 

Tai nuskambėjo kaip atvira provokacija. 

— Balsavau ir vėl balsuosiu, — pareiškė advokatas, ir į tai keli 
nusikvatojo, kai kurie dirbtinai nusijuokė. 

Advokatas buvo vienas iš dviejų čia esančių demokratų. Fordo 
apygardoje Bušas surinko 65 procentus balsų. 

Kitas demokratas, vienas iš seniokų, vėl nukreipė kalbą atgal. 

— Kada gi teisme bus įregistruota Habardo turto inventorizaci- 
jos ataskaita? Mums juk reikia žinoti, kas sudaro palikimą, tiesa? No- 
riu pasakyti: tik pažiūrėkite į mus, čia besidalijančius paskalomis, besi- 
ginčijančius apie jo palikimą bei paskutinę valią ir taip toliau. Argi kaip 
piliečiai, mokesčių mokėtojai ir besinaudojantieji Informacijos laisvės 
įstatymu mes neturime teisės tiksliai žinoti, kas sudaro palikimą? Aš 
tikrai taip manau. 

— Tai joks jūsų reikalas, — pasakė komersantas. 

— Galbūt taip, bet aš tikrai noriu žinoti. O jūs — ne? 

— Man nė kiek nerūpi, — atsakė komersantas ir buvo išjuoktas. 

Susikirtimams nuščiuvus, advokatas paaiškino: 

— Iš administratoriaus reikalaujama oficialiai pateikti inventori- 
zacijos ataskaitą, kai jam pasakys teisėjas. Įstatymais nėra numatyta 
griežto termino. Aš tik spėju, bet kai palikimas toks didelis, adminis- 
tratoriui bus suteikta užtektinai laiko viskam surasti ir įvertinti. 

— Apie kokį dydį jūs kalbate? 

— Apie tokį pat, kaip kalba ir visi kiti. Nieko tikra nežinosime, 
kol administratorius oficialiai nepateiks savo ataskaitos. 

— Maniau, jis vadinamas vykdytoju. 

— Ne, jeigu vykdytojas pasitraukia, kaip pasielgė šiuo atveju. 
Tuomet viskam tvarkyti teismas paskiria administratorių. Naujasis 
žmogus — advokatas iš Smitfildo, pavarde Kvinsis Lendis, senas teisė- 
jo Etlio draugas. Manau, jis jau pusiau pensininkas. 

— Ir jam bus apmokėta iš palikimo? 

— Iš kur kitur pinigai atsiras? 

— Gerai, tad kam viskas bus apmokama iš palikimo? 

Advokatas šiek tiek pagalvojo ir atsakė: 

— Palikimo advokatui, o jis kol kas yra Džeikas, nors nežinau, ar 
ilgai išsilaikys. Pasak gandų, Memfio advokatai jam jau įgriso, ir vaikinas 
galvoja pasitraukti. Iš palikimo bus apmokama administratoriui. Buhal- 
teriams, turto vertintojams, mokesčių konsultantams ir panašiems. 

— Kas moka Sistrankui? 

— Spėju, jis turi sutartį su ta moterimi. Jeigu laimės, pasiims 
kažkiek procentų. 

— Kokį velnią veikia Rufusas Baklis, slankiodamas aplinkui tą bylą? 

— Jis — čionykštis Sistranko patarėjas. 

— Hitleris ir Musolinis. Jie stengiasi įžeisti kiekvieną Fordo apy- 
gardos žmogų. 

— Matyt, taip. 

— Ir teismas vyks su prisiekusiaisiais, tiesa? 

— O taip, — atsakė advokatas. — Atrodo, visi nori prisiekusiųjų 
teismo, taip pat ir teisėjas Etlis. 

— Kodėl teisėjas Etlis? 

— Visai paprasta. Nusimes atsakomybę. Jam nereikės priimti 
sprendimo. Turėsime stambiai laimėjusius ir stambiai pralošusius, o 
kai verdiktą priims prisiekusieji, niekas negalės kaltinti teisėjo. 

— Šiuo metu statyčiau dešimt prieš vieną, kad prisiekusieji nu- 
tars ne tos moters naudai. 

— Palaukime, gerai? — pasiūlė advokatas. — Duokime teisėjui 
Etliui kelis mėnesius, kad galėtų visus sustatyti į savo vietas, viską su- 
sisteminti, suplanuoti ir parengti bylą teismui. Tuomet, prieš pat šiam 
prasidedant, mes susimesime banką ir lažinsimės. Man patinka susi- 
šluoti jūsų pinigus. Ką, dabar jau per keturias Supertaures* iš eilės? 

— Kaip suras dvylika žmonių, nieko nežinančių apie šią bylą? 
Visi, kuriuos pažįstu, turi kokią nors nuomonę, ir, velniai rautų, galite 
būti tikri, kad kiekvienas afrikietis šimtas mylių aplinkui kombinuoja 
pasipelnyti. Girdėjau, Sistrankas siekia perkelti bylą nagrinėti į Memfį. 

— Iš valstijos jos negalima perkelti, bukagalvi, — paaiškino 
advokatas. — Bet Sistrankas pareikalavo pakeisti nagrinėjimo vietą. 

— Argi Džeikas nemėgino perkelti Heilio bylos kitur? Į draugiš- 
kesnę apygardą, su daugiau juodaodžių rinkėjų? 

— Taip, bet teisėjas Nuzas nesutiko. Nors Heilio byla buvo kur 
kas stambesnė nei šita. 

— Galbūt. Bet ant plauko nekabojo dvidešimt milijonų baksų. 

Seniokas demokratas paklausė advokato: 

— Manote, Džeikas tai moteriai laimės bylą? 

Visi sekundę nuščiuvo ir sužiuro į advokatą. Tokį patį klausimą 


* 


Kalbama apie labai populiarų kasmetį nacionalinės amerikietiškojo futbolo profesio- 
nalų lygos finalą. 

per pastarąsias tris savaites, kai sėdėdavo prie to paties staliuko, jis jau 
girdėjo mažiausiai keturis kartus. 

— Dar neaišku, — rimtai atsakė jis. — Jeigu teismo salėje bus 
Sistrankas, jie niekaip nelaimės. Jeigu būtų tik Džeikas, tuomet duo- 
čiau jam šansų penkiasdešimt prieš penkiasdešimt. 

Ir taip pasakė advokatas, niekada nevaikščiojantis į teismą. 

— Girdėjau, šiomis dienomis jis įgijo slaptą ginklą. 

— Kokį? 

— Kalbama, Lusjenas Vilbanksas sugrįžo prie advokato stalo. Ir 
ne gerti. Neva šlaistosi po Džeiko kontorą. 

Advokatas patvirtino: 

— Taip, Lusjenas sugrįžo. Mačiau jį teismo rūmuose knaisiojan- 
tis po senas žemės kadastro bylas ir testamentus. Nė truputėlio nepa- 
sikeitęs. 

— Liūdna girdėti. 

— Atrodė blaivas? 

— Kažkiek. 

— Tikrai Džeikas jo neprileis bent kiek arčiau prie prisiekusiųjų. 

— Abejoju, ar teisėjas Etlis išvis jį įsileis į teismo salę. 

— Juk jis negali praktikuoti teisės, ar ne? 

— Ne, Lusjenui visam laikui uždrausta verstis advokato praktika, 
o jo atveju tai reiškia, kad turės laukti aštuonerius metus, kol galės 
paduoti prašymą sugrąžinti į profesiją. 

— Visam laikui, bet aštuoneriems metams? 

— Aha. 

— Nėra logikos. 

— Toks įstatymas. 

— Įstatymas, įstatymas. 

— Kas pasakė: „Pirmiausia mes turėtume išžudyti visus advoka- 
tus? 

— Regis, Šekspyras. 

— O aš maniau, Folkneris. 

Į tai advokatas pareiškė: 

— Kai pradedame cituoti Šekspyrą, man metas pasišalinti. 

Iš Parčmeno paskambino Floidas Grinas. Trimis prieš du balsais 
probacijos komisija nusprendė Denį Joukį išleisti į laisvę. To niekaip 
nepaaiškino. Floidas išsakė kelias miglotas užuominas apie mįslin- 
gą probacijos komisijos veiklą. Džeikas žinojo valstijoje egzistuojant 
nešvarią tradiciją „už lygtinį paleidimą — grynaisiais“, bet niekaip 
negalėjo patikėti, kad Joukių šeima būtų tokia sumani, jog sugebėtų 
sėkmingai papirkti. 

Po dešimties minučių su tokia pačia žinia paskambino Ozis ir lei- 
do suprasti, kad negali patikėti ir yra nusivylęs. Džeikui jis pažadėjo 
rytoj pats asmeniškai nuvažiuoti į Parčmeną ir pasiimti Denį. Turės 
pustrečios valandos automobilyje su tuo bernu ir kaip įmanoma pri- 
grasins jį nekelti kojos į Klantono ribas. 

Džeikas jam padėkojo ir paskambino Karlai. 

Rufusas Baklis pastatė savo nuvažinėtą kadilaką kitoje aikštės 
pusėje, kuo toliau nuo Džeiko kontoros. Minutėlę sėdėjo automobily- 
je prisimindamas, kaip nekenčia Klantono miestuko, jo teismo rūmų, 
rinkėjų ir ypač — savo praeities tenai. Buvo metas, ir ne per seniausiai, 
kai rinkėjai jį garbino, o jis laikė juos savo pagrindo dalimi, pamatu, 
nuo kurio atsispirs valstijos masto kovai dėl gubernatoriaus posto, o 
iš ten — na, kas žino? Jis buvo jų apygardos prokuroras, jaunas, ar- 
šiai puolantis kaltintojas su pistoletu prie kiekvienos šlaunies, kilpa 
rankoje ir nė kiek nesibijantis bloguolių. Suraskite juos, atitempkite 
į teismą, o paskui žiūrėkite, kaip Rufusas juos pakabina. Jis smarkiai 
agituodavo už save, remdamasis 90 procentų pasiekiamais apkaltina- 
maisiais nuosprendžiais, ir buvo mylimas čionykščių. Tris kartus jie jį 
išrinko triuškinama balsų persvara, bet paskutinį sykį, pernai, kai visų 
mintyse dar buvo šviežias skaudus verdiktas Heilio byloje, gerieji For- 
do apygardos žmonės nuo savo prokuroro nusisuko. Taip pat žiauriai 
jis pralaimėjo administracinėse Tailerio, Milberno ir Van Bjureno apy- 
gardose, taigi beveik visoje 22-ojoje teisminėje apygardoje, nors gim- 
tosios Polko administracinės apygardos žmoneliai, vangiai slinkdami 
prie balsadėžių, jam suteikė apgailėtiną 60 balsų persvarą. 

Jo, kaip valstijos pareigūno, karjera pasibaigė, nors keturiasde- 
šimties metų amžiaus Rufusas kartais sugebėdavo save įtikinti, kad 
ateitis dar yra, kad tebesąs reikalingas. Kam reikalingas ir dėl ko, ne- 
buvo tikras. Žmona grasino jį palikti, jeigu kada nors vėl pasiskelbs 
kandidatu į bet kokį postą. Dešimt mėnesių pasikrapštinėjęs mažutėje 
tykioje kontoroje ir pro langą stebėdamas menką judėjimą Pagrindi- 
ne gatve, Rufusas jautėsi nuobodžiaujantis, pralaimėjęs, prislėgtas ir 
besikraustantis iš proto. Bukerio Sistranko telefono skambutis buvo 
kaip stebuklas, ir Rufusas griebėsi progos mestis į kokį nors ginčą. Tai, 
kad priešas bus Džeikas, bylai tik pridėjo įdomumo. 

Baklis atidarė dureles, išlipo ir vylėsi, kad niekas jo neatpažins. 
Kaip galingasis nupuolęs. 

Fordo apygardos teismo rūmai atsidaro 8.00, ir po penkių minu- 
čių Rufas įėjo pro paradines duris kaip daug kartų anksčiau — kitame 
gyvenime. Tuomet jį gerbė, net bijojo. Dabar niekas į jį nekreipė dėme- 
sio, išskyrus šiek tiek pavėluotą durininko žvilgsnį, beveik bylojantį: 
„Sakykit, ar tik jūsų nepažįstu?“ Jis užskubėjo laiptais ir liko paten- 
kintas, kad rado pagrindinę teismo salę neužrakintą ir nesaugomą. 
Svarstomasis posėdis buvo paskirtas 9.00, ir Rufusas salėje atsidūrė 
pirmas. Taip buvo sumanyta tyčia, nes jis ir ponas Sistrankas turėjo 
parengę planą. 

Tai buvo tik trečias jo sugrįžimas po Heilio proceso, ir siaubas šį 
pralaimėjus smarkiai smogė žemiau juostos. Vos tik įžengęs pro pla- 
čias dvivėres duris jis stabtelėjo ir apžvelgė tuščios, baisios salės er- 
dvę. Keliai sulinko, lyg būtų iš kempinės, ir sekundę jis išsigando, kad 
nualps. Užsimerkė ir išgirdo verdiktą skaitančios teismo sekretorės 
Džinos Gilespi balsą: „Pagal kiekvieną kaltinimo punktą prisiekusieji 
pripažįsta teisiamąjį nekaltu, nes veikė nepakaltinamos būklės.“ Kas 
per teisingumo klaida! Betgi negali šaltakraujiškai nušauti du vaiki- 
nus, o paskui pasakyti, kad jie to nusipelnė. Ne, privalai surasti teisinį 
motyvą tam padaryti, o Džeikas Brigansas tegalėjo pasiūlyti nepakal- 
tinamumo būklę. 

Matyt, to užteko. Kai nužudė tuos vaikinus, Karlas Li Heilis buvo 
toks pat psichiškai sveikas kaip bet kuris kitas žmogus. 

Slinkdamas pirmyn Rufusas prisiminė kilusį teismo salėje pra- 

garą, kai Heilio šeimyna ir visi jų draugai tiesiog pašėlo. Kalbėti apie 
nepakaltinamumą! Po kelių sekundžių teismo rūmus supanti minia 
pratrūko ovacijomis, kai vienas vaikis žmonėms sušuko: „Nekaltas! 
Nekaltas!“ 

Pasiekus barjerą, Rufusui pavyko suimti save į rankas. Turi at- 
likti darbą ir mažai laiko — tam pasirengti. Kaip ir kiekvienoje teis- 
mo salėje, tarp barjero arba tvorelės ir teisėjo katedros stovi du dideli 
stalai. Jie identiški, bet iš esmės skirtingi. Stalas iš dešinės — vieta, 
kur baudžiamojoje byloje įsitaiso kaltintojas (jo sena teritorija) arba 
civilinėje byloje — ieškovas. Šis stalas yra visai netoli prisiekusiųjų ap- 
tvaro, tad per bylos nagrinėjimą jis, Rufusas, visada jausdavosi arčiau 
savo liaudies. Už dešimties pėdų prie kito stalo sėdi gynyba, skirta tiek 
baudžiamųjų, tiek civilinių bylų atvejams. Daugelio advokatų, savo 
karjeras leidusių teismo salėse, nuomone, vieta, kur sėdi — svarbu. Iš 
to duodama suprasti apie galią arba jos stygių. Tai leidžia kai kuriems 
advokatams arba bylininkams būti daugiau — arba mažiau — mato- 
miems prisiekusiųjų, kurie visada stebi. Kai kada tai gali būti scena, 
kurioje vyksta Dovydo ir Galijoto kova, kai vienišas advokatas ir jo su- 
luošintas klientas stoja prieš daugybę korporatyvinių kostiumuočių, 
arba kai koks nors palaužtas teisiamasis susiduria su valstijos žmonių, 
atstovaujamų kaltintojo, galia. Vieta, kur sėdi, svarbi dailioms advoka- 
tėms trumpais sijonėliais ir prisiekusiųjų aptvarui, užpildytam vyrų, ir 
lygiai taip pat svarbi tariamiems kaubojams smailianosiais aulinukais, 
slampinėjantiems šaligatviais prie vaistinių“ ir gatvės kampų. 

Kaip prokuroras, Rufusas niekada nesukdavo sau galvos dėl vie- 
tos, kur sėdės, nes tai nebūdavo svarbiausia. Tačiau ginčai dėl testa- 
mentų pasitaikydavo retai, tad jis ir ponas Sistrankas priėmė sprendi- 
mą: jeigu tik bus įmanoma, juodu užsiims stalą, kuriuo naudodavosi 
prokuroras ir ieškovas — esantį arčiausiai prisiekusiųjų, ir įsitvirtins 
kaip testamento proponentų tiesos balsas. Džeikas Brigansas veikiau- 
siai mojuos kumščiais, bet turės su tuo susitaikyti. Metas nustatyti 
tikruosius vaidmenis, ir kadangi jų klientas yra Seto Habardo paskuti- 


* Jungtinėse Valstijose — vaistinė (angl. drugstore) turi platesnę reikšmę: smulki par- 


duotuvėlė, kur prekiaujama ne tik nereceptiniais vaistais, bet ir ledais, vaisvandeniais, saldai- 
niais ir pan. 

nės valios ir visiškai galiojančio testamento beneficiantas, jie apibrėš 
savo pretenzijas. 

Rufusas asmeniškai, slapčia, dėl šios strategijos nebuvo toks tik- 
ras. Jis gerai žinojo prakilniojo Rubeno V. Etlio legendą: šis seniau- 
sias, labiausiai prityręs ir dažnai kaprizingas Misisipės valstijos teis- 
mų kancleris pirmininkaudavo posėdžiams geležine ranka ir dažnai 
skeptiškai žiūrėdavo į advokatus iš kitur. Tačiau Sistrankui knietėjo 
susiremti ir primesti savo strategiją. Kad ir kas atsitiktų, bus įdomu, ir 
jis, Rufusas, visame tame dalyvaus. 

Jis greitai pertvarkė kėdes prie dešiniojo stalo, palikdamas tris, 
o kitas nustumdamas į vieną šoną. Iškrovė storą portfelį ir paskleidė 
popierius bei bloknotus po visą stalo paviršių, lyg būtų čia buvęs jau 
kelias valandas ir jo lauktų visa diena sunkaus darbo. Pasikalbėjo su 
ponu Pitu, šerifo pavaduotoju ir teismo salės tvarkdariu, kol šis pildė 
grafinus atšaldytu vandeniu. Kadaise, senais gerais laikais, juodu su 
ponu Pitu būtų šnektelėję apie orus, bet liūtys Rufuso nebedomino. 

Tyliai įėjo Dumasas Li ir atpažinęs Baklį patraukė tiesiai prie jo. 
Ant kaklo jam kabojo fotoaparatas, o rankoje turėjo parengtą bloknotą 
citatoms užsirašyti. 

— Sakykit, pone Bakli, kas jus čia atpūtė? — paklausė Dumasas, 
tačiau jo žodžiai buvo nuleisti negirdom. — Kaip suprantu, esate vie- 
tinis Letės Leng patarėjas, tiesa? 

— Jokių komentarų, — atkirto Rufusas, rūpestingai dėliodamas 
kažkokius aplankus ir niūniuodamas sau po nosimi. 

Iš tiesų daug kas pasikeitę, pagalvojo Dumasas. Seniau Rufusas 
būtų nusilaužes sprandą, kad tik gautų pakalbėti reporteriui, ir niekas 
tarp prokuroro ir fotoaparato neįsiterpdavo. 

Dumasas nuklydo šalin, kažką tarstelėjo ponui Pitui, tačiau šis at- 
rėžė: 

— Pašalinkite iš čia tą fotoaparatą. 

Taigi Dumasas išslinko iš salės ir nuėjo į lauką, kur su savo kolega 
laukė vildamiesi, kad galbūt pamatys juodąjį rolsroisą. 

Veidas Lanyras atvyko su savo kolega Lesteriu Čilkotu. Jie linkte- 
lėjo Bakliui, pernelyg užsiėmusiam, kad kalbėtų, ir pralinksmėjo pama- 
tę jo okupuotą ieškovo stalą. Paskui irgi įniko į svarbų darbą: iškrauti 

sunkius portfelius ir pasiruošti kovai. Po kelių minučių prie barjero 
pasirodė Stilmanas Rašas su Semu Larkinu ir savo perpus kolegoms 
mestelėjo „sveiki“. Jie buvo toje pačioje teismo salės pusėje ir įrodinės 
daugelį tokių pačių argumentų, bet šioje ankstyvoje konflikto stadijoje 
dar neketino pasitikėti vieni kitais. Pamažu rinkosi žiūrovai, ir teis- 
mo salė dūzgė tyliu nerimastingų pasisveikinimų ir paskalų gaudesiu. 
Tarp jų maišėsi keli uniformuoti šerifo pavaduotojai, skaldydami juo- 
kelius ir sveikindamiesi su atėjusiaisiais. Vienu pulku atvyko Janas, 
Ramona bei jų vaikai ir atsisėdo toli kairėje už savo advokatų ir kaip 
įmanoma toliau nuo įsitaisiusiųjų kitoje pusėje. Landūs advokatai lū- 
kuriavo apie teisėjo katedrą, lyg būtų turėję išdėstyti teismui kokį nors 
reikalą, ir juokavo su klerkais. Galiausiai prasidėjo dramos veiksmas, 
kai pro duris įsigrūdo Bukeris Sistrankas su savo palyda, užkimšdami 
praėjimą ir įlėkdami į teismo salę, lyg ta būtų rezervuota tik jiems. Už 
parankių su Lete jis vedė savo kompaniją praėjimu, rūsčiai žvelgdamas 
į visus kitus, kad niekas nedrįstų nė prasižioti, ir kaip visada ieško- 
damas konflikto. Jis pasodino Letę į pirmą eilę, pagrečiui su Simeo- 
nu ir jos vaikais, be to, jauną storasprandį juodaodį juodu kostiumu, 
juodais marškiniais ir kaklaraiščiu pastatė priekyje kaip sargybinį, lyg 
staiga nežinia iš kur galėtų užpulti arba samdyti žudikai, arba gerbėjai. 
Aplinkui Letę išsidėstė visokie giminaičiai — tetos, dėdės, sūnėnai ir 
dukterėčios, kaimynai, taip pat ir rinktiniai geranoriai. 

Baklis stebėjo šį paradą ir vos pajėgė slopinti įtarumą. Dvylika 
metų šioje pasaulio dalyje jis žiūrėdavo į akis prisiekusiesiems. Mo- 
kėdavo juos parinkti, perprasti, numatyti jų laikyseną, kalbėti jiems 
ir netgi vadovauti, tad akimirksniu suprato, kad Bukeris Sistrankas 
ir jo įprasta vaidyba „Didelis, Juodas ir Smarkus“ šioje teismo salėje 
neišdegs. Rimtai — asmens sargybinis? Letė buvo prasta aktorė. Pri- 
mokyta atrodyti niūri, net liūdna, gedinti, lyg brangusis velionis jos 
draugas būtų iškeliavęs į aną pasaulį ir jai palikęs teisėtą paveldėjimą, 
į kurį dabar kėsinasi godūs baltieji giminaičiai. Tad stengėsi atrodyti 
nuskriausta, užgauta. 

Sistrankas su savo partneriu Kendriku Bostu nuėjo už barjero ir 
rimtai pasisveikino su jų pasitelktu patarėju ponu Bakliu. Jie papildė ant 
geidžiamo stalo šlamšto krūvą, visiškai nekreipdami dėmesio į advoka- 
tus kitoje pusėje. Laikrodžio rodyklės artėjo prie 7.45, ir salė pildėsi. 

Džeikas įžengė pro šonines duris ir iškart pastebėjo, kad jo vieta 
jau užimta. Paduodamas ranką jis pasisveikino su Veidu Lanyru, Stil- 
manu Rašu ir kitais testamento oponentų advokatais. 

— Panašu, kad turime šiokią tokią problemą, — Stilmanui pasa- 
kė jis, linktelėdamas į Baklį ir advokatus iš Memfio. 

— Sėkmės, — palinkėjo Stilmanas. 

Džeikas staigiai nusprendė vengti konfrontacijos. Jis išsmuko iš 
salės ir nusigavo atgal į teisėjo kabinetą. 

Heršelis Habardas atvyko su dviem savo vaikais ir keliais drau- 
gais. Jie atsisėdo šalia Jano ir Ramonos. Laikrodžio rodyklėms artė- 
jant prie 9.00, teismo salė nurimo. Buvo beveik visiškai segreguota: 
juodieji vienoje pusėje, baltieji — kitoje. Žinoma, Lusjenas sėdėjo juo- 
dųjų pusėje, pačiame gale. 

Džeikas sugrįžo ir atsistojo vienas prie durų šalia prisiekusiųjų 
aptvaro. Su niekuo jis nesikalbėjo, bet užtat dėjosi nerūpestingai sklai- 
dantis kažkokį dokumentą. 9.05 ponas Pitas riktelėjo: 

— Visiems stot, teismas eina! 

Ir į salę įžengė teisėjas Etlis, jam iš paskos vilkosi sena išblukusi 
juoda mantija. Įsitaisęs savo vietoje, jis pasakė: 

— Prašom sėstis. 

Paskui apsidairė po salę. Vis dairėsi ir dairėsi, raukėsi ir raukėsi, 
bet nepratarė nė žodžio. Žvilgtelėjo į Džeiką, sužioravo akimis į Baklį, 
Sistranką ir Bostą, galiausiai pasiėmė popieriaus lapą ir garsiai per- 
skaitė advokatų sąrašą; visi dalyvavo ir prisistatė — iš viso dešimt. 

Etlis prisitraukė dar arčiau mikrofoną ir prabilo: 

— Pirmiausia šiek tiek ūkinės ruošos. Pone Bakli, jūs įregistravo- 
te paraišką dalyvauti šiame reikale kaip čionykštis Memfio kontoros 
„Sistrankas ir Bostas“ patarėjas, teisingai supratau? 

Baklis, visada norintis būti išgirstas, pašoko ant kojų. 

— Taip, jūsų prakilnybe, — patvirtino. — Ir aš norėčiau... 

— Atleiskite. O ponas Brigansas įregistravo priešingą prašymą, 
kurį pagrindė jūsų patirties, įgūdžių ir tokių dalykų išmanymo stoka, 
teisingai? 

— Visiškai nerimtas prieštaravimas, jūsų prakilnybe, kaip pats 
galite aiškiai matyti. Šioje valstijoje advokatui nebūtina... 

— Atleiskite, pone Bakli. Jūs įregistravote paraišką dalyvauti by- 
loje, o ponas Brigansas paprieštaravo, ir tai reiškia, kad aš turiu dėl šio 
prieštaravimo apsispręsti. Kol kas aš to dar nepadariau, ir iki to laiko 
jūs nesate tinkamai pripažintas oficialiu advokatu šioje byloje. Supran- 
tate mane? 

— Jūsų prakilnybe, pono Briganso prieštaravimas toks nerimtas, 
kad nusipelno sankcijų. Tiesą sakant, aš jau rengiu reikalavimą pritai- 
kyti sankcijas. 

— Negaiškite tuščiai laiko, pone Bakli. Atsisėskite ir atidžiai ma- 
nęs klausykitės. 

Etlis palaukė, ko! Baklis atsisėdo. Tamsios teisėjo akys susiaurėjo, 
o gilios raukšlės kaktoje dar labiau išryškėjo. Jis niekada neprarasdavo 
šalto kraujo, bet sugebėdavo blykstelėti pykčiu, kuris įvarydavo baimę 
visiems advokatams penkiasdešimt jardų aplinkui. 

— Jūs nesate tinkamai pripažintas priešais šį teismą, pone Bakli, 
taip pat neijūs, pone Sistrankai, nei jūs, pone Bostai. Tačiau užvaldėte 
mano teismo salę ir užsiėmėte vietas. Jūs nesate šio palikimo advoka- 
tai. Toks yra ponas Brigansas, mano deramai ir oficialiai patvirtintas. 
Kurią nors dieną jūs galbūt tapsite šio testamento proponentų advo- 
katais, bet kol kas dar tokie nesate. 

Jis tarė žodžius lėtai, aiškiai, griežtai, ir juos buvo nesunku sekti. 
Jie aidėjo po teismo salę ir visiškai užvaldė klausytojų dėmesį. 

Džeikas nepajėgė paslėpti šypsenos. Visai nenumanė, kad jo ne- 
rimtas, įžeidus ir netgi studentiškas pasipriešinimas Bakliui pasirodys 
toks naudingas. 

Teisėjas Etlis visu garu varė toliau: 

— Oficialiai jūs čia nedalyvaujate, pone Bakli. Kodėl gi užsiėmėte 
tokią autoritetingą poziciją? 

— Na, jūsų prakilnybe... 

— Prašom atsistoti, kai kreipiatės į teismą! 

Baklis metėsi aukštyn, susitrenkdamas kelį į stalo lentyną ir tuo 
pat metu iš paskutiniųjų stengdamasis išsaugoti nors šiek tiek orumo. 

— Na, jūsų prakilnybe, niekada nemačiau bylos, kurioje deramai 
licencijuoto advokato dalyvavimui būtų paprieštarauta taip visiškai be 
pagrindo, taigi pamaniau, kad jūs iškart tai atmesite ir mes galėsime 
pereiti prie kur kas svarbesnių dalykų. 


194 


— Klaidingai pamanėte, pone Bakli, ir įsivaizdavote, kad jūs ir 
jūsų kolegos advokatai iš Memfio galite čia įžygiuoti ir užvaldyti testa- 
mento proponentų bylą. Man tas nepatinka. 

— Na, kancleri, patikinu teismą... 

— Sėskitės, pone Bakli. Susirinkite daiktus ir užimkite vietą štai 
ten, prisiekusiųjų aptvare. 

Ilgų kaulėtu pirštu teisėjas Etlis rodė apytikriai Džeiko pusėn. 
Baklis nepajudėjo iš vietos. Užtat suskubo jo kolega. 

Bukeris Sistrankas atsistojo, plačiai išskėtė rankas ir žemu, sod- 
riu, griausmingu balsu prašneko: 

— Jūsų prakilnybe, jeigu teismas leis, turiu pasakyti, kad tai gana 
absurdiška. Čia formalus reikalas, kurį mes galime sutvarkyti bema- 
tant. Nereikia taip pernelyg jautriai reaguoti. Mes visi protingi žmo- 
nės, visi stengiamės siekti teisingumo. Ar galiu pasiūlyti, kad iš pat 
pradžių būtų apsvarstytas klausimas dėl pono Baklio teisės dalyvauti 
šioje byloje kaip vietiniam patarėjui? Jūsų prakilnybe, juk tikrai ma- 
tote, kad prieštaravimas, įregistruotas čia esančio jaunojo pono Bri- 
ganso, nieko vertas ir turėtų būti iškart atmestas. Juk tai suprantate, 
teisėjau, tiesa? 

Teisėjas Etlis tylėjo ir niekuo neišsidavė akimis. Po kelių slogių 
sekundžių iš katedros pažvelgė į teismo sekretorę. 

— Pasižiūrėkite, ar rūmuose yra šerifas Volsas. 

Toks nurodymas galbūt būtų išgąsdinęs Rufusą Baklį ir galbūt 
pralinksminęs Džeiką bei advokatus kitoje pusėje, bet Bukerį Sistran- 
ką supykdė. Įręžęs nugarą jis pareiškė: 

— Jūsų prakilnybe, aš turiu teisę kalbėti. 

— Dar ne, neturite. Prašom sėstis, pone Sistrankai. 

— Protestuoju prieš tokį toną, jūsų prakilnybe. Aš atstovauju šio 
testamento beneficiantei, poniai Letei Leng, ir mano pareiga ginti jos 
interesus visais atvejais. 

— Sėskitės, pone Sistrankai. 

— Manęs nenutildysite, jūsų prakilnybe. Ne per seniausiai, dar 
prieš kelerius metus, šioje pačioje teismo salėje tokiems advokatams 
kaip aš nebuvo leidžiama kalbėti. 

— Sėskitės, kol jūsų neapkaltinau nepagarba teismui. 

— Negrasinkite man, teisėjau, — atkirto Sistrankas, žingtelėda- 
mas iš už stalo. — Turiu teisę kalbėti, pasisakyti savo klientės vardu 
ir nesileisiu tildomas kažkokių mįslingų formalumų jūsų procesinėse 
taisyklėse. 

— Sėskitės, kol jūsų neapkaltinau nepagarba teismui. 

Sistrankas žengė dar vieną žingsnį į priekį, o advokatai ir visi kiti 
salėje spoksojo negalėdami patikėti. 

— Aš nesisėsiu, — piktai atrėžė jis, ir Džeikas pamanė, kad 
Sistrankas kraustosi iš proto. — Kaip tik dėl to aš ir įregistravau prašy- 
mą, kad jūs nusišalintumėte. Man ir daugeliui kitų akivaizdu, jog šioje 
byloje esate rasistiškai nusistatęs ir mano klientė niekaip nesulauks 
sąžiningo teismo. Dėl to mes įregistravome prašymą bylos nagrinė- 
jimą perkelti kitur. Surasti nešališkus prisiekusiuosius štai čia, šiame 
mieste, na, neįmanoma. Teisingumas reikalauja, kad ši byla būtų na- 
grinėjama kitoje teismo salėje ir kito teisėjo. 

— Jūs reiškiate nepagarbą teismui, pone Sistrankai. 

— Man nesvarbu. Padarysiu viską, ko reikės, kovodamas už 
savo klientę, ir jeigu man teks eiti iki federalinio teismo, kad galėtu- 
me užsitikrinti sąžiningą bylos nagrinėjimą, ketinu taip ir pasielgti. 
Įregistruosiu federalinį ieškinį prieš kiekvieną, kuris stos man sker- 
sai kelio. 

Du teismo rūmų tvarkdariai, šerifo pavaduotojai, pamažu artėjo 
prie Sistranko. Staiga jis apsisuko ir parodė pirštu į vieną. 

— Nelieskite manęs, jeigu nenorite būti įvardyti federaliniame 
ieškinyje. Nesiartinkite! 

— Kur šerifas Volsas? — paklausė teisėjas Etlis. 

Kryptelėjusi galva sekretorė atsakė: 

— Čia. 

Pro duris pasirodė Ozis. Lydimas savo pavaduotojo Vilio Hasting- 
so, jis atlėkė praėjimu. Teisėjas Etlis pastukseno savo plaktuku ir pasakė: 

— Pone Sistrankai, jūs parodėte nepagarbą teismui, ir aš įsakau 
Fordo apygardos šerifui jus uždaryti į areštinę. Šerife Volsai, prašom 
jį išvesti. 

— Jūs negalite taip elgtis! — suriko Sistrankas. — Esu licenci- 
juotas advokatas ir galiu praktikuoti Jungtinių Valstijų Aukščiausiaja- 

me Teisme. Čia atvykau atstovauti savo klientei. Man talkina vietinis 
patarėjas. Negalite šitaip elgtis, jūsų prakilnybe. Tai diskriminacija ir 
išankstinis nusistatymas prieš mano klientę. 

Ozis jau buvo visai arti ir pasirengęs smogti, jeigu prireiks. Taip 
pat buvo ir trimis coliais aukštesnis, dešimčia metų jaunesnis, tris- 
dešimčia svarų sunkesnis, ginkluotas. Jo veidas nekėlė abejonių, kad 
pasidžiaugs geromis grumtynėmis priešais namų publiką. Sugriebė 
Sistranką už alkūnės ir trumpą mirksnį pajuto pasipriešinimą. Ozis 
spustelėjo ir paliepė: 

— Rankas už nugaros. 

Šiuo metu Bukeris Sistrankas pasiekė, ko troško. Subtiliai pasi- 
stengdamas suvaidinti dramą, jis nuleido galvą, bloškė sau už nugaros 
rankas ir iškentė pažeminimą būti areštuotam. Žvilgtelėjo į Kendriką 
Bostą. Kai kas iš buvusių visai šalia vėliau tvirtins matę įžūlią šypse- 
nėlę; kiti — ne. Apsuptas šerifo pavaduotojų Sistrankas buvo išgrūstas 
pro barjerą ir palydėtas tolyn praėjimu. Eidamas pro Letę, garsiai metė: 

— Aš jiems dar parodysiu, Lete. Nesijaudinkite. Tie rasistai nie- 
kada negaus jūsų pinigų. Tik tikėkite manimi. 

Jį išstūmė dar toliau praėjimu ir paskui pro duris. 

Dėl kažkokių priežasčių, kurių niekas taip ir nesupras, Rufusas 
Baklis pasijautė esąs priverstas ką nors pasakyti. Jis atsistojo ir mirti- 
noje salės tyloje pareiškė: 

— Jūsų prakilnybe, jeigu teismas neprieštaraus, privalau pasaky- 
ti, kad tai mus stato į aiškiai nepalankesnę padėtį. 

Teisėjas Etlis žvilgtelėjo į vieną iš pasilikusių šerifo pavaduotojų, 
pirštu parodė į Baklį ir paliepė: 

— Suimkite ir jį. 

— Ką? — žioptelėjo Baklis. 

— Manau, ir jūs parodėte nepagarbą teismui, pone Bakli. Prašom 
Jį išvesti. 

— Betgi kodėl, jūsų prakilnybe? 

— Esate nepagarbus, taip pat ir pasipūtęs, nemandagus, arogan- 
tiškas ir dar daug koks. Palikite salę! 

Rufusui uždėjo antrankius. Jo veidas išblyško, akys paklaiko. Jis, 
Rufusas Baklis, buvęs apygardos prokuroras ir aukščiausių įstatymų 

laikymosi, moralumo ir etinio elgesio standartų simbolis, ištempia- 
mas kaip paprasčiausias nusikaltėlis. 

Džeikas kovojo su noru paploti. 

— Ir pasodinkite jį į tą pačią kamerą su savo kolega, — į mikro- 
foną subaubė Etlis, Rufui kliūvančiomis kojomis žengiant praėjimu, 
beviltišku veidu ieškant draugų. 

Kai durys užsitrenkė, visi atsikvėpė, gaudydami deguonį, kad ir 
kiek mažai jo buvo likę salėje. Nė neabejodami, kad ką tik tapo liudi- 
ninkais to, ko daugiau niekada nebepamatys, advokatai ėmė mainytis 
pajuokiamais žvilgsniais. Teisėjas Etlis neva kažką užsirašinėjo, o visi 
kiti bandė kvėpuoti. Galiausiai, pakėlęs akis, jis paklausė: 

— Taigi, pone Bostai, ar turite ką nors pasakyti? 

Ponas Bostas neturėjo. Mintyse labai daug kas kirbėjo, bet, atsi- 
žvelgdamas į nuotaiką salėje, išmintingai papurtė galvą — ne. 

— Gerai. Dabar turite apie pusę minutės šiam stalui patuštinti ir 
pačiam persikelti štai ten — į prisiekusiųjų aptvarą. Pone Brigansai, 
gal teiktumėtės užimti mano teismo salėje jums deramą vietą? 

— Mielai, jūsų prakilnybe. 

— Kai geriau pagalvojau, nusprendžiau padaryti dešimties minu- 
čių pertrauką. 


Ozis Volsas turėjo humoro jausmą. Už teismo rūmų stovėjo ketu- 
ri tirštai paženklinti patruliniai automobiliai, visi gausiai išdažyti žo- 
džiais ir numeriais, apkarstyti antenomis ir švyturėliais. Tarnybinia- 
me koridoriuje surinkęs savo žmones aplink du nepagarbius advoka- 
tus, jis paskubomis priėmė sprendimą, kad šie turėtų važiuoti drauge. 

— Pasodinkite juos į mano automobilį, — įsakė. 

— Aš iškelsiu jums ieškinį, — dešimtą kartą pagrasino Sistrankas. 

— Mes turime advokatų, — atšovė Ozis. 

— Bylinėsiuos su kiekvienu iš jūsų, raudonsprandžiai klounai. 

— Ir mūsų advokatai nesėdi už grotų. 

— Federaliniame teisme. 

— Mėgstu federalinį teismą. 

Sistranką ir Baklį išstūmė laukan ir įgrūdo ant užpakalinės Ozio 

didžiulio rudo fordo sėdynės. Dumasas Li su savo šutve pyškino foto- 
aparatais. 

— Surenkime jiems paradą, — savo vyrams pasiūlė Ozis. — Su 
šviesomis, be sirenų. 

Ozis atsisėdo prie vairo, užvedė variklį ir pajudėjo iš vietos — lė- 
tai, lėtai. 

— Kada nors anksčiau važiavote ant užpakalinės sėdynės, Rufusai? 

Baklis nesiteikė atsakyti. Sėdėjo kaip įmanydamas žemiau tiesiai 
už šerifo ir pasislėpęs per lango kraštą spoksojo, kol jie slinko aplink 
aikštę. Trys pėdos į dešinę nuo jo Bukeris Sistrankas nepatogiai sėdėjo 
surakintomis už nugaros rankomis ir toliau burnojo: 

— Turėtumėte savęs gėdytis, kad šitaip elgiatės su į save panašiu 
broliu. 

— Taip pat elgiamės ir su baltaisiais, — atsakė Ozis. 

— Jūs pažeidžiate mano pilietines teises. 

— Ojūs savo burna — manąsias. Nagi, užsičiaupkite, arba aš jus 
užrakinsiu po areštine. Mes ten turime nedidelį rūsį. Jūs jį matėte, 
Rufusai? | 

Vėlgi Rufusas nusprendė nutylėti. 

Jie dusyk apsuko aikštę, paskui zigzagais nuvažiavo kelis kvar- 
talus. Paradui vadovavo Ozis, o kiti automobiliai sekė iš paskos. Mat 
Ozis norėjo suteikti Dumasui laiko įsitaisyti prie areštinės, ir kai jie 
atvyko, reporteris spragsėjo nuotraukas vieną po kitos. Sistrankas ir 
Baklis buvo ištempti iš Ozio automobilio ir pamažu takeliu priešais 
pastatą nuvesdinti į areštinę. Ten su jais elgėsi kaip su visais naujai 
suimtaisiais — nufotografavo, paėmė pirštų atspaudus, uždavė šimtą 
klausimų protokolui, atėmė visus daiktus ir davė drabužių pamainą. 

Po keturiasdešimt penkių minučių, kai sukėlė prakilniojo Rubeno 
V. Etlio pyktį, Bukeris Sistrankas ir Rufusas Baklis vienodais apygar- 
dos areštinės kombinezonais — išblukusiais oranžiniais su baltomis 
juostomis ant klešnių — sėdėjo ant savo metalinių lovų krašto ir žiūrė- 
jo į pajuodusį varvantį unitazą, kuriuo abiem teks dalytis. Dirstelėjęs 
pro grotas į jų ankštą kamerą, prižiūrėtojas paklausė: 

— Galjums, vaikinai, ko nors reikia? 

— Kuriuo laiku pietūs? — paklausė Rufusas. 

Bostą nutrėmus į prisiekusiųjų aptvarą, o tuo pat metu jo ben- 
drus apiforminant areštinėje, svarstymas prasidėjo ir baigėsi stulbi- 
namu greičiu. Nebesant kam argumentuoti būtinumo pakeisti bylos 
nagrinėjimo vietos ar teisėjo nušalinimo, tie prašymai buvo nepaten- 
kinti. Prašymas Džeiką pakeisti Rufusu Bakliu buvo atmestas beveik 
be žodžių. Teisėjas Etlis patenkino prašymą, kad teismas vyktų prie 
prisiekusiųjų, ir suteikė šalims devyniasdešimt dienų pradėti ir baigti 
atadangą*. Paskui tiesiai šviesiai paaiškino, kad ši byla jam yra pirmu- 
tinės svarbos ir neleisiąs jos vilkinti. Paprašė advokatų išsitraukti ka- 
lendorius ir juos privertė sutikti dėl bylos nagrinėjimo datos — 1989 
metų balandžio 3-ios, beveik už penkių mėnesių. 

Po trisdešimties minučių jis posėdį atidėjo iki kito karto ir din- 
go iš savo vietos. Publika atsistojo ir suūžė, o tuo metu advokatai su- 
sispietė ir mėgino pasitvirtinti, kas ką tik įvyko. Stilmanas Rašas pa- 
šnabždėjo Džeikui: 

— Manau, jums pasisekė, kad nesėdite areštinėje. 

— Neįtikima, — atsakė Džeikas. — Norite aplankyti Baklį? 

— Galbūt vėliau. 

Kendrikas Bostas nusivedė Letę ir jos žmones toliau į kampą, kur 
bandė juos patikinti, kad viskas vyksta kaip suplanuota. Daugelis at- 
rodė skeptiški. Jis kartu su asmens sargybiniu išsiskubino kaip įmano- 
ma greičiau ir nėrė per veją priešais teismo rūmus. Abu įšoko į juodąjį 
rolsroisą — asmens sargybinis taip pat buvo ir vairuotojas — ir nurū- 
ko į areštinę. Ozis jiems pasakė, kad lankymo teismas nesankcionavo. 
Bostas nusikeikė, išėjo ir nuvažiavo Oksfordo link — ten buvo įsikūręs 
artimiausias federalinis teismas. 


Iki priešpiečių Dumasas Li sukurpė tūkstantį žodžių ir medžiagą 
faksu išsiuntė vienam pažįstamam Memfio laikraščio reporteriui. Taip 


*  Parengtinis posėdis, kuriame bylos šalys viena kitai atidengia, ką turi — teikimus, 


dokumentus, faktus, kitą medžiagą, liudytojus (angl. discovery — Jungtinių Valstijų teisenos 
terminas). 

pat telegrafavo daugybę fotografijų. Kitą dieną jis tą pačią medžiagą 
nusiuntė į Tupelo ir Džeksono laikraščius. 


19 skyrius 


Žinia nutekėjo iš patikimo šaltinio ir žaibiškai pasklido po teismo 
rūmus ir aplinkui aikštę. Rytoj lygiai devintą ryto teisėjas Etlis toliau 
tęs posėdį ir savo įkalintiesiems suteiks galimybę atsiprašyti. Jau vien 
tik minčiai, kad Rufusą Baklį ir Bukerį Sistranką, tikėtina, surakintus 
grandinėmis, su guminiais dušo sandalais ir oranžiniais apygardos 
areštinės kombinezonais, atitemps į teismą, buvo neįmanoma atsi- 
spirti. 

Jų istorija darėsi vis patrauklesnė ir sukėlė entuziastingas paska- 
las bei spėliones. Bakliui tai buvo didžiulis pažeminimas. Sistrankui — 
ne daugiau, kaip tik kitas gyvenimo skirsnis. 

Rytinis Memfio laikraštis kiekvieną Dumaso reportažo žodį iš- 
spausdino pirmajame Metropolio kronikos skyriaus puslapyje, kartu su 
didžiulėmis dviejų antrankiais surakintų bendražygių advokatų, vakar 
paliekančių teismo rūmus, fotografijomis. Vien antraštė buvo verta 
Sistranko: Žymus Memfio advokatas įkalintas Misisipėje. Be stul- 
binamai tikslaus Dumaso straipsnio, dar buvo vienas mažesnis apie 
tai, kad firma „Sistrankas ir Bostas“ Oksfordo federaliniame teisme 
įregistravo peticiją dėl jų paleidimo habeas corpus pagrindu. Ją svars- 
tyti numatyta šiandien, 13.00. 

Džeikas sėdėjo savo balkone, iš kurio vėrėsi vaizdas į aikštę, drau- 
ge su Lusjenu gurkšnodamas kavą ir laukdamas atvažiuojant patrulių 
automobilių. Ozis buvo pažadėjęs paskambinti ir iš anksto informuoti. 

Lusjenas, neapkenčiantis — ir ne be pagrindo — ankstyvų ryt- 
mečių, atrodė stebėtinai žvalus ir šviesių akių. Tvirtino, jog geria ma- 
žiau ir mankštinasi daugiau, ir jis iš tiesų tą darė. Džeikui tikrai pasiro- 
dė, kad vis sunkiau jo išvengti savo (jųdviejų) kontoroje. 

— Niekada nemaniau, kad sulauksiu dienos, kai matysiu Rufusą 
Baklį išvelkamą su uždėtais antrankiais, — pasakė Lusjenas. 

— Gražu, tiesiog gražu, ir vis tiek sunku patikėti, — sutiko Džei- 


201 


kas. — Ketinu paskambinti Dumasui ir išsiaiškinti, ar galėčiau iš jo 
nusipirkti vedamo į areštinę Baklio fotografiją. 

— Taip ir padaryk, o kopiją padovanosi man. 

— Aštuonių iš dešimties colių formato rėmeliuose. Veikiausiai 
galėčiau jas pardavinėti. 

Roksei teko užkopti laiptais, įeiti į Džeiko kabinetą ir nužings- 
niuoti į balkoną, kur surado savo bosą. 

— Skambino šerifas Volsas, — pranešė ji. — Jie jau pakeliui. 

— Dėkui. 

Džeikas ir Lusjenas nuskubėjo per gatvę. Buvo neįmanoma ne- 
pastebėti, kad ir kitos teisininkų kontoros ištuštėjusios: advokatams 
aplinkui aikštę staiga atsirado neatidėliotinų reikalų teismo rūmuose. 
Vargšas Baklis turėjo tiek daug priešų. Teismo salė anaiptol nebuvo 
sausakimša, bet po ją maišėsi nemažai tų priešų. Buvo visiškai akivaiz- 
du, kad jie čia sugužėjo tik dėl vienos priežasties. Tvarkdarys šerifo 
padėjėjas paragino salę laikytis tvarkos, ir teisėjas Etlis oriai atsisėdo į 

— Atveskite jį. 

Šoninės durys atsidarė, ir pro jas įėjo Rufusas nesurakintais rie- 
šais ir čiurnomis. Išskyrus barzdos šerius ir netvarkingus plaukus, jis 
daugmaž atrodė toks pats, kaip ir vakar. Teisėjas Etlis pasirodė malo- 
ningas ir jam leido prieš posėdį persirengti drabužius: būtų buvę šiek 
tiek per daug nepatogu, jeigu jis įžengtų kalinio apranga. Atsižvelgda- 
mas į tai, kaip viskas buvo nušviesta rytiniuose laikraščiuose, teisė- 
jas paprasčiausiai negalėjo leisti, kad buvusį jo teismo salės pareigūną 
žmonės matytų tokiu apdaru. 

Sistranko nebuvo nė ženklo. Durys užsidarė, ir paaiškėjo, kad jis 
čia nedalyvaus. 

— Štai ten, pone Bakli, — teisėjas Etlis parodė į vietą tiesiai prie- 
šais katedrą. 

Baklis pakluso ir stovėjo gana bejėgiškai, visiškai vienas, pažemin- 
tas ir nugalėtas. Jis smarkiai gurktelėjo seiles ir pažvelgė aukštyn į tei- 
sėją. 

Teisėjas Etlis nustūmė į šalį mikrofoną ir tyliai pasakė: 

— Tikiu, jūs atlaikėte naktį mūsų puikioje areštinėje. 

— Taip. 

— O šerifas Volsas? Gerai su jumis elgėsi? 

— Taip. 

— Arjūs ir ponas Sistrankas naktį drauge ramiai pailsėjote? 

— Nepasakyčiau, kad ramiai, jūsų prakilnybe, bet ištvėrėme. 

— Negaliu nepastebėti, kad čia esate vienas. Iš pono Sistranko 
jokios žinios? 

— O taip, jis turi daug ką pasakyti, jūsų prakilnybe, bet nesu įga- 
liotas nieko pakartoti. Nemanau, kad tai jo reikalui padėtų. 

— Dėl to neabejoju. Nemėgstu būti pravardžiuojamas, pone Bak- 
li, ypač taip šiurkščiai kaip „rasistas“. Tai vienas iš mėgstamiausių 
pono Sistranko žodžių. Aš jus, kaip drauge atstovaujantįjį, įgalioju jam 
tai paaiškinti ir pažadėti, kad jeigu kada nors vėl mane taip pavadins, 
abu būsite pašalinti iš mano teismo salės visiems laikams. 

Baklis linktelėjo. 

— Mielai tai perduosiu, teisėjau. 

Džeikas ir Lusjenas sėdėjo ketvirtoje eilėje nuo galo ant ilgo rau- 
donmedžio suolo, ant kurio dešimtmečius niekas nebuvo sėdėjęs. Toli- 
mame jo gale pamažėle pasirodė jauna juodaodė ir atsisėdo. Buvo įpu- 
sėjusi trečią dešimtį, daili, lyg ir matyta. Ji greitai apsidairė, lyg nebūtų 
tikra, ar galima čia dalyvauti. Pažvelgė į Džeiką, ir šis nusišypsojo. Vis- 
kas gerai — salė publikai atvira. 

— Dėkoju jums, — pasakė teisėjas Etlis. — Taigi šio ryto mažu- 
čio svarstymo tikslas — peržvelgti vakarykštį incidentą ir, tikėtina, jus 
atleisti nuo mano potvarkio dėl nepagarbos teismui. Pripažindamas 
jus kaip pareiškusį nepagarbą teismui, pone Bakli, taip pat ir jūsų ben- 
dražygį, laikau skandalinga nepagarba mano teismo salei ir kartu man 
pačiam. Taip, aš supykau, bet stengiuosi nepriimti sprendimų, kai esu 
pasidavęs emocijoms. Per daugelį metų patyriau: tokie sprendimai vi- 
sada būna blogi. Nesigailiu dėl vakarykščio savo poelgio, ir šiandien 
vėl imčiausi tokių pačių veiksmų. Šitai išdėstęs, aš suteiksiu jums ga- 
limybę atsakyti. 

Dėl tokio sandėrio jau buvo patarpininkavęs Ozis. Paprastas kal- 
tės pripažinimas, paprastas atsiprašymas ir potvarkis dėl nepagarbos 
teismui bus atšauktas. Rufusas paskubom sutiko; Sistrankas tebesilai- 
kė įžūliai. 

Rufusas perkėlė svorį ant kitos kojos, pažvelgė sau į pėdas ir pra- 
šneko: 

— Taip, ką gi, jūsų prakilnybe, suprantu, mes vakar elgėmės ne- 
deramai. Buvome arogantiški ir nepagarbūs. Dėl to aš atsiprašau. Tai 
nebepasikartos. 

— Puiku. Potvarkis dėl nepagarbos teismui panaikinamas. 

— Dėkui, jūsų prakilnybe, — nuolankiai atsakė Baklis, ir iš pa- 
lengvėjimo pečiai jam nusmuko. 

— Taigi, pone Bakli, aš bylos nagrinėjimo datą paskyriau balan- 
džio trečią. Reikia nuveikti dar daug darbo, daug pasitarimų, kai jūs su 
advokatais susieisite, ir, manau, dar prireiks kelių svarstymų šioje teis- 
mo salėje. Juk kiekvieną kartą visi būdami toje pačioje salėje negalime 
rengti gatvės peštynių ar cirko. Tvyro didžiulė įtampa. Mes visi su- 
tinkame, kad lošimas stambus. Taigi mano klausimas jums toks: kaip 
matote savo vaidmenį — savo ir jūsų bendražygio iš Memfio? 

Staiga pasijautęs laisvu žmogumi ir gavęs galimybę kalbėti, Rufu- 
sas atsikrenkštė ir pasitikėdamas nusitvėrė progą: 

— Na, jūsų prakilnybe, mes čia būsime tam, kad apsaugotume 
savo klientės, ponios Letės Leng, teises ir... 

— Supratau. Aš kalbu apie bylos nagrinėjimą, pone Bakli. Man 
regis, kad ponui Brigansui, pagrindiniam testamento proponentų 
advokatui, ir visiems teisininkams, atstovaujantiems beneficiantei, 
paprasčiausiai nepakaks vietos. Tiesiog per daug prisigrūdę žmonių. 
Ar suprantate, apie ką kalbu? 

— Na, ne visai, jūsų prakilnybe. 

— Gerai, kalbėsiu tiesiai šviesiai. Asmuo, norintis užginčyti tes- 
tamentą, turi teisę nusamdyti advokatą ir įregistruoti peticiją, — pa- 
modamas ranka į teisininkus kitoje pusėje pasakė jis. — Toks advoka- 
tas dalyvauja byloje nuo pradžios iki pabaigos. Kita vertus, testamento 
proponentai yra atstovaujami palikimo advokato. Šiuo atveju — tai 
ponas Brigansas. Atskiri beneficiantai, taip sakant, kabinasi jam į fra- 
ko skvernus, siekdami naudos. 

— Aš nesutinku, jūsų prakilnybe, mes... 

— Palaukite. Štai, ką aš sakau, pone Bakli: su visa derama pagarba 
nesu tikras, kad jūs išties reikalingi. Galbūt ir taip, bet turėsite vėliau 

mane tuo įtikinti. Tik pagalvokite apie tai, gerai? Negaliu įsivaizduoti 
bylos nagrinėjimo, kuriame beneficiantų advokatams būtų leidžiama 
imtis aktyvaus vaidmens. 

— Na, teisėjau, manau... 

Teisėjas iškėlė delnus ir pasakė: 

— Pakaks. Aš neketinu to įrodinėti. Galbūt kurią nors kitą dieną. 

Akimirką Baklis atrodė pasirengęs ginčytis, paskui greitai prisi- 
minė, kodėl čia esąs. Kam vėl erzinti teisėją. 

— Žinoma, teisėjau, ir dėkoju jums. 

— Galit eiti. 

Džeikas vėl dirstelėjo į jaunąją moterį: aptempti džinsai, raudo- 
nas nertinis, gerokai nunešioti geltoni sportukai, trumpi plaukai ir sti- 
lingų rėmelių akiniai. Atrodė liekna, geros fizinės formos ir nepanaši į 
tipinę dvidešimtpenkiametę Fordo apygardos juodaodę. Ji žvilgtelėjo 
] jį ir nusišypsojo. 


Po trisdešimties minučių ji stovėjo priešais Roksės rašomąjį stalą 
ir mandagiai teiravosi, ar galėtų kelias minutes šnektelėti su ponu Bri- 
gansu. Pavardė, prašom? Porša Leng, Letės duktė. Ponas Brigansas buvo 
labai užsiėmęs, bet Roksė žinojo, kad šitai galėtų būti svarbu. Paprašė 
jos dešimt minučių palaukti, paskui surado tarpą jo dienotvarkėje. 

Džeikas ją pasitiko savo kabinete. Pasiūlė kavos, tačiau viešnia 
atsisakė. Juodu atsisėdo kampe, Džeikas — į senovinį odinį fotelį, o 
Porša — ant sofos, lyg būtų atvykusi psichoterapijos seanso. Ji nepa- 
jėgė nesižvalgyti po didelį kambarį ir nesižavėti gražiais jo baldais bei 
sisteminga netvarka. Prisipažino pirmą kartą besilankanti advokato 
kontoroje. 

— Jeigu jums pasiseks, tai bus ir paskutinis, — pasakė jis ir nu- 
sijuokė. 

Ji atrodė besinervinanti ir iš pradžių vengė ką nors daug pasa- 
kyti. Jos apsilankymas galėtų daug ką nulemti, ir Džeikas pasistengė, 
kad moteris jaustųsi laukiama. 

— Papasakokite man apie save, — pasiūlė jis. 

— Žinau, esate užsiėmęs. 

— Turiu pakankamai laiko, o šioje kontoroje jūsų motinos byla — 
pati svarbiausia. 

Ji nusišypsojo — veikiau nervingai šyptelėjo. Delsė, o jos gelto- 
ni sportukai trūkčiojo. Pamažu įsišnekėjo. Dvidešimt ketverių, ką tik 
paliko armiją po šešerių tarnybos metų. Buvo Vokietijoje, kai pasie- 
kė žinia, kad ponas Habardas savo testamente paminėjo jos motiną, 
nors su jos demobilizacija tai neturi nieko bendra. Šešerių metų gana. 
Besijaučianti pavargusi nuo karinės tarnybos ir pasirengusi civiliniam 
gyvenimui. Klantono aukštesniojoje ji buvusi gera mokinė, bet dėl pa- 
drikos tėvo darbinės reputacijos koledžui nesusidarė pinigų. (Kalbėda- 
ma apie Simeoną ji susiraukė.) Nekantraudama palikti namus ir Fordo 
apygardą, užsirašė į armiją ir keliavo po pasaulį. Dabar jau beveik sa- 
vaitė, kai sugrįžusi, bet neketina šiose vietose pasilikti. Turi pakanka- 
mai kreditų, kad užtektų trejiems metams koledže; nori jį baigti ir sva- 
joja apie Teisės fakultetą. Vokietijoje dirbo armijos Juridinio korpuso 
sekretore ir stebėjo karinio tribunolo posėdžius. 

Dabar apsistojusi pas savo tėvus ir šeimą, kurie, beje, persikėlė į 
miestą. Jie nuomojasi senojo Sapingtono sodybą, šiek tiek didžiuoda- 
masi pasakė ji. 

— Žinau, — patvirtino Džeikas. — Miestas juk mažas. Žinia ke- 
liauja greitai. 

Šiaip ar taip, ji abejoja, ar pasiliks ten ilgiau — dėl namo, kuris, 
nors ir gerokai erdvesnis, tapo cirku: giminės atvyksta ir išvyksta, vi- 
sose pakampėse miega žmonės. 

Džeikas įdėmiai klausėsi, laukdamas, kol bus atskleistos kortos, 
ir neabejojo, kad taip ir įvyks. Kartkartėmis užduodavo kokį klausimą 
apie jos gyvenimą, bet Poršos nelabai reikėjo raginti. Ji buvo smagiai 
beįsivažiuojanti ir tarškėjo nesustodama. Šešeri metai kariuomenėje 
ištrynė tęsiamą nosinę tartį ir prastus gramatinius įpročius. Jos dikci- 
ja buvo tobula, ir ne vien tik atsitiktinai. Europoje ji išmoko vokiečių 
ir prancūzų, tad dirbo ir kaip vertėja. Dabar studijuoja ispanų kalbą. 

Iš papratimo jis norėjo kai ką užsirašinėti, bet tai būtų atrodę ne- 
mandagu. 

Praėjusį savaitgalį ji nuvažiavo į Parčmeną aplankyti Marvio, ir šis 
papasakojo apie Džeiko atsilankymą. Kalbėjo apie Marvį ilgai, kartkar- 

tėmis nusibraukdama ašarą. Juk jis — vyresnysis brolis ir visada jos 
akyse buvo herojus. Kaip gaila. Jeigu Simeonas būtų buvęs geresnis tė- 
vas, Marvis nebūtų nuėjęs šunkeliais. Taip, jis Poršos paprašė perduoti 
jų mamai laikytis Džeiko, taip pat pasakė kalbėjęsis su savo advokatu 
Niku Nortonu, ir šis tikina, jog tie Memfio advokatai viską sumaus. 

— Kodėl šįryt buvote teisme? — paklausė Džeikas. 

— Nes buvau teisme vakar, pone Brigansai. 

— Prašom mane vadinti Džeiku. 

— Gerai, Džeikai. Vakar mačiau tą fiasko, ir šįryt sugrįžau sekre- 
toriate peržiūrėti teisme įregistruotų dokumentų. Kaip tik tuomet iš- 
girdau gandą, kad iš areštinės atgabena tuos advokatus. 

— Tavo šeimos advokatus. 

— Taip. — Ji giliai atsikvėpė ir prašneko kur kas lėčiau: — Kaip 
tik apie tai norėjau su jumis pasikalbėti. Ar galima kalbėtis apie bylą? 

— Žinoma. Formaliai mes toje pačioje pusėje. Šitaip neatrodo, 
bet šiuo metu esame sąjungininkai. 

— Gerai. — Ji darsyk giliai atsikvėpė. — Juk turiu su kuo nors 
pasikalbėti, taip? Klausykite, Džeikai, Heilio proceso metu nebuvau 
čia, bet viską apie jį girdėjau. Per tas Kalėdas parvažiavau į Klantoną, 
ir tuomet čia buvo daug kalbama apie procesą, miestuką, kuklukskla- 
ną ir Nacionalinę gvardiją, ir visa kita. Šiek tiek blogai jaučiausi, kad 
praleidau įdomumą. Bet mūsų kraštuose jūsų vardas gerai žinomas. 
Motina prieš kelias dienas man pasakė jaučianti, lyg galėtų jumis pa- 
sitikėti. Juodiesiems žmonėms tai nelengva, Džeikai, ypač tokiomis 
aplinkybėmis. 

— Tokių aplinkybių mes dar niekada nesame regėję. 

— Jūs žinote, ką aš turiu galvoje. Kai taip visur švaistomi pini- 
gai, na, mes tiesiog tartum savaime suprantamai galime tikėtis gauti 
mažiausią dalį. 

— Manau, aš suprantu. 

— Taigi, kai vakar parvažiavome namo, kilo dar vienas kivirčas. 
Smarkus, tarp mamos ir tėčio, kartu su keliomis kitomis neprašytomis 
nuomonėmis. Matote, aš nežinau visko, kas nutiko prieš man parva- 
žiuojant namo, bet jie aiškiai kivirčijosi dėl kažkokio gana rimto daly- 
ko. Manau, mano tėtis ją apkaltino, kad su ponu Habardu miegojo. — 

Poršos akyse sparčiai tvenkėsi ašaros, ir ji liovėsi jas šluosčiusi. — 
Mano motina — ne kekšė, Džeikai, ji — puiki moteris, faktiškai viena 
pati užauginusi penkis vaikus. Skaudu žinoti, kad tiek daug čionykščių 
žmonių mano ją per lovą kažkaip įsitrynusią į to senio testamentą. Aš 
niekada tuo nepatikėsiu. Niekada. Bet mano tėvas — kitas reikalas. 
Juodu kariavo vienas su kitu dvidešimt metų, ir kai aš mokiausi aukš- 
tesniojoje, ją maldavau jį palikti. Jis kritikuoja viską, ką ji daro, o dabar 
kritikuoja dėl to, ko nedarė. Aš jam liepiau užsičiaupti. 

Džeikas jai padavė higieninę servetėlę, bet ašarų nebeliko. 

— Ačiū, — padėkojo ji. — Viena vertus, jis mamą kaltina su ponu 
Habardu miegojus, o kita vertus — slapčia džiaugiasi, kad ji taip darė, 
jeigu darė, nes tai galėtų apsimokėti. Ji niekaip negali prieš jį laimėti. 
Tad vakar, kai parvažiavome iš teismo, mano mama jį užsipuolė dėl 
Memfio advokatų. 

— Vadinasi, tai jis juos nusamdė? 

— Taip, dabar jis — stambus tūzas ir turi saugoti savo turtą — 
mano mamą. Jam atrodo, kad vietiniai baltieji sąmokslauja ir bando 
padaryti testamentą negaliojantį bei pasilaikyti pinigus. Viskas galų 
gale bus pavadinta rasizmu, tai kodėl nenusisamdžius stambiausio 
šiuose kraštuose rasių pjudytojo? Ir štai prašom. Jis sėdi areštinėje. 

— Ką apie tai manai? 

— Apie Sistranką? Kaip tik šiuo metu jis nori būti už grotų. Jo 
nuotrauka su gražia antrašte pateko į laikraštį. Dar vienas juodasis, 
neteisingai įkalintas Misisipės rasistų. Jam tai patinka. Geresnio sce- 
narijaus nebūtų galėjęs sumanyti. 

Džeikas linktelėjo ir nusišypsojo. Ši moteris sugeba matyti pa- 
slėptus dalykus. 

— Sutinku, — pritarė Džeikas. — Visa tai buvo vaidyba. Bent 
jau Sistranko. Galiu tave patikinti, kad Rufusas Baklis visai neplanavo 
sėsti į areštinę. 

— Kaipgi mes baigsime su tais klounais? 

— To paties ketinau paklausti tavęs. 

— Na, kiek suprantu, mano tėtis nuvyko į Memfį ir susitiko su 
Sistranku, o šis, nieko nuostabaus, užuodė didelį pelną ir atskubėjo 
čia, į Klantoną, surengė spektaklį, o mano motina ant jo užkibo. Jūs 

tikrai mamai patinkate, Džeikai, ir ji pasitiki jumis, bet Sistrankas ją 
įtikino, kad šioje byloje negalima pasitikėti jokiais baltaisiais. Dėl kaž- 
kokios priežasties jis pritraukė Baklį. 

— Jeigu tie tipai liks byloje, mes pralaimėsime. Ar gali juos įsi- 
vaizduoti priešais prisiekusiuosius? 

— Ne, negaliu, ir štai dėl ko kilo tas kivirčas. Mudvi su mama įro- 
dinėjame, kad šiuo metu sumauname bylą. Simeonas, visada žinovas, 
įtikinėja, kad Sistrankas nuves bylą iki federalinio teismo ir ten laimės. 

— Niekaip, Porša. Čia nesama jokio federalinio klausimo. 

— Aš taip nemaniau. 

— Kiek Sistrankas gauna? 

— Pusę. Ir tai sužinojau tik todėl, kad nugirdau per kivirčą. Mama 
pasakė, kad pusę savo dalies atiduoti — absurdiška. O tėtis atkirto: 
„Ką gi, pusė nieko, tai ir yra niekas“ 

— Arjie pasiskolino pinigų iš Sistranko? 

— Jūs nesivaržote klausinėti, a? 

Džeikas nusišypsojo ir gūžtelėjo pečiais. 

— Vis tiek galų gale tai išaiškės, patikėkite manimi, — pasakė. 

— Taip, buvo paskola. Tik aš nežinau sumos. 

Džeikas nugėrė gurkšnį šaltos kavos, ir abu svarstė kitą klausimą. 

— Tai rimtas reikalas, Porša. Ant kortos pastatyti dideli pinigai, 
ir mūsų pusė kol kas juos pralošia. 

Ji nusišypsojo. 

— Dideli pinigai? — pakartojo. — Kai pasklido žinia, kad ši varg- 
šė juodaodė kaimiškoje Misisipėje netrukus paveldės dvidešimt mili- 
jonų, advokatai pašėlo. Vienas paskambino net iš Čikagos, visko pri- 
žadėjo. Sistrankas jau buvo įsitraukęs, ir visus atremdavo, bet jie vis 
tiek skambina. Advokatai baltieji, advokatai juodieji, visi turi geresnių 
pasiūlymų. 

— Jie jums nereikalingi. 

— Jūs tuo įsitikinęs? 

— Mano darbas — užtikrinti, kad pono Habardo paskutinės va- 
lios nuostatos būtų įgyvendintos, paprastai ir aiškiai. Išsakytą testa- 
mentu tą valią puola jo šeima, ir štai kur turėtų vykti kova. Kai mes su 
byla nueisime į teismą, noriu sėdėti būtent ten, prie savo stalo, kartu 

su ponu Kvinsiu Lendžiu, palikimo administratoriumi. Jis — baltasis, 
ir aš — baltasis, ir tarp mūsų sėdės Letė, atrodanti daili ir patenkin- 
ta. Porša, reikalas susijęs ne tik su pinigais, bet ir su rasių klausimu. 
Mums nereikia tokios teismo salės, kurios viena pusė būtų juoda, o 
kita — balta. Aš nuvesiu bylą iki pat prisiekusiųjų ir... 

— Ir laimėsite? 

— Tik advokatas idiotas pranašauja, kaip prisiekusieji galėtų pa- 
sielgti. Bet prisiekiu: mano šansai laimėti bylą kur kas didesni nei Bu- 
kerio Sistranko, be to, aš negaunu dalies iš Letės paveldėjimo. 

— Kaip jums apmokama? 

— Tu nesivaržai klausinėti, a? 

— Atleiskite. Tiesiog tiek daug aš dar nežinau. 

— Aš dirbu pagal valandas, ir honoraras man eina iš palikimo. 
Visiškai pagrįstas ir teismo patvirtintas. 

Ji linktelėjo, lyg nuolat tai būtų girdėjusi. Kostelėjusi pasakė: 

— Man išdžiūvo burna. Gal turite kokio gėrimo ar šiaip ko nors? 

— Žinoma. Sek paskui mane. 

Juodu nulipo apačion į mažutę virtuvėlę, kur Džeikas surado die- 
tinio limonado. Norėdamas padaryti įspūdį, ją nusivedė į mažą konfe- 
rencijų salę ir parodė, kur Kvinsis Lendis šiuo metu atlieka savo darbą 
ir rausiasi po Habardo dokumentus. Lendis šiandien dar nė nebuvo 
atvykęs. 

— Kiek pinigų yra grynaisiais? — nedrąsiai paklausė ji, tarsi šiuo 
metu jai stigtų lėšų. Spoksojo į dėžes su dokumentais, lyg tos būtų 
pilnos šlamančiųjų. 

— Didžioji dalis. 

Ji grožėjosi lentynomis, prikimštomis storų teisės knygų ir trak- 
tatų, iš kurių per metų metus mažai kas buvo liesta. 

— Turite čia gražią kontorą, Džeikai, — pagyrė. 

— Ji man perleista. O priklauso žmogui, kuris vadinasi Lusjenas 
Vilbanksas. 

— Esu apie jį girdėjusi. 

— Daugelis žmonių yra girdėję. Prisėsk. 

Ji susmuko į minkštą odinį krėslą prie ilgo stalo, o Džeikas uždarė 
duris. Žinoma, Roksė kur nors netoliese, ir jos radarai visiškai parengti. 

Džeikas atsisėdo priešais moterį ir tarė: 

— Taigi man pasakyk, Porša, kaip atsikratyti Sistranko? 

Pačia geriausia kariškių tradicija ji akimirksniu išpyškino: 

— Laikyti storą jo subinę už grotų. 

Džeikas nusijuokė. 

— Tai tik laikina, — pasakė. — Tavo motina privalo jį išvyti. O 
tėvas čia neturi balso, jis nėra suinteresuotoji šalis. 

— Bet juodu jam skolingi pinigų. 

— Galės išmokėti vėliau. Jeigu tavo motina manęs klausysis, aš 
ją pravesiu per tą reikalą. Bet pirmiausia privalo Sistranką atleisti. Taip 
pat ir Baklį. Raštu. Aš parengsiu laišką, jeigu ji pasirašys. 

— Duokite man šiek tiek laiko, gerai? 

— Jo daug nėra. Kuo ilgiau Sistrankas šlaistysis aplinkui, tuo 
daugiau padarys žalos. Jis — reklamos vilkas ir mėgsta dėmesį. Deja, 
sulaukia to dėmesio iš visų Fordo apygardos baltųjų. O tie bus mūsų 
prisiekusieji, Porša. 

— Prisiekusiųjų žiuri vien iš baltųjų? 

— Ne, tačiau bent aštuoni ar devyni iš dvylikos. 

— Argi Heilio prisiekusieji nebuvo vien baltieji? 

— Iš tikrųjų taip, ir su kiekviena diena atrodė betampantys vis 
baltesni. Bet tai buvo kitoks teismo procesas. 

Ji nugėrė gurkšnelį iš skardinėlės ir vėl pasižiūrėjo į svarbių kny- 
gų eiles dengiančias sienas. 

— Turbūt labai šaunu būti advokatu, — su baugia pagarba pasakė. 

„Šaunu“ — ne tas būdvardis, kokį Džeikas pavartotų. Turėjo sau 
prisipažinti, kad jau seniai žvelgė į savo profesiją kaip į vargą. Heilio 
teismo procesas buvo didelė pergalė, bet, nors prireikė daug sunkaus 
darbo, puldinėjimų, grasinimų fiziškai susidoroti ir atvirų emocijų, 
jam užmokėta 900 dolerių. O už juos jis prarado savo namus ir beveik 
šeimą. 

— Tai turi savo aspektų, — pasakė jis. 

— Sakykite, Džeikai, ar yra Klantone juodaodžių moterų advo- 
kačių? 

— Ne. 

— O kiek apskritai yra juodaodžių advokačių? 

— Dvi. 

— Kur yra artimiausia juodaodė su nuosava teisės kontora? 

— Viena yra Tupele. 

— Arją pažįstate? Norėčiau su ja susipažinti. 

— Mielai jai paskambinsiu. Barbara Maknat, maloni moteris. 
Teisės fakultete mokėsi vienu kursu aukščiau už mane. Daugiausia už- 
siima šeimos teise, bet taip pat turi reikalų su farais ir prokurorais. 
Ji — gera advokatė. 

— Būtų puiku, Džeikai, 

Ji dar atsigėrė, kol abu pralaukė nepatogią pokalbio spragą. Džei- 
kas žinojo, ko siekia, bet to nebuvo galima skubinti. 

— Tu užsiminei apie Teisės fakultetą, — pasakė jis, ir tai pagavo 
jos dėmesį. 

Juodu ilgokai apie tai kalbėjosi, ir savo pasakojimu Džeikas sten- 
gėsi jos neišgąsdinti, koks iš tiesų buvo sunkus tas trejų metų išmėgi- 
nimas. Kartkartėmis Džeiko, kaip ir visų advokatų, studentai klaus- 
davo, ar jis rekomenduotų teisininko profesiją. Jis niekada nesuge- 
bėdavo sąžiningai pasakyti „ne“, nors turėdavo daug slaptų abejonių. 
Pernelyg daug teisininkų ir neužtektinai gerų darbo vietų. Begalėje 
mažų miestukų jie susigrūdę palei Pagrindines gatves, o didmiesčių 
daugiaaukščiuose išsidėstę vienas virš kito. Vis dėlto bent pusė visų 
amerikiečių, kuriems reikia teisinės pagalbos, neišgali jos gauti, tad 
reikia ir daugiau advokatų. Ne korporacijų ar draudimo teisininkų ir 
tikrai ne daugiau mažų miestukų gatvės advokatų, tokių kaip jis pats. 
Nujautė, kad jeigu Porša Leng taptų advokate, ji atliktų tą darbą teisin- 
gai. Padėtų savo žmonėms. 

Atvykęs Kvinsis Lendis nutraukė pokalbį. Džeikas su juo supa- 
žindino Poršą ir paskui ją palydėjo iki paradinių durų, o jau lauke, po 
terasa, pakvietė drauge pavakarieniauti. 


Kendriko Bosto peticijos paleisti iš areštinės habeas corpus pa- 
grindu svarstymas vyko, kaip numatyta, 13.00 Oksfordo federalinio 
teismo rūmų trečiame aukšte. Tuo metu garbusis Bukeris Sistran- 
kas vilkėjo apygardos areštinės kombinezonu jau daugiau kaip parą. 

Svarstyme jis nedalyvavo, bet to ir nebuvo tikimasi. Pirmininkavo 
Jungtinių Valstijų magistratas“ ir tai darė menkai suinteresuotas. Dar 
nebuvo precedento, — bent ne Penktajame regione, — kad federalinis 
teismas įsiveltų nagrinėti valstijos teismo nutartį dėl nepagarbos jam. 
Magistratas pakartotinai užklausė, ar kur nors kitur šalyje pasitaikė 
panašių faktų, kuriais būtų galima remtis, bet tokių neatsirado. 

Bostui leista pompastiškai raizgyti ir rėkauti pusę valandos, ta- 
čiau beveik nieko esminio jis nepasakė. Jo prastai pagrįstu tvirtinimu, 
ponas Sistrankas tapo kažkokio neaiškaus Fordo apygardos valdžios 
atstovų sąmokslo auka, siekiant jį pašalinti iš ginčo dėl testamento ir 
taip toliau, ir taip toliau. Bet nebuvo pasakyta akivaizdaus argumento: 
Sistrankas tikėjosi būti paleistas paprasčiausiai todėl, kad yra juodasis 
ir jaučiasi blogai baltojo teisėjo traktuojamas. 

Peticija atmesta. Bostas tučtuojau parengė apeliaciją į Penktąjį 
regioną** Naujajame Orleane. Jis kartu su Bakliu taip pat įregistravo 
apeliaciją Misisipės valstijos Aukščiausiajam Teismui, prašydami pa- 
naikinti potvarkį dėl nepagarbos. 

O tuo pat metu ponas Sistrankas žaidė šaškėmis su savo naujuoju 
kameros draugeliu, netikrų čekių padirbinėtoju. 


Karlos giminė iš motinos pusės tvirtino turinti vokiškų šaknų, ir 
todėl ji studijavo vokiečių kalbą Klantono aukštesniojoje ir ketverius 
metus — Senučiuke Misyje. Klantonas retai suteikdavo progą pasi- 
praktikuoti tą kalbą, tad ją sužavėjo galimybė priimti Poršą jų kuklia- 
me išsinuomotame name, nors bemaž iki pavakarės penktos valandos 
Džeikas ir pamiršo jai pranešti apie pakviestą viešnią. 

— Nusiramink, — tuomet pasakė jis, — ji maloni mergina ir 
galbūt turės lemiamą vaidmenį, be to, veikiausiai niekada nebuvo pa- 
kviesta į baltųjų namus vakarienės. 

Tai aptarinėdami, iš pradžių šiek tiek įtemptai, juodu galiausiai 


* Federalinio teisėjo titulas. 

** Jungtinėse Valstijose apeliacinių teismų sistema suskirstyta į 11 regionų (circuits), į 
kuriuos įeina po kelių teisminių apygardų federaliniai teismai. Penktojo regiono apeliacinio teis- 
mo jurisdikcijai priklauso Luizianos, Misisipės ir Teksaso valstijų teismų apygardos. 

sumojo ir prisipažino, jog tikrai dar niekada nėra kvietę vakarienės jo- 
kio juodaodžio. 

Jų viešnia atvyko punktualiai pusę septintos ir atsivežė butelį 
vyno — su kamščiu. Nors Džeikas buvo pabrėžęs, kad vakaras bus „kuo 
paprastesnis“, Porša persirengė ir vilkėjo ilga, laisva medvilnine sukne- 
le. Pasisveikino su Karla vokiškai, bet greitai persimetė į anglų kalbą. 
Atsiprašė už butelį vyno — pigaus raudonojo iš Kalifornijos — ir visi 
smagiai pasijuokė dėl menko pasirinkimo vietinėse alkoholinių gėrimų 
parduotuvėse. Džeikas paaiškino, kad visus gėrimus ir kaušalus valsti- 
joje faktiškai užperka valdžia, o paskui paskirsto po privačias parduotu- 
ves. Tai paskatino gyvą diskusiją apie absurdiškus alkoholinių gėrimų 
įstatymus Misisipėje, kur kai kuriuose miestukuose gali nusipirkti 40 
laipsnių stiprumo romo, bet ne vienut vienos skardinėlės alaus. 

Paėmęs į ranką butelį, Džeikas pasakė: 

— Mes namie nelaikome alkoholio. 

— Atleiskite, — sutriko Porša. — Mielai pasiimsiu jį namo. 

— Kodėl mums paprasčiausiai jo neišgėrus? — paklausė Karla. 

Puiki mintis. Kol Džeikas ieškojo kamščiatraukio, moterys perėjo 
prie viryklės ir pasižiūrėjo, ką būtų galima paruošti vakarienei. Porša 
pasakė labiau mėgstanti valgyti nei gaminti, nors Europoje daug išmo- 
kusi apie maistą. Ji taip pat ten labai susižavėjo itališkais vynais, kurių 
butelį Eordo apygardoje retai gausi. 

— Jums teks nuvažiuoti į Memfį, — pasakė Džeikas, vis tebesi- 
rausdamas. 

Karla sumetė kartu makaronus su padažu ir dešrą su prieskoniais 
ir, kol viskas pamažu troškinosi, pradėjo praktikuotis elementarios 
vokiečių kalbos. Porša iš lėto atsakinėjo, kartais pakartodama, dažnai 
pataisydama. Išgirdusi svetimus žodžius, iš namo gilumos atėjo Hana. 
Ją supažindino su viešnia, o ši pasisveikino 

— Ciao. 

— Ką „ciao' reiškia? — paklausė Hana. 

— Itališkai tarp draugų tai reiškia „sveiki arba „iki, man regis, 
taip pat ir portugališkai. Daug lengviau, nei „guten Tag“ arba „bonjour“. 

— Aš žinau kelis žodžius vokiškai, — pasakė Hana. — Mama 
mane išmokė. 

— Mes vėliau dar pasimokysime, — pažadėjo Karla. 

Džeikas surado seną kamščiatraukį ir vargais negalais atkimšo 
butelį. 

— Kadaise turėjome tikras vyno taures, — pasakė Karla, ištraukda- 
ma tris pigius vandens bokaliukus. — Kaip ir visą kitą sunaikino gaisras. 

Džeikas pripylė vyno, jie susidaužė stikliukais, pasakė „Į sveikatą“ 
ir susėdo prie virtuvės stalo. Hana juos paliko ir nuėjo į savo kambarį. 

— Arjūs kalbatės apie gaisrą? — paklausė Porša. 

— Nedaug, — atsakė Džeikas. 

Karla nežymiai papurtė galvą ir nusuko akis į šalį. 

— Tačiau jeigu esate mačiusi laikraštyje, žinote, kad vienas iš tų 
galvažudžių vėl laisvas ir sukinėjasi kur nors aplinkui. 

— Mačiau, — patvirtino Porša. — Po dvidešimt septynių mėnesių. 

— Aha, su sąlyga, kad nečirkštelės nė degtuko, bet jis buvo paso- 
dintas, kad tą viską suplanavo. 

— Ar jums nėra neramu, kai dabar jis išleistas į laisvę? 

— Žinoma, neramu, — prisipažino Karla. — Mes miegame su 
ginklais po ranka. 

— Dėl Denio Joukio tiek labai nesuku sau galvos, — pasakė Džei- 
kas. — Jis paprasčiausiai kvailas chuliganėlis, besistengiantis padaryti 
įspūdį kitiems vyrukams. Be to, Ozis kaip vanagas jį stebi. Vienas ne- 
tinkamas poelgis — ir jis vėl sugrįš į Parčmeną. Man labiau rūpi ap- 
linkui besibastantys blogiukai, kurių taip ir nepričiupo. Ten dalyvavo 
daug vyrų, kai kurių vietinių, kai kurių — ne. Tik keturiems pareikšti 
kaltinimai. 

— Penkiems, jeigu priskaičiuosi Blantą, — patikslino Karla. 

— Jo taip ir neapkaltino. Blantas — kukluksklanininkas, bandęs 
susprogdinti mūsų namą prieš jį sudeginant. Šiuo metu jis valstijos 
psichiatrijos klinikoje, kur puikiai vaidina pamišėlį. 

Karla atsistojo ir nuėjo prie viryklės, ten pamaišė padažą ir atsu- 
ko kitą degiklį vandeniui užvirinti. 

— Atleiskite, — atsiprašė Porša. — Nenorėjau iškelti nemalonios 
temos. 

— Viskas gerai, — ją nuramino Džeikas. — Geriau mums papa- 


sakok apie Italiją. Mes niekada ten nebuvome. 

Prie vakarienės ji jiems pasakojo apie savo keliones po Italiją, Vo- 
kietiją, Prancūziją ir kitas Europos šalis. Dar mokydamasi aukštesnio- 
joje, nusprendė pamatyti pasaulio ir nusigauti kuo toliau, kiek tai įma- 
noma, nuo Misisipės, kiek tai bus įmanoma. Armija suteikė galimybę, 
ir ji visiškai tuo pasinaudojo. Po naujokų stovyklos labiausiai norėjo 
rinktis tarp Vokietijos, Australijos ir Japonijos. Dislokuota Ansbache, 
savo pinigus leido geležinkelio ekskursijoms ir studentiškiems viešbu- 
čiams, dažnai keliaudama viena, ir tokiu būdu pamatė visas šalis nuo 
Švedijos iki Graikijos. Metams buvo dislokuota į Gvamą, bet ilgėjosi 
Europos istorijos ir kultūros, o ypač maisto ir vyno, tad jai pavyko su- 
siorganizuoti, kad būtų perkelta atgalios. 

Džeikas buvo lankęsis Meksikoje, o Karla — Londone. Penkto- 
sioms savo vestuvių metinėms juodu taupė ir drauge sukrapštė užtek- 
tinai pinigų nedidelės sąmatos kelionei į Paryžių, ir dar dabar apie ją 
kalbėdavosi. Išskyrus tas keliones, šiaip jie — namisėdos. Jeigu pa- 
sisekdavo, vasarą pašokdavo savaitei į paplūdimį Destine. Klausan- 
tis, kaip Porša išmaišė kone visą pasaulį, juos ėmė pavydas. Sugrįžusi 
Hana liko pakerėta. 

— Jūs matėte piramides? — vienu momentu paklausė ji. 

Porša iš tikrųjų matė; faktiškai atrodė, kad ji viską matė. Po sa- 
lotų butelį išbaigė, ir jie norėjo dar vyno. Tačiau Karla pripilstė atšal- 
dytos arbatos, ir jiems pavyko pavakarieniauti iki galo. Kai Hana buvo 
paguldyta miego, jie gurkšnojo dekofeinizuotą kavą, kramsnojo sau- 
sainukus ir kalbėjosi apie pasaulietiškus dalykus. 

Apie Lete, testamentą ir su juo susijusius klausimus neužsiminė 
nė žodžio. 


20 skyrius 


Ensilis Habardas jau buvo nebe Ensilis Habardas. Senasis vardas 
ir pavardė bei asmens tapatybė prieš kažkiek metų paskubom išmes- 
ti, kai pastojusi moteris jį susirado, suskato neva kaltinti ir reikalau- 
ti. Ji — ne pirmoji, jam sukėlusi nemalonumų ar privertusi pasikeisti 
pavardę. Palikta žmona Tailande, šen bei ten keletas pavyduliaujan- 

čių vyrų, mokesčių inspekcija, visokios policijos bent trijose šalyse ir 
trenktas kvaišalų prekeivis Kosta Rikoje — ir tai tik labiausiai įsimin- 
tini chaotiškai ir palaidai nugyvento gyvenimo, kurį jis būtų mielai iš- 
mainęs į ką nors įprastesnio, akcentai. Bet Ensiliui Habardui įprastu- 
mas nebuvo lemtas. 

Jis dirbo Aliaskoje, viename Džuno bare, aptriušusioje miesto 
dalyje, kur jūrininkai, doko darbininkai ir visokie uosto juodadarbiai 
rinkdavosi gerti, lošti kauliukais ir šiaip nuleisti garo. Pora nuožmių 
apsaugininkų palaikydavo tvarką, bet ši niekada nebuvo tvirta. Jį ži- 
nojo kaip Lonį — tą vardą prieš dvejus metus jis pastebėjo viename 
Takomos laikraščio nekrologe. Lonis Klarkas. Lonis žinojo, kaip per- 
gudrauti sistemą, ir jeigu būtų norėjęs, būtų galėjęs gauti socialinio 
draudimo numerį, bet kurios pageidaujamos valstijos vairuotojo pa- 
žymėjimą, net pasą. Bet Lonis lošė saugiai, ir apie jo egzistavimą ne- 
buvo jokių duomenų nė viename valdžios archyve ar kompiuteryje. Jis 
neegzistavo, nors turėjo kelis suklastotus dokumentus tam atvejui, 
jeigu būtų užspeistas į kampą. Dirbdavo baruose, nes ten būdavo atsi- 
skaitoma grynaisiais. Nuomojosi kambarį pigiame nakvynnamyje kiek 
toliau gatvėje ir mokėjo grynaisiais. Važinėjo dviračiais ir autobusais, 
o jeigu prisireiktų dingti, — tokia galimybė visada tykodavo, — su- 
mokėtų grynaisiais už „Greyhound“ bilietą arba pakištų kelių policijai 
suklastotą vairuotojo pažymėjimą. Arba tranzuotų — taip jis buvo nu- 
keliavęs milijonus mylių. 

Jis dirbo prie baro ir tyrinėdavo kiekvieną įeinantį ir išeinantį 
žmogų. Kai trisdešimt metų nuolat slapstaisi, išmoksti stebėti, žiūrėti, 
pagauti ilgiau užsilaikantį žvilgsnį, nustatyti kiekvieną, neįsikompo- 
nuojantį į aplinką. Kadangi jo netinkami žygdarbiai nebuvo susiję su 
jokia kūniška žala kitiems, nei — kaip gaila — su stambiomis pinigų 
sumomis, egzistavo didelė tikimybė, kad išvis niekas nepersekios. Lo- 
nis buvo nežymus veikėjas, kurio svarbiausia silpnybė reiškėsi trauka 
prie ydingų moterų. O tai iš tikrųjų joks nusikaltimas. Kai kurių nu- 
sikaltimų būta, — mokesčių vengimo, smulkios prekybos kvaišalais, 
dar smulkesnės — ginklais, — bet, velniai rautų, juk žmogus turi iš ko 
nors gyventi. Galbūt buvo ir keletas sunkesnių nusikaltimų. Vis dėlto, 
visą gyvenimą prasibastęs, jis įprato vis gręžiotis per petį. 

Nusikaltimai, kaip ir moterys — didesnė jų dalis, — dabar jau 
liko praeityje. Šešiasdešimt šešerių Lonis buvo besusitaikantis su fak- 
tu, kad silpstantis libido — galų gale gal ir neblogai. Tai jį saugojo nuo 
nemalonumų, padėjo susitelkti į kitus dalykus. Svajojo nusipirkti žve- 
jybos katerį, nors iš menkų uždarbių būtų neįmanoma tam sutaupyti. 
Dėl savo prigimties ir įpročių jis dažnai pagalvodavo prasukti dar vie- 
ną, paskutinį, kvaišalų sandėrį — vieną didįjį kirtį, kuris jam suteiktų 
pluoštą šlamančiųjų ir laisvę. Tačiau siaubą varė kalėjimas. Jo amžiaus 
būti sučiuptam su kvaišalų kiekiu, apie kokį svajojo, reikštų numirti už 
grotų. Be to, — nors ir nemalonu buvo sau prisipažinti, — ankstesnijo 
kvaišalų sandėriai sekėsi ne per geriausiai. 

Ne, dėkui. Jam visai gana aptarnauti barą, pasišnekėti su jūrinin- 
kais, kekšėmis ir dalyti patarimus iš geros patirties. Barą jis uždarydavo 
antrą valandą nakties ir pareidavo, perpus blaivus, į savo ankštą kam- 
barėlį, kur gulėdamas ant nešvarios lovos didžiai nostalgiškai prisimin- 
davo dienas, praleistas atvirose jūrose, iš pradžių kariniame laivyne, o 
vėliau — kruiziniuose laineriuose, jachtose ir net tanklaiviuose. Kai 
neturi ateities, gyveni praeitimi, ir joje Lonis bus įstrigęs amžinai. 

Jis niekada nepagalvodavo apie Misisipę ar savo vaikystę ten. Vos 
tik iš kur nors išvykęs, kažkaip ištreniravo savo protą kaipmat atmesti 
mintis apie tą vietą. Lyg spragtelėjus fotoaparatui, be pastangų keis- 
davo foną bei vaizdus, ir per dešimtmečius save įtikino niekada ten nė 
negyvenęs. Gyvenimas jam prasidėjo, kai buvo šešiolikos; iki tol nieko 
nevyko. 

Visiškai nieko. 


Anksti savo nelaisvės rytą ir netrukus po pusryčių — šaltos plak- 
tos kiaušinienės ir dar šaltesnio balto skrebučio — Bukeris Sistrankas 
buvo paimtas iš kameros ir nuvestas, be antrankių, į šerifo kabinetą. 
Jis įėjo vidun, o šerifo pavaduotojas pasiliko laukti už durų. Ozis šiltai 
jį pasitiko ir paklausė, gal pageidautų šviežios kavos. Tikrai, jis pagei- 
davo. Ozis taip pat pasiūlė šviežių spurgų, ir Sistrankas iškart puolė 
prie jų. 

— Galite išeiti per dvi valandas, jeigu panorėsite, — pasakė Ozis, 

o Sistrankas klausėsi. — Jums tik reikia nuvykti į teismą ir atsiprašyti 
teisėjo Etlio. Dar iki priešpiečių būsite Memfyje. 

— Man čialyg ir patinka, — pilna burna atsakė Sistrankas. 

— Ne, Bukeri, jums patinka štai kas. 

Ozis per stalą pastūmė Memfio laikraštį. Pirmasis puslapis, „Met- 
ropolio kronika — žemiau perlenkimo profesionali fotografija po an- 
trašte: Federalinis teismas atmetė Sistranko peticiją paleisti į 
laisvę habeas pagrindu; jis lieka už grotų Klantone. Čiaumoda- 
mas dar vieną spurgą, Sistrankas pamažu perskaitė. Ozis pastebėjo 
nežymią šypsenėlę. 

— Dar viena diena, dar viena antraštė, a, Bukeri? Tai tik dėl to 
jūs čia? 

— Aš kovoju už savo klientę, šerife. Gėris prieš blogį. Stebiuosi, 
kad jūs to nematote. 

— Matau viską, Bukeri, ir kaip tik tai akivaizdu. Priešais teisėją 
Etlį šios bylos jūs nevesite. Taškas. Su juo susipykote. Jam atsibodote 
jūs pats ir jūsų kvailystės. Jūsų pavardė — jo pasišikusiųjų sąraše ir 
nebus išbraukta. 

— Jokia problema, šerife. Aš tai perkeliu į federalinį teismą. 

— Žinoma, galite federaliniame teisme įregistruoti kokias nors 
mėšlinas nesąmones dėl pilietinių teisių, bet tai nesuveiks. Pasikalbė- 
jau su kai kuriais advokatais, keliais vyrukais, dirbančiais federaliniu 
lygmeniu, ir jie sako, kad jūs — kupinas šūdniekių. Klausykite, Bukeri, 
jūs čionykščių teisėjų neįbauginsite, kaip tai sugebate daryti Memfyje. 
Čia, Šiaurinėje apygardoje, mes turime tris federalinius teisėjus. Vie- 
nas — buvęs kancleris kaip ir Etlis. Kitas — buvęs apygardos proku- 
roras, o dar vienas kadaise dirbo federaliniu kaltintoju. Visi baltieji. 
Visi gana konservatyvių pažiūrų. Ir jūs manote, kad galėsite nueiti į 
čionykštį federalinį teismą, pradėti svaidytis visu tuo savo rasistiniu 
mėšlu, ir kas nors patikės. Esate kvailas. 

— Ojjūs nesate advokatas, pone šerife, bet vis tiek dėkui už teisi- 
nį patarimą. Kai tik sugrįšiu į savo kamerą, jis bus užmirštas. 

Ozis atsilošė krėsle ir užkėlė kojas ant stalo. Naujai išblizginti jo 
kaubojiški aulinukai įspūdingai spindėjo. Išvestas iš kantrybės, jis įbe- 
dė akis į lubas ir pasakė: 

— Perjus baltiesiems lengva neapkęsti Letės Leng, ar tai supran- 
tate, Bukeri? 

— Ji — juodoji. Jie jos neapkentė dar seniai prieš man atvyks- 
tant į miestą. 

— Štai čia jūs klystate. Šios apygardos baltieji du kartus mane 
išrinko šerifu. Daugelis jų — geri žmonės. Jie Letės atžvilgiu bus tei- 
singi, ar bent būtų buvę, kol jūs nepasirodėte. Dabar tai — juodieji 
prieš baltuosius, ir mes neturime pakankamai balsų. Jūs — idiotas, ar 
tai suprantate, Bukeri? Nežinau, kokia teise jūs verčiatės Memfyje, bet 
čia tai neveikia. 

— Dėkui už kavą ir spurgas. Galiu jau eiti? 

— Prašom. 

Sistrankas atsistojo ir nuėjo prie durų, kur stabtelėjo ir metė: 

— Beje, nesu tikras, ar jūsų areštinė atitinka federalinius įstatymus. 

— Paduokite mane į teismą. 

— Daug pažeidimų. 

— Galėtų būti dar blogiau. 


Kitą rytą prieš vidudienį Porša sugrįžo. Laukdama, ko! Džeikas 
baigs ilgą pokalbį telefonu, šnekučiavosi su Rokse, paskui užlipo į vir- 
šų. Jos akys buvo paraudusios, rankos drebėjo ir atrodė lyg būtų ne- 
miegojusi visą savaitę. Jiedviem šiaip taip pavyko nereikšmingai šnek- 
telėti apie vakarykščią vakarienę. Galiausiai Džeikas tiesiai paklausė: 

— Kas dedasi? 

Ji užsimerkė, pasitrynė kaktą ir pratrūko: 

— Mes visą naktį nemiegojome — ištisas didžiulis bjaurus kivir- 
čas. Simeonas gėrė, ne per daugiausiai, bet pakankamai, kad užsives- 
tų. Mudvi su mama pasakėme, kad Sistrankas turi pasitraukti. Aišku, 
Simeonui tai nepatiko, taigi mes kivirčijomės. Namai pilni žmonių, o 
mes riejamės kaip idiotai. Galiausiai tėvas išėjo, ir nuo tada jo nebema- 
tėme. Tai bloga žinia. O geroji ta, kad motina pasirašys viską, ko reikia, 
kad atsikratytų memfiškiais advokatais. 

Džeikas nuėjo prie savo rašomojo stalo, pasiėmė popieriaus lapą 
ir jai įteikė. 

— Čia tik rašoma, kad ji juos atleidžia. Tai viskas. Jeigu ji pasira- 
šys, vadinasi, mes imamės reikalo. 

— O kaip dėl Simeono? 

— Jis gali samdytis visus advokatus, kokius tik nori, bet testa- 
mente nėra paminėtas; todėl ir nėra suinteresuotoji šalis. Teisėjas Etlis 
neijo, nei jo advokatų nepripažins. Simeono lošimas baigtas. Tai vyks- 
ta tarp Letės ir Habardo giminės. Ar ji pasirašys? 

Porša atsistojo ir tarė: 

— Aš tuoj sugrįšiu. 

— Kurji? 

— Gatvėje, automobilyje. 

— Malonėk jos paprašyti, kad užeitų. 

— Ji nenori. Bijosi, kad esate ja nusivylęs. 

Džeikas negalėjo tuo patikėti. 

— Baik, Porša. Aš paruošiu kavos, ir mes pasišnekėsime. Eik ir 


atsivesk motiną. 


Sistrankas skaitė ir patogiai ilsėjosi savo apatiniame gulte, sau 
ant pilvo pasidėjęs šūsnį prašymų ir apeliacijų, o jo kameros drauge- 
lis kniūbojo įbedęs nosį į kažkokį romaniūkštį minkštais viršeliais. 
Žvangtelėjo atstumiamo durų skląsčio metalas, ir nežinia iš kur pasi- 
rodęs Ozis pasakė: 

— Einam, Bukeri. 

Ir padavė jam kostiumą bei marškinius — viską ant vieno paka- 
bo. Jo batai ir kojinės buvo popieriniame maisto produktų parduotu- 
vės maišelyje. 

Abu išsmuko pro užpakalines duris, prie kurių stovėjo Ozio au- 
tomobilis. Po minutėlės jie sustojo už teismo rūmų ir įskubėjo vidun. 
Koridoriai buvo tušti — niekas nieko neįtarė. Trečiame aukšte jie įėjo 
į ankštą teisėjo Etlio prieškambarį. Teismo stenografistė ėjo ir antras, 
jo sekretorės, pareigas. Ji parodė į duris ir pasakė: 

— Jie laukia. 

— Kas vyksta? — bent jau trečią sykį sumurmėjo Sistrankas. 

Ozis nutylėjo, tik pastūmęs atidarė duris. Ilgo stalo gale, vilkin- 

tis savo standartiniu juodu kostiumu, tik be mantijos, sėdėjo teisėjas 
Etlis. Jam iš dešinės — Džeikas, Letė ir Porša. Teisėjas pamojo sau į 
kairę ir pasakė: 

— Prašom, sėskitės, ponai. 

Juodu taip ir padarė, tik Ozis įsitaisė kuo toliau nuo vyksmo. 

Sistrankas per stalą rūsčiai sužioravo akimis į Džeiką ir Letę. Jam 
buvo sunku suturėti liežuvį, bet šiaip taip pavyko. Buvo pratęs šauti 
pirmas ir tik vėliau klausti, bet sveikas protas padiktavo elgtis atsar- 
giau, prilaikyti ugnį ir nebandyti supykdyti teisėjo. O ypač Porša atro- 
dė pasiruošusi mestis ant jo. Letė tyrinėjo sau rankas, o Džeikas kažką 
krevezojosi į bloknotą. 

— Prašom tai perskaityti, — Sistrankui pasakė teisėjas Etlis, 
pastumdamas per stalą popieriaus lapą. — Esate atleistas. 

Sistrankas perskaitė vieną trumpą pastraipą, paskui pažvelgė į 
Letę ir tarė: 

— Jūs tai pasirašėte? 

— Taip. 

— Verčiama? 

— Visiškai ne, — drąsiai atsakė Porša. — Ji nusprendė atsisakyti 
jūsų paslaugų. Čia parašyta juodu ant balto. Ar suprantate? 

— Kur Simeonas? 

— Išvažiavo, — atsakė Letė. — Nežinia, kada sugrįš. 

— Aš jam tebeatstovauju, — pareiškė Sistrankas. 

— Jis nėra suinteresuotoji šalis, — atkirto teisėjas Etlis. — Taigi 
jam nebus leista dalyvauti, taip pat ir jums. — Jis paėmė ir padavė kitą 
lapą. — Tai potvarkis. Aš ką tik panaikinau nuorodą į nepagarbą teismui. 
Kadangi jūs, pone Sistrankai, šiame reikale nebedalyvaujate, galite eiti. 

Tai buvo veikiau įsakymas nei komentaras. 

Sistrankas piktai pažvelgė į Letę. 

— Turiu teisę reikalauti, kad man būtų sumokėta už sugaištą lai- 
ką ir išlaidas, be to, esama paskolų klausimo. Kada galiu tikėtis pinigų? 

— Atitinkamu laiku, — pasakė Džeikas. 

— Noriu jų dabar. 

— Ką gi, dabar negausite. 

— Tuomet aš bylinėsiuos. 

— Puiku. Aš ginsiu. 

— O aš pirmininkausiu, — pridūrė teisėjas Etlis. — Bylos nagri- 
nėjimo datą jums paskirsiu maždaug po ketverių metų. 

Porša nesusilaikė neprunkštelėjusi. Ozis paklausė: 

— Teisėjau, mes baigėme? Jei taip, man reikia parvežti poną 
Sistranką į Memfį. Atrodo, jis čia įstrigęs. Be to, mudu dar turime ap- 
tarti kelis dalykus. 

— Darjūs mane išgirsite. Tai ne paskutinis mano žodis, — Letei 
suniurnėjo Sistrankas. 

— Aš tuo neabejoju, — pasakė Džeikas. 

— Išgabenkite jį, — paliepė teisėjas Etlis. — Pageidautina, iki 
valstijos ribos. 

Posėdis atidėtas iki kito karto. 


21 skyrius 


Džeiko Briganso teisės kontora niekada nesinaudojo prakti- 
kantais. Kiti advokatai aplinkui aikštę kartkartėmis juos įsileisdavo; 
paprastai tai būdavo vietiniai koledžų vaikinai, galvojantys apie Tei- 
sės fakultetą ir ieškantys ko nors, ką galėtų įsidėti į savo anketinius 
duomenis. Teoriškai tai buvo geras arba pigios, arba visai nemokamos 
darbo jėgos šaltinis, bet Džeikui teko išgirsti apie juos daugiau blogų 
nei gerų atsiliepimų. Jam niekada nebuvo kilusi pagunda tokį priimti, 
kol nepasitaikė Porša Leng. Ji buvo guvi, nuobodžiavo, neturėjo dar- 
bo ir kalbėjo apie Teisės fakultetą. Taip pat ir protingiausias žmogus 
iš šiuo metu gyvenančių senajame Sapingtono name, be to, visiškai 
palaikomas savo motinos. Ir, akivaizdu, jos motinai tebesišvietė tapti 
turtingiausia juodąja valstijoje, nors šio kelio priekyje Džeikas matė 
sunkiai įveikiamas kliūtis. 

Jis nusamdė Poršą už 50 dolerių per savaitę, paskyrė jai kabine- 
tą viršuje, kuo toliau nuo Roksės, Kvinsio Lendžio ir ypač nuo Lusje- 
no, kad tie neblaškytų. Lusjenas iki Padėkos dienos jau pasirodydavo 
kasdien ir buvo beįjunkantis į savo senus įpročius. Galų gale kontora 
tai jo, ir jeigu norėdavo surūkyti cigarą ir uždūmyti kiekvieno vietą, 

tebūnie. Jeigu į darbo dienos pabaigą norėdavo su burbono taure ran- 
koje vaikštinėti po priimamąjį ir Roksei įkyrėti nešvankiais juokeliais, 
tebūnie. Jeigu norėdavo Kvinsį Lendį kamuoti klausimais apie Seto 
Habardo aktyvus, kas gi galėtų jį sustabdyti? 

Tarp besiplečiančio savo personalo Džeikui vis daugiau laiko tek- 
davo skirti arbitro vaidmeniui. Prieš du mėnesius jis su Rokse tykiai su- 
gyveno — tegulir nuobodokai, bet produktyviai. Dabar tvyrojo įtampa, 
kartais pasitaikydavo konfliktų, bet kartu buvo daug juokų ir komandi- 
nio darbo. Apskritai Džeikas triukšmu džiaugėsi, tačiau buvo pasibai- 
sėjęs, kad Lusjenas rimtai ketina grįžti prie praktikos. Viena vertus, jis 
Lusjeną mėgo ir vertino jo patarimus bei įžvalgas. Kita vertus — žinojo, 
kad bet koks naujas susitarimas ilgai neišsilaikys. Džeiko koziris buvo 
Misisipės įstatymų nuostata, pagal kurią netekęs teisės verstis praktika 
advokatas, iki bus sugrąžintas į profesiją, privalo išlaikyti advokatūros 
egzaminą. Lusjenas — penkiasdešimt ketverių ir kasdien maždaug nuo 
septynioliktos valandos būna paveiktas „Jack Daniel's“ viskio. Toks se- 
nas girtuoklis niekaip neįstengtų mokytis ir egzamino išlaikyti. 

Pirmą savo darbo dienos rytą Porša į kontorą atvyko penkios 
minutės prieš devintą, jai paskirtą laiką. Anksčiau Džeiko ji paklausė 
apie kontoros aprangos kodą. Jis ramiai paaiškino visiškai nenumanąs, 
kaip praktikantai vilki, bet, matyt, kuo nors kasdieniška. Jeigu jie eitų 
į teismą, jai galbūt reikėtų šiek tiek gražiau pasipuošti, bet iš tikrųjų tai 
jam nerūpėjo. Jis tikėjosi, kad ji pasirodys su džinsais ir sportukais, ta- 
čiau ne — Porša prisistatė dėvinti dailia palaidinuke, sijonu ir aukšta- 
kulniais. Moteris buvo nusiteikusi darbui, ir per kelias minutes Džeikui 
susidarė įspūdis, kad ji jau įsivaizduoja save advokate. Jis parodė jos 
kabinetą — vieną iš keturių tuščių patalpų antrame aukšte. Daug metų 
juo nebuvo naudojamasi — nuo pat tada, kai senojo Vilbankso firma 
buvo savo šlovės viršūnėje. Poršai išsiplėtė akys, kai pamatė puikų me- 
dinį rašomąjį stalą ir kitus gražius, bet apdulkėjusius baldus. 

— Kas buvo paskutinis čia sėdėjęs advokatas? — paklausė ji, 
žvelgdama į nublukusį patriarcho Vilbankso portretą. 

— Turėsi to paklausti Lusjeno, — atsakė Džeikas. 

Per pastaruosius dešimtį metų jis tame kambaryje nebuvo nė 
penkių minučių. 

— Kabinetas nuostabus, — pasakė Porša. 

— Kaip praktikantei, neblogas. Šiandien ateina meistras tau pri- 
jungti telefono. Po to turėsi visa, ko reikia. 

Pusę valandos juodu aptarinėjo tvarką: kaip naudotis telefonu, 
kada priešpiečių pertrauka, kontoros protokolą, viršvalandžius ir kit- 
ką. Pirma jai užduotis — perskaityti dešimtis Misisipės valstijos bylų, 
susijusių su ginčais dėl testamentų ir nagrinėtų teisme prie prisieku- 
siųjų. Svarbu susipažinti su įstatymais bei teisine leksika ir suprasti, 
kaip bus vedama jos motinos byla. Perskaityti atskirus atvejus, pas- 
kui — darsyk. Užsirašyti pastabas. Perprasti teisę ir gerai joje pasi- 
kaustyti, kad pokalbiai su Lete būtų prasmingesni. Per bylos nagrinė- 
jimą teisme Letė neabejotinai bus svarbiausia liudytoja, ir prieš jos pa- 
rodymus būtina atlikti parengiamąjį darbą. Aukščiau už viską — tiesa, 
bet kiekvienas teismuose dalyvaujantis advokatas žino, kad tiesą pa- 
sakyti įmanoma įvairiai. 

Vos tik Džeikui išėjus, į jos kabinetą įsiveržė Lusjenas ir įsitaisė 
kaip namie. Juodu buvo susipažinę vakar, tad prisistatyti nebereikėjo. 
Jis kalbėjo, kaip išmintingai pasielgta pasiunčiant velniop memfiškius 
advokatus ir susidedant su Džeiku. Tačiau, jo nuomone, bylą bus labai 
sunku laimėti. Prisiminė prieš dvidešimtį metų atstovavęs vienam iš 
jos tėvo brolių, irgi Lengui, nusikalstamame reikale. Išsaugojo vaikiną 
nuo kalėjimo. Puiki gynyba. Paskui perėjo prie dar vienos istorijos apie 
susišaudymą, kuriame dalyvavo keturi vyrai — nė vienas iš jų net ne 
tolimas jos giminaitis, kaip Porša suprato. Kaip ir visi kiti ji pažino- 
jo Lusjeną iš reputacijos: senas girtuoklis advokatas, pirmas baltasis, 
prisidėjęs prie vietinės NAACP ir dabar gyvenantis su savo tarnaite 
dideliame name ant kalvos. Iš dalies legenda, iš dalies pašlemėkas, 
jis buvo žmogus, su kuriuo Porša niekada nemanė susipažinsianti, ir 
štai — sėdi čia, šnekučiuojasi su ja (jos kabinete!), lyg juodu būtų seni 
draugeliai. Kurį laiką ji klausėsi pagarbiai, bet po valandos savęs pa- 
klausė, ar dažnai tie apsilankymai galėtų kartotis. 


Kol ji klausėsi, Džeikas užsirakinęs savo kabinete su Kvinsiu Len- 
džiu peržiūrinėjo dokumentą, kurį teiks teismui ir kuris taps žinomas 

kaip „Pirmas inventorinis aprašas“. Mėnesį kapstęs, Lendis įsitikino, 
kad „Pirmas inventorinis aprašas“ labai panėšės ir į paskutinįjį. Paslėp- 
tų aktyvų nebuvo. Setas Habardas žinojo, kada numirs, ir pasirūpino 
palikti atitinkamus dokumentus. 

Nekilnojamojo turto vertinimas buvo baigtas. Mirties metu Setui 
Habardui priklausė: 1) jo namas ir 200 akrų žemės aplinkui, įvertinti 
300 000 dolerių; 2) 150 akrų statybinio miško netoli Valdostos, Džor- 
džijoje, įvertinti 450 000 dolerių; 3) 310 akrų statybinio miško netoli 
Spartanbergo, Pietų Karolinoje, įvertinti 850 000 dolerių; 4) neužsta- 
tytas sklypas Įlankos pakrantėje į šiaurę nuo Klirvoterio, Floridoje, 
įvertintas 100 000 dolerių; 5) namelis ir 5 akrų sklypas Buno apylin- 
kėse, Šiaurės Karolinoje, įvertinti 280 000 dolerių; ir 6) kooperatinis 
butas penktame aukšte prie paplūdimio Destine, Floridoje, įvertintas 
230 000 dolerių. 

Bendra įkainoto Seto nekilnojamojo turto vertė sudarė 2 170 000 
dolerių. Niekas neįkeista. 

Viena Atlantos konsultacinė firma „Beringo statybinės medienos 
kompaniją“ įvertino 400 000 dolerių. Jos ataskaita kartu su nuosavy- 
bės įkainojimu buvo pridėta prie inventorinio aprašo. 

Į jį taip pat buvo įtrauktos deklaracijos apie grynuosius pinigus 
Birmingamo banke. Su 6 procentų palūkanomis bendra suma dabar 
buvo 21 360 000 dolerių su smulkiaisiais. 

Nuobodžiausi buvo nedideli skaičiai. Kvinsis Lendis įvardijo tiek 
asmeninio Seto turto, kiek manė teismą pakęsiant — nuo jo naujausio 
modelio transporto priemonių (35 000 dolerių) iki pat jo garderobo 
(1 000 dolerių). 

Tačiau didysis skaičius vis tiek stulbino. „Pirmame inventorinia- 
me apraše“ visas Seto palikimas įvertintas 24 020 000 dolerių. Gry- 
nieji pinigai, žinoma, buvo tvirtas skaičius. Visa kita priklausys nuo 
rinkos ir prireiks mėnesių ar net metų viskam parduoti. 

Inventorinis aprašas buvo colio storumo. Džeikas nenorėjo, kad 
kas nors kitas kontoroje jį matytų, tad pats pasidarė dvi kopijas. Anks- 
ti paliko kontorą priešpiečių, nuvažiavo į mokyklą ir jos kavinukė- 
je kartu su žmona ir dukra pasistiprino spagečiais. Jis stengėsi bent 
kartą per savaitę, ypač trečiadieniais, apsilankyti mokykloje, kai Hana 

labiau mėgdavo priešpiečius pirktis nei atsinešti. Jai patiko spagečiai, 
bet dar labiau patiko, kai juos valgydavo kartu su tėvu. 

Jai išbėgus į žaidimų aikštelę, Brigansai sugrįžo į Klaros klasę. 
Nuaidėjo skambutis ir turėjo vėl prasidėti pamoka. 

— Vykstu pas teisėją Etlį, — nusišiepdamas pasakė Džeikas. — 
Pirma mokėjimo diena. 

— Sėkmės, — palinkėjo ji, greitomis pabučiuodama. — Myliu 
tave. 

— Ir aš tave. 

Džeikas išskubėjo, trokšdamas dingti iš koridoriaus prieš įpuo- 
lant mažų žmogučių spiečiui. 

Kai jo sekretorės įlydėtas Džeikas įžengė į kabinetą, teisėjas 
Etlis sėdėjo prie savo rašomojo stalo ir baigė doroti lėkštę pomidorų 
sriubos. Nepaisydamas savo daktaro prisakymų, teberūkė pypkę — 
nepajėgė mesti — ir dabar ją prisikimšo „Sir Walter Raleigh“ tabako 
ir brūkštelėjo degtuką. Po dvidešimties metų intensyvaus pypkės rū- 
kymo nuo dūmų nuosėdų visas kabinetas buvo įgijęs rusvą atspalvį. 
Palubėje nuolat tvyrojo ūkas. Per plyšelį praviras langas leido kažkiek 
lengviau kvėpuoti. Tačiau aromatas buvo aitrus ir malonus. Džeikui 
visada čia patikdavo: eilės storų traktatų, nublukę mirusių teisėjų ir 
Konfederacijos generolų portretai. Per dvidešimtį metų, kai Rubenas 
Etlis buvo užėmęs šią teismo rūmų dalį, niekas nepasikeitė, ir Džeikas 
nujautė, kad mažai kas pasikeitė ir per praėjusius penkiasdešimt metų. 
Teisėjas žavėjosi istorija ir savo mėgstamiausias knygas laikė tvarkin- 
gai surikiuotas viename kampe pagal užsakymą pagamintose lentyno- 
se. Rašomasis stalas buvo apgrioztas, ir Džeikas būtų galėjęs prisiekti, 
kad tas pats apsitrynęs aplankas dešimtmetį prakėpsojo tame pačiame 
dešiniame priekiniame jo kampe. 

Juodu pirmą kartą susitiko prieš dešimt metų Presbiterionų baž- 
nyčioje, kai Džekas su Karla atsikėlė į Klantoną. Teisėjas valdė bažny- 
čią kaip ir visas kitas savo gyvenimo sritis, ir netrukus priėmė jaunąjį 
advokatą. Juodu susidraugavo, nors jų draugystė visada išlaikė profe- 
sinį lygmenį. Rubenas Etlis buvo senų pažiūrų žmogus. Jis — teisėjas, 
Džeikas — tik advokatas. Taigi ribos visada privalo būti gerbiamos. 
Du kartus jis viešai teisme griežtai pataisė Džeiką, ir tas poveikis išliko 
patvarus. 

Su įstatytu į lūpų kampą pypkės kandikliu teisėjas vėl pasiėmė 
juodojo kostiumo švarką ir apsivilko. Kai būdavo teisme, jis po mantija 
dėvėdavo vien tik juodus kostiumus. Vis tą patį juodą. Niekas neži- 
nojo, ar jis jų turi dvidešimt, ar tik vieną; visi buvo vienodi. Ir visada 
su tamsiai mėlynomis petnešomis ir baltais krakmolytais marškiniais. 
Smarkiai krakmolytais, nors daugelis buvo su gausybe skylučių, pra- 
degintų karštų tabako pelenų. Kol juodu šnektelėjo apie Lusjeną, jis 
įsitaisė stalo gale. Išsikrovęs portfelį, Džeikas jam padavė inventorinio 
aprašo kopiją. 

— Kvinsis Lendis puikus, — pasakė. — Nenorėčiau, kad jis per- 
žiūrinėtų mano finansus. 

— Veikiausiai to ilgai neteks laukti, — kreivai šyptelėjo teisėjas 
Etlis. 

Daugeliui jis atrodė be humoro jausmo, bet su tais, kuriuos mėgo, 
būdavo pašėlusiai sąmojingas. 

— Ne. Neteks. 

Kaip teisėjas, Etlis mažai ką pasakė. Tylomis ir atidžiai jis puslapį 
po puslapio peržiūrėjo inventorinį aprašą, kol išdegė tabakas ir nebeli- 
ko ko papsėti. Laikas neturėjo reikšmės, nes valandas jis pats kontro- 
liavo. Baigęs išsiėmė iš burnos pypkę, padėjo ją ant peleninės ir ištarė: 

— Dvidešimt keturi milijonai, a? 

— Tai bendra suma. 

— Užrakinkime tai, gerai, Džeikai? Niekas neturi to pamatyti, 
bent ne dabar. Parenkite potvarkį, ir šią dokumentų rinkinio dalį aš 
užantspauduosiu. Dievas žino, kas atsitiktų, jeigu tai iškiltų viešu- 
mon. Naujiena patektų į pirmąjį laikraščio puslapį ir veikiausiai privi- 
liotų dar daugiau advokatų. Vėliau tai išaiškės, bet kol kas nuslėpkime. 

— Sutinku, teisėjau. 

— Iš Sistranko jokios žinios? 

— Ne, sere, ir dabar aš turiu gerą šaltinį. Norėdamas visiškai at- 
skleisti bylos faktus, privalau jums pasakyti, kad nusamdžiau naują 
praktikantę. Poršą Leng, Letės vyriausiąją dukterį. Guvi mergina, ma- 
nanti, kad galbūt norėtų tapti advokate. 

— Gudrus ėjimas, Džeikai, ir ta mergina man tikrai patinka. 

— Taigi jokių problemų? 

— Jokių. Juk jūsų kontorai nevadovauju. 

— Nebus interesų konflikto? 

— Man atrodo, kad ne. 

— Ir man taip pat. Jeigu Sistrankas pasirodys ar slankios aplin- 
kui, mes netruksime tai sužinoti. Simeonas vis dar savavališkai pasiša- 
linęs, bet įtariu, kad galop jis grįš namo: Mums galėtų sukelti nemalo- 
numų, bet nėra kvailas. Ji vis dar jo žmona. 

— Jis sugrįš. Dar kai kas, Džeikai. Testamentu penki procentai 
paliekami broliui Ensiliui Habardui. Dėl to jis yra suinteresuotoji šalis. 
Aš perskaičiau jūsų ataskaitą ir afidavitus, ir, kaip suprantu, mes vei- 
kiame, lyg Ensilis būtų miręs. Bet dėl to man neramu. Kadangi tikrai 
nežinome, neturėtume manyti, kad jis miręs. 

— Mes ieškojome, teisėjau, bet niekur neradome jokių žinių. 

— Tiesa, bet jūs nesate profesionalas, Džeikai. Štai kokia mano 
mintis. Penki procentai nuo šio palikimo — tai per milijoną dolerių. 
Man atrodo išmintinga paimti mažesnę sumą, tarkime, penkiasde- 
šimt tūkstančių ar panašiai, ir nusamdyti galingą detektyvų agentūrą, 
kad Ensilį surastų arba išsiaiškintų, kas jam atsitiko. Kaip tu manai? 

Tokiomis kaip šios aplinkybėmis teisėjui Etliui iš tikrųjų nerūpėda- 
vo, ką tu manai. Sprendimas priimtas, ir jis tik stengėsi būti mandagus. 

— Puiki mintis, — sutiko Džeikas — visi teisėjai tai mėgdavo 
girdėti. 

— Aš tam pritarsiu. O kaip dėl kitų išlaidų? 

— Ką gi, teisėjau, džiaugiuosi, kad paklausėte. Man turi būti ap- 
mokėta. 

Džeikas padavė savo sugaišto prie bylos laiko apskaitą. Teisėjas 
Etlis susiraukęs ją tyrinėjo, lyg Džeikas apiplėšinėtų palikimą, paskui 
tarė: 

— Šimtas aštuoniasdešimt valandų. Kokį įkainį aš patvirtinau? 

Jis tiksliai žinojo, ką patvirtino. 

— Šimtas penkiasdešimt už valandą, — pasakė Džeikas. 

— Taigi iš viso... pažiūrėkime. 

Jis įsispoksojo žemyn pro storų lęšių skaitomuosius akinius, už- 
kabintus ant nosies galo, vis smarkiai raukydamasis, lyg būtų buvęs 
įžeistas. 

— Dvidešimt septyni tūkstančiai dolerių? — jo balso tonas kils- 
telėjo apsimestiniu nepatiklumu. 

— Mažų mažiausia tiek. 

— Neatrodo daugoka? « 

— Atvirkščiai, teisėjau. Pigu. 

— Taip pat ir gera pradžia švenčių sezonui. 

— O taip. Tai irgi. 

Džeikas žinojo, kad teisėjas aprobuotų jo honorarus, jeigu sugaiš- 
tos valandos ir padvigubėtų. 

— Patvirtinta. Kitos išlaidos? — Iš švarko kišenės jis išsiėmė ta- 
bako kapšelį. 

Džeikas jam pastūmė per stalą dar dokumentų. 

— Taip, teisėjau, gana nemažai. Reikia apmokėti Kvinsiui Len- 
džiui. Jis rodo 110 valandų, po šimtą baksų. Taip pat mums reikia su- 
mokėti turto vertintojams, buhalteriams ir konsultacinei firmai. Turiu 
čia dokumentaciją kartu su orderiais jums pasirašyti. Ar galiu pasiūly- 
ti, kad pervestume šiek tiek grynųjų iš banko Birmingame į palikimo 
sąskaitą čionykščiame „First Trust“? 

— Kiek? — paklausė jis, brūkštelėdamas degtuką ir jį prikišda- 
mas prie pypkės. 

— Nedaug, nes man nepatinka mintis, kad kas nors banke pa- 
matys pinigus. Jie nukišti į Birmingamą, tai ir palikime juos ten, kol 
galime. 

— Tiksliai mano mintys, — pritarė teisėjas Etlis — jis dažnai taip 
sakydavo, kai susidurdavo su geru sumanymu. Nė kiek nesistengda- 
mas nukreipti į šalį iškvėpė gūsį tirštų, stalą apgaubiančių dūmų. 

— Ašjau parengiau orderį, — pasakė Džeikas, pastumdamas per 
stalą dar daugiau dokumentų ir stengdamasis nepaisyti dūmų. 

Teisėjas Etlis išsitraukė iš dantų pypkę su besivelkančiu paskui 
ją dūmų šleifu. Įniko paskubom pasirašinėti savitu braižu — niekaip 
neiššifruojamu, bet vis tiek atpažįstamu. Jis stabtelėjo, pasižiūrėjo į 
pinigų pervedimo orderį ir pasakė: 

— Ir vienu savo parkerio brūkštelėjimu aš galiu perkelti pusę mi- 
lijono baksų. Kas per galia. 

— Tai daugiau, nei mano grynosios pajamos per ateinančius de- 
šimt metų. 

— Ne, jeigu šitaip išrašinėsi sąskaitas. Turi apie save galvoti kaip 
apie stambios kontoros advokatą. 

— Verčiau kasiu griovius, teisėjau. 

— Ir aš. 

Kelias tylias akimirkas jis rūkė ir pasirašinėjo pavardę — pakaito- 
mis rūkė ir krevezojo. Kai popierių šūsnis išsibaigė, tarė: 

— Pasikalbėkime apie kitą savaitę. Ar viskas suderinta? 

— Kiek žinau. Letei paskirta duoti parodymus priesiekus pirma- 
dienį ir antradienį. Heršeliui Habardui — trečiadienį, jo seseriai — 
ketvirtadienį, o penktadienį tą atliksime su Janu Defo. 

— Irjūs naudositės pagrindine teismo sale? 

— Taip, sere. Tenai nenumatyta jokių bylų nagrinėjimo, ir aš 
Ozio paprašiau, kad mums paskirtų papildomą savo pavaduotoją sau- 
goti uždarytų durų. Turėsime pakankamai vietos, ir mums, žinoma, 
jos reikės. 

— Ir aš būsiu čia pat, jeigu iškiltų kokių keblumų. Nenoriu, kad 
salėje būtų kokių nors liudytojų, kol iš kito liudytojo bus imami paro- 
dymai. 

— Tai išaiškinta visoms šalims. 

— Ir noriu, kad viskas būtų įrašoma į vaizdajuostę. 

— Viskas jau sutvarkyta. Pinigai — ne kliūtis. 

Teisėjas Etlis kramsnojo pypkės kandiklį ir kažko pralinksmėjo. 

— Varge, o varge, — balsu mąstė jis. — Ką Setas Habardas pama- 
nytų, jeigu galėtų matyti, kaip kitą pirmadienį pilna salė alkanų advo- 
katų pešasi dėl jo pinigų? 

— Manau, jam pasidarytų bloga, teisėjau, bet pats kaltas. Būtų 
turėjęs viską padalyti, pasirūpinti savo vaikais, Lete ir visais kitais, ku- 
riais norėjo. Tuomet mūsų čia nebūtų. 

— Manai, jis buvo pamišęs? 

— Ne, tikrai ne. 

— Tai kodėl taip pasielgė? 

— Visai nenutuokiu. 

— Seksas? 

— Na, mano naujoji praktikantė taip nemano, o ši mergina ma- 
čiusi pasaulio. Nors tai jos motina, bet nėra naivi. 

Iš tikrųjų tai toks pokalbis buvo draudžiamas. Tarp daugelio pa- 
senusio Misisipės įstatymų kodekso skyrių, vienas iš žinomiausių — 
bent tarp advokatų — vadinosi „Apkalbos kancleriui į ausį drau- 
džiamos“. Paprasta anglų kalba tariant, advokatui buvo draudžiama 
aptarinėti jautrias netrukus rengiamos nagrinėti bylos sritis su pir- 
mininkaujančiuoju teisėju, nedalyvaujant kitos šalies advokatui. Ši 
nuostata būdavo dažnai pažeidžiama. Apkalbos į ausį buvo įprastos, 
ypač kanclerio Rubeno Etlio kabinete, bet tik su keliais privilegijuotais 
ir patikimais advokatais. 

Džeikas iš sunkios patirties žinojo, kad visi pasakymai teisėjo ka- 
binete ten ir likdavo, neturėdavo jokios reikšmės, kai teismas vykdavo 
viešai salėje. O toje byloje, kur viskas būdavo svarbu, teisėjas elgdavo- 
si teisingai ir objektyviai, visiškai neatsižvelgdamas, kiek jam būdavo 
prikuždėta į ausį. 


22 skyrius 


Visai kaip įsivaizdavo teisėjas Etlis, senasis Setas iš tikrųjų būtų 
nuliūdęs, jeigu visa tai slapčia būtų matęs. Ankstų pirmadienio rytą 
teismo salėje susirinko ne mažiau kaip dešimt advokatų oficialiai pra- 
dėti atadangą byloje, dabar žinomoje iš teismo darbotvarkės skelbimų 
lentoje kaip Dėl Henrio Seto Habardo palikimo. Kitais žodžiais tariant, 
dešimt advokatų galando peilius pyrago gabalui atsiriekti. 

Be Džeiko, dar dalyvavo: Veidas Lanyras ir Lesteris Čilkotas iš 
Džeksono, atstovaujantys Ramonai Defo; Stilmanas Rašas ir Semas 
Larkinas iš Tupelo, atstovaujantys Heršeliui Habardui. Lanyras vis 
dar mygo Janą paspausti Ramoną, kad ji paragintų Heršelį atsikraty- 
ti Tupelo advokatų ir sujungti pajėgas, bet tokios pastangos iki šiol 
tik sukėlė didesnę įtampą šeimoje. Lanyras grasino pasitraukti, jeigu 
du sąjungininkai negali suvienyti pajėgų, bet jo grasinimai buvo beiš- 
sikvepiantys. Janas įtarė paprasčiausiai aukso puode esant pernelyg 
daug pinigų, kad kuris nors advokatas pasitrauktų. Heršelio vaikams 
atstovavo Zekas Zeitleris, memfiškis advokatas, taip pat licencijuotas 
ir Misisipės valstijoje. Jis kartu su savimi atsigabeno ir visai nenaudin- 


232 


gą kompanioną, kurio vienintelis vaidmuo — užimti kėdę, be paliovos 
paskubom kažką užsirašinėti ir sudaryti įspūdį, kad Zeitleris turi re- 
sursų. Ramonos vaikams atstovavo Džo Bredlis Hantas iš Džeksono, 
kuris irgi su savimi atsitempė panašų į Zeitlerio kompanioną. Ensilis, 
irgi įtrauktas į dalybas, vis dar laikytas mirusiu ir todėl nebuvo atsto- 
vaujamas ir minimas. 

Teismo salėje Porša buvo viena iš trijų teisininkų padėjėjų. Kitus 
du atsivežė Veidas Lanyras ir Stilmanas Rašas — abu vyriškos lyties 
baltuosius kaip ir visi kiti, išskyrus baltąją teismo stenografistę. 

— Teismo salė priklauso mokesčių mokėtojams, — iš anksto Por- 
šai pasakė Džeikas. — Tad elkitės, lyg ji būtų jūsų. 

Ji bandė, bet vis tiek buvo it nervų kamuolys. Tikėjosi įtampos, 
galbūt šiurkščių žodžių, atmosferos, persunktos konkurencijos dvasia 
ir nepasitikėjimu. Tačiau išvydo tik sambūrį baltųjų vyriškių, spau- 
džiančių vienas kitam rankas, apsimainančių draugiškomis pašaipė- 
lėmis, laidančių vienas kito adresu juokelius, kvatojančių ir apskritai 
smagiai leidžiančių laiką belaukiant devintos valandos. Jeigu ir buvo 
kokio nors nervingumo prieš prasidedant jų karui dėl didelių pinigų, 
to nesimatė. 

— Tai tik parodymai, — jai dar pasakė Džeikas. — Jums bepro- 
tiškai nusibos. Parodymai žudo. 

Teismo salės centre, tarp barjero ir teisėjo vietos, buvo sustumti 
stalai, aplinkui juos sukimštos kėdės. Advokatai susirado vietas, nors 
iš anksto nebuvo paskirta, kur kam sėdėti. Kadangi Letė bus pirmoji 
liudytoja, Džeikas atsisėdo šalia tuščios kėdės stalo gale. Iš kito galo 
su vaizdo kamera čiupinėjosi teismo stenografistė, o tuo pat metu įėjo 
sekretorė su pilnu virduliu kavos ir šį pastatė ant stalo. 

Kai visi užsiėmė vietas ir įsitaisė, Džeikas linktelėjo Poršai. Ji 
atidarė šonines duris ir atsivedė motiną. Letė buvo apsirengusi kaip 
bažnyčiai ir atrodė puikiai, nors Džeikas jai anksčiau pasakė, kad gali 
vilkėti bet kuo. „Tik bus duodami parodymai prisiekus.“ 

Ji atsisėdo galustalėje, visai šalia Džeiko. Kitame stalo gale sėdėjo 
stenografistė su savo mašinėle, o netoliese — Porša. Letė pažvelgė visu 
stalo ilgiu ir nusišypsojo advokatų būriui. 

— Labas rytas, — pasisveikino. 

Į pasveikinimą visi kaip vienas advokatai atsakė šypsenomis. 
Gera pradžia. 

Bet tik sekundei. Džeikui besižiojant tarti įžanginius žodžius, 
didžiosios pagrindinės durys atsilapojo ir įėjo Baklis — su portfeliu 
rankoje, lyg turėtų čia reikalą. Teismo salė buvo tuščia — nė vieno žiū- 
rovo — ir pagal teisėjo Rubeno Etlio potvarkį tokia ir turėjo likti. Aki- 
vaizdžiai Baklis atėjo ne stebėti. 

Jis įžengė pro švaistinius barjero vartukus ir užsiėmė kėdę prie 
stalo. Kiti dešimt advokatų įtariai jį nužiūrinėjo. 

Staiga Džeikui panūdo susiremti. Jis garsiai šūktelėjo: 

— Ką gi, sveiki, Rufusai. Kaip malonu matyti jus šiomis dienomis 
jau išėjusį iš areštinės! 

— Cha cha, Džeikai. Koks juokdarys. 

— Ką čia veikiate? 

— Atėjau į parodymus. Argi nematote? — atšovė Baklis. 

— Kam jūs atstovaujate? 

— Tam pačiam klientui kaip ir prieš mėnesį. Simeonui Lengui. 

— Jis nėra suinteresuotoji šalis. 

— O mes manome, kad yra. Manome, kad dėl to galbūt prireik- 
tų bylinėtis, bet laikomės pozicijos, kad ponas Lengas ginče dėl testa- 
mento turi tiesioginį piniginį interesą. Štai kodėl esu čia. 

Džeikas atsistojo ir tarė: 

— Gerai, štai šioje vietoje, kur esame, ir sustokime. Teisėjas Etlis 
budi tam atvejui, jeigu iškiltų kokių nors keblumų. Bėgu jo atsivesti. 

Džeikas paskubom paliko salę, o Baklis, šiek tiek nervindamasis, 
įsitaisė ant kėdės. 

Po kelių minučių iš už katedros įėjo teisėjas Etlis (be mantijos) ir 
užsiėmė įprastą vietą. 

— Labas rytas, ponai, — atsainiai pasisveikino jis ir nelaukda- 
mas kieno nors atsakymo kalbėjo toliau: — Pone Bakli, kaip įmanoma 
glausčiau prašom man paaiškinti, kodėl čia dalyvaujate. 

Su sau įprastu ryžtu Baklis atsistojo ir prabilo: 

— Na, teisėjau, mes tebeatstovaujame ponui Simeonui Lengui ir... 

— Kas tokie „mes ? 

— Ponas Bukeris Sistrankas ir aš pats, drauge su... 

— Ponas Sistrankas šioje teismo salėje nepasirodys, pone Bakli, 
šiaip ar taip, bent ne šioje byloje. 

— Gerai, ką gi, vis tiek mūsų pozicija nepasikeitusi. Ponas Sime- 
onas Lengas šiame teismo procese yra šalis ir... 

— Toks nėra, ir aš jam neleisiu tapti šalimi. Todėl, pone Bakli, jūs 
neatstovaujate suinteresuotajai šaliai. 

— Betgi tai nebuvo galutinai nuspręsta. 

— Tikrai buvo. Mano. Jūs čia neturite jokio reikalo, pone Bakli. Ir 
šis parodymų teikimas yra uždaras. 

— Nagi, teisėjau, tai tik parodymai, ne koks nors slaptas posėdis. 
Parodymai bus pridėti prie kitų teismo dokumentų ir viešai prieinami. 

— Tai aš nuspręsiu kada nors vėliau. 

— Teisėjau, tai, ką ji šiandien pasakys, bus liudijimas prisiekus ir 
taps šios bylos oficialių dokumentų dalimi. 

— Manęs nemokykite, pone Bakli. 

— Atleiskite, aš ne... 

— Tie parodymai liks užantspauduoti, kol aš juos peržiūrėsiu. 
Tiesą sakant, man nepatinka būti statomam į padėtį, kai turiu su ju- 
mis ginčytis. Ar jums priminti, kas atsitiko praeitą kartą, kai šioje sa- 
lėje per daug kalbėjote? 

— To nereikia, teisėjau, — patikino Baklis. 

— Geros dienos, pone Bakli, — visu garsumu palinkėjo teisėjas. 

Baklis bejėgiškai stovėjo, negalėdamas patikėti, lyg priblokštas 
ištiesęs į priekį abi rankas. 

— Rimtai, teisėjau? 

— Visai rimtai, pone Bakli. Geros jums dienos, sere. 

Baklis linktelėjo, pasiėmė portfelį ir skubiai pasitraukė iš teismo 
salės. Pagrindinėms durims už jo užsivėrus, teisėjas Etlis metė: 

— Tęskite, — ir pats dingo. 

Visi giliai atsikvėpė. Džeikas paklausė: 

— Taigi kur mes sustojome? 

— Man lyg stinga Sistranko, — nutęsė Veidas Lanyras ir susilau- 
kė kelių juokelių. 

— Aš tuo neabejoju, — sutiko Džeikas. — Jis ir Baklis Fordo apy- 
gardos prisiekusiesiems būtų padarę įspūdį. 

Džeikas pristatė Letę teismo stenografistei, kitiems advoka- 
tams — nuojų skaičiaus pavardės ir veidai jai tiesiog susiliejo išvien — 
ir toliau leidosi ilgai aiškinti parodymų prisiekus tikslus. Taisyklės 
gana paprastos: prašom kalbėti aiškiai, lėtai ir, jeigu klausimas būtų ne 
visai suprantamas, paprašykite jį pakartoti. Jeigu nebūsite tikra, nesa- 
kykite nieko. Jis, Džeikas, paprieštarausiąs viskam, kas nepriimtina, ir 
prašom atsakinėti teisingai, nes davėte priesaiką. Advokatai klausinės 
paeiliui. Jeigu jums reikės pertraukos, tik pasakykite. Teismo steno- 
grafistė užrašinės kiekvieną žodį, o vaizdo kamera fiksuos visą parody- 
mų eigą. Jeigu dėl kokios nors priežasties Letė negalės liudyti per by- 
los nagrinėjimą teisme, kaip įrodymas bus panaudota vaizdo kamera. 

Instruktažas buvo reikalingas, o kita vertus — ne. Džeikas, Porša 
ir Lusjenas valandų valandas kontoros konferencijų salėje su Lete re- 
petavo. Ji buvo gerai paruošta, nors neįmanoma numatyti, kas per pa- 
rodymus prisiekus galėtų būti kalbama. Per teismo procesą visi liudiji- 
mai privalo būti tiesiogiai susiję su byla. Tačiau taip nėra: išankstiniai 
parodymai prisiekus advokatams dažnai virsdavo žvejybos ekspedicija 
ir mėginimu ką nors atsitiktinai pagauti į savo tinklus. 

Būkite mandagi. Konkreti. Savo noru nieko nesakykite. Jeigu ko 
nors nežinote, tai ir nežinote. Prisiminkite, kad kamera fiksuoja viską. 
O aš sėdėsiu visai šalia, kad galėčiau jus apsaugoti. Džeikas kartojo ir 
kartojo. Porša nuėjo į palėpę ir susirado dešimtis senų, su priesaika 
duotų raštiškų parodymų, į kuriuos valandų valandas gilinosi. Perpra- 
to formalius aspektus, strategiją ir spąstus, į kuriuos galima papulti. 
Daug valandų senojo Sapingtono namo užpakaliniame priebutyje ji su 
savo motina apie tai kalbėjosi. 

Letė buvo paruošta, kaip tik įmanoma. Kai teismo stenografistė 
ją prisaikdino, su saldžia šypsena prisistatė Veidas Lanyras ir ėmėsi 
klausinėti. 

— Pradėkime nuo jūsų šeimos, — pasiūlė jis. 

Vardai, dabartinė gyvenamoji vieta, kada ir kur gimę, išsilavini- 
mas, įsidarbinimas, vaikai, anūkai, tėvai, broliai, seserys, pusbroliai 
ir pusseserės, tetos, dėdės. Letė ir Porša buvo nuodugniai parepeta- 
vusios, ir atsakymai ėjosi lengvai. Vienu metu Lanyras padarė pauzę, 
supratęs, kad Porša — jos duktė. 

Džeikas paaiškino: 

— Ji mano kontoroje praktikantė. Apmokama. 

Aplink stalą tai sukėlė šiokį tokį susirūpinimą. Galiausiai Stilma- 
nas Rašas paklausė: 

— Ar tai ne interesų konfliktas, Džeikai? 

Džeikas apie tai jau seniai buvo pagalvojęs. 

— Visai ne. Aš atstovauju palikimui. Porša nėra testamento be- 
neficiantė. Nematau jokių konfliktų. O jūs? 

— Arji bus liudytoja? — paklausė Lesteris Čilkotas. 

— Ne. Pastaruosius šešerius metus ji tarnavo armijoje. 

Zekas Zeitleris paklausė: 

— Arji turės prieigą prie tam tikrų dokumentų, kurių jos motina 
neturėtų matyti? 

— Tarkim, kokių? 

— Šiuo metu negaliu iškart jums pateikti pavyzdžio. Aš tik darau 
prielaidas. Nesakau, kad čia esama interesų konflikto, Džeikai, tik jau- 
čiuosi netikėtai užkluptas. 

— Ar teisėją Etlį informavote? — paklausė Veidas Lanyras. 

— Taip, praėjusią savaitę, ir jis pritarė. 

Šis pokalbis baigėsi. Veidas Lanyras vėl pradėjo klausimais apie 
Letės tėvus ir senelius. Klausinėjo švelniai ir lengvai, kone kaip per 
paprastą pašnekesį, lyg jį tikrai domintų, kur kadaise gyveno jos sene- 
liai iš motinos pusės ir kuo pelnydavosi duonai. Po valandos Džeikas 
kovojo su pagunda užsisvajoti. Buvo svarbu, kad jis viską žymėtųsi — 
tam atvejui, jeigu po kelių valandų koks nors kitas advokatas iš netyčių 
įsibrautų į tą pačią sritį. 

Vėl prie Letės. Aukštesniąją mokyklą ji baigė 1959 metais Ha- 
miltone, Alabamos valstijoje, senoje spalvotųjų mokykloje. Pabėgo į 
Memfį ir susipažino su Simeonu. Jie iškart susituokė, ir kitais metais 
gimė Marvis. 

Veidas Lanyras kurį laiką apsistojo prie Marvio: žinios apie jo 
teistumą, nuosprendžius, įkalinimą. Letė duso, šluostėsi skruostus, 
bet nepalūžo. Toliau pereita prie Fedros ir jos problemų: du nesantuo- 
kiniai vaikai, Letės pirmi du anūkai; žinios apie ankstesnes jos darbo- 
vietes — geriausiu atveju padrikos. Šiuo metu Fedra gyvenanti namie; 

faktiškai niekada ir nebuvo iš tikrųjų išvykusi. Du jos vaikai nuo skir- 
tingų tėvų, šiuo metu dingusių iš akiračio. 

Porša gūžėsi nuo klausimų apie jos vyresnįjį brolį ir seserį. Nors 
tai nebuvo paslaptis, apie juos nebuvo viešai kalbama. Šeima kuždėda- 
vosi apie tokius dalykus, tačiau juos čia aptarinėjo grupė baltųjų žmo- 
nių, visiškai svetimų. 

Pusę vienuoliktos padaryta penkiolikos minučių pertrauka, ir visi 
išsiskirstė kas sau. Advokatai nubėgo ieškotis telefonų. Porša su Lete 
patraukė į moterų tualetą. Teismo sekretorė vėl atnešė virdulį šviežios 
kavos ir padėklą su sausainukais iš parduotuvės. Stalai jau panėšėjo į 
sąvartyną. 

Vėliau iniciatyvą perėmė Stilmanas Rašas ir apsistojo prie Sime- 
ono, kurio giminė buvo sudėtingesnė. Letė prisipažino nežinanti itin 
daug smulkmenų apie jo protėvius. Jo darbų istorija turi spragų, bet 
ji tikrai prisimenanti laikotarpius, kai vyras dirbo sunkvežimio vai- 
ruotoju, buldozerio mašinistu, miško medienos popieriui kirtėju, da- 
žytoju ir mūrininko padėjėju. Kelis kartus buvo areštuotas, paskutinį 
kartą — praėjusį spalį. Už smulkius įstatymų pažeidimus, jokių sunkių 
nusikaltimų. Taip, keletą kartų juodu gyvenę skyrium, bet niekada il- 
giau kaip du mėnesius. 

Apie Simeoną gana, bent kol kas, tačiau Stilmanas panoro tęsti 
apie Letės darbo biografijos duomenis. Kartkartėmis dirbdavusi pas 
Setą Habardą, ne visą dieną, ir visą — iš esmės per pastaruosius trejus 
metus. Prieš tai trejus metus dirbo namų tvarkytoja pas vieną nuse- 
nusią Klantono porą, apie kurią Džeikas niekada nebuvo girdėjęs. Abu 
pasimirė per tris mėnesius vienas paskui kitą, ir Letė liko bedarbė. O 
dar prieš tai dirbo virėja Keravėjaus vidurinės mokyklos valgykloje. 
Stilmanui reikėjo datų, algų dydžių, paaukštinimų darbovietėje, bosų, 
kiekvienos mažiausios smulkmenos, ir Letė stengėsi prisiminti, kiek 
pajėgė. 

Rimtai? — klausė savęs Porša. Kaipgi mano motinos boso prieš 
dešimtį metų pavardė galėtų būti svarbi šiame ginče dėl testamento? 
Tai bus žvejybos ekspedicija, anksčiau pasakė Džeikas. Sveiki atvykę į 
protą bukinančią parodymų prisiekus karo nuobodybę. 

Džeikas jai taip pat paaiškino, kad tie parodymai užsitęsia dienų 

dienas, nes advokatams — arba bent tiems, kurie užduoda banalius ir 
monotoniškus klausimus, — mokama už valandas. Iš esmės nesant 
apribojimų, ką galima aiškintis, ir jų skaitikliams sukantis, advokatai, 
ypač besidarbuojantys draudimo kompanijoms ir stambioms korpora- 
cijoms, visai nesuinteresuoti kalbėti glaustai. Jeigu tik jie gali palaikyti 
pokalbį apie asmenį, ginčijamą klausimą ar dalyką, bent truputėlį susi- 
jusį su ieškiniu, tai lesinėja valandų valandas. 

Tačiau Džeikas taip pat paaiškino, kad Habardo byla kitokia, nes 
vienintelis pagal valandas dirbantis advokatas — tai jis.. Kiti čia dirba 
už dyką, gaudydami šansus arba susitarę dėl procentų sėkmės atveju. 
Jeigu ranka parašytasis testamentas būtų pripažintas negaliojančiu, 
pinigai pagal ankstesnįjį testamentą sugrįžtų šeimos nariams, ir tie 
visi advokatai jų dalį pasiimtų. Kadangi kiti advokatai neturi garanti- 
jų, kad jiems bus sumokėta, jis manąs, kad savo klausimais jie nebus 
tokie įkyrūs. 

Porša labai tuo abejojo. Įkyrumas iš visų pusių supo vis ankščiau. 

Stilmanui patiko šokinėti aplinkui — galbūt stengėsi išmušti liu- 
dytoją iš pusiausvyros. Tarp susirinkusiųjų jis sukėlė pagyvėjimą klau- 
simu: 

— Sakykite, ar skolinotės pinigų iš ankstesnio savo advokato Bu- 
kerio Sistranko? 

— Taip. 

Letė žinojo, kad toks klausimas iškils, ir atsakė nedvejodama. 
Juk imti tokią paskolą įstatymas ar taisyklės nedraudžia — bent ją 
gaunantiesiems. 

— Kiek? 

— Penkiasdešimt tūkstančių dolerių. 

— Jis išrašė jums čekį ar ji buvo grynaisiais? 

— Grynaisiais, ir mes, Simeonas ir aš, pasirašėme skolinį įsipa- 
reigojimą. 

— Ar tai buvo vienintelė paskola iš pono Sistranko? 

— Ne, buvo dar ankstesnė penkių tūkstančių dolerių paskola. 

— Kodėl gi skolinotės iš pono Sistranko pinigų? 

— Nes jų mums reikėjo. Aš praradau darbą, o dėl Simeono nie- 
kada nežinai. 

— Jūs paėmėte pinigus ir persikraustėte į erdvesnį namą? 

— Taip. 

— Ir kiek žmonių dabar tame name gyvena? 

Letė šiek tiek pagalvojo. 

— Paprastai apie vienuolika, — atsakė, — bet skaičius keičiasi. 
Vieni atvyksta, kiti išvyksta. 

Džeikas rūsčiai pažvelgė į Stilmaną, tartum būtų norėjęs pasaky- 
ti: „Tik nesugalvok pareikalauti visų vienuolikos vardų. Nejau negali- 
me paprasčiausiai judėti į priekį?“ 

Stilmanui buvo kilusi tokia pagunda, bet jis klausinėjo toliau: 

— Kiek mokate nuomos? 

— Septynis šimtus per mėnesį. 

— Šiandien jūs bedarbė? 

— Teisingai pasakėte. 

— Kur šiuo metu dirba jūsų vyras? 

— Jis nedirba. 

— Kadangi ponas Sistrankas nebe jūsų advokatas, kaip ketinate 
jam išsimokėti? 

— Apie tai rūpinsimės vėliau. 


Priešpiečių Roksė paruošė sumuštinių ir skrudintų bulvių lazde- 
lių. Visi valgė konferencijų salėje, kur prie jų prisidėjo Lusjenas. 

— Kaip ėjosi? — paklausė jis. 

— Įprastinė pirma porcija bereikšmių klausimų, — atsakė Džei- 
kas. — Letė buvo nuostabi, bet jau pavargo. 

— Negaliu taip tęsti dar pusantros dienos, — pasiskundė Letė. 

— Labai šiuolaikiškas teismo procesas, — pasidygėjo Lusjenas. 

— Mums papasakok, kaip būdavo anuomet, senaisiais laikais, 
Lusjenai, — pasiūlė Džeikas. 

— Na, anuomet, senaisiais laikais... senieji laikai buvo daug ge- 
resni, be tų visų taisyklių, kurias dabar turite... 

— Ne ašjas parašiau. 

— Iš tavęs nebūdavo reikalaujama iš anksto atskleisti visų savo 
liudytojų ir apibūdinti, ką jie pasakys, ne, sere. Būdavo teismas iš pasa- 

lų. Tu turi savo liudytojus, aš — savo, ir mes pasirodysime teismo rū- 
muose, kur ir išnagrinėsime bylą. Per tai tapdavai geresnis advokatas, 
nes turėdavai sureaguoti ekspromtu. Šiais laikais viskas privalo būti 
visiškai atidengta, ir per parodymus prisiekus kiekvienas liudytojas 
tau yra prieinamas. Pagalvok apie laiką. Pagalvok apie išlaidas. Anuo- 
met buvo kur kas geriau, prisiekiu. 

— Kodėl tau nepamėginus didelio kąsnio to sumuštinio? — pare- 
komendavo Džeikas. — Letei reikia nusiraminti, o kas gali nusiramin- 
ti, kai tu vėl užtrauki seną giesmę? 

Lusjenas atsikando kąsnelį ir paklausė: 

— Otu, Porša, ką manai? 

Ji kramsnojo skrudintą bulvės lazdelę. Šią padėjusi, atsakė: 

— Tai labai nuostabu, noriu pasakyti — būti teismo salėje su tiek 
daug advokatų. Pasijaučiu labai svarbi. 

— Pernelyg nepasiduok įspūdžiui, — pamokė Džeikas. — Dau- 
guma tų tipų nesugebėtų municipaliniame teisme ginti nė bylos dėl 
vagiliavimo parduotuvėse. 

— Lažinuos, Veidas Lanyras sugeba, — įsiterpė Letė. — Jis slidus. 
Susidariau įspūdį, kad žino, ką aš pasakysiu, man dar nė neišsižiojus. 

— Jis tai sugeba, — pripažino Džeikas. — Patikėk manimi, Lete, 
mes išmoksime jo neapkęsti. Dabar atrodo malonus tipas, bet dar ne- 
spėjus viskam pasibaigti, tau bus sunku jį matyti. 

Mintis apie laukiančią ilgą kovą Letei tartum atėmė pasitikėjimą 
savimi. Keturios valandos pradinių disputų, ir ji jau jautėsi išsisėmusi. 


Per priešpiečius dvi moterys iš sekretoriato surinko ir papuošė 
nedidelę dirbtinę Kalėdų eglutę, paskui pastatė teismo salės tolimojo 
galo kampe. Iš tos vietos, kur sėdėjo prie stalo, Džeikui eglutės niekas 
neužstojo ir ji aiškiai matėsi. Kiekvienų Kalėdų išvakarėse, vidudienį, 
daugelis Išvažiuojamojo ir Teisingumo teismo tarnautojų bei teisėjų, 
taip pat keletas kruopščiai atrinktų advokatų susirinkdavo ten gale 
kiaušinių likerio taurelei ir apsimainyti linksmomis dovanomis. To su- 
sibūrimo Džeikas kaip įmanydamas stengdavosi vengti. 

Tačiau eglutė jam priminė, kad Kalėdos vos už kelių dienų, o min- 

tis apie pirkinius jam dar nė nešmėstelėjo į galvą — bent iki šiol. Kol 
Veidas Lanyras yrėsi į priekį tokiu tyliu ir sausu balsu, kad tiesiog mig- 
dė, Džeikas susizgribo mintimis nuklydęs į švenčių laikotarpį. Pasta- 
ruosius dvejus metus jie iš paskutiniųjų stengėsi šventėms papuošti ir 
pagyvinti savo nuomojamąjį būstą. Hana be galo padėdavo. Kai turi 
namie septynmetę, visiems tai pakelia dvasią. 

Lanyras leidosi į jautrią sritį. Pamažu, sumaniai jis ištyrinėjo 
Letės pareigas namuose, kai ponas Habardas, pasiligojęs nuo chemo- 
terapijos ir švitinimų, gulėjo prikaustytas prie lovos. Letė paaiškino, 
kad namų sveikatos globos agentūra atsiųsdavo slauges juo rūpintis, 
bet tos būdavo nelabai geros, nepakankamai dėmesingos, ir ponas Ha- 
bardas elgdavosi su jomis gana šiurkščiai. Ji jo nesmerkdavo. Jis jas 
išvydavo ir turėdavo kivirčų su agentūra. Galiausiai jo globą perėmė 
Letė. Pagamindavo valgio, kokio ponas Habardas pageidaudavo, ir jį 
maitindavo, kai reikėdavo pagelbėti. Ji padėdavo šeimininkui išlipti 
iš lovos ir nueiti į tualetą, kur kartais ant klozeto jisai sėdėdavo pusę 
valandos. Pasitaikydavo nemalonių atsitikimų, ir ji valydavo jo lovą. 
Kelis kartus jam teko pasinaudoti basonu, ir Letė tuo pasirūpino. Ne, 
darbas nebuvo malonus, be to, ji nebuvo šito išmokyta, bet susido- 
rodavo. Jis vertino jos gerumą. Ja pasitikėdavo. Taip, kelis kartus ji 
apiplovė poną Habardą jo lovoje. Taip, apiplaudavo visą, liesdavo vi- 
sur. Jis būdavo toks silpnas, kad vos sąmoningas. Vėliau, kuriam laikui 
nutraukus chemoterapiją ir švitinimą, atgavo jėgas ir pradėjo judėti po 
namus tuoj pat, kai tik įstengė. Atkuto stulbinamai ryžtingai. Ne, jis 
taip ir nemetė rūkyti. 

Intymios smulkmenos gali mūsų bylą pražudyti, anksčiau tiesiai 
šviesiai Džeikas paaiškino Poršai, ir paskui tuos žodžius duktė perdavė 
motinai. Jeigu prisiekusieji pamanys, kad Letė su Setu Habardu tapo 
pernelyg artimai, jie nesunkiai nuspręs ją jam darius neprideramą įtaką. 

Ar ponas Habardas elgdavosi su ja jausmingai? Mėgindavo apka- 
binti, pakštelėti į skruostą, paplekšnoti per pasturgalį? Ne, visiškai ne, 
atsakė Letė. Niekada. Jos bosas buvo atšiaurus ir uždaras žmogus. Su 
kitais žmonėmis mažai turėdavo kantrybės, ir jam nereikėdavo drau- 
gų. Kai Letė rytais atvykdavo į darbą, jis nepaspausdavo jai rankos, 
nemėgindavo apkabinti vakarais atsisveikinant. Ji buvo jo samdinė, 

niekas daugiau — nei draugė, nei patikėtinė, nei kas nors kita. Jis elg- 
davosi mandagiai, kai derėdavo, jai padėkodavo, bet niekada nedaug- 
žodžiaudavo. 

Ji nieko nežinojo apie jo reikalus ir su kokiais žmonėmis ben- 
draudavo. Ponas Habardas niekada nekalbėdavo apie kokią nors kitą 
moterį, ir nė vienos Letė nematė jo namuose. Faktiškai ji negalėjo pri- 
siminti nė vieno atvejo, kai koks draugas ar verslo pažįstamas būtų 
atsilankęs į namus per trejus metus, kai ten dirbo — ne. 

Puiku, sau tarė Džeikas. 

Prasti advokatai mėgindavo pergudrauti liudytojus, juos priremti 
prie sienos arba sutrikdyti — vien tam, kad laimėtų besiklausydami 
parodymų prisiekus. Geri advokatai labiau linkę laimėti per bylos nag- 
rinėjimą teisme ir naudojasi šiais parodymais kaip priemone kaupti 
informacijai, su kuria vėliau būtų galima paspęsti spąstus. Puikūs 
advokatai išvis praleidžia parodymų procedūrą ir surežisuoja gražias 
pasalas prisiekusiųjų akivaizdoje. Veidas Lanyras ir Stilmanas Rašas 
buvo geri advokatai, ir pirmą dieną rinko duomenis. Per aštuonias va- 
landas tiesioginio aiškinimosi nenuskambėjo nė vieno piktesnio žo- 
džio ar nepagarbos liudytojai. 

Džeikui jo oponentai padarė įspūdį. Vėliau savo kontoroje jis 
Letei ir Poršai paaiškino, kad abu — ir Lanyras, ir Rašas — faktiškai 
vaidina. Save pristato kaip draugiškus vyrukus, kuriems Letė tikrai pa- 
tinka, tik jie siekia tiesos. Nori, kad ir Letei jie patiktų, kad jinai jais 
pasitikėtų ir tuomet per teismą galbūt prarastų atsargumą. 

— Juodu — pora vilkų, — baigė jis. — Per teismą kibs jums į 
gerklę. 

Išsisėmusi Letė paklausė: 

— Džeikai, juk aš nesėdėsiu aštuonias valandas liudytojo krėsle, a? 

— Būsite tam parengta. 

Dėl to ji abejojo. 


Kitą rytą Zekas Zeitleris pradėjo virtine klausimų apie paskuti- 
nes pono Habardo dienas. Jis užtaikė į aukso gyslą, kai paklausė: 
— Ar jį matėte šeštadienį, spalio pirmąją? 

Džeikas įsitempė, kas toliau seks. Jau kelias dienas šį klausimą 
numanė, bet nebuvo kaip jo išvengti. Nuo tiesos nepabėgsi. 

— Taip, mačiau, — atsakė Letė. 

— Man regis, jūs sakėte, kad šeštadieniais niekada nedirbdavote. 

— Teisybė, bet ponas Habardas manęs paprašė tą šeštadienį ateiti. 

— Kodėl? 

— Norėjo, kad mudu drauge nuvyktume į jo kontorą ir aš ten 
viską sutvarkyčiau. Nuolatinis tvarkytojas susirgo, o kontoroje reikėjo 
padaryti tvarką. 

Letės atsakymas prie stalo suveikė stipriau nei rytmetinė kava. 
Akys išsiplėtė, nugaros pastiro, užpakaliai pasislinko prie kėdžių kraš- 
to, buvo apsimainyta keliais reikšmingais žvilgsniais. 

Uosdamas kraują, Zeitleris atsargiai mygo toliau. 

— Kuriuo laiku atvykote pas poną Habardą į namus? 

— Tą rytą apie devintą. 

— Ir ką gijis pasakė? 

— Pasakė norintis, kad mudu drauge nuvyktume į jo kontorą. 
Tad sėdome į jo automobilį ir nuvažiavome ten. 

— Į kokį automobilį? 

— Įjo. Kadilaką. 

— Kas vairavo? 

— Aš. Ponas Habardas manęs paklausė, ar kada nors esu vaira- 
vusi naują kadilaką. Pasakiau — ne. Anksčiau jam buvau sakiusi, koks 
automobilis gražus, tad manęs paklausė, ar norėčiau jį pavairuoti. Iš 
pradžių pasakiau — ne, bet jis man padavė raktelius. Tad nuvažiavau 
juo iki kontoros. Būdama visai pakrikusių nervų. 

— Nuvežėte juo poną Habardą? — pakartojo Zeitleris. 

Prie stalo visos galvos buvo žemai nulenktos — advokatai įnir- 
tingai paskubom užsirašinėjo, o jų mintys sukosi pašėlusiu greičiu. 
Galbūt pačiame garsiausiame per visą valstijos istoriją ginče dėl tes- 
tamento beneficiantė, kuri nebuvo kraujo giminaitė, faktiškai nuve- 
žė mirštantįjį į advokato kontorą pasirašyti testamento, kuriuo visi 
šeimos nariai buvo išskirti iš paveldėjimo ir viskas palikta benefici- 
antei — vairuotojai. Aukščiausiasis Teismas anksčiau paskutinį kartą 
paskelbė vieną testamentą teisiškai negaliojančiu tuo pagrindu, kad 

buvo daroma nederama įtaka, ir kaip svarbią priežastį nurodė faktą, 
jog „netikėtas beneficiantas“ šitaip buvo susijęs su naujo testamento 
parašymu. Nuo ano teismo sprendimo prieš trisdešimt metų, kai tik 
atsirasdavo koks nors netikėtas testamentas, advokatui nebūdavo ne- 
įprasta paklausti: „Kas jį nuvežė?“ 

— Taip, — patvirtino Letė. 

Džeikas stebėjo kitus devynis advokatus: tie sureagavo, kaip jis ir 
tikėjosi. Jiems tai buvo dovana, o jam — kliūtis, kurią reikėjo pašalinti. 

Zeitleris rūpestingai susidėliojo kai kuriuos užrašus ir paklausė: 

— Ar ilgai jo kontoroje užtrukote? 

— Į laikrodį nežiūrėjau, bet pasakyčiau — porą valandų. 

— Kas dar ten buvo? 

— Nieko. Jis pasakė, kad paprastai šeštadieniais nedirbama, 
bent jau ne kontoroje. 

— Aišku. 

Kitą valandą Zetleris toliau smulkiai klausinėjo apie to šeštadie- 
nio rytą. Paprašė Letės nubraižyti kontoros pastato planą, kad būtų 
galima nustatyti, kur ji tvarkė ir kur praleido laiką ponas Habardas. Ji 
pasakė, kad jis nėsyk nepaliko savo kabineto ir kad durys buvo užda- 
rytos. Ne, ji ten neįėjo, net tvarkyti. Nežinojo, prie ko jis savo kabinete 
dirba ar ką veikia. Atvyko ir išvyko su savo kasdieniu portfeliu, bet ji 
visai nenumanė, kas jame yra. Ponas Habardas atrodė šviesios galvos, 
tikrai sugebantis vairuoti, jeigu būtų norėjęs, ir ji mažai ką žinojo apie 
jo nuskausminamuosius vaistus. Taip, jis buvo netvirtas ir nusilpęs, 
bet tą savaitę kasdien važiuodavo į kontorą. Jeigu kas nors kitas matė 
juodu kontoroje, ji to nežino. Taip, ji parvairavo kadilaką iki pono Ha- 
bardo namų, paskui pati išvažiavo namo ir ten parsirado apie vidudienį. 

— Irjis nėsyk neužsiminė, kad rašė savo paskutinę valią? 

— Prieštarauju, — įsiterpė Džeikas. — Ji jau dusyk į tai atsakė. 

— Gerai, taip, na, aš tik norėjau pasitikrinti. 

— Tai yra užprotokoluota. 

— Žinoma. 

Stambiai laimėjęs, Zeitleris nelabai noriai tęsė toliau. Jis nustatė: 
Letė vairavo kadilaką tik tą dieną; ji retai matydavo namuose buteliu- 
kus su tabletėmis ar narkotikus; įtarė jį laikant medikamentus savo 

portfelyje; kartkartėmis jį kamuodavo stiprūs skausmai; jis niekada 
nekalbėdavo apie savižudybę; ji niekada nematė jo keistai elgiantis, iš 
ko būtų galima spėti apie medikamentų poveikį; jis nebuvo išgerian- 
tysis, bet kartkartėmis šaldytuve laikydavo kelias skardinėles alaus; ir 
turėjo miegamajame rašomąjį stalą, tačiau beveik niekada namie ne- 
dirbdavo. 

Antradienį iki vidurdienio Letė jau buvo nusiteikusi baigti. Džei- 


- w  -) 40 oj 


snūdo ant sofos. 


Žudantys parodymai buvo pratęsti trečiadienį, kai iniciatyvą per- 
ėmė Džeikas ir kelias valandas klausinėjo Heršelį Habardą. Rytinis 
posėdis vilkosi bukinamai nuobodžiai, ir ilgai netruko nustatyti, kad 
Heršelis pasiekė mažai ir per savo karjerą nedaug rizikavo. Skyrybos 
buvo įdomiausias jo gyvenimo įvykis. Tokios karštos temos kaip jo iš- 
silavinimas, darbo patirtis, verslas, ankstesni namai ir butai, ryšiai, 
draugai, interesai, mėgstami užsiėmimai, religiniai įsitikinimai ir poli- 
tinės simpatijos buvo nuodugniai aptarti ir pasirodė stulbinamai nuo- 
bodūs. Keli advokatai knapsėjo nosimis. Porša savo trečią, kaip tikros 
teisininkės, veiklos dieną kovojo su miegu. 

Po priešpiečių advokatai nenoriai sugrįžo į teismo salę kito posė- 
džio. Džeikui pavyko šiek tiek pagyvinti atmosferą, kai pabandė Her- 
šelį prispausti, kiek laiko per pastaruosius kelerius metus jis praleido 
su savo tėvu. Heršelis mėgino sukelti įspūdį, kad juodu su senuku buvo 
artimi, bet sunkiai pajėgė prisiminti, kada konkrečiai apsilankydavo. 
Jeigu jie taip dažnai kalbėdavosi telefonu, ką telefoniniai įrašai galėtų 
atskleisti? Jokių Seto atvirukų ar laiškų? Heršelis buvo tikras, kad jų 
turi, bet ne toks tikras, ar galėtų juos pateikti. Savo advokatų buvo 
primokytas kalbėti kuo migločiau, ir jam gražiai tai pavyko. 

Kalbėdamas apie Letę Leng, Heršelis tvirtino, kad matydavo ją 
gana dažnai, kai atvykdavo aplankyti savo numylėtojo tėvo. Jo nuo- 
mone, Setas ją labai mėgo. Jis pripažino niekada jų nematęs kaip nors 
liečiantis, bet kažkas buvo tame, kaip jie žiūrėdavo vienas į kitą. Kas 
būtent? Nesąs tikras, bet tikrai kažkas tarp jų buvo. Ji visada klausy- 

davosi, visada iš šešėlių bandydavo pagauti kokį nors žodį. Kai sunkiau 
pasiligojo, jo tėvas darėsi vis labiau nuo Letės priklausomas, ir juodu 
tapo artimesni. Džeikas paklausė, ar tuo jis nori pasakyti, kad tarp 
Letės ir jo tėvo buvo intymumo. 

— Tai žino tik Letė, — atsakė Heršelis, aišku, duodamas suprasti, 
kad tai akivaizdu. 

Apžvelgusi stalą, Porša pasipiktino. Spėjo, kad kiekvienas čia esan- 
tis asmuo, išskyrus Džeiką, tikėjo jos motiną miegojus su suvytusiu ir 
irstančiu baltuoju seniu, idant gautų jo pinigus. Bet ji sėdėjo nuleidusi 
galvą ir kaip tikra profesionalė išsaugojo pokerio lošėjo veidą, į dar vieną 
popieriaus lapą rašydamasi pastabas, kurios taip ir liks neperžiūrėtos. 

Septynių valandų nuodugnaus klausinėjimo daugiau negu paka- 
ko, kad Heršelis būtų išryškintas kaip visai neįdomus žmogus, palai- 
kęs su savo tėvu įtemptus ir atokius santykius. Jis vis dar gyveno pas 
savo motiną, vis dar buvo neatsigavęs po plėšrių skyrybų ir keturias- 
dešimt šešerių metų amžiaus vos sudurdavo galą su galu iš studentų 
mėgstamo baro pajamų. Taigi palikimo Heršeliui žūtbūtinai reikėjo. 

Kaip ir Ramonai. Jos parodymai prasidėjo ketvirtadienio rytą 
lygiai devintą, ir tuo metu advokatai nuo bylos jau buvo apkvaitę ir 
ja persisotinę. Penkias dienas paeiliui prasėdėti klausantis parodymų 
pasitaikydavo retai, nors nebuvo negirdėta. Per pertrauką Veidas La- 
nyras papasakojo istoriją, kaip vienoje naftos išsiliejimo byloje, nagri- 
nėtoje Naujajame Orleane, iš tuzino liudytojų vienas po kito imti pa- 
rodymai ištisai dešimt dienų. Liudytojai buvo venesueliečiai, daugelis 
nekalbėjo angliškai, o vertėjai — ne itin geri. Kas vakarą advokatai 
susieidavo pasilinksminti, iškęsdavo parodymus siaubingai pagiringi, 
ir kai tas sunkus išmėginimas baigėsi, dviem teko atsigulti į reabilita- 
cijos nuo alkoholio centrą. 

Niekas nežinojo daugiau istorijų už Veidą Lanyrą. Vyresnio am- 
žiaus advokatas, jis trisdešimt metų buvo praleidęs teismų salėse. Kuo 
ilgiau Džeikas stebėjo ir klausėsi, tuo labiau Lanyrą gerbė. Priešais pri- 
siekusiuosius jis bus sunkiai įveikiamas priešininkas. 

Ramona pasirodė esanti tokia pat nuobodi kaip ir jos brolis. Iš jų 
parodymų pamažu išaiškėjo, kad Setas Habardas buvo aplaidus tėvas 
ir į savo vaikus žiūrėjo kaip į nepatogumą. Žvelgiant po laiko ir kai ant 

plauko kybojo pinigai, abu narsiai stengėsi paramstyti senioko reputa- 
ciją ir juos visus vaizduoti artima, laiminga šeima, bet paprasčiausiai 
Seto nebuvo įmanoma iš naujo sugalvoti. Džeikas įkyriai aiškinosi ir 
tyrė, šen bei ten spendė spąstus, bet tai darė su šypsena ir stengėsi 
jos neįžeisti. Kadangi Ramona ir Heršelis taip mažai būdavę su savo 
tėvu, per bylos nagrinėjimą teisme jų liudijimai nebus tokie lemiami. 
Jų nebuvo prie jo priešmirtinėmis dienomis; taigi dėl tėvo psichinio 
neveiksnumo abu neturėjo ką pasakyti, nes nieko tiesiogiai nežinojo 
apie tariamą jo artumą su Lete. 

Ir tai tik preliminarūs parodymai. Džeikas ir kiti advokatai žino- 
jo, kad tikriausiai Letei, Heršeliui, Ramonai ir Janui Defo teks dar sykį 
prisiekti ir būti apklaustiems iš naujo. 


23 skyrius 


Ketvirtadienį į pavakarę paskubom paliekantį teismo rūmus 
Džeiką už parankės pasičiupo Stilmanas Rašas ir paklausė, gal rastų 
laiko jiems greitomis išmesti po bokalą. Pasiūlymas buvo keistas, nes 
abu neturėjo nieko bendra, išskyrus Habardo bylą. Žinoma, atsakė 
Džeikas, kodėl ne? Matyt, Stilmanas norėjo pasikalbėti apie kažką 
svarbaus, antraip negaištų laiko su tokiu gatvės advokatu kaip jis. 

Jie susitiko seno pastato pusrūsio bare, visai čia pat prie aikštės, 
ir ten nukako pėsčiomis. Lauke jau buvo sutemę, kilo rūkas — puikus 
rūškanas vakaras ir nuostabus metas taurelei išgerti. Nors Džekas ne- 
dažnai lankydavo barus, anksčiau čia buvo sėdėjęs. Vieta, skendinti 
šešėliuose ir drėgna, su tamsiais kampais ir kabinomis, daranti įspūdį, 
kad čia vykdomi pusiau Įegalūs sandėriai. Šalia židinio staliuką turėjo 
Bobis Karlas Lyčas, prasčiausios reputacijos miesto šunadvokatis, ir 
jį dažnai ten matydavo su politikais ir bankininkais. Nuolatinis baro 
lankytojas buvo ir Haris Reksas Voneris. 

Džeikas ir Stilmanas gavo kabiną, užsisakė po bokalą alaus iš sta- 
tinės. Po keturių ištisai prie to paties stalo praleistų dienų, klausantis 
begalinių ir minimaliai naudingų parodymų, jie buvo beveik apkvaitę 
iš nuobodulio. Vidinis Stilmano pasipūtimas tartum išnyko, ir vyras 

buvo kone simpatiškas. Kai padavėjas paliko ant staliuko bokalus, Ra- 
šas žemai prisilenkęs prašneko: 

— Turiu idėją, tik aš taip mąstau, be niekieno įtakos. Čia krūva 
pinigų, mes visi tai žinome. Šiuo metu dar ne visai aišku kiek, bet... 

— Dvidešimt keturi milijonai, — pertraukė Džeikas. 

Advokatai ir taip netrukus sužinos, kas yra inventoriniame apra- 
še, tad nebus žalos, jei tai atskleis Stilmanui. Džeikas tik stengėsi, kad 
to nesuuostų laikraščiai. 

Stilmanas pritilo, nusišypsojo, nugėrė gurkšnį ir palingavo galva. 

— Dvidešimt keturi milijonai. 

— Ir jokių skolų. 

— Sunku patikėti, ar ne? 

— Tikrai. 

— Taigi dvidešimt keturi milijonai, ir kai savo išsireikalaus mo- 
kesčių surinkėjai, mums pasiseks, jeigu bus iš jų likę bent pusė. 

— Anot buhalterių, taip, — patvirtino Džeikas. 

— Mums lieka dvylika milijonų, vis tiek daugybė pinigų — dau- 
giau, negu jūs ir aš kada nors pamatysime. Tad štai, kokia mano idėja. 
Kodėl mums nepabandžius ir neišsiderėjus susitarimo? Yra trys pa- 
grindiniai žaidėjai — Heršelis, Ramona ir Letė. Tikrai mes galime su- 
raikyti pyragą ir visus padaryti laimingus. 

Idėja nebuvo originali — ją kelis kartus Džeikas ir Lusjenas svars- 
tė, ir juodu neabejojo, kad oponuojantys advokatai irgi darė tą pat. 
Kiekviena šalis duoda truputį arba daug, išskaičiuoja honorarus advo- 
katams ir išlaidas, išvengia spaudimo, streso ir netikrumo, jeigu byla 
nueitų iki teisminio nagrinėjimo, ir visiems garantuotas gražus pyrago 
gabalas. Visiškai logiška. Kiekviename ieškinyje susitarimo galimybė 
advokatams visada kirba mintyse. 

— Ar to siekia jūsų klientas? — paklausė Džeikas. 

— Nežinau. Mes apie tai dar nesikalbėjome. Bet jeigu tokia gali- 
mybė yra, aš kreipsiuos į Heršelį ir jį palenksiu. 

— Gerai. Tas pyragas, apie kurį kalbate — kaip ketinate jį surai- 
kyti? 

Ilgas gurkšnis, paskui Stilmanas atbula ranka pasišluostė burną 
ir metėsi pirmyn. 

— Būkime atviri, Džeikai. Letė Leng turi teisę į labai nedaug. 
Apskritai pagal šias aplinkybes ir jeigu aktyvai bei nekilnojamasis tur- 
tas pereitų normaliai, ji čia tiesiog nefigūruoja. Nepriklauso šeimai, 
todėl, kad ir kokia sumauta šeima būtų, beveik visada pinigai vis tiek 
perduodami kitai kartai. Jūs tai žinote. Devyniasdešimt procentų visų 
pinigų, srūvančių testamentais, atitenka šeimos nariams. Devyniasde- 
šimt procentų Misisipėje, tas pat Niujorke ir Kalifornijoje, kur, sakyki- 
me, palikimai būna didesni. Ir pasižiūrėkite į įstatymus. Jeigu asmuo 
numiršta neparašęs testamento, tokiu atveju visi pinigai ir aktyvai ati- 
tenka kraujo giminaičiams ir niekam kitam. Įstatymai palankesni tam, 
kad pinigai pasiliktų šeimoje. 

— Tiesa, bet mes bylos nesureguliuosime, jeigu Letei bus pasaky- 
ta, kad negaus nieko. 

— Žinoma, taip, Džeikai. Duokim jai porą milijonų. Ar pajėgiate 
įsivaizduoti? Letė Leng, bedarbė, karjeros namų tvarkytoja, staiga iš- 
eina su dviem milijonais, ir dargi atskaičiavus mokesčius? Aš tos mo- 
ters nežeminų; po šimts, ji man patiko, kai davė parodymus. Maloni, 
net smagi, gera asmenybė. Nesu kritiškas jos atžvilgiu, bet, nagi, Džei- 
kai, ar žinote, kiek Misisipėje yra juodųjų, kurių turtas vertinamas 
septynženkliu skaičiumi? 

— Apšvieskite mane. 

— Pagal 1980 metų gyventojų surašymo duomenis šioje valsti- 
joje septyni juodieji tvirtino turį daugiau kaip milijoną dolerių. Visi 
vyrai, daugiausia statybų ir nekilnojamojo turto verslo atstovai. Letė 
būtų pati turtingiausia valstijos juodaodė. 

— O jūsų klientas ir jo sesuo pasidalytų likusius dešimt milijo- 
nų? — paklausė Džeikas. 

— Panašiai. Skirsime gražią dovaną bažnyčiai. Įdėsime šiek tiek į 
patikos fondą Ensiliui, o likusius pasidalysime. 

— Jums, vyručiai, tai būtų geras sandėris, — pasakė Džeikas. — 
Susišluosite trečdalį nuo beveik penkių milijonų. Nebloga atlygių mo- 
kėjimo diena. 

— Džeikai, aš nepasakiau, kad mes gauname trečdalį. 

— Bet gaunate procentus? 

— Negaliu atskleisti, bet tikrai, bus graži atlygių mokėjimo diena. 

Kai kuriems, pagalvojo Džeikas. Jeigu byla būtų sureguliuota da- 
bar, jo honorarai liktų smarkiai pristabdyti. 

— O su Veidu Lanyru jūs tai aptarėte? 

Džeikui paminėjus tą pavardę, Stilmanas nutaisė grimasą. 

— Tai kita istorija. Lanyras nori perimti mano klientą, bet šis kol 
kas laikosi manęs. Nepasitikiu Lanyru, ir ateinančius šešis mėnesius 
vis gręžiosiuos sau per petį. Kas per gyvatė. 

— Taigi atsakymas — ne? 

— Atsakymas — ne. Neaptarinėjau to su niekuo. 

— Kaip suprantu, tarp jūsų kliento ir jo klientės santykiai įtempti. 

— Turbūt. Heršelis ir Ramona nepajėgia sutarti, kai to reikia, bet 
problema — Janas. Heršelis prisipažino, kad jis ir Janas negali vienas 
kito pakęsti, niekada negalėjo. Janą mato kaip privilegijuotą šmikelį iš 
pasipūtusios senos šeimos, sugebėjusios viską prarasti, ir todėl šis iš 
paskutiniųjų stengiasi atgauti šokią tokią visuomeninę padėtį ir vai- 
dinti svarbų veikėją. Jis į Habardus visada žiūrėdavo iš aukšto, — kaip 
į kažką šiek tiek viršiau baltųjų padugnių, — žinoma, iki šiol. Dabar 
staiga šeimą pamilo ir yra labai susirūpinęs dėl jos gerovės. 

Džeikas nepraleido per ausis, kad Stilmanas atsiliepia apie kažką 
kitą kaip „privilegijuotą šmikelį iš pasipūtusios senos šeimos“. 

— Kaip netikėta, — pasakė jis. — Klausykite, Stilmanai, aš ką tik 
aštuonias su puse valandos su Ramona žaidžiau „metu ir gaudau', ir 
net jeigu geriau nežinočiau, pasakyčiau, kad ta moteris per daug geria. 
Paraudusios, ašarojančios akys, pabrinkę, iš dalies makiažo slepiami 
paakiai, vos keturiasdešimt dvejų moteriai pernelyg daug veido raukš- 
lių. Esu girtuoklių žinovas, nes arti turiu Lusjeną Vilbanksą. 

— Anot Heršelio, ji išgėrinėja ir jau daug metų grasina Janą pa- 
likti, — patvirtino Stilmanas, ir jo atvirumas Džeikui padarė įspūdį. 

— Nagi, juk ji negali jo išvyti, — pastebėjo jis. 

— O ne. Manau, Janas vėl beprotiškai įsimylėjęs savo žmoną. Tu- 
riu Džeksone bičiulį, pažįstantį kelis Jano sugėrovus. Tie sako, kad jis 
mėgsta moteris. 

— Rytoj jo apie tai paklausiu. 

— Taip ir padarykite. Esmė ta, kad Heršelis ir Janas niekada vie- 
nas kitu nepasitikės. 

Išbaigę pirmus bokalus alaus, juodu užsisakė dar. Stilmanas kal- 
bėjo toliau: 

— Neatrodo, kad esate pernelyg sužavėtas sureguliavimo pers- 
pektyva. 

— Jūs neatsižvelgiate į tai, ko seniokas norėjo. Jis tai aiškiai pa- 
sakė tiek savo testamente, tiek laiške man. Nurodė, kad bet kokia kai- 
na iki pat galo ginčiau jo ranka parašytąjį testamentą. 

— Jis jums nurodė? 

— Taip. Laiške, pridėtame prie testamento. Jūs jį vėliau pamaty- 
site. Seniokas labai konkrečiai nenorėjo šeimai nieko palikti. 

— Betgi jis miręs. 

— Vis tiek tai jo pinigai. Kaipgi galime nukreipti jo pinigus kitur, 
kai visai aiškiai išsakė savo norus? Tai neteisinga, ir abejoju, ar teisėjas 
Etlis tam pritartų. 

— Ojeigu jūs pralaimėsite? 

— Tuomet pralaimėsiu vykdydamas tai, kas man buvo nurodyta. 
Bet kuria kaina gindamas testamentą. 

Antrą porciją alaus atnešė, kai netardamas nė žodžio pro šalį pra- 
dramblojo Haris Reksas. Atrodė susirūpinęs ir į Džeiką net nepažvel- 
gė. Dar nebuvo 18.00 — Hariui Reksui per anksti palikti savo kontorą. 
Įslinko į kabiną kampe, bandydamas pasislėpti. 

Stilmanas vėl nusibraukė nuo burnos putą ir paklausė: 

— Kodėl jam reikėjo taip pasielgti, Džeikai? Nė kiek nenumanote? 

— Tikrai ne, — atsakė Džeikas, gūžtelėdamas pečiais, lyg su savo 
oponentu atvirai pasidalytų vidiniu šeimos purvu. Bet su Stilmanu Rašu 
apie tuos dalykus nesikalbėtų, net jeigu tai galbūt padėtų jo reikalui. 

— Seksas? 

Dar kartą jis atsainiai gūžtelėjo pečiais, trumpai papurtė galvą, 
susiraukė. 

— Taip nemanau. Seniokas buvo septyniasdešimt vienerių, smar- 
kus rūkorius, pasiligojęs, silpnas, graužiamas vėžio. Sunku įsivaizduo- 
ti, kad turėtų energijos ir jėgų prasidėti su kokia nors moterimi. 

— Prieš dvejus metus jis nesirgo. 

— Tiesa, bet to dalyko nėra kaip įrodyti. 

— Aš nekalbu apie įrodymą, Džeikai. Nei apie liudijimą ar teis- 

mus ir nei apie ką nors kitką. Tik spėlioju. Juk turi būti kokia nors 
priežastis. 

Tai pats ją ir perprask, šikniau, pagalvojo Džeikas, bet to nepasa- 
kė. Jį linksmino nevikrios Stilmano pastangos paliežuvauti, lyg juodu 
būtų seni sugėrovai, dažnai besidalijantys paslaptimis. Dėl ilgo liežu- 
vio ne vienam dantys išgriuvo, mėgdavo sakyti Haris Reksas. Taip pat 
per ilgą liežuvį ir ieškiniai pražūva. 

— Sunku patikėti, kad truputėlis sekso būtų vertas dvidešimt ke- 
turių milijonų, — pasakė Džeikas. 

Stilmanas nusijuokė. 

— Negali garantuoti. Dėl to ir karai kildavo. 

— Teisybė. 

— Nesuinteresuotas siekti susitarimo? 

— Ne. Turiu įsakymus, kaip elgtis. 

— Pasigailėsite. 

— Grasinate? 

— Visai ne. Kaip mes matome, Bukeris Sistrankas jau užpykdė 
kiekvieną Fordo apygardos baltąjį. 

— Nežinojau, kad esate toks Fordo apygardos ekspertas. 

— Klausykite, Džeikai, jūs čia pasiekėte vieną įspūdingą, sensa- 
cingą verdiktą. Neleiskite, kad jis muštų jums į galvą. 

— Aš neprašiau patarimų. 

— Galbūt jums jų reikės. 

— Iš jūsų? 

Stilmanas išbaigė savo bokalą ir smarkiai trinktelėjo jį ant stalo. 

— Turiu bėgti. Aš sumokėsiu prie bufeto. 

Jis jau išnėrė iš kabinos ir siekė į kišenę. Džeikas stebėjo jį išei- 
nant, mintyse palydėjo keiksmu, paskui pasidavė giliau į salę ir įsmuko 
kabinon priešais Harį Reksą. 

— Pasisėdi tarp savo draugų? — paklausė Džeikas. 

— Na, na, taigi Karla tave išleido iš namų. 

Haris Reksas mėgavosi šviesiuoju budveiseriu ir skaitė žurnalą. 
Tą jis padėjo į šalį. 

— Pirma ir paskutinį kartą gėriau su Stilmanu Rašu. 

— Kaip įdomu. Leisk, spėsiu. Jis nori susitarti. 

— Iš kur žinai? 

— Tai suprantama. Greitas sandėris, ir tie vaikinai nusiteikę kaip 
banditai. 

Džeikas papasakojo apie teisingo susitarimo variantą pagal Stil- 
maną, ir juodu skaniai pasijuokė. Padavėjas atnešė plokščią lėkštę 
načų“ ir mirkalo. 

— Tai tavo pietūs? — paklausė Džeikas. 

— Ne, dabar arbatos valanda su pusvakariu. Aš grįžtu į kontorą. 
Niekaip neatspėsi, kas yra mieste. 

— Kas? 

— Prisimeni Vilį Treinorą, kadaise Times savininką?** 

— Lyg. Prieš kažkiek metų sykį ar du buvau su juo susitikęs. Re- 
gis, jis pardavė laikraštį apie tą laiką, kai aš čia atvykau. 

— Taip. Vilis jį nusipirko 1970-aisiais iš Kodlų. Per bankrotą ir, 
atrodo, sumokėjo apie penkiasdešimt gabalų. Po dešimties metų jį par- 
davė už vienas kablelis penki milijono ir dar šiek tiek smulkiųjų. — 
Haris Reksas pasikabino načų ir prisikimšo jų į burną, paskui tik trum- 
pam nutilęs tęsė: — Jis šiose vietose taip ir nepritapo, tad sugrįžo į 
Memfį, iš kur buvo kilęs, ir įmerkė subinę į nekilnojamąjį turtą. Paskui 
numirė jo senelė ir Viliui paliko dar krūvą pinigų. Manau, jis ir šiuos 
jau beprarandąs. Anais laikais mudu buvome gana artimi, ir kartkartė- 
mis jis užšoka tikėdamasis išgerti. 

— Jam tebepriklauso Hokato namas? 

— Taip, ir manau — tai viena iš priežasčių, kodėl jis nori pasikal- 
bėti. Jis nupirko tą namą 1972 metais, po to, kai visi Hokatai išmirė. 
Nori kalbėtis apie tą keistą šutvę. Dvynes, Vilmą ir Gilmą, dar brolį ir 
kuoktelėjusią jauniausią seserį. Ir nė vienas iš jų taip ir liko nesusituo- 
kę. Vilis nupirko namą, niekas kitas jo nenorėjo, paskui kelerius metus 
remontavo. Ar kada nors jį matei? 

— Tik iš išorės. Gražus. 

— Šiuose kraštuose — vienas iš puikiausių, karalienės Viktori- 
jos epochos stiliaus. Man lyg šiek tiek primena tavo senąjį būstą, tik 
gerokai didesnis. Vilio geras skonis, ir interjeras nepriekaištingas. Tik 


*  Mažutės meksikietiškos tortiljos, paskrudintos su sūriu ir valgomos su aštriu padažu. 


** Toliau bus pasakojamas epizodas iš autoriaus romano „Paskutinis prisiekusysis“. 

problema ta, kad per pastaruosius penkerius metus jis ten nenakvojo 
nė trijų kartų. Tad nori jį parduoti, turbūt stokoja pinigų, bet, velniai 
rautų, niekas šiose vietose neišgali nupirkti. 

— Kad ir kokia kaina, ji toli gražu man neįkandama, — pasakė 
Džeikas. 

— Jo nuomone, namas vertas trijų šimtų tūkstančių dolerių. 
Pasakiau — gal ir taip, bet jis niekada tiek negaus. Nei dabar, nei po 
dešimties metų. 

— Nupirks koks nors daktaras. 

— Jis užsiminė apie tave, Džeikai. Sekė Heilio teismo procesą, vis- 
ką žino, kad kukluksklanas sudegino tavo namą. Žino, kad esi rinkoje. 

— Nesu rinkoje, Hari Reksai. Bylinėjuosi su draudimo kompani- 
ja. Bet vis tiek jam padėkok. Man per brangu. 

— Nori načų? 

— Ne, dėkui. Turiu keliauti namo. 

— Perduok Karlai — myliu ir geidžiu jos kūno. 

— Ji tai žino. Viso labo. 

Per šaltą dulksną Džeikas nuėjo į savo kontorą. Gatvės žibintai 
aplinkui aikštę buvo papuošti Kalėdų vainikais ir sidabriniais varpe- 
liais. Iš įrengtos priešais teismo rūmus Jėzaus prakartėlės skambėjo 
kalėdinės giesmės. Prekeiviai dirbo iki vėlumos, ir parduotuvėse buvo 
gyva. Rytoj pranešė nedidelę sniego tikimybę, ir mažai kas miestą taip 
jaudindavo, kaip tokia orų prognozė. Senbuviai tvirtino baltas Kalėdas 
buvus 1952-aisiais, ir esant menkiausiai galimybei, kad pasnigs, dabar 
vaikai spoksojo pro langus, o parduotuvės siūlė valytuvus ir druską. 
Lyg būtų tikimasi pūgos, su didžiuliu lūkesčio jauduliu gatvėmis zujo 
parduotuvių lankytojai. 

Džeikas pasirinko ilgesnį maršrutą į namus, lėtai važiuodamas 
tolyn nuo aikštės į šešėliuose skendinčias Klantono centro gatves, kol 
įsuko į Turgaus gatvę. Hokato name degė šviesos — retenybė. Džeikas 
ir Karla daug kartų juos pravažiuodavo — visada pamažu, grožėda- 
miesi, ir visada suvokdami, kad puikusis karalienės Viktorijos epochos 
stiliaus pastatas beveik nenaudojamas. Nuolatos sklandė gandai, kad 
Vilis Treinoras tą valdą parduoda. Mat pardavęs laikraštį, jis paliko 
Klantoną, ir visi tai žinojo. 

Namą reikėjo perdažyti. Vasarą gėlių lysves stelbė piktžolės, 
o veja retai kada būdavo karpoma. Rudenį nukritę lapai kupetomis 
kaupdavosi priekiniame priebutyje ir niekas jų nenugrėbdavo. 

Kelias akimirkas Džeiką pagavo pagunda sustoti, pabelsti į duris, 
įsiveržti vidun, išmesti su Viliu po taurelę ir pasikalbėti apie reikalą. 
Bet pagunda praėjo ir jis pasuko namo. 


24 skyrius 


Rytą prieš Kalėdas Džeikas atsibudo vėlai — arba tiek vėlai, kiek 
buvo įmanoma. Karla dar kietai miegojo, visam pasauliui negyva, tad 
septintą jis išsmuko iš lovos ir tylomis nušlepsėjo į virtuvę. Užkaitė ka- 
vos, suplakė kiaušinienę ir paskrudino bandelių, o kai su pusryčiu su- 
grįžo į lovą, žmona nenoromis buvo beatgyjanti. Juodu pamažu valgė 
ir tyliai kalbėjosi, be galo mėgaudamiesi šia akimirka, iki į miegamąjį 
atstriksėjo Hana, kupina džiugaus lūkesčio ir be paliovos tauškėdama 
apie Kalėdų Senelį. Įsispraudusi tarp savo tėvų, ji pasiėmė bandelę. Ne- 
raginama atskleidė viską, ką parašė laiške į Šiaurės ašigalį, ir atrodė 
nuoširdžiai susirūpinusi, kad galbūt prašo per daug. Abu tėvai kan- 
triai nesutiko. Šiaip ar taip, juk ji — vienturtė ir paprastai gaudavo, ko 
trokšdavo. Be to, buvo staigmena, užtemdysianti visus jos prašymus. 

Po valandos Džeikas su Hana išvažiavo į aikštę, o Karla pasiliko 
namie vynioti paketėlių. Roksė turėjo laisvą dieną, ir Džeikui reikėjo 
pasiimti dovaną savo žmonai. Kontora visada būdavo geriausia vieta 
slėpti. Tikėjosi ten nieko nerasiąs, bet nenustebo konferencijų salėje 
pamatęs Lusjeną, besiknaisiojantį po senų bylų aplankų stirtą. Atrodė, 
lyg čia būtų sėdėjęs jau valandų valandas, o svarbiausia — buvo neiš- 
gėręs ir blaivus. 

— Mums reikia pasikalbėti, — pasakė jis. 

Hana mėgo raustis didžiajame savo tėvo kabinete, tad Džeikas 
paleido ją į viršų ir nuėjo susitaisyti kavos. Lusjenas jau buvo ištvarkęs 
pusę kavinuko ir atrodė ganėtinai užsivedęs. 

— Tu tuo nepatikėsi, — tarė uždarydamas konferencijų salės duris. 

Džeikas nudribo ant kėdės, pamaišė savo kavą ir paklausė: 

— Negali tai palaukti iki pirmadienio? 

— Ne, užsičiaupk ir klausykis. Štai kur didysis klausimas: kodėl 
žmogus turėtų taip pasielgti, kaip pasielgė Setas Habardas? Tiesa? 
Paskutinę minutę sukurti testamentą, primityvų ir ranka parašytą, iš 
jo išskirti savo šeimą ir viską palikti žmogui, negalinčiam pretenduoti 
į nieką iš jo turto? Tai klausimas, kuris dabar neduoda tau ramybės, ir 
jis tik didės, kol mes nerasime atsakymo. 

— Jeigu tik toks yra. 

— Taip. Kad išnarpliotume šią mįslę ir, tikėtina, tau padėtume 
laimėti bylą, privalome atsakyti į tą kausimą. 

— Jūs jau radote atsakymą? 

— Dar ne, bet einu tuo keliu. — Lusjenas pamojo į krūvą šlamšto 
ant stalo — bylų aplankus, senų pirkimo-pardavimo aktų kopijas, pa- 
žymas. — Ištyrinėjau dviejų šimtų akrų, šioje'apygardoje priklausiusių 
Setui Habardui tuo metu, kai numirė, žemės nuosavybės dokumentus. 
Daug dokumentų sunaikino teismo rūmų gaisras, kilęs po Antrojo pa- 
saulinio karo, bet man pavyko daug ką atkurti. Knaisiojausi po visas 
nuosavybės aktų knygas iki pat devyniolikto šimtmečio pradžios ir iš- 
naršiau kiekvieną vietinių laikraščių numerį nuo tos dienos, kai jie buvo 
pradėti spausdinti. Taip pat atlikau šiokias tokias genealogines Habar- 
dų, Teiberų ir Rindsų giminių paieškas. Kaip pats žinai, su ta juodųjų 
liaudimi labai sunku. Letę užaugino Saipresė ir Klaidas Teiberai, bet tei- 
siškai ji taip ir nebuvo įvaikinta. Pasak Poršos, ji to nežinojo iki trisde- 
šimties metų amžiaus. Porša taip pat kaip ir aš mano, kad Letė iš tikrųjų 
buvo Rinds — iš giminės, kuri Fordo apygardoje nebeegzistuoja. 

Džeikas nugėrė gurkšnį kavos ir įdėmiai klausėsi. Lusjenas iš- 
skleidė ant stalo didelį ranka braižytą žemėlapį ir pradėjo rodyti: 

— Štai čia pirminė Habardo valda, aštuoniasdešimt akrų, kurie 
priklausė giminei šimtą metų. Setas ją paveldėjo iš savo tėvo Kleono — 
šis mirė prieš trisdešimt metų. Kleonas paliko testamentą, kuriuo viską 
atidavė Setui; Ensilis taip ir nebuvo paminėtas. Šalia tų yra dar aštuo- 
niasdešimties akrų dalis — štai čia, prie tiltuko, kur surado Setą, kai 
jis nukrito nuo pasistatytų kopėčių. Kitus keturiasdešimt akrų — štai 
ten — Setas nupirko prieš dvidešimt metų, ir jie nesvarbūs. — Lusjenas 
tapšnojo į antrą sklypą, kuriame jis apytikriai nubraižė upokšnį, tiltuką 

ir pakaruoklio medį. — Štai kur darosi įdomu. Šį antrą žemės ruožą 1930 
metais nupirko Kleonas Habardas. Ją jam pardavė Silvesteris Rindsas. 
Žemė Rindsų giminei priklausė šešiasdešimt metų. Štai kas tame keis- 
ta: Rindsas buvo juodasis, ir, atrodo, lyg jo tėvas buvo išlaisvinto vergo 
sūnus, kuris perėmė tuos aštuoniasdešimt akrų nuosavybėn apie 1870 
metus, Rekonstrukcijos laikotarpiu*. Neaišku, kaip jam pavyko tapti sa- 
vininku, ir esu įsitikinęs, kad to mes taip ir nesužinosime. 

— Kaip Kleonas perėmė nuosavybę iš Rindsų? 

— Paprastu teisės į nuosavybę atsisakymo aktu, kurį pasirašė Es- 
tera Rinds, o ne jos vyras. 

— Kur buvo jos vyras? 

— Nežinau. Manau, arba miręs, arba dingęs be žinios, nes žemė 
buvo jo, o ne žmonos vardu. Kad galėtų perduoti nuosavybę, ji privalė- 
jo žemę paveldėti. Taigi veikiausiai jis buvo miręs. 

— Jokių įrašų apie jo mirtį? 

— Dar ne, bet aš tebekapstau. Yra daugiau. Nuo 1930 metų For- 
do apygardoje apie Rindsų šeimą nesama jokių duomenų. Jie dingo, 
ir šiandien nerasi nė vieno Rindso. Aš pasitikrinau telefonų knygo- 
se, rinkėjų registracijos sąrašuose, mokesčių apskaitose, vardink, ką 
nori — viską peržiūrėjau. Niekur nė vienintelio Rindso. Keista. 

— Taigi? 

— Taigi jie dingo. 

— Galbūt jie visi išsidangino į Čikagą, kaip ir daugelis. 

— Iš Letės parodymų sužinojome, kad jos motina buvo šešioli- 
kos, kai ją pagimdė, nesantuokinę, ir kad savo tėvo ji taip ir nepaži- 
nojo. Sako, gimusi netoli Kaledonijos, pietuose, Monrou apygardoje. 
Po poros metų motina mirė, — Letė jos neprisimena — ir ją pasiėmė 
auginti teta. Paskui kita teta. O galiausiai atsidūrė Alabamoje su Tei- 
berų šeima. Ji prisiėmė jų pavardę ir taip gyveno. Kitką girdėjai iš jos 
parodymų. Ji taip ir neturėjo gimimo liudijimo. 

— Kur čia esmė, Lusjenai? 

Šis atvertė kitą aplanką ir pastūmė per stalą vienintelį popieriaus 
lapą. 


* 


Jungtinių Valstijų istorijoje šitaip vadinamas periodas (1865-1877) po Pilietinio 
karo, kai suniokoti Pietūs buvo atstatyti ir įjungti į Sąjungą. 

— Anais laikais daug negrų kūdikių ateidavo į pasaulį be gimimo 
liudijimų. Jie gimdavo namie, su pribuvėjomis ir panašiomis, ir niekas 
nekvaršino sau galvos dėl dokumentų. Bet sveikatos skyrius kiekvie- 
noje apygardoje stengdavosi bent registruoti gimimus. Štai puslapis iš 
1941-ųjų Gimusių gyvų kūdikių registro. Čia matyti, kad tokia Leticija 
Doloresa Rinds gimė gegužės šešioliktą jaunai moteriai, pavarde Loisė 
Rinds, šešiolikos metų, Monrou apygardoje, Misisipėje. 

— Nuvykote į Monrou apygardą ir tai atkapstėte? 

— Taip, ir aš dar nebaigiau. Atrodo, lyg Letė galėtų būti Rinds. 

— Bet ji pasakė nieko to neprisimenanti arba neprisimenanti 
nieko iki savo vaikystės Alabamoje. 

— Ar prisimeni ką nors, kas atsitiko anksčiau, nei tau sukako treji? 

— Viską. 

— Tai esi trenktas. 

— Tai kas, jeigu Letės protėviai kilę iš Fordo apygardos? 

— Vien dėl linksmumo tarkime, kad taip ir buvo. Ir toliau tar- 
kime, kad jiems kadaise priklausė tie patys aštuoniasdešimt akrų, į 
kuriuos nuosavybės teisę 1930-aisiais perėmė Kleonas Habardas, tie 
patys, kurie buvo perduoti Setui Habardui. Ir tie patys, kuriuos pasta- 
rasis testamentu paliko Letei. Tai uždaro ratą, ar ne? 

— Galbūt taip, galbūt ne. Tebelieka kai kurių didžiulių spragų. 
Juk negali tarti, kad šiaurinėje Misisipėje visi juodieji su Rindsų pavar- 
de kilę iš Fordo apygardos. Tai gerokai pritempta. 

— Sutinku. Tai tik teorija, bet mes darome pažangą. 

— Mes? 

— Porša ir aš. Jos paprašiau panaršyti po savo giminės genealo- 
ginį medį. Ji vis nedavė ramybės Saipresei, klausinėdama smulkmenų, 
bet ta ne itin kalbi. Ir kaip daugelyje šeimų, yra daug praeities mėšlo, 
apie kurį Porša būtų norėjusi taip ir nesužinoti. 

— Pavyzdžiui? 

— Saipresė ir Klaidas Teiberas taip ir liko nesusituokę. Susilaukė 
šešių vaikų ir drauge pragyveno keturiasdešimt metų, bet taip ir nesu- 
rišo mazgo — bent teisiškai. 

— Tai nėra taip reta. Juos saugojo papročių teisė. 

— Aš tai žinau. Didelė tikimybė, kad Saipresė net nėra kraujo gi- 

minaitė. Porša mano, kad jos mama galbūt daugiau negu sykį buvo 
palikta, iki atsidūrė numesta prie Teiberų durų slenksčio. 

— Ar Letė apie tai kalba? 

— Matyt, nedaug. Kaip ir galėtum spėti, jos giminės genealoginis 
medis nėra maloni tema. 

— Argi Letė nežinotų, jeigu buvo gimusi kaip Rinds? 

— Būtų galima taip manyti, o gal ir ne. Letei tik trisdešimties Sai- 
presė papasakojo tiesą, kad buvo įsivaikinta; faktiškai Saipresė taip ir 
nepažinojo Letės motinos. Pagalvok apie tai, Džeikai. Pirmus trisdešimt 
savo gyvenimo metų Letė manė, kad Saipresė ir Klaidas — jos biologi- 
niai tėvai, o kiti šeši vaikai — jos broliai ir seserys. Porša sakė jautusi 
liūdesį, kai galiausiai sužinojo tiesą, bet niekada neturėjusi jokio noro 
knaisiotis po savo praeitį. Alabamos Teiberai nėra net tolimi Fordo apy- 
gardos giminės, tad aš spėju, kad galbūt Letė nė nežino, iš kur yra kilusi. 

Pamažu gurkšnodamas kavą Džeikas kelias minutes mąstė ir 
bandė apsvarstyti visus aspektus. 

— Gerai, — pagaliau tarė, — patikėkime tavo teorija. Taigi kodėl 
Setas būtų norėjęs sugrąžinti žemę Rindsams? 

— Savo teorija aš dar tiek toli nenuėjau. 

— Ir kodėl jis būtų norėjęs jai palikti viską — ne tik aštuoniasde- 
šimt akrų, bet ir velniškai daugiau — nuosavos šeimos sąskaita? 

— Vis dar kapstau ir dėl to. 

— Man patinka. Kapstyk toliau. 

— Tai galėtų viską nulemti, Džeikai, nes įrodytų motyvą. Didysis 
klausimas — kodėl? Ir jeigu mes galėsime į jį atsakyti, tai tu papras- 
čiausiai laimėsi teisme bylą. Antraip tave sukirs. 

— Lusjenai, tai tik tavo nuomonė. Kiek prisimenu, apskritai ši- 
taip buvai nusiteikęs ir prieš pat Heilio teismą. 

— Juo greičiau pamirši tą teismą, tuo greičiau tapsi geresnis 
advokatas. 

Džeikas nusišypsojo ir atsistojo. 

— Kai kurių dalykų negali pamiršti, Lusjenai. O dabar, jeigu man 
atleisi, turiu eiti su dukra pirkinių į parduotuves. Linksmų jums Kalėdų. 

— Fe, kvailystės. 

— Ateisite pietų? 

— Fe, kvailystės. 
— Taip ir maniau. Iki pirmadienio. 


Kalėdų išvakarėse, vos sutemus, Simeonas Lengas parvažiavo 
namo. Dvi savaites buvo išvykęs ir nusibastė net iki Oregono — vilki- 
ku su puspriekabe, pakrauta šešiomis tonomis visokių vogtų buitinių 
reikmenų. Turėjo pilną kišenę šlamančiųjų, meilę širdyje, kalėdinius 
dzinguliukus ant liežuvio ir gražų butelaitį burbono, paslėptą po kelei- 
vio sėdyne. Šiuo metu buvo visiškai blaivus ir sau žadėjo neleisti, kad 
kaušalas sugadintų šventes. Apskritai Simeonas buvo džiugios nuotai- 
kos — bent iki sustojimo priešais senojo Sapingtono sodybą. Suskai- 
čiavo įvažoje ir aplinkui veją priešais namą kaip papuola sustatytus 
septynis automobilius. Tris atpažino, dėl kitų nebuvo toks tikras. Jis 
staiga nutildė vidur priedainio „Kalėdų skambaliukus“ ir vos nenusi- 
keikė. Name plieskė visos šviesos ir atrodė, kad ten pilna žmonių. 

Vienas iš pranašumų vesti Letę buvo tas, kad jos šeimynykščiai 
gyveno toli, net Alabamoje. Fordo apygardoje giminių ji neturėjo. Iš 
jo pusės tokių buvo gerokai per daug, ir jie keldavo nemalonumų, bet 
iš Letės saviškių Simeonas nepatirdavo jokios kritikos, bent pirmais 
metais. Slapčia buvo patenkintas, kai Letė, jau trisdešimties metų, su- 
žinojo, kad Saipresė ir Klaidas Teiberai nėra jos tikrieji tėvai ir kad šeši 
jų vaikai — ne jos broliai ir seserys. Tačiau tas pasitenkinimas netru- 
ko išblėsti, nes Letė elgėsi lyg tie būtų jos kraujo giminaičiai. Klaidas 
numirė, vaikai išsibarstė kas sau, o Saipresei reikėjo kur nors gyventi. 
Jie ją priėmė, laikinai, ir po penkerių metų Saipresė tebegyveno čia, 
stambesnė ir reikalingesnė globos nei kada nors. Sugrįžo jos broliai ir 
seserys su savo išperomis iš paskos ir su ištiestomis rankomis. 

Tiesą sakant, namie buvo ir keletas Lengų. Ypač jo svainė tapo 
pastovi įkyrybė. Buvo bedarbė, jai reikėjo paskolos, pageidautina, pa- 
lydėtos žodiniu pažadu, kad nebus primygtinai verčiama grąžinti. Si- 
meonas kone siekė pasiimti butelio, bet nuslopino tą norą ir išlipo iš 
sunkvežimio. 

Visur vaikai, viryklėje liepsnoja ugnis, virtuvė pilna gaminančių 
valgį moterų ir jį ragaujančių vyrų. Beveik visi džiaugėsi jį pamatę arba 

gerai mokėjo apsimesti. Letė nusišypsojo, ir juodu apsikabino. Vakar 
jis paskambino iš Kanzaso ir pažadėjo laiku parsirasti į namus pietums. 
Ji pakštelėjo jį į skruostą, norėdama patikrinti, ar išgėręs, ir kai Simeo- 
nas tą egzaminą išlaikė, gerokai nusiramino. Letės žiniomis, namuose 
nebuvo nė lašo kaušalo, ir ji be galo troško, kad taip ir liktų. Poilsio 
kambaryje Simeonas apkabino savo vaikus — Poršą, Fedrą, Klarisę ir 
Kerką, taip pat du anūkus. Iš viršaus grotuvas trenkė „Rudolfą“*, o trys 
mažyliai po koridorių pavojingu greičiu stumdė Saipresę invalido veži- 
mėlyje. Paaugliai žiūrėjo nustatytą visu garsumu televizorių. 

Senas namas kone drebėjo nuo chaotiškos energijos, ir po ke- 
lių minučių Simeonas vėl pajuto ramybę. Atviro kelio vienatvė buvo 
bjauri, bet galų gale rytoj Kalėdos, o jį supa šeima. Žinoma, daug tos 
demonstruojamos meilės ir šilumos skatina godulys ir siekis labiau su- 
artėti su Lete, tačiau Simeonui tai nebuvo svarbu. Šiaip ar taip, bent 
kelias valandas jis džiaugėsi šia akimirka. 

Jeigu tik Marvis galėtų čia būti. 

Valgomajame Letė padengė du galais sustumtus stalus. Paskui 
moterys juos nuklojo keptais kalakutais, kumpiais, batatais, pustuziniu 
kitų daržovių ir troškinių, taip pat ir įspūdingu asortimentu tortų bei 
pyragų. Truko kelias minutes, kol visi susirinko aplinkui stalą, ir kai jie 
nurimo, Letė sukalbėjo trumpą padėkos maldą. Bet ji turėjo ir daugiau 
ką pasakyti. Išlanksčiusi balto popieriaus lapą iš bloknoto, paskelbė: 

— Klausykitės visi, tai iš Marvio. 

Išgirdus jo vardą, visas bruzdesys nuščiuvo, visų galvos nulinko 
žemiau. Visi turėjo savų prisiminimų apie vyresnėlį, ir daugelis jų buvo 
skaudūs, nemalonūs. 

Letė skaitė: 

— „Sveiki, mama ir tėti, broliai ir seserys, tetos ir dėdės, pusse- 
serės, pusbroliai ir draugai. Kuo nuoširdžiausiai jus sveikinu švenčių 
proga ir tikiuosi, kad visi praleisite linksmas Kalėdas. Rašau šiuos žo- 
džius iš savo kameros, naktį. Iš čia matau lopinėlį dangaus, ir šiąnakt 
nėra mėnulio, užtat daugybė žvaigždžių. Viena tikrai šviesi, manau, ji 
Šiaurinė, bet nesu garantuotas. Šiaip ar taip, šiuo metu įsivaizduoju, 
jog tai Betliejaus žvaigždė, vedanti išminčius pas kūdikėlį Jėzų. Evan- 


* 


Kalėdinė daina apie Kalėdų Senelio (Santa Klauso) elnią. 

gelija pagal Matą, antras skyrius. Myliu jus visus. Trokštu būti kartu. 
Taip gailiuosi dėl padarytų klaidų ir kančios, kurią sukėliau savo šei- 
mai ir draugams. Kurią nors dieną aš išeisiu, ir kai būsiu laisvas, per 
Kalėdas susirinksime visi drauge, ir bus smagu. Marvis.“ 

Jos balsas išliko tvirtas, bet skruostais riedėjo ašaros. Jas nusi- 
šluosčiusi, ji įstengė nusišypsoti ir paragino: 

— Valgykime. 


Kadangi proga buvo ypatinga, Hana užsispyrė miegoti kartu su 
tėvais. Gerokai iki po dešimtos jie skaitė kalėdines pasakas, su bent 
dviejomis pertraukomis kas pusę valandos, kad ji galėtų nuskuosti į 
poilsio kambarį ir pasitikrinti, gal Kalėdų Senelis kaip nors jau įsmuko 
į namus. Su sau įprastu nervingu lūkesčiu ji čiauškėjo ir rangėsi, kol 
nejučiom nurimo. Kai saulei tekant Džeikas pabudo, Hana kiūtojo įsi- 
spraudusi po motina, ir abi kietai miegojo. Bet vos tik jis tyliai ištarė: 
„Man regis, Kalėdų Senelis jau čia pabuvojo“, jo moterėlės kaipmat at- 
gijo. Hana metėsi prie eglutės ir sucypė iš nuostabos: kokį puikų nešulį 
Kalėdų Senelis jai paliko! Džeikas sutaisė kavos, o Karla fotografavo. 
Jie išpakavo dovanas ir drauge su Hana juokėsi, o įvynioklių ir dėžių 
krūva vis didėjo. Kas gi pasaulyje geriau, nei būti septynmetei Kalė- 
dų rytą? Jauduliui pradėjus slūgti, Džeikas pasitraukė ir tyliai išsmuko 
laukan. Iš mažo sandėliuko šalia automobilio pastoges jis pasiėmė dar 
vieną paką, didelę stačiakampę dėžę, įvyniotą į žalią popierių su didžiu- 
liu raudonu kaspinu. Viduje inkštė šunytis. Jiems abiem naktis prailgo. 

— Žiūrėk, ką radau, — pranešė jis, pastatydamas dėžę ant grindų 
šalia Hanos. 

— Kas tai, tėtuk? — paklausė Hana, išsyk tapusi įtari. 

Dėžėje išsekęs šunelis neleido nė garso. 

— Atidaryk, — paragino Karla, ir Hana suskato plėšti popierių. 

Džeikas atvertė dėžės viršų, ir Hana pažvelgė vidun. Seidė pasiti- 
ko jos žvilgsnį liūdnomis pavargusiomis akimis, tartum prašančiomis: 
„Iškelk mane iš čia.“ 

Juodu apsimes, neva Seidė atkeliavo iš Šiaurės ašigalio; o iš tikrų- 
jų — atvyko iš apygardos gyvūnų prieglaudos, kur Džeikas ją nupirko 

už 37 dolerius, įskaičiuojant visus skiepus ir dar pridedant sterilizaciją 
kada nors ateityje. Visai nesant įmanomai bent kokiai užuominai apie 
kilmę, pardavėjai negalėjo spėlioti dėl jos dydžio ar temperamento. 
Vienas manė ją turint „daug terjero“, bet kitas griežtai su tuo nesutiko: 
„Turėtų joje būti kažkiek šnaucerio.' Jos motina rasta griovyje negyva, 
ir Seidė kartu su penkiais savo broliukais ir sesutėmis buvo išgelbėti 
apie mėnesio amžiaus. 

Hana švelniai ją pakėlė, apgobė delnais, paglostė, priglaudė sau 
prie krūtinės, ir, žinoma, kalytė įniko jai laižyti veidą. Iš nuostabos 
be žado, nepajėgdama ištarti nė žodžio, Hana sudrėkusiomis akimis 
pažvelgė į tėvus. 

Džeikas pasakė: 

— Kalėdų Senelis ją pavadino Seide, bet gali parinkti bet kurį var- 
dą, kokį tik nori. 

Kalėdų Senelis — stebukladarys, tačiau šiuo momentu visos ki- 
tos jo dovanos ir žaislai, kuriuos paliko, buvo iškart pamiršti. Pagaliau 
Hana prabilo: 

— Seidė — puiku. 

Per valandą namus užvaldė šuo: visos trys žmogiškos būtybės se- 
kiojo kalytę iš paskos ir stengėsi, kad ji gautų viską, ko nori. 


Kvietimas į kokteilių vakarėlį buvo Vilio Treinero ranka parašytas 
laiškutis: šeštą valandą, dieną po Kalėdų, Hokato name. Apranga — 
šventinė, kad ir ką tai reiškė. Karla užsispyrusiai tvirtino, kad mažų 
mažiausiai tai reiškia kaklaraištį, ir Džeikas galiausiai pasidavė. Iš pra- 
džių juodu dėjosi, neva nenorėtų eiti, nors iš tikrųjų rytojaus dieną 
po Kalėdų visiškai nebuvo ką kita veikti. Gerai suorganizuoti kokteilių 
vakarėliai Klantone buvo retenybė, ir juodu spėjo, kad Vilis, užaugęs 
Memfyje tarp pinigų, galbūt žinos, kaip tokį surengti. Labiausiai trau- 
kė namas. Metų metus juo grožėdavosi iš gatvės, bet taip ir nepavyk- 
davo patekti vidun. 

* — Sklido gandai, kad jis nori jį parduoti, — pasakė Džeikas, kai 
jie aptarinėjo kvietimą. 

Jis žmonai nebuvo papasakojęs apie ankstesnį pokalbį su Hariu 

Reksu, svarbiausia dėl kainos — kad ir kokia ji galėtų būti, vis tiek 
gerokai pranoktų jų išgales. 

— Tas gandas vis dar tebesklando, ar ne? — atsakė ji, ir nuo šios 
akimirkos jiedu pradėjo svajoti apie tą namą. 

— Taip, bet Haris Reksas sako, kad dabar Vilis rimtai nusiteikęs. 
Mat niekada jame negyvena. 

Džeikas su Hana atvyko pirmieji, madingai dešimt minučių pavė- 
lavę, ir Vilį rado visai vieną. Šventinę jo aprangą sudarė raudona varli- 
kė, juodo atlaso smokingas ir kažkokia škotiškų kiltų modifikacija. Jis 
buvo vos perkopęs keturiasdešimtį, ilgais plaukais ir žilstančia barz- 
da — dailus ir nepaprastai kerintis, ypač Karlos atžvilgiu. Džeikui teko 
pripažinti šiokį tokį savo pavydą. Už jį Vilis tik keleriais metais vyres- 
nis, bet jau užsikalęs milijoną baksų. Žinomas kaip moteris mėgstantis 
viengungis kėlė daug gyvenimiškos patirties turinčio žmogaus įspūdį. 

Jis pripylė į sunkias krištolines taures šampano, pasiūlė šventinį 
tostą ir po pirmo gurkšnio su šypsena tarė: 

— Noriu kai ką jums pasakyti. 

Lyg jie būtų jo šeimos nariai, kuriems reikėtų pranešti svarbią 
naujieną. 

— Nusprendžiau šį namą parduoti, — tęsė jis. — Šešiolika metų 
jį turėjau, ir man vieta patinka, bet paprasčiausiai nepakankamai 
dažnai čia būnu. Jam reikia tikrų savininkų, žmonių, kurių tikrai bus 
branginamas, saugomas ir užlaikomas toks, koks yra. — Dar gurkšnis, 
o Džeikas ir Karla jautėsi lyg pakibę ore. — Ir neketinu jo parduoti tie- 
siog bet kam. Kol kas nepasitelkiau jokio nekilnojamojo turto agento. 
Nenorėčiau jo išstatyti į rinką. Nereikia, kad miestas apie tai kalbėtų. 

Iš šių žodžių Džeikas tik nusijuokė. Miestas apie tai jau seniai 
kalbėjo. 

— Gerai, gerai, šiose vietose nėra jokių paslapčių, bet žmonės ne- 
turi žinoti, ką mes čia aptarinėjame. Man patiktų, jeigu jis priklausytų 
judviem. Tiesą sakant, mačiau aną jūsų namą prieš tai, kai buvo sunio- 
kotas, ir žavėjausi, kaip jį restauravote. 

— Nuleiskite kainą, ir mes jį pirksime, — pasakė Džeikas. 

Vilis pažvelgė į švelniai rudas Karlos akis ir tarė: 

— Šioje vietoje visur įrašytas jūsų vardas. 

— Kiek? — paklausė Džeikas. 

Stuburas jam pastiro. Sau pasižadėjo nekrūptelėti, kai išgirs skaičių. 

— Dupenkiasdešimt, — nedvejodamas atsakė Vilis. — 1972-aisiais 
už jį sumokėjau šimtą, paskui dar šimtą išleidau remontui. Toks pat na- 
mas Memfio centre siektų iki milijono, bet, kita vertus, tai labai toli. 
Už du penkiasdešimt — pigiau grybų, bet negali nepaisyti rinkos. Jeigu 
paskelbčiau parduodąs už pusę milijono, jis čia riogsotų, iki užželtų pikt- 
žolėmis. Jei atvirai, tik noriu susigrąžinti įdėtus pinigus. 

Džeikas ir Karla apsimainė tuščiais žvilgsniais, nes neturėjo ką 
pasakyti — bent jau šiuo metu. Vilis, visuomet prekeivis, pasiūlė: 

— Apsidairykime aplink. Kiti čia susirinks pusę septintos. 

Jis papildė taures, ir visi patraukė į paradinį priebutį. Kai vos tik 
prasidėjo ekskursija, Džeikas suprato, kad kelio atgal nebėra. 

Pasak Vilio, namas buvo pastatytas apie 1900-uosius daktaro 
Makso Hokato, dešimtmečiais buvusio žymiausio miesto gydytojo. 
Klasikinio karalienės Viktorijos epochos stiliaus, dviem stačiais šlaiti- 
niais stogais, keturių aukštų bokšteliu ir plačiomis dengtomis veran- 
domis, iš abiejų pusių supančiomis namą. 

Kaina nebuvo pasibaisėtina, turėjo pripažinti Džeikas. Žinoma, 
pranokstanti jo išgales, bet galėjo būti ir blogiau. Džeikas įtarė Harį 
Reksą patarus Viliui būti nuosaikiam, jeigu nori, kad namą įsigytų 
Brigansai. Anot Hario Rekso, pagal vieną gandą Vilis užkala dar vieną 
gražaus pinigo pluoštą akcijų biržoje, pagal kitą — patiria stambius 
nuostolius Memfio nekilnojamojo turto versle, o dar pagal kitą — 
neva paveldėjo lobį iš savo senelės Bibi. Kas žino? Tačiau kaina tartum 
rodė būtinybę greitai gauti grynųjų. Vilis žinojo, kad Džeikui ir Karlai 
reikia namo. Žinojo, kad juodu įklimpę į bylinėjimąsi dėl draudimo. 
Taip pat žinojo (veikiausiai per Harį Reksą), kad Džeikas, tikėtina, iš 
Habardo nugriebs didžiulį honorarą. Be perstojo tarškėdamas Vilis ve- 
džiojo Karlą po gražiai patamsėjusias pušų šerdies lentų grindis, per 
modernią virtuvę, viršun įvijais laiptais, iki pat apskritos skaityklos 
ketvirtame bokštelio aukšte, su vaizdu į bažnyčios smailes vos už ke- 
lių kvartalų, o Džeikas pareigingai sekė iš paskos, klausdamas savęs, 
kaipgi jie išgalėtų sau tai leisti, o ką jau kalbėti apie apstatymą baldais. 

25 skyrius 


Ginčijantiesiems ranka parašytą Seto Habardo testamentą Kalė- 
dos atėjo vėlai, jei tiksliau — sausio 16-ą. 

Veidui Lanyrui dirbantis privatus seklys aptiko aukso gyslą. 
Vardu ir pavarde jis buvo Rendalas Klepas ir galiausiai surado galimą 
liudytoją, tokį Fricą Pikeringą, gyvenantį netoli Šrivporto Luiziano- 
je. Klepas buvo geriausias Veido Lanyro seklys ir turėjo gerai išlavintą 
knyslę informacijai išrausti. Pikeringas paprasčiausiai gyveno niekuo 
nesidomėdamas, nesikišdamas į kitų reikalus ir visai nenumanė, ko 
Klepas iš jo nori. Bet buvo smalsus, tad juodu sutarė susitikti delikate- 
sinėje, kur Klepas pažadėjo sumokėti už pietus. 

Klepas apklausė ankstesnius Letės Leng darbdavius, iš kurių be- 
veik visi buvo gana pasiturintys baltieji namų savininkai, pripratę sam- 
dytis juodaodžius tarnus. Savo parodymuose Letė pateikė jų pavardes, 
kiek pajėgė prisiminti ar bent taip ji paliudijo. Aiškiai leido suprasti, kad 
pastaruosius trisdešimt metų galėjo būti dar koks vienas ar du kiti, bet 
apskaitos ji nevedusi. Daugelis namų tvarkytojų neištekėdavo. Bet ji 
nepaminėjo, kad dirbo pas Airiną Pikering. Ta pavardė iškilo į paviršių, 
Klepui apklausiant kitą ankstesnį šeimininką. 

Letė niekada pas nieką nedirbo ilgiau kaip šešerius metus. Dėl to 
buvo įvairių priežasčių, bet nė viena iš jų nebuvo bent kiek susijusi su 
nesugebėjimu. Iš tikrųjų beveik visi buvę darbdaviai ją labai gerai ver- 
tino. Tačiau Pikeringas bus kitoks. Prie sriubos ir salotų jis papasakojo 
savąją istoriją. 

Maždaug prieš dešimt metų, 1978-aisiais ar 1979-aisiais, jo mo- 
tina, našlė Airinė Pikering, nusamdė Letę Leng tvarkyti namų ir ga- 
minti valgį. Ponia Pikering gyveno pačiame mažo miestuko Leik Vili- 
džo pakraštyje, sename name, nuo amžių priklausančiame šeimai. O 
Fricas Pikeringas tuo metu gyveno Tupele ir dirbo draudimo kompa- 
nijoje, ir ta jį perkėlė į Šrivportą. Jis matydavosi su savo motina bent 
sykį per mėnesį ir turėjo galimybę Letę gana gerai pažinti. Visi, ypač 
ponia Pikering, santykiais buvo patenkinti. 1980 metais jos sveikata 
pradėjo sparčiai prastėti, ir aiškėjo, kad galas nebetoli. Letė dirbdavo 
ilgesnes valandas ir tikrai atjausdavo mirštančią moterį, bet Fricas ir 

jo sesuo, vienintelė jo turima, pradėjo įtarinėti dėl įprastų jų motinos 
finansinių reikalų. Pamažėle Letė perėmė savo žinion apmokėti sąs- 
kaitas ir išrašinėti čekius, nors atrodydavo, lyg juos visada pasirašytų 
ponia Pikering. Letė sekdavo banko ataskaitas, draudimo polisus, sąs- 
kaitas ir kitus svarbius popierius. 

Sykį Fricui paskambino sesuo, nes surado stebinantį dokumen- 
tą. Tai buvo jų motinos ranka parašytas testamentas, ir šiuo ji paliko 
50 000 dolerių grynaisiais Letei Leng. Fricas atsiprašė iš darbovietės, 
nulėkė į Leik Vilidžą, po jos darbo valandų susitiko su seseria ir pasi- 
žiūrėjo testamentą. Buvo datuotas prieš du mėnesius ir pasirašytas Ai- 
rinės Pikering. Abejonių dėl braižo nekilo, nors atrodė daug silpnesnis, 
nei jų visada pažinotas. Sesuo testamentą surado paprastame voke, 
kuris buvo įkištas į seną šeimos Bibliją lentynoje kartu su virtuvės val- 
gio gaminimo knygomis. Juodu užsipuolė motiną, tačiau ši pareiškė 
esanti per silpna kalbėtis apie tą reikalą. 

Tuo metu ponia Pikering turėjo 110 000 dolerių pagal terminuoto 
indėlio sertifikatą ir 18 000 dolerių einamojoje banko sąskaitoje. Letė 
galėdavo prieiti prie kasmėnesinių oficialių šių sąskaitų banko ataskaitų. 

Kitą rytą, kai Letė atvyko dirbti, Ericas ir jo sesuo su ja susitiko. 
Per niršų ginčą juodu pareiškė, kad ji įtikino ar net privertė jų motiną 
parašyti testamentą. Ji neigė ką nors apie tai žinanti ir atrodė nuošir- 
džiai nustebusi, net įsižeidusi. Jie vis tiek ją išvijo ir liepė nedelsiant 
palikti namus. Paskui pasisodino motiną į automobilį ir ją nuvežė į 
vieno advokato kontorą Oksforde, kur gyveno sesuo. Kol jie laukė, 
advokatas parengė dviejų puslapių testamentą, kuriame Letė Leng nė 
nepaminėta ir viskas palikta Fricui ir jos seseriai lygiomis dalimis — 
visai kaip juodu tai daug kartų aptarinėdavo su savo motina. Ši čia pat 
vietoje pasirašė, po mėnesio numirė, ir testamentas buvo patvirtintas 
be jokių kliūčių. Fricas su savo seseria pardavė namą bei visą turtą ir be 
šiurkštesnių žodžių po lygiai pasidalijo gautus pinigus. 

Prieš Airinei numirštant, jie kelis kartus ją klausinėjo apie ranka 
parašytąjį testamentą, bet visada motina susinervindavo ir atsisaky- 
davo apie tai kalbėti. Klausinėjo ir apie Letę Leng, tačiau tie klausimai 
ją tik pravirkdydavo. Galiausiai jie nutraukė tuos pokalbius. Tiesą sa- 
kant, tuomet, kai advokato kontoroje ji pasirašė testamentą, tikrai jau 
blaiviai nemąstė, ir iki mirties jos būklė juolab nepagerėjo. 

Prie kavos Klepas klausėsi ir vis labiau jaudinosi. Ericui sutikus, 
pokalbį jis įrašinėjo ir nekantravo jį perduoti Veidui Lanyrui. 

— Ar išsaugojote ranka parašytojo testamento kopiją? — paklau- 
sė jis. 

Fricas papurtė galvą. 

— Neprisimenu, kad taip būčiau padaręs, — pasakė. — O jeigu 
jį ir pasilikau, tai jau seniai dingęs. Tikrai nežinau, kur jis galėtų būti. 

— Galjį saugo advokatas Oksforde? 

— Taip manau. Kai motiną pas jį nuvežėme, davėme jos ankstes- 
nį testamentą — tą, kurį parengė advokatas Leik Vilidže, ir dar antrą, 
parašytąjį ranka. Neabejoju, jis juos abu pasiliko. Pasakė, kad anks- 
tesnius testamentus svarbu sunaikinti, nes kartais jie iškyla ir sukelia 
problemų. 

— Ar prisimenate advokato Oksforde pavardę? 

— Helas Erimanas, pagyvenęs vyras, paskui išėjo į pensiją. Mano 
sesuo prieš penkerius metus mirė, ir aš buvau jos palikimo vykdytojas. 
Tuo metu Frimanas jau buvo pensininkas, bet testamento tvirtinimą 
tvarkė jo sūnus. 

— Ar jūs su tuo sūnumi kada nors kalbėjotės apie ranka parašy- 
tąjį testamentą? 

— Nemanau. Tiesą sakant, turėjau su juo labai mažai kontaktų. 
Stengiuosi advokatų vengti, pone Klepai. Įgijau su jais šiokios tokios 
labai nemalonios patirties. 

Klepas buvo pakankamai nuovokus suprasti, kad atkapstė dina- 
mitą, ir pakankamai prityręs, kad žinotų metą trauktis. Neskubėti, 
viskuo pasidalyti su Veidu Lanyru, ir tegul advokatas sprendžia, kaip 
toliau elgtis. Pikeringas pradėjo Klepo teirautis, kodėl Lete Leng do- 
misi, bet nieko konkretaus nesužinojo. Papietavę juodu atsisveikino. 


Įrašą juostelėje Veidas Lanyras klausėsi sau įprasta rūgščia mina 
ir kietai sučiauptomis lūpomis. Bet jo partneris Lesteris Čilkotas savo 
entuziazmą vos pajėgė slopinti. Kai Klepui buvo leista palikti Lanyro 
kabinetą, Čilkotas pasitrynė delnus ir tarė: 

— Šis žaidimėlis baigėsi! 

Pagaliau Lanyras nusišypsojo. 

Pirmas žingsnis: su Pikeringu daugiau jokių kontaktų. Jo moti- 
na ir sesuo mirusios, taigi, išskyrus Helą Frimaną, jis tėra vienintelis 
žmogus, kuris galėtų liudyti apie ranka parašytąjį testamentą. Dviejų 
trumpų telefono skambučių pakako pasitikrinti, kad Frimanas išėjęs į 
pensiją, vis dar gyvas, ir kad senajai jo kontorai vadovauja du sūnūs, 
Todas ir Henkas. Kol kas Pikeringą ignoruoti. Tarp Lanyro kontoros ir 
Pikeringo — jokių kontaktų, nes vėliau bus svarbu, kad jis paliudytų 
niekada su advokatais nesikalbėjęs. 

Antras žingsnis: trūks plyš surasti ranka parašytąjį testamentą. 
Jeigu tik šis egzistuoja, surasti ir gauti. Bet taip padaryti, nesužadi- 
nant Helo Frimano įtarumo, jeigu įmanoma. Jį surasti anksčiau, kol 
to dar nepadarė Džeikas ar kas nors kitas. 

Trečias žingsnis: tą nuslėpti ir pasilikti vėlesniam laikui. Drama- 
tiškiausiai ir įspūdingiausiai Airinės Pikering ranka parašytasis testa- 
mentas suveiks per bylos nagrinėjimą teisme, kai Letė Leng liudytojo 
krėsle neigs apie tą testamentą bent ką žinanti. Tuomet jį ištraukti. 
Padaryti ją melage. Ir prisiekusiesiems įrodyti apie visokius klastingus 
būdus patekti į savo buvusių pažeidžiamų bosų ranka parašytus testa- 
mentus, tai yra nesąžiningą įprotį. 

Tokia strategija buvo kupina rizikos. Pirma ir akivaizdžiausia — 
pagrindinės atskleidimo taisyklės. Džeikas įregistravo klausimų anke- 
tas, kuriomis iš savo priešininkų reikalavo atskleisti visų galimų liu- 
dytojų asmenybes. Lanyras ir kiti advokatai padarė tą pat; tai buvo 
standartinė procedūra per nūdien priimtus visiškai atvirus atskleidi- 
mus, kur viskas turėtų būti skaidru. Nuslėpti tokį liudytoją kaip Fricas 
Pikeringas — ne tik neetiška, bet ir pavojinga. Pastangos per bylos 
nagrinėjimą teisme pateikti netikėtumą dažnai būdavo bergždžios. 
Lanyrui ir Čilkotui reikėjo laiko sugalvoti, kaip šią taisyklę apeiti. Pasi- 
taikydavo išimčių, bet nedaug. 

Tiek pat sunkus buvo planas surasti Airinės ranka parašytąjį tes- 
tamentą. Galimas daiktas, jis buvo sunaikintas kartu su daugybe kitų 
beverčių senų bylų Frimano archyvuose. Bet advokatai dažniausiai 
savo nebereikalingas bylas saugo ilgiau nei dešimt metų, tad nemaža 
tikimybė, kad testamentas kur nors vis dar yra. 

Ignoruoti Fricą taip pat problemiška. Kas, jeigu koks kitas advoka- 

tas jį suseks ir užduos tokius pačius klausimus? Jeigu tas kitas advokatas 
būtų Džeikas, netikėtumo elementas dingtų. Džeikas turėtų užtektinai 
laiko Letei primokyti, kaip liudyti, kad palenktų į save prisiekusiuosius. 
Jis tikrai galėtų suregzti istoriją. Be to, įsiustų, kad buvo pažeistos at- 
skleidimo taisyklės. Teisėjas Etlis tikrai į tai nepažiūrėtų palankiai. 

Lanyras ir Čilkotas svarstė mintį užmegzti su Frimanu tiesioginį 
kontaktą. Jeigu testamentas buvo padėtas į archyvą ir kaupė dulkes, 
Frimanas tikrai galėtų jį išsikelti, ir niekam nereikėtų jo vogti. Be to, 
teisme jis būtų respektabilus liudytojas. Bet jeigu kalbėtųsi su Frima- 
nu, didžioji jų paslaptis išaiškėtų. Kaip galimo liudytojo jo pavardė 
turėtų būti atskleista. Netikėtumo elementas išnyktų. Galbūt iškiltų 
reikalas į Erimaną kreiptis vėliau, tačiau kol kas Veidui Lanyrui ir Les- 
teriui Čilkotui visai tiko regzti tylos ir apgaulės tinklą. 

Po dviejų dienų Rendalas Klepas įžengė į Frimano advokatų kon- 
torą ir informavo sekretorę atvykęs į ketvirtai valandai paskirtą priė- 
mimą. Dviejų žmonių valdoma kontorėlė buvo įsikūrusi perstatytame 
bungale per vieną kvartalą nuo pagrindinės Oksfordo aikštės, šalia 
„Taupymo ir paskolų“ banko ir toje pačioje gatvėje kaip ir federalinio 
teismo rūmai, tik šiek tiek toliau. Laukdamas priimamajame, Klepas 
sklaidė žurnalą ir apžiūrinėjo aplinką. Jokių vaizdo stebėjimo kamerų; 
jokių saugos jutiklių; paradinėse duryse — įleistinė spyna; jokių gran- 
dinėlių; beveik nieko, kas sutrukdytų puspročiui, laipioti įgudusiam 
įsilaužėliui naktį įsmukti vidun ir ramiai pasidarbuoti. O kodėl turėtų 
būti? Ko nors kitko tikrai vertingo pastate nebuvo — tik įprastinis 
visokių popierių kalnas. 

Tipiška mažo miestuko teisės kontora kaip ir šimtai kitų, Klepo 
kada nors aplankytų. Jis jau buvo pasivaikščiojęs skersgatviu už namo 
ir apžvelgęs užpakalines duris. Irgi įleistinė spyna, bet nesunkiai įvei- 
kiama. Jo žmogus Erbis galėtų įeiti arba pro paradines, arba pro užpa- 
kalines duris greičiau, nei kuris nors iš tarnautojų su raktu. 

Klepas susitiko su Todu Frimanu ir pasikalbėjo apie žemę, kurios 
norėtų nusipirkti į vakarus nuo miestuko, palei pagrindinį greitkelį. Pri- 
sistatė tikra savo pavarde, tikra profesija ir pateikė tikrą vizitinę korte- 
lę, bet pamelavo pasakydamas, kad su savo broliu nori įrengti naktinę 
sunkvežimių stovėjimo aikštelę. Teisiniai formalumai būtų rutininiai, ir 

Todas atrodė ganėtinai sudomintas. Klepas paprašė leidimo pasinaudoti 
tualetu ir buvo pasiųstas siauru koridoriumi. Ištraukiamieji laiptai; du 
užgriozti kambarėliai, kimšte prikimšti bylų; virtuvėlė su išdaužtu lan- 
gu, jokios spynos. Niekur jokių saugos jutiklių. Juokų darbas. 

Erbis įsigavo į pastatą tuoj po vidurnakčio, o tuo metu Klepas že- 
mai pasilenkęs sėdėjo savo automobilyje kitapus gatvės ir saugojo, kad 
neiškiltų kokių nors nesklandumų. Buvo trečiadienis, sausio 18-a, šal- 
ta, ir studentai neslampinėjo po miestuką. Aikštėje — nė gyvos dva- 
sios, ir Klepas labiausiai baiminosi, kad jo nepastebėtų policininkas. 
Atsidūręs viduje, Erbis pranešė per radiją: visur tylu ir ramu. Savo pa- 
tikimu lenktiniu peiliu jis per kelias sekundes įveikė užpakalinių durų 
spyną. Naudodamasis infraraudonųjų spindulių rašikliniu žibintuvė- 
liu praslinko per kabinetus; visos vidinės durys buvo neužrakintos. 
Netvirti ištraukiamieji laiptai girgždėjo, bet jam pavyko juos nutempti 
žemyn beveik be triukšmo. Stovėdamas fasado lange per radijo stotelę 
susisiekė su Klepu; šis nematė viduje net jo silueto. Užsimovęs piršti- 
nes ir nieko nejudindamas iš vietos, Erbis pradėjo nuo vieno iš sandė- 
liukų. Užtruks valandas, bet jis neskubėjo. Atidarinėjo stalčius, žiūri- 
nėjo bylas, datas, pavardes ir taip toliau, liesdamas savaitėmis, mėne- 
siais, galbūt metų metais nejudintus dokumentus. Klepas pavažiavo 
automobiliu į stovėjimo aikštelę kitapus aikštės ir nuėjo tarpunamiais. 
Pirmą nakties Erbis atidarė užpakalines duris, ir Klepas įėjo į pastatą. 

— Visuose kambariuose — bylų spintos, — pasakė Erbis. — At- 
rodo, einamosios bylos laikomos advokatų kabinetuose, kai kurios — 
sekretorių. 

— O kaip tuose dviejuose sandėliukuose? 

— Bylos datuotos prieš penkerius metus. Kai kurios išimtos iš 
apyvartos, kai kurios — ne. Aš vis dar ieškau. Antro sandėliuko viso 
dar neperžiūrėjau. Yra erdvus pusrūsis, prigrioztas senų baldų, rašo- 
mųjų mašinėlių, teisės knygų ir dar bylų, visų nebenaudojamų. 

Antrame sandėliuke jie nerado nieko įdomaus. Bylas sudarė tipiš- 
kas išimtų iš apyvartos atvejų rinkinys, kokį rastum bet kurio mažo 
miestuko advokatų kontoroje. Pusę trijų Erbis atsargiai užlipo ištrau- 
kiamaisiais laiptais ir išnyko palėpėje. Klepas laiptus sustūmė ir nuėjo 
į pusrūsį. 

Palėpė buvo be langų, tamsi, nors į akį durk, pakraščiuose — 
tvarkingai sukrautų po keturias viena ant kitos kartoninių sandėlia- 
vimo dėžių eilės. Kadangi iš lauko jo niekaip negalėtų pamatyti, Erbis 
pastiprino savo žibintuvėlio šviesą ir peržiūrėjo dėžes. Ant kiekvienos 
juodu žymekliu ranka buvo užrašytas kodas: „Nekilnojamasis turtas, 
1/1/76 — 1/8/77; „Baudžiamosios, 1/3/81 — 1/7/81'; ir taip toliau. 
Jis lengviau atsikvėpė, kai rado bylas, datuotas prieš dvylika metų, bet 
nusivylė, kad tarp jų nebuvo nė vienos, susijusios su testamentais ir 
palikimais. 

Jos bus pusrūsyje. Ten apačioje pasirausęs pusę valandos, Klepas 
rado stirtą tokio pat pobūdžio sandėliavimo -dėžių, pažymėtų: „Tes- 
tamentų tvirtinimai, 1970-1980“. Jis ištraukė iš stirtos dėžę, atsar- 
giai ją atidarė ir ėmėsi sklaidyti dešimtis bylų. Airinės Pikering buvo 
datuota 1980 metais, pusantro colio storumo ir atspindėjo teisinius 
veiksmus nuo tos dienos, kai Helas Frimanas parengė dviejų puslapių 
testamentą, kurį Airinė čia pat vietoje pasirašė, iki galutinio nurodymo 
nušalinti Fricą Pikeringą kaip jos valios vykdytoją. Pirma pozicija by- 
loje buvo ankstesnysis testamentas, parengtas Leik Vilidžo advokato. 
Antroji — ranka parašytasis testamentas. Klepas jį perskaitė garsiai ir 
pamažu — krevezonė tarpais buvo sunkiai iššifruojama. Ketvirtuoju 
punktu 50 000 dolerių palikta Letei Leng. 

— Puiku, — murmtelėjo jis. 

Padėjo bylą ant stalo, uždarė dėžę, iš lengvo ją įkėlė atgal į vietą, 
atsargiai atsitraukė tuo pačiu keliu ir paliko pusrūsį. Su byla portfelyje 
išėjo į tamsų skersgatvį ir po kelių minučių per radiją pašaukė Erbį. 
Erbis išsmuko pro užpakalines duris, stabtelėdamas tik paskubom vėl 
užrakinti įleistinę spyną. Jų nuomone, niekur nesuardė tvarkos ir ne- 
paliko jokių pėdsakų. Visų pirma, kontorai reikėjo gero valymo, todėl 
truputėlis purvo nuo batų ar šiek tiek kitaip nusėdusios dulkės neat- 
kreips niekieno dėmesio. 

Dvi su puse valandos jie važiavo iki Džeksono, ir lygiai šeštą su- 
sitiko su Veidu Lanyru jo kontoroje. Trisdešimt metų Lanyras buvo 
teismų skandalistas ir nepajėgė prisiminti gražesnio „teberūkstančio 
pistoleto“ — tai yra neginčijamo kaltės įrodymo — pavyzdžio. Bet 

Kaip ir nupasakojo, „Pas Storulį Benį buvo asfaltuotos apygar- 
dos kelio atkarpos gale; už jos driekėsi žvyrkelis. Porša užaugo Boks 
Hile, tamsiaodėje ir nuošalioje bendruomenėje, slepiamoje pelkės ir 
kalvagūbrio, su mažai baltųjų kur nors netoliese. Tačiau Boks Hilas 
buvo Taimso aikštė, palyginti su atgrasia užkampio gyvenviete Preri- 
taunu tolimajame Noksubio apygardos gale, mažiau nei dešimt mylių 
nuo Alabamos valstijos ribos. Jeigu ji būtų baltoji, nė už ką čia nesu- 
stotų. Priešais fasadą buvo įrengtos dvi benzino kolonėlės, o žvyruo- 
toje aikštelėje stovėjo kelios purvinos mašinos. Ji linktelėjo paaugliui 
prie priekinio prekystalio ir už savęs išgirdo užsitrenkiant tinklelines 
duris. Bufete buvo keletas maisto prekių, stovėjo gaiviųjų gėrimų ir 
alaus šaldytuvai, o salės gilumoje — kokia dešimtis švarių staliukų, 
uždengtų raudonai ir baltai languotomis staltiesėmis. Ore tvyrojo 
sunkus taukų kvapas, o ant grotelių čirškėjo ir spragėjo mėsainiai. 
Didžpilvis stambuolis, rankoje laikydamas kaip kokį ginklą virtuvinę 
mentelę, kalbėjosi su dviem ant taburečių sėdinčiais vyrais. Mažai kilo 
abejonių, kas tas Storulis Benis. 

Iškaba skelbė: „Užsisakykite čia“. 

— Kuo galiu jums padėti? — draugiškai šypsodamasis paklausė 
virtuvės šefas. 

Apdovanojusi jį kuo gražiausia savo šypsena, Porša tyliai atsakė: 

— Norėčiau karšto dešrainio, kokos ir ieškau Benio Rindso. 

— Tai būsiu aš, — pasakė jis. — O jūs? 

— Vadinuosi Porša Leng, iš Klantono, tačiau yra tikimybė, kad 
galėčiau būti Rinds. Nesu tikra, bet ieškau informacijos. 

Jis linktelėjo į vieną staliuką. Po dešimties minučių priešais ją pa- 
dėjo karštą dešrainį ir kokos skardinėlę, o pats atsisėdo kitapus staliuko. 

— Aš dirbu prie giminės genealoginio medžio, — pasakė ji, — ir 
randu daug pagedusių obuolių. 

Benis nusijuokė. 

— Prieš pradėdama būtumėte turėjusi čia atvažiuoti ir paklausti 
manęs. 

Neprisiliesdama dešrainio, Porša jam papasakojo apie savo mo- 

tiną ir motinos motiną. Apie jas jis niekada nebuvo girdėjęs. Jo šei- 
mynykščiai kilę iš Noksubio ir Loderdeilo apygardų — labiau į pietus 
negu į šiaurę. Niekada nežinojęs apie Rindsus iš Fordo apygardos, apie 
nė vieną. Kalbėdama ji greitai valgė ir baigė, kai tik sumojo priėjusi dar 
vieną aklagatvį. 

Padėkojo jam ir paliko užeigą. Pakeliui į namus stabtelėdavo kiek- 
viename miestuke ir pasitikrindavo telefonų knygose. Šioje pasaulio 
dalyje Rindsų buvo labai mažai. Klėjaus apygardoje — kokia dvidešim- 
tis. Apie tuziną — Oktibehos apygardoje, netoli valstijos universiteto. 
Telefonu pasikalbėjo su kokia dešimtimi Li apygardoje — Tupele ir 
aplinkui. 

Juodu su Lusjenu nustatė dvidešimt tris Rindsų giminės narius, 
kurie gyveno Fordo apygardoje iki 1930 metų, o paskui visi išnyko. 
Galų gale jie suras kokį palikuonį, seną giminietį, ką nors žinantį ir 
galbūt sutiksiantį kalbėtis. 


26 skyrius 


Paskutinį sausio penktadienį Roksė atvyko į darbą 8.45, ir Džei- 
kas jau laukė prie jos rašomojo stalo, nerūpestingai peržvelgdamas 
kažkokį dokumentą, lyg viskas būtų gerai. Nebuvo gerai. Atėjo metas 
įvertinti, kaip ji atlieka pareigas, ir tai neturėjo būti gražu. Dalykai pra- 
sidėjo gana maloniai, kai ji šūktelėjo: 

— Džeikai, ši vieta man jau įgriso! 

— Ir labą jums rytą. 

Ji buvo apsiverkusi. Jokio makiažo, nėsutvarkyti plaukai, apše- 
pusi nebesivaldančios žmonos/motinos/moters išvaizda. 

— Nebegaliu pakęsti Lusjeno, — pasiskundė ji. — Jis čia kiurkso 
kone kasdien ir yra didžiausias storžievis pasaulyje. Vulgarus, šiurkš- 
tus, bedieviškas, nešvankus ir rūko bjauriausius kada nors pagamin- 
tus cigarus. 

— Dar kas nors? 

— Arba jis, arba aš. 

— Jis — pastato savininkas. 

— Negalite ką nors padaryti? 

— Pavyzdžiui, ką? Pasakyti Lusjenui, kad gražiau elgtųsi, nebe- 
rūkytų, nesikeiktų, neįžeidinėtų žmonių, nepasakotų nešvankių anek- 
dotų, išblaivėtų? Jeigu dar nesate to pastebėjusi, Rokse, tai niekas 
Lusjenui Vilbanksui nenurodinėja, kaip turėtų elgtis. 

Roksė pasičiupo popierinę nosinaitę ir nusišluostė skruostus. 

— Daugiau nebegaliu. 

Puiki įžanga, ir Džeikas neketino praleisti progos. 

— Pavadinkime tai atsistatydinimu, — užjaučiamai pasiūlė jis. — 
Mielai jums suteiksiu geras rekomendacijas. 

— Mane išvejate? 

— Ne. Jūs atsistatydinate, įsigalioja tuojau pat. Išeikite dabar, ir 
turėsite laisvą dieną. Aš jums atsiųsiu paskutinį atlyginimo čekį. 

Emocijos virto pykčiu, ir ji apsidairė aplink savo rašomąjį stalą. 
Per dešimt minučių Roksės nebeliko — išlėkė trenkdama paskui save 
durimis. Lygiai devintą atėjo Porša. 

— Ką tik gatvėje prasilenkiau su Rokse, — pasakė. — Ji nenorėjo 
su manimi kalbėtis. 

— Ji išėjo. Štai pasiūlymas: laikinai gali dirbti čia apačioje kaip 
sekretorė ir priimamojo vedėja. Būsi laikoma teisininko padėjėja, o ne 
paprasta praktikante. Tai didelis paaukštinimas tarnyboje. 

Išklausiusi šaltai ji atsakė: 

— Nekaip spausdinu. 

— Tai pasipraktikuok. 

— Koks atlyginimas? 

— Tūkstantis dolerių per mėnesį — du mėnesius, bandomąjį lai- 
kotarpį. Po dviejų mėnesių pasižiūrėsime ir susitarsime iš naujo. 

— Valandos? 

— Nuo pusės devintos iki penktos, trisdešimt minučių priešpie- 
čių pertraukai. 

— O kaip dėl Lusjeno? — paklausė ji. 

— Ką dėljo? 

— Jis būna čia apačioje. Man labiau patiktų viršuje, antrame 
aukšte, kur saugu. 

— Arjis prie tavęs kabinėjosi? 

— Dar ne. Klausykite, Džeikai, man Lusjenas patinka, ir dirbda- 
mi drauge mudu gerai sutariame, bet kartais jaučiu, kad jis norėtų šiek 
tiek labiau suartėti, suprantate, apie ką kalbu? 

— Manau, taip. 

— Jeigu jis prie manęs prisilies, trenksiu jam per subinę, kad nu- 
lėks skersai kambarį. 

Tai įsivaizdavęs, Džeikas nusijuokė, ir neliko jokių abejonių, kad 
Porša sugebėtų savimi pasirūpinti. 

— Man reikės šnektelėti su Lusjenu, — pasakė jis. — Palik man 
tai sutvarkyti. Aš jį perspėsiu. 

Porša giliai atsiduso ir apsidairė po kontorą. Linktelėjo, nusišyp- 
sojo ir pasakė: 

— Betgi aš nesu sekretorė, Džeikai. Ketinu tapti advokate, visai 
tokia kaip ir jūs. 

— Ir aš viskuo, kiek galėsiu, tau padėsiu. 

— Dėkui. 

— Noriu, kad atsakytum. Dabar. Čia pat vietoje. 

— Bet aš nenoriu praleisti teismo, kai bus nagrinėjama byla. O 
jeigu būsiu įstrigusi prie šio stalo, negalėsiu dalyvauti teisme, tiesa? 

— Dėl to rūpinsimės vėliau. O šiuo metu tu man reikalinga čia. 

— Gerai. 

— Taigi sutarėm? 

— Ne. Tūkstantis per mėnesį — mažoka man kaip sekretorei, 

Džeikas iškėlė rankas — suprato pralaimėjęs. 

— Gerai, kiekgi turi omenyje? 

— Du tūkstančiai labiau atitinka rinkos kainą. 

— Ką, po velnių, tu žinai apie rinką? 

— Nedaug, bet žinau, kad tūkstantis per mėnesį — per pigu. 

— Tvarka. Pusantro tūkstančio per mėnesį pirmus du mėnesius, 
o paskui pažiūrėsime. 

Ji metėsi į priekį, greitomis ir padoriai jį apkabino ir tarė: 

— Dėkui, Džeikai. 

Po valandos Džeikui teko spręsti antrą tą rytą kontoros persona- 
lo krizę. Beveik nė nepasibeldęs Lusjenas įsiveržė į kabinetą ir nudribo 
ant kėdės. 

— Džeikai, sūnau, — pradėjo jis nieko gera nežadančiu tonu. — 
Aš apsisprendžiau. Mėnesių mėnesius, net jau metus galynėjausi su 
sprendimu, ar man pradėti teisės verstis advokato praktika susigrąži- 
nimo procedūrą, tartum kaip ir sugrįžti, supranti? 

Džeikas, įtemptai dirbęs prie atsakymo į Stilmano Rašo teisme 
įregistruotą prašymą apmatų, pamažu padėjo į šalį parkerį ir prisi- 
vertė mąsliai pažvelgti į Lusjeną. Iki šiol žodis „sugrįžti“ dar nebuvo 
pavartotas, bet per pastaruosius tris mėnesius Lusjenas sugebėdavo 
mestelėti visokias kitokias įmanomas užuominas, kad nori vėl tapti 
advokatu. Nors Džeikas baiminosi tai artėjant, ši žinia vis tiek jį išmu- 
šė iš pusiausvyros. Jis nenorėjo, kad Lusjenas čia sukiotųsi, ypač kaip 
advokatas, nes Lusjenas kaip netituluotas ir neapmokamas patarėjas 
jau išsieikvojo. O Lusjenas kaip advokatas reiškė Lusjeną Šeimininką, 
ir Džeikas ilgai neišsilaikytų. Bet Lusjenas buvo žmogus, kuris suteikė 
Džeikui darbą, kontorą, karjerą ir atrodė ištikimas kaip niekas kitas. 

— Kodėl? — paklausė Džeikas. 

— Man to stinga, Džeikai. Esu per jaunas, kad sėdėčiau priebuty- 
je. Ar tu mane paremsi? 

Vienintelis atsakymas buvo „taip“, ir Džeikas skubiai patvirtino: 

— Aišku, juk žinai, kad paremsiu. Tačiau kokiu būdu? 

— Morališkai, Džeikai, bent iš pradžių. Kaip žinai, prieš tai, kai 
galėsiu susigrąžinti teisę praktikuoti, turiu išlaikyti advokatūros egza- 
miną, o tai nemenkas žygdarbis tokiam senam pirdžiui kaip aš. 

— Sykį išlaikei, sugebėsi išlaikyti ir vėl, — su būtinu įsitikinimu 
nuramino Džeikas. 

Jis rimtai abejojo, ar Lusjenas sugebėtų, pradėdamas beveik nuo 
nieko, šešis mėnesius sėdėti prie knygų ir kalti, savarankiškai mokytis 
ir tuo pat metu liautis mėgautis varytu iš rūgštaus mentalo viskiu. 

— Taigi mudu vienoje valtyje? 

— Kokiu būdu vienoje valtyje, Lusjenai? Kai būsi sugrąžintas 
praktikuoti, kas tada? Norėsi atsiimti šį kabinėtą. Norėsi turėti mane 
kaip pastumdėlį? Sugrįšime ten pat, kur buvome prieš aštuonerius de- 
vynerius metus? 

— Nežinau, bet mudu tai išspręsime, Džeikai. Aš tuo neabejoju. 

Džeikas gūžtelėjo pečiais. 

— Taip, aš valtyje, ir visaip tau padėsiu, — pasakė. 

Ir antrą kartą šį rytą pažadėjo pagalbą besiskleidžiančiam jo kon- 
toroje advokatui. Kas galėtų būti kitas? 

— Dėkui. 

— Kol čia esi, priminsiu porą ūkvedybos dalykų. Roksė išėjo, ir 
kol kas laikina sekretorė — Porša. Ji alergiška cigaro dūmams, tad 
prašom išeiti parūkyti į lauką. Ir laikyk rankas prie savęs. Ji šešerius 
metus tarnavo armijoje, išmano kovos rankomis vienas prieš vieną bū- 
dus, be to, karatė, ir ji nesižavi mintimi būti grabinėjama kokio nors 
atgrasaus nusenusio baltojo. Tik paliesk, ir ji išmuš tau dantis, paskui 
mane patrauks į teismą dėl seksualinio priekabiavimo. Supratai? 

— Ji taip pasakė? Prisiekiu, aš jai nieko nedariau. 

— Tik perspėju, Lusjenai, aišku? Poršos neliesk, nepasakok ne- 
švankių anekdotų ir nelaidyk dviprasmiškų komentarų, prie jos net 
nesikeik, ir kur nors arti negerk ar nerūkyk. Ji mano esanti teisininkė 
ir nori tokia būti. Elkis su ja kaip su profesijos kolege. 

— Maniau, mudu tiesiog puikiai sutariame. 

— Galbūt. Bet aš tave pažįstu. Elkis padoriai ir tvarkingai. 

— Pasistengsiu. 

— Daugiau negu stenkis. O dabar, jeigu man leisi, grįžtu prie darbo. 

Palikdamas kabinetą Lusjenas pakankamai garsiai, kad Džeikas 
išgirstų, murmtelėjo: 

— Jos nedaili subinė. 

— Liaukis, Lusjenai. 


Paprastai penktadieniais popiet būdavo beveik neįmanoma su- 
rasti teisėjo teismo rūmuose arba advokato savo kontoroje. Savaitgalis 
prasidėdavo anksti, ir jie visokeriopais būdais nepastebimai išsmuk- 
davo. Būdavo pagaunama daug žuvies. Išmaukiama daug alaus. Atide- 
dama iki pirmadienio daug teisinių reikalų. O nykiomis penktadienių 
popietėmis sausį teisininkai ir ne teisininkai vienodai tyliai anksti už- 
darydavo savo kontoras aplinkui aikštę ir dingdavo. 

Kai 16.00 Džeikas atvyko, teisėjas Etlis sėdėjo priekiniame prie- 
butyje, užsiklojęs pledu. Vėjo nebuvo, pypkės dūmų debesis kybojo virš 
priebučio laiptukų. Ant pašto dėžutės buvo užrašytas sodybos pavadi- 
nimas — „Klevų guotas“. Ją sudarė didingi pusiau rūmai su karalių 
Jurgių epochos stiliaus kolonomis ir nusmukusiomis langinėmis — 
dar vienas iš aptriušusių, per daugelį rankų ėjusių pastatų Klantone 
ir Fordo apygardoje. Už vieno kvartalo matėsi Hokato namo stogas. 

Kaip teisėjas, Rubenas Etlis uždirbdavo 80 000 dolerių per me- 
tus ir mažai jų išleisdavo savo nuosavybei prižiūrėti. Jau daug metų jo 
žmona buvo mirusi, ir iš gėlių lysvių, įdubusių pintų priebučio baldų 
ir suplyšusių užuolaidų, kabančių viršutiniuose languose, buvo aki- 
vaizdu, kad sodybai stinga moteriško prisilietimo. Jis gyveno vienas. 
Ilgalaikė tarnaitė irgi buvo mirusi, ir Etlis nekvaršino sau galvos kuo 
nors ją pakeisti. Kiekvieną sekmadienį rytais Džeikas Etlį matydavo 
bažnyčioje ir pastebėjo jo išvaizdą sulig metais vis prastėjant. Kostiu- 
mai nebebuvo tokie tvarkingi. Marškiniai — nebe tokie iškrakmolyti. 
Kaklaryšių mazgas — nebe toks standus. Dažnai jo plaukams reikė- 
davo gero kirpimo. Ilgainiui vis labiau aiškėjo, kad teisėjas Etlis rytais 
palikdavo namus deramai neapžiūrėtas. 

Nebuvo jis smarkus gėrovas, bet neretai popietėmis, ypač penk- 
tadieniais, mėgdavo pasivaišinti stiklu todžio*. Nė nepaklausęs, dos- 
niai įpylė Džeikui rūgštaus viskio ir padėjo ant pintinio staliuko tarp 
jų. Turėti reikalą su teisėju jo priekiniame priebutyje reiškė, kad teks 
išgerti todžio. Etlis atsilošė savo pamėgtame supamajame krėsle, nugė- 
rė ilgą raminamą gurkšnį ir prašneko: 

— Pasak gando, šiomis dienomis po jūsų kontorą vis šlaistosi 
Lusjenas. 

— Taijo kontora, — patikslino Džeikas. 

Juodu žvelgė per priekinę veją, patį viduržiemį nurudusią ir įmir- 
kusią. Abu vilkėjo paltais, ir jeigu viskis Džeiko — be pledo — greitai 
nepaveiks, jis, ko gero, pasiprašys vidun. 

— Kąjis sau mano? — nusistebėjo teisėjas Etlis. 

Jo pažintis su Lusjenu buvo sena ir toje istorijoje buvo daug skirsnių. 


* 


toddy). 


Alkoholinis gėrimas, dažniausiai iš viskio, saldintos arbatos ir citrinos sulčių (angl. 

— Aš jo paprašiau šiek tiek padirbėti prie Seto Habardo valdos 
žemės nuosavybės dokumentų, atlikti šiokį tokį tyrimą, tik tokių pa- 
našių elementarių teisinių dalykų. 

Džeikas tikrai neatskleistų, ką jam tą rytą pasakė Lusjenas, o 
ypač — Rubenui Etliui. Jeigu pasklistų žinia, kad Lusjenas Vilbanksas 
planuoja sugrįžti, daugelis vietos teisėjų atsisakytų pareigų. 

— Atidžiai jį prižiūrėkite, — perspėjo teisėjas Etlis, vėl duoda- 
mas patarimą, kurio niekas neprašė. 

— Jis nekenksmingas, — pasakė Džeikas. 

— Jis niekada nebūna nekenksmingas. — Teisėjas pabrazdeno 
po stiklinę ledukus, tartum užmiršęs apie temperatūrą lauke. — O kas 
nauja dėl Ensilio paieškos? 

Vengdamas prisiliesti ledukų, Džeikas pamėgino daugiau įsiurbti 
burbono. Dantys jam buvo bepradedą barškėti. 

— Nedaug, — atsakė jis. — Mūsų žmonės Galvestone surado 
buvusią žmoną, kuri nenoriai prisipažino prieš trisdešimt penkerius 
metus ištekėjusi už vyro, vardu Ensilis Habardas. Trejus metus juodu 
gyveno susituokę, susilaukė dviejų vaikų, paskui jis paspruko iš mies- 
to. Skolingas aibę pinigų už vaikų paramą ir alimentus, bet jai nerūpi. 
Panašu, kad prieš penkiolika metų jis liovėsi naudojęsis savo tikrąja 
pavarde ir pasitraukė į pogrindį. Mes vis dar kapstom. 

— Ir tie žmonės — iš K. A.*? 

— Taip, sere, tai buvusių FTB tipų firma, kurių specializacija — 
dingusių asmenų paieškos. Nežinau, kiek jie geri, bet tikrai brangūs. 
Turiu sąskaitą, kurią mums reikia apmokėti. 

— Ieškokite toliau. Teismo nuomone, Ensilis gyvas, kol nesuži- 
nosime, kad jis miręs. 

— Jie šukuoja mirčių registracijas visose penkiasdešimtyje vals- 
tijų ir bent dešimtyje užsienio šalių. Tai užima laiko. 

— Kaip vyksta atskleidimas? 

— Sparčiai. Tai keista byla, teisėjau, nes kiekvienas joje dalyvau- 
jantis advokatas siekia teisminio nagrinėjimo kuo greičiau. Kiek kartų 
tai esate matęs? 


* 


Federalinė administracinė Kolumbijos apygarda, į kurią išskirta Jungtinių Valstijų 
sostinė Vašingtonas ir apylinkės. 

— Turbūt niekada. 

— Visose kontorose ši byla — prioritetas, tad nemažai bendra- 
darbiaujama. 

— Niekas nevilkina? 

— Nė vienas advokatas. Praėjusią savaitę per tris dienas mes iš- 
klausėme vienuolika parodymų prisiekus — visus iš parapijiečių, ku- 
rie matė poną rytą prieš mirtį. Nieko ypatingai įdomaus ar neįprasta. 
Apskritai liudytojai sutaria, kad jis atrodė toks pats kaip visada, nepa- 
stebėjo nieko keista ar savotiška. Iki šiol išklausėme parodymus pen- 
kių žmonių, dirbančių pagrindinėje pono Habardo kontoroje ir buvu- 
sių kartu su savo šeimininku dieną prieš tai, kai jis parašė testamentą. 

— Aš juos perskaičiau, — pasakė teisėjas Etlis, pamažėle gurkš- 
nodamas. Atseit judėkim toliau. 

— Visi skuba telktis ekspertus. Aš suradau savąjį rašysenos spe- 
cialistą ir... 

— Rašysenos ekspertą? Juk jie nekels klauzulių dėl Seto Habardo 
braižo? 

— Kolkas ne. 

— Ar yra kokių nors abejonių? 

— Ne, tikrai nėra. 

— Tad iškelkite tai per parengtinį posėdį iki teismo, ir aš pasižiū- 
rėsiu. Galbūt galėsime šį klausimą sureguliuoti. Mano tikslas — klau- 
simus nugludinti ir bylą išnagrinėti kuo sklandžiau. 

Rubenas Etlis rašė knygą apie bylos „gludinimą . Jis tiek pat ne- 
mėgo tuščiai gaišti laiko kaip ir gražbyliaujančių advokatų. Dar ką tik 
baigęs Teisės fakultetą Džeikas matė, kaip buvo sudorojamas prastai 
pasirengęs advokatas, teisėjui Etliui pristatantis netikusį argumentą. 
Trečią sykį kartojantį tą patį, jį teisėjas šiurkščiai nutraukė: „Manote, 
aš kvailas ar kurčias? Apstulbęs ir išmintingai vengdamas ką nors at- 
sakyti, advokatas tik pajėgė nustebęs spoksoti. Tad teisėjas Etlis tęsė: 
„Mano klausa kuo puikiausia ir nesu kvailas. Jeigu darsyk pasikartosi- 
te, nuspręsiu kitos šalies naudai. O dabar tęskite toliau, sere“ 

Jūs kvailas ar kurčias? Klantono teisiniuose sluoksniuose toks 
klausimas būdavo dažnai užduodamas. 

Nuo burbono įtampa pagaliau buvo bepradedanti slūgi, ir Džei- 

kas sau paliepė pristabdyti. Vienos porcijos pakaks. Karlai nebūtų pri- 
imtina, jeigu penktadienio pavakare jis parvažiuotų namo apsinešęs. 
Tad pasakė: 

— Kaip ir tikėtasi, bus nemažai medicininių parodymų. Ponas 
Habardas kentėjo stiprius skausmus ir vartojo daug vaistų. Kita šalis 
mėgins įrodyti, kad tai paveikė jo nuovoką, tad... 

— Suprantu, Džeikai. Ar daug medicinos ekspertų prisiekusieji 
klausysis? 

— Kol kas dar nesu tikras. 

— Kiek iš medicininių parodymų šiame mieste prisiekusieji pa- 
jėgūs suprasti? Iš dvylikos turėsime daugiausia du, baigusius koledžą, 
porą iškritusiųjų, o likusieji turės aukštesniosios mokyklos atestatus. 

— Setas Habardas irgi iškrito iš koledžo, — pasakė Džeikas. 

— Tiesa, ir galiu lažintis, jo niekada neprašė įvertinti prieštarin- 
gų medicininių parodymų. Noriu pasakyti, Džeikai, kad turime sau- 
gotis, jog mūsų prisiekusiųjų pernelyg neužverstų visokių ekspertų 
nuomonėmis. 

— Suprantu, ir jeigu aš atstovaučiau kitai šaliai, iškviesčiau dau- 
gybę ekspertų, kad pasėčiau abejonę. Sugluminčiau prisiekusiuosius, 
suteikčiau jiems pagrindą įtarti Setą Habardą blaiviai nemąsčius. O 
jūs, teisėjau? 

— Neaptarinėkime strategijos teisme, Džeikai. Nemėgstu, kai 
man pasakinėja į ausį. Tai ne pagal taisykles, ar žinote? 

Jis tai pasakė su šypsena, bet savo mintį gerai perteikė. 

Pokalbyje stojo ilga, slogi pauzė. Juodu gurkšnojo burboną ir mė- 
gavosi ramybe. Galiausiai teisėjas prašneko: 

— Jums neapmokėta jau šešios savaitės. 

— Atsinešiau dokumentus. 

— Kiek valandų? 

— Du šimtai dešimt. 

— Taigi kažkiek daugiau nei trisdešimt tūkstančių? 

— Taip, sere. | 

— Skamba nuosaikiai. Žinau, Džeikai, jūs sunkiai dirbate, ir mie- 
lai aprobuosiu jūsų honorarus. Bet vis dėlto turiu šiokį tokį rūpestį, 
jeigu tik leisite man kištis į jūsų reikalus. 


283 


Šioje vietoje, kad ir ką Džeikas pasakytų, kišimosi nesustabdy- 
tų. Jeigu teisėjas tave mėgsta, tai jis jaučia būtinybę duoti neprašytą 
patarimą daugeliu įvairių klausimų. Iš tavęs tikimasi, kad jaustumeisi 
laimingas, šitaip pamalonintas. 

— Pirmyn, klokite, — paragino Džeikas drąsindamasis. 

Vėl subrazdėjo ledukai, dar vienas gurkšnelis burbono, paskui: 

— Dabar ir netolimoje ateityje jūsų darbas bus gerai apmokamas, 
ir niekas negalės dėl to niurzgėti. Kaip pats sakėte, šią painiavą sukėlė 
Setas Habardas, ir jis žinojo, kad taip įvyks. Tebūnie. Tačiau abejoju, ar 
išmintinga jums kelti įspūdį, kad staiga tapote pinigingas. Ponia Leng 
išsikėlė su savo šeima į miestą — į Sapingtono sodybą, kuri, kaip ži- 
nome, nėra kas nors ypatinga ir ne be priežasties stovėjo neparduota, 
bet vis tiek ji ne Žemutiniame mieste, o mūsiškėje dalyje. Dėl to jau 
niurnama. Daug žmonių mano, kad Letė Leng jau prilindo prie pinigų, 
ir kyla pasipiktinimas. O dabar kalbama, kad jūs nusižiūrėjote Hokato 
namą. Neklauskite, iš kur aš žinau, — miestas juk mažas. Šiuo metu 
toks poelgis susilauks daug dėmesio ir perdėm nepalankaus. 

Džeikas liko be žado. Žvelgdamas į aukščiausią Hokato namo 
kraigą tolumoje, bergždžiai bandė sugalvoti, kas jam galėjo pasakyti 
ir kaip žinia nutekėjo. Vilis Treinoras Džeikui prisiekė laikysiąs tai 
paslaptyje, nes jis, Vilis, nenorėjo kitų pirkėjų įkyrumo. Haris Reksas 
buvo patikėtinis abiejų, ir Džeiko, ir Vilio, ir nors piktavališkai mėgo 
skleisti paskalas, tokios informacijos jis niekada neišduotų. 

— Mes tik svajojame, teisėjau, — teįstengė pasakyti Džeikas. — 
Tai ne pagal mūsų kišenę, ir aš dar susaistytas bylinėjimusi. Bet dėkui. 

Ir vėl dėkui, kad kišatės, teisėjau. Nors, giliau pakvėpavęs ir lei- 
dęs pykčiui atvėsti, sau pripažino, kad juodu su Karla turėjo panašų 
pokalbį. Toks krintantis į akis pirkinys, savaime suprantama, daugelį 
paskatintų įtarti Džeiką kopiant aukštyn mirusiojo sąskaita. 

— Arjau buvo kalbama apie susitarimą? — paklausė teisėjas. 

— Taip, trumpai, — paskubom atsakė Džeikas, stengdamasis 
kuo greičiau nutolti nuo kalbos apie nekilnojamąjį turtą. 

— Ir? 

— Tai niekur nenuvedė. Savo laiške man Setas Habardas davė 
aiškius nurodymus. Regis, tiksliai jo žodžiai buvo tokie: „Kovokite su 

jais, pone Brigansai, iki pat galo. Mes privalome laimėti. Tai nepalieka 
daug erdvės deryboms dėl susitarimo. 

— Betgi Setas Habardas miręs. O šis jo sukurtas teismo proce- 
sas — ne. Ką pasakysite Letei Leng, kai — ir jeigu — prisiekusieji nu- 
spręs jai nepalankiai ir vargšė nieko negaus? 

— Letė Leng — ne mano klientė. Palikimas — taip, ir mano parei- 
ga stengtis, kad būtų įvykdytos palikimą sukūrusio testamento sąlygos. 

Teisėjas Etlis linktelėjo lyg sutikdamas, bet to nepasakė. 

Gerai, kad Čarlis Pardiu laimingai ištaikė palankų laiką atvykti. 
Simeonas vėl buvo išvažiavęs. Tą vėlyvą šeštadienio rytą būtų jis šlais- 
tesis po namus, juodu su Čarliu tučtuojau būtų surėmę ragus ir muš- 
tųsi bjauriai. 

O dabar Čarlis pabeldė į senojo Sapingtono būsto duris ir rado 
namą pilną moterų ir vaikų. Vaikučiai tiesiai iš kartoninių dėžių valgė 
avižinių dribsnių pusrytį ir žiūrėjo televizorių, o moterys, vilkinčios 
frotiniais chalatais ir pižamomis, dykinėjo purvinoje virtuvėje gerda- 
mos kavą ir šnekučiuodamosi. Duris atidarė Fedra ir sugebėjo jį paso- 
dinti svetainėje, o pati nubėgo į virtuvę ir prapliupo: 

— Mama, ten vienas žmogus nori tave pamatyti, ir jis toooks puikus! 

— Kas jis? 

— Čarlis Pardiu, ir jis sakosi esąs tavo pusbrolis. 

— Niekada apie Čarlį Pardiu negirdėjau, — pasakė Letė, staiga 
užimdama gynybinę pozą. | 

— Na, jis čia ir tikrai žavus. 

— Verta pasikalbėti? 

— O taip. 

Moterys paknopstom užkurnėjo viršun ir greitai persirengė. Fed- 
ra išsmuko pro užpakalines duris ir nusėlino aplinkui namą į fasado 
pusę. Geltonas kadilakas, naujausio modelio, be mažiausios dėmelės, 
su Ilinojaus numeriais. Ir pats Čarlis buvo toks pat išvaizdus. Tamsus 
kostiumas, balti marškiniai, šilkinis kaklaraištis su deimantiniu laikik- 

liu ir ant pirštų bent du žiedai su skoningomis deimantų akutėmis. 
Bet jokio sutuoktuvinio žiedo. Auksinė grandinėlė ant dešinio riešo ir 
rimtas laikrodis — ant kairiojo. Vyriškis dvelkė didmiesčio suktumu, 
ir jam dar nė neįžengus pro paradines duris Fedra suprato, kad atvy- 
kėlis iš Čikagos. Kai Letė vėl nulipo apačion susitikti su svečiu, Fedra 
užsispyrė sėdėti kartu su savo motina. Porša ir Klarisė prisidės prie jų 
vėliau. Saipresė liko virtuvėje. 

Čarlis pradžiai pamėtėjo kelias pavardes, kurių nė viena beveik nie- 
ko nereiškė. Pasakė atvykęs iš Čikagos, kur dirba versle, kad ir kaip tai 
galėtum suprasti. Šypsojosi jis plačiai ir lengvai, elgėsi laisvai, o kai nusi- 
juokdavo, akyse sužybsėdavo žiburiukai. Moterys gerokai pagyvėjo. Per 
pastaruosius keturis mėnesius nemažai žmonių atvykdavo pasimatyti 
su Lete. Daugelis jų, kaip ir Čarlis, tvirtino esantys kraujo giminaičiai. 
Turint galvoje jos giminės genealoginio medžio plikumą, buvo lengva 
laikytis ciniškai ir daugelį potencialių giminiečių atmesti. Iš teisybės, 
Letė buvo neoficialiai įdukrinta Klaido ir Saipresės Teiberų po to, kai ne- 
syk liko pamesta. Visai nenutuokė, kas buvo jos seneliai. Porša valandų 
valandas kruopščiai naršė po šykščią jų protėvių istoriją, ir jos pastangos 
mažai ką davė. Tarškėdamas su jomis Čarlis staiga pasakė: 

— Mano močiutė iš motinos pusės buvo Rinds, ir, manau, jūs 
taip pat, Lete. 

Jis išsitraukė kažkokius popierius, ir visi perėjo į valgomąjį, kur 
jos prie stalo susispietė aplinkui svečią. Šis išlankstė genealoginę sche- 
mą, iš tolo veikiau panašią į grindų šepetį nei į gerai suformuotą medį. 
Visomis kryptimis driekėsi kreivos linijos su pakraščiais įterptomis 
pastabomis. Kad ir kas tai buvo, kažkas aukojo valandų valandas mė- 
gindamas iššifruoti. 

— Mano motina man pagelbėjo, — aiškino Čarlis. — Jos motina 
buvo Rinds. 

— Iš kur pasirodė Pardiu? — paklausė Porša. 

— Iš mano tėvelio pusės. Jie kilę iš Kanzas Sičio ir labai seniai 
įsikūrė Čikagoje. Ten mano tėvai ir susipažino. — Jis parkeriu rodė į 
savo schemą. — Tai siekia žmogų, pavarde Džeremijas Rindsas, vergą, 
gimusį apie 1841 metus netoli Holi Springso. Jis turėjo penkis ar šešis 
vaikus, iš kurių vienas buvo Solomonas Rindsas, o Solomonas turėjo 

bent šešis vaikus, iš kurių viena buvo Meribelė Rinds, mano močiutė. 
Ji 1920 metais pagimdė mano motiną Efę Rinds, kuri gimė šioje apy- 
gardoje. 1930 metais Meribelė Rinds su savo vyru ir vaikais ir dar kai 
kuriais Rindsais išsidangino į Čikagą, taip ir neatsigręždami atgalios. 

Porša pakomentavo: 

— Tai tie patys metai, kai Silvesterio Rindso nuosavybė buvo per- 
duota Habardų šeimai. 

Kiti tai išgirdo, bet jiems mažai ką reiškė. Net ir Porša nebuvo 
tikra dėl sąsajos; stigo pernelyg daug detalių. 

— Apie tai nežinau, — pasakė Čarlis. — Bet mano motina prisi- 
mena pusseserę, kuri, kaip ji mano, buvo vienturtė Silvesterio Rindso 
duktė. Geriausiu atveju mes galime tik pasakyti, kad ši pusseserė gimė 
apie 1925 metus. Po 1930-ųjų tarpusavio kontaktai nutrūko, kai gi- 
minė išsibarstė. Metų metus giminėje laikosi įprasta paskala. Neva ši 
mergina labai jauna susilaukė kūdikio, tėtukas dėjo į padus, ir giminė 
taip ir nebežinojo, kas kūdikiui nutiko. Mano motina prisimena savo 
pusseserės vardą — Loisė. 

— Esu girdėjusi, kad mano motinos vardas buvo Loisė, — atsar- 
giai pasakė Letė. 

— Ką gi, pasižiūrėkime į jūsų gimimo liudijimą, — pasiūlė Čarlis, 
tartum pasiekęs lemiamą momentą. 

— Niekadajo neturėjau, — prisipažino Letė. — Žinau, kad gimiau 
1941 metais, Monrou apygardoje, bet nėra jokio oficialaus liudijimo. 

— Nei įvardyto kurio nors iš tėvų, — pridūrė Porša. — Mes ne- 
seniai Monro apygardoje tai išsiaiškinome. — Motina įrašyta kaip 
L. Rinds, šešiolikos metų. Tėvas — H. Džonsonas, bet tai vienintelė 
vieta, kur jis paminėtas. 

Čarlis kaipmat nuleido garą. Jis taip sunkiai plušo ir taip toli kelia- 
vo, kad galėtų įrodyti savo giminystės su savo naujai atrasta pussesere 
liniją, ir pateko į aklagatvį. Kaipgi galima gyventi be gimimo liudijimo? 

Porša tęsė: 

— Mano motiną Saipresė ir jos vyras kaip ir įdukrino, o ji tik 
trisdešimties metų sužinojo tiesą. Tuo metu tiek daug jos giminių jau 
buvo mirę ar išsibarstę, kad iš tikrųjų tai vis tiek nebeturėjo reikšmės. 

Letė pridūrė: 

— Kai sužinojau, buvau ištekėjusi ir jau su trimis vaikais. Juk ne- 
galėjau tiesiog pakelti sparnų ir leistis ieškoti mirusių giminių. Be to, 
man tikrai nerūpėjo, nerūpi ir dabar. Buvau Teiber. Klaidas ir Saipresė 
buvo mano tėvai. Turėjau šešis brolius ir seseris. 

Iš balso skambėjo lyg šiek tiek gintųsi, ir tai ją suerzino. Juk ne- 
privalanti aiškintis šitam pašaliečiui, pusbrolis jis ar ne. 

Vėl prašneko Porša: 

— Taigi pagal jūsų teoriją panašu, lyg mano motina galėtų būti 
Rinds iš Fordo apygardos, bet neįmanoma to įrodyti. 

— (O, manau, ji tikrai Rinds, — pasakė Čarlis, desperatiškai į tai 
kabindamasis, ir pastukseno į savo popierius, lyg tuose būtų neginči- 
jama tiesa. — Mes veikiausiai esame septintos ar aštuntos eilės pus- 
brolis ir pusseserė. 

— Taip pat kaip ir kiekvienas kitas juodasis šiaurinėje Misisipė- 
je, — bemaž negirdimai ištarė Letė. 

Moterys pasitraukė nuo stalo. Su kavinuku įskubėjo Širlė, sesuo 
ir viena iš Saipresės dukterų, ir vėl pripildė jiems puodelius. 

Čarlis nesutriko ir toliau varė savo plepalų laviną, o pokalbis nu- 
krypo nuo kraujo giminysčių ir abejotinų šeimyninių istorijų. Jis čia 
atvyko siekdamas pinigų, gerai iš anksto pasirengęs. Savosiomis seklio 
paieškomis priartino Letę prie jos tikrųjų protėvių tiek, kaip iki šiol ne- 
pavyko jokiomis pastangomis, bet paprasčiausiai stigo tvirtų įrodymų, 
kad galėtum surišti palaidus galus. Vis tiek liko pernelyg daug spragų, 
pernelyg daug klausimų, į kuriuos taip ir nebus įmanoma atsakyti. 

Porša pasitraukė į pašalį ir tik klausėsi. Jau buvo bepavargstanti 
nuo to vyruko deimantų ir slidumo, bet žavėjosi jo atliktomis paieško- 
mis. Ji su Lusjenu, o dabar ir Letė vargo, remdamiesi niekuo nepagrįs- 
ta prielaida, kad Letė giminystės ryšiais susieta su Rindsais, kuriems 
kadaise priklausė žemė, 1930-aisiais perimta nuosavybėn Habardų. 
Jeigu tai pavyktų įrodyti, galbūt paaiškėtų, kodėl Setas šitaip pasielgė. 
O gal ir ne. Be to, galbūt iškiltų šimtas kitų klausimų, iš kurių keli galė- 
tų pasirodyti žalingi. Ar kas nors iš to teismui būtų priimtina? Lusjeno 
nuomone, veikiausiai ne, bet verta savo tyrimą ryžtingai tęsti toliau. 

— Kur čia būtų geriausia pavalgyti priešpiečius? — įžūliai pa- 
klausė Čarlis. — Vežuosi jus, moterys, priešpiečių. Aš vaišinu. 

Kas per puiki Čikagoje kilusi mintis! Klantono juodieji retai val- 
gydavo kur nors viešoje vietoje, ir šeštadienį išvažiuoti priešpiečių su 
tokiu žaviu jaunikaičiu, ir dar apmokančiu sąskaitą, buvo neatsispi- 
riama. Jos netrukus apsisprendė dėl juodajam priklausančios kavinės 
„Pas Klodą“ prie aikštės. Džeikas ten valgydavo kiekvieną penktadienį 
ir net buvo nusivedęs Poršą. Šeštadieniais Klodas kepindavo ant grote- 
lių virš atviros ugnies kiaulienos muštinukus, ir įstaigėlė būdavo sau- 
sakimša. 

Paskutinį kartą Letė sėdėjo naujausio modelio kadilake tą rytą, 
kai vežė Setą į jo kontorą, dieną prieš jam nusižudant. Tada jis privertė 
Letę vairuoti, ir ji buvo it nervų kamuolys. Dabar sėdėdama priekyje 
šalia Čarlio, Letė gerai tai prisiminė. Trys jos dukros įsmuko ant pra- 
bangios odinės užpakalinės sėdynės ir važiuodamos aikštės link gėrė- 
josi gražiai įrengtu salono vidumi. Čarlis be pertrūkio kalbėjo, vaira- 
vo pamažu, kad vietiniai galėtų grožėtis jo automobiliu, ir per kelias 
minutes atskleidė mintį apie pašėlusiai pelningus laidotuvių namus, 
kuriuos ketino įsigyti Čikagos pietiniame pakraštyje. Porša žvilgtelėjo 
į Fedrą, o ši — į Klarisę. Čarlis užpakalinio vaizdo veidrodėlyje pagavo 
jas susižvalgant, bet taip ir nesiliovė kalbėjęs. 

Pasak jo motinos, kuri dabar šešiasdešimt aštuonerių ir geros svei- 
katos bei puikios atminties, josios Rindsų šeimos atšaka gyveno neto- 
liese visų jų kitų, ir vienu metu jie sudarė nemažą bendruomenę. Tačiau 
laikui bėgant anie prisidėjo prie didžiosios migracijos ir patraukė į šiaurę 
ieškoti darbo ir geresnio gyvenimo. O sykį palikę Misisipę, prarado bet 
kokį norą sugrįžti. Atsidūrusieji Čikagoje siuntė pinigus pasilikusiems 
atsikviesti, ir per ilgą laiką visi Rindsai arba pabėgo, arba išmirė. 

Laidotuvių namai galėtų būti aukso kasykla. 

Vidudienį mažutis restoranėlis buvo apypilnis. Su švarutėlaite 
prikyšte Klodas darbavosi salėje, o jo sesuo tvarkėsi virtuvėje. Valgia- 
raščiai buvo nereikalingi. Dienos firminiai patiekalai kartais būdavo 
kreida pakrevezojami ant lentos, bet dažniausiai valgydavai tai, ką pa- 
gamindavo jo sesuo. Klodas išnešiodavo patiekalus, reguliuodavo kli- 
entų judėjimą, dirbdavo prie kasos, sukurdavo daugiau paskalų, negu 
jų prakošdavo per savo smegenis, ir apskritai tvirta ranka vadovavo 
įstaigėlei. Kai Čarlis ir moterys įsitaisė savo vietose ir užsisakė atšal- 

dytos arbatos, Klodas nugirdo, kad jie visi susigiminiavę, ir užvertė 
aukštyn akis: argi nūnai su Lete susigiminiavęs ne kiekvienas? 

Po penkiolikos minučių į salę neskubiai įžengė Džeikas ir Lusje- 
nas, lyg šiaip būtų ėję pro šalį ir užsukę. O iš tikrųjų tai ne. Prieš pus- 
valandį Lusjenui paskambino Porša ir iš anksto pranešė apie svečią 
ir išvyką priešpiečių. Buvo nemenka tikimybė, kad Čarlis galėtų būti 
jungtis su praeitimi, su Rindsų giminės paslaptimi, ir ji pamanė, jog 
Lusjenas galbūt norėtų su juo susitikti. Jie buvo supažindinti, paskui 
Klodas abu vyrus pasodino šalia virtuvės. 

Prie kepintų virš atviros ugnies ant grotelių kiaulienos muštinu- 
kų su bulvių koše Čarlis toliau liaupsino nuostabius laidojimo verslo 
pelnus „penkių milijonų gyventojų didmiestyje“, nors moterims pra- 
dėjo darytis nebeįdomu. Jis buvo vedęs, bet šiuo metu išsiskyręs; du 
vaikučiai, gyvenantys su savo motina; lankęs koledžą. Pamažu moterys 
atneštas tortas su kokoso riešutų kremu, jos visiškai Čarliu nebesido- 
mėjo ir apkalbomis vanojo diakoną, pabėgusį su kito žmogaus žmona. 


Pavakariop Porša atsilankė — pirmą sykį — pas Lusjeną į namus. 
Orai ūmai sužvarbo, ir pakilo vėjas, tad apie priebutį nebuvo nė kalbos. 
Jai buvo įdomu susipažinti su Sale — moterimi, retai mieste matoma, 
bet vis tiek gerai žinoma. Jos gyvenimo būdas buvo neišsenkamas smer- 
kimų šaltinis tiek skurdžioje, tiek pasiturimoje miesto dalyse, bet tai, re- 
gis, nerūpėjo nei Salei, nei Lusjenui. Kaip Porša netruko sužinoti, Lusje- 
nui iš tikrųjų niekas nerūpėjo — bent niekas, kas siejosi su kitų žmonių 
galvosena ir nuomone. Jis postringaudavo apie pasaulio neteisybę, isto- 
riją arba problemas, tačiau laimingas nepaisydavo kitų kritikos. 

Salė buvo apie dešimčia metų vyresnė už Poršą. Užaugo ne Klan- 
tone, ir niekas gerai nežinojo, iš kur kilusi jos giminė. Poršai ji pasirodė 
mandagi, miela ir tartum besijaučianti patogiai su kita juodąja mote- 
riške namie. Lusjeno darbo kambaryje kūrenosi židinys, ir Salė jiems 
ten atnešė karštos kakavos. Lusjenas savąją pagardino konjaku, bet 
Porša atsisakė. Mintis papildyti alkoholiu tokį malonų gėrimą atrodė 
kone ekstravagantiška, kita vertus, Porša jau seniai patyrė, kad Lusje- 
nui nebuvo gėrimo, kurio negalėtų pagerinti šlakeliu ar dviem kaušalo. 

Sėdėdami kambaryje kartu su Sale, kartkartėmis pakomentuo- 
jančia, jie sužinotais faktais valandą mėgino atnaujinti giminės ge- 
nealogijos medį. Mat Čarliui kalbant, Porša kai kuriuos dalykus už- 
sirašinėjo — svarbius dalykus, kaip antai vardus ir datas, taip pat ir 
atmestinus, pavyzdžiui, mirtis ir dingimus žmonių, su jais nesusigi- 
miniavusių. Čikagos regione buvo kelios Rindsų giminės atšakos, ir 
dar kažkiek Garyje. Čarlis paminėjo tolimą giminaitį Boezą, gyvenantį 
netoli Birmingamo, bet neturėjo jokios kontaktinės informacijos. Taip 
pat užsiminė apie vieną giminaitį, persikėlusį į Teksasą. Ir taip toliau. 

Sėdėdama prie židinio puikiame senoviniame name, turinčiame 
istoriją, gurkšnodama kažkieno kito paruoštą karštą kakavą ir kalbė- 
damasi su tokiu žinomu nenaudėliu kaip Lusjenas Vilbanksas, Porša 
kartkartėmis negalėjo savimi patikėti. Bendraujanti kaip lygi su lygiu. 
Turėjo nuolatos sau tai priminti, tačiau buvo tiesa, nes Lusjenas elgėsi 
suja kaip su tokia. Visiškai tikėtina, kad jie bergždžiai gaišta laiką, vai- 
kydamiesi praeitį, bet kas per įdomi paieška. Lusjenui ta mįslė nedavė 
ramybės. Jis buvo įsitikinęs, kad Setas Habardas ne be priežasties pa- 
sielgė taip, kaip pasielgė. 

Ir priežastis buvo ne seksas ar draugystė. Porša atsargiai savo 
motiną buvo prispaudusi, ir su tiek pasitikėjimo, pagarbos ir meilės, 
kiek žmogiškai pajėgė sutelkti, jai uždavė didįjį klausimą. Ne, atsakė 
Letė. Niekada. Niekada apie tai nė nesvarstyta — bent jos. Ir niekada 
neaptarinėta, net kaip galimybė. Niekada. 


Rendalas Klepas įstūmė voką į laiškų dėžutę prie centrinio pašto 
komercinėje Oksfordo dalyje. Vokas buvo paprastas, standartinio ju- 
ridinių dokumentų formato, be grįžtamosios nuorodos ir adresuotas 
Fricui Pikeringui Šrivporte, Luizianoje. Viduje slypėjo du popieriaus 
lapai — visa Airinos Pikering ranka parašyto ir jos 1980 metų kovo 
11-4 pasirašyto testamento kopija. Kita kopija buvo užrakinta Veido 
Lanyro teisės kontoroje. Originalas liko byloje, pavogtoje iš „Frimano 
teisės firmos" toje pačioje gatvėje už dviejų kvartalų. 

Planas buvo toks: Fricas Pikeringas gaus anoniminį laišką, paste- 
bės ant voko Oksfordo pašto žymą, atplėš, atpažins seną testamentą 

ir nusistebės, kas gi galėjo šį jam atsiųsti. Galbūt nujaus, bet tikrai taip 
ir nesužinos. 

Buvo vėlyva šeštadienio naktis, koledžo studentų barai ūžė, ir po- 
liciją labiau domino, kas vyksta ten, nei smulkus įsilaužimas į mažutę 
advokatų kontorą. Klepas iš skersgatvio stebėjo aplinką, o jo agentas 
Erbis pateko į patalpas pro užpakalines duris ir per penkias minutes 
sugrąžino Pikering bylą į šios buvusią ir seniai pamirštą saugojimo vietą. 


28 skyrius 


Pirmadienį, vasario 20-ą, teisėjas Etlis sukvietė visus suintere- 
suotus žaidėjus, kad šie praneštų apie daromą pažangą byloje. Kadangi 
tai nebuvo koks nors oficialus posėdis, jis užrakino teismo salę, kad 
negalėtų patekti jokie reporteriai ir žiūrovai. Dalyvavo dauguma besi- 
bylinėjančiųjų: vienoje salės pusėje — Habardai, kitoje — Letė su Fed- 
ra. Ensilio — vis dar nė kvapo, nors teisėjas buvo ne visai pasirengęs 
paskelbti jį mirusiu. 

Apsigobęs mantija jis užėmė savo vietą, įstengė šiurkščiai murm- 
telėti „Labas rytas“ ir garsiai pagal sąrašą paeiliui perskaitė advoka- 
tų pavardes. Visi dalyvavo. Netrukus paaiškėjo, kad teisėjas nekokios 
nuotaikos ir veikiausiai nekaip jaučiasi. Pavargusiu balsu jis kreipėsi: 

— Ponai, šis reikalas numatytas prisiekusiųjų teismui už šešių sa- 
vaičių nuo šiandien. Peržiūrinėju pateiktą per atadangą bylos faktinę 
medžiagą ir nesuprantu, kodėl negalėtume pradėti, kaip ir planuota, 
balandžio trečią. Ar aš ko nors čia nepastebiu? Ar yra kokia nors prie- 
žastis atidėlioti teisminį nagrinėjimą? 

Visi suskato rimtai purtyti galvas. Ne, sere. Visai jokių priežas- 
čių. Kaip anksčiau Džeikas ir sakė, byla iš tikrųjų keista tuo, kad visi 
advokatai nekantrauja, jog teismas įvyktų kuo greičiau. Jeigu kas nors 
norėtų vilkinti, tai toks galėtų būti tik Džeikas. Gaudamas po 150 do- 
lerių už valandą, jis turi visas priežastis užtęsti reikalus, bet irgi jautėsi 
teisėjo Etlio atidžiai prižiūrimas. Byla, oficialiai žinoma kaip Dėl Seto 
Habardo palikimo, rekordiniu greičiu ritosi teismo nagrinėjimo lau- 
kiančių bylų rejestru į priekį. 

Teisėjas kalbėjo toliau: 

— Šiuo metu ponas Brigansas turi „Pirmąjį inventorinį aprašą“, 
kurį jūs galite peržiūrėti. Kaip aš jau raštu nurodžiau, tai turi būti laiko- 
ma kaip įmanoma kuo slapčiau. — (Porša pradėjo dalyti kitai pusei ko- 
pijas.) — Šią teismo dokumentų dalį aš padariau neprieinamą, nes ne- 
bus nieko gera, jeigu tokia jautri medžiaga pasklis. Jūs, kaip advokatai, 
ir jūsų klientai turite teisę žinoti, kas yra palikime, tad pasižiūrėkite. 

Advokatai pačiupo inventorizacijos kopijas ir ėmė sklaidyti pus- 
lapius. Kai kurie buvo girdėję apie numanomą vertę, bet vis tiek norėjo 
įsitikinti juodu ant balto. Dvidešimt keturi milijonai su smulkiaisiais. 
Tai pagrindžia, ką jie daro, dėl ko kovoja. 

Kelias akimirkas salėje tvyrojo mirtina tyla, kol advokatai gili- 
nosi. Pinigų daugiau, nei kuris nors iš jų per savo ilgą karjerą galėjo 
tikėtis uždirbti. Paskui pasigirdo kuždesiai, kažkas suprunkštė iš mes- 
telėto sąmojaus. 

Teisėjas Etlis vėl prašneko: 

— Dabar aš kreipiuosi į ginčijančiuosius testamentą. Peržvel- 
giant atadangos eigą atrodytų, lyg jūs turėtumėte planų abejoti rašy- 
senos tikrumu. Jūs pasitelkėte du šios srities ekspertus, ir aš manau, 
kad testamento proponentai norės pasikviesti savuosius. Aš pasižiū- 
rėjau rašysenos pavyzdžius, konkrečiai — testamento, nurodymų dėl 
palaidojimo, pono Habardo ant savo virtuvės stalo palikto laiškelio ir 
laiško, jo adresuoto ponui Brigansui ir datuoto spalio pirma. Taip pat 
mačiau kitus jo rašysenos pavyzdžius, kurie įtraukti į bylą. Taigi, pone 
Lanyrai ir pone Rašai, ar jūs rimtai planuojate tvirtinti, kad šis testa- 
mentas buvo parašytas kieno nors kito, o ne Seto Habardo? — Etlio 
tonas paliko mažai abejonių dėl to, ką jis mano. 

Rašas ir Lanyras pamažu atsistojo — nė vienas ne itin troško at- 
sakyti. 

Prabilo Lanyras: 

— Jūsų prakilnybe, mes vis dar dėl to svarstome. 

— Ką gi, paskubėkite, — šiurkščiai metė teisėjas Etlis. — Tai 
tuščias reikalas, ir jūs tik gaišinate man laiką. Ir aklam matyti, kad 
rašysena jo. Bet kuris ekspertas, atklydęs į šią salę, bus išjuoktas pri- 
siekusiųjų ir atmestas teismo, jeigu pasakys kitaip. 

Ir sulig tuo rašysenos klausimas buvo išspręstas. Jie atsisėdo. La- 
nyras pašnabždėjo savo bendrui Lesteriui Čilkotui: 

— Ką darjis jau nusprendė? 

Pažvelgęs į Džeiką, teisėjas Etlis suniurnėjo: 

— Pone Brigansai, ar esama kokios nors pažangos ieškant Ensilio 
Habardo? Penki procentai iš šio inventorinio aprašo — daug pinigų. 

Na, nė velnio, teisėjau, norėjo atsakyti Džeikas, krestelėtas iš 
savo minčių, tačiau deramai atsistojo ir išbarškino: 

— Iš tikrųjų tai ne, jūsų prakilnybe. Paieškomis išsiaiškinta labai 
mažai. Panašu, kad Ensilis jau seniai pradėjo dengtis įvairiomis pavar- 
dėmis. Mes neradome jokių įrodymų, kad jis miręs, ir tikrai nieko, kas 
įrodytų jį esant gyvą. 

— Puiku. Toliau mano sąraše — diskusija dėl prisiekusiųjų kon- 
tingento. Jau beveik aštuoneri metai, kai aš pirmininkavau teismui 
su prisiekusiaisiais ir, prisipažįstu, esu šiek tiek atpratęs. Kalbėjausi 
su teisėju Nuzu ir teisėju Hendlfordu iš Dešimto išvažiuojamojo, tad 
gaunu vertingų patarimų. Atrodo, jie mano, kad kontingento iš šimto 
asmenų pakaks. Ponai? 

Tyla. 

— Gerai. Teismo sekretorei nurodysiu, kad kaip papuola atrinktų 
tiek pavardžių iš rinkėjų registracijos lapų, ir jums pateiksiu jų sąrašą 
dvi savaitės iki teismo. Tokios pat procedūros laikomasi ir Išvažiuo- 
jamajame teisme. Bus imtasi standartinio atsargumo priemonių ir 
perspėjimų dėl nesankcionuotų kontaktų su potencialiais prisiekusiai- 
siais. Ši byla — visų dėmesio centre, ponai, ir esu beveik įsitikinęs, kad 
mūsų apygardoje kiekvienas žmogus jau turi savo nuomonę. 

Atsistojęs Džeikas pasiūlė: 

— Tokiu atveju, jūsų prakilnybe, galbūt turėtume pagalvoti, ar 
nepakeitus bylos nagrinėjimo vietos? 

— Reikalauti priklauso jums, pone Brigansai. Nieko nemačiau 
raštu pateikta. 

— Ašir nepateikiau. Tik samprotauju. Jeigu dauguma mūsų gali- 
mų prisiekusiųjų apie bylą žino, tai atrodo, lyg derėtų jos nagrinėjimą 
perkelti kitur. 

— Pone Lanyrai, — tarė teisėjas Etlis, pažvelgdamas į kitus advo- 
katus. — Pone Rašai. Pone Zeitleri. Kas nors nori pasisakyti? 

Didžiai nuviltas Veidas Lanyras atsistojo: 

— Misisipės valstijoje, iškilus ginčams dėl testamento, jų nagri- 
nėjimo vieta niekada nebuvo pakeista. Nė vienintelio atvejo. Mes atli- 
kome tyrimą. 

Lesteris Čiltonas staiga ėmė raustis po storą savo portfelį. 

— Ir atrodo šiek tiek per drąsu skelbti, kad kiekvienas šioje apy- 
gardoje yra susidaręs nuomonę, kol mes nepateikėme įrodymų. 

Čiltonas jam padavė storą suvestinę. 

— Štai, jeigu teismas teiktųsi pasižiūrėti. Nė vienintelio atvejo. 

Tyrimas Džeikui padarė įspūdį; teisėjui Etliui — mažiau. Šis pa- 
sakė: 

— Patikėsiu jūsų žodžiu — kol kas. Vėliau peržiūrėsiu tyrimą. 

Džeikas rimtai negalvojo, kai kalbėjo apie bylos perkėlimą kitur, 
nes norėjo, jog ši liktų jo teismo salėje, bet ją nagrinėti kitoje apygar- 
doje turėtų savų pranašumų. Tarp jų: 1) galimybę tarp prisiekusiųjų 
turėti daugiau juodųjų; 2) išvengti tebesilaikančios žalos, padarytos 
Bukerio Sistranko — savo kalbomis, savo rasiniu kiršinimu ir savo 
juodu rolsroisu; 3) rasti prisiekusiųjų, neliežuvavusių apie Letę ir jos 
šeimą, jų problemas ir išsinuomotą namą už Žemutinio miesto ribų; ir 
4) atrinkti prisiekusiuosius, nesusitepusius begalinėmis spėlionėmis 
apie Letę ir Setą Habardą, ir apie tai, ką juodu iš tikrųjų darė. Tuos 
veiksnius ir klausimus aptarinėjo Džeikas, Lusjenas ir — laikui bė- 
gant — vis labiau Porša. Bet jie galėjo svarstyti kiek tinkami, ir tai 
buvo tuščia laiko gaišatis. Teisėjas Etlis neketino nagrinėjimo vietos 
perkelti, ir tai aiškiai Džeikui pasakė. Taigi Džeikas blefavo, ir jam 
buvo smagu matyti, kaip jo oponentai vargsta, puldami priešintis. 

— Teisėjau, — kreipėsi jis, — jeigu manote, kad kiekvienas žmo- 
gus Fordo apygardoje turi savo nuomonę, tai aš įregistruosiu prašymą 
nagrinėjimo vietą pakeisti. 

— Turiu geresnę mintį, pone Brigansai, — atrėmė teisėjas 
Etlis. — Iškvieskime mūsų kontingentą ir pradėkime atranką. Turėtu- 
me iškart pamatyti, ar bergždžiai čia gaištame savo laiką. Jeigu atro- 
dys, kad negalime surinkti nešališko žiuri, tuomet tiesiog perkelsime 
bylos nagrinėjimą kur nors kitur. Šioje valstijoje daug teismo salių, 
bent po vieną kiekvienoje apygardoje. 

Džeikas atsisėdo, taip pat ir Lanyras su Stilmanu Rašu. Teisėjas 
Etlis pašlameno kažkokius popierius, paskui įsileido į diskusiją apie li- 
kusius, duodamus su priesaika parodymus. Advokatai buvo stebėtinai 
malonios nuotaikos, tad sudaryti tolesnį grafiką didelių problemų ne- 
kėlė. Ikiteisminis pasitarimas paskirtas kovo dvidešimtą, dvi savaitės 
iki bylos nagrinėjimo pradžios. 

Paskelbta posėdžio pertrauka. 


Į posėdį vėl susirinko teisėjo Etlio kabinete, einant koridoriumi 
kiek toliau nuo teismo salės. Dalyvavo tik advokatai — jokių klientų, 
teisininkų padėjėjų, raštininkų ar ko nors, kuriais nebūtų galima pa- 
sitikėti. Vien advokatai ir teisėjas — pastarasis nusivilko mantiją ir 
papsėjo pypkę. 

Visiems atsisėdus, jis prašneko: 

— Ponai, kokias kelias minutes bent pamėginsime aptarti, kaip šį 
reikalą būtų galima sureguliuoti. Aš ne prieš toliau nagrinėti bylą; tiesą 
sakant, daugeliu atžvilgių net to laukiu. Man retai tenka bylas nagrinė- 
ti prie prisiekusiųjų, ir aš nedažnai susiduriu su tokiais įdomiais fak- 
tais, kokie pristatomi čia. Vis dėlto mano vaidmuo sumenks į nešališko 
arbitro, kuriam nepriklauso ieškoti būdų, kaip pasiekti rezultatą, kuris 
visoms šalims ką nors suteiktų, nors ir mažiau, nei jos norėtų. Ponai, 
čia pakabinta daug pinigų, ir tikrai yra būdas, kaip suraikyti pyragą, kad 
visi liktų patenkinti. — Įsivyravo slogi pauzė, kol jis iš pypkės kandiklio 
smarkiai užsitraukė dūmą. — Galiu pateikti pirmą pasiūlymą? 

Lyg jam reikėtų pritarimo. Visi advokatai sulinksėjo — „taip“, 
nors ir atsargiai. 

— Puiku. Paimkime dvi mažesnes paliktas dalis, po 5 procentus 
kiekviena: pilnutinai išmokėkime bažnyčiai; Ensilio dalį padėkime į pa- 
tikos fondą, iki vėliau sugalvosime, kaip su ja pasielgti. Paimkime liku- 
sius 90 procentų ir padalykime taip: trečdalis Letei Leng, trečdalis Her- 
šeliui Habardui ir trečdalis Ramonai Habard Defo. Jeigu laikysime, kad 
mokesčiai nukąs 50 procentų, tai kiekvienas iš jų trijų išeis su apytikriai 
trimis kablelis šeši milijono. Su gerokai mažiau, nei kiekvienas nori, bet 
kur kas daugiau, nei gautų, jeigu laimėtų kita šalis. Kaip jūs manote? 

— Neabejoju, bažnyčia paims, — pasakė Džeikas. 

— Tai mus palieka plikus kaip tilvikus, jūsų prakilnybe, — atsilie- 
pė Zekas Zeitleris, advokatas, atstovaujantis Heršelio vaikams. 

— Taip pat ir mus, — prisidėjo Džo Bredlis Hantas, Ramonos 
jauniklių advokatas. 

— Žinoma, — sutiko teisėjas Etlis. — Bet galima drąsiai manyti, 
kad vaikams toks susitarimas bus naudingas. Jų tėvus netikėtai už- 
griūva didžiulis turtas; tikrai kažkiek nubyrės ir jiems. Rasi galėtumėte 
pasiūlyti išlygą, kad dalis būtų padėta į patikos fondą vaikams. Tai tik 
mintis. 

— Galbūt, — pasakė Zeitleris, šaudydamas aplink akimis į kitus 
advokatus, lyg tie kėsintųsi į jo gerklę. 

— Įdomu, — sumurmėjo Veidas Lanyras. — Manau, mano žmo- 
nės tai svarstytų. 

— Ir mano, — pritarė Stilmanas Rašas. 

Kramtydamas savo apdaužytos pypkės kandiklį jo prakilnybė pa- 
žvelgė į Džeiką. Šis šiuo metu dėl pasalos virė pykčiu. Nebuvo iš anks- 
to perspėtas apie tokį improvizuotą pasitarimą dėl sureguliavimo ir 
tikrai visai nenujautė, kad jo senas bičiulis planavo numesti ant stalo 
kelis kozirius. Teisėjas Etlis paragino: 

— Džeikai? 

— Jūs visi turite Seto Habardo man parašyto laiško, kurį jis iš- 
siuntė paštu kartu su savo paskutine valia ir testamentu, kopijas. Jo 
nurodymai man gana tikslūs. O jo norai ir pageidavimai dėl dviejų su- 
augusių savo vaikų nė negalėtų būti aiškesni. Siūlau jums visiems vėl 
perskaityti laišką ir testamentą. Aš atstovauju palikimui ir turiu įsa- 
kymus, kaip veikti. Mano užduotis — palaikyti pono Habardo testa- 
mentą ir prižiūrėti, kad jo vaikai negautų nieko. Neturiu pasirinkimo. 
Nedalyvausiu jokiame kompromise ar susitarime. 

— Gal turėtumėte tai aptarti su savo klientu? — paklausė Stil- 
manas. 

— Mano klientas — palikimas, atstovaujamas pono Kvinso Len- 
džio, administratoriaus. 

— Kalbu apie Letę Leng. 

— O Letei Leng aš neatstovauju. Mudviejų tokie patys intere- 

sai, — įteisinti ranka parašytą testamentą, — bet nesu jos advokatas. 
Išaiškinau tai visiems, ypač jai. Kaip suinteresuotoji šalis ji turi teisę 
nusisamdyti advokatą ir sykį tai bandė daryti, bet galiausiai jis atsidū- 
rė už grotų. 

— Aš lyg pasiilgau Bukerio, — metė Veidas Lanyras ir susilaukė 
kelių juokelių. 

Džeikas mygo toliau: 

— Mano nuomone, nesu jos advokatas. 

— Žinoma, Džeikai, formaliai, — pasakė Stilmanas, — bet šiuo 
metu jūs jai turite daugiau įtakos nei kas nors kitas. Velniai rautų, jos 
duktė — jūsų padėjėja ar sekretorė, arba dar kažkas tokio panašaus. 

— Mano personalas neblogas. 

Įsiterpė Veidas Lanyras: 

— Džeikai, mums nesakykite, kad jeigu nueitumėte pas Letę ir 
praneštumėte, jog per du mėnesius — po šimts, per dvi savaites — 
galėtų kuo lengviausiai likti su daugiau kaip trimis milijonais baksų, ji 
nenusitvertų to sandėrio ir laiminga nepabėgtų. 

— Nežinau, kaip ji pasielgtų. Yra išdidi moteris ir jaučiasi ben- 
druomenės niekinama. Ji trokšta laimėti teismą. 

— Trys milijonai baksų galėtų panieką kažkiek sušvelninti. 

— Galbūt, bet kompromise aš nedalyvausiu. Jeigu teismas nori, 
atsistatydinsiu kaip palikimo gynėjas, tačiau kol būnu čia, nesu įgalio- 
tas susitarti. 

Teisėjas Etlis degtuku iš naujo prisidegė pypkę ir išpūtė dar 
dūmų. Pasilenkęs ant alkūnių į priekį, tarė: 

— Ponai, manau, jis teisus. Jeigu bus įrodyta, kad šis testamen- 
tas teisiškai galiojantis, tai yra, jeigu prisiekusieji laikys poną Habar- 
dą buvus sveiko proto ir nepaveiktą niekieno nederamos įtakos, tai 
mums nieko kita nelieka, kaip tik tesėti testamento sąlygas. O jos aiš- 
kios. Suaugusieji vaikai negauna nė trupinėlio. 

Galbūt, sau pagalvojo Veidas Lanyras, bet tu nežinai to, ką aš ži- 
nau. Nematei Airinės Pikering testamento. Nežinai, kad praeityje po- 
nia Letė Leng gebėdavo įlįsti į privačius savo darbdavių reikalus. O kai 
prisiekusieji tai išgirs ir pamatys, suaugusiesiems Seto Habardo vai- 
kams seksis visai neblogai. 

Džeiko principinga savo mirusiojo kliento paskutinio testamen- 
to gynyba, kaip ir jo šiek tiek pasipūtėliškas įsitikinimas, kad teismo 
procesas turėtų vykti Klantone, jo paties teismo salėje, buvo smarkiai 
išklibinti tragedijos, įvykusios dviem vakarais vėliau per audrą su li- 
jundra netoli Leik Vilidžo, pietinėje Fordo apygardos dalyje. Du bro- 
liai, Kailas ir Bou Rostonai, važiavo namo po aukštesniosios mokyklos 
krepšinio rungtynių. Kailas buvo Klantono aukštesniosios atakuojan- 
tysis gynėjas, abiturientas. Bou — atsarginis, dešimtokas. Įvykį ma- 
tęs liudininkas iš jiems įkandin sekusio automobilio papasakojo, kad 
vairuotojas, Kailas, važiavo atsargiai, ne per greitai, įgudusiai vertin- 
damas kelio sąlygas. Kita transporto priemonė, priešpriešiais dideliu 
greičiu įveikdama kalvelę, pradėjo slysti. Liudininkas pasibaisėjęs ste- 
bėjo, kai susidūrimas tapo neišvengiamas. Jis apytikriai spėjo Kai- 
lą vairavus maždaug keturiasdešimt mylių per valandą greičiu; kita 
transporto priemonė, senas pikapas, lėkė kur kas greičiau. Nuo susi- 
dūrimo kaktomuša Rostonų tojota, persivertusi ore, nukrito į grio- 
vį. Pašėlusiai sukdamasis pikapas nuskriejo į lauką, o kelią nuklojo 
nuolaužos. Liudininkui pavyko laiku sustabdyti automobilį ir suteikti 
pagalbą. 

Kailas žuvo čia pat vietoje. Bou ištraukė avarinės tarnybos gelbė- 
tojai ir nugabeno į Klantono ligoninę, kur jis iškart pateko į operacinę. 
Vaikinas patyrė sunkią galvos traumą ir buvo vos ne vos gyvas. Kitą 
vairuotoją irgi hospitalizavo, bet jis sužalotas ne itin rimtai. Alkoholio 
kiekis jo kraujyje dvigubai viršijo leistiną normą. Prie jo palatos durų 
pastatytas šerifo pavaduotojas. 

Tas kitas vairuotojas buvo Simeonas Lengas. 

Tuoj po vidurnakčio Ozis paskambino Džeikui ir jį pažadino iš 
gilaus miego. Po penkiolikos minučių Ozis sustojo priešais namą, ir 
Džeikas išskubėjęs laukan įsėdo į šerifo automobilį. Lijundra dar su- 
stiprėjo, gatvės buvo slidžios, ir kol jie šliaužė per miestą, Ozis papasa- 
kojo naujausias žinias. Antras vaikinas vis dar operacinėje, bet reikalai 
atrodo prasti. Kaip Ozis kol kas gali pasakyti, Simeonas gėrė ne vieti- 
nėje kaimo smuklėje. Pasak Letės, kuri jau buvo ligoninėje, jis nesirodė 

namie daugiau kaip savaitę. Ji manė vyrą grįžtant iš ilgos kelionės, per 
kurią uždarbiavo, nors jis nesivežė grynųjų ar užmokesčio čekio. Jam 
sulaužyta nosis, bet šiaip daugiau nenukentėjęs. 

— Girtuokliams jų sukeltos avarijos visada laimingai baigiasi, — 
reziumavo Ozis. 

Juodu rado Letę ir Poršą besislepiančias ilgo koridoriaus gale, ne- 
toli nuo Simeono palatos. Abi nusiminusios, beveik nepaguodžiamos, 
verkė. Džeikas atsisėdo prie jų, o Ozis nuėjo pasižiūrėti kitų reikalų. Po 
kelių minučių, jiems trumpai pasikalbėjus, Letė nuėjo ieškoti tualeto. 
Vos tik jai pasišalinus, Porša prašneko: 

— Prieš dešimt metų, kai buvau keturiolikos ir devintoje klasėje, 
mamos maldavau, kad jį paliktų. Tuo metu jis ją mušdavo. Aš tai maty- 
davau. Sakydavau: „Prašau, mamute, pasitraukime nuo jo, eikime kur 
nors kitur.“ Galbūt ji ir bandė, bet visada jo bijodavo. Dabar pažiūrėki- 
te, ką jis iškrėtė. Kas jam atsitiks, Džeikai? 

Atbula ranka ji nusibraukė nuo skruostų ašaras. 

Kone pašnabždom Džeikas atsakė: 

— Nieko gera. Tariant, kad dėl visko kaltas jis ir kad buvo girtas, 
jam prieš akis apkaltinimas dėl žmogžudystės. Kol kas dėl vienos. 

— Kiek jam gresia? 

— Nuo vienerių iki dvidešimt penkerių metų. Teisėjas turi didelę 
sprendimo laisvę. 

— Ir jam nepavyks nuo to išsisukti? 

— Ne. Nematau kaip. 

— Aleliuja! Pagaliau jo nebeliks ilgam laikui. — Ji abiem delnais 
prisidengė burną ir nosį, sukūkčiodama dar smarkiau. — Vargšai vai- 
kinai, — vis kartojo. 

Ligoninės pagrindinio korpuso laukiamajame žmonių vis daugė- 
jo. Ozis pasikalbėjo su Džefu ir Evelina Rostonais, tėvai buvo pernelyg 
priblokšti, kad ką nors daug pasakytų. Pasikalbėjo su vienu iš vaikinų 
dėdžių ir paaiškino, kad Simeonas sulaikytas ir per kelias valandas bus 
perkeltas į areštinę. Taip, jis vairavo girtas ir vis dar toks tebėra. Labai 
apgailestauju. 

— Verčiau išgabenkite jį iš čia, — pasakė dėdė, linktelėdamas į 
grupę vyrų netoliese. 

Pikti, iš susijaudinimo pametę galvas vyrai, kaimiečiai, užaugę su 
pistoletais ir šautuvais, buvo tiek susinervinę, kad galėtų pasielgti kaip 
nors drastiškai. Prie jų prisidėjo kiti. Rostonai augino sojas ir vištas, 
taip pat aktyviai reiškėsi savo kaimo bažnyčios bendruomenėje. Jie tu- 
rėjo daug giminių bei draugų ir niekada nebalsavo už Ozį. 

Iki 2.00 nakties į ligoninę susirinko visi etatiniai šerifo pavaduo- 
tojai. Trečią jie slapčia išsivedė Simeoną iš ligoninės ir nugabeno į areš- 
tinę. Ozis apie tai informavo vaikinų dėdę. 

Pro tas pačias šonines duris ligoninę paliko ir Letė su Porša. Džei- 
kas abi palydėjo iki jų automobilio. Paskui sugrįžo į pagrindinį korpu- 
są, aplenkdamas laukiamąjį, ir rado Ozį besišnekučiuojantį su dviem 
savo vyrais. Su pasikabintu ant kaklo fotoaparatu prie jų prisiartino 
Dumasas Li, ir visi kaipmat nutilo. 

— Sakykit, Džeikai, — kreipėsi Dumasas, — turite minutėlę? 

Džeikas dvejojo, pažvelgė į Ozį. Šis pasakė: 

— Jokių komentarų. 

— Ką norite sužinoti? — Dumaso paklausė Džeikas. 

— Tik pora klausimų. 

Jie visi kartu nuėjo ilgu koridoriumi. Dumasas pasiteiravo: 

— Galite patvirtinti, kad tai Simeonas Lengas? 

Neigti buvo beprasmiška, tad Džeikas atsakė: 

— Taip. 

— Irjūs — jo advokatas? 

— Ne. 

— Gerai, bet jis jau buvo apkaltintas už vairavimą neblaiviam, ir 
po keturių mėnesių tai bus nagrinėjama municipaliteto teisme. Jūsų, 
kaip jo advokato, pavardė nurodyta ketinamų nagrinėti bylų sąraše. 

Atsargiai, save perspėjo Džeikas. Jis giliai pakvėpavo ir pajuto pa- 
širdžiuose mazgą. 

— Tai padariau kaip paslaugą, — pasakė jis. 

— Man nerūpi, kodėl tai padarėte. Jūsų, kaip jo advokato, pavar- 
dė paskelbta ketinamų nagrinėti bylų sąraše. 

— Nesujo advokatas, aišku? Niekada nebuvau. Negaliu atstovau- 
ti Seto Habardo palikimui ir tuo pat metu — Simeonui Lengui, vienos 
iš paveldėtojų vyrui. 

— Tad kodėl gi spalio devynioliktą pasirodėte teisme prašyti, kad 
jo bylos dėl vairavimo neblaiviam nagrinėjimas būtų atidėtas? 

— Tai buvo paslauga. Nesu jo advokatas, aišku, Dumasai? 

— Kodėl byla buvo atidėta keturiems mėnesiams? 

— Aš nesu teisėjas. 

— Sujuo aš vėliau pasikalbėsiu, — atšovė Dumasas. 

— Taip ir padarykite. Daugiau jokių komentarų. 

Džeikas staigiai apsisuko ir nuėjo. Dumasas nusekė iš paskos, ne- 
siliaudamas mygęs: 

— Klausykite, Džeikai, verčiau kalbėkitės su manimi, antraip tai 
prastai atrodys. 

Džeikas vėl apsisuko, ir juodu ėmė aiškintis santykius korido- 
riaus viduryje. Susitvardęs ir giliai atsikvėpęs, Džeikas prašneko: 

— Nedarykite jokių išvadų, Dumasai. Aš keturis mėnesius nepri- 
siliečiau bylos už vairavimą apsvaigus, nes nesu jo advokatas. Jeigu 
teiksitės prisiminti, tuo metu jam atstovavo tie klounai iš Memfio. Ne 
aš. Tad čia būkite atsargus. 

Dumasas įnirtingai kažką paskubomis rašėsi. Džeikui niežėjo 
rankos jam trenkti kumščiu. Tačiau staiga viskas liko pamiršta, atskli- 
dus klyksmams iš kito korpuso galo. 

Penkiolika minučių po ketvirtos Bou Rostonas paskelbtas mirusiu. 


29 skyrius 


Džeikas su Karla sėdėjo virtuvėje laukdami, kol išvirs kava. Dar 
nebuvo nė penktos ryto — trečiadienį, vasario dvidešimt antrą, nea- 
bejotinai tapsiančią viena iš liūdniausių ir niūriausių dienų apygardos 
istorijoje. Du paaugliai — gabūs vaikinai, geri mokiniai ir sportininkai, 
parapijiečiai, populiarūs berniukai iš geros šeimos — apledėjusiame 
kelyje užmušti girtuoklio. Siaubinga žinia sklido minutėmis. Kavinės 
prisipildys sausakimšai — anksti atsikeliantieji skubėjo sužinoti pas- 
kutinių naujienų. Bažnyčios atsidarys maldai. O blogiausia bus Klan- 
tono aukštesniojoje mokykloje. Tie vargšai vaikinai. 

Karla pripylė abiem kavos, ir juodu patylom, kad nepažadintų 
Hanos, kalbėjosi. 

— Aš taip ir neatsiverčiau bylos. Pirmadienį Ozis man paskam- 
bino, pasakė, kad šeštadienio rytą Simeonas areštuotas ir trečiadienį 
turės stoti prieš teismą. Kai šis prablaivėjo, Ozis jį parvežė namo ir pa- 
keliui pasakė, kad atsikratytų memfiškiais advokatais. Aš Oziui padė- 
kojau, ir mudu sutarėme susitikti vėliau. Jis vėl paskambino ir paklau- 
sė, ar aš trečiadienį pasirodysiu teisme, kad bylos eiga būtų atidėta. 
Ozis manė, kad jo surašytas protokolas už vairavimą apsvaigus galėtų 
padėti Simeoną sudrausminti. Tą trečiadienį nuvykau į municipalite- 
to teismą, sutvarkiau popierius ir paprašiau bylos nagrinėjimą nukelti 
vėlesniam laikui. Mano prašymą patenkino, ir aš apie tai pamiršau — 
beveik. Tuo metu Simeonui tebeatstovavo Bukeris Sistrankas. Teisme 
Simeonui aš pasakiau, kad jam nepadėsiu dėl vairavimo apsvaigus. 
Man tas vyras nepatiko; faktiškai aš jį niekinau. 

— Ar matei interesų konfliktą? — paklausė Karla. 

— Aš apie tai pagalvojau. Tiesą sakant, apie tai net užsiminiau 
Oziui. O iš tikrųjų jokio interesų konflikto nebuvo. Esu palikimo advo- 
katas. Palikime Simeonas nėra suinteresuotoji šalis. Jo žmona — taip, 
bet jis pats — ne. 

— Tai nėra visai aišku, Džeikai. 

— Ne, nėra, ir man nereikėjo veltis. Padariau didžiulę klaidą. Ne- 
siklioviau savo įgimtomis nuojautomis. 

— Bet niekas tavęs negali kaltinti dėl to, kad Simeonas vairavo 
girtas. 

— Tikrai gali. Jeigu byla būtų buvusi deramai tvarkoma, jis šiuo 
metu jau būtų nuteistas ir netekęs teisės vairuoti. Vakar naktį nebūtų 
vairavęs — bent teoriškai. O iš tiesų, tai pusė šios apygardos juodųjų ir 
raudonsprandžių neturi galiojančių vairuotojo pažymėjimų. 

— Juk tai tik keturi mėnesiai, Džeikai. Tokios bylos tęsiasi ilgiau, 
ar ne? 

— Kartais. 

— Kokia to vyro, stogdengio, pavardė? Už vairavimą apsvaigus tu 
jo sūnui atstovavai, ir byla užsitęsė metus. 

— Čakas Benetas, bet aš nenorėjau, kad vaikinas atsidurtų už 
grotų, kol jie neuždengs mūsų stogo. 

— Noriu pasakyti, tokios bylos gali tęstis ilgai. 

— Taip, bet po tragedijos visada į ką nors rodoma pirštais, kaltų- 
jų paieškų žaidimas. O kadangi aš priklausau Letės stovyklai, atsiimu 
savo dalį. Visada lengva versti kaltę advokatams. Ozį irgi puls. Jį ver- 
tins kaip juodaodį šerifą, mėginantį išsukti vieną iš saviškių, o dabar 
štai negyvi du baltieji vaikinai. Gali būti žiauru. 

— Galbūt ne, Džeikai. 

— Nesu optimistas. 

— Kaip tai paveiks ginčą dėl testamento? 

Džeikas gurkšnojo kavą ir stebeilijo pro langą į tamsą savo kieme. 
Iš lėto atsakė: 

— Pražūtingai. Ateinančius mėnesius šioje apygardoje Simeonas 
Lengas bus pikčiausiai koneveikiamas žmogus. Po teismo bus pasiųs- 
tas į kalėjimą. Laikui bėgant, daugelis jį užmirš. Bet mūsiškė byla jau 
nagrinėjama vos už šešių savaičių. Lengų pavardė užnuodyta. Įsivaiz- 
duok mane mėginant atrinkti prisiekusiuosius su tokiu bagažu. — Jis 
vėl atsigėrė kavos, paskui pasitrynė akis. — Kito pasirinkimo Letė ne- 
turi, kaip tik paduoti pareiškimą dėl skyrybų — ir dargi greitai. Privalo 
nukirsti visas sąsajas su Simeonu. 

— Arji taip padarys? 

— Kodėl ne? Ateinančius dvidešimt ar trisdešimt metų Simeonas 
praleis Parčmene, kur jam ir vieta. 

— Neabejoju, Rostonai tuo bus patenkinti. 

— Vargšai žmonės. 

— Šiandien su ja — su Lete — matysies? 

— Tikrai taip. Pirmiausia šįryt paskambinsiu Hariui Reksui ir pa- 
bandysiu susitikti. Jis žinos, ką daryti. 

— Ar tai pateks į Times? 

— Ne, Times gatvėse pasirodys po valandos. Neabejoju, Dumasas 
tam skirs visą pirmąjį puslapį kitą savaitę — su sudaužytų transporto 
priemonių ir kuo daugiau kraujo fotografijomis. Be to, jam patiks su- 
malti ir mane. 

— Ką blogiausia jis gali apie tave pasakyti, Džeikai? 

— Na, pirmiausia gali mane apibūdinti kaip Simeono advokatą. 
Paskui iškreipti, apsukti ir duoti suprasti, kad aš spalį kažkaip vilkinau 
vairavimo apsvaigus bylą, ir jeigu nebūčiau taip daręs, teismas būtų 

atėmęs iš Simeono vairuotojo pažymėjimą, ir jis nevažinėtų. Taigi ir 
Rostonų berniukai nebūtų žuvę. 

— Jis negali to padaryti. Skleisti tokią nuomonę — gerokai per 
daug. 

— Gali ir taip darys. 

— Tai pasikalbėk su juo. Čia reikia suvaldyti žalą, Džeikai. Da- 
bar trečiadienis, tad laidotuvės veikiausiai įvyks savaitgalį. Palauk iki 
pirmadienio ir įregistruok pareiškimą dėl skyrybų. Kaip tu vadini tą 
dalyką dėl apribojimo? 

— LAN — Laikinojo apribojimo nutartis. 

— Būtent. Tegul teisėjas ją pasirašo, kad Simeonas negalėtų prie 
Letės prisiartinti. Taip, jis kalėjime, bet jeigu ji pareikalaus LAN, ge- 
riau atrodys, įtikinamiau — ji bėga nuo to tipo. Tuo pat metu pasi- 
kalbėk su Dumasu ir pasistenk, kad jis faktus pateiktų teisingai. Atlik 
šiokį tokį tyrimą ir jam parodyk, kad kai kurios bylos dėl vairavimo 
apsvaigus tęsiasi ilgiau nei keturis mėnesius. Juk taip ir neatvertei 
popierių, ir tau tikrai nesumokėta nė cento. Pažiūrėk, gal pavyks Ozį 
įkalbinti prisiimti šiek tiek kaltės. Jeigu teisingai prisimenu, tai jis pa- 
skutinį kartą, kai kandidatavo, surinko 70 procentų balsų. Yra nepra- 
mušamas. Be to, jis nori, kad Letė laimėtų ginčą dėl testamento. Jeigu 
tau teks prisiimti kaltės naštą, tegul vienu pečiu ją prilaiko Ozis. Jis 
pajėgs tai sutvarkyti. 

Džeikas pritariamai linksėjo, net šypsojosi. Šauni mergiotė! 

Karla varė toliau: 

— Klausyk, branguti, šiuo metu esi it kontūzytas ir išsigandęs. 
Atsipeikėk. Juk nieko bloga nepadarei, tad neprisiimk už nieką kaltės. 
Suvaldyk žalą, o paskui — tendencingą informaciją. 

— Galiu tave nusamdyti? Mano kontorai reikia pagalbos. 

— Manęs neišgalėsi. Esu mokytoja. 

Hana sukosėjo. Karla nuėjo jos pasižiūrėti. 


Tikrasis žalos valdymas prasidėjo maždaug po valandos, kai Džei- 
kas įsiveržė į „Kavos barą“, pasirengęs visus iki vieno įtikinėti, kad 
jis — ne Simeono Lengo advokatas ir niekada juo nebuvo. Ten, prie 

kiaušinienės su kumpiu, prasidėdavo tiek daug gandų. Dar prausda- 
masis po dušu Džeikas nusprendė nueiti tiesiai į jų šaltinį. 

Bare, prie krūvos blynų, sėdėjo uniformuotas Maršalas Preteris 
ir tartum kažko laukė. Jis irgi visą naktį nemiegojo ir atrodė tokių pat 
padėrusių akių kaip ir Džeikas. Per tylos tarpsnį, stojusį Džeikui įžen- 
gus, Maršalas pašaukė: 

— Ei, Džeikai, prieš kelias valandas mačiau tave ligoninėje! 

Sąmoninga pastanga pradėti formuoti viešąją nuomonę, nes Oziui 
irgi rūpėjo suvaldyti žalą. 

— Aha, tiesiog siaubinga, — niūriai atsakė Džeikas ir visu garsu- 
mu paklausė: — Nugabenote Lengą į areštinę? 

— Taip. Jis vis dar blaivosi. 

— Jūs jo advokatas, Džeikai? — paklausė Kenas Nadžentas nuo 
trečio staliuko. 

Nadžentas vairavo pepsikolos sunkvežimį ir dienų dienas gaben- 
davo dėžes su gėrimais į kaimo parduotuvėles. Dela kadaise jam ne- 
sant pasakė, kad niekas neskleidžia daugiau paskalų kaip Nadžentas. 

— Niekada nebuvau, — atsakė Džeikas. — Neatstovauju nei jam, 
nei jo Žmonai. 

— Tai kokį velnią veikiate toje byloje? — atšovė Nadžentas. 

Dela Džeikui į puodelį pripylė kavos ir bumbtelėjo jį savo pastur- 
galiu — tai įėjo į nusistovėjusią tvarką. 

— Labutį rytą, mielasis, — sukuždėjo ji. 

Džekas jai nusišypsojo, paskui vėl pasižiūrėjo į Nadžentą. Įsitvy- 
rojo tyla, nes prie visų kitų staliukų pokalbiai nuščiuvo. 

— Pagal įstatymą aš iš tikrųjų atstovauju ponui Setui Habar- 
dui, — paaiškino Džeikas. — Žinoma, jis jau nebe su mumis, bet prieš 
pat mirtį mane pasirinko kaip savo palikimo gynėją. Mano darbas — 
laikytis jo pageidavimų, perteikti paskutinę valią ir saugoti paliktą tur- 
tą. Mano atstovavimo sutartis sudaryta su palikimo administratoriu- 
mi ir su niekuo kitu. Ne su Lete Leng ir tikrai ne su jos vyru. Jei atvi- 
rai, tai to tipo negaliu pakęsti. Nepamiškite, jis nusamdė tuos Memfio 
klounus, bandžiusius pavogti bylą. 

Visada lojali Dela įterpė: 

— Kaip tik tai aš ir bandžiau jiems pasakyti. 

Ji padėjo ant stalo priešais Džeiką jo įprastą skrebutį ir kukurūzų 
košę. 

— Tai kas jo advokatas? — nekreipdamas į ją dėmesio paklausė 
Nadžentas. 

— Nė nenumanau. Veikiausiai koks nors paskirtas teismo. Abe- 
joju, ar jis išgali pats nusisamdyti. 

— Kiek jis gaus, Džeikai? — paklausė Rojus Kernas, santechni- 
kas, kuris darbavosi ankstesniame Džeiko name. | 

— Daug. Dviguba žmogžudystė, o už kiekvieną atskirai — nuo 
penkerių iki dvidešimt penkerių. Nežinau, kiek susidarys, bet teisėjas 
Nuzas tokiose bylose griežtas. Nenustebčiau, jeigu Lengas gautų nuo 
dvidešimties iki trisdešimties. 

— Kodėl ne mirties bausmė? — toliau klausinėjo Nadžentas. 

— Ta byla mirties bausmės neužtraukia, nes... 

— Nė velnio, kad neužtraukia. Juk du negyvi vaikinai. 

— Tai nėra tyčinė žmogžudystė, nieko iš anksto nebuvo apgalvo- 
ta. Byloje, užtraukiančioje mirties bausmę, reikia nužudymo ir dar ko 
nors: nužudymo su išprievartavimu, su apiplėšimu, su pagrobimu. Ši 
niekaip neužtrauktų mirties bausmės. 

Publika tokiai nuomonei nebuvo palanki. Sujaudinti „Kavos ba- 
ro lankytojai galėdavo panėšėti kone į linčiuotojus, bet po pusryčių 
visada nusiramindavo. Džeikas užsipylė ant košės „Tabasco“ ir pradėjo 
sviestu teptis skrebutį. 

Nadžentas paklausė: 

— Ar gali Rostonai tikėtis bent kiek tų pinigų? 

Tų pinigų? Lyg Seto palikimas dabar būtų visiems prieinamas ir 
todėl pažeidžiamas. 

Džeikas padėjo ant stalo savo šakutę ir pažvelgė į Nadžentą. Sau 
priminė, kad visa ši publika — jo žmonės, jo klientai ir draugai, ku- 
riuos tik būtina nuraminti. Jie nesupranta teisės ir testamentų tvirti- 
nimo subtilumų ir būgštauja dėl neteisybės. 

— Ne, — maloniai atsakė Džeikas, — niekaip. Truks mėnesius, 
galbūt metus, kol pono Habardo pinigai galiausiai bus išmokėti, o šiuo 
metu mes dar nežinome, kas juos gaus. Teismas padės viską išspręsti, 
bet dėl verdikto tikrai bus apeliuojama. Ir jeigu Letė Leng galų gale net 

gaus visus pinigus ar jų 90 procentų, jos vyrui neteks nė cento. Šiaip 
ar taip, jis sėdės kalėjime. Rostonai neturės teisės kelti ieškinio Letei. 

Jis atsikando skrebučio ir greitai sukramtė. Reikėjo suvaldyti vie- 
šąją nuomonę ir negaišti laiko pilna burna. 

— Jis neišeis už užstatą, a, Džeikai? — paklausė Bilas Vestas. 

— Tuo abejoju. Užstatas bus nustatytas, bet veikiausiai labai di- 
delis. Spėju, jis liks areštinėje, o paskui arba prisipažins esąs kaltas pa- 
gal susitarimą, arba keliaus tiesiai į teismą. 

— Kokia gynyba jis galėtų naudotis? 

Džeikas papurtė galvą, lyg jokios gynybos nebūtų. 

— Jis buvo girtas ir yra savo akimis tai matęs liudininkas, tiesa, 
Maršalai? 

— Taip. Vienas žmogus viską matė. 

Tad Džeikas kalbėjo toliau: 

— Matau tik galimybę derėtis dėl kaltės pripažinimo ir nuos- 
prendį ilgam laikui. 

— Argijo bernas jau ne kalėjime? — paklausė Nadžentas. 

— Taip. Marvis. 

— Galbūt jis Parčmene galės miegoti vienoje kameroje su savo 
bernu, priklausyti tai pačiai chebrai ir apskritai turėti visokių pramo- 
gų, — pasakė Nadžentas ir susilaukė kelių juokelių. 

Džeikas irgi nusijuokė, paskui puolė prie savo pusryčio. Pasijautė 
lengviau, kai pokalbis nutolo nuo bet kokios galimos jo sąsajos su Si- 
meonu Lengu. 

Jie paliks „Kavos barą“, grįš prie savo darbų, kur ištisą dieną kal- 
bės vien tik apie Rostonų tragediją ir turės susidarę savo vaizdą, nes 
pusryčiavo su Džeiku, vienu iš svarbiausių to proceso žmonių. Savo 
bendradarbius ir klausytojus patikins, kad jų bičiulis Džeikas nėra 
Simeono Lengo, Fordo apygardoje labiausiai nekenčiamo žmogaus, 
advokatas. Nuramins šių būgštavimus ir pažadės, kad Lengo laukia 
ilgas laikas kalėjime. 

Mat taip jiems pasakė Džeikas. 


Ankstų skaistų rytą saulės spinduliai liejosi pro medines žaliuzes 
ir tvarkingais baltais ruožais krito skersai ilgo konferencijų salės sta- 

lo. Kažkur fone nepaliaujamai skambėjo telefonas, bet niekam nebuvo 
įdomu pakelti ragelį. Paradinės durys buvo užrakintos, ir kas penkio- 
lika minučių ar panašiai į jas vis pasibelsdavo. Įtemptos diskusijos su- 
intensyvėdavo, paskui atslūgdavo ir nusilpdavo, kol galiausiai liovėsi, 
nors dar buvo likę tiek daug ką pasakyti. 

Haris Reksas juos supažindino su pareiškimo dėl skyrybų įregis- 
travimo strategija. Įregistruokite dabar pat, įregistruokite garsiai, įre- 
gistruokite su kuo daugiau, kiek įmanoma, prasimanytų šiurpinančių 
dingsčių, kad ponas Lengas atrodytų niekšų niekšas, koks iš tikrųjų ir 
yra. Prikiškite jam, kad svetimaudavo, nuolat žiauriai ir nežmoniškai 
elgdavosi, pamesdavo, girtuokliaudavo, namie smurtaudavo, neparem- 
davo — viską sumeskite, nes santuoka suiro, pripažins tai Letė ar ne. 
Talžykite jį, nes iš areštinės negalės atsakyti ir — šiaip ar taip — kodėl 
Simeonui turėtų tai rūpėti? Jo gyvenimas vis tiek jau baigtas. Padaryki- 
te tai pirmadienį ir pasistenkite, kad Dumasas Li ir visi kiti reporteriai, 
tegul tik probėgšmais besidomintys, gautų įregistruoto pareiškimo ko- 
pijas. Pridėkite ir prašymą skirti apribojimą, kad tas pašlemėkas nega- 
lėtų prieiti prie nuosavybės, Letės, vaikų ir anūkų iki pat jų gyvenimo 
galo. Kalbama ne tik apie nenusisekusios santuokos pabaigą, bet ir apie 
tai, kaip atrodysite visuomenės akyse. Haris Reksas sutiko vesti bylą. 

Porša jiems papasakojo apie pirmą grasinamą telefono skambutį 
penktą valandą ryto. Atsiliepė Fedra ir po kelių sekundžių tylomis pa- 
dėjo ragelį. 

— Jis mane pavadino „nigere“, — apstulbusi pasakė. — Pažadė- 
jo, kad mums teks sumokėti, jog užmušėme tuos berniukus. 

Jie supanikavo ir užsirakino duris. Sandėliuke Porša surado pis- 
toletą ir jį užtaisė. Išjungę šviesas, visi susispietė poilsio kambaryje ir 
pro langą stebėjo gatvę. Paskui telefonas vėl suskambo. Ir darsyk. Jie 
meldėsi, kad greičiau patekėtų saulė. Ji pasakė, kad motina pasirašys 
skyrybų popierius, bet kai tik tai padarys, teks saugotis Lengų. Simeo- 
no broliai ir pusbroliai — liūdnai pagarsėję padugnės, toks pats geno- 
fondas, — ir jie pridarys nemalonumų. Jau ir taip Letei vis neduodavo 
ramybės dėl pinigų, ir jeigu manys, kad jų negaus, iškrės kokią nors 
kvailystę. 

Lusjenas praleido sunkią naktį, bet vis tiek čia dalyvavo ir mąstė 

blaiviai kaip visada. Jis greitai užėmė poziciją, kad bylos dėl testamen- 
to nagrinėjimas neturi vykti Fordo apygardoje. Džeikui nelieka nieko 
kita, kaip tik prašyti, kad byla nagrinėti būtų perkelta kitur, nors vei- 
kiausiai teisėjas Etlis nesutiks, bet tai jiems bent suteiktų stiprų argu- 
mentą apeliacijai. Lusjenas niekada nesižavėjo Džeiko šansais laimėti 
prie prisiekusiųjų, ir jau seniai buvo įsitikinęs, kad šių kontingentas 
Bukerio Sistranko užkrėstas. Neapgalvotas Letės sprendimas persikel- 
ti į miestą ir dargi į namą, kadaise priklausiusį gan žinomai baltųjų 
šeimai, nepagelbėjo jos padėčiai bendruomenėje. Ji buvo juodaodė, o 
daugelis prisiekusiųjų tokie nebus. Jau dabar reiškėsi pasipiktinimas 
ir nemažai įtarumo. Ji niekur nedirba ir nedirbo nuo pat Habardo mir- 
ties. O dar — tai. Dabar jos pavardė apygardoje labiausiai neapkenčia- 
ma. Paduoti pareiškimą dėl skyrybų — net ne pasirinkimas, tai privalu 
padaryti. Bet skyrybos veikiausiai dar nebus pasibaigusios iki balan- 
džio trečios, kai prasidės testamento bylos nagrinėjimas teisme. Veidu 
Lanyru dėtas, Lusjenas turėtų prisiekusiuosius, neapkenčiančius kiek- 
vieno kada nors gyvenusio Lengo. 

— Atleiskite, Porša, — atsiprašė Lusjenas. — Nenorėjau įžeisti. 
Tik būtent šitaip atsitiks. 

Ji suprato ar bent stengėsi suprasti. Buvo pernelyg išsisėmusi, 
kad ką nors daug pasakytų. Paliko savo motiną ir seseris įsisiautusias 
į frotinius chalatus, susigūžusias prie židinio su pistoletu ant atbrailos 
ir svarstančias, ar siųsti vaikus į mokyklą ir ką jiems pasakyti. Kerkas, 
Klantono aukštesniosios dešimtokas, pažinojo Rostonų berniukus ir 
prisiekinėjo nė už ką negrįšiąs į tą mokyklą. Jie buvo tokie mieli ber- 
niukai. Be to, jis savo tėvo neapkentė. Jo gyvenimas čia baigėsi. Troško 
išvykti kaip Porša, įstoti į armiją ir niekada nebesugrįžti. 

Džeikas ir Haris Reksas tarėsi, kaip atidėti testamento bylos 
nagrinėjimą. Vilkinti, kažkiek tempti laiką, kad Haris Reksas suspėtų 
užbaigti skyrybas, suteikti sistemai užtektinai trukmės atsikratyti Si- 
meonu ir jį pasiųsti už grotų, taip pat apygardai padėti įgyti šiek tiek 
atstumo tarp šio momento siaubo — dvejų laidotuvių — ir kovos dėl 
Seto Habardo palikimo. Kur jie visi atsidurs po šešių mėnesių? Letė 
bus išsiskyrusi ir net galės susigrąžinti savo senąją pavardę. Letė Tei- 
ber. Skamba daug gražiau, bet Porša sau priminė vis tiek pati tebelik- 

sianti Leng. Simeono nebebus. Sistrankas tiesiog bus beveik pamirš- 
tas. Tikrai, po šešių mėnesių teisingam bylos išnagrinėjimui situacija 
bus palankesnė. Žinoma, jo oponentai rėksmingai protestuos — kodėl 
gi ne? 

Džeikas buvo šiek tiek optimistiškas, kad pavyks šnektelėti su 
teisėju Etliu, galbūt dar vieną penktadienio pavakarę susitiks priebu- 
tyje prie rūgštaus viskio, ir kai aštrūs kampai apsigludins, jis galės pra- 
dėti kalbą apie tai, kad bylos nagrinėjimą reikėtų atidėti ar perkelti kur 
nors kitur. Pabandyti verta. Vienintelis neigiamas aspektas — rizika, 
kad teisėją tokia atvira pastanga kuždėti į ausį supykdys, ir jis galėtų 
liepti Džeikui užsičiaupti. Bet jis to nepadarys — ne, po poros stiklų 
rūgštaus viskio. Pokalbis galbūt jam nepatiks, bet Etlis tikrai Džeiko 
neišbars. Galbūt tik šiek tiek papriekaištaus, bet nieko tokio. 

Tegul praeina šiek tiek laiko, sau tarė Džeikas. Tegul įsiūtis, pa- 
sibaisėjimas ir liūdesys palengva atlėgsta, paskui visai nurimsta. Pir- 
madienį jie įregistruos pareiškimą dėl skyrybų, ir po kokios savaitės 
Džeikas pabandys prie teisėjo Etlio prieiti. 

Vienam iš dviejų kassavaitinių apsilankymų atvyko Kvinsis Len- 
dis. Rado juos konferencijų salėje niūrančius aplink stalą — tylius, 
prislėgtus ir kone gedinčius, įbedusius akis į sienas ir žvelgiančius į ny- 
kią ateitį. Važiuodamas iš Smitfildo jis jau girdėjo per Klantono radijo 
stotį naujienas. Jau rengėsi paklausti, ką ta tragedija reiškia testamen- 
to bylos nagrinėjimui, bet vos kelias akimirkas pabuvęs konferencijų 
salėje įtarė, kad bylai gresia rimti keblumai. 


Vilis Hastingsas buvo vienas iš keturių juodaodžių šerifo Ozio 
pavaduotojų. Jo pusseserė buvo Gvena Heili, Karlo Li žmona, Tonios 
motina — mergaitė dabar buvo trylikos ir gyvavo gerai. Jis pabeldė į 
paradines Sapingtono namo duris ir laukė, klausydamasis viduje sku- 
biai šiūruojančių pėdų. Galiausiai durys per plyšelį prasivėrė ir pro jį 
galvą iškišo Letė. 

— Labas rytas, panele Leng, — pasisveikino Vilis. — Mane at- 
siuntė šerifas Volsas. 

Durys prasivėrė plačiau, ir Letė įstengė nusišypsoti. 

— Taijūs, Vili? — tarė ji. — Gal užeitumėte vidun? 

Hastingsas įėjo ir pamatė poilsio kambaryje vaikus, žiūrinčius te- 
levizorių, akivaizdžiai praleidžiančius pamokas mokykloje. Vilis nusekė 
įkandin Letės į virtuvę, kur Fedra jam paruošė puodelį kavos. Jis pasi- 
šnekėjo su moterimis, šiek tiek užsiminė apie grasinamus skambučius, 
pastebėjo, kad telefono ragelis dabar nukabintas, ir pasakė kurį laiką 
čia paslampinėsiąs. Savo automobilį pastatęs įvažoje ir kol kas ten pa- 
siliksiąs, jeigu jo joms prireiktų, ir kad matytųsi, jog jis čia yra. Šerifas 
Volsas perduoda savo apgailestavimus. Simeonas kameroje, gerokai 
apdaužytas ir tebeišsimiegantis kaušalą. Apie Rostonus Hastingsas ne- 
žinojo ir su jais nesikalbėjo, bet kiek supranta, jie namie, apsupti gimi- 
nių ir draugų. Letė jam padavė laišką, ankstų rytą pačios parašytą, ir 
paklausė, ar Vilis galėtų pasirūpinti, kad jis būtų įteiktas Rostonams. 

— Tiesiog šitaip norime pasakyti, kaip bjauriai mes jaučiamės, — 
paaiškino ji. 

Vilis pažadėjo laišką įteikti jiems į rankas dar prieš vidudienį. 

Jos jam įpylė dar kavos, ir Vilis išėjo laukan. Ten temperatūra 
buvo žemiau vandens užšalimo ribos, bet jo patrulinio automobilio šil- 
dytuvas veikė gerai. Visą rytą jis gurkšnojo kavą, stebėjo gatvę, tačiau 
nieko nematė ir stengėsi neužmigti. 


Tupelo televizijos stoties ankstyvų žinių laida istoriją perdavė 
7.00. Stilmanas Rašas prausėsi po dušu ir to nepamatė, bet jo parneris 
nepraleido. Kai kur paskambino telefonu, pasitikrino smulkmenas, ir 
po valandos Stilmanas susisiekė su Veidu Lanyru Džeksone ir prane- 
šė tragišką, bet kartu daug žadančią naujieną. Trenkė žaibas. Jokiam 
prisiekusiajam Fordo apygardoje neteks narstyti Simeono Lengo po 
kaulelį, bet jo žmona ką tik tapo lengvu taikiniu. 


30 skyrius 


Ankstų ketvirtadienio rytą Simeoną pažadino, pamaitino, sura- 
kino antrankiais ir nuvedė iš kameros koridoriumi į ankštą pasima- 

tymų kambarį, kur jo laukė kažkoks nepažįstamasis. Tebesurakintas 
jis atsisėdo ant sulankstomosios kėdės ir klausėsi, kai nepažįstamasis 
prisistatė: 

— Esu Arturas Velčas, advokatas iš Klarksdeilio, ten, Deltoje. 

— Žinau, kur yra Klarksdeilis, — atsakė Simeonas. 

Skersai jo nosies buvo užklijuotas didelis tvarstis. Kairė akis užti- 
nusi, su siūlėmis pakraščiais. 

— Šaunuolis, — pagyrė Velčas. — Atvykau jums atstovauti, nes 
niekas kitas nenori šios bylos imtis. Šįryt devintą jums paskirtas pir- 
mas pasirodymas teisme ir svarstymas dėl paleidimo už užstatą, tad 
reikės advokato. 

— Kodėljūs čia? 

— Vienas draugas manęs paprašė, aišku? Tik tiek jums užtenka 
žinoti. Šiuo metu jums reikia advokato, ir aš vienintelis kalės vaikas, 
sutinkantis stovėti greta jūsų. 

Simeonas nežymiai linktelėjo. 

Pusę devintos ryto jį pergabeno į teismo rūmus, užskubino šaluti- 
niais laiptais į pagrindinę salę. Ten jis pateko laikinon prakilniojo Per- 
sio Balardo, apygardos teismo teisėjo, žinion. Pastarojo salė buvo kori- 
doriumi toliau ir mažoka, tad jis labiau mėgdavo naudotis didžiąja sale, 
kai tik ši būdavo laisva, o tai pasitaikydavo kone pusę laiko. Per savo 
šešiolika metų teisėjo krėsle jis daugiausia spręsdavo smulkius civili- 
nius ginčus ir lengvesnius nusikaltimus, bet kartais būdavo kviečiamas 
nagrinėti ir pagreitinti kokią rimtesnę bylą. Apygardai skendint gedule 
ir reiškiantis didelei įtampai, Persis Balardas nusprendė imtis Lengo, 
šiek tiek šį pataršyti ir duoti liaudžiai žinią, kad teisingumo sraigteliai 
sukasi. 

Gandas sparčiai pasklido, todėl teismo salėje buvo žiūrovų. Ly- 
giai 9.00 įvedė Simeoną, ir kaltesnio teisiamojo jie dar nebuvo regė- 
ję: veidas — subjaurotas, oranžinis apygardos areštinės kombinezo- 
nas — per didelis ir sukruvintas, rankos surakintos už nugaros, ir 
teismo tvarkdariai ne itin skubinosi jam nuimti antrankius. 

Teisėjas Balardas pažvelgė į jį ir paskelbė: 

— Valstija prieš Simeoną Lengą. Štai ten, — jis parodė į vietą tie- 
siai prieš savo katedrą. 

Simeonas ten nušlepnojo, nervingai žvilgčiodamas aplinkui, lyg 
kas nors galėtų jį iš už nugaros nušauti. Arturas Velčas atsistojo šalia 
jo, tuo pat metu kažkaip sugebėdamas laikytis atokiau. 

— Jūs — Simeonas Lengas? — paklausė teisėjas Balardas. 

Simeonas linktelėjo. 

— Kalbėkite! 

— Taip. 

— Dėkui. O jūs? 

— Jūsų prakilnybe, aš — Arturas Velčas ir verčiuosi teisės prakti- 
ka Klarksdeilyje. Čia atvykau atstovauti ponui Lengui. 

Balardas pažvelgė į jį tartum sakytų: „Kurių velnių?“, bet paklau- 
sė Simeono: 

— Pone Lengai, ar ponas Velčas — jūsų advokatas? 

— Taip. 

— Gerai. Taigi, pone Lengai, esate kaltinamas dviem žmogžudys- 
tėmis ir dėl vairavimo įkaušus. Kaip atsakysite į kaltinimą? 

— Nekaltas. 

— Čia nieko netikėta. Maždaug po trisdešimties dienų paskiriu 
parengtinį posėdį. Pone Velčai, jums praneš mano sekretorė. Manau, 
jūs norėtumėte aptarti galimybę paleisti už užstatą. 

Lyg skaitydamas iš rašto, Velčas patvirtino: 

— Taip, jūsų prakilnybe, mes norėtume paprašyti skirti nuosaikų 
užstatą. Ponas Lengas čia, apygardoje, turi žmoną ir šeimą, ir visą savo 
amžių gyveno. Nėra rizikos, kad pabėgs, ir jis mane patikino, o aš pati- 
kinsiu jus, kad visada pasirodo priešais teismą, kai to reikia. 

— Dėkui. Taigi nustatomas dviejų milijonų dolerių užstatas, po 
milijoną už kiekvieną transporto žmogžudystę. Dar kas nors, pone 
Velčai? 

— Ne, jūsų prakilnybe. 

— Pone Lengai, esate sugrąžinamas Fordo apygardos šerifo prie- 
žiūrai, kol sumokėsite užstatą arba būsite šio teismo iškviestas. 

Teisėjas nesmarkiai pastukseno savo plaktuku ir pamerkė akį Vel- 
čui; Simeonui vėl uždėjo antrankius ir išvedė iš teismo salės. Velčas nu- 
sekė iš paskos, ir lauke, po užpakaline teismo rūmų terasa, kur visada 
fotografuojami kriminaliniai nusikaltėliai, jeigu tik juos pakankamai 

verta fotografuoti laikraščiams, Dumasas Li ėmė spragsėti fotoapara- 
tu ir padarė daugybę Lengo ir jo advokato nuotraukų. Vėliau jis šnek- 
telėjo su Velču. Šis turėjo mažai ką pasakyti, bet vis tiek mielai sutiko 
kalbėtis. O apie savo įsitraukimą į bylą dvi valandas kelio nuo namų 
visiškai pūtė miglą. 

Tą rytą, 5.00, Velčą iš lovos išvertė begėdiškas Hario Rekso Vone- 
rio, seno kambario draugelio iš Teisės fakulteto laikų, telefono skam- 
butis. Kadaise Velčas tvarkė dvejas Hario Rekso skyrybas, o Haris Rek- 
sas — dvejas Velčo, ir jie vienas kitam buvo skolingi tiek daug paslau- 
gų, atsidėkojimų ir įsipareigojimų, jog neįmanoma suskaičiuoti. Hariui 
Reksui jis nedelsiant buvo reikalingas Klantone, ir visas dvi valandas 
kelionėje keikdamasis Velčas atvažiavo. Jis neketino Simeonui Lengui 
atstovauti ilgiau kaip iki pareiškiant oficialų kaltinimą, o paskui po ko- 
kio mėnesio bylą nuspirti į šalį. 

Kaip Haris Reksas paaiškino, — pačia raiškiausia ir gausiausia 
keiksmažodžių kalba, kokią tik galima įsivaizduoti, — svarbu, kad vie- 
tinė liaudis pamatytų ir įsisąmonintų, jog Simeonui Lengui atstovauja 
ne Džeikas Brigansas, o kažkoks niekingas advokatėlis, apie kurį jie 
niekada negirdėjo. 

Velčas puikiai suprato. Tai buvo dar vienas ryškus pavyzdys, ko jo 
niekada nemokė Teisės fakultete. 


Vos įpusėjęs penktadienis buvo šaltas ir drėgnas, ir Džeikas ken- 
tė kassavaitines pastangas užbaigti per savaitę susikaupusius reikalus, 
kad šie plėsdamiesi ir tvinkdami jam nesugadintų pirmadienio. Tarp 
daugelio nerašytų jo taisyklių buvo viena: iki penktadienio vidudienio 
atsakyti į visus priimtus telefono skambučius. Jis labiau mėgo vengti 
daugelio skambinančiųjų, bet tai būdavo neįmanoma. Atidėlioti pa- 
skambinti — lengva. Ta pareiga persikeldavo iš vienos darbo dienos 
į kitą, bet jis buvo pasiryžęs to nenutęsti per savaitgalį. Kita taisy- 
klė draudė imtis beverčių bylų, kurios būtų apmokamos mažai arba 
niekuo, o įkyrius klientus paverstų žmonėmis, kuriuos jis galėtų pa- 
smaugti. Bet kaip ir bet kuris kitas advokatas jis paprastai pasakydavo 
„taip“ kokiam nors veltėdžiui, kurio motina mokė Džeiką ketvirtoje 

klasėje arba kurio dėdė pažinojo jo tėvą, ar kokiai nors subankruta- 
vusiai našlei iš parapijos, neišgalinčiai nusisamdyti advokato, tačiau 
nepajėgiančiai gyventi be jo. Dažniausiai tie atvejai virsdavo „pašvin- 
kusiomis bylomis“ — kuo ilgiau jos kėpsodavo kampe neliestos, tuo 
smarkiau dvokdavo. Kiekvienas advokatas turėjo tokių bylų. Kiekvie- 
nas advokatas jų neapkęsdavo. Kiekvienas advokatas prisiekinėjo nie- 
kada nebesiimsiąs dar vienos; galėdavai jas kone užuosti, kai tik klien- 
tas pirmą kartą įžengdavo pro duris. 

Laisvė Džeikui reikštų kontorą be pašvinkusių bylų, ir kiekvienus 
naujus metus jis pasitikdavo tvirtai pasiryžęs veltėdžiams pasakyti 
„ne“. Prieš kažkiek metų Lusjenas nesyk kartodavo: „Advokatu tave 
padaro ne bylos, kurių imiesi, o tos, kurių nesiimi.“ Tik pasakyk „ne“. 
Vis dėlto atskirą jo stalčių slėgė pašvinkusios bylos, ir kiekvieno penk- 
tadienio popietę Džeikas stebeilydavo į jas ir save keikdavo. 

Nepasibeldusi į jo kabinetą įėjo Porša, akivaizdžiai sujaudinta. 
Plekšnojo sau per krūtinę, lyg nepajėgtų kvėpuoti. 

— Čia vienas žmogus, — kone pašnabždom pasakė ji, nes garsiau 
kalbėti neįstengė. 

— Tau viskas gerai? — paklausė Džeikas, vėl numesdamas į šalį 
pašvinkusią bylą. 

Porša skubiai papurtė galvą. 

— Ne. Ten ponas Rostonas. Berniukų tėvas. 

— Ką? — ištarė Džeikas, pašokdamas ant kojų. 

Ji vis plekšnojosi krūtinę. 

— Jis nori jus pamatyti. 

— Kodėl? 

— Prašau, Džeikai, jam nepasakykite, kas aš tokia. 

Sekundę jie spoksojo vienas į kitą, nė vienas nežinojo, ką daryti. 

— Gerai, gerai. Pasodink jį konferencijų salėje. Po minutės nusi- 
leisiu apačion. 

Džefas Rostonas buvo nedaug vyresnis už Džeiką, bet šiomis 
aplinkybėmis atrodė labai senas. Sėdėjo susidėjęs rankas, nusmuku- 
siais pečiais, lyg slegiamas didžiulės naštos. Buvo apsirengęs smarkiai 
apretuotomis chaki kelnėmis ir tamsiai mėlynu bleizeriu. Labiau pa- 
nėšėjo į paprastą parengiamosios klasės mokinuką nei į žmogų, augi- 

nantį sojų pupeles. O veidas — tėvo, išgyvenančio neapsakomą koš- 
marą. Jis atsistojo, ir juodu paspaudė vienas kitam rankas. 

— Baisiai apgailestauju, pone Rostonai, — pasakė Džeikas. 

— Dėkui. Vadinkimės Džefu ir Džeiku, gerai? 

— Žinoma. 

Džeikas atsisėdo šalia jo toje pačioje stalo pusėje, ir vyrai žvelgė 
vienas į kitą. Po nepatogios pauzės Džeikas prašneko: 

— Negaliu įsivaizduoti, ką jūs išgyvenate. 

— Ne, negalite, — tyliai ir pamažu ištarė jis — kiekvienas žodis 
buvo kupinas sielvarto. — Nė aš negaliu. Man atrodo, lyg vaikščiotu- 
me per miegą, suprantate, tik mechaniškai darome, kas būtina, mėgi- 
name ištverti šią valandą, kad pajėgtume sulaukti kitos. Meldžiamės 
daugiau laiko. Meldžiamės, kad dienos virstų savaitėmis, paskui mė- 
nesiais, o paskui galbūt kurią nors dieną po daugelio metų košmaras 
baigsis, ir mes sugebėsime suvaldyti skausmą ir liūdesį. Bet tuo pat 
metu suvokiame, kad taip niekada neatsitiks. Juk neturi laidoti savo 
vaikų, Džeikai. Tiesiog tai nenatūralu. 

Džeikas pritariamai linktelėjo, nepajėgdamas pridurti ką nors 
prasmingo, protingo ar užjaučiamo. Ką pasakysi tėvui, kurio du sūnūs 
šiuo metu guli karstuose ir laukia palaidojimo? 

— Aš nė nepajėgiu pradėti suvokti, — tarė Džeikas. 

Iš pradžių jo reakcija buvo tokia: „Ko gi jis nori? Ir dabar, po ke- 
lių minučių, Džeikas vis dar to klausė savęs. 

— Pamaldos rytoj, — po ilgos, slogios pauzės pratarė Džeikas. 

— Taip. Dar vienas košmaras. — Džefo akys buvo paraudusios ir 
nuvargusios — aiškus įrodymas, kad kelias paras jis nemiegojo. Nepa- 
jėgė žiūrėti tiesiai, užtat stebeilijo žemyn sau į kelius. Lyg giliai medi- 
tuotų, švelniai tapšnojo vienas į kitą visus dešimt kartu sudėtų pirštų. 
Galiausiai prabilo: — Gavome iš Letės Leng labai mielą laiškutį. Jį pats 
asmeniškai įteikė šerifas Volsas ir, turiu pripažinti, buvo nuostabus. 
Jis pasakė, kad judu draugai. 

Džeikas linktelėjo, klausėsi ir neturėjo ką pasakyti. Džefas kalbė- 
jo toliau: 

— Laiškutis buvo nuoširdus, perteikiantis šeimos sielvartą ir 
kaltės jausmą. Tai daug ką Evelinai ir man reiškė. Galėtume pasakyti, 

kad Letė — gera krikščionė, pasibaisėjusi tuo, ką jos vyras padarė. Gal 
malonėtumėte jai nuo mūsų padėkoti? 

— Žinoma. 

Džefas vėl įbedė akis sau į kelius, tapšnojo pirštų galais, alsavo 
pamažu, lyg įkvėpti orą būtų sunku, galiausiai vėl prašneko: 

— Noriu, kad jiems pasakytumėte ir kai ką kita, Džeikai, jeigu 
jums nebūtų sunku — tai, ką norėčiau, kad jūs perduotumėte Letei ir 
jos šeimai, netgi jos vyrui. 

Tikrai. Bet ką. Ko Džeikas nepadarytų dėl ištikto tokio sielvarto 
tėvo? 

— Jūs krikščionis, Džeikai? 

— Taip. Kartais gal nelabai toks, nei kurie nors kiti, bet aš stengiuosi. 

— Aš taip ir maniau. Evangelijos pagal Luką šeštame skyriuje Jė- 
zus moko, kaip svarbu yra atleisti. Jis žino, kad mes esame žmonės, iš 
prigimties linkę siekti keršto, smogti atgal, smerkti tuos, kurie mus 
skaudina, bet tai nėra gerai. Mes turime atleisti, visada. Tad norėčiau, 
kad jūs Letei ir jos šeimai, o ypač jos vyrui, pasakytumėte, jog mudu 
su Evelina atleidžiame Simeonui už tai, ką jis padarė. Mes dėl to mel- 
dėmės. Kalbėjomės su savo pastoriumi. Ir negalime sau leisti mums 
likusias dienas nugyventi užpildytas neapykantos ir piktos valios. Mes 
jam atleidžiame, Džeikai. Ar galite jiems tai perduoti? 

Džeikas buvo pernelyg apstulbintas, kad galėtų sureaguoti. Juto 
savo smakrą šiek tiek atkarus, burną prasižiojus, save žvelgiantį į Džefą 
Rostoną ir negalintį patikėti, bet kelias sekundes jis tiesiog nepajėgė 
su tuo susitaikyti. Kaipgi žmogiškai tu atleistum girtuokliui, vos prieš 
tris paras užmušusiam tavo du sūnus? Jis pagalvojo apie Haną ir beveik 
nesuvokiamą vaizdą — ją karste. Rėktų reikalaudamas kruvino keršto. 

Galiausiai jis įstengė linktelėti: „Taip, jiems perduosiu.“ 

Rostonas kalbėjo toliau: 

— Kai rytoj mes palaidosime Kailą ir Bou, kai su jais atsisveikin- 
sime, tai padarysime su visiška meile ir atlaidumu. Vietos neapykantai 
nėra, Džeikai. 

Smarkiai gurktelėjęs seiles, Džeikas pasakė: 

— Ta juodaodė mergina ten priimamajame — Letės duktė. Si- 
meono duktė. Ji pas mane dirba. Kodėl jai to nepasakote? 

Netaręs nė žodžio, Džefas Rostonas atsistojo ir nuėjo prie durų. 
Jas atidarė ir iš paskos lydimas Džeiko patraukė į priimamąjį, kur pa- 
žvelgė į Poršą. 

— Vadinasi, jūs — Simeono Lengo duktė, — pasakė. 

Ji kone krūptelėjo. Pamažu atsistojo, pažvelgė į jį ir patvirtino: 

— Taip, sere. 

— Jūsų motina man atsiuntė labai mielą laiškutį. Prašom jai pa- 
dėkoti. 

— Gerai, sere, taip ir padarysiu, dėkui, — nervingai atsakė ji. 

— Ir gal teiksitės pasakyti savo tėvui, kad mudu su Evelina jam 
atleidžiame už tai, kas atsitiko? 

Porša dešiniu delnu prisidengė burną, o akys jai ūmai sudrėko. 
Rostonas žingtelėjo arčiau ir švelniai ją apkabino. Paskui staigiai atsi- 
traukęs vėl pakartojo: 

— Mes jam atleidžiame. 

Ir daugiau netaręs nė žodžio išėjo pro paradines duris. 

Kaijo nebeliko, Džeikas su Porša dar ilgai stebeilijo į duris. Stovė- 
jo be žado, sukrėsti. Galiausiai Džeikas prašneko: 

— Užrakinam ir einam namo. 


31 skyrius 


Pastangos ranka parašytąjį Seto Habardo testamentą padaryti 
teisiškai negaliojantį toliau tęsėsi vėlai sekmadienio rytą, nors Džeikas 
ir ano gynėjai niekaip negalėjo to žinoti. Rendalas Klepas šniukštinėjo 
po Dilvino miestuką pačiuose Džordžijos valstijos pietuose, kokios še- 
šios mylios nuo ribos su Florida, kol galiausiai surado juodaodę, kurią 
savaitę stengėsi atsekti. Vadinosi Džulaina Kid — trisdešimt devyne- 
rių, išsiskyrusi, dviejų vaikų motina. 

Prieš penkerius metus Džulaina dirbo dideliame baldų fabrike 
šalia Tomasvilio, Džordžijoje. Buvo etatinė raštvedė, per metus uždir- 
banti 15 000 dolerių, ir vieną dieną nustebo išgirdusi, kad kompaniją 
nupirko kažkokia beveidė korporacija, įsikūrusi Alabamoje. Netrukus 
po to pasirodė naujasis savininkas, ponas Habardas, ir pasakė „sveiki“. 

Po mėnesio Džulaina buvo atleista iš darbo. Po savaitės ji įregis- 
travo skundą dėl seksualinio priekabiavimo Lygių galimybių darbe 
tarnybai. Šis skundas po trijų savaičių buvo atmestas. Jos advokatas 
Valdostoje nenorėjo su Klepu kalbėtis apie tą atvejį — pasakė praradęs 
su Džulaina kontaktą ir visai nenumanąs, kur ji galėtų būti. 

Klepas ją surado gyvenančią su dviem savo paaugliais ir jaunesne 
seserimi valdžios subsidijuojamame būste ir dirbančią ne visu etatu 
pas vieną naftos didmenininką. Iš pradžių moteris buvo mažai suinte- 
resuota kalbėtis su nepažįstamu baltuoju. Tačiau Klepas iš to gyveno 
ir traukti informaciją mokėjo. Jai pasiūlė 200 dolerių grynaisiais ir dar 
priešpiečius už valandą sugaišto laiko, jei atvirai atsakinės į jo klausi- 
mus. Juodu susitiko užkandinėje prie sunkvežimių stovėjimo aikšte- 
lės ir užsisakė firminį patiekalą — keptą viščiuką. Klepas, rusenantis 
rasistas, kuriam niekada nekiltų pagunda lakstyti paskui juodaodę, 
stengėsi sutramdyti savo pažiūras. Moteris buvo iš koto verčianti — 
tamsios odos su šiokiu tokiu grietinėlės atspalviu, šviesiai rudų akių, 
skverbiančių iki širdies gelmių, aukštų afrikietiškų skruostikaulių, pui- 
kių dantų, apnuoginamų laisvos, gundančios šypsenos. Laikėsi santū- 
riai, ištisai išlenkusi antakius, lyg įtarinėtų kiekvieną jo tariamą žodį. 

Jis jai daug nepasakė — bent ne iškart. Prisistatė esąs susijęs su 
gana svarbiu bylinėjimusi, kuriame kita šalis yra ir Setas Habardas, ir 
žino, kad jų praeityje yra kai kurių dalykų. Taip, jis kapsto purvą. 

Džulaina Kid to purvo turėjo. Setas jos ėmęsis kaip aštuonioli- 
kmetis jūreivis, išleistas pasilakstyti į krantą. Tuo metu ji buvo trisde- 
šimt ketverių ir beužbaigianti atstumiančias skyrybas. Jautėsi pažei- 
džiama, išsigandusi dėl savo ateities. Šešiasdešimt šešerių metų balta- 
sis senis, smirdantis it peleninė, kad ir kiek kompanijų jam priklausė, 
jos visai nedomino. Bet jis buvo atkaklus, daug savo laiko leisdavo To- 
masvilio fabrike. Gerokai paaukštino jos pareigas ir perkėlė prie sta- 
lo šalia savo kabineto. Išvijo ankstesnę sekretorę ir Džulainą paskyrė 
savo „vykdomąja padėjėja“. Ji nemokėjo spausdinti rašomąja mašinėle. 

Du baldų fabrikus Habardas turėjo Meksikoje, ir juos reikėjo ap- 
lankyti. Jis parūpino Džulainai užsienio pasą ir jos paklausė, ar norėtų 
vykti kartu. Ji tai suprato veikiau kaip reikalavimą nei kvietimą. Bet dar 
niekada nebuvo išvykusi iš šalies, todėl mintis pamatyti šiek tiek pasau- 
lio intrigavo, nors žinojo, kad turės leistis į kompromisą. 

— Abejoju, ar Setas pirmas baltasis, kuris jūsų siekė, — pasakė 
Klepas. 

Džulaina nežymiai šyptelėjo, linktelėjo galva ir pripažino: 

— Ne. Tikrai taip pasitaiko. 

Vėlgi Klepas mėgino suvaldyti savo mintis. Kodėl ji vis dar vie- 
niša? Ir gyvena subsidijuojamajame bute? Bet kuri moteris, juodoji ar 
baltoji, tokios kaip jos išvaizdos ir figūros, galėtų tuo pasinaudoti ir 
susikurti geresnį gyvenimą. 

Pirma jos kelionė lėktuvu įvyko į Meksiko miestą. Juodu įsiregis- 
travo prabangiame viešbutyje — į du gretimus numerius. Kaip ir bai- 
minosi, tąnakt Setas Habardas pasibeldė į jos duris. Ji atidarė. Paskui 
gulėdama su juo lovoje dygėjosi savo poelgiu. Seksas už pinigus. Tuo 
momentu ji buvo niekas daugiau kaip tik prostitutė. Tačiau Džulaina 
prikando liežuvį ir kitą dieną, kai tik jis pradingo, nusisamdė taksi į 
oro uostą. Po savaitės sugrįžęs namo, Setas tuoj pat ją išvijo ir iš kon- 
toros išlydėjo su ginkluotu apsaugininku. Ji nusisamdė advokatą, ir 
tas tėškė Setui ieškinį dėl seksualinio priekabiavimo. Habardo advoka- 
tas pasibaisėjo faktais. Jie greitai kapituliavo ir norėjo susitarti. Kaž- 
kiek pasiderėjęs, Setas sutiko vienu kartu sumokėti 120 000 dolerių 
pagal konfidencialų sandėrį. Džulainos advokatas sau atskaitė 25 000 
dolerių, o iš likusiųjų moteris gyveno. To atskleisti ji neturėjo, bet ko- 
kio velnio? Juk tai atsitiko prieš penkerius metus. 

— Nesijaudinkite, Setas miręs, — nuramino Klepas, paskui papa- 
sakojo visą likusią istoriją. 

Kramtydama tamprų it guma viščiuką ir užsigerdama saldžia at- 
šaldyta arbata ji klausėsi. Džulaina jokių šiltesnių jausmų Setui nejau- 
tė ir dėl to neapsimetinėjo. Faktiškai tą senį buvo pamiršusi. 

— Arjis kada nors užsiminė, kad labiau mėgsta juodąsias? 

— Jis sakė nematantis skirtumo, — atsakė ji, dabar jau lėčiau. — 
Sakė, kad jam aš ne pirma juodoji. 

— Kadajis taip kalbėjo? 

— Tai tik tokios šnekelės lovoje, suprantate? Neketinu veltis į 
bylinėjimąsi. 

— Nepasakiau, kad privalėsite, — mėgino ją nuraminti Klepas, 
bet Džulaina tapo dar atsargesnė. Jisai suprato, kad vėl užsidūrė ant 

kai ko stambaus, bet stengėsi vaidinti šaltą. — Tačiau esu tikras, kad 
advokatai, kuriems dirbu, sutiks jums už liudijimą sumokėti. 

— Ar tai legalu? 

— Žinoma, legalu. Advokatai liudytojams moka nuolat. Kiekvie- 
nas ekspertas reikalauja didelių pinigų. Be to, jus ten nuskraidins ir 
padengs visas išlaidas. 

— Kiek tai sudarys? 

— Nežinau, tačiau tai galėsime aptarti vėliau. Galiu jus paklausti 
kai ko, kas yra, na, gana delikatu? 

— O, kodėl ne? Bet argi mes apie tai jau nesikalbėjome? 

— Kaijūs leidote laiką drauge su Setu, koks jis buvo — supranta- 
te, ką turiu galvoje? Tuomet jis buvo šešiasdešimt šešerių, ir po kelerių 
metų nusamdė šitą juodaodę namų tvarkytoją dar ilgai prieš susirgda- 
mas. Seniokas nėjo jaunyn, bet panašu, kad buvo ganėtinai žvitrus — 
suprantate, apie ką kalbu? 

— Jam viskas veikė kaip reikiant. Tai yra, kaip tokio amžiaus vy- 
ras, jis buvo gana geras. — Ji tai pasakė taip, lyg būtų jų turėjusi daug 
ir visokio amžiaus. — Man susidarė įspūdis, kad jis tik troško užsida- 
ryti kambaryje ir kruštis savaitę. Kaip seniui, ar jis būtų juodasis, ar 
baltasis, tai gana įspūdinga. 


Užmiesčio klubo vyrų kepsninėje Veidas Lanyras vaišinosi alumi, 
kai Klepas jį atsekė. Kiekvieną sekmadienio rytą, lygiai nuo 7.45, jis 
su trimis vis tais pačiais bičiuliais varinėdavo golfo kamuoliuką, su- 
žaisdavo aštuoniolika duobučių, pinigų paprastai laimėdavo daugiau 
nei pralošdavo, paskui porą valandų prie pokerio mėgaudavosi alumi. 
Bet dabar kaipmat kortas su alumi pamiršo ir privertė Klepą pakartoti 
kiekvieną pokalbio su Džulaina Kid žodį. 

Didžiuma to, ką moteris pasakė, teisme nebus priimta; tačiau 
faktas, kad ji galės užimti liudytojo vietą, leis prisiekusiesiems įsisą- 
moninti jos etninę kilmę ir pašnekėti apie savo ieškinį dėl patirto Seto 
Habardo seksualinio priekabiavimo, palenks bet kuriuos baltuosius 
prisiekusiuosius patikėti, kad senis ir Letė galbūt suko reikalą. Jie pa- 
tikės, kad Letė suartėjo, kiek žmogiškai įmanoma, ir darė jam įtaką. 

Pasinaudojo savo kūnu, siekdama įsitrinti į testamentą. Lanyras nega- 
lėtų teismo įtikinti remdamasis įrodymų persvara, bet tikrai sugebėtų 
galingai tai duoti suprasti. 

Jis paliko užmiesčio klubą ir parvažiavo į kontorą. 


Ankstų pirmadienio rytą Janas ir Ramona Defo tris valandas va- 
žiavo iš Džeksono į Memfį ir susitiko su Heršeliu vėlyvų pusryčių. Jų 
santykiai buvo subjurę ir atėjo metas juos pataisyti — arba bent taip 
sakė Ramona. Juk jie kovoja toje pačioje pusėje; kvaila visiems rietis 
ir vieniems kitais nepasitikėti. Taigi jie susitiko blyninėje ir po įpras- 
tų pastangų susitaikyti Janas leidosi Heršelį primygtinai įtikinėti, kad 
atsikratytų Stilmano Rašo ir šio firmos. Jo advokatas, Veidas Lany- 
ras, kur kas labiau prityręs ir, kalbant atvirai, nuogąstauja, kad Rašas, 
nagrinėjant bylą teisme, tik trukdys. Anas dailus vaikinas, pernelyg 
besipuikuojantis savimi, pasipūtęs ir, tikėtina, nuteiks prisiekusiuo- 
sius priešiškai. Lanyras jau daugiau kaip keturis mėnesius atidžiai jį 
stebėjo ir neliko sužavėtas tuo, ką pamatė. Didelis egoizmas ir nedaug 
talento. Teismus galima laimėti arba pralaimėti per advokato arogan- 
ciją, ir Lanyrui neramu iki šleikštulio. Jis net grasina pasitraukti. 

Ir buvo dar daugiau. Kaip jų advokatų netolygumo įrodymą Janas 
atskleidė istoriją su kitu testamentu, kuriuo mėginta 50 000 dolerių 
palikti Letei. Pavardžių jis nemini, nes nenori, kad Stilmanas Rašas 
viską sumautų. Heršelis buvo apstulbintas, o kartu ir sužavėtas. Bet 
palauk — toliau dar gražiau. Dabar Veidas Lanyras suradęs juodaodę, 
padavusią Setą į teismą už seksualinį priekabiavimą. 

Tik pažiūrėk, kaip veikia mano advokatas, ir palygink su savuoju. 
Tavo vaikinas neįsitraukęs į žaidimą, Heršeli. Lanyras išmano partiza- 
ninę karybą, o tavasis advokatas — tik jauniklis skautas. Sujunkime 
pajėgas. Lanyras net gali pasiūlyti sandėrį: jeigu mes einame išvien, 
atsikratome Rašo ir leidžiame Lanyrui atstovauti mums abiem, jis nu- 
muš savo honorarą iki 25 procentų nuo bet kokio susitarimo. Mat turi 
strategiją priversti pasiekti susitarimą, ypač atsižvelgiant į tai, ką at- 
kapsto jo pagrindinis detektyvas. Jis ištaikys tinkamą momentą ir tą 
viską netikėtai pamėtės Džeikui Brigansui, ir šis nuo spaudimo palūš. 
Pinigus mes galime turėti per kelis mėnesius! 

Kurį laiką Heršelis spyriojosi, tačiau galiausiai sutiko nuvažiuoti į 
Džeksoną ir slapčia pasimatyti su Lanyru. 


Pirmadienį Simeonas Lengas buvo bebaigiąs savo pietus — kon- 
servuotą kiaulieną su pupelėmis ir keturias riekias sužiedėjusios bal- 
tos duonos, — kai pasirodė areštinės prižiūrėtojas ir pro grotas įstūmė 
paketą. 

— Malonaus skaitymo, — palinkėjo jis ir nuėjo. 

Paketas buvo iš Hario Rekso Vonerio teisės kontoros, o viduje — 
paties advokato laiškas, adresuotas Simeonui — perduoti per Fordo 
apygardos areštinę. Juo glaustai Simeonas buvo informuojamas, kad 
toliau pridėtas „Skundas dėl skyrybų“. 

Jis lėtai skaitė. Ir ko skubėti? Nuolatinis žiaurus ir nežmoniškas 
elgesys, neištikimybė, bėgimas iš namų, fizinis smurtas. Puslapis po 
puslapio teiginių, kai kurių beprotiškų, kai kurių teisingų. Ir koks gi 
skirtumas? Juk jis užmušė du berniukus ir ilgam iškeliauja į Parčmeną. 
Jo gyvenimas baigtas. Letei reikalingas kas nors kitas. Nuo tada, kai jį 
uždarė, ji neatėjo pasimatyti ir kažin ar kada nors aplankys. Nei čia, nei 
Parčmene. Porša buvo užsukusi pasisveikinti, bet per ilgai neužsilaikė. 

— Ką skaitai? — nuo viršutinio gulto paklausė Denis. 

Denis buvo naujas kameros draugelis, sučiuptas vairuojantis pa- 
vogtą automobilį. Simeonui jis jau atsibodo — geriau gyventi vienam, 
nors kartais beveik malonu, kai yra su kuo pasikalbėti. 

— Mano žmona ką tik padavė skyryboms, — atsakė jis. 

— Tau ir sekasi. Aš jau dvi turėjau. Jos tartum kuokteli, kai tu 
cypėje. 

— Jeigu taip sakai. Kada nors turėjai teismo nutartį dėl apribojimo? 

— Ne, bet mano brolis turėjo. Kalė įtikino teisėją, kad jis pavo- 
jingas, o taip ir buvo, tad teisėjas jam pasakė nesiartinti prie namų ir 
viešumoje laikytis atokiai. Jam tai nerūpėjo. Vis tiek ją užmušė. 

— Tavo brolis užmušė savo žmoną? 

— Je, bet taip ir turėjo atsitikti. Tai buvo pateisinama žmogžu- 
dystė, tačiau prisiekusieji matė šiek tiek kitaip. Pripažino jį kaltu nu- 
žudžius netyčia. 

— Kurjis? 

— Angoloje, Luizianos sunkiųjų darbų kalėjime, dvidešimčiai 
metų. Pasak mano advokato, kaip tik apie tiek gauni. 

— Tavo advokato? 

— Aha, šiandien jo paklausiau, kai mačiausi. Jis žino apie tavo 
bylą, sakė, visas miestas apie tai kalba. Sakė, žmonės sujaudinti. Dar 
pasakė, kad tavo žmona iš to didelio ginčo dėl testamento praturtės, 
bet tu kitus dvidešimt metų uždarytas tupėsi ant savo subinės. Iki to 
laiko, kai išeisi, visų pinigų bus nebelikę, nes pas ją tiek daug naujų 
draugų. Tai tiesa? 

— Paklausk savo advokato. 

— Kokiu būdu tavo žmona šitaip įsigavo į to senio testamentą? 
Kalbama, jis paliko apie dvidešimt milijonų baksų, tai tiesa? 

— Paklausk savo advokato. 

— Taip ir padarysiu. Nenorėjau tavęs suerzinti, nei šiaip. 

— Manęs nesuerzinai. Tik nenoriu apie tai kalbėti, aišku? 

— Supratau, žmogau. 

Pasiėmęs savąjį romaniūkštį minkštais viršeliais, Denis įniko 
skaityti. 

Simeonas atsigulė ant apatinio gulto ir sugrįžo prie pirmo pusla- 
pio. Po dvidešimties metų jam bus šešiasdešimt šešeri. Letė turės kitą 
vyrą ir kur kas geresnį gyvenimą. Turės vaikų, anūkų ir galbūt proanū- 
kių, ojis — nieko. 

Jo gyvenimas baigtas. Nesipriešins dėl skyrybų. Tegul ji turi viską. 

Kalėjime jis galbūt galėtų matytis su Marviu. 


32 skyrius 


Savaitė po Rostonų tragedijos ir kaip tik tada, kai viskas buvo be- 
pradedą blėsti, o žmonės jau aptarinėjo kitus dalykus, ji vėl iššoko į 
pirmą planą kassavaitiniame Ford County Times numeryje. Pirmajame 
puslapyje po ryškia antrašte — Apygarda gedi brolių Rostonų — 
buvo įdėtos didelės Kailo ir Bou klasės fotografijos. Žemiau pastarųjų 
ir po perlenkimo — kitos fotografijos: sudaužyto jų automobilio, iš- 

nešamų iš bažnyčios karstų ir gedinčių klasės draugų su degančiomis 
žvakėmis prie Klantono aukštesniosios mokyklos. Dumasas Li mažai 
ką praleisdavo. Jo straipsniai būdavo ilgi ir detalūs. 

Antrame puslapyje — Simeono Lengo nuotrauka: praėjusį ke- 
tvirtadienį grėsmingai sutvarstytu veidu ir antrankiais surakintomis 
rankomis paliekančio teismo rūmus ir lydimo jam valstijos paskirto 
advokato, pono Arturo Velčo iš Klarksdeilio. Straipsnyje su nuotrau- 
komis visai neužsiminta apie Džeiką Brigansą — pirmiausia todėl, kad 
Džeikas pagrasino Dumasui jį ir laikraštį paduoti į teismą su ieškiniu 
dėl šmeižto, jeigu nors truputį bus leidžiama suprasti, jog Džeikas ats- 
tovauja Simeonui. Paminėta apie seną, bet dar neišnagrinėtą kaltini- 
mą dėl vairavimo apsvaigus praėjusį spalį, bet Dumasas nesiplėtojo, 
nei leido suprasti, kad ta byla tvarkyta netinkamai. Mat jis baisėjosi 
bylinėjimusi ir paprastai iškart atsitraukdavo. Du nekrologai buvo ilgi 
ir dreskiantys širdį. Dar buvo straipsnis iš aukštesniosios mokyklos su 
karštais klasės draugų ir mokytojų komentarais. Viename straipsnyje 
aprašyta nelaimingo įvykio vieta su Ozio pateiktomis smulkmenomis. 
Savo akimis matęs liudininkas turėjo daug ką pasakyti, ir jo nuotrauka 
taip pat pateko į laikraštį. Tėvai tylėjo. Vienas dėdė paprašė gerbti jų 
privatumą. 

Rytą iki 7.00 Džeikas jau buvo perskaitęs kiekvieną žodį ir jautėsi 
išsekęs. „Kavos barą aplenkė, nes nuo begalinių paistalų apie tragedi- 
ją jau pavargo. 7.30 atsisveikindamas pabučiavo Karlą ir išėjo į konto- 
rą, tikėdamasis grįžti prie savo įprastos kasdienybės. Buvo užsibrėžęs 
didžiumą dienos skirti darbui prie kitų bylų, ne Habardo. Turėjo keletą 
klientų, kuriems tikrai reikėjo šiokio tokio dėmesio. 

Tuoj po aštuntos paskambino Stilmanas Rašas ir pranešė žinią, 
kad Heršelio Habardo ką tik buvo išvytas. Džeikas mąsliai klausėsi. 
Viena vertus, liko sužavėtas, kad Stilmanas susilaukė spyrio į šikną, 
nes tas tipas jam iš tiesų nepatiko, bet kita vertus nerimavo dėl Vei- 
do Lanyro gebėjimų manipuliuoti. Savo vienintelėje kitoje stambioje 
teisme gintoje byloje, toje Karlo Li Heilio, jis kovojo vienas prieš vieną 
su Rufusu Bakliu, tuo metu prityrusiu apygardos prokuroru. Ir nors 
Baklis teismo salėje kovoti buvo gana įgudęs ir jausdavosi tvirtai ant 
kojų, nebuvo pernelyg protingas ar klastingas manipuliatorius arba 

gudrus pinklininkas. Visiškai ne toks kaip Veidas Lanyras — šis visada 
atrodydavo esąs vienu žingsniu priekyje. Džeikas buvo įsitikinęs, kad 
Lanyras, stengdamasis laimėti bylą, darytų viską — meluotų, sukčiau- 
tų, vogtų, slėptų. Ir tam tikslui pasiekti jis turėjo patirties, guvų protą 
ir maišą triukų. Džeikas norėjo teismo salėje Stilmano, kuris painiotų 
reikalus ir mikčiotų priešais prisiekusiuosius. 

Atsisveikinant Džeiko balsas nuskambėjo pakankami liūdnai, bet 
per valandą apie skambutį jis pamiršo. 

Reikėjo nuraminti Poršą. Juodu įprato kasryt apie pusę devintos 
gerti kavą, visada Džeiko kabinete. Po tos avarijos jos šeima susilaukė 
keturių grasinamų telefono skambučių, bet dabar jie tartum liovėsi. 
Vienas šerifo pavaduotojas vis tebesišlaistydavo apie namą, sėdėdavo 
įvažoje, naktimis patikrindavo užpakalines duris, ir šeima jautėsi sau- 
gesnė. Rostonai laikėsi taip taktiškai ir narsiai, kad atšiaurūs jausmai 
buvo prislopinti — bent kol kas. 

Tačiau jeigu Simeonas nuspręstų, kad nori būti teisiamas, visas 
košmaras pasikartotų iš naujo. Porša, Letė ir kiti šeimynykščiai jaudi- 
nosi dėl spektaklio teisme, kad salėje teks stoti akis į akį su Rostonų 
gimine. Džeikas abejojo, ar taip kada nors atsitiks, o jeigu vis dėlto ir 
atsitiktų, tai mažų mažiausia po metų. 

Tris mėnesius jis Letę bakštino susirasti darbą, bet kokį darbą. 
Per bylos nagrinėjimą teisme bus svarbu prisiekusiesiems žinoti, kad 
ji dirba ir stengiasi išlaikyti savo šeimą, o ne pasitraukusi į pensiją ir 
besitikinti netikėtai praturtėti. Bet joks susisukęs gūžtą baltasis nenu- 
samdys jos namų tvarkytoja — ne, kai Letės toks prieštaringas praei- 
ties bagažas. Greitojo maisto užkandinėms ji buvo per sena; į bet kieno 
biuro personalą — per juoda. 

— Mama susirado darbą, — didžiuodamasi pareiškė Porša. 

— Puiku. Kur? 

— Metodistų bažnyčioje. Tris kartus per savaitę valys jų vaikų 
darželį. Atlyginimas minimalus, bet šiuo metu tik tai jai pavyko rasti. 

— Ji laiminga? 

— Prieš dvi dienas padavė skyryboms, Džeikai, o pavardę turi 
šiose vietose gana nuodingą. Vienas sūnus kalėjime, pilni namai veltė- 
džių giminaičių, dvidešimt vienerių duktė su dviem nelauktais vaikais. 

Gyvenimas mano mamai gana sunkus. Mažai tikėtina, kad darbas, ku- 
riame mokama po tris su puse baksų už valandą, suteiktų daug laimės. 

— Atleisk, kad paklausiau. 

Juodu sėdėjo jo balkone, lauke buvo gaivu, bet ne per šalta. Min- 
tyse Džeikas turėjo daugybę dalykų, ir jau buvo išplempęs galoną kavos. 

— Prisimenate Čarlį Pardiu, vadinamąjį mano pusbrolį iš Čika- 
gos? — paklausė ji. — Prieš porą mėnesių susipažinote su juo „Pas 
Klodą“. 

— Žinoma. Pavadinai jį kombinatoriumi, siekiančiu pinigų nau- 
jiems laidotuvių namams. 

— Taip, mes vis pasikalbėdavome telefonu, ir jis netoli Birminga- 
mo surado vieną giminaitį. Senuką slaugos namuose, pavarde Rindsas. 
Jis mano, kad tas senukas galėtų būti grandis. 

— Betgi Pardiu siekia pinigų, tiesa? 

— Jie visi siekia pinigų. Šiaip ar taip, ketinu šeštadienį ten nuva- 
žiuoti, surasti senuką ir jam užduoti keletą klausimų. 

— Jis — Rindsas? 

— Taip. Boezas Rindsas. 

— Gerai. Pasakei Lusjenui? 

— Pasakiau, ir jis mano, kad verta pabandyti. 

— Šeštadienis tau laisvas. Aš nevadovauju. 

— Tik norėjau, kad jūs žinotumėte. Ir dar kai kas, Džeikai. Lusje- 
nas man pasakė, kad kai kuriuos senus teismo rūmų dokumentus apy- 
garda saugo Gerlyje, ankstesnėje juodųjų aukštesniojoje mokykloje. 

— Taip, tai tiesa. Sykį aš ten nuvažiavau, ieškojau vienos senos 
bylos, bet nesuradau. Apygarda ten sandėliuoja daug šlamšto. 

— Kokio senumo tie dokumentai? 

Džeikas trumpam susimąstė. Toli skambėjo jo telefonas. Galiau- 
siai atsakė: 

— Žemės nuosavybės dokumentai tebėra teismo rūmuose, nes 
jais naudojamasi. Tačiau daug dalykų iš esmės beverčiai — santuokos 
ir skyrybų registracijos, gimimo ir mirties liudijimai, ieškiniai, nutar- 
tys ir taip toliau. Daug ką reikėtų išmesti, bet teismo dokumentų, net 
ir šimto metų senumo, niekas nenori naikinti. Kadaise girdėjau, kad 
ten yra teismo procesų stenogramų, datuojamų dar iki Pilietinio karo, 

rašytų ranka. Įdomu, bet šiandien mažai ko verta. Labai gaila, kad 
gaisras visko nesunaikino. 

— Kada gaisras buvo? 

— Kiekvieni teismo rūmai kartą ar kitą dega. Mūsiškiai smarkiai 
nukentėjo 1948-aisiais. Pražuvo daug dokumentų. 

— Galiu pasirausti po senas bylas? 

— Kodėl? Bergždžia. 

— Aš mėgstu teisės istoriją, Džeikai. Valandų valandas teismo 
rūmuose skaitydavau senas bylas ir žemės kadastrus. Iš to gali daug 
sužinoti apie vietovę ir jos žmones. Ar žinote, kad 1915 metais prie- 
šais teismo rūmus pakorė žmogų mėnesį po jo teismo? Jis apiplėšė 
„Vertybinių popierių banką“, šovė į tarnautoją, bet iš tikrųjų jo nesu- 
žeidė, paspruko su dviem šimtais dolerių, paskui buvo sučiuptas. Jį 
iškart teisė, po to pakabino ant virvės. 

— Gana dalykiška. Spėju, tuomet nesijaudindavo dėl perpildytų 
kalėjimų. 

— Arba dėl ilgų nagrinėti paskirtų bylų rejestro. Šiaip ar taip, ta 
medžiaga esu sužavėta. Perskaičiau seną testamentą iš 1847 metų, ku- 
riuo kažkoks baltasis išdalijo savo vergus; kalbėjo, kaip jis juos myli ir 
brangina, paskui išdalijo it kokius arklius ar karves. 

— Skamba slegiančiai. Bet nerasi nė vieno Briganso, turėjusio 
vergą. Mums pasisekė, kad turėjome bent karvę. 

— Kad ir kaip ten būtų, man reikia advokatūros nario leidimo 
prieiti prie senų bylų. Tokia apygardos taisyklė. 

— Bus. Tik daryk tai po darbo valandų. Vis dar rausi savo šaknų? 

— Tikrai. Ieškau visur. 1930-aisiais Rindsai staiga paliko apygar- 
dą ir dingo be pėdsako, be žinios, ir aš noriu išsiaiškinti kodėl. 


Priešpiečius „Beitso gastronomijos“ gilumoje sudarė keturių dar- 
žovių komplektas, kaip papuola atrinktas iš šnypščiančių ant lėtos di- 
delės dujinės viryklės ugnies dešimties puodų ir troškintuvių rinkinio. 
Ponia Beits pati vadovavo, samstė, tiekė į stalą ir prikraudama lėkštes 
bei jas perduodama toliau komentavo, o ponas Beitsas išmušdavo ka- 
sos aparatu sąskaitą — tris su puse dolerio, į kuriuos taip pat būdavo 

įskaičiuojama ir šaldyta arbata su kukurūzine duona. Džeikas ir Haris 
Reksas čia užvažiuodavo sykį per mėnesį, kai jiems reikėdavo paval- 
gyti ir pasikalbėti, kad niekas nenugirstų. Publika buvo kaimiška — 
fermeriai ir fermų darbininkai, kartkartėmis su kokiu nors atsvarai 
įsiterpusiu popieriaus medienos kirtėju. Visi baltieji. Juodieji irgi būtų 
aptarnaujami be incidentų, bet to dar nepasitaikė. Juodieji apsipirk- 
davo gastronomijos priekyje; tiesą sakant, prieš trejus metus Tonia 
Heili ten nusipirko maišelį maisto produktų ir mylią ėjo atgal namo, 
kai buvo pagrobta. 

Abu advokatai glaudėsi prie mažo staliuko kuo toliau nuo kitų 
lankytojų. Staliukas krypavo, senos grindys girgždėjo, o palubėje nely- 
giai sukosi palaikio ventiliatoriaus mentės, nors dar buvo žiema ir po 
visą pastatą traukė skersvėjai. Iš kito kampo pilvota krosnelė skleidė 
slopią, aitrią kaitrą, nuo kurios ankštoje salytėje buvo jauku. Po kelių 
kąsnių Haris Reksas pasakė: 

— Dumasas atliko gerą darbą, bent kaip jam. Tas vaikinas mėgsta 
gerą automobilių avariją tiek pat, kaip ir bet kuris advokatas. 

— Teko jį prigrasinti, bet taip — mums jokios žalos nepadarė. Ne 
daugiau, nei jau buvo padaryta. Dėkui, kad epizodiniam vaidmeniui 
pritraukei Arturą Velčą. 

— Jis idiotas, bet toks, kokie man patinka. Galėdavome pasako- 
tis visokias istorijas. Sykį dvi paras pratupėjome apygardos areštinėje, 
kai turėjome būti Teisės fakultete. Vos mudviejų neišmetė. 

Džeikas nebuvo toks kvailas, kad užkibtų ant kabliuko, bet vis 
dėlto nesusilaikė. 

— Kodėl judu atsidūrėte areštinėje? 

Haris Reksas prisikrovė visą kupetą lapinių kopūstų ir ėmė pa- 
sakoti: 

— Na, mudu ilgajam savaitgaliui nuvykome į Naująjį Orleaną ir 
mėginome grįžti į Senučiuką Misį. Aš vairavau, gėriau ir kažkur Paiko 
apygardos gilumoje mudu pasiklydome. Pamačiau mėlynus švyturė- 
lius ir pasakiau: „Mėšlas, Velčai, tu sėskis prie vairo. Štai atlekia farai, 
o aš girtas. Velčas atkirto: „Ir aš girtas, šikniau neraliuotas, manykis 
pats. Bet automobilis buvo jo, ir tikrai žinojau, kad Arturas ne toks 
girtas kaip aš. Tad vėl pasakiau: „Ei, Velčai, tu įkalęs ne daugiau kaip 

porą alaus. Tuoj pat sustabdau tą kledarą ir perkelk savo subinę čio- 
nai.“ Mėlyni švyturėliai vis artėjo. Jis pareiškė: „Nė velnio. Aš girtas 
nuo penktadienio. Be to, jau esu baustas už vairavimą apsvaigus, ir 
mano senis mane užmuš, jeigu būsiu nubaustas dar kartą. Aš numy- 
niau stabdžius ir slysdamas sustojau kelkraštyje. Mėlyni švyturėliai 
žybsėjo jau visai čia pat už mūsų. Sučiupau Velčą — tuomet jis buvo 
šiek tiek smulkesnis — ir pamėginau jį įtempti į vairuotojo sėdynę, ir 
vyruką tai iš tiesų supykdė. Jis priešinosi. Įsitvėrė savo pusės durelių 
rankenos, įsispyrė pėdomis į grindis, ir aš nepajėgiau jo pajudinti. Da- 
bar ne juokais užsiutau, trenkiau jam atbula ranka, po šimts, tiesiai 
per nosį. Jis liko toks sukrėstas, kad mirksnį pasidavė. Sugriebiau jį 
už plaukų ir trūktelėjau. Bet automobilis buvo su pavarų perjungimo 
svirtimi vidurinėje konsolėje, ir jis už jos užstrigo. Abu susipynėme 
ir siutome kaip velniai, keikėmės ir draskėmės it pora katinų. Turė- 
jau jį suėmęs mirtinu gniaužtu, kai pro langelį kelių patrulis pašaukė: 
„Atleiskite, vyručiai“ Mudu sustingome. Nuovadoje patrulis su mumis 
pasikalbėjo ir pareiškė, kad abu esame vienodai girti. Tai dėjosi anais 
senais gerais laikais, kai alkotesterių ir panašių dalykų dar nebuvo. — 
Jis nugėrė arbatos, paskui ėmėsi keptos okros kauburėlio. 

— Tai kas gi nutiko? — galiausiai paklausė Džeikas. 

— Aš nesutikau skambinti savo tėtušiui, o Velčas — savajam. 
Vienas advokatas areštinėje lankė klientą ir išgirdo apie du girtus Se- 
nučiuko Misio teisės studentus, ten kameroje besiblaivančius ir pra- 
leidžiančius paskaitas. Jis nuėjo pas teisėją, pasinaudojo kai kuriais 
ryšiais ir mus ištraukė. Fakultete mūsų laukė dekanas, grasino mus 
užmušti arba bent atimti teisę verstis advokato praktika, dar mums 
net nebaigus mokslų. Laikui bėgant viskas buvo pamiršta. Dekanas ži- 
nojo, jog tapsiu pernelyg vertingu valstijos advokatūros papildu, kad 
tokio būtų galima atsižadėti. 

— Žinoma. 

— Nereikia nė sakyti, kad mudviejų su Velču pažintis ganėtinai 
sena. Daugybė kompromituojančių paslapčių. Jis pasirūpins Simeonu, 
kol baigsis ginčas dėl testamento, o tuomet jo atsikratys. Vis tiek vy- 
riokas skęsta, nedaug gali kas nors jam padėti. 

— Kiek tai pakenks mūsų bylai? 

Mat Lusjenas, pesimistas, laikėsi nuomonės, kad žala bus nepa- 
taisoma, bet Džeikas nebuvo toks tikras. Pigia popierine servetėlė Ha- 
ris Reksas pasišluostė veidą ir atsakė: 

— Juk žinai, kaip vyksta teismai, Džeikai. Kai tik jie prasideda, 
teisėjas, advokatai, liudytojai ir prisiekusieji — visi susiremia toje pa- 
čioje salėje, per spjūvio atstumą vieni nuo kitų. Jie viską girdi, viską 
mato, net jaučia viską. Yra linkę pamiršti, kas yra už teismo rūmų 
sienų, kas atsitiko praėjusią savaitę, praėjusiais metais. Būna pagau- 
ti to, kas dedasi jiems prieš akis, ir sprendimų, kuriuos turės priimti. 
Kažkodėl nujaučiu, kad jie apie Simeoną Lengą ir Rostonų berniukus 
nė negalvos. Letė su tuo tikrai neturi nieko bendra. Ji iš paskutiniųjų 
stengiasi atsikratyti Simeono, kuris ilgam paliks apygardą. — Gurkš- 
nis arbatos, kąsnis kukurūzinės duonos. — Šiuo metu tai kelia susi- 
rūpinimą, bet po kokio mėnesio teks mažiau jaudintis. Tikiuosi, pri- 
siekusieji bus taip prikaustyti Seto Habardo testamento, kad neturės 
daug laiko galvoti apie kažkokią automobilių avariją. 

— Nemanau, kad jie taip lengvai pamirš. Ten bus Veidas Lanyras 
ir jiems primins. 

— Tu tebeketini paveikti Etlį, kad jis pakeistų bylos nagrinėjimo 
vietą? 

— Toks yra planas. Mudu susitinkame penktadienį jo priekinia- 
me priebutyje, man paprašius. 

— Tai blogas ženklas. Jeigu jis nori, kad tu ateitum, puiku. Bet 
jeigu turi paprašyti, tai veikiausiai gerai nesiseks. 

— Nežinau. Sekmadienį matėmės bažnyčioje, ir jis manęs pa- 
klausė, kaip tvarkausi su situacija. Atrodė nuoširdžiai susirūpinęs, net 
norėjo po pamokslo pasikalbėti apie bylą. Labai neįprasta. 

— Džeikai, leisk kai ką tau pasakyti apie Etlį. Žinau, judu artimi, 
tiek artimi, kiek koks nors advokatas galėtų būti, bet čia yra ir tamses- 
nė pusė. Jis — senosios mokyklos atstovas, kilęs iš senųjų Pietų, senų 
giminės ryšių ir tradicijų. Galėčiau lažintis, širdies gilumoje yra pasi- 
baisėjęs, kad kažkoks baltasis ima ir palieka šeimos pinigus juodaodei. 
Galbūt kurią nors dieną mes suprasime, kodėl Setas Habardas taip pa- 
sielgė, o gal ir ne, bet vis tiek Rubenui Etliui tai visiškai nepatinka. Tai, 
ką jis turi, perduota iš protėvių. Jo giminė buvo vergvaldžiai, Džeikai. 

— Prieš daugybę metų. Taip pat ir Lusjeno. 

— Taip. Bet Lusjenas — patrakėlis. Jau labai seniai išklydo iš re- 
zervato. Jo neskaičiuokime. Etlį — taip, ir nesitikėk, kad jis tau pada- 
rys kokių nors paslaugų. Bylą nagrinės teisingai, bet lažinuos, širdimi 
bus su priešinga šalimi. 

— Mes tik ir galime prašyti teisingo bylos nagrinėjimo. 

— Žinoma, tačiau teisingas bylos nagrinėjimas kitoje apygardoje 
šiuo metu skamba geriau nei teisingas nagrinėjimas čia. 

Džeikas atsigėrė ir šnektelėjo su praeinančiu pro šalį vyriškiu. 
Paskui, žemiau prisilenkęs, pasakė: 

— Aš dar turiu įregistruoti prašymą pakeisti bylos nagrinėjimo 
vietą. Tai mums suteiks argumentų apeliacijos atveju. 

— Ak, žinoma, įregistruok. Bet Etlis bylos neperkels. 

— Kodėl esi toks tikras? 

— Nes jisai senas, prastos sveikatos ir nenori kasdien važinėti 
šimtą mylių. Jis vis tiek lieka pirmininkaujantis teisėjas, kad ir kur 
byla būtų nagrinėjama. Etlis tingus kaip ir daugelis teisėjų ir nori šio 
bylos spektaklio čia pat, savojoje salėje. 

— Jei visiškai atvirai, aš irgi. 

— Jo dienos užpildytos skyrybomis be niekieno kaltės ir tuo, 
kam atiteks virtuvės rakandai. Kaip bet kuris kitas teisėjas jis nori šios 
bylos ir nori jos namie. Mes galime čia atrinkti prisiekusiuosius, Džei- 
kai. Aš tuo neabejoju. 

— Mes? 

— Žinoma. Juk negali to daryti vienas. Tai įrodėme per Heilio 
procesą. Tu geras teismo salėje, betgi tai mano smegenys laimėjo bylą. 

— Žiū, o aš šitaip neprisimenu. 

— Tik patikėk manimi, Džeikai. Nori bananų pudingo? 

— Žinoma, kodėl gi ne? 

Haris Reksas nudramblojo prie prekystalio ir sumokėjo už dvi di- 
džiules porcijas deserto popieriniuose puodeliuose. Grindys drebėjo, 
kol jis atkrypavo atgal prie jųdviejų staliuko ir smarkiai klestelėjo ant 
kėdės. Pilna burna pasakė: 

— Vakar vakare paskambino Vilis Treinoras. Klausė, ką tu galvoji 
dėl to namo. 

— Teisėjas Etlis man patarė nepirkti, bent ne dabar. 

— Atsiprašau? 

— Jau girdėjai. 

— Nežinojau, kad jo prakilnybė įsitraukęs į nekilnojamojo turto 
verslą. 

— Jis mano, kad tai galėtų prastai atrodyti, neva pasklis paska- 
los, jog aš atsikerpu iš palikimo krūvą pinigų ir sumanau nusipirkti 
puikų senovinį namą. 

— Pasakyk Etliui, kad pabučiuotų tau į subinę. Nuo kada jis atsa- 
kingas už tavo asmeninius reikalus? 

— O, jis labai atsakingas. Šiuo metu tvirtina mano honorarus už 
teisines paslaugas. 

— Mėšlina nesąmonė. Klausyk, Džeikai, pasakyk tam senam bez- 
daliui, kad atstotų, žiūrėtų savo paties reikalų. Tu maklinėsi aplinkui, 
prarasi šį namą ir paskui visą likusį savo gyvenimą, taip pat ir brangioji 
Karla, sau prikaišiosite, kad jo nenupirkote. 

— Mes negalime sau to leisti. 

— Jūs negalite sau leisti jo nenupirkti. Tokių jau nebestato, Džei- 
kai. Be to, Vilis nori, kad jis atitektų tau. 

— Tai jam pasakyk nuleisti kainą. 

— Namas ir taip jau žemiau rinkos kainos. 

— Nepakankamai. 

— Klausyk, Džeikai, štai koks sandėris. Viliui reikia pinigų, ne- 
žinau, ką yra sumanęs, bet, matyt, jam gerokai striuka. Jis nuleis nuo 
dviejų šimtų penkiasdešimties iki dviejų šimtų dvidešimt penkių. Pi- 
giau grybų, Džeikai. Po šimts, pats nupirkčiau, jeigu mano žmona su- 
tiktų persikelti. 

— Susirask kitą žmoną. 

— Mąstau apie tai. Klausyk, dunduk, štai ką dėl tavęs padarysiu. 
Tu savąją namo padegimo bylą taip sumovei, kad ji niekada nebus su- 
reguliuota. Na, nes pats esi savo klientas, o Teisės fakultete mus mokė, 
kad advokatas, atstovaujantis sau pačiam, klientą turi kvailį, tiesa? 

— Kažkas panašiai. 

— Taigi aš imsiuos tos bylos be užmokesčio ir ją sureguliuosiu. 
Kokia draudimo kompanija? 

— „Lendo gaisrai ir nuostoliai . 

— Sukti šunsnukiai! Kodėl polisą pirkai pas juos? 

— Ar šiuo metu tikrai tai padės? 

— Ne. Koks paskutinis jų pasiūlymas? 

— Tai šimto penkiasdešimt tūkstančių vertės nuostolių paden- 
gimo polisas. Kadangi mes už namą įmokėjome tik keturiasdešimt 
tūkstančių, Lendas tvirtina, kad tuomet, kai jis sudegė, buvo vertas 
šimto gabalų. Aš išsaugojau kvitus, sąskaitas faktūras, rangovo sąskai- 
tas, viską, ir galiu įrodyti, kad mes į namą įdėjome dar penkiasdešimt 
tūkstančių. Per trejus metus. Remdamasis tuo ir dar rinkos kaina, aš 
reiškiu pretenziją, kad tuo metu, kai namas sudegė, buvo vertas šimto 
penkiasdešimties tūkstančių. Jie nesutinka. Ir visiškai neatsižvelgia, 
kiek mudu su Karla į tą namą įliejome prakaito. 

— Ir tai tave erzina? 

— Velniai rautų, taip. 

— Suprantu! Esi su byla pernelyg emociškai susietas, kad iš to 
išeitų kas nors gera. Tavo klientas — kvailys. 

— Dėkui. 

— Nėr už ką. Kiek siekia hipoteka? 

— Hipotekos, daugiskaita. Aš jį refinansavau, įkeičiau iš naujo 
senai hipotekai padengti, kai baigiau renovaciją. Pirma hipoteka už aš- 
tuoniasdešimt tūkstančių, antroji — tik žemiau penkiolikos. 

— Taigi Lendas tau siūlo tik tiek, kad pakaktų abiem hipotekoms 
išsimokėti. 

— Iš esmės taip, ir mes liksime be nieko. 

— Gerai, aš kai kam paskambinsiu telefonu. 

— Kokie tie telefono skambučiai? 

— Dėl sureguliavimo, Džeikai. Tai derybų menas, ir tau reikia 
dar daug mokytis. Šiandien iki septynioliktos valandos priversiu tuos 
sukčius palakstyti. Mes sureguliuosime tą bylą, išeisime su šiek tiek 
grynųjų, — tau, man nieko, — paskui sukirsime rankomis su Viliu dėl 
Hokato namo, o tuo pat metu prakilniajam Rubenui Etliui pasakysi, 
kad pabučiuotų tau į subinę. 

— Nejaugi? 

— Velniai rautų, taip. 

33 skyrius 


Užuot taip padaręs, Džeikas neištarė nė vieno žodžio, kurį būtų 
galima palaikyti bent kiek nepagarbiu. Vėjuotą, bet šiltą kovo popietę 
juodu susitiko priebutyje ir pirmą pusvalandį kalbėjosi apie du teisėjo 
Etlio sūnus. Rėjus dėstė teisę Virdžinijos universitete ir iki šiol sugebė- 
jo susikurti ramų, produktyvų gyvenimą. Forestas, jaunesnysis — ne. 
Abu kadaise seniai buvo išsiųsti mokytis į internatines mokyklas ry- 
tuose, ir todėl Klantone apie juos mažai ką žinojo. Forestas kovojo su 
priklausomybėmis, ir tai labai slėgė jo tėvą — šis per pirmas dvidešimt 
minučių įkalė du stiklus rūgštaus viskio. 

Džeikas nusistatė nuosaikų tempą ir ištaikęs tinkamą laiką pasakė: 

— Teisėjau, man atrodo, kad mūsiškis prisiekusiųjų kontingen- 
tas užkrėstas. Čia aplinkui Lengų pavardė kenksminga, ir nemanau, 
kad Letė galėtų tikėtis teisingo teismo. 

— Šiaip ar taip, iš to nusikaltėlio turėjo būti atimtas vairuotojo 
pažymėjimas, Džeikai. Girdėjau, judu su Oziu vilkinote bylą už vaira- 
vimą apsvaigus. Man tai visiškai nepatinka. 

Džeikas pasijuto įgeltas ir giliai įkvėpė oro. Kaip kancleris, apy- 
gardoje Rubenas Etlis neturėjo visiškai jokios jurisdikcijos byloms dėl 
vairavimo išgėrus, nors, kaip visada, jis manė, kad šios — jo reikalas. 

— Tai netiesa, teisėjau, — gynėsi Džeikas, — bet jeigu Simeonas 
Lengas net ir neturėtų vairuotojo pažymėjimo, vis tiek važinėtų. To- 
kiems žmonėms galiojantis vairuotojo pažymėjimas bereikšmis. Prieš 
tris mėnesius penktadienio naktį Ozis kelyje surengė policijos pasalą. 
Šešiasdešimt procentų juodųjų ir keturiasdešimt — baltųjų neturėjo 
vairuotojo pažymėjimų. 

— Neįžvelgiu tiesioginio ryšio, — atsakė teisėjas Etlis, ir Džeikas 
neketino jo apšviesti. — Jis pagautas prie vairo girtas spalį. Jeigu jo 
bylai būtų buvusi duota tinkama eiga per teįsmus, vairuotojo pažymė- 
jimo Simeonas Lengas jau neturėtų. Galbūt praėjusios savaitės antra- 
dienio naktį jis nebūtų vairavęs. 

— Nesu jo advokatas, teisėjau. Nei dabar, nei tuomet nebuvau. 

Abu pabrazdino savuosius ledo kubelius ir pralaukė momentą. 
Nugėręs gurkšnelį, teisėjas Etlis prašneko: 

— Jeigu norite, įregistruokite savo prašymą bylą perkelti nagri- 
nėti kitur. Negaliu jums uždrausti. 

— Norėčiau, kad į prašymą būtų pažiūrėta rimtai. Man kyla toks 
įspūdis, kad jūs jau apsisprendėte šiek tiek anksčiau. Dalykai pasikeitė. 

— Ašį viską žiūriu rimtai. Daug sužinosime, kai pradėsime atrin- 
kinėti prisiekusiuosius. Jeigu atrodys, kad žmonės apie bylą žino lyg 
ir per daug, tuomet aš paskelbsiu pertrauką, ir mes tai apsvarstysime. 
Maniau, jau pakankamai paaiškinau. 

— Taip, sere, paaiškinote. 

— Kas atsitiko mūsų bičiuliui Stilmanui Rašui? Pirmadienį jis at- 
siuntė faksą ir mane informavo, kad nebėra oficialus Heršelio Habardo 
advokatas byloje. 

— Jį išvijo. Veidas Lanyras mėnesius manevravo, stengdamasis 
ginčijančiuosius testamentą suvienyti į stovyklą. Panašu, kad jis stam- 
biai laimėjo. 

— Nedidelė netektis. Tik vienu advokatu mažiau, su kuriuo tektų 
turėti reikalų. Stilmanas man ne itin padarė įspūdį. 

Džeikas prikando liežuvį ir sugebėjo nutylėti. Jeigu jo prakilnybė 
nori išmesti dar vieną advokatą, Džeikas mielai prie to prisidės. Bet jis 
nujautė, kad seniokas nieko daugiau nepasakys. 

— Pažįstate tą kolegą Arturą Velčą ir Klarksdeilio? — paklausė 
teisėjas Etlis. 

— Ne, sere. Tik žinau, kad jis Hario Rekso draugas. 

— Šįryt mudu kalbėjomės telefonu, ir jis sako atstovausiąs ponui 
Lengui ir dėl skyrybų, nors ten nebus daug ką veikti. Taip pat sako, 
kad jo klientas sutiks visko išsižadėti ir greičiau tai baigti. Ne tai, kad 
būtų svarbu. Kai toks užstatas ir kaltinimai, jis artimiausiu metu tikrai 
neišeis į laisvę. 

Džeikas sutikdamas linktelėjo. Arturas Velčas darė kaip tik tai, ką 
jam pasakė Haris Reksas, o šis Džeiką apie viską informavo. 

— Dėkui, kad patenkinote prašymą dėl apribojimo nutarties, — 
pasakė Džeikas. — Laikraštyje tai tikrai bus palankiai perskaityta. 

— Regis, gana kvaila pasakyti žmogui, esančiam areštinėje ir kurį 
laiką ten pasiliksiančiam, kad jis negali artintis prie savo žmonos ir 
šeimos, bet ne viskas, ką darau, turi logikos. 

Tikrai, pagalvojo Džeikas, tačiau nutylėjo. Juodu stebėjo vėjo len- 
kiamą žolę ir blaškomus lapus. Teisėjas Etlis gurkšnojo iš stiklinės ir 
mąstė apie savo ką tik pasakytus žodžius. Pakeisdamas temą paklausė: 

— Jokių žinių apie Ensilį Habardą? 

— Tiesą sakant, nieko. Iki šiol išleidome apie trisdešimt tūkstan- 
čių dolerių ir vis dar nežinome, ar jis gyvas. Tačiau profesionalai įtaria, 
kad gyvas, nes visų pirma neranda jokių jo mirties įrodymų. Bet jie 
ieško toliau. 

— Tęskite. Tebenoriu atsargiai pereiti prie teisminio bylos nagri- 
nėjimo, kai nėra ko nors aiškaus. 

— Mes iš tikrųjų turėtume kelis mėnesius procesą uždelsti, kol 
baigsime paiešką. 

— Ir kol žmonės šiose vietose atsigaus nuo Rostonų tragedijos. 

— Taip pat ir tai. 

— Iškelkite tą klausimą kovo dvidešimtą, kai mes susitiksime. 
Tuomet aš tai apsvarstysiu. 

Giliai atsikvėpęs, Džeikas ryžosi: 

— Teisėjau, man prieš teismą reikia nusisamdyti konsultantą dėl 
prisiekusiųjų. 

— Kokį dar konsultantą? 

Klausimas Džeiko nenustebino. Anais laikais, kai teisėjas klestėjo 
kaip teisininkas, konsultantų dėl prisiekusiųjų nebūdavo, be to, jo pra- 
kilnybė nekreipė dėmesio į besivystančias tendencijas. 

Džeikas paaiškino: 

— Ekspertas, atliekantis kelis dalykus. Pirma, jis nagrinės apy- 
gardos demografiją ir ją analizuos šios bylos atžvilgiu, siekdamas 
sudaryti prisiekusiojo modelį. Paskui atliks apklausą telefonu, nau- 
dodamasis bendriniais pavadinimais, bet panašiais faktais, kad galė- 
tų įvertinti visuomenės reakciją. Kai tik mes turėsime kontingento 
pavardes, jis atliks visų galimų prisiekusiųjų socialinės ir šeimyninės 
terpės tyrimą, žinoma, iš saugaus atstumo. O prasidėjus atrankai, 
faktiškai bus teismo salėje ir stabės jų kontingentą. Tie vyrukai visai 
neblogai perpranta kūno kalbą ir panašius dalykus. Konsultantas bus 
salėje, kai mes sutiksime dėl atskiro prisiekusiojo ar jį nušalinsime. 
O kai prasidės teismas, jis kasdien ten sėdės ir interpretuos prisieku- 


338 


siuosius. Žinos, kuriais liudytojais galima tikėti, o kuriais — ne, taip 
pat kur link krypsta žiuri. 

— Tai daug. O kiek jis kainuos? 

Sukandęs dantis Džeikas pasakė: 

— Penkiasdešimt tūkstančių dolerių. 

— Atsakymas — ne. 

— Sere? 

— Ne. Nesankcionuosiu tokių išlaidų iš palikimo. Man tai skam- 
ba kaip pinigų švaistymas. 

— Šiais laikais stambiuose teismuose su prisiekusiaisiais tai gana 
įprasta praktika, teisėjau. 

— Manau, toks honoraras nesaikingas. Juk tai advokato darbas 
atrinkti prisiekusiuosius, ne kokio nors madingo konsultanto. Anuo- 
met, mano laikais, mėgaudavausi iššūkiu perprasti galimų prisieku- 
siųjų mintis bei kūno kalbą ir atsirinkti tinkamus. Tikrai tam turėjau 
talentą, Džeikai, jeigu galiu pats apie save taip sakyti. 

Aha, sere. Kaip toje „Vienaakio Pamokslininko byloje“. 


Savo laiku, prieš kokius trisdešimt metų, jauną Rubeną Etlį Pir- 
moji Klantono metodistų bažnyčia nusamdė ginti ją nuo ieškinio, iš- 
kelto keliaujančiojo penkiasdešimtininkų pamokslininko, kuris mieste 
per rudens rekolekcijas pliekė uolius tikinčiuosius. Į jo nusistovėjusią 
praktiką įėjo lankyti kitas konformistines miestukų bažnyčias ir ant 
jų laiptų varyti piktąsias dvasias. Jis ir grupelė fanatiškų sekėjų tvir- 
tino, kad tos senesnės ir solidesnės kongregacijos iškraipo Dievo Žodį 
ir pataikauja nuolatos atkrintantiesiems į nuodėmę bei kitokiu būdu 
atstoja prieglobstį tariamiems krikščionims, kurie geriausiu atveju yra 
tik drungni tikintieji. Dievas jam įsakė kreiptis į tuos eretikus jų pačių 
teritorijoje, tad kiekvieną rekolekcijų savaitės popietę jis su savo svi- 
ta susispiesdavo įvairiose bažnyčiose maldoms ir fanatiškoms klejo- 
nėms. Metodistai, presbiterionai, baptistai ir episkopalistai į juos be- 
veik nekreipė dėmesio. Metodistų bažnyčioje Dievo Žodžio skleidėjas 
visu karštumu, nuožmiai užmerktomis akimis melsdamasis prarado 
pusiausvyrą ir nuvirto aštuoniais marmuriniais laiptukais žemyn. Jis 

sunkiai susižalojo, patyrė smegenų pažeidimą ir neteko dešinės akies. 
Po metų (1957) jis iškėlė ieškinį ir pareiškė pretenziją dėl bažnyčios 
aplaidumo. Reikalavo 50 000 dolerių. 

Jaunąjį Rubeną Etlį ieškinys papiktino, ir jis karštai ėmėsi gin- 
ti bažnyčią, be užmokesčio. Buvo tikintis ir laikė savo krikščioniška 
pareiga apginti teisėtus maldos namus nuo tokios beprasmiškos pre- 
tenzijos. Per prisiekusiųjų atranką jis išgarsėjo arogantiškai pasakęs 
teisėjui: „Duokite man pirmus dvylika“ 

Pamokslininko advokatas išmintingai sutiko, tad pirmi dvylika 
prisiekusiųjų buvo prisaikdinti ir pasodinti į žiuri aptvarą. Advokatas 
įrodė bažnyčios paradinius laiptus buvus prastos būklės ir daug metų 
neprižiūrimus. Buvo nusiskundimų ir anksčiau, ir taip toliau, ir taip 
toliau. Kupinas arogancijos, įtūžio ir pasipiktinimo, kad toks ieškinys 
net buvo iškeltas, Rubenas Etlis plačiais žingsniais trinksėjo po teismo 
salę. Po dviejų dienų prisiekusieji pamokslininkui paskyrė išmokėti 
40 000 dolerių — rekordinę Fordo apygardoje sumą. Advokatui Etliui 
tai buvo tikra nesėkmė, ir metų metus jis buvo tapęs pajuokos objektu, 
iki sugebėjo būti išrinktas kancleriu. 

Vėliau išaiškėjo, kad penki iš pirmų dvylikos prisiekusiųjų irgi 
buvo penkiasdešimtininkai — liūdnai pagarsėję kaip uždara ir jautri 
šutvė. Bent paviršutiniškai paklausinėjęs, bet kuris advokatas tai būtų 
išsiaiškinęs. Dar ir po trisdešimties metų „Duokite man pirmus dvyli- 
ka“ advokatai juokais murmtelėdavo, apžvelgdami pagrindinėje salėje 
su lūkesčiu sėdinčių galimų prisiekusiųjų kontingentą. 

Vienaakis Pamokslininkas vėliau buvo išrinktas į valstijos sena- 
tą — kas, kad pažeistų smegenų ir visa kita. 


Džeikas nepasidavė: 

— Neabejoju, Veidas Lanyras turės konsultantą dėl prisiekusių- 
jų. Jis nuolatos juos pasitelkia. Aš tik mėginu sulyginti šansus. Ne 
daugiau. 

— Ar tokį turėjote per Heilio procesą? — paklausė teisėjas Etlis. 

— Ne, sere. Teisėjau, už tą procesą man sumokėjo devynis šimtus 
dolerių. Kai viskas baigėsi, net neišgalėjau atsiskaityti telefoną. 

— Ir vis tiek laimėjote. Aš susirūpinęs dėl šio palikimo adminis- 
travimo ir bylinėjimosi išlaidų. 

— Palikimo vertė — dvidešimt keturi milijonai, teisėjau. Mes dar 
neišleidome jų nė vieno procento. 

— Taip, bet tokiu tempu ilgai netruksite. 

— Nepasakyčiau, kad išpučiu bylos sąskaitas. 

— Aš nekvestionuoju jūsų honorarų Džeikai. Tačiau mes turime 
apmokamus buhalterius, turto vertintojus, Kvinsį Lendį, jus, detekty- 
vus, teismo stenografininkus, o dabar dar apmokame ekspertams už 
liudijimus teisme. Suprantu, mes visa tai darome, nes Setas Habardas 
buvo ganėtinai kvailas ir parašė tokį testamentą, dėl kurio, jis žinojo, 
vyks atstumianti kova. Bet vis tiek mūsų pareiga — jo palikimą ginti. 

Tai nuskambėjo taip, lyg pinigai eitų iš jo paties kišenės, tonas 
buvo aiškiai nepalankus, ir Džeikas prisiminė Hario Rekso perspėjimus. 

Jis giliai atsiduso ir apie tai daugiau nebekalbėjo. Gavęs du smū- 
gius, — byla nebus perkelta nagrinėti kitur ir nebus leista nusamdyti 
konsultanto dėl prisiekusiųjų, — Džeikas nusprendė palikti tą temą 
ramybėje — vėl pabandys kitą dieną. Bet ne tiek tai ir buvo svarbu. 
Teisėjas Etlis staiga užknarkė. 


Boezas Rindsas gyveno apgailėtinuose, nutriušusiuose slaugos 
namuose prie pietų-šiaurės greitkelio, vedančio į Alabamos miestuką 
Pel Sitį ir iš jo. Keturias valandas važiavusios, kartais iškrypdamos iš 
kelio, neteisingai pasukdamos ir atsidurdamos aklakeliuose, šeštadie- 
nį tuoj po priešpiečių Porša ir Letė surado tą įstaigą. Po pokalbių su 
tolimais gentainiais Čikagoje Čarliui Pardiu pavyko Boezą atsekti. Čar- 
lis labai stengėsi užmegzti ryšį su savo nauju ir mieliausiu giminaičiu. 
Pasipelnymo perspektyvos dėl naujų laidojimo namų sulig kiekviena 
savaite švietėsi vis geresnės, ir netrukus ateis laikas smogti. 

Boezas buvo prastos sveikatos ir vos prigirdintis. Sėdėjo invali- 
do vėžimėlyje, bet pats nepajėgė juo manevruoti. Jį išrideno į lauką 
ant betoninės terasos ir paliko abiem moterims išklausinėti. Boezas 
jausdavosi laimingas, kai turėdavo nors vieną lankytoją. Pasirodė, kad 
tą šeštadienį jokių kitų nebuvo. Jis pasakė gimęs „apie“ 1920 metus 

Rebekai ir Monro Rindsams, kažkur netoli Tupelo. Vadinasi, buvo apie 
šešiasdešimt aštuonerių, ir tai Poršą su Lete pribloškė. Jis atrodė gero- 
kai senesnis, sniego baltumo plaukais ir raukšlių klostėmis apie sustik- 
lėjusias akis. Pasisakė turįs nesveiką širdį ir kadaise smarkiai rūkęs. 

Porša paaiškino, kad jiedvi su motina bando sudėlioti giminės 
genealoginį medį, ir tikėtina, jog jos galbūt jam giminaitės. Tai paska- 
tino jį nusišypsoti — su švarplėmis, nes stigo dantų. Porša žinojo, kad 
Fordo apygardoje nėra jokio Boezo Rindso gimimo įrašo, bet jau buvo 
labai gerai patyrusi, kiek daug spragų yra duomenyse. Jis pasakė turė- 
jęs du sūnus, abu jau mirusius, o žmona pasimirė daug metų anksčiau. 
Jeigu ir turėjo anūkų, apie juos nežino. Niekada nė vienas neatvyko jo 
aplankyti. Iš pažiūros šioje įstaigoje Boezas buvo ne vienintelis apleis- 
tas gyventojas. 

Jis kalbėjo iš lėto, kartkartėmis stabtelėdamas pasikasyti kaktos, 
kai stengdavosi prisiminti. Po dešimties minučių paaiškėjo, kad jį ka- 
muoja kažkokia demencija. Jo gyvenimas sunkus, kone žiaurus. Tėvai, 
fermos darbininkai, klajojo po Misisipę ir Alabamą su didžiule šeimy- 
na — septyni vaikai — iš vieno medvilnės lauko į kitą. Jis prisiminė 
penkerių metų amžiaus jau rinkęs medvilnę. Taip ir nelankė mokyklos, 
o šeima niekada ilgiau neapsistodavo vienoje vietoje. Jie gyvendavo 
lūšnose ir palapinėse ir neretai alkdavo. Jo tėvas mirė jaunas ir buvo 
palaidotas už juodųjų bažnyčios šalia Selmos. Motina susidėjo su vyru, 
kuris vaikus mušdavo. Boezas su broliu pabėgo ir niekada nebesugrįžo. 

Porša užsirašinėjo, o Letė bakštino senuką švelniais klausimais. 
Boezui dėmesys patiko. Sanitaras jiems atnešė atšaldytos arbatos. 
Boezas nepajėgė prisiminti savo senelių vardų, apskritai nieko apie 
juos neprisiminė. Manė, kad jie gyveno Misisipėje. Letė paklausė apie 
kelis vardus, visus iš Rindsų giminės. Boezas nusišypsodavo, linktelė- 
davo, paskui prisipažindavo nepažinojęs to žmogus. Bet kai ji ištarė 
„Silvesteris Rindsas“, ėmė linksėti ir galiausiai pasakė: 

— Jis buvo mano dėdė. Silvesteris Rindsas. Su mano tėčiu jie 
buvo pusbroliai. 

Silvesteris gimė 1898 metais, mirė 1930-aisiais. Jam priklausė 
tie aštuoniasdešimt akrų, kuriuos jo žmona perrašė Kleonui Habardui, 
Seto tėvui. 

Jeigu Monro Rindsas, Boezo tėvas, buvo Silvesterio pusbrolis, tai 
jis iš tikrųjų nebuvo Boezo dėdė. Tačiau Rindsų genealoginis medis ir 
taip padrikas, todėl jos neketino senuko pataisyti. Išgirdusios tokią in- 
formaciją, abi labai susijaudino. Letė buvo pradėjusi manyti, kad jos 
biologinė motina buvo Loisė Rinds, Silvesterio duktė, ir troško tai įro- 
dyti. Tad paklausė: 

— Silvesteris turėjo kažkiek žemės, tiesa? 

Vėl įprastas linktelėjimas, paskui šypsnys. 

— Regis, turėjo. Manau, taip. 

— Arjūs ir jūsų šeima kada nors gyvenote jo žemėje? 

Jis pasikasė kaktą. 

— Manau, taip. Tikrai, kai dar buvau mažas. Dabar prisimenu, 
rinkau savo dėdės žemėje medvilnę, prisimenu. Ir tada kilo kivirčas, 
nesutarimas dėl užmokesčio mums už surinktą medvilnę. 

Jis pasitrynė lūpas ir kažką sumurmėjo. 

— Taigi būta nesutarimo, ir kas atsitiko? — atsargiai paklausė 
Letė. 

— Mes iš ten išsikėlėme ir nuvykome į kitą ūkį, nežinau kur. Dir- 
bome tiek daug vietų. 

— Gal prisimenate, ar Silvesteris turėjo vaikų? 

— Visi turėjo vaikų. 

— Ar prisimenate kurį nors iš Silvesterio? 

Boezas pasikasė ir taip giliai susimąstė, kad net pradėjo knapsėti 
nosimi. Kai jiedvi suprato, kad jisai snaudžia, Letė švelniai papurtė jį 
už rankos ir pakartojo: 

— Boezai, ar prisimenate kurį nors iš Silvesterio vaikų? 

— Nustumkite mane ten, į saulę, — paprašė jis, parodydamas 
vietą terasoje, nesančią šešėlyje. 

Letė su Porša jį ten nurideno ir persinešė lauko kėdes. Boezas 
atsisėdo kaip įmanydamas tiesiau, pažvelgė į saulę ir užsimerkė. Jos 
laukė. Galiausiai jis prašneko: 

— Apie tai nežinau. Bentonas. 

— Kas toks buvo Bentonas? 

— Žmogus, kuris mus mušdavo. 

— Ar prisimenate mergytę vardu Loisė? Loisė Rinds? 

Kryptelėjęs galva į Letę, jis greitai ir aiškiai atsakė: 

— Taip. Dabar ją prisimenu. Ji buvo Silvesterio mažėlė, ir jiems 
priklausė žemė. Loisė. Mažoji Loisė. Žinote, spalvotieji nedažnai turė- 
davo žemės, bet dabar aš prisimenu. Iš pradžių buvo gerai, paskui jie 
susikivirčijo. 

— Manau, Loisė buvo mano motina, — pasakė Letė. 

— Jūs nežinote? 

— Ne, nežinau. Ji mirė, kai aš buvau trejų, ir kiti žmonės mane 
įsivaikino. Bet aš esu Rinds. 

— Aš irgi. Visada buvau, — pasakė jis, ir jos nusijuokė. Paskui 
tartum nuliūdo ir pridūrė: — Dabar ne kažkiek šeimos. Visi taip išsi- 
barstė. 

— Kas atsitiko Silvesteriui? — paklausė Letė. 

Jis suraukė grimasą ir perkėlė kūno svorį, lyg labai skaudėtų. Ke- 
lias minutėles sunkiai alsavo ir tarsi pamiršo klausimą. Pažvelgė į abi 
moteris, lyg anksčiau jų nė nebūtų matęs, ir rankove pasišluostė nosį. 
Paskui sugrįžo į realybę ir pasakė: | 

— Mes išvykome. Nežinau. Vėliau girdėjau, kad atsitiko kažkas 
bloga. 

— Nenumanote kas? — Poršos rašiklis liovėsi judėjęs. 

— Jį užmušė. 

— Kas jį užmušė? 

— Baltieji žmonės. 

— Kodėl jie jį užmušė? 

Boezo mintys vėl nuplaukė, lyg klausimas nė nebuvo išgirstas. 
Paskui: 

— Nežinau. Mūsų ten nebeliko. Dabar prisimenu Loisę. Miela 
mergytė. Bensonas buvo tas žmogus, kuris mus mušė. 

Porša savęs klausė, ar jiedvi gali tikėti kuo nors, ką iki šiol išgir- 
do. Jo akys buvo užmerktos, o ausys trūkčiojo lyg tampomos kažkokio 
priepuolio. 

— Bensonas, Bensonas, — kartojo jis. 

— Ir Bensonas vedė jūsų motiną? — švelniai paklausė Letė. 

— Mes tik girdėjome, kad kažkokie baltieji jį pričiupo. 

34 skyrius 


Džeikas buvo įpusėjęs gana produktyvų rytą, kai išgirdo neabejo- 
tiną aukštyn pūškuojančio Hario Rekso sunkių batų bildesį jau gerokai 
nuvaikščiotais jo kontoros laiptais. Jis giliai atsiduso, laukė ir stebėjo, 
kai durys atsilapojo, be jokio mandagesnio bilstelėjimo į jas. 

— Labas rytas, Hari Reksai, — pasveikino Džeikas. 

— Ar kada nors girdėjai apie Vaitsaidų klaną ten nuo paeže- 
rės? — paklausė jis ir šniokštuodamas nudribo ant kėdės. 

— Apytikriai. Kodėl tu... 

— Keisčiausia pamišėlių šutvė, kokia tik man yra pasitaikiusi. 
Praėjusį savaitgalį ponas Vaitsaidas užtiko savo žmoną lovoje su vienu 
išjų žentų, taigi iš to staiga kilo dvejos skyrybos. O prieš tai viena iš jų 
dukterų padavė pareiškimą, tad gavau ir šias. Taigi dabar turiu... 

— Hari Reksai, prašau, man tikrai nerūpi. — Džeikas žinojo, kad 
tokios istorijos galėtų tęstis be galo. 

— Ką gi, atleisk. Esu čia, nes jie visi šiuo metu mano kontoroje, 
spardosi ir draskosi, todėl mums ką tik teko iškviesti policiją. Man taip 
įgriso klientai, visi jie. — Jis rankove pasišluostė kaktą. — Turi švie- 
siojo budveiso? 

— Ne. Turiu kavos. 

— Man jos mažiausiai reikia. Šįryt kalbėjausi su draudimo kom- 
panija, ir jie siūlo šimtą trisdešimt penkis. Paimk, gerai? Tuoj pat. 

Džeikas pamanė, kad jis pokštauja, ir vos nenusijuokė. Dvejus 
metus kompanija laikėsi prie 100 000 dolerių. 

— Tu rimtai? 

— Taip, rimtai, brangusis kliente. Paimk pinigus. Mano sekretorė 
šiuo metu spausdina sureguliavimo sutartį. Iki vidudienio ją atneš. Pa- 
imk, tegul pasirašo ir Karla, o paskui tą prakeiktą popiergalį kuo sku- 
biau sugrąžink į mano kontorą. Gerai? 

— Gerai. Kaip tau pavyko? 

— Džeikai, berniuk mano, štai kur tu susimovei. Tu įregistravai 
ieškinį Išvažiuojamajame teisme ir pareikalavai prisiekusiųjų, nes po 
Heilio proceso pasidavei nešamas savimeilės ir įsivaizdavai, kad bet 
kuri draudimo kompanija bijos Fordo apygardos prisiekusiųjų akivaiz- 

doje stoti prieš tave, puikųjį Džeiką Brigansą. Aš tai perpratau. Ir kiti 
perprato. Tu kėlei ieškinį dėl papildomos baudžiamosios kompensa- 
cijos už patirtą žalą ir įsivaizdavai pasieksiąs stambų verdiktą, gausi 
tikrų pinigų ir civilinį ieškinį laimėsi užtikrintai. Pažįstu tave ir žinau, 
ką galvojai, neigsi tu tai ar ne. Kai draudimo kompanija nė nemirkte- 
lėjo, abi šalys sulindo į apkasus, reikalai tapo asmeniški, o metai bėgo. 
Bylai reikėjo šviežių akių, taip pat ir tokio kaip aš, žinančio, kaip drau- 
dimo kompanijos mąsto. Be to, jiems pasakiau, kad ieškinio Išvažiuo- 
jamajame teisme netęsiu, jį atsiimsiu ir paskui iš naujo įregistruosiu 
Teisingumo teisme, kur aš neblogai kontroliuoju rengiamų nagrinė- 
ti bylų rejestrą ir visa kita. Mintis, kad teks su manimi susidurti šios 
apygardos Teisingumo teisme, kitiems advokatams ne itin patraukli. 
Tad mes stumdėmės, tąsėmės, mažumėlę niurzgėjome, ir galiausiai 
aš priverčiau juos sutikti su šimtas trisdešimt penkiais. Susižersi apie 
keturiasdešimt daugiau, be honoraro man, nes taip sutarėme, ir vėl 
atsistosi ant kojų. Paskambinsiu Viliui ir pasakysiu, kad judu su Karla 
už Hokato sodybą mokėsite du dvidešimt penkis. 

— Ne taip greitai, Hari Reksai, aš praturtėjau vos keturiasdešim- 
čia gabalų savo kišenėje. 

— Nemuilink man akių, Džeikai. Tu kerpiesi nuo palikimo po 
trisdešimt tūkstančių kas mėnesį. 

— Ne visai, ir per tą laiką nyksta mano praktika. Truks metus šiai 
bylai užbaigti. Tiek pat kaip ir Heilio. 

— Bet užją tau nors moka. 

— Taip, ir esu tau dėkingas, kad panaudojai savo nuostabius su- 
gebėjimus ir sutvarkei mano ieškinį dėl gaisro. Ačiū, Hari Reksai. Pasi- 
stengsiu, kad iki šios popietės popierius būtų pasirašytas. Ir jausčiaus 
geriau, jeigu paimtum honorarą. Kad ir kuklų. 

— Tik ne iš draugo, Džeikai, ir ne kuklų. Jeigu jis būtų stambus, 
pasakyčiau — velniop draugystę. Be to, šį ketvirtį daugiau pajamų ne- 
galiu turėti. Pinigai kaupiasi taip sparčiai, kad nebesukemšu į čiužinį. 
Nenoriu, kad Mokesčių inspekcija sunerimtų ir vėl atsiųstų savo plėši- 
kus. Dabar man šaukti. Ką pasakyti Viliui? 

— Pasakyk, tegul ir toliau nuleidinėja kainą. 

— Šį savaitgalį jis mieste, šeštadienį popiet vėl rengia džino su 
toniku pobūvį. Man pasakė, kad pakviesčiau tave su Karla. Eisi? 

— Turiu atsiklausti savo boso. 

Sutelkęs pastangas, Haris Reksas atsikėlė nuo kėdės ir nudrim- 
blino durų link. 

— Pasimatom šeštadienį. 

— Taip, ir darsyk dėkui, Hari Reksai. 

— Nėruž ką. 

Jis užtrenkė duris, ir Džeikas tyliai susijuokė. Kaip palengvėjo, 
kad ieškinys sutvarkytas. Galima užversti gana storą ir slegiančią pa- 
švinkusią bylą, išmokėti dvi hipotekas, atsikratyti bankų ir įsidėti į 
kišenę šiek tiek grynųjų. Jisai su Karla niekada nebesusigrąžins savo 
namų, bet argi taip neatsitinka visų paraiškų draudimo kompanijai dėl 
stambesnio gaisro nuostolių kompensacijos atvejais? Jie ne vieninte- 
liai, per nelaimę praradę viską. Pagaliau galės judėti į priekį ir praeitį 
palikti už savęs. 

Po penkių minučių į duris pasibeldė Porša. Ji turėjo Džeikui kai 
ką parodyti, bet jiems teks trumpam išvažiuoti. 


Vidudienį juodu paliko kontorą, perkirto bėgius ir važiavo Že- 
mutiniu miestu, spalvotųjų gyvenama dalimi. Už jos, tolimajame ryti- 
niame Klantono pakraštyje, plytėjo Gerlis, — sena juodųjų pradinė ir 
vidurinė mokyklos, — po 1969-ųjų desegregacijos apleistas. Netrukus 
vėliau jį perėmė apygarda, sutvarkė ir gerai panaudojo kaip archyvą ir 
komunalinės tarnybos įmonę. Mokyklą sudarė keturių didžiulių, pa- 
našių į daržines pastatų iš baltosios medienos su skardiniais stogais 
kompleksas. Automobilių aikštelė buvo užpildyta transporto priemo- 
nėmis, priklausančiomis apygardos administracijos tarnautojams. Už 
mokyklos stūksojo didžiulis techninio aptarnavimo angaras su padri- 
kai sustatytais savivarčiais ir kitokiomis mašinomis. Kitapus gatvės į 
rytus buvo įsikūrusi juodųjų aukštesnioji mokykla. 

Džeikas pažinojo daug juodųjų, kurie lankė Gerlyje mokyklą, ir 
nors jie visada buvo dėkingi už integruotą mokymo sistemą, paprastai 
jausdavo truputėlį nostalgijos senai vietai ir senai gyvensenai. Jie gau- 
davo, kas atlikdavo nuo baltųjų mokyklos, išmesta kaip nebereikalingi 
daiktai, nieko nebūdavo nauja — nudėvėti mokykliniai stalai, knygos, 

rašomosios lentos, rašomosios mašinėlės, spintelės aplankams sudėti, 
sporto įrankiai, orkestro instrumentai, viskas. Baltieji mokytojai už- 
dirbdavo mažiau nei bet kurioje kitoje valstijoje, ojuodieji — tik dalelę 
to. Abi kartu sudėjus, nepakako pinigų vienai gerai mokymo sistemai, 
bet dešimtmečius apygarda kaip ir visos kitos stengėsi išlaikyti dvi 
mokyklas. Atskiros, tačiau lygiavertės, buvo žiaurus farsas. Vis dėlto 
nepaisant nemažų nepatogumų, Gerlis buvo vieta, kelianti pasididžia- 
vimą tiems, kuriems išpuolė pakankama laimė mokytis ten. Mokytojai 
buvo griežti ir atsidavę savo darbui. Nors šansai linko ne jų naudai, 
užtat tuo saldesni būdavo pasiekti laimėjimai. Kartkartėmis koks nors 
auklėtinis įstengdavo baigti koledžą, ir jis ar ji tapdavo pavyzdžiu jau- 
nesnėms kartoms. 

— Sakote, esate čia lankęsis, — jiems kopiant kadaise buvusio 
administracinio korpuso laiptais prašneko Porša. 

— Taip, kai buvau naujokas pas Lusjeną. Jis mane pasiuntė paiku 
reikalu surasti kažkokių senų teismo dokumentų. Aš susidorojau. 

Jie užkopė į antrą aukštą. Porša tiksliai žinojo, kur eiti, ir Džeikas 
sekė iš paskos. Klasės dabar buvo prikimštos nuo kariuomenės atliku- 
sių bylų spintų, užpildytų senomis mokesčių ataskaitomis ir nuosavy- 
bių įvertinimais. Nieko daugiau, kaip tik makulatūra, sau pagalvojo 
Džeikas, skaitydamas ant durų indekso korteles. Viename kambaryje 
buvo automobilių registracijos dokumentai, kitame — vietinių lai- 
kraščių senų numerių archyvas. Ir taip toliau. Kas per bergždžias vie- 
tos ir Žmogaus jėgų švaistymas. 

Spragtelėjusi jungikliu belangiame kambaryje, taip pat su pa- 
sieniais išrikiuotomis bylų spintomis, Porša uždegė šviesą. Iš vienos 
lentynos ji atsargiai iškėlė sunkų tomą ir palengva padėjo ant stalo. 
Tomas buvo įrištas tamsiai žalia oda, dešimtmečių senumo ir nepri- 
žiūrima, todėl dabar suskilinėjusia. Viršelio viduryje buvo įspaustas 
vienintelis žodis: „Rejestras“. 

Porša paaiškino: 

— Ši knyga, nagrinėtų bylų rejestras iš šio amžiaus trečio dešimt- 
mečio, konkrečiai — nuo 1927 metų rugpjūčio iki 1928 metų spalio 
imtinai. 

Ji pamažu atvertė knygą ir labai atsargiai ėmėsi versti pageltu- 
sius ir gležnus, kone trupančius puslapius. 

— Teisingumo teismas, — pasakė beveik kaip kuratorius, išma- 
nantis sau pavaldų dalyką. 

— Kiek laiko čia praleidote? — paklausė Džeikas. 

— Nežinau. Valandų valandas. Šia medžiaga esu sužavėta, Džei- 
kai. Apygardos istorija tiesiog čia, jos teisinės sistemos praeityje. — Ji 
pervertė dar kelis puslapius, paskui apsistojo. — Štai čia. 1928-ųjų bir- 
želis, prieš šešiasdešimt metų. 

Džeikas prisilenkė geriau įsižiūrėti. Visi įrašai buvo padaryti ran- 
ka ir rašalas smarkiai išblukęs. Smiliumi leisdamasi per vieną stulpelį, 
Porša pasakė: 

— 1928-ųjų birželio 4-a. — Ji pirštu pasislinko į dešinę, prie 
kito stulpelio. — Ieškovas, toks Kleonas Habardas, įregistravo ieški- 
nį prieš atsakovą. — Perslinko pirštą prie dar vieno stulpelio. — Tas 
vadinosi Silvesteris Rindsas. — Ji perslinko pirštą prie dar tolesnio 
stulpelio. — Ieškinys buvo apibūdintas paprastai: kaip ginčas dėl nuo- 
savybės. Kitame stulpelyje nurodytas advokatas. Kleonui Habardui 
atstovavo Robertas E. Li Vilbanksas. 

— Lusjeno senelis, — pasakė Džeikas. 

Abu petys prie peties buvo užsikniaubę prie bylų rejestro knygos. 

— O atsakovui atstovavo Lamaras Tisdeilas, — pridūrė Porša. 

— Senas žmogus, jau trisdešimt metų kaip miręs. Vis dar gali ma- 
tyti jo pavardę ant testamentų ir nuosavybės dokumentų. Kur byla? — 
paklausė Džeikas, žingsnį atsitraukdamas nuo stalo. 

Porša atsitiesė ir pasakė: 

— Negaliu jos surasti. — Ji pamojo ranka aplink kambarį. — Jei- 
gu byla išlikusi, turėtų būti kur nors čia, bet aš visur ieškojau. Visame 
kame yra spragų ir, spėju, taip atsitiko todėl, kad teismo rūmai sudegė. 

Džeikas atsirėmė į vieną bylų spintą ir viską apmąstė. 

— Vadinasi, 1928-aisiais jie pešėsi dėl kažkokios žemės. 

— Taip, ir drąsiai galima teigti, kad tai tie aštuoniasdešimt akrų, 
priklausę Setui, kai jis mirė. Iš Lusjeno surinktos informacijos mes ži- 
nome, kad tuo metu Silvesteris jokios kitos žemės neturėjo. Kleonas 
perėmė teisę į tą nuosavybę 1930-aisiais ir nuo pat tada ji priklausė 
Habardų šeimai. 

— Ir tas faktas, kad 1930 metais žemė tebepriklausė Silveste- 

riui — gana aiškus įrodymas, jog 1928-aisiais jis šią bylą teisme laimė- 
jo. Antraip Kleonas Habardas ją jau būtų turėjęs. 

— Kaip tik to ir noriu jūsų paklausti. Esate teisininkas, o aš — tik 
menka sekretorė. 

— Tu jau tampi teisininke, Porša. Nežinau, ar tau net prireiks 
Teisės fakulteto. Manai, Silvesteris buvo jūsų prosenelis? 

— Na, šiuo metu mano motina gana tikra, kad jis buvo jos sene- 
lis, kad vienintelis jo vaikas buvo Loisė ir kad Loisė — jos motina. Iš to 
sektų, kad seniokas — mano prosenelis, tegul mes ir nebuvome tokie 
artimi ar šiaip. 

— Ar pasakei Lusjenui, prie ko jo protėviai buvo prikišę nagus? 

— Ne. Ar turėčiau? Tai yra, kurių galų? Juk ne jis kaltas. Jo dar 
nebuvo šiame pasaulyje. 

— O aš pasakyčiau — vien tam, kad jį pakankinčiau. Nekaip pa- 
sijaustų sužinojęs, kad kažkuris iš jo šeimos atstovavo senajam Habar- 
dui ir prakišo bylą. 

— Baikite, Džeikai. Juk žinote, kaip Lusjenas neapkenčia savo 
šeimos ir jos praeities. 

— Taip, bet myli iš jos paveldėtą turtą. Aš jam pasakyčiau. 

— Manote, Vilbanksų firmoje saugoma kas nors iš jos senų do- 
kumentų? 

Džeikas atsiduso ir nusišypsojo. 

— Abejoju, ar jie yra šešiasdešimties metų senumo, — pasakė. — 
Palėpė pilna šlamšto, bet kažin ar tokio seno. Paprastai advokatai nie- 
ko neišmeta, per laiką daug kas tiesiog dingsta. 

— Galiu peržiūrėti palėpę? 

— Man nerūpi. Ko ieškosi? 

— Bylos, ko nors, kas duotų raktą mįslei įminti. Gana aišku, kad 
buvo ginčas dėl aštuoniasdešimties akrų, bet kas už to slypi? Ir kas gi 
byloje nutiko? Kaip šio amžiaus trečią dešimtmetį Misisipėje juoda- 
sis galėjo laimėti bylinėjimąsi dėl žemės? Pagalvokite apie tai, Džeikai. 
Baltasis žemvaldys nusamdė stambiausią miesto firmą, visokeriopai 
įtakingą ir turinčią ryšių, bylinėtis su kažkokiu vargšu juoduoju ginče 
dėl nuosavybės. Ir juodasis laimėjo ar bent taip atrodo. 

— Galbūt jis nelaimėjo. Galbūt byla tebesitęsė, kai Silvesteris mirė. 

— Būtent. Kaip tik tai. Štai ką privalau išsiaiškinti, Džeikai. 

— Sėkmės. O aš viską papasakosiu Lusjenui ir pritrauksiu jį į 
pagalbą. Jis keikia savo protėvius, bet vis dėlto dažniausiai taip daro 
prieš pusryčius. Lusjenas tai ištvers. Patikėk, jiems sekdavosi ir gero- 
kai prasčiau. 

— Puiku. Aš jam pasakysiu ir jau šiandien popiet pradėsiu raustis 
po palėpę. 

— Būk atsargi. Aš ten užlipu sykį per metus, ir tik tuomet, kai 
reikia. Rimtai abejoju, ar ką nors suras. 

— Pamatysim. 


Lusjenas tai priėmė gerai. Mestelėjo kelis iš sau įprastų šlykščių 
komentarų savo protėvių adresu, bet atrodė maloniai nuteiktas fakto, 
kad jo senelis prakišo bylą prieš Silvesterį Rindsą. Neprašytas įsileido į 
istoriją ir paaiškino Poršai, o kartkartėmis per popietę ir Džeikui, kad 
Robertas E. Li Vilbanksas gimė Rekonstrukcijos laikotarpiu ir didesnę 
gyvenimo dalį triūsė tikėdamas, kad vergovė kada nors sugrįš. Šeimai 
pavyko išsaugoti savo žemę nuo visokių perėjūnų iš Šiaurės, ir Roberto 
garbei reikia pasakyti, kad jis sukūrė dinastiją, į kurią įėjo bankai, ge- 
ležinkeliai, politikai ir teisininkai. Jis buvo šiurkštus, nemalonus žmo- 
gus, ir Lusjenas vaikystėje jo bijojo. Bet pripažino velnio nuopelnus. 
Puikus namas, dabar priklausantis Lusjenui, buvo pastatytas brangio- 
jo seneliuko ir deramai perduotas palikuonims. 

Po kelių valandų jie užkopė į palėpę ir vėl įsileido į istoriją. Džei- 
kas dar šiek tiek paslampinėjo, bet netrukus sumojo, kad tik tuščiai 
gaišta laiką. Bylos siekė 1965 metus — kaip tik tuomet Lusjenas pavel- 
dėjo advokatų kontorą iš savo tėvo ir dėdės, kai tie žuvo sudužus lėk- 
tuvui. Kažkas, veikiausiai Etelė Tviti, legendinė sekretorė, išvalė namą 
ir senus dokumentus sunaikino. 


35 skyrius 


Dvi savaitės prieš numatytą karo pradžią advokatai ir jų štabai 
susitiko pagrindinėje teismo salėje ikiteisminio pasitarimo. Tokie su- 

sibūrimai anksčiau, senais laikais, buvo negirdėtas dalykas, bet pagal 
modernesnes taisykles, stojant į mūšį jų buvo reikalaujama ir net su- 
teikta tam santrumpa — ITP. Advokatai kaip Veidas Lanyras, daugiau 
kovojantys civilinėje srityje, buvo gerai perpratę ITP strategiją ir niu- 
ansus. Džeikas — mažiau. Rubenas Etlis niekada tokiam pasitarimui 
nebuvo pirmininkavęs, nors to niekaip nebūtų prisipažinęs. Jam ir jo 
Teisingumo teismui stambesnė byla būdavo plėšrios skyrybos su pa- 
kibusiu piniginiu klausimu. Jos pasitaikydavo retai, ir teisėjas Etlis su 
jomis tvarkydavosi taip pat, kaip tai darydavo dvidešimt metų. Vel- 
niop modernias taisykles. 

Dėl naujoviškų posėdžių, kuriuose šalys viena kitai atskleidžia 
turimus faktus, taisyklių ir dėl proceso vedimo tvarkos kritikai inkštė, 
kad ITP tėra paties teismo repeticija, todėl iš advokatų reikalaujama 
pasiruošti dusyk. Tai užima daug laiko, brangu, varginama ir taip pat 
varžo. Į kokį nors dokumentą, klausimą ar liudytoją, jei jie tinkamai 
neaptarti per ITP negalėjo būti atsižvelgiama bylą nagrinėjant teisme. 
Senieji advokatai, tokie kaip Lusjenas, mėgstantis nešvarius triukus ir 
pasalas, naujųjų taisyklių neapkentė, nes jos buvo skirtos sąžiningu- 
mui ir skaidrumui skatinti. 

— Teismuose svarbiausia ne sąžiningumas, Džeikai, teismuose 
svarbiausia laimėti, — tūkstantį kartų sakydavo jis. 

Teisėjas Etlis irgi nebuvo didelis tų taisyklių entuziastas, nors 
pagal pareigas privalėjo jų laikytis. Kovo 20-4, pirmadienį, dešimtą 
valandą ryto, jis išvijo kelis žiūrovus ir tvarkdariui paliepė užrakinti 
duris. Posėdis ne viešas. 

Advokatams beužimant savo vietas, Lesteris Čilkotas, talkininkau- 
jantis Lanyrui, priėjo prie Džeiko stalo ir padėjo kažkokius popierius. 

— Galite susipažinti su naujais faktais, — pasakė jis, lyg tai būtų 
įprastas dalykas. 

Kol Džeikas juos peržiūrinėjo, teisėjas Etlis susirinkusiuosius pa- 
prašė laikytis reglamento ir apžvelgė veidus pasitikrindamas, ar visi 
advokatai dalyvauja. 

— Vis dar trūksta pono Stilmano Rašo, — į mikrofoną sumur- 
mėjo jis. 

Džeiko nuostaba greitai virto pykčiu. Į dalį, kurioje buvo išvardy- 


352 


ti visi galimi liudytojai, Lanyras buvo įtraukęs keturiasdešimt penkių 
žmonių pavardes. Jų adresai išsibarstę po Pietryčių regioną, o ketu- 
ri — Meksikoje. Džeikas atpažino tik vieną kitą; kelis, kaip prisaik- 
dintus liudytojus, netgi pats apklausė, kai šalys viena kitai atskleidė 
turimus faktus. „Dokumentų išmetimas“ buvo įprastas nešvarus triu- 
kas, ištobulintas korporacijų ir draudimo kompanijų, kuriuo jos ir jų 
advokatai slėpdavo privalomus atskleisti dokumentus iki paskutinės 
įmanomos akimirkos. Paskui prieš pat teismą priešingos šalies advo- 
katui išmesdavo kelis tūkstančius dokumentų, žinodami, kad jis ir 
jo personalas veikiausiai nesuspės po juos pasiknaisioti. Kai kuriuos 
teisėjus tokie dokumentų išmetimai supykdydavo, kiti leisdavo tam 
praslysti. Veidas Lanyras ką tik puikiai suveikė „išmesdamas liudyto- 
ją — artimą giminaitį. Nuslėpk daugelio galimų liudytojų pavardes iki 
paskutinės akimirkos, paskui jas pateik su dar keliomis papildomomis 
pavardėmis, kad suglumintum oponentą. 

Oponentas viduje virė pykčiu, bet staiga prieš jį atsirado svarbes- 
nių dalykų. Teisėjas Etlis pasakė: 

— Taigi, pone Brigansai, dar reikia nuspręsti dėl dviejų jūsų pra- 
šymų. Vienas — pakeisti bylos nagrinėjimo vietą, kitas — jį atidėti. 
Perskaičiau jūsų glaustai išdėstytus motyvus, taip pat priešingų šalių 
atsakymus, ir manau, kad prie tų prašymų daugiau neturite ką pridurti. 

Džeikas atsistojo ir išmintingai atsakė: 

— Ne, sere. 

— Tik prašom sėdėti, ponai. Tai ikiteisminis pasitarimas, o ne 
oficialus svarstymas. Taigi, taip pat galima drąsiai manyti, kad ieškant 
Ensilio Habardo pažangos nepasiekta? 

— Taip, sere, galima drąsiai manyti, nors jei turėtume daugiau 
laiko, mes galbūt pasiektume kokios nors pažangos. 

Veidas Lanyras atsistojo ir kreipėsi: 

— Atleiskite, jūsų prakilnybe, aš norėčiau sureaguoti. Bus ar ne- 
bus čia Ensilis Habardas, nėra svarbu. Visos problemos galiausiai su- 
sitraukė štai į ką: į mūsų lūkesčius, į žmones, nuolat figūruojančius 
ginče dėl testamento; į nuovoką, testamentinį veiksnumą ir nederamą 
įtaką. Ensilis, jeigu jis gyvas, savo brolio Seto nematė dešimtmečius iki 
šio savižudybės. Ensilis veikiausiai negalėtų liudyti, kaip ar ką jo brolis 

galvojo. Tad tęskime, kaip ir planuota. Jeigu prisiekusieji nutars ranka 
parašytojo testamento naudai, ponas Brigansas ir palikimas tuomet 
turės pakankamai laiko toliau ieškoti Ensilio ir, tikėtina, jam atiduo- 
ti priklausomus 5 procentus. Bet jeigu prisiekusieji ranka parašytąjį 
testamentą atmes, pats Ensilis tampa nereikšmingas, nes ankstesnia- 
me testamente nėra paminėtas. Judėkime pirmyn, teisėjau. Jau prieš 
daug mėnesių jūs teismo datą paskyrėte balandžio trečią, ir nėra aiš- 
kios priežasties netesėti, kaip planuota. 

Savo laikysena Lanyras nesipuikavo, bet kalbėjo dalykiškai, net ne- 
pretenzingai ir įtikinamai. Džeikas jau buvo patyręs, kad šis žmogus geba 
be pastangų ekspromtu argumentuoti ir bet ką įtikinti tiesiog viskuo. 

— Sutinku, — šiurkščiai metė teisėjas Etlis. — Kaip ir planuota, 
tesime balandžio trečią. Čia, šioje teismo salėje. Prašom sėstis, pone 
Lanyrai. 

Džeikas užsirašinėjo pastabas ir laukė kitos diskusijos. Teisėjas 
Etlis žvilgtelėjo į savo užrašus, pasitaisė ant nosies akinius, nustum- 
damas juos toliau, ir prašneko: 

— Suskaičiuoju šioje salėje šešis advokatus, sėdinčius testamen- 
to oponentų pusėje. Ponas Lanyras yra vyriausiasis Seto Habardo vai- 
kų — Ramonos Defo ir Heršelio Habardo — advokatas. Ponas Zeit- 
leris — vyriausiasis dviejų Heršelio Habardo vaikų advokatas. Ponas 
Hantas — vyriausiasis dviejų Ramonos Defo vaikų advokatas. Kiti iš 
jūsų, vyručiai — bendradarbiai. — Jis nusiėmė akinius ir įsikišo jų ie- 
nelę į burną. Tuojau turėjo sekti pamokymas. — Taigi, ponai, kai mes 
artėjame prie teisminio bylos nagrinėjimo, neketinu toleruoti perne- 
lyg daug ir nereikalingų šešių advokatų šnekų. Faktiškai nė vienam, 
išskyrus advokatus Lanyrą, Zeitlerį ir Hantą, nebus leidžiama teisme 
kalbėti testamento oponentų vardu. Dievaži, to turėtų pakakti. Ir ne- 
siruošiu priversti prisiekusiuosius kęsti tris skirtingus įžanginius pa- 
reiškimus, tris skirtingus baigiamuosius argumentus ir tris skirtingus 
liudytojų kamantinėjimus. Jeigu kils reikalas paprieštarauti, nenoriu, 
kad trys ar keturi iš jūsų pašoktų mosikuodami rankomis ir šauktų: 
„Prieštarauju!“, „Prieštarauju!“. Klausotės manęs? 

Žinoma, jie klausėsi. Etlis kalbėjo lėtai, aiškiai ir su sau įprastu 
svariu autoritetu. 

— Siūlau, kad ponas Lanyras vadovautų testamento oponentams 
ir tvarkytų didžiąją bylos nagrinėjimo dalį, — tęsė jis. — Mat jis tikrai 
turi daugiau teismų patirties, o ką jau kalbėti apie klientus su didžiau- 
siais interesais. Pasidalykite darbą tarp savęs kaip tinkami — aš nedrį- 
siu patarinėti, — rimtai pridūrė patardamas. — Nesirengiu nė vieno 
užčiaupti. Jūs turite teisę ginti savo klientą ar klientus. Kiekvienas iš 
jūsų gali iškviesti savo liudytojus ir kryžmiškai apklausinėti pasiūlytuo- 
sius kitos šalies. Bet kai tik pradėsite kartoti, kas jau buvo pasakyta, 
kaip advokatai iš prigimties linkę daryti, galite tikėtis, kad būsite kai- 
pmat nutraukti. Aš to netoleruosiu. Mes laikomės tokių pačių pozicijų? 

Jie tikrai laikėsi, bent šiuo metu. 

Jis vėl užsispaudė ant nosies akinius ir pasižiūrėjo į savo užrašus. 

— Pasikalbėkime apie daiktinius įrodymus, — pasiūlė. 

Valandą jie diskutavo apie dokumentus, kuriuos bus galima pa- 
teikti kaip įrodymą ir pademonstruoti prisiekusiesiems. Teisėjui Etliui 
tvirtai mygant, visi sutiko su nuostata, kad testamentas parašytas pa- 
ties Henrio Seto Habardo ranka. Argumentuoti kitaip reikštų bergž- 
džią laiko gaišatį. Sutarta dėl mirties priežasties. Aprobuotos keturios 
didelės spalvotos fotografijos. Jose matėsi Setas, kybantis po medžiu, 
ir jokių abejonių dėl to, kaip jis mirė, nekilo. 

Paskui teisėjas Etlis tęsė: 

— Dabar peržvelkime liudytojus. Matau, ponas Lanyras jų nema- 
žai pririnko. 

Džeikas nekantraudamas laukė jau daugiau kaip valandą. Stengė- 
si išlikti ramus, bet sunkiai sekėsi. 

— Jūsų prakilnybe, — prašneko jis, — noriu paprieštarauti, kad 
daugeliui tų liudytojų būtų leista duoti parodymus teisme. Jeigu jūs 
pasižiūrėsite į šeštą puslapį, pradedant nuo jo ir kiek toliau, pamaty- 
site keturiasdešimt penkių galimų liudytojų pavardes. Matydamas jų 
adresus darau prielaidą, kad tie žmonės dirbo įvairiuose pono Habar- 
do fabrikuose ir gamyklose. Nežinau, nes tų pavardžių anksčiau nie- 
kada nemačiau. Patikrinau vėliausiai atnaujintus atsakymus, gautus 
per jų apklausą, ir iš keturiasdešimt penkių liudytojų tik penkiolika 
ar šešiolika buvo iki šios dienos paminėti testamento oponentų. Pagal 
reglamentą turėjau teisę sužinoti tas pavardes jau prieš kažkiek mėne- 

sių. Tai vadinama liudytojų išmetimu, jūsų prakilnybe. Dvi savaitės iki 
teismo išmesk ant stalo krūvą liudytojų, ir niekaip nebebus galimybės 
man pasikalbėti su jais visais ir išsiaiškinti, kokie būtų parodymai. Pa- 
mirškime apie prisaikdintų liudytojų apklausas — tam prireiktų dar 
šešių mėnesių. Tai aiškus reglamento pažeidimas, ir atliktas iš pasalų. 

Teisėjas Etlis susiraukė kito stalo link ir paklausė: 

— Pone Lanyrai? 

Lanyras atsistojo. 

— Galiu prasimankštinti kojas, jūsų prakilnybe? Mano kelio są- 
narys nesveikas. 

— Prašom. 

Šiek tiek šlubčiodamas Lanyras leidosi žingsniuoti priešais savo 
stalą. Veikiausiai koks nors teismo salių triukas, pamanė Džeikas. 

— Jūsų prakilnybe, aš neveikiau iš pasalų, ir toks kaltinimas man 
nepatinka. Prisaikdintų liudytojų išklausymas — tolydžio progresuo- 
jantis darbas. Nuolat atsiranda naujų liudytojų. Vengiantys duoti pa- 
rodymus liudytojai kai kada paskutinę minutę sutinka. Vienas liudy- 
tojas prisimena kitą ar dar kitą, arba jis prisimena dar kokį nors įvykį. 
Mūsų tyrėjai keturis mėnesius be paliovos rausė ir rausė, ir, atvirai 
kalbant, mes kitą šalį pranokome. Suradome daugiau liudytojų ir jų 
tebeieškome. Ponas Brigansas turi dvi savaites bet kuriam iš mano są- 
rašo liudytojų paskambinti ar nuvykti su jais pasimatyti. Dvi savaites. 
Ne, laiko nedaug, bet ar kada nors jo būna pakankami? Mes žinome, 
kad ne. Štai šitaip vyksta labai svarbūs bylinėjimaisi, jūsų prakilnybe. 
Abi šalys grumiasi iki pat paskutinės akimirkos. 

Žingsniuodamas, šlubuodamas, gana įtikinamai argumentuoda- 
mas, Lanyras vertė nenorom juo žavėtis, nors tuo pat metu Džeikųi 
niežėjo delnai sviesti į kolegą karo kirvį. Lanyras žaidė ne pagal taisy- 
kles, bet visai gerai išmanė, kaip savo negarbingą elgesį įteisinti. 

Veidui Lanyrui tai buvo lemiamas momentas. Keturiasdešimt 
penkių pavardžių sąraše buvo paslėpta ir Džulainos Kid, iki šiol Renda- 
lo Klepo surastos vienintelės juodaodės, pasirengusios liudyti ir prisi- 
pažinti miegojus su Setu. Už 5000 dolerių ir apmokėtas papildomas iš- 
laidas ji sutiko atkeliauti į Klantoną ir duoti parodymus. Taip pat sutiko 
nepaisyti telefono skambučių ar bet kokių pastangų užmegzti kontaktą 


356 


su bet kuriuo kitu advokatu, o svarbiausia — su Džeiku Brigansu, kuris 
galėtų pasirodyti ir aplinkui desperatiškai šniukštinėti informacijos. 

Sąraše nebuvo Frico Pikeringo, jo pavardė nepaminėta ir nebus 
paminėta iki pat kritinio momento per teismą. 

— Kiek prisaikdintų liudytojų parodymų jūs išklausėte? — Džei- 
ko paklausė teisėjas Etlis. 

— Viso labo išklausėme trisdešimt, — atsakė Džeikas. 

— Man tai atrodo daug. Ir jie nepigūs. Pone Lanyrai, juk tikrai 
neplanuojate iškviesti keturiasdešimt penkių liudytojų? 

— Žinoma, ne, jūsų prakilnybe, bet reglamentas iš mūsų reika- 
lauja išvardyti visus galimus liudytojus. Iki įpusėsime teismą, aš galiu 
nežinoti, kurių kitų man prireiks liudytojo krėsle. Toks lankstumas 
reglamente numatytas. 

— Aš tai suprantu. Pone Brigansai, kiek liudytojų jūs planuojate 
iškviesti? 

— Apie penkiolika, jūsų prakilnybe. 

— Ką gi, iškart galiu jums, vyručiai, pasakyti, kad neketinu privers- 
ti prisiekusiųjų ar savęs kęsti šešiasdešimties liudytojų parodymų. Tuo 
pat metu nesu linkęs varžyti, ką jums galbūt pakviesti ar ko nepakviesti 
į teismą. Tik pasistenkite, kad visi liudytojai kitai šaliai būtų atskleisti. 
Pone Brigansai, jūs turite visas pavardes ir dvi savaites knaisiotis. 

Nusivylęs, Džeikas palingavo galva. Senasis kancleris tiesiog ne- 
pajėgė nesugrįžti prie savo ankstesnių įpročių. 

— Tad ar būtų galima iš advokatų pareikalauti, kad pateiktų 
glaustą kiekvieno liudytojo parodymų teisme apžvalgą? — paklausė 
Džeikas. — Tai atrodo tik sąžininga, jūsų prakilnybe. 

— Pone Lanyrai? 

— Nesu tikras, kiek tai sąžininga, jūsų prakilnybe. Vien todėl, kad 
mes vertėmės per galvą stengdamiesi surasti keletą liudytojų, apie ku- 
riuos ponas Brigansas nė nėra girdėjęs, dar nereiškia, jog iš mūsų turėtų 
būti reikalaujama jam atskleisti, ką jie galėtų pasakyti. Tegul pats dirba. 

Jo balso tonas nuskambėjo atlaidžiai, kone įžeidžiamai, ir sekun- 
dės dalelę Džeikas pasijautė tinginiu. 

— Sutinku, — pritarė teisėjas Etlis. 

Eidamas pro Džeiką, Lanyras metė į jį pergalingai niekinamą 
žvilgsnį ir atsisėdo į vietą. 

ITP tęsėsi. Jie aptarė liudysiančius ekspertus ir ką tie galėtų pa- 
sakyti. Teisėjas Etlis Džeiką suerzino, ir jis nesistengė slėpti savo jaus- 
mų. Pasitarimas pasiekė kulminaciją, kai buvo pradėti dalyti prisieku- 
siųjų sąrašai, ir teisėjas Etlis tai patausojo pabaigai. Kai sekretorė juos 
visiems paskirstė, buvo jau beveik vidudienis. 

— Čia devyniasdešimt septynios pavardės, — pasakė Etlis, — ir 
jose prasijota viskas, išskyrus amžių. Kaip žinote, kai kurie šešiasde- 
šimt penkerių metų amžių viršijantys žmonės nenori būti atleidžiami 
nuo šios pareigos, tad jums, ponai, palieku su tuo tvarkytis per atranką. 

Advokatai skaitė pavardes, ieškodami draugiškų, palankių, gu- 
drių žmonių, kurie akimirksniu stotų jų pusėn ir parneštų į teismo 
salę tinkamą verdiktą. 

Etlis kalbėjo toliau: 

— O dabar klausykitės manęs: netoleruosiu nederamo kontakto 
su tais žmonėmis. Kaip suprantu šiuolaikinių stambių bylų esmę, daž- 
nai būna, kad advokatai stengiasi kuo nuodugniau tyrinėti prisieku- 
siųjų kontingentą. Prašom, pirmyn. Tik su jais nekontaktuokite, jų ne- 
sekite ar nebauginkite ir kitaip jiems neįkyrėkite. Taip besielgiantiems 
aš būsiu griežtas. Laikykite šiuos sąrašus arti prie savęs. Nenoriu, kad 
visa apygarda žinotų, kas įtrauktas į kontingentą. 

— Kokia tvarka jie bus susodinti atrankai, jūsų prakilnybe? — 
paklausė Lanyras. 

— Visiškai kaip papuola. 

Advokatai tylėjo, paskubomis skaitydami pavardes. Džeikas turė- 
jo aiškų pranašumą, nes tai buvo jo namų teritorija. Tačiau kaskart, kai 
užmesdavo akį į prisiekusiųjų sąrašą, jis nustebdavo, kiek mažai pa- 
žįstamų pavardžių. Buvęs klientas šen, parapijietis ten. Vyras ponios, 
mokytojavusios kartu su Karla. Aukštesniosios mokyklos draugelis iš 
Keravėjaus. Jo motinos pirmos eilės pusbrolis. Paskubom peržvelgęs, 
rado galbūt dvidešimt jiems tinkamų iš devyniasdešimt septynių pa- 
vardžių. Haris Reksas žinos dar daugiau. Ozis pažįsta visus juoduosius 
ir daugelį baltųjų. Lusjenas girsis, kiek daug jų žinąs, bet iš tikrųjų jis 
per ilgai užsisėdėjo savo priekiniame priebutyje. 

Veidas Lanyras ir Lesteris Čilkotas, atvykėliai iš Džeksono, nepa- 
žinojo nė vieno, bet jie turės pakankamai pagalbos. Jie bičiuliavosi su 

Salivano kontora, — ji turėjo devynis advokatus ir tebebuvo stambiau- 
sia apygardoje, — ir iš ten gaus daug patarimų. 

Pusę pirmos teisėjas Etlis pavargo ir visus paleido. Džeikas išsku- 
bėjo iš teismo salės, savęs klausdamas, ar seniokas fiziškai bus pajėgus 
atlaikyti varginantį teismo procesą. Jis taip pat nerimavo, koks regla- 
mentas reguliuos bylos nagrinėjimą. Buvo akivaizdu, kad oficialaus 
reglamento, to naujojo iš knygų, nebus griežtai laikomasi. 

Nepaisant reglamento, Džeikas ir visi kiti valstijos advokatai ži- 
nojo, kad Misisipės Aukščiausiasis Teismas garsėjo pritarimu vietinių 
kanclerių išminčiai. Juk jie būna ten, kovų įkarštyje. Jie mato veidus, 
girdi parodymus, jaučia įtampą. Kas mes tokie, Aukščiausiasis Teismas 
dešimtmečius klausdavo savęs, kad sėdėtume čia atitolę ir kanclerio 
Tokio ir Tokio sprendimą abejingai pakeistume savuoju? 

Kaip visada teismą valdys „Rubeno taisyklės“. 

Kad ir kokios jos būtų bet kuriuo konkrečiu momentu. 


Veidas Lanyras ir Lesteris Čilkotas nudrožė tiesiai į Salivano kon- 
torą ir iškart pasuko į konferencijų salę antrame aukšte. Ten jų laukė 
padėklas su sumuštiniais, taip pat ir kivirčnus žmogutis, kalbantis ka- 
potu Vidurio Vakarų šiaurinės dalies akcentu. Jis buvo Maironas Pan- 
kis, anksčiau advokatas, o dabar suradęs nišą palyginti naujoje srityje 
kaip konsultantas dėl prisiekusiųjų — tokia ekspertizės kryptis nūnai 
brovėsi į daugelį teismuose nagrinėjamų stambių bylų. Už gražų ho- 
norarą Pankis ir jo personalas suveiks visokių stebuklų ir jums pateiks 
tobulą prisiekusiųjų žiuri ar bent geriausią, koks įmanomas. Telefoni- 
nė apklausa jau buvo atlikta. Pasikalbėta su dviem šimtais registruotų 
rinkėjų apygardose, besiribojančiose su Fordo. Penkiasdešimt procen- 
tų respondentų pasakė, kad žmogus galėtų palikti savo turtą bet kam, 
net jei ir nuskriaustų savo šeimą. Bet devyniasdešimt procentų įtariai 
žiūrėtų į ranka parašytą testamentą, kuriuo viskas būtų paliekama pa- 
skutiniam jį slaugiusiajam. Sukaupti duomenys tebebuvo Pankio ana- 
lizuojami savo namų kontoroje Klivlande. Jokioje atliktos apklausos 
dalyje rasinė priklausomybė nebuvo lemiamas veiksnys. 

Remdamasis preliminariais skaičiais Veidas Lanyras nusiteikė op- 

timistiškai. Stovėdamas jis dorojo sumuštinį ir tuo.pat metu kalbėjosi 
bei per šiaudelį siurbčiojo dietinę kokakolą. Padarytos ir paskleistos 
po konferencijų stalą prisiekusiųjų sąrašų kopijos. Kiekvienam iš de- 
vynių Salivano firmos narių įduota po kopiją ir jų paprašyta kuo grei- 
čiau peržvelgti pavardes, nors visi kaip paprastai buvo užversti darbais 
ir tiesiog nematė, kaip dar galėtų pridurti penkias minutes prie savo 
jau ir taip perkrautų grafikų. 

Ant vienos sienos buvo prikabintas labai išdidintas Fordo apy- 
gardos kelių žemėlapis. Buvęs Klantono faras, toks Sonis Nensas jau 
smaigstė skaičiukais pažymėtus smeigtukus į gatves ir kelius, kur gy- 
veno prisiekusieji. Nensas buvo klantoniškis, vedęs moterį iš Keravė- 
jaus, ir sakėsi visus pažįstąs. Jį nusamdė Maironas Pankis, kad pade- 
monstruotų šias savo žinias. Pusę antros atvyko dar keturi naujai nu- 
samdytieji ir gavo nurodymus. Lanyras kalbėjo tiesmukai, bet aiškiai. 
Jam reikėjo kiekvieno namo, kiekvienos kaimynystės, jeigu įmanoma, 
kiekvienos transporto priemonės spalvotų nuotraukų. Jeigu ant bu- 
ferių yra lipdukų, nufotografuokite. Bet nerizikuokite, — jokiomis 
aplinkybėmis, — kad jus nutvertų. Dėkitės atliekančiais gyventojų 
apklausą, mokesčių surinkėjais, draudimo kompanijų pasiuntiniais, 
įteikiančiais čekius, nuo durų prie durų vaikščiojančiais agitatoriais 
stoti į partiją — viskuo, kuo būtų galima patikėti, bet kalbėkitės su 
kaimynais ir sužinokite, ką pajėgsite, nesukeldami įtarimo. Tik jokio- 
mis aplinkybėmis neužmegzkite tiesioginio kontakto nė su vienu iš 
galimų žiuri narių. Išsiaiškinkite, kur tie žmonės dirba, meldžiasi ir 
siunčia į mokyklą savo vaikučius. Mes turime tik pagrindinius duome- 
nis — pavardę, amžių, lytį, rasę, adresą, balsavimo apylinkę — ir nieko 
kita. Taigi dar yra daug tuščių langelių, kuriuos būtina užpildyti. 

Lanyras pridūrė: 

— Jūsų neturi nutverti. Jeigu savo veiksmais sukelsite įtarimą, 
tučtuojau išnykite. Jeigu jus mėgins užkalbinti, pasakykite pramany- 
tą pavardę ir tuoj prisistatykite čia. Net jeigu tik manote, kad galbūt 
buvote pastebėti, pasišalinkite, dinkite ir galiausiai paskambinkite 
mums. Bus klausimų? 

Nė vienas iš keturių nebuvo iš Fordo apygardos, tad šansai būti 
atpažintiems prilygo nuliui. Du — buvę farai, du — neetatiniai sekliai; 
jie išmanė, kaip dirbti gatvėse. 

— Kiek mes turime laiko? — paklausė vienas. 

— Teismas prasideda po dviejų savaičių. Kas antrą dieną prisista- 
tykite čia ir mums perduokite surinktą informaciją. Paskutinis termi- 
nas — kitos savaitės penktadienis. 

— Einame, — pasakė vienas. 

— Tik žiūrėkite, kad jūsų nenutvertų. 


Džeiko ekspertas kaip teismų konsultantas kartu buvo ir jo sek- 
retorė bei padėjėja. Teisėjas Etlis dabar tvarkė palikimą taip, lyg visos 
lėšos eitų iš jo paties ankštos kišenės, tad apie tikrą konsultantą nė 
negalėjo būti kalbos. Poršai bus pavesta rinkti duomenis arba veikiau 
neatsilikti nuo visko. Pirmadienį pusę penktos po pietų ji, Džeikas, 
Lusjenas ir Haris Reksas susirinko antro aukšto darbo kambaryje, ša- 
lia jos senojo kabineto. Taip pat dalyvavo Nikas Nortonas, advokatas iš 
kitapus aikštės, prieš trejus metus atstovavęs Marviui Lengui. 

Jie peržiūrėjo visas devyniasdešimt septynias pavardes. 


36 skyrius 


Iš jų išvaizdos ir akcento Loniui buvo aišku, kad ta kompanija — 
rusai; valandą stebėjęs, kaip jie geria gryną degtinę, jis visiškai tuo 
įsitikino. Storžieviški, atžarūs, triukšmingi ir ieškantys nemalonumų. 
Jie išsirinkdavo naktį, kai budėdavo tik vienas apsaugininkas. Baro sa- 
vininkas grasino prisegti iškabą, draudžiančią lankytis rusamas, bet, 
žinoma, jis to negalėjo padaryti. Lonis manė, kad jie — krovininio lai- 
vo, veikiausiai gabenančio grūdus iš Kanados, įgula. 

Jis paskambino kitam apsaugininkui, bet niekas neatsiliepė. Šiuo 
metu baro savininko nebuvo, ir visa atsakomybė gulė ant Lonio pečių. 
Rusai užsisakė dar degtinės. Lonis pagalvojo, gal ją atmiešti vandeniu, 
bet tie vyrukai kaipmat suprastų. Kai vienas pliaukštelėjo padavėjai per 
dailų pasturgaliuką, konfliktas įsiplieskė ir greitai tapo nebevaldomas. 
Vienišas apsaugininkas, vyras, niekada nevengdavęs pavartoti jėgos, 
riktelėjo netinkamai besielgiančiam rusui, tas kita kalba atsikirto ir tuo 

pat metu piktai atsistojo. Jis pašėlusiai smogė kumščiu, tačiau nepatai- 
kė, paskui dar kartą ir tiksliai. Šutvė patriotiškai nusiteikusių baikerių 
suskato per salę svaidyti alaus butelius į rusus, o tie visi šoko veikti. 

— O mėšlas! — nusikeikė Lonis ir jau ketino sprukti pro virtuvę, 
bet panašių dalykų matydavo ir anksčiau, daug sykių. 

Baras turėjo labai prastą reputaciją, ir tai buvo viena iš priežasčių, 
kodėl Loniui taip gerai mokėdavo, ir dargi grynaisiais. 

Buvo partrenkta dar viena padavėja, ir jis nėrė už prekystalio jai 
padėti. Visuotinės muštynės įsisiautėjo, ir kai Lonis lenkėsi ją pakelti, 
jam į pakaušį trenkė kažkokiu buku daiktu. Praradęs sąmonę jis nu- 
krito, o iš žaizdos plūstelėjo kraujas, sunkdamasis į ilgus žilus, arklio 
uodega surištus plaukus. Šešiasdešimt šešerių Lonis buvo per senas 
net stebėti tokias triukšmingas muštynes. 

Dvi dienas jis išgulėjo be sąmonės Džuno ligoninėje. Nenorom at- 
vykęs baro savininkas prisipažino neturįs jokių to žmogaus popierių. 
Žino tik vardą ir pavardę — Lonis Klarkas. Detektyvas slankiojo aplin- 
kui, ir kai paaiškėjo, kad žmogus gali taip ir neatsibusti, buvo sukurp- 
tas planas. Baro savininkas policijai pasakė, kokį nakvynnamį Lonis 
vadino savo namais, ir farai įsilaužė į jo kambarį. Išskyrus beveik jokio 
turto, jie rado trisdešimt kilų kokaino, tvarkingai įvynioto į foliją ir tar- 
tum nepaliesto. Po čiužiniu taip pat aptiko mažą plastikinę įmautę su 
užtrauktuku. Viduje buvo apie 2000 dolerių grynaisiais; Aliaskos vai- 
ruotojo pažymėjimas, — kaip paaiškėjo, suklastotas, — išduotas Hario 
Mendozos vardu; pasas, irgi suklastotas, Alberto Džonsono vardu; dar 
vienas suklastotas pasas Čarlzo Nolando vardu; pavogtas Viskonsino 
vairuotojo pažymėjimas, išduotas Vilsonui Steglicui, jau nebegaliojan- 
tis; ir pageltęs demobilizacijos iš karinio jūrų laivyno išrašas, išduotas 
tokiam Ensiliui F. Habardui, datuotas 1955 metų gegužę. Įmautės tu- 
rinys buvo visas pasaulietiškasis Lonio turtas, žinoma, neskaičiuojant 
kokaino, kurio vertė gatvėse siekė apytikriai 1,5 milijono dolerių. 

Policija užtruko kelias dienas tikrindama dokumentus ir panašiai, 
o per tą laiką Lonis atsibudo ir jau jautėsi geriau. Farai nusprendė dėl 
kokaino jo neliesti, kol tiek pasveiks, kad galės būti išrašytas iš ligoni- 
nės, tik prie palatos durų pastatė pareigūną civiliniais drabužiais. Ka- 
dangi vienintelės teisėtos pavardės jo arsenale atrodė esančios Ensilio 


362 


F. Habardo ir Vilsono Steglico, jie jas įvedė į nacionalinę kriminalinę 
kompiuterių sistemą, norėdami pasižiūrėti, kas — jeigu išvis — galėtų 
išaiškėti. Detektyvas pradėjo su Loniu šnekučiuotis, užeidavo ir atneš- 
davo pieno kokteilių, bet apie kvaišalus visai neužsiminė. Po kelių ap- 
silankymų detektyvas pasakė, kad jiems apie žmogų, vardu ir pavarde 
Lonis Klarkas, nesiseka rasti jokių duomenų. Gimimo vieta ir data, so- 
cialinio draudimo numeris, gyvenamoji valstija? Bent kas nors, Loni? 

Visą gyvenimą sprukęs ir slapstęsis, Lonis tapo įtarus ir nebe 
toks kalbus. 

Detektyvas paklausė: 

— Kada nors pažinojote tokį Harį Mendozą? 

— Galbūt, — atsakė Lonis. 

O, tikrai? Iš kur ir kada? Kaip? Kokiomis aplinkybėmis? Nieko. 

O kaip dėl Alberto Džonsono ar Čarlzo Nolando? Lonis pasakė 
galbūt kadaise seniai pažinojęs tuos žmones, bet nesąs tikras. Atseit 
jo atmintis miglota — tai praskaidrėja, tai vėl išblanksta. Juk vis dėlto 
skilęs kiaušas ir sutrenktos smegenys, tad, na, negalįs daug prisiminti, 
kas buvo prieš muštynes. Kodėl visi tie klausimai? 

Tuo metu Lonis jau žinojo, kad policija buvo patekusi į jo kambarį, 
bet nebuvo tikras, ar rado kokainą. Didelė tikimybė, kad žmogus, ku- 
riam priklausė kvaišalai, netrukus po muštynių nuėjo į nakvynnamį ir 
pats juos pasiėmė. Lonis kvaišalais neprekiavo, tik darė draugui paslau- 
gą, už kurią jam turėjo būti gražiai užmokėta. Taigi klausimas buvo toks: 
ar farai surado kokainą. Jeigu taip, tai Lonio laukia rimti nemalonumai. 
Kuo mažiau jis pasakys, tuo geriau. Kaip prieš dešimtmečius išmoko, 
kai farai pradeda uždavinėti sunkius klausimus, viską neik, neik, neik. 


Džeikas sėdėjo prie savo rašomojo stalo, kai vidaus telefonu pa- 
skambino Porša ir pranešė: 

— Tai Čakas Marėjus. 

Marėjus vadovavo firmai K. A. pakraštyje, o jo specializacija buvo 
dingusių asmenų vietos nustatymas tiek šalies, tiek tarptautiniu mas- 
tu. Iki šiol iš Seto Habardo palikimo firmai sumokėta 62 000 dolerių, 
kad surastų seniai pražuvusį brolį, ir kol kas ji neturėjo beveik nieko, 

ką už tuos pinigus galėtų pasiūlyti. Rezultatai buvo anaiptol neįspū- 
dingi, nors išrašomos sąskaitos konkuravo su tomis, kokias pateiktų 
bet kuri didmiesčio teisės firma. 

Marėjus, visada skeptiškas, pradėjo atsargiai: 

— Mes šį tą sužinojome apie Ensilį Habardą, bet pernelyg nesu- 
sijaudinkite. 

Jis perpasakojo faktus, kokius žinojo — apie Lonio vardą, baro 
muštynes Džune, skilusį kiaušą, daugybę kokaino ir suklastotus po- 
pierius. 

— Jis šešiasdešimt šešerių ir prekiauja kvaišalais? — nustebo 
Džeikas. 

— Kvaišalų prekeiviams nėra nustatyto pensinio amžiaus. 

— Dėkui. 

— Šiaip ar taip, — tęsė Marėjus, — tas vyrukas gana gudrus ir dėl 
nieko neprisipažįsta. 

— Ar sunkiai sužalotas? 

— Ligoninėje gulėjo savaitę. Iš ten keliaus į areštinę, tad jo dakta- 
rai neskuba. Vis dėlto skilęs kiaušas ir lieka skilusiu kiaušu. 

— Jeigu taip sakote. 

— Vietiniams ten smalsu dėl demobilizacijos iš karinio jūrų laivy- 
no popieriaus. Atrodo, yra autentiškas, o iš tikrųjų neįsikomponuoja. 
Suklastoti vairuotojo pažymėjimas ir pasas galėtų padėti keisti vietas, 
bet trisdešimties metų senumo demobilizacijos lapas? Kodėl tokiam 
nusikaltėliui jo reikėtų? Žinoma, jis galėtų būti pavogtas. 

— Taigi mes grįžtame prie to paties seno klausimo, — pasakė 
Džeikas. — Kaip mes jį verifikuosime, jeigu surasime? 

— Būtent. 

Nebuvo jokių Ensilio Habardo nuotraukų, kurios galėtų padėti. 
Seto Habardo sieninės spintos dėžėje jie rado kelias dešimtis šeimos 
fotografijų, daugiausia Ramonos, Heršelio ir pirmos Seto žmonos. Ne- 
buvo nė vienos iš Seto vaikystės, nė vienintelės jo tėvų ar jaunesniojo 
brolio fotografijos. Kai kurie mokyklos dokumentai padėjo atsekti En- 
silį iki devintos klasės, ir jo grūdėtas šypsantis veidas matėsi grupinė- 
je fotografijoje, padarytoje 1934-aisiais Palmairos žemesniųjų klasių 
vidurinėje mokykloje. Ta fotografija buvo padidinta — kartu ir su ke- 

liomis Seto, jau suaugusiojo. Kadangi Ensilio Fordo apygardoje niekas 
nematė penkiasdešimt metų, nebuvo nė vieno žmogaus, kuris galėtų 
pareikšti nuomonę, vaikystėje jis buvo panašus į savo vyresnįjį brolį ar 
atrodė visiškai skirtingai. 

— Ar pasiuntėte ką nors į Džuną? — paklausė Džeikas. 

— Ne, dar ne. Dusyk kalbėjausi su tenykšte policija. Per parą ten 
galiu turėti savo žmogų. 

— Ką jis veiks, kai ten nuvyks? Jeigu Lonis nesikalba su vieti- 
niais, kodėl turėtų kalbėtis su visiškai nepažįstamu? 

— Abejoju, ar jis kalbėtųsi. 

— Leiskite man pagalvoti. 

Džeikas padėjo ragelį ir valandą mąstė vien tik apie tai. Per mė- 
nesį pirmas siūlas, ir dargi labai silpnas. Teismas prasidės po keturių 
dienų, ir jis niekaip nesuskubtų nuvykti į Aliaską patikrinti žmogaus, 
kuris nenori būti atpažintas, tapatybės; iš tikrųjų tokio, kuris, matyt, 
trisdešimt pastarųjų metų tapatybes keitė. 

Jis nulipo apačion ir konferencijų salėje susirado Lusjeną, įnikusį 
į kartotekos korteles su didžiosiomis raidėmis įrašytomis prisiekusių- 
jų pavardėmis. Kortelės buvo tvarkingai išdėliotos pagal abėcėlę, visos 
devyniasdešimt septynios. Be to, reitinguotos pagal skalę nuo liki 10. 
Pavardės, pažymėtos 10, buvo patraukliausios. Daug jų liko dar nerei- 
tinguotų, nes apie prisiekusiuosius nieko nebuvo žinoma. 

Džeikas perpasakojo pokalbį su Čaku Marėjumi. Pirma Lusjeno 
reakcija buvo tokia: 

— Teisėjui Etliui nieko nesakom, bent kol kas. Žinau, ką tu mąs- 
tai — jeigu Ensilis gyvas ir mes galbūt žinome, kur jis yra, prašyki- 
me bylos nagrinėjimo datą nukelti vėliau ir šitaip laimėsime laiko. Tai 
prasta mintis, Džeikai. 

— Aš apie tai nemąsčiau. 

— Didelė tikimybė, kad senis bus įkištas į kalėjimą iki gyvos gal- 
vos. Net jeigu jis ir norėtų, teisme pasirodyti negalėtų. 

— Ne, Lusjenai, esu labiau susirūpinęs dėl verifikacijos. Nėra 
kaip to padaryti, jeigu nenuvyksime su juo pasikalbėti. Turėk omenyje, 
jam čia pakibę nemažai pinigų. Galimas daiktas, jis bus labiau linkęs 
bendradarbiauti, nei mes manome. 

Lusjenas giliai atsiduso ir leidosi žingsniuoti aplink stalą. Porša 
pernelyg neprityrusi, be to, jauna juodaodė, ne iš tokių, kurios mokėtų 
išgauti paslaptis iš baltojo senio, bėgančio nuo kažko ar nuo visko. Taigi 
lieka tik jis, vienintelis kitas firmos narys. Nuėjęs prie durų, jis metė: 

— Vyksiu aš. Surink man visą informaciją, kokią tik gali. 

— Tikrai, Lusjenai? 

Lusjenas nieko neatsakė — tik uždarė už savęs paradines duris. 
Vienintelė Džeiko mintis buvo tokia: „Viliuosi, jis įstengs išlikti blaivus.“ 


Ketvirtadienį į pavakarę trumpam vizitui užsuko Ozis. Haris 
Reksas ir Porša buvo jų vadavietėje, įnikę į prisiekusiųjų pavardes ir 
adresus. Džeikas viršuje, prie savo rašomojo stalo telefonu gaišo laiką, 
bandydamas susekti dar kelis iš keturiasdešimt penkių Veido Lanyro 
naujų liudytojų. Kol kas šis uždavinys varė į neviltį. 

— Norite alaus? — šerifo paklausė Haris Reksas. 

Čia pat po ranka stovėjo skardinėlė „Bud Light“. 

— Esu tarnyboje ir gerti negaliu, — atsakė Ozis. — Tikiuosi, ne- 
vairuojate. Būtų nemalonu matyti jus sulaikytą už tai, kad prie vairo 
sėdėjote apsvaigęs. 

— Aš paprasčiausiai Džeiko paprašysiu, kad atidėliotų mano bylą 
iki begalybės. Turite bent kokių pavardžių? 

Ozis jam padavė popieriaus lapą. 

— Keletą, — pasakė. — Tas vyrukas Oskaras Pelcas, apie kurį va- 
kar kalbėjomės, iš Vilidžo ežero pakrantės, na, jis lankosi toje pačioje 
bažnyčioje kaip ir Rostonų šeima. 

Porša paėmė kortelę su juodu žymekliu skersai pabrėžtu užrašu 
„OSKARAS PELCAS“. 

— Aš laikyčiausi atokiau nuo jo, — patarė Ozis. 

Pasižiūrėjęs į savo užrašus, Haris Reksas pasakė: 

— Šiaip ar taip, mes jį turėjome pažymėtą penkiais, kaip nelabai 
patrauklų. 

— Ponas Raimondas Grifisas, gyvenantis šiek tiek toliau į pietus 
nuo Parkerio kaimo parduotuvės. Ką apie jį turite? 

Paėmusi kitą kortelę, Porša perskaitė: 

— Baltasis, amžius — keturiasdešimt penkeri, dirba pas tvorų 
rangovą. 

Haris Reksas pridūrė: 

— Išsiskyręs, vedęs antrą kartą, tėvas maždaug prieš penkerius 
metus žuvo per automobilių avariją. 

— Laikykitės nuo jo toliau, — vėl perspėjo Ozis. — Pasak vieno 
mano šaltinio, jo brolis prieš trejus metus, kai vyko Heilio procesas, 
buvo susijęs su kukluksklanu. Nemanau, kad brolis kada nors jiems 
priklausė, bet buvo šiek tiek per artimas. Iš pažiūros jie galbūt ir tiktų, 
bet galėtų pasirodyti nemaloni pora. 

— Aš jį pažymėjau keturiais, — pasakė Haris Reksas. — Maniau, 
jūs pasidomėsite visais juodaisiais. 

— Tuščia laiko gaišatis. Šiame teismo procese visi juodieji auto- 
matiškai gauna dešimtuką. 

— Kiek jų yra sąraše, Porša? 

— Iš devyniasdešimt septynių — dvidešimt vienas. 

— Mes juos paimsime. 

— Kur Lusjenas? — paklausė Ozis. 

— Džeikas jį išsiuntė. Kaip dėl Pernelo Filipso? Manėte, kad jau- 
nesnysis Mosas galėtų jį pažinoti. 

— Jis — jaunesniojo Moso žmonos trečios eilės pusbrolis, bet jie 
stengiasi vengti šeimos susibūrimų. Užkampio baptistai. Iš manęs jis 
negautų labai daug taškų. 

— Porša? 

— Duokim jam tris, — autoritetingai atsakė ji, kaip veteranė 
konsultantė prisiekusiųjų klausimu. 

— Čia ir problema dėl šio prakeikto kontingento, — pabėdojo 
Haris Reksas. — Pernelyg daug trejetukų ir ketvertukų, nepakanka- 
mai aštuonetukų ir devynetukų. Mus sutriuškins. 

— Kur Džeikas? — paklausė Ozis. 

— Viršuje, vargsta prie telefono. 


Lusjenas nuvažiavo į Memfį, paskui išskrido į Čikagą, o iš ten per 
visą naktį skrido į Sietlą. Reiso metu gėrė, bet užmigo dar nepadau- 

ginęs. Prastūmė šešias valandas Sietlo oro uoste, paskui sėdo į „Alas- 
ka Air“ dviejų valandų reisą Džuno link. Įsiregistravo miesto centro 
viešbutyje, paskambino Džeikui, tris valandas miegojo, nusiprausė po 
dušu, net nusiskuto ir apsirengė senu juodu kostiumu, dešimtmetį ne- 
nešiotu. Su baltais marškiniais ir turkiško rašto kaklaraiščiu visai ga- 
lėjo būti palaikytas advokatu, o jis kaip tik to ir siekė. Nešinas rankoje 
aplamdytu lagaminėliu patraukė į ligoninę. Dvidešimt dvi valandos po 
to, kai paliko Klantoną, pasisveikino su detektyvu ir prie kavos susipa- 
žino su naujausiomis žiniomis apie padėtį. 

O jos mažai ką atskleidė. Nuo infekcijos Lonio smegenys burko, 
ir jis nebuvo nusiteikęs kalbėti. Daktarai reikalavo ramybės, ir detek- 
tyvas tądien su juo dar nesišnekėjo. Jis Lusjenui parodė suklastotus 
popierius, rastus nakvynnamyje, kartu su demobilizacijos iš karinio 
jūrų laivyno lapu. Lusjenas detektyvui parodė dvi išdidintas Seto Ha- 
bardo fotografijas. Galbūt esama kažkokio neaiškaus panašumo, o gal 
ir ne. Sunku pasakyti. Detektyvas paskambino baro savininkui ir jo 
primygtinai paprašė ateiti į ligoninę. Kadangi gerai pažįsta Lonį, galė- 
tų žvilgtelėti į fotografijas. Šis taip ir padarė, bet nieko neįžvelgė. 

Baro savininkui išėjus ir mažai likus ką kita veikti, Lusjenas de- 
tektyvui paaiškino savo apsilankymo tikslą. Šešis mėnesius jie ieško 
Ensilio, bet šio pėdsakai ataušę. Brolis — iš tų nuotraukų — jam testa- 
mentu paliko šiek tiek pinigų. Ne itin daug, tačiau tikrai pakankamai, 
kad Lusjenas pernakt atlėktų iš Misisipės į Aliaską. 

Detektyvą mažai domino taip toli vykstantis bylinėjimasis. Jam 
labiau rūpėjo kokainas. Ne, jis netiki, kad Lonis Klarkas — kvaišalų 
prekeivis. Jie ketina netrukus smogti sindikatui Vankuveryje ir turi 
kelis informatorius. Pasak gandų, Lonis paprasčiausiai už atlygį kvai- 
šalus slėpė. Žinoma, jam teks kažkiek atsėdėti už grotų, bet laikas bus 
skaičiuojamas mėnesiais, ne metais. Ir ne, jam nieku gyvu nebus leista 
parkeliauti į Misisipę, jeigu iš tikrųjų yra Ensilis Habardas. 

Detektyvui išėjus, Lusjenas šmižinėjo po ligoninę, norėdamas su- 
sipažinti su koridorių, flygelių ir tarpinių aukštų labirintu. Trečiame 
aukšte jisai surado Lonio palatą ir pamatė netoliese stovintį ir žurnalą 
sklaidantį vyriškį, kuris, matyt, stengėsi neužmigti. Lusjenas spėjo, 
kad tai policininkas. 

Sutemus jis grįžo į viešbutį, paskambino Džeikui pranešti nau- 
jausių žinių, o paskui nuėjo į barą. 


Jau penktą ar šeštą parą jis judėjo šioje drėgnoje, tamsioje palatoje 
su niekada neatsidarančiais ir kažkaip visai neįleidžiančiais dienos švie- 
sos langais. Seselės tai ateidavo, tai išeidavo, kartais tyliai pasibelsdavo į 
duris, prieš šias atidarydamos, o kitais kartais išdygdavo prie jo lovos be 
garso, kuris iš anksto perspėtų. Į abi jo rankas buvo įstatyti vamzdeliai, 
o virš galvos žybsėjo monitoriai. Jam pasakė, kad nenumirs, bet po šešių 
dienų ir naktų faktiškai be maisto, bet su gausybe medikamentų ir per- 
nelyg daug daktarų bei seselių, jis būtų ne prieš, jei sąmonė ilgiau liktų 
aptemusi. Galva tvinkčiojo skausmu, o strėnas dilgčiojo nuo judėjimo 
stokos, ir kartais jam norėjosi nusiplėšti visus vamzdelius bei laidus ir 
mauti iš palatos. Skaitmeniniame laikrodyje švytėjo 22:10. 

Ar jis galėtų pasišalinti? Ar jam leistų išeiti iš ligoninės? O gal 
čia pat už palatos durų tyko žaliūkai jo išsivesti? Niekas nenorėjo jam 
pasakyti. Kelis kartus jis draugiškesnių seselių klausė, gal kas nors lau- 
kia, bet visi atsakymai būdavo neaiškūs. Daug kas buvo neaišku. Kar- 
tais televizoriaus ekranas būdavo ryškus, o paskui išskysdavo. Ausyse 
visąlaik skambėjo, ir dėl to jis burbėdavo. Daktarai tai neigė. Seselės 
jam tik duodavo dar vieną tabletę. Visomis nakties valandomis šmėž- 
uodavo šešėliai, į jo palatą įsėlindavo stebėtojai. Galbūt tai būdavo stu- 
dentai, prižiūrintys tikrus pacientus; galbūt — tiktai neegzistuojantys 
tikrovėje šešėliai. Loniui dažnai keisdavo medikamentus ir žiūrėdavo, 
kaip jis reaguos. Pabandykite nuo skausmo šitą. O tą — nuo regos su- 
trikimo. Štai šis — kad nesirodytų šešėlių. Šitas — kraujui skystinti. 
O tas — antibiotikas. Dešimčių dešimtys tablečių ir dienos, ir nakties 
valandomis. 

Jis vėl užsnūdo, o kai atsibudo, rodė 22:17. Palatoje tamsu, nors 
į akį durk, vienintelė šviesa — raudonas gaisas, metamas monitoriaus 
virš galvos, bet šio jis nematė. 

Durys tyliai prasivėrė, tačiau iš tamsaus koridoriaus neįsismelkė 
jokia šviesa. Tai buvo ne seselė. Vyras, pašalietis, atėjo tiesiai prie jo 
lovos: žili ilgi plaukai, juodi marškiniai — niekada anksčiau nematytas 

senis. Akys primerktos ir nuožmios, o kai jis prisilenkė dar arčiau, vis- 
kio tvaikas kone bloškė Loniui į veidą. 

Vyras prašneko: 

— Ensili, kas nutiko Silvesteriui Rindsui? 

Širdis Loniui apmirė. Su siaubu jis spoksojo į nepažįstamąjį. Tas 
švelniai uždėjo jam ant peties plaštaką. Viskio tvaikas dar sustiprėjo. 
Žmogus pakartojo: 

— Ensili, kas nutiko Silvesteriui Rindsui? 

Lonis pabandė kalbėti, bet žodžiai nėjo iš burnos. Jis sumirksėjo, 
stengdamasis iš naujo sufokusuoti akis, nors ir taip matė gan aiškiai. 
Žodžiai irgi buvo aiškūs, o dėl akcento negalėjai apsirikti. Nepažįsta- 
masis — iš Giliųjų Pietų. 

— Ką? — teįstengė sušnabždėti, kone žioptelėti Lonis. 

— Kas nutiko Silvesteriui Rindsui? — vėl pakartojo nepažįsta- 
masis, ojo akys it lazeriai žioravo žemyn į Lonį. 

Lovos galvūgalio atramoje buvo mygtukas seselei iškviesti. Lonis 
skubiai jį nuspaudė. Nepažįstamasis atsitraukė, vėl virto šešėliu, pas- 
kui išnyko iš palatos. 

Pagaliau atbėgo seselė — viena iš jo mažiausiai mėgstamų, kuri 
pykdavo, kai ją vargindavo. Lonis norėjo kalbėti, papasakoti apie paša- 
lietį, bet ji nebuvo klausytoja. Tik pasiteiravo, ko jam reikia. Jis pasa- 
kė, kad neima miegas. Seselė pažadėjo — kaip ir visada — ateiti vėliau 
pasižiūrėti. 

Išsigandęs jis gulėjo patamsy. Ar išsigando todėl, kad buvo pava- 
dintas savo tikruoju vardu? Kad praeitis jį pasivijo? Arba išsigando, 
nes nebuvo tikras, ar iš tikrųjų nepažįstamąjį matė ir girdėjo? Nejau 
galop netenkąs proto? Gal smegenys taip ir liks sužalotos? 

Lonis blausėsi, tai nuplaukdavo į juodumą, tai sugrįždavo, tik vie- 
ną kitą akimirką numigdavo, paskui vėl mąstė apie Silvesterį. 

Šeštadienio rytą penkios minutės po septintos Džeikas įžengė 
į „Kavos barą“, ir kaip visada pokalbiai kelias sekundes pritilo, kol 

jis susirado vietą atsisėsti ir apsimainė viena kita kandžia replika su 
kitais. Teismas turėjo prasidėti po dviejų dienų ir, pasak Delos, anks- 
tyvo ryt-mečio pašnekesiuose vyravo gandai ir begalinės nuomonės 
apie bylą. Kasryt Džeikui įžengus, tema akimirksniu pasikeisdavo, 
o kai tik jis išeidavo, lyg kas nors spragteldavo jungiklį — į pirmą 
planą ir dėmesio centrą iškildavo Seto testamentas. Nors jos klientai 
visi buvo baltieji, jie atrodė pasidaliję į kelias stovyklas. Vieni reiškė 
tvirtą nuomonę, kad sveiko proto žmogus turėtų galėti atiduoti nuo- 
savybę kam tinkamas, neatsižvelgdamas į savo šeimą. Kiti įrodinėjo, 
kad jis nebuvo sveiko proto. Savo dalį iš pavyduolių atsiėmė ir Letė. 
Buvo plačiai tikima, kad ji — paleistuvė, kuri pasinaudojo vargšu se- 
nuku Setu. 

Bent kartą per savaitę Džeikas užsukdavo, kai kavinė būdavo 
tuščia, ir iš Delos išklausydavo tikrąsias paskalas. Ypač įdomumą kėlė 
vienas nuolatinis klientas, toks Tagas Vaitherstas, valstijos mėsos ins- 
pektorius. Jo brolis figūravo prisiekusiųjų sąraše, nors Dela buvo tikra, 
kad Tagas apie tai niekada neužsiminė. Vyras buvo ne itin kalbus, vis 
dėlto per vieną pokalbį palaikė Kerį Halą, kai šis pareiškė, kad niekieno 
reikalas, kaip Setas Habardas pasitvarkė su savo palikimu. Halas buvo 
liūdnai pagarsėjęs kaip subankrutavęs bei prasiskolinęs, ir visi žinojo, 
kad jo palikimas būtų katastrofa, bet tai nuleista negirdom be komen- 
tarų. Šiaip ar taip, Dela manė, kad Tagas Vaitherstas Džeikui būtų visai 
tinkamas, bet kas žino dėl jo brolio? 

Šiame bylos etape Džeikui žūtbūt reikėjo bent kokios informaci- 
jos apie parinktuosius devyniasdešimt septynis. 

Jis sėdėjo prie staliuko su pora fermerių ir laukė savo įprastos 
kukurūzinės košės su skrebučiu. Pokalbyje vyravo ešerių žūklės tema, 
tad Džeikas mažai ką turėjo nuo savęs pridurti. Bent trejus pastaruo- 
sius metus tam tikruose sluoksniuose šėlo debatai: mažėja ar didėja 
didžiažiočių ešerių populiacija Čatulos ežere. Nuomonės buvo reiškia- 
mos tvirtai ir garsiai, tad kompromisui vietos, regis, neliko. Žinovų 
netrūko. Vos tik viešoji nuomonė pakrypdavo nykstančios populiaci- 
jos naudai, kas nors tėkšdavo laimikį, ir debatai įsiplieksdavo iš naujo. 
Džeikui ta tema nusibodo, bet dabar vis tiek ja buvo patenkintas, nes 
padėjo nukreipti dėmesį nuo Habardo bylos. 

Jam bevalgant, Endis Feras paklausė: 

— Sakyk, Džeikai, ar teismas tikrai prasidės pirmadienį? 

— Taip. 

— Taigi jokių šansų, kad bus atidėtas ar kažkas panašiai? 

— Nematau jokio šanso. Numatomi prisiekusieji į žiuri ten susi- 
rinks devintą, ir netrukus po to turėtume pradėti. Ateisite? 

— Ne, turiu dirbti. Tikitės minios? 

— Niekada negali žinoti. Civilinių bylų nagrinėjimas paprastai 
būna gana nuobodus. Galbūt iš pradžių dalyvaus kiek nors žiūrovų, 
bet, spėju, jie greitai dings. 

Pripildama jam kavos Dela įsiterpė: 

— Salė bus sausakimša, ir tu tai žinai. Neturėjome nieko įdomes- 
nio nuo pat Heilio teismo. 

— O, apie tą aš pamiršau, — pasakė Džeikas ir susilaukė kelių 
juokelių. 

Bilis Vestas pasakė girdėjęs, kad FTB ką tik surengė reidą dviejuo- 
se valstijos kontrolierių biuruose Polko apygardoje, liūdnai pagarsė- 
jusioje savo korupcijos lygiu, ir tai įžiebė beveik visų, išskyrus Džeiką 
ir Delą, smerkiamus komentarus. Tai taip pat pakeitė temą, ir dėl to 
Džeikas buvo patenkintas. Šiuo metu, turėdamas prieš akis ilgą savait- 
galį kontoroje, jis tik troško pusryčių. 


Porša atvyko apie devintą ryto, ir jie drauge balkone atsigėrė ka- 
vos, kol aplinkui miestas buvo beatgyjantis. Ji pasakė anksti papus- 
ryčiavusi su Lete. Ši nervinasi, net silpsta, ir labai baiminasi teismo. 
Letė išseko nuo įtampos gyventi namuose, pilnuose giminių, ir nuo 
pastangų susirasti nepilnos dienos darbą, taip pat mėgindama pamirš- 
ti faktą, kad jos vyras areštinėje už dviejų vaikinų nužudymą. O dar 
laukiančios skyrybos ir nemalonus ginčas dėl testamento. Todėl sup- 
rantama, kodėl Letės nervai visai pakriko. 

Porša prisipažino irgi esanti išsekusi. Ji dirbo ilgas valandas kon- 
toroje ir mažai miegojo. Džeikas atjautė, bet tik iš dalies. Bylinėjimasis 
dažnai reikalauja aštuoniolikos valandų per parą darbo ir dar savait- 
galių, o jeigu Porša rimtai nori tapti teisininke, jai reikia geros dozės 

įtampos. Per pastarąsias dvi savaites juodu vienas kitą vertė įsiminti 
visas devyniasdešimt septynias pavardes prisiekusiųjų sąraše. Jeigu 
Džeikas ištardavo „R“, Porša atsakydavo: „Šeši. Reidis, Reikstrou, Ri- 
sas, Railis, Robinsas ir Robardas.“ Jeigu Porša mesdavo „V“, Džeikas 
sureaguodavo: „Trys. Vampleris, Vaitherstas, Vitenas. Pirmyn at- 
gal — protinės pratybos kasdien šėldavo ištisai. 

Paprastai žiuri atranka Misisipės valstijoje būdavo vienos dienos 
vargas, daugiausia. Džeikas nuolatos žavėdavosi teismais kitose vals- 
tijose, kur žiuri atrinkti trukdavo dvi savaites ar mėnesį. Jis nepajėgė 
tokios sistemos įsivaizduoti; to nepajėgė ir Misisipės teisėjai. Jie labai 
rimtai žiūrėjo į tai, kad būtina atrinkti sąžiningą ir nešališką prisieku- 
siųjų sudėtį, tik tuščiai negaišdavo laiko. 

Sparta būdavo svarbiausia ir reikalaujama greitai apsispręsti. 
Abiejų šalių advokatai turėdavo nedaug laiko pagalvoti apie pavardes 
ar jas peržiūrėti per kokį trumpą išankstinį tyrimą. Jiems būtinai rei- 
kėjo jas žinoti. Džeikas buvo pasiryžęs žinoti apie visus iki vieno kan- 
didatus į žiuri: jų amžių, adresus, užsiėmimą, išsilavinimą, tikybą — 
tiek informacijos, kiek jiems pavyktų surinkti. 

Kai devyniasdešimt septynios pavardės buvo įsidėmėtos, Poršai 
pavesta užduotis imtis teismo rūmų archyvų. Valandų valandas ji per- 
žiūrinėjo nuosavybės aktų knygas ir žemės kadastrus, ieškodama tran- 
sakcijų per pastaruosius dešimt metų. Naršė teisme nagrinėtų bylų 
rejestrus, ieškodama ieškovų ir atsakovų, laimėtojų ir pralaimėtojų. Iš 
devyniasdešimt septynių šešiolika per pastaruosius dešimt metų išgy- 
veno skyrybas. Porša nelabai nutuokė, kaip tai galėtų atsiliepti bylos 
dėl testamento nagrinėjimo eigai, bet vis tiek rinko žinias. Vienas toks 
vyriškis, ponas Elis Reidis, buvo kėlęs keturis ieškinius ir visus juos 
pralaimėjo. Ji patikrino turto arešto knygas ir surado dešimtis ieškinių 
dėl nesumokėtų mokesčių, neapmokėtų pristatymų, neatsiskaitymo 
su subrangovais. Keli iš galimų jų prisiekusiųjų buvo įsiskolinę pinigų 
apygardai už nuosavybės mokesčius. Mokesčių inspekcijoje ji knaisio- 
josi po nuosavybės mokesčių kvitus ir suregistravo, kurie prisiekusieji 
turi kieno gamybos ir modelio transporto priemones. Nenuostabu: 
buvo daug pikapo tipo sunkvežimiukų. 

Darbas buvo nuobodus ir dažnai bukinantis protą, bet ji nelėtino 

tempo ir nemanė mesti. Dvi savaites tiesiog gyvenusi su tais žmonė- 
mis, ji buvo užtikrinta, kad juos pažįsta. 

Po kavos juodu nenorom sugrįžo prie darbo. Džeikas pradėjo 
ruošti metmenis savo įžanginei kalbai. Porša sugrįžo į konferencijų 
salę ir prie savo devyniasdešimt septynių naujų draugų. Dešimtą pa- 
galiau įkrypavo Haris Reksas su pilnu maišeliu bandelių sumuštinių 
su dešra, tiesiai iš Klodo. Vieną sumuštinį padavė Džeikui, mygdamas, 
kad paimtų, paskui slystelėjo per stalą voką. 

— Čekis iš draudimo kompanijos „Krašto gaisrai ir nuostoliai“, 
šutvė suktų avinų, tad iš jų niekada nebepirk kito poliso, supratai? 
Šimtas trisdešimt penki tūkstančiai baksų. Visiškai sureguliuota. Ir 
nė cento neperpumpuota advokato honorarams, tad tu man skolingas 
gerą puotą, bičiuli. 

— Dėkui. Kadangi tavo honorarai tokie nedideli, imkis darbo. 

— Aš tikrai pavargau nuo tos bylos, Džeikai. Pirmadienį tau pa- 
dėsiu atrinkti prisiekusiuosius, paskui mausiu iš ten. Turiu pralaimėti 
ir nuosavų bylų. 

— Sutinku. Tik būk ten atrankai. 

Džeikas žinojo, kad Haris Reksas iš tikrųjų mažai ką praleis iš 
vyksiančių teismo salėje liudytojų parodymų, paskui kas vakarą įsi- 
taisys apačioje, konferencijų salėje, ir stiprindamiesi pica bei sumuš- 
tiniais jie ginčysis, kas nepasisekė ir kas galėtų nutikti kitą dieną. Jis 
po laiko aptarinės kiekvieną Džeiko padarytą ėjimą; negailestinga kri- 
tika smarkiai plieks Veidą Lanyrą; koneveiks nepalankias teisėjo Etlio 
nutartis; kiekviename bylos nagrinėjimo posūkyje duos neprašytus 
patarimus; palaikys nuolatinę niūrią nuotaiką, kad bus prakišta nie- 
kaip nelaimėtina byla; ir kartais bus toks nepakenčiamas, kad Džeikui 
norėsis ką nors į jį sviesti. Bet Haris Reksas retai klysdavo. Jis išmanė 
teisę ir jos vingrybes. Skaitė žmones, kaip kiti skaitydavo žurnalus. 
Nekrisdamas į akis, jis stebėdavo prisiekusiuosius, kai šie stebėdavo 
Džeiką. Ir jo patarimai bus neįkainojami. 

Nepaisant gana aiškaus Seto Habardo įsakymo, kad joks kitas 
Fordo apygardos advokatas nesipelnytų iš jo palikimo, Džeikas buvo 
pasiryžęs rasti būdą, kaip nukreipti šiek tiek honorarų ir Hariui Rek- 
sui. Setas troško, kad paskutinę minutę jo ranka parašytas testamen- 

tas atlaikytų visus iššūkius, ir norėjo jis ar ne, Hario Rekso Vonerio 
vaidmuo šiose pastangose buvo labai svarbus. 

Prislopintai suskambo ant Džeiko rašomojo stalo telefonas, bet 
jis nekėlė ragelio. Haris Reksas paklausė: 

— Kodėl tu lioveisi atsiliepinėjęs į skambučius? Šią savaitę de- 
šimt kartų skambinau, ir niekas neatsiliepdavo. 

— Porša buvo teismo rūmuose. Aš dirbu. Lusjenas į telefono 
skambučius neatsiliepia. 

— Pagalvok apie visas automobilių avarijų, skyrybų ir vagysčių 
parduotuvėse bylas, kurias prarandi. Visos žmonių bėdos iš aplinkui 
velniškai stengiasi tave pasiekti. 

— Pasakyčiau, kad šiuo metu mes užsiėmę. 

— Iš Lusjeno jokios žinios? 

— Šįryt nieko, bet Aliaskoje juk tik šešta valanda. Abejoju, ar jis 
jau atsikėlęs ir kruta. 

— Veikiausiai jis tik dabar peikėjasi. Tu idiotas, Džeikai, kad iš- 
siuntei Lusjeną į ilgą kelionę. Velniai rautų, jis nusigeria pakeliui iš čia 
į namus. Išleisk jį į kelią, palik oro uostų laukiamuosiuose, viešbučių 
baruose, vardyk, kur nori, ir žmogus save pribaigs. 

— Jis tai pristabdo. Ketina ruoštis advokatūros egzaminui ir at- 
gauti teisę verstis praktika. 

— Pristabdyti tam senam ožiui reiškia liautis vidurnaktį. 

— Kada tu tapai toks švarus ir blaivus, Hari Reksai? Juk pusryčių 
gėrei šviesųjį budveisą? 

— Žinau, kaip sau nustatyti tempą. Esu profesionalas. O Lusje- 
nas — paprasčiausiai girtuoklis, tik tiek. 

— Tu tobulinsi tas instrukcijas dėl prisiekusiųjų ar visą rytą ap- 
kalbinėsi Lusjeną? 

Haris Reksas atsistojo ir leidosi drambloti iš kabineto. 

— Vėliau. Turi šalto šviesiojo budveiso? 

— Ne. 

Jam išėjus, Džeikas praskyrė voką ir ištyrinėjo draudimo kom- 
panijos čekį. Viena vertus, jam buvo liūdna, nes čekis reiškė jų pirmų 
namų pabaigą. Tikrai, daugiau nei prieš trejus metus šie išnyko lieps- 
nose, tačiau iškeltas draudimo kompanijai ieškinys jam ir Karlai teikė 

vilties, kad juos būtų galima atstatyti. Tai vis dar įmanoma, bet ma- 
žai tikėtina. Kita vertus, čekis reiškė pinigus banke; jų nors ir nedaug, 
tačiau išsimokėjus dvi hipotekas jiems dar liktų apie 40 000 dolerių. 
Nepasakysi, kad jais būtų galima laisvai švaistytis, bet vis tiek tai šiek 
tiek palengvintų sunkumus. 

Jis paskambino Karlai ir pasakė, kad nusimato kai ką atšvęsti. 
Susirask auklę, kad vakare pasėdėtų prie dukters. 


Per telefoną Lusjenas iš kalbos atrodė normalus, nors „normalus“ 
jam reiškė įprastą gergždžiantį balsą ir sunkias pastangas girtuoklio, 
mėginančio nubrauki nuo proto voratinklius. Jis pranešė, kad jų žmo- 
gus Lonis Klarkas praleido nemalonią naktį; infekcija neslūgsta; dakta- 
rai labiau susirūpinę nei vakar; o svarbiausia, jo neleidžia lankyti. 

— Ką ketini daryti? — paklausė Džeikas. 

— Kurį laiką slampinėti aplinkui, galbūt pakeliauti automobiliu. 
Ar kada nors esi čia buvęs, Džeikai? Gana įspūdinga: kalnai iš trijų pu- 
sių, o tiesiog prie pat durų — Ramusis. Miestas nedidelis ir ne toks jau 
gražus, bet, žmogau, kas per vaizdai. Man čia patinka. Manau, išsiruo- 
šiu ir patyrinėsiu apylinkes. 

— Manai, tai jis, Lusjenai? 

— Žinau mažiau nei tuomet, kai palikau Klantoną. Vis dar mįslė. 
Farams nerūpi, kas jis toks ir kas ten pas jus dedasi; jiems reikia su- 
traukyti kvaišalų tinklą. Man čia patinka, Džeikai. Galbūt kurį laiką 
pasiliksiu. Ko skubėti grįžti. Toje teismo salėje tau manęs nereikės. 

Džeikas tikrai su tuo sutiko, bet nutylėjo. 

Lusjenas kalbėjo toliau: 

— Vėsu ir jokios drėgmės. Įsivaizduoji, Džeikai, vietą, kur visai 
nedrėgna? Man čia patinka. Nenuleisiu akies nuo Lonio ir šnektelsiu 
su juo, kai man leis. 

— Tu blaivus, Lusjenai? 

— Rytais dešimtą aš visada blaivus. Tik dešimtą vakaro patenku 
į bėdą. 

— Palaikykime ryšį. 

— Būtinai, Džeikai. Nesijaudink. 

Juodu paliko Haną pas Džeiko tėvus Keravėjuje ir valandą keliavo 
iki Oksfordo, kur pasivažinėjo po Senučiuko Misio studentų miestelį, 
pasinėrė į ano gyvenimo vaizdus ir prisiminimus. Buvo šilta, giedra pa- 
vasario diena, ir studentai lauke dykinėjo su šortais ir basi. Svaidė po 
„Giraitę“ frisbius, slapčia iš šaldytuvų nešiojosi alų ir gėrė į save saulę, 
lyg toji tuoj ketintų išnykti. Džeikas buvo trisdešimt penkerių, Kar- 
la — trisdešimt vienerių, ir koledžo laikai jiems atrodė tokie neseni, ir 
vis dėlto taip seniai praėję. Jie susipažino per vakarėlį, kai jis mokėsi 
Teisės fakultete, o Karla buvo antrakursė. Po dviejų savaičių neper- 
traukiamų susitikinėjimų jis pasipiršo ir ji atsakė „ne“. Bent ne dabar. 
Jos tėvams nepatiktų, jeigu parskubėtų namo mūvėdama sužadėtuvių 
žiedą. Tad jie metus gyveno kartu susižadėję, iki oficialiai tai įteisino. 

Pasivaikščiojimas po studentų miestelį visada išjudindavo nostalgi- 
jos bangą. Ir versdavo nepatikėti. Nejau jie iš tiesų perkopę trisdešimtį? 
Atrodė tartum dar prieš mėnesį abu buvo studentai. Džeikas vengė pra- 
eiti šalia Teisės fakulteto — tas košmaras buvo dar nepakankamai nuto- 
lęs. Temstant abu nuvažiavo į Oksfordo aikštę ir automobilį pastatė prie 
teismo rūmų. Valandą naršė knygyne, jo viršutinio aukšto balkone atsi- 
gėrė kavos, paskui nuėjo pavakarieniauti į „Centro kepsninę — bran- 
giausią restoraną aštuoniasdešimties mylių spinduliu. Galėdamas švais- 
tytis pinigais, Džeikas užsakė butelį bordo — už šešiasdešimt baksų. 

Grįždami, beveik vidurnaktį, pasuko savo įprastais lankstais ir iš 
lėto nuvažiavo pro Hokato namą. Kai kur jame degė šviesos. Didingas 
senas pastatas juos tartum kvietė. Įvažoje stovėjo Vilio Treinoro „Spit- 
fire“ su Tenesio numerių lentelėmis. Vis dar šiek tiek atsipalaidavęs 
nuo vyno, Džeikas pasiūlė: 

— Aplankykime Vilį. 

— Ne, Džeikai! Per vėlus metas, — užprotestavo Karla. 

— Baik. Viliui bus nė motais. 

Jis sustabdė sabą ir jau jungė atbulinę pavarą. 

— Džeikai, tai taip netaktiška. 

— Jei tai būtų kuris nors kitas — taip, bet tik ne Vilis. Be to, jis 
nori, kad mes šį namą nupirktume. 

Džeikas sustojo už spitfairo. 

— Kas, jeigu pas jį kompanija? 

— Dabar turės jos daugiau. Eime. 

Karla nenorom išlipo. Sekundę juodu stabtelėjo plytelėmis klota- 
me takutyje ir apžvelgė platų priekinį priebutį. Oras buvo pritvinkęs 
svaigių bijūnų ir irisų aromatų. Iš gėlių lysvių veržte veržėsi rausvos ir 
baltos azalijos. 

— Sakau, perkam, — tarė Džeikas. 

— Negalime sau to leisti, — atsakė Karla. 

— Ne, bet bankas gali. 

Juodu užkopė į priebutį, nuspaudė skambutį ir kažkur gilumoje 
išgirdo Bilį Holidėjų. Galiausiai Vilis, su džinsais ir tenisinukais, atėjo 
prie durų ir plačiai išsišiepęs jas atidarė. 

— Nagi, nagi, ar tik ne naujieji savininkai, — tarė. 

— Važiavome čia pat pro šalį ir panorome išgerti, — pasakė Džeikas. 

— Tikiuosi, mudu neįsibrauname, — šiek tiek sutrikusi teisinosi 
Karla. 

— Visai ne. Užeikite, užeikite, — mygo Vilis, pamodamas jiems 
vidun. 

Jie nuėjo į saloną, kur Vilis turėjo butelį baltojo vyno ledo kibirė- 
lyje. Butelis buvo beveik tuščias, tad jis skubiai pagriebė kitą ir atkimšo, 
tuo pat metu paaiškindamas, kad atvyko nušviesti teismo proceso. Nau- 
jausias drąsus jo sumanymas — leisti mėnesinį žurnalą, skirtą pietietiš- 
kai kultūrai, ir inauguraciniame numeryje turėtų būti nuodugnus pasa- 
kojimas apie Setą Habardą bei didžiulius pinigus, kuriuos jis paliko savo 
juodaodei namų tvarkytojai. Vilis apie tai anksčiau nebuvo minėjęs. 

Džeikas liko sužavėtas, kad susilauks šiokios tokios reklamos už 
Fordo apygardos ribų. Heilio teismas suteikė dozę šlovės, ir tai svaigino. 

— Kas bus viršelyje? — juokais paklausė jis. 

— Veikiausiai ne tu, — atsakė Vilis, paduodamas dvi sklidinai 
pripiltas taures. — Į sveikatą. 

Jie šiek tiek pasikalbėjo apie teismą, bet visiems trims galvoje 
buvo kas kita. Galiausiai Vilis pralaužė ledus: 

— Štai ką aš siūlau, — pasakė. — Šiąnakt sukertame dėl namo 
rankomis — tai bus žodinis susitarimas tarp mūsų trijų. 

— Žodiniai susitarimai dėl nekilnojamojo turto nebūtinai tesėti- 
"ni, — replikavo Džeikas. 

— Argijūs tiesiog neapkenčiate advokatų? — Karlos paklausė Vilis. 

— Daugelio jų. 

Vilis pasakė: 

— Jis bus tesėtinas, jeigu mes pasižadėsime tesėti. Sukertame 
šiąnakt rankomis dėl slapto sandėrio, paskui po teismo susirasime 
gerą advokatą, kuris sugebės parengti deramą sutartį. Jūs, žmonės, 
nueikite į banką ir paprašykite paskolos, įkeičiant nuosavybę, ir mes 
per devyniasdešimt dienų reikalą užbaigsime. 

Džeikas pažvelgė į Karlą, ji — į savo vyrą. Mirksnį abu nustėro, 
lyg ta mintis būtų visiškai nauja. O iš tikrųjų juodu kalbėdavosi apie 
Hokato namą, kol pavargdavo. 

— Kas, jeigu mus laikys netinkamais paimti hipotekos kredi- 
tą? — paklausė Karla. 

— Nejuokaukite. Bet kuris miesto bankas jums paskolins pinigų. 

— Abejoju, — atsakė Džeikas. — Jų yra keturi, o aš su dviem 
bylinėjausi. 

— Klausyk, ši vieta už du penkiasdešimt — kaip veltui, ir bankai 
tai žino. 

— Regis, buvo du dvidešimt penki, — pasakė Džeikas ir žvilgte- 
lėjo į Karlą. 

Vilis nugėrė gurkšnelį vyno ir patenkintas apsilaižė lūpas. 

— Ką gi, taip, — pripažino jis. — Buvo taip, bet trumpai, ir už 
tokią kainą tu nesugriebei kabliuko. Jei atvirai, namas vertas mažų 
mažiausia keturių šimtų tūkstančių dolerių. Memfyje... 

— Jau apie tai kalbėjomės, Vili. Čia ne Memfio centras. 

— Ne, ne centras, bet du penkiasdešimt — nuosaikesnė kaina. 
Taigi du penkiasdešimt. 

Džeikas atkirto: 

— Keistas būdas pardavinėti, Vili. Jeigu negauni savo kainos, ją 
vis keli? 

— Aš jos nekeliu, Džeikai, nebent pasitaikys koks nors daktaras. 
Du penkiasdešimt. Visai sąžininga. Ir jūs, žmonės, tai žinote. Nagi, su- 
kertame rankomis. 

Džeikas ir Karla minutėlę spoksojo vienas į kitą, paskui ji ištiesė 
ranką ir paspaudė Viliui plaštaką. 

— Šaunuolė mergaitė, — pagyrė Džeikas. 

Sandėris buvo sukirstas. 


Vienintelis garsas — silpnas monitoriaus ūžesys kažkur virš ir už 
jo galvos. Vienintelė šviesa — nuo skaičių, registruojančių jo gyvybi- 
nes funkcijas. Strėnas dilgčiojo, ir Lonis mėgino šiek tiek pakeisti pa- 
dėtį. Intraveninė lašelinė palaikė jo kraujyje grynus, bet stiprius vais- 
tus ir iš dalies neleido smelktis skausmui. Tai čia, tai kažkur kitur, tai 
čia, tai kažkur kitur, jisai sugrįždavo į realybę ir vėl nutoldavo, pabus- 
davo vos kelioms akimirkoms, paskui vėl atkrisdavo į nebūtį. Pametė 
dienų ir valandų skaičių. Jam išjungė televizorių ir atėmė nuotolinio 
valdymo pultelį. Medikamentai veikė taip stipriai, kad net rūpestin- 
giausios seselės visomis nakties valandomis nepajėgdavo jo pažadinti, 
nors ir stengdavosi. 

Atsibudęs jis jusdavo palatoje judėjimą — sanitarų, šeimininkių, 
daktarų, daugybės daktarų. Kartkartėmis nugirsdavo juos kalbantis 
tyliais rimtais balsais, ir Lonis jau nusprendė, kad miršta. Infekcija, 
kurios pavadinimo nepajėgė nei ištarti, nei įsiminti, dabar buvo valdo- 
ma, ir daktarai kovojo. Tai čia, tai kažkur kitur. 

Nepažįstamasis pasirodė be garso ir palietė apsauginį lovos turėklą. 

— Ensili, — tyliu, bet tvirtu balsu ištarė jis. — Jūs čia? 

Išgirdęs tariamą savo vardą, Lonis plačiai atsimerkė. Šalia stovė- 
jo kažkoks senis ilgais žilais plaukais ir juodais tenisinukais. Tas pats 
veidas, vėl jis čia. 

— Ensili, ar girdite mane? 

Lonio nekrustelėjo nė raumuo. 

— Jūsų vardas ne Lonis, mes žinome. Esate Ensilis. Ensilis Ha- 
bardas, Seto brolis. Ensili, kas nutiko Silvesteriui Rindsui? 

Nors ir pasibaisėjęs, Lonis liko sustingęs. Užuodė viskį, ir tą tvai- 
ką prisiminė iš praeitos nakties. 

— Kas nutiko Silvesteriui Rindsui? Tada buvote aštuonerių, En- 
sili. Kas nutiko Silvesteriui Rindsui? 

Lonis užsimerkė ir ėmė giliai alsuoti. Sekundę buvo atsijungęs, 
paskui trūktelėjo rankomis ir prasimerkė. Nepažįstamasis dingo. 
Jis iškvietė seselę. 


38 skyrius 


Prieš mirštant jo žmonai, teisėjas ir ponia Etli kadaise išgyveno 
aštuonerius metus nė karto nepraleisdami sekmadienio pamaldų Pir- 
mojoje presbiterionų bažnyčioje. Aštuonerius metus penkiasdešimt 
du sekmadienius iš eilės. Tą laikotarpį pertraukė gripo virusas. Paskui 
ji mirė, ir teisėjas šiek tiek atsipalaidavo, faktiškai kartą ar du per me- 
tus pamaldose nepasirodydavo. Bet ne rečiau. O bažnyčioje jis buvo to- 
kia žymi figūra, kad tikintieji visada pastebėdavo, kai nedalyvaudavo. 
Jo nebuvo ten ir sekmadienį, prieš prasidedant teismui, ir kai Džeikas 
tai sumojo, per pamokslą leido savo mintims nuklysti. Nejau seniokas 
susirgo? Jeigu taip, galbūt teismas bus atidėtas? Kaip galėtų tai pa- 
veikti jo strategiją? Dešimtys klausimų ir jokių atsakymų. 

Po bažnyčios Džeikas su savo moterimis sugrįžo į Hokato namą, 
kur užpakaliniame priebutyje Vilis rengė lyg ir vėlyvus pusryčius, lyg 
ir priešpiečius. Jis užsispyrė pakviesti į svečius naujuosius savinin- 
kus — tvirtino, kad nori susipažinti su Hana ir jai aprodyti namą. Ži- 
noma, viskas turi būti griežčiausia paslaptis. Džeikas su Karla labiau 
būtų norėję dukterį kol kas neįtraukti į tą reikalą, bet sunkiai pajėgė 
slopinti jaudulį. Hana pažadėjo saugoti šią gana svarbią paslaptį. Po 
ekskursijos, per kurią mergaitė nedrąsiai pabandė išsirinkti sau naują 
miegamąjį, jie įsitaisė priebutyje aplink lentinį kaimišką stalą ir vaiši- 
nosi prancūziškais skrebučiais ir plakta kiaušiniene. 

Vilis pokalbį nuo namo nukreipė į teismą. Sklandžiai jis vėl tapo 
žurnalistu, zonduojančiu ir atsargiai mėginančiu tyrinėti jautrią me- 
džiagą. Dusyk Karla metė į Džeiką perspėjančius žvilgsnius, ir jis sup- 
rato, kas vyksta. Kai Vilis paklausė, ar jie galėtų tikėtis kokių nors įro- 
dymų, kad Setas Habardas turėjo su Lete Leng intymių ryšių, Džeikas 
mandagiai paaiškino negalintis į tą klausimą atsakyti. Pusryčiai tapo 
šiek tiek nepatogūs — Džeikas darėsi vis tylesnis, o jų šeimininkas 

vis plepėjo apie gandus, kurių vaikosi. Ar tiesa, kad Letė pasiūlė pi- 
nigus pasidalyti ir bylą sureguliuoti? Džeikas tvirtai atsakė negalintis 
komentuoti. Sklando tiek daug paskalų. Viliui neatlyžtant ir dar sykį 
pasidomėjus apie „intymumą“, Karla sudraudė: 

— Vili, prašau, juk tarp mūsų septynmetė. 

— Taip, atleiskite. 

Hana gaudė kiekvieną žodį. 

Po valandos Džeikas pasižiūrėjo į laikrodį ir pasakė turįs vykti 
į savo kontorą. Gali būti ilga popietė ir naktis. Vilis įpylė dar kavos, 
jie padėkojo ir padėjo savo servetėles ant stalo. Taktiškai atsisveikinti 
truko penkiolika minučių. Jiems nuvažiuojant, spoksodama pro užpa- 
kalinį langą į namą Hana pasakė: 

— Mūsų naujas namas man patinka. Kada galėsime įsikelti? 

— Greitai, aukseli, — atsakė Karla. 

— O kur gyvens ponas Vilis? 

— Ak, jis turi keletą namų, — ją nuramino Džeikas. — Dėl jo 
nesijaudink. 

— Jis toks malonus. 

— Taip, tikrai, — sutiko Karla. 


Lusjenas nusekė paskui detektyvą į palatą, kur kupinas lūkesčio 
sėdėjo Lonis su stotinga sesele it sargybiniu šalimais. Ji nesišypsojo 
ir dėl įsibrovėlio atrodė suirzusi. Vienas iš daktarų nenoriai nusileido 
prašymui užduoti keletą klausimų. Lonio būklė per naktį pasitaisė, jis 
jautėsi geriau, bet ligonį prižiūrinti komanda tebesistengė apsaugoti 
savo globojamąjį. Šiaip ar taip, teisininkų jie nemėgo. 

— Čia tas žmogus, apie kurį jums papasakojau, Loni, — be men- 
kiausios pastangos supažindinti kreipėsi detektyvas. 

Lusjenas su savuoju juodu kostiumu atsistojo prie Lonio lovos 
kojūgalio ir nutaisė nenuoširdžią šypseną. 

— Pone Klarkai, esu Lusjenas Vilbanksas ir dirbu vienam advoka- 
tui Klantone, Misisipės valstijoje, — prisistatė jis. 

Juk Lonis anksčiau matęs tą veidą, ar ne? Vidury nakties veidas 
tai pasirodydavo, tai išnykdavo kaip šmėkla. 

— Malonu, — pasakė Lonis, lyg tebebūtų apdujęs, nors jo protas 
dar niekada nebuvo toks aiškus, kaip prieš gaunant smūgį į kiaušą. 

— Mes įsivėlę į vieną bylinėjimąsi, — tęsė Lusjenas, — ir todėl 
būtina surasti žmogų, tokį Ensilį Habardą. Ponas Habardas gimė 1922 
metais, rugpjūčio pirmą, Fordo apygardoje, Misisipėje. Jo tėvas buvo 
Kleonas Habardas, motina — Sara Belė Habard. Jis turėjo brolį, Setą, 
penkeriais metais vyresnį. Mes visur ieškojome Ensilio Habardo, ir at- 
kreipėme dėmesį, kad esama tikimybės, jog jūs galėtume jį pažinoti 
arba galbūt judviejų keliai pastaraisiais metais buvo persikirtę. 

— Jūs atvykote net iš pačios Misisipės? — negalėjo patikėti Lonis. 

— Taip, bet nieko ypatinga. Mes ten irgi turime lėktuvų. Ir ieško- 
dami Ensilio išmaišėme visą žemyną. 

— Kas per bylinėjimasis? — paklausė Lonis su panieka, kokią 
daugelis žmonių suverčia ant neskanaus dalyko. 

— Gana sudėtingas reikalas. Maždaug prieš šešis mėnesius Setas 
Habardas staiga pasimirė ir paliko po savęs jovalą — daugybę verslo 
interesų ir ne itin planingą palikimą. Mūsų, kaip teisininkų, darbas — 
pabandyti surinkti šeimą, o tai Habardų atveju yra nemenka užduotis. 
Mes turime pagrindą manyti, kad jūs galėtumėte ką nors apie Ensilį 
Habardą žinoti. Ar tai tiesa? 

Lonis užsimerkė — per galvą nusirito skausmo banga. Vėl atsi- 
merkęs, pažvelgė į lubas ir tyliai ištarė: 

— Ta pavardė man nieko neprimena, apgailestauju. 

Lyg būtų arba to tikėjęsis, arba nenugirdęs, Lusjenas kalbėjo toliau: 

— Gal jums ateina į galvą kas nors iš praeities, kas būtų galėjęs 
pažinoti Ensilį Habardą ar užsiminti jo pavardę? Padėkite man, pone 
Klarkai. Pasistenkite prisiminti. Atrodo, jūs daug keliavote, tad paži- 
nojote nemažai žmonių įvairiose vietose. Žinau, jums skauda galvą ir 
visa kita, bet neskubėkite, tikrai gerai apie tai pagalvokite. 

Lonis pakartojo: 

— Ta pavardė man nieko neprimena. 

Seselė piktai sužioravo akimis į Lusjeną ir atrodė pasirengusi pul- 
ti. Jis tartum nematė jos čia esant. Atsargiai padėjo ant lovos kojūgalio 
aplamdytą odinį savo lagaminėlį, kad Lonis galėtų jį matyti. Turbūt 
viduje buvo kažkas svarbaus. Lusjenas paklausė: 

— Ar kada nors buvote Misisipėje, pone Klarkai? 

— Ne. 

— Tikrai? 

— Žinoma, tikrai. 

— Ką gi, ei, tai išties netikėta, nes mes manėme, kad jūs ten gi- 
męs. Sumokėjome krūvą pinigų kai kuriems brangiems tyrėjams, ban- 
dantiems susekti Ensilį Habardą. Kai iššoko jūsų pavardė, jie leidosi 
paskui jus ir surado kelis Lonius Klarkus. Vienas iš jų prieš šešiasde- 
šimt šešerius metus gimė Misisipėje. Jums šešiasdešimt šešeri, tiesa, 
pone Klarkai? 

Priblokštas ir dvejojantis Lonis spoksojo į jį. Pamažu patvirtino: 

— Taip. 

— Taigi kaip jūs susijęs su Ensiliu Habardu? 

Seselė įsiterpė: 

— Juk jis sakė, kad jo nepažįsta. 

Lusjenas jai bloškė: 

— O aš ne su jumis kalbu! Tai svarbus teisinis reikalas, stambi 
byla, su kuria susiję dešimtys advokatų, keli teismai ir krūva pinigų, ir 
jeigu man reiks, kad kištumėte į visa tai nosį, jums pasakysiu. O iki tol 
prašom prikąsti liežuvį. 

Tamsiai užraudusiais skruostais ji gaudė kvapą. 

Lonis kaip tik tos seselės nemėgo, tad jai pasakė: 

— Nekalbėkite už mane, gerai? Sugebu pats savimi pasirūpinti. 

Seselė, visiškai sugėdinta, žingsnį atsitraukė nuo lovos. Lusjenas 
ir Lonis, dabar abu savo paniekos seselei suvienyti, atsargiai žvelgė 
vienas į kitą. Lonis prašneko: 

— Turėsiu dar apie tai pernakt pagalvoti. Šiomis dienomis man 
atmintis tai sugrįžta, tai vėl nutolsta, be to, mane apkvaišino vaistais, 
suprantate? | 

— Mielai palauksiu, — sutiko Lusjenas. — Surasti Ensilį Habar- 
dą mums labai svarbu. — Jis išsitraukė iš kišenės vizitinę kortelę ir 
padavė Loniui. — Tai mano bosas, Džeikas Brigansas. Galite jam pa- 
skambinti ir pasitikrinti. Jis byloje svarbiausias advokatas. 

— Ojūs irgi advokatas? — paklausė Lonis. 

— Taip. Tik man išsibaigė vizitinės. Esu apsistojęs „Ledyno užei- 
goje“, Trečiojoje gatvėje. 

Pavakarę Heršelis Habardas atrakino savo tėvo namo duris ir 
įžengė vidun. Namas dabar buvo tuščias — jau kurį laiką? Jis stabte- 
lėjo ir paskaičiavo. Tėvas nusižudė spalio antrą, šeštadienį. Šiandien 
balandžio antra. Jo žiniomis, namas nevalytas nuo tada, kai Letė buvo 
išvyta — dieną po laidotuvių. Storas dulkių sluoksnis dengė televizo- 
riaus korpusą ir knygų lentynas. Tvyrojo sudvisęs tabako ir užsisto- 
vėjusio oro kvapas. Jis spragtelėjo jungiklį, ir užsižiebė šviesos. Jam 
buvo pasakyta, kad komunalines sąskaitas apmokėti pavesta Kvinsiui 
Lendžiui, palikimo administratoriui. Virtuvės spintelės buvo švarutė- 
laitės; šaldytuvas — tuščias. Čiaupas pamažėle varvėjo į porcelianinę 
kriauklę, ir toje susidarė ruda dėmė. Heršelis nuėjo į namo gilumą ir 
kambaryje, kurį kadaise vadino savuoju, paplekšnojo lovatiesę, kad 
nukratytų dulkes, paskui išsitiesė ant lovos ir įsistebeilijo į lubas. 

Per šešis mėnesius jis keletą kartų patyrė sėkmę ir leido pinigus 
savo nuožiūra, bet taip pat sumaniomis investicijomis juos padvigu- 
bindavo ir patrigubindavo. Kartais jausdavosi kaip milijonierius, kar- 
tais — graužiamas baisios tuštumos, kai matydavo turtus slystant 
sau iš rankų ir pasiliekantis be nieko. Ir kodėl gi senis šitaip pasielgė? 
Heršelis sutiko prisiimti ir užsiversti ant pečių daugiau negu savo dalį 
atsakomybės už jųdviejų trūkinėjančius santykius, tačiau nepajėgė net 
pradėti suprasti, kodėl buvo visiškai išskirtas iš palikimo. Būtų galėjęs 
mylėti Setą labiau, bet, kita vertus, ir Setas mažai mainais sugrąžinda- 
vo tos meilės. Būtų galėjęs daugiau laiko leisti čia, namuose, tačiau vėl- 
gi — Setas nenorėjo jo turėti po akių. Kada juodu pasuko skirtingais 
keliais? Kokio amžiaus buvo Heršelis, kai suprato, kad jo tėvas šaltas 
ir atokus? Vaikas negali bėgioti paskui savo tėvą, neturintį jam laiko. 

Bet Heršelis niekada nekovojo su tėvu, niekada jam nesukeldavo 
nepatogumo atviru maištu ar dar blogiau — žalingais įpročiais, areš- 
tais, nusikaltėliška gyvensena. Aštuoniolikos jis atitolo nuo Seto ir 
paliko namus, kad taptų vyru. Jeigu jis nepaisė Seto suaugęs, tai vien 
tik todėl, kad Setas jo nepaisė, kai buvo mažas. Vaikas negimsta su 
polinkiu nepaisyti, tai įgyjama. Heršelis mokėsi iš mokytojo. 

Ar pinigai būtų ką nors pakeitę? Jeigu Heršelis būtų žinojęs apie 

savo tėvo turto mastą, ką jis būtų daręs kitaip? Velniškai daug ką, paga- 
liau buvo sau beprisipažįstąs. Iš pradžių jis pasirinko lengvesnį kelią ir 
pasakė, — bent savo motinai, — kad ničnieko nebūtų pakeitęs. Tikrai 
ne. Jeigu Setas visai nenorėjo savo vienintelio sūnaus, tai sūnus tikrai 
leis jam šitaip ir palikti. Tačiau dabar, laikui bėgant ir nelaimingam jo 
paties gyvenimui vis labiau niūkstant, Heršelis suvokė, kad būtų turė- 
jęs būti čia, šitame name, ir rūpintis savo brangiuoju nusenusiu tėčiu. 
Būtų turėjęs parodyti entuziastingą susidomėjimo mediena ir baldais 
protrūkį. Būtų turėjęs Seto prašyti, kad jį mokytų verslo ir galbūt reng- 
tų tapti savo reikalų tęsėju. Būtų turėjęs nuryti nuoskaudą ir sugrįžti 
į Fordo apygardą, išsinuomoti kur nors netoliese būstą. Ir tikrai būtų 
turėjęs nenuleisti akių nuo Letės Leng. 

Likti nušalintam nuo tokio didžiulio paveldėjimo taip žemino. 
Draugai šnabždėjosi jam už nugaros. Priešai mėgavosi jo nesėkme. Bu- 
vusi žmona jo neapkentė beveik tiek pat, kaip niekino Setą, ir piktdžiu- 
giškai skleidė po Memfį bjaurias, bet teisingas paskalas. Net jeigu ir jos 
vaikai liko be nieko, negalėjo susilaikyti nekrovusi ant vargšo Heršelio. 
Per šešis mėnesius jis pamatė, kad sunku tvarkyti savo verslą ir susi- 
telkti į reikalus. Sąskaitos ir skolos kaupėsi; motina vis mažiau atjaus- 
davo ir jam padėdavo. Du kartus jau jo paprašė išsikraustyti iš jos namų 
ir susirasti, kur gyventi. Jis to irgi norėjo, bet negalėjo sau leisti. 

Dabar jo likimas — klastingo advokato Veido Lanyro, trenkto 
seno teisėjo Rubeno Etlio ir bet kaip parinktos atsitiktinių kaimiško- 
sios Misisipės prisiekusiųjų gaujos rankose. Kartais jis tikėjo: teisingu- 
mas nugalės, viršų paims teisybė, o ne neteisybė, ir panašiai. Papras- 
čiausiai neteisinga, kad namų tvarkytoja, kad ir kokia jos odos spalva, 
viskuo manipuliuotų. Juk tiesa jų pusėje. Tačiau kitais kartais jis tebe- 
jausdavo neapsakomą nuoskaudą, kad ši slysta tolyn. Jeigu taip galėjo 
atsitikti sykį, tai tikrai galės atsitikti ir vėl. 

Sienos glaudėsi ankščiau ir sudvisęs oras tirštėjo. Tai buvo be- 
džiaugsmiai namai su dviem gimdytojais, neapkentusiais vienas kito. 
Kurį laiką jis juos keikė, abu vienodai, paskui labiau susitelkė į Setą. 
Kam turėti vaikų, jeigu jų nenori? Bet jis metų metus galynėdavosi su 
šitais klausimais ir atsakymų nerasdavo. Tad tegul taip ir lieka. 

Gana. Jis užrakino namą, paliko jį ir nuvažiavo į Klantoną, kur 
buvo apie 18.00 laukiamas. Ten jau rado Janą su Ramona — jie sėdėjo 
antrame Salivano kontoros aukšte, erdvioje konferencijų salėje. Kai at- 
vyko Heršelis, kontoros asas, konsultantas dėl prisiekusiųjų Maironas 
Pankis, dėstė apie jų atliktą kruopštų tyrimą. Greitomis pasisveikino 
ir susipažino. Pankis turėjo dvi pagalbininkes — dvi dailias jaunas pa- 
neles, įnikusias rašytis pastabas. 

Vienos stalo pusės centre sėdėjo Veidas Lanyras ir Lesteris Čilko- 
tas su teisininkų padėjėjais iš šonų. Pankis kalbėjo: 

— Per mūsų atliktą apklausą telefonu išaiškėjo, kad pateikus 
papildomus faktus, jog testamentą parašė turtuolis, septyniasdešim- 
ties metų amžiaus, o juo rūpinosi kur kas jaunesnė patraukli moteris, 
daugiau nei pusė tų apklausiamųjų pasiteiravo, ar kalbama apie seksą. 
Mes nėsyk apie seksą neužsiminėme, bet dažnai tokia būdavo mašinali 
reakcija. Kas iš tikrųjų vyko? Apie rasę niekada neužsiminta, tačiau iš 
respondentų juodųjų beveik aštuoniasdešimt procentų įtarė seksuali- 
nę veiklą. Iš baltųjų — penkiasdešimt penki procentai. 

— Taigi klausimas pakibęs ore, nors ir neištartas, — reziumavo 
Lanyras. 

Nejau mes to nežinojome prieš šešis mėnesius? — savęs paklau- 
sė Heršelis, kažką braižiodamasis į bloknotą. Iki šiol jie jau sumokėjo 
Pankiui du trečdalius iš jo 75 000 dolerių honoraro. Pinigai dabar buvo 
dengiami Veido Lanyro advokatų kontoros, apmokančios visas bylinė- 
jimosi išlaidas. Janas primetė 20 000 dolerių; Heršelis — nieko. Jeigu 
bus bent kiek atgauta, kils karas visa tai besidalijant tarp savęs. 

Pankis jiems išdalijo storus bukletus maloniai pasiskaityti, nors 
teisininkai prie tos medžiagos jau prakniūbojo valandų valandas. Pra- 
dedant Ambrouzu ir baigiant Jangu“, pateiktas puslapio ar dviejų 
kiekvieno prisiekusiojo apibendrinimas. Prie daugelio buvo pridėtos 
jų namų ir automobilių fotografijos, o prie kelių — net ir pačių prisie- 
kusiųjų. Jos paimtos iš bažnyčios ar klubų žinynų, aukštesniosios mo- 
kyklos kasmetinių klasių albumų, o kelios atviros nuotraukos slapčia 
perduotos draugų. 

— Mums tobulas prisiekusysis, — toliau kalbėjo Pankis, — bal- 

Angl. Young — pavardė, prasidedanti priešpaskutine anglų kalbos abėcėlės raide. 

tasis, penkiasdešimties su viršum metų amžiaus. Jaunesnieji lankė in- 
tegruotas mokyklas ir dėl rasės yra linkę būti tolerantiškesni, o mes, 
aišku, tolerancijos neieškome. Nors ir liūdna, kuo didesnis rasistas, 
tuo mums geriau. Baltosios moterys šiek tiek labiau pageidautinos 
negu baltieji vyrai, nes tos pavydesnės kitos moters, sugebėjusios ap- 
sukriai suveikti dėl testamento, atžvilgiu. Vyras galėtų pateisinti kitą 
vyrą, kvailiojusį su namų tvarkytoja, bet moteris nėra tokia supratinga. 

Ir už tai septyniasdešimt penki tūkstančiai? — sau pabraižė Her- 
šelis. Argi tai nepakankamai aišku? Jis metė nuobodžiaujantį žvilgsnį 
į savo seserį — ta atrodė sena ir pavargusi. Reikalai su Janu neinasi ge- 
rai, ir per pastaruosius tris mėnesius brolis ir sesuo Habardai telefonu 
kalbėdavosi dažniau nei per paskutinius dešimt metų. Jano sudaromi 
sandėriai nenešė pelno, ir įtempta santuoka toliau skilinėjo. Didžiumą 
savo laiko Janas skyrė Įlankos pakrantei, kur jis su keliais partneriais 
renovavo prekybos centrą. Ramonai tai visai tiko, ji nenorėjo jo maty- 
ti namie. Atvirai kalbėdavo apie skyrybas — bent Heršeliui. Bet jeigu 
jie bylą prakištų, ji galėtų įklimpti į bėdą. Mes neprakišime, seserį vis 
ramino Heršelis. 

Jie aptarinėjo atliktą tyrimą iki 19.30, kol Veidas Lanyras pareiš- 
kė, kad jam jau gana. Visi nuvažiavo į žuvų paviljoną su vaizdu į Čatu- 
los ežerą ir mėgavosi ilga vakariene — tik advokatai ir jų klientai. Po 
kelių taurelių visų nervai nusiramino, ir jiems pavyko atsipalaiduoti. 
Kaip ir daugelis teismuose dalyvaujančių advokatų, Veidas Lanyras 
buvo talentingas pasakotojas ir juos vaišino linksmomis istorijomis iš 
savo triukšmingų sankirčių teismų salėse. Nesyk jis kartojo: 

— Mes laimėsime, žmonės. Tik tikėkite manimi. 


Lusjenas tūnojo savo viešbučio numeryje, pasistatęs ant naktinio 
staliuko „Jack Daniel's“ su ledukais ir įstrigęs į neperprantamą Folkne- 
rio romaną, kai suskambo telefonas. Silpnas balsas kitame linijos gale 
pasitikrino: 

— Čia ponas Vilbanksas? 

— Tas pats, — patvirtino Lusjenas, tyliai užversdamas knygą ir 
nukeldamas kojas ant grindų. 

— Pone Vilbanksai, čia Lonis Klarkas. 

— Prašau mane vadinti Lusjenu, o aš jus vadinsiu Loniu, gerai? 

— Gerai. 

— Kaip šiąnakt jaučiatės. Loni? 

— Geriau, kur kas geriau. Jūs vakar naktį atėjote į mano pala- 
tą, taip, Lusjenai? Žinau, kad buvote. Praeitą naktį pamaniau, kad sa- 
pnuoju, kai prie mano lovos pasirodė nepažįstamasis ir kažką pasakė, 
bet paskui, kai šiandien pasimatėme, atpažinau jus ir prisiminiau jūsų 
balsą. 

— Bijau, kad jūs iš tikrųjų sapnavote, Loni. 

— Ne, nesapnavau. Mat ir užvakar naktį apsilankėte. Penktadie- 
nio ir šeštadienio naktį ten buvote jūs. Aš žinau. 

— Niekas į jūsų palatą negali patekti, Loni. Prie durų stovi faras, 
kaip man pasakyta — ištisą parą. 

Lonis pritilo, lyg to būtų nežinojęs; o jeigu ir žinojo, tai kaipgi pa- 
šalietis galėjo nepastebimai į jo palatą įsmukti? Galiausiai jis prašneko: 

— Nepažįstamasis kažką pasakė apie Silvesterį Rindsą. Ar jūs ži- 
note Silvesterį Rindsą, Lusjenai? 

— Iš kurjis? — paklausė Lusjenas, atsainiai nugerdamas gurkšnelį. 

— Aš jūsų klausiu, Lusjenai. Ar žinote Silvesterį Rindsą? 

— Visą savo gyvenimą gyvenau Fordo apygardoje, Loni. Žinau 
visus — juoduosius ir baltuosius. Bet kažkaip man dingojasi, kad Sil- 
— Nežinau. Dabar viskas taip sujaukta. Ir taip seniai buvo... 

Jo balsas išblėso, lyg būtų numetęs ragelį. 

Versk jį kalbėti, sau tarė Lusjenas. 

— Mane labiau domina Ensilis Habardas, — pasakė jis. — Gal 
sektųsi prisiminti tą pavardę, Loni? 

Šis netvirtai atsakė: 

— Galbūt esu ant kažko... Galėtumėte rytoj užsukti? 

— Žinoma. Kuriuo metu? 

— Ateikite anksti. Rytais nebūnu toks pavargęs. 

— Kada daktarai baigia vizitacijas? 

— Nežinau. Gal kokią devintą. 

— Būsiu ten devintą trisdešimt, Loni. 

39 skyrius 


Nevinas Darkas pastatė savo pikapą priešais teismo rūmus ir pa- 
sižiūrėjo į laikrodį. Atvažiavo per anksti, bet taip ir planavo. Niekada 
anksčiau jis nebuvo kviestas atlikti prisiekusiojo priedermės, ir neno- 
rom turėjo sau prisipažinti esąs sujaudintas. Jis ūkininkavo dviejuose 
šimtuose akrų į vakarus nuo Keravėjaus ir retai išsirengdavo į Klan- 
toną; po teisybei, nepajėgė prisiminti, kada paskutinį kartą važiavo į 
apygardos centrą. Šia proga jis mūvėjo savo naujausiomis apretuoto- 
mis chaki kelnėmis, vilkėjo odine piloto striuke, paveldėta iš tėvo, ku- 
ris skraidė per Pirmąjį pasaulinį karą. Žmona jam tvirtai išlygino med- 
vilninius marškinius su sagutėmis prie apykaklės kampučių. Nevinas 
retai šitaip išsičiustydavo. Jis stabtelėjo ir apsidairė aplink teismo rū- 
mus, akimis ieškodamas kitų, galbūt irgi laikančių šaukimus rankose. 

Apie bylą žinojo mažai. Jo žmonos brolis, pagyrūnas, pasakė ma- 
nąs, kad teismas vyks dėl ranka parašyto testamento, bet išskyrus tai, 
kitos smulkmenos buvo šykščios. Nei Nevinas, nei jo žmona vietinių 
laikraščių nesiprenumeravo. Juodu dešimt metų nebuvo lankęsi baž- 
nyčioje, tad šis gausus paskalų šaltinis abu aplenkė. Šaukime nieko ne- 
buvo pasakyta, kokio pobūdžio prisiekusiojo tarnyba jo laukia. Nevi- 
nas niekada nebuvo girdėjęs apie Setą Habardą, nei apie Letę Leng. Iš 
pavardės jis atpažins Džeiką Brigansą, bet vien tik todėl, kad Džeikas 
buvo kilęs iš Keravėjaus, o Heilio procesas — toks visiems žinomas. 

Trumpai tariant, jis buvo prisiekusiojo modelis: nuosaikiai su- 
manus, nešališkas ir neinformuotas. Šaukimas slypėjo sulankstytas 
jo striukės kišenėje. Idant prastumtų kelias minutes, jis apėjo aikštę, 
paskui pasuko į teismo rūmus, kur pradėjo darytis gyva. Užkopęs laip- 
tais, prisidėjo prie minios, besimaišančios aplinkui dideles ąžuolines 
pagrindinės teismo salės duris. Du uniformuoti šerifo pavaduotojai 
laikė rankose lenteles su prisegtais popieriais. Nevinas galiausiai buvo 
patikrintas ir įleistas, o kai įžengė į teismo salę, sekretorė nusišypso- 
jo ir parodė jam vietą kairėje pusėje. Jis atsisėdo šalia dailios panelės 
trumpu sijonėliu, ir per dvi minutes Neviną ji informavo mokytojau- 
janti mokykloje kartu su Karla Brigans ir veikiausiai atrankos nepra- 
eisianti. Kai jis prisipažino apie bylą nieko nežinąs, ji sunkiai patikėjo. 

Visi prisiekusieji kuždėjosi, stebėdami oriai vaikštinėjančius advoka- 
tus. Teisėjo vieta buvo tuščia. Pustuzinis teismo tarnautojų nešiojo 
popierius šen ir ten, iš tikrųjų mažai ką tenuveikė, tik bandė pateisinti 
savo dalyvavimą didžiausiame per Fordo apygardos istoriją ginče dėl 
testamento. Kai kurie advokatai visiškai niekaip nebuvo susiję, netu- 
rėjo priežasties čia būti, bet pilna salė galimų žiuri narių visada pri- 
traukdavo kelis iš pastovių teismo rūmų lankytojų. 

Pavyzdžiui, toks advokatas Čakas Ryja neturėjo nei jokių klientų, 
nei kontoros, nei pinigų. Kartkartėmis jis tikrindavo žemės nuosavy- 
bės dokumentus, todėl nuolat būdavo teismo rūmuose, čia prastumda- 
mas daugybę laiko, gurkšnodamas už dyką kavą toje kontoroje, kur ka- 
vinukas būdavo vėliausiai pripiltas, Airtuodamas su sekretorėmis, Čaką 
gerai pažįstančiomis, dalydamasis paskalomis su kiekvienu advokatu, 
atsidūrusiu per girdimumo atstumą, ir apskritai tiesiog ten sukinėda- 
masis. Čakas retai kada praleisdavo teismo procesą. Kadangi jokių savų 
bylų neturėjo, stebėdavo visus kitus. Šiandien jis vilkėjo savo tamsiau- 
siu kostiumu, o šviežiai išblizginti pusbačiai tiesiog spindėjo. Jis šnek- 
telėjo su Džeiku ir Hariu Reksu, — tie jį net per gerai pažinojo, — taip 
pat su atvykusiais iš kitur advokatais, kurie jau žinojo, kad Čakas — tik 
dar vienas įprastas salės elementas. Visi teismo rūmai tokių turėjo. 

Vyriškis Nevinui iš kairės užmezgė pokalbį. Pasisakė esąs tvorų 
kompanijos Klantone savininkas ir kadaise tvėręs vieliniu tinklu volje- 
rą Hario Rekso Vonerio skalikams. Parodęs pirštu, jis pridūrė: 

— Antai tas storulis prastu kostiumu. Haris Reksas Voneris. 
Bjauriausias skyrybų advokatas visoje apygardoje. 

— Jis dirba išvien su Džeiku Brigansu? — paklausė visiškai nieko 
nenutuokiantis Nevinas. 

— Panašu, kad taip. 

— O kas tie kiti advokatai? 

— Kas žino? Šiomis dienomis čia aplinkui jų tiek daug. Pilna aikštė. 

Atgijęs tvarkdarys sušuko: 

— Visus prašom stoti, teismas eina! Dvidešimt antrosios Misisi- 
pės teisminės apygardos Teisingumo teismas, pirmininkauja prakilnu- 
sis Rubenas V. Etlis. 

Iš tarnybinių patalpų gilumos pasirodė teisėjas Etlis ir užėmė 
savo vietą, o visa publika pašoko ant kojų. 

— Prašom sėstis, — pasakė jis. 

Publika triukšmingai vėl susėdo ant suolų. Etlis pasisveikino, pa- 
linkėjo labo ryto ir padėkojo galimiems žiuri nariams, kad čia daly- 
vauja — lyg šie būtų galėję rinktis. Jis paaiškino, kad pirmiausia pagal 
darbotvarkę būtina atrinkti žiuri, dvylika prisiekusiųjų ir du atsargi- 
nius, ir manąs, jog tai galėtų užimti didžiumą dienos. Kai kada reikalai 
gali judėti lėtai, kaip dažnai būna teismuose, todėl visų prašo kantry- 
bės. Sekretorė kiekvieno iš jų pavardes yra užrašiusi ant popieriaus 
lapelio ir juos sudėjusi į plastikinį konteinerį. Jis trauks lapelius kaip 
papuola, ir būtent šitaip iš pradžių prisiekusieji bus susodinti. Kai tik 
pirmi penkiasdešimt užims savo vietas, likusieji šią dieną bus atleisti 
ir galbūt vėl pakviesti rytoj, jeigu prireiks. 

Teismo salė buvo iš dviejų dalių, dešiniosios ir kairiosios nuo cen- 
trinio praėjimo, o kiekvienoje dalyje — po dešimt ilgų suolų, kiekvie- 
nas su dešimčia vietų. Kadangi salė buvo visiškai užpildyta, teisėjas 
Etlis paprašė likusių žiūrovų malonėti atsistoti ir atlaisvinti keturias 
pirmas eiles jam iš kairės. Tai truko kelias minutes, kol žmonės šiūra- 
vo padais, klupinėjo ir stumdėsi, nelabai žinodami, kur eiti. Daugelis 
sustojo palei sienas. Etlis įkišo ranką į plastikinį konteinerį, ištraukė 
pavardę ir šūktelėjo: 

— Ponas Nevinas Darkas. 

Nevinui permušė širdį, bet jis atsistojo ir atsiliepė: 

— Taip, sere. 

— Labas rytas, pone Darkai. Gal teiktumėtės atsisėsti štai ten, į 
pirmą eilę, toliausiai po kairei, ir kol kas mes jus vadinsime Prisieku- 
siuoju Numeris Pirmas. 

— Aišku. 

Eidamas praėjimu Nevinas pastebėjo advokatus spoksant į jį, lyg 
ką tik būtų ką nors nušovęs. Jis užėmė vietą tuščioje priekinėje eilėje; 
advokatai tebespoksojo. Visi. 

Nevinas Darkas. Baltasis, penkiasdešimt trejų metų amžiaus, fer- 
meris, viena žmona, du suaugę vaikai, nepriklauso jokiai Bažnyčiai, 
jokiems piliečių klubams, be koledže įgyto laipsnio, jokių žinių apie 
teistumą. Džeikas jį reitingavo septyniais balais. Abudu su Porša pa- 
sižiūrėjo į savo užrašus. Haris Reksas, stovintis kampe prie žiuri ap- 

tvaro, irgi tyrinėjo savo bloknotą. Jų prisiekusiojo modelis — juodo- 
sios rasės, vyras arba moteris, nesvarbu kokio amžiaus, bet tokių tarp 
iškviestųjų nebuvo daug. Prie testamento oponentų stalo Veidas La- 
nyras ir Lesteris Čilkotas palygino savo parengtinius tyrimus. Jų pri- 
siekusiojo modelis — baltosios rasės, vyras, keturiasdešimt penkerių 
metų amžiaus arba vyresnis, užaugęs smarkiai segreguotuose senuo- 
siuose Pietuose ir netolerantiškas juodųjų atžvilgiu. Jiems Nevinas 
Darkas patiko, nors žinojo apie jį ne daugiau už Džeiką. 

Numeris Antras buvo Treisė Makmilen, sekretorė, baltoji, am- 
žius — trisdešimt vieneri. Teisėjas Etlis neskubėjo išlankstyti popie- 
riaus skiauteles ir ištyrinėti pavardes, stengdamasis jas teisingai iš- 
tarti, paskui palaukdavo, kol kiekvienas užims savo naują vietą. Kai 
pirma eilė užsipildė, perėjo prie antrosios su prisiekusiuoju Numeris 
Vienuoliktas — tokia Šere Benton, pirmąja pašaukta juodaode. 

Pirmiems penkiasdešimt susodinti truko valandą. Kai jie visi už- 
ėmė savo vietas, teisėjas kitus atleido ir pasakė, kad turi likti pasirengę 
iki tolesnio pranešimo. Kai kurie išėjo, bet dauguma pasiliko ir tapo 
žiūrovais. 

— Padarykime penkiolikos minučių pertrauką, — pasiūlė teisėjas 
ir pastukseno plaktuku, paskui atkėlė savo sunkų gremėzdišką kūną ir 
su banguojančia įkandin mantija iškrypavo iš savo vietos. Advokatai 
susibūrė karštligiškomis grupelėmis, visi šnekėjo išsyk. Džeikas, Porša 
ir Haris Reksas nuėjo tiesiai į prisiekusiųjų žiuri svarstymų kambarį. 
Kai tik Džeikas uždarė duris, Haris Reksas prabilo: 

— Mes iškrušti, ar žinote? Blogai traukta. Baisu, baisu. 

— Palauk, — nuramino Džeikas, numesdamas ant stalo savo 
bloknotą ir sutreškindamas krumpliais. 

— Iš penkiasdešimties turime vienuolika juodųjų, — pasakė Por- 
ša. — Deja, keturi iš jų sėdi galinėje eilėje. Vėlgi mes sukišti į galą. 

— Mėginate juokauti? — užriko ant jos Haris Reksas. 

— Na taip, maniau, tai gana sąmojinga. 

Džeikas sudraudė: 

— Liaukitės, gerai. Abejoju, ar mums pavyks nusigauti toliau Ke- 
turiasdešimto numerio. 

— Ir aš, — atsakė Haris Reksas. — Ir tiesiog kad žinotumėte: aš 

bylinėjausi su Septintu, Aštuonioliktu, Trisdešimt pirmu, Trisdešimt 
šeštu ir Keturiasdešimt septintu numeriu dėl skyrybų. Jie nežino, kad 
aš dirbu tau, pone Brigansai, ir vėlgi — pats nelabai žinau, kodėl tau 
dirbu, nes, velniai rautų, man tikrai nebus užmokėta. Dabar pirmadie- 
nio rytas, mano kontora pilna besiskiriančių sutuoktinių, kai kurie iš 
jų nešiojasi pistoletus, o aš štai čia kaip Čakas Ryja šlaistausi po teismo 
salę ir man neužmoka. 

— Gal užsičiauptum? — suniurnėjo Džeikas. 

— Jeigu taip labai prašai. 

— Nėra beviltiška, — pasakė Džeikas. — Žinoma, traukta ne- 
kaip, bet ne beviltiškai. 

— Lažinuos, Lanyras ir jo vaikinai šiuo metu šypsosi. 

Porša įsiterpė: 

— Nesuprantu jūsų, vyručiai. Kodėl visada būna juodieji prieš 
baltuosius? Aš žiūrėjau į tuos žmones, į tuos veidus, ir nemačiau bent 
kelių užkietėjusių rasistų, kurie pripažintų testamentą niekiniu ir vis- 
ką atiduotų kitai šaliai. Ten mačiau ir protingų žmonių. 

— Ir neprotingų taip pat, — metė Haris Reksas. 

— Sutinku su Porša, bet mums dar labai toli iki galutinio dvylik- 
tuko. Rietenas patausokime vėlesniam laikui. 


Po pertraukos advokatams leido perstumti savo kėdes aplin- 
kui, — į kitas jų stalų puses, — kad galėtų nužiūrinėti prisiekusiųjų 
kontingentą, o tie tuo pat metu irgi nužiūrinėjo juos. Teisėjas Etlis vėl 
užėmė savo vietą be ritualinio „Prašom stoti, teismas eina“ ir pradėjo 
glaustu pareiškimu apie bylą. Pasakė tikįs, kad ją išnagrinėti truks tris 
ar keturias dienas, ir tikrai numato baigti iki penktadienio popietės. 
Jis pristatė advokatus, visus be išimties, bet ne jų padėjėjus. Džeikas 
buvo vienas priešais visą kariauną. 

Teisėjas Etlis paaiškino, kad ketina aprėpti kelias sritis, kurias 
būtina aptarti, paskui leisti advokatams klausinėti. Jis pradėjo nuo 
sveikatos — ar kas nors serga, netrukus turės gydytis arba yra nepajė- 
gus ilgus laiko tarpsnius sėdėti ir klausytis? Viena moteris atsistojo ir 
pasakė, kad jos vyras Tupelo ligoninėje ir turinti būti ten. 

— Jūs atleidžiama, — su gilia užuojauta pasakė teisėjas Etlis, ir 
moteris išskubėjo iš teismo salės. 

Dvidešimt devinto numerio nebeliko. Keturiasdešimtas numeris 
turėjo stuburo tarpslankstelinio disko išvaržą, per savaitgalį paūmė- 
jusią, ir tvirtino kenčiantis smarkų skausmą. Jis vartoja analgetikus, 
nuo kurių darosi gerokai mieguistas. 

— Jūs atleidžiamas, — vėl pasakė teisėjas Etlis. 

Atrodė, kad jis mielai sutiktų atleisti kiekvieną, turintį pateisina- 
mą priežastį, bet paaiškėjo, jog taip nėra. Jam paklausus apie konflik- 
tus darbe, vienas ponas su kostiumu ir kaklaraiščiu atsistojo ir pasa- 
kė paprasčiausiai negalintis toli pasitraukti iš biuro. Jis buvo regiono 
vadybininkas kompanijoje, statančioje plieninius pastatus, ir aiškiai 
vadovaujantysis darbuotojas, persiėmęs savo paties svarba. Netgi už- 
siminė, kad galėtų prarasti tarnybą. Teisėjo Etlio pamokymai apie pi- 
lietinę priedermę truko penkias minutes ir privertė poną raudonuoti. 
Etlis baigė tokiais žodžiais: 

— Jeigu jūs prarasite tarnybą, pone Krofordai, duokite man ži- 
nią. Aš jūsų bosą iškviesiu į teismą, pastatysiu čia ant pakylos ir, na, 
diena jam bus nemaloni. 

Ponas Krofordas atsisėdo labai sugėdintas ir pažemintas. Daugiau 
pastangų darbo dingstimi išsisukti nuo prisiekusiojo priedermės nebu- 
vo. Paskui teisėjas Etlis perėjo prie klausimo iš savo suformuluotųjų 
sąrašo — apie ankstesnę prisiekusiojo priedermę. Keli pasakė kadaise 
jau buvę prisiekusiaisiais: trys — valstijos teisme, du — federaliniame. 
Niekas iš šitų patirčių nepakeis jų gebėjimo svarstyti dabartinę bylą. 

Devyni žmonės pareiškė pažįstantys Džeiką Brigansą. Keturi 
anksčiau buvo jo klientai, todėl juos irgi atleido. Dvi moterys lankė 
tą pačią kaip ir jis bažnyčią, bet manė, kad šis faktas jų nuomonei įta- 
kos nedarys. Jų neatleido. Tolimas giminaitis — taip. Karlos draugė, 
mokytoja iš tos pačios mokyklos, Džeiką gerai pažinojo ir buvo su jais 
pernelyg artima, kad išliktų bent kiek objektyvi. Ją atleido. Paskutinis 
buvo draugelis iš Keravėjaus aukštesniosios mokyklos ir prisipažino 
nesimatęs su Džeiku dešimt metų. Jis paliktas kontingente ir turėjo 
būti aptartas vėliau. 

Dar kartą pristatytas kiekvienas advokatas ir užduoti tie patys 

klausimai. Veido Lanyro, Lesterio Čilkoto, Zeko Zeitlerio ar Džo Bred- 
lio Hanto niekas nepažinojo, bet, kita vertus, jie buvo advokatai ne iš 
šio miesto. 

Teisėjas Etlis tarė: 

— Taigi judam toliau. Paskutinė valia ir svarstomasis testamen- 
tas buvo parašyti žmogaus, kuris vadinosi Setas Habardas, žinoma, jau 
miręs. Ar kuris nors iš jūsų asmeniškai jį pažinojo? 

Nedrąsiai pakilo dvi rankos. Vienas vyras atsistojo ir pasakė 
užaugęs apygardos Palmairos apylinkėse ir pažinojęs Setą, kai juodu 
buvo gerokai jaunesni. 

— Kiek jums metų, sere? — paklausė teisėjas Etlis. 

— Šešiasdešimt devyneri. 

— Juk žinote, kad galite prašytis būti atleidžiamas nuo šios prie- 
dermės, jeigu esate daugiau nei šešiasdešimt penkerių metų amžiaus, 
tiesa? 

— Taip, sere, bet juk neprivalau, ar ne? 

— O, ne. Jeigu norite atlikti priedermę, puiku. Dėkui. 

Viena moteris atsistojo ir pasakė kadaise dirbusi Setui Habardui 
priklausiusiame medienos sandėlyje, bet tai neturėtų būti problema. 
Teisėjas Etlis paminėjo dviejų Seto žmonų vardus ir paklausė, ar kuris 
nors jas pažinojo. Viena moteris pasakė, kad jos vyresnioji sesuo ir pir- 
moji Seto žmona buvo draugės, tačiau labai seniai. Paprašyta atsistoti 
Heršelio Habardo ir Ramonos Defo. Šie nepatogiai nusišypsojo teisėjui 
ir prisiekusiesiems, paskui vėl atsisėdo. Metodiškai teisėjas Etlis pri- 
siekusiųjų kontingentą apklausė, ar kuris nors juos pažinojo. Pakilo 
kelios rankos — visos buvusių bendraklasių iš Klantono aukštesnio- 
sios. Teisėjas Etlis kiekvienam uždavė virtinę klausimų. Visi tvirtino 
apie bylą mažai žinantys, o tos turimos žinios juos nedaug paveikusios. 

Kol teisėjas Etlis puslapis po puslapio skaitė visus klausimus, įsi- 
viešpatavo nuobodybė. Iki vidudienio dvylika iš penkiasdešimties kan- 
didatų į žiuri buvo paleisti išeiti, visi baltieji. Iš trisdešimt aštuonių 
likusiųjų vienuolika buvo juodieji, ir nė vienintelis jų nepakėlė rankos. 

Per priešpiečių pertrauką advokatai susibūrė įsitempusiomis grų- 
pelėmis ir aptarinėjo, kuris priimtinas ir kurį reikėtų atmesti. Ginčyda- 
miesi dėl kūnų kalbos ir veido išraiškų, jie nekreipė dėmesio į šaltus savo 

sumuštinius. Džeiko kontoroje nuotaika buvo šviesesnė, nes prisieku- 
siųjų kontingentas liko tamsesnis. O ten, Salivano firmos pagrindinėje 
konferencijų salėje, tvyrojo niūresnė nuotaika, nes juodieji jiems trenkė 
it smėlio maišas per galvą. Iš vienuolikos likusiųjų nė vienas neprisipa- 
žino Letę Leng pažįstantis. Tokioje mažoje apygardoje juk tai neįmano- 
ma! Aiškiai veikia kažkoks sąmokslas. Firmos ekspertas, konsultantas 
dėl prisiekusiųjų Maironas Pankis, kelis atidžiai stebėjo klausinėjamus 
ir visai neabejojo, kad jie iš paskutiniųjų stengiasi patekti į žiuri. Bet 
Maironas buvo iš Klivlando ir mažai teišmanė apie Pietų juoduosius. 

Tačiau Veidui Lanyrui atranka nepadarė įspūdžio. Misisipėje jis 
buvo gynęs daugiau bylų, negu visi kiti advokatai kartu sudėjus, ir 
neėmė į galvą dėl likusių trisdešimt aštuonių prisiekusiųjų sudėties. 
Beveik per kiekvieną teismo procesą jis nusamdydavo konsultantus 
pasirausti po galimų žiuri narių praeitį, bet kai tik pamatydavo šiuos 
gyvus, neabejodavo, kad pajėgs juos perprasti. Ir nors to nepasakė, 
jam patiko tai, ką šį rytą matė. 

Lanyras tebeslėpė savo rankovėje kozirius — dvi dideles paslap- 
tis: Airinos Pikering ranka parašytąjį testamentą ir Džulainos Kid pa- 
rodymus. Jo žiniomis, Džeikas visai nenutuokė, kas netrukus nutiks. 
Jeigu Lanyrui pavyktų viešai teisme detonuoti šias dvi bombas, jis pa- 
prasčiausiai galėtų išeiti, išsinešdamas vienbalsį verdiktą. Po nemenkų 
derybų Fricas Pikeringas sutiko liudyti už 7500 dolerių. Džulaina Kid 
pasiūlymą priėmė iškart vos už 5000 dolerių. Nei Fricas, ne Džulaina 
su niekuo iš priešingos šalies nesikalbėjo, tad Lanyras neabejojo, kad 
jo pasalos suveiks. 

Iki šiol jo firma bylinėjimuisi išleido arba įsipareigojo išleisti tik 
per 85 000 dolerių — pinigus, kuriuos galų gale turės sumokėti klien- 
tai. Bylos išlaidos būdavo retai aptarinėjamos, tačiau nuolatos laikėsi 
jų mintyse. Nors klientai nerimavo dėl vis didėjančių išlaidų, Veidas 
Lanyras suprato ekonominę aukščiausio lygmens bylinėjimosi realybę. 
Prieš dvejus metus jo firma išleido 200 000 dolerių byloje dėl atsako- 
mybės už gaminį ir pralaimėjo. 

Kai mėtai kauliukus, kartais praloši. Tačiau Veidas Lanyras apie 
nuostolius Seto Habardo byloje negalvojo. 

Su trimis savo naujais draugais Nevinas Darkas įsitaisė „Kavos 
baro“ kabinoje ir iš Delos užsisakė šaldytos arbatos. Visi keturi atla- 
puose segėjo baltus ženkliukus su išspaustomis ryškiomis mėlynomis 
raidėmis „Prisiekusysis“, lyg jie jau oficialiai būtų draudžiamose ribose 
ir neprieinami. Delė šimtus kartų buvo mačiusi tokius pat ženkliukus 
ir žinojo turinti įdėmiai klausytis, bet nieko nekamantinėti ir nereikšti 
nuomonių. 

Trisdešimt aštuoni likę prisiekusieji teisėjo Etlio buvo perspė- 
ti bylos neaptarinėti. Kadangi niekas iš keturių prie Nevino staliuko 
anksčiau nepasižinojo, jie kelias minutes šnekučiavosi apie save ir tuo 
pat metu peržiūrinėjo valgiaraščius. Frenas Dekeris buvo mokyto- 
jas pensininkas iš Leik Vilidžo, dvidešimt minučių kelio į pietus nuo 
Klantono. Čarlzas Ouzieras vienoje Tupelo kompanijoje pardavinėjo 
ūkinius traktorius ir gyveno netoli ežero. Bilas Lekeris gyveno pačio- 
je Palmairoje, turinčioje 350 gyventojų, bet su Setu Habardu niekada 
nebuvo susitikęs. Negalėdami kalbėtis apie bylą, jie šnekučiavosi apie 
teisėją, teismo salę ir advokatus. Dela atidžiai klausėsi, tačiau iš jų po- 
kalbio prie priešpiečių nieko nesužinojo — bent nieko, apie ką galėtų 
pranešti Džeikui, jeigu šis vėliau užsuktų pasiklausyti paskalų. 

Apsimokėję savo sąskaitas, jie 13.15 sugrįžo į teismo salę. 13.30, 
patikrinus, kad visi trisdešimt aštuoni dalyvauja, iš tarnybinių patalpų 
pasirodė teisėjas Etlis ir pasisveikino: 

— Labas po priešpiečių. 

Paskui paaiškino, kad dabar toliau tęs prisiekusiųjų atranką ir ke- 
tina tai daryti šiek tiek neįprastai. Kiekvieno prisiekusiojo bus papra- 
šyta ateiti pas jį į kabinetą, kur privačiai jį apklaus advokatai. 

To pareikalavo Džeikas, nes manė prisiekusiuosius žinant apie 
bylą daugiau, nei buvo linkę prisipažinti. Neabejojo, kad nuodugniai 
kamantinėdamas juos atskirai, galėtų išgauti išsamesnių atsakymų. 
Veidas Lanyras neprieštaravo. 

Teisėjas Etlis paklausė: 

— Taigi, pone Nevinai Darkai, gal teiktumėtės prisidėti prie 
mūsų pas mane kabinete? V 

Tvarkdarys parodė jam kelią, ir Nevinas, nervingai aplenkęs tei- 
sėjo katedrą, įžengė pro siauras duris ir trumpu koridoriumi nuėjo į 


398 


nedidoką kambarį, kur visi laukė. Teismo stenografistė sėdėjo pasiren- 
gusi užrašyti kiekvieną žodį. Teisėjas Etlis buvo užsiėmęs vieną stalo 
galą, o apie likusią jo dalį spietėsi advokatai. 

— Prašom prisiminti, kad esate davęs priesaiką, pone Darkai, — 
perspėjo teisėjas Etlis. 

— Žinoma. 

Blykstelėjęs nuoširdžią šypseną Džeikas Brigansas kreipėsi į jį: 

— Kai kurie iš klausimų gali būti šiek tiek asmeniški, pone Dar- 
kai, ir jeigu nenorėsite į juos atsakyti, nieko baisaus. Suprantate? 

— Taip. 

— Ar šiuo metu jūs turite parašęs paskutinę valią ir testamentą? 

— Taip. 

— Kas jį parengė? 

— Barnis Sagsas, advokatas iš Keravėjaus. 

— Ojūsų žmona? 

— Taip, mudu juos pasirašėme vienu laiku, prieš trejus metus 
pono Sagso kontoroje. 

Neklausinėdamas apie jų testamentus konkrečių dalykų, Džeikas 
atsargiai teiravosi apie testamento sudarymo eigą. Kas juos paskatino 
rengti savo testamentus? Ar jų vaikai žino, kas testamentuose parašy- 
ta? Ar jie dažnai keitė savo testamentus? Ar įvardijo vienas kitą kaip 
savo testamentų vykdytojus? Ar yra ką nors paveldėję pagal kokį nors 
kitą testamentą? Ar jis, Nevinas Darkas, manąs, kad žmogus galėtų 
turėti teisę palikti savo turtą bet kam? Ne šeimos nariui? Labdarai? 
Draugui ar nusamdytam tarnautojui? Išskirti iš testamento prara- 
dusius palankumą šeimos narius? Ar kada nors ponas Darkas arba 
jo žmona svarstę pakeisti savo testamentus ir iš jų pašalinti žmogų, 
anksčiau įvardytą kaip beneficiantą? 

Ir taip toliau. Džeikui baigus, Veidas Lanyras uždavė virtinę klau- 
simų apie narkotikus ir nuskausminamuosius. Nevinas Darkas pasakė 
šiuos vartojęs tik retkarčiais, bet jo žmona, išlikusi gyva po krūties 
vėžio, vienu metu kliovėsi kai kuriais stipriais vaistais nuo skausmo. 
Jų pavadinimų neprisimena. Lanyras pademonstravo nuoširdų rūpes- 
tį dėl šios niekada jo nepažinotos moters ir mygo bei bakštino Neviną 
Darką tiek, kad visiems įteigtų mintį, jog labai pasiligojusių žmonių 

vartojami stiprūs nuskausminamieji dažnai sutrikdo jų racionalų mąs- 
tymą. Abejonės sėkla buvo mikliai pasėta. 

Teisėjas Etlis sekė laikrodį ir po dešimties minučių paskelbė, kad 
laikas klausinėti baigėsi. Nevinas sugrįžo į teismo salę, kur visi spok- 
sojo į jį, lyg ką tik būtų buvęs kankintas ir turėtų matytis to požymiai. 
Prisiekusioji Numeris Antras, Treisė Makmilen, laukė ant kėdės šalia 
teisėjo katedros ir buvo greitai nuvesta į kambarį gilumoje už salės, 
kur atlaikė tokį pat klausinėjimą. 

Smarkiai bloškė nuobodulys, ir daugelis žiūrovų išėjo. Kai kurie 
prisiekusieji snūduriavo, kiti skaitė ir iš naujo peržiūrinėjo laikraščius 
bei žurnalus. Tvarkdariai žiovavo ir žvelgė pro didžiulius veidrodinių 
stiklų langus, išeinančius į veją apačioje priešais teismo rūmus. Ne- 
pertrūkstama procesija ėjo į teisėjo Etlio kabinetą, vienas kandidatas į 
žiuri keitė kitą. Daugelis išnykdavo visas dešimt minučių, bet keli bai- 
gė greičiau. Išnirusi po savo apklausos prisiekusioji Numeris Vienuo- 
liktas praėjo pro suolus ir patraukė durų link, atleista nuo priedermės 
dėl priežasčių, kurių salėje sėdintieji taip ir nesužinos. 

Per ilgąją pertrauką Letė ir Fedra pasišalino. Traukdamos praėji- 
mu dvivėrių durų link, jiedvi labai stengėsi nežvilgčioti į Habardų kla- 
ną, susibūrusį galinėje eilėje. 


Buvo beveik 18.30, kai prisiekusysis Numeris Trisdešimt aštun- 
tas paliko teisėjo kabinetą ir sugrįžo į salę. Teisėjas Etlis, demonstruo- 
jantis stebėtiną energiją, pasitrynė delnus ir pasakė: 

— Ponai, šį darbą jau baikime, kad rytoj rytą su naujomis jėgomis 
galėtume pradėti nuo įžanginių pareiškimų. Sutarta? 

— Teisėjau, — kreipėsi Džeikas, — norėčiau atnaujinti savo pra- 
šymą pakeisti bylos nagrinėjimo vietą. Dabar, kai pasikalbėjome su 
pirmaisiais trisdešimt aštuoniais prisiekusiaisiais, akivaizdu, kad aps- 
kritai šitas jų kontingentas žino apie šią bylą gerokai per daug. Beveik 
kiekvienas prisiekusysis ar prisiekusioji noriai pripažino ką nors apie 
ją girdėję. Civilinėje byloje tai gana neįprasta. 

— Visiškai priešingai, Džeikai, — atrėmė teisėjas Etlis. — Ma- 
nau, jie atsakinėjo į klausimus gerai. Žinoma, jie girdėjo apie bylą, bet 
tvirtino gebėsią likti nešališki. 

— Sutinku, teisėjau, — pritarė Veidas Lanyras. — Išskyrus kelis, 
prisiekusiųjų sąrašas man padarė gerą įspūdį. 

— Prašymas atmestas, Džeikai. 

— Nieko netikėta, — murmtelėjo Džeikas pakankamai garsiai, 
kad būtų išgirstas. 

— Taigi, galime parinkti savo žiuri? 

— Aš pasirengęs, — pasakė Džeikas. 

— Pradedam, — replikavo Veidas Lanyras. 

— Puiku. Aš pagrįstai atmetu prisiekusiuosius Trečią, Ketvirtą, 
Septintą, Devintą, Penkioliktą, Aštuonioliktą ir Dvidešimt ketvirtą 
numerį. Bus diskutuojama? 

Pamažu Lanyras pasakė: 

— Taip, jūsų prakilnybe, kodėl Penkioliktą? 

— Jis pasakė pažįstantis Rostonų šeimą ir buvo labai nuliūdintas 
dviejų jų sūnų mirties. Įtariu, jis griežia dantį ant kiekvieno, kurio pa- 
vardė Lengas. 

— Jis nepasakė, kad ne, jūsų prakilnybe, — paprieštaravo Lanyras. 

— Žinoma, būtent taip pasakė. Bet aš tiesiog juo netikiu. Atlei- 
dau pagrįstai. Dar kas nors? 

-Džeikas papurtė galvą — ne. Lanyras pyko, bet tylėjo. Teisėjas 
Etlis skubinosi toliau: 

— Kiekviena šalis turi keturis kategoriškus nušalinimus. Pone 
Brigansai, pateikite savo pirmuosius dvylika žiuri narių. 

Džeikas nervingai peržvelgė savo užrašus, paskui pamažu ištarė: 

— Gerai, mes paimsime numerius Pirmą, Antrą, Penktą, Aštun- 
tą, Dešimtą, Dvyliktą, Keturioliktą, Šešioliktą, Septynioliktą, Devy- 
nioliktą, Dvidešimt pirmą ir Dvidešimt antrą. 

Stojo ilga pauzė — visi žiūrėjo į savuosius lapus ir kažką žymėjo- 
si. Galiausiai teisėjas Etlis tarė: 

— Vadinasi, išbraukėte Šeštą, Tryliktą, Dvidešimtą ir Dvidešimt 
trečią, teisingai supratau? 

— Taip. 

— Jūs pasirengęs, pone Lanyrai? 

— Minutėlę, teisėjau, — paprašė Lanyras ir susiglaudė su Leste- 
riu Čilkotu. 

Juodu kurį laiką kuždėjosi, matyt, nesutardami. Džeikas pastatęs 
ausis klausėsi, bet nepajėgė nieko iššifruoti. Laikė akis įbedęs į savo 
užrašus, į pasirinktuosius dvylika, suvokdamas, kad visų neišsaugos. 

— Ponai, — paragino teisėjas Etlis. 

— Taip, sere, — pamažu atsiliepė Lanyras. — Mes išbrauksime 
Penktą, Šešioliktą, Dvidešimt penktą ir Dvidešimt septintą numerį. 

Kabinetą vėl apleido orumas — mat visi advokatai ir teisėjas 
braukė pavardes iš greitomis sudarytų sąrašų ir perkėlinėjo aukščiau- 
sius numerius viršun. 

Teisėjas Etlis prašneko: 

— Taigi atrodo, kad mūsiškis žiuri susidės iš Pirmo, Antro, Aš- 
tunto, Dešimto, Dvylikto, Keturiolikto, Septyniolikto, Devyniolikto, 
Dvidešimt pirmo, Dvidešimt antro, Dvidešimt šešto ir Dvidešimt aš- 
tunto. Visi sutinka? 

Advokatai pritariamai sulinksėjo galvomis, neatitraukdami akių 
nuo savųjų bloknotų. Dešimt baltųjų, du juodieji. Aštuonios moterys, 
keturi vyrai. Pusė turėjo parašę testamentus, pusė — ne. Trys buvo 
įgiję koledže mokslo laipsnius; septyni — baigę aukštesniąją moky- 
klą; du — ne. Amžiaus vidurkis — keturiasdešimt devyneri, bet dvi 
moterys ėjo trečią dešimtį — malonus netikėtumas Džeikui. Apskritai 
jis buvo patenkintas. Kitoje stalo pusėje Veidas Lanyras — irgi. Tiesą 
sakant, teisėjas Etlis puikiai pasidarbavo: eliminavo tuos, kurie galbūt 
galėtų pradėti svarstymus, turėdami išankstines nuomones ar prieta- 
rus. Ant popieriaus atrodė, kad ekstremistų nebeliko ir teismas buvo 
paliktas dvylikos iš pažiūros nešališkų žmonių rankose. 

— Parinkime porą atsarginių, — pasiūlė jo prakilnybė. 


Devynioliktą valandą naujieji žiuri nariai susirinko prisiekusiųjų 
kambaryje ir pagal teisėjo Etlio nurodymus susiorganizavo. Kadangi 
ponas Nevinas Darkas buvo atrinktas pirmas, pirmas pašauktas pagal 
pavardę, pirmas pasodintas, ir iš visko atrodė draugiškas tipas, lengvai 
nusišypsantis ir visiems galintis tarti malonų žodį, jis buvo išrinktas 
prisiekusiųjų žiuri seniūnu. | . 
Diena buvo labai ilga, bet įdomi. Važiuodamas namo jis nekan- 

travo prie vėlyvų pietų pasišnekėti su žmona ir jai viską papasakoti. 
Teisėjas Etlis juos perspėjo, kad neaptarinėtų bylos vienas su kitu, bet 
nieko nepasakė apie antrąsias puses. 


40 skyrius 


Lusjenas sumaišė malką ir mikliai padalijo dešimt kortų Loniui ir 
tiek pat — sau. Kaip dabar buvo įprasta, Lonis lėtai paėmė savo kortas 
nuo sulankstomojo staliuko ir visą amžinybę jas dėliojo sau patinka- 
ma tvarka. Jo rankų judesiai ir tariami žodžiai buvo lėti, bet protas, 
atrodė, veikė gerai. Jųdviejų penktoje ramso partijoje jis pirmavo 
trisdešimčia taškų ir jau buvo laimėjęs tris iš keturių pirmųjų. Vilkėjo 
apdribusiu ligoninės chalatu, o virš jo galvos kabojo intraveninė laše- 
linė. Viena malonesnė seselė leido jam atsikelti iš lovos ir prie lango 
lošti kortomis, bet tik po to, kai Lonis pakėlė balsą. Ligoninė be galo 
įgriso, ir jis norėjo ją palikti. Bet, kita vertus, iš tikrųjų neturėjo kur 
eiti. Tik į miesto areštinę, kur maistas dar prastesnis ir su klausimais 
laukia farai. Faktiškai šiuo metu jie laukė čia pat už durų. Trisdešimt 
kilų kokaino visada sukels problemų. Jo naujasis bičiulis Lusjenas, ku- 
ris pasisakė esąs advokatas, garantavo, kad įkaltis bus atmestas pagal 
prašymą šio nepripažinti. Farai neturėjo pateisinamos dingsties įeiti 
į Lonio kambarį nakvynnamyje. Vien tai, kad žmogus per muštynes 
bare sužalojamas, nesuteikia policijai teisės naršyti po jo užrakintas 
gyvenamąsias patalpas. 

— Tai užtikrintas dalykas, — jam buvo pažadėjęs Lusjenas. — 
Bet kuris pusgalvis baudžiamųjų bylų advokatas geba pasiekti, kad 
koksas būtų atmestas. Tave paleis. 

Anksčiau juodu kalbėjosi apie Setą Habardą, ir Lusjenas metė 
visus faktus, paskalas, prasimanymus, spėliones ir gandus, pastaruo- 
sius šešis mėnesius siautusius po Klantoną. Lonis tvirtino, kad jam 
tik šiek tiek smalsu, bet atrodė klausantis su pasimėgavimu. Lusjenas 
neužsiminė nei apie ranka parašytąjį testamentą, nei apie juodaodę 
namų tvarkytoją. Jis plačiai atpasakojo stulbinamą Seto dešimties 
metų tarpsnį, kai iš subankrutavusio po savo atgrasių antrų skyrybų 

žmogaus tapo drąsiu rizikuotoju, kuris savo nesyk įkeistą turtą paver- 
tė dideliais pinigais. Jis apibūdino begalinį Seto polinkį į slaptumą, 
jo sąskaitas užjūrio lengvatinių mokesčių šalių bankuose ir daugybę 
korporacijų. Papasakojo nuostabų istorinį anekdotą apie Seto tėvą 
Kleoną, 1928-aisiais nusamdžiusį Lusjeno senelį Robertą Li Vilbanksą 
tvarkyti ginčo dėl žemės. Ir jie pralaimėjo! 

Lusjenas kalbėjo beveik be perstojo, stengdamasis įgyti Lonio pasi- 
tikėjimą, jį įtikinti, kad nėra nieko bloga atskleisti paslaptis iš praeities. 
Jeigu Lusjenas galėjo taip visiškai atsiverti, tai ir Lonis galėtų. Per rytą 
du kartus Lusjenas apdairiai pamėgino grybštelėti, gal Lonis ką nors 
žino apie Ensilį, bet abu sykius nesėkmingai. Lonio tas dalykas tartum 
nedomino. Visą rytą juodu kalbėjosi ir lošė. Iki vidudienio Lonis pavar- 
go irjam reikėjo poilsio. Seselė su pasitenkinimu paprašė Lusjeno išeiti. 

Jis taip ir padarė, tačiau po dviejų valandų sugrįžo pasižiūrėti, 
kaip jo naujasis draugas jaučiasi. Dabar Lonis norėjo lošti akį, po de- 
šimt centų partiją. Po kokio pusvalandžio Lusjenas pasakė: 

— Paskambinau Džeikui Brigansui, advokatui, pas kurį Misisipė- 
je dirbu, ir jo paprašiau patikrinti dėl to Silvesterio Rindso, kurį minė- 
jai. Jis kai ką surado. 

Lonis padėjo kortas ir keistai pažvelgė į Lusjeną. 

— Ką? — atsargiai paklausė. 

— Na, Fordo apygardos žemės kadastras rodo, kad Silvesteris 
Rindsas apygardos šiaurės rytų dalyje turėjo aštuoniasdešimt akrų 
žemės, paveldėtos iš savo tėvo, tokio Solomono Rindso, gimusio maž- 
daug tuomet, kai prasidėjo Pilietinis karas. Nors dokumentai nėra vi- 
sai aiškūs, labai tikėtina, kad Rindsų šeima tapo tos žemės savininkais 
tuoj po karo, per Rekonstrukciją, kai išlaisvintieji vergai galėjo įsigyti 
žemės, padedami perėjūnų iš Šiaurės, federalinių gubernatorių ir kitų 
šunsnukių, anuomet užplūdusių mūsų kraštą. Panašu, lyg dėl tų aš- 
tuoniasdešimties akrų kurį laiką būta ginčo. Habardų šeimai priklausė 
kiti aštuoniasdešimt akrų, besiribojantys su Rindsų nuosavybe, ir jie, 
matyt, ginčijo teisę į šią nuosavybę. Ieškinys, apie kurį šįryt paminė- 
jau, 1928-aisiais teisme įregistruotas Kleono Habardo, buvo ginčas dėl 
Rindsų nuosavybės. Mano senelis, kuris buvo puikiausias advokatas 
Fordo apygardoje ir turėjo gerų ryšių, Kleonui bylą pralaimėjo. Įsivaiz- 

duoju, kad jeigu mano senelis bylą pralaimėjo, vadinasi, Rindsų šeima 
tikriausiai turėjo gana tvirtą teisę į žemę. Tad Silvesteriui pavyko išlai- 
kyti savo nuosavybę dar kelerius metus, bet paskui, 1930 metais, jis 
mirė. Po jo mirties Kleonas Habardas įsigijo žemę iš Silvesterio našlės. 

Lonis, jau vėl pasiėmęs kortas, jas tyrinėjo, bet nematė. Klausėsi 
prisimindamas vaizdus iš kito gyvenimo tarpsnio. 

— Gana įdomu, a? — paklausė Lusjenas. 

— Tai dėjosi labai seniai, — atsakė Lonis susiraukdamas nuo vėl 
kaukole nuvilnijusio skausmo. 

Lusjenas skverbėsi toliau. Neturėdamas ko prarasti, jis neketino 
atlyžti. 

— Šioje visoje istorijoje keista tai, kad nėra jokių įrašų apie Sil- 
vesterio mirtį. Fordo apygardoje šiuo metu negyvena nė vienas Rind- 
sas, ir atrodo, lyg jie visi išsidangino apie tą laiką, kai nuosavybė perėjo 
į Kleono Habardo rankas. Visi dingo; daugelis pabėgo į Šiaurę, Čika- 
gon, kur susirado darbus, bet per Depresiją“ šitaip atsitikdavo neretai. 
Buvo daug badaujančių juodųjų. 

— Ką tai turi bendra su kuo nors? 

Lusjenas atsistojo ir nuėjo prie lango, kur žvelgė į automobilių 
aikštelę apačioje. Svarstė, ar dabar pasakyti tiesą, ar pasakyti Loniui 
apie testamentą, Letę Leng ir jos kilmę: kad ji beveik tikrai yra Rinds, 
o ne Teiber; kad jos giminė kilusi iš Fordo apygardos ir kadaise gyveno 
žemėje, priklausiusioje Silvesteriui; kad, labai tikėtina, Silvesteris fak- 
tiškai buvo jos senelis. 

Bet jis vėl atsisėdo ir pasakė: 

— Iš tikrųjų nieko. Tik kažkokia sena istorija, liečianti mano, 
Seto Habardo ir galbūt Rindso gimines. 

Minutėlę stojo tyla, per kurią nė vienas iš vyrų nepalietė kortų. 
Nei pasižiūrėjo vienas į kitą. Lonio sąmonė tartum plaukė tolyn, ir 
Lusjenas jį krestelėjo klausimu: 

— Juk pažinojai Ensilį Habardą, tiesa? 

— Taip, — patvirtino Lonis. 


* 


Jungtinių Valstijų ekonomikos nuosmukio laikotarpis nuo praėjusio amžiaus trečio 
dešimtmečio pabaigos iki ketvirto dešimtmečio pabaigos, po 1929-aisiais įvykusio akcijų biržos 
kracho. 

— Papasakok apie jį. 

— Ką nori apie jį žinoti? 

— Jis gyvas? 

— Taip, gyvas. 

— Kurjis šiuo metu? 

— Nežinau. 

— Kada paskutinį sykį jį matei? 

Tarškėdama, kad turi patikrinti jo gyvybinių funkcijų rodiklius, 
įėjo seselė. Lonis pasakė esąs pavargęs, tad ji jam padėjo atsigulti į 
lovą, pataisė lašelinę, patikrino kraujospūdį ir širdies ritmą, paskui 
rūsčiai sužioravo akimis į Lusjeną. 

— Jam reikia pailsėti, — metė. 

Lonis užsimerkė ir paprašė: 

— Neišeik. Tik pritemdyk šviesą. 

Lusjenas prisitraukė arčiau prie lovos kėdę ir atsisėdo. Seselei pa- 
sišalinus, pakartojo: 

— Papasakok apie Ensilį. 

Tebeužsimerkęs ir beveik pašnabždom Lonis prakalbo: 

— Na, Ensilis visada buvo sprunkantis žmogus. Dar jaunas pali- 
ko namus, į kuriuos taip ir nebesugrįžo. Neapkentė namų, o ypač — 
savo tėvo. Kovojo kare, buvo sužeistas į galvą, vos nenumirė, ir dauge- 
lis žmonių mano, jog Ensiliui visada trūko vieno šulo. Jis mylėjo jūrą, 
sakė gimęs taip toli nuo jos, kad liko pakerėtas. Daug metų plaukiojo 
krovininiais laivais ir pamatė pasaulį — visą. Nerasi žemėlapyje vietos, 
kurios Ensilis nebūtų matęs. Nei kalno, nei uosto, nei miesto ar įžy- 
mios vietovės. Nei baro, nei šokių klubo, nei kekšyno, vardyk, ką nori, 
ir Ensilis ten buvo. Šlaistėsi su bjauriais tipais ir kartkartėmis pasukda- 
vo blogais keliais: į smulkius nusikaltimus, paskui kai kurie jau nebe- 
būdavo tokie smulkūs. Kelis kartus vos per plauką nežuvo, sykį savaitę 
pragulėjo vienoje Šri Lankos ligoninėje, padurtas peiliu. Žaizda nuo 
peilio buvo niekis palyginti su infekcija, jam įsimetusia ligoninėje. Jis 
turėjo daugybę moterų, kai kurios jų prigimdė vaikų, bet Ensilis buvo 
ne toks, kad užsibūtų vienoje vietoje. Paskutinėmis žiniomis, kai kurių 
iš tų moterų su savo vaikais tebėra ieškomas. Kitos irgi galėtų jo ieško- 
ti. Ensilio gyvenimas buvo padūkęs, ir jis visada gręžiodavosi per petį. 

Kai jis ištarė žodį „gyvenimas“, šis nuskambėjo neteisingai arba 
galbūt natūraliai. Ilgasis y buvo kur kas trumpesnis nei anksčiau, daug 
panašesnis į sutrumpintus i, tokius dažnus Misisipėje. Lusjenas tyčia 
atkrito į labiau šniaukrojančią tarseną vildamasis, kad Lonis ir toliau 
taip kalbės. Lonis buvo iš Misisipės, ir abu tai žinojo. 

Jis užsimerkė ir tartum nugrimzdo į miegą. Kelias minutes Lusje- 
nas stebėjo jį ir laukė. Lonio sąmonė plaukė kažkur tolyn, ir jis pradėjo 
sunkiau kvėpuoti. Jo ranka nukrito į šoną. Monitoriai rodė normalius 
kraujospūdį ir širdies ritmą. Kad neužmigtų, Lusjenas žingsniavo po 
pritamsintą palatą laukdamas, kol pasirodys seselė ir jį išvys. Pamažu 
prisiartinęs prie lovos tvirtai suspaudė dešinį Lonio riešą ir pašaukė: 

— Ensili! Ensili! Setas paliko pomirtinę valią ir testamentą, ku- 
riuo tau padovanojo milijoną baksų. 

Akys atsimerkė, ir Lusjenas pakartojo savo žodžius. 


Debatai be perstojo šėlo valandą, ir visų nervai buvo įsitempę 
iki kraštutinumo. Faktiškai klausimas buvo karštai aptarinėjamas jau 
mėnesį, ir nuomonių nestigo. Buvo beveik 22.00. Konferencijų salės 
stalą klojo šiukšlynas: netvarkingai išmėtyti užrašai, aplankai ir jų pie- 
tums surytos prastos išsineštinės picos likučiai. 

Ar derėtų žiuri pasakyti, kokia Seto palikimo vertė? Vienintelis 
teisme svarstomas klausimas — ar ranka parašytasis testamentas turi 
teisinę galią. Nei daugiau, nei mažiau. Teisine prasme formaliai nebu- 
vo svarbu, kokio dydžio yra palikimas. Vienoje stalo pusėje — toje, ku- 
rią turėjo užsiėmęs Haris Reksas, — tvirtai manyta, kad žiuri nereikė- 
tų pasakyti, nes jeigu prisiekusieji žinos, kad lošiama dėl 24 milijonų 
dolerių, kurie netrukus galėtų būti atiduoti Letei Leng, jie spyriosis. 
Savaime suprantama, nepalankiai pažiūrės į tokį šeimos turto atida- 
vimą. Suma tokia negirdėta arba tokia šokiruojanti, kad tiesiog nesu- 
vokiama, kaip niekinga juodaodė namų tvarkytoja galėtų ją išsinešti iš 
teismo. Lusjenas, nors ir nedalyvavo, anksčiau Hariui Reksui pritarė. 

Tačiau Džeikui atrodė kitaip. Pirmas jo argumentas buvo tas, 
kad prisiekusieji veikiausiai užuodžia esant ant stalo padėta daugybę 
pinigų, nors visi per atranką neigė tokį žinojimą. Tik pasižiūrėkite į 

kovos mastą. Pasižiūrėkite, kiek dalyvauja advokatų. Viskas šioje by- 
loje ir vykstančiame teismo procese rodo didelius pinigus. Antras jo 
argumentas buvo toks, kad visiškas atvirumas — geriausia strategija. 
Jeigu prisiekusieji jaus, kad Džeikas lyg bando kažką nuslėpti, teismo 
procesą jis pradėtų iškart praradęs pasitikėjimą. Teismo salėje kiekvie- 
nas žmogus trokšta žinoti, dėl ko pešamasi. Pasakykime jiems. Atiden- 
kime kortas. Nieko nenutylėkime. Jeigu slėpsime palikimo dydį, tai 
taps pritvinkusiu ir neištartu klausimu. 

Porša linko tai į vieną, tai į kitą nuomonę. Prieš susodinant į vietą 
žiuri, ji buvo už visišką atvirumą. Bet pasižiūrėjusi į dešimtį baltųjų veidų 
ir tik du — juodųjų, ji grūmėsi su įsitikinimu, kad Džeikas ir jie neturi vi- 
siškai jokių šansų. Po to, kai visi liudytojai duos parodymus, kai visi advo- 
katai bus nutildyti, kai visi išmintingi žodžiai teisėjo Etlio bus ištarti, ar 
įstengs tie dešimt baltųjų siekti giliau ir rasti drąsos palaikyti paskutinį 
Seto testamentą? Šią minutę, išsikamavusi ir nuvargusi, Porša abejojo. 

Suskambo telefonas, ir ji atsiliepė. 

— Lusjenas, — pasakė perduodama Džeikui ragelį. 

— Klausau, — tarė jis. 

Iš Aliaskos atskriejo pranešimas: 

— Pagavau jį, Džeikai. Čia mūsų draugužis Ensilis Habardas, tas 
pats. 

Džeikas atsipūtė. 

— Ką gi, turbūt tai gera žinia, Lusjenai. 

Atitraukęs nuo ausies ragelį, paskelbė: 

— Tai Ensilis. 

— Kąjūs, žmonės, veikiate? — paklausė Lusjenas. 

— Tik ruošiamės rytdienai. Aš, Porša, Haris Reksas. Praleidi va- 


karėlį. 

— Ar turime žiuri? 

— Taip. Dešimt — baltieji, du — juodieji, tikrai nieko netikėta. 
Man papasakok apie Ensilį. 


— Gana pasiligojęs šunytis. Jo galvos žaizda infekavosi, ir dak- 
tarai susirūpinę. Daugybė medikamentų — antibiotikų ir nuskausmi- 
namųjų. Kiaurą dieną mudu lošėme kortomis ir kalbėjomės apie viską. 
Jis tartum tai sugrįžta, tai vėl atitolsta. Galiausiai aš užsiminiau apie 

testamentą ir pasakiau, kad vyresnysis brolužis jam paliko milijoną 
baksų. Pagavau jo dėmesį, ir man prisipažino, kas esąs. Po pusvalan- 
džio apie tai pamiršo. 

— Ar turėčiau pasakyti teisėjui Etliui? 

Haris Reksas papurtė galvą — ne. 

— Taip nemanau, — pasakė Lusjenas. — Teismas prasidėjo ir dėl 
to nebus sustabdytas. Ensilis neturi ką pridurti. Velniškai tikra, kad 
negali ten atvykti, nes skilęs kiaušas ir čia pat už durų jo laukia tas ko- 
kaino reikalas. Vargšas vyrukas veikiausiai vis dėlto kažkiek atsėdės. 
Farai atrodo tvirtai nusistatę. 

— Arjūs, vyručiai, palaipiojote genealoginiais medžiais? 

— Taip, visai nemažai, bet dar gerokai anksčiau, nei jis prisipaži- 
no, kas esąs. Aš išklojau Habardų ir Rindsų šeimų istoriją, akcentuo- 
damas Silvesterio mįslę. Bet jį tai mažai domino. Rytoj vėl pabandysiu. 
Manau, rytoj popiet išvyksiu. Išties noriu pamatyti bent kiek teismo. 
Esu tikras, kol aš atsirasiu, jūs jau būsite viską sumovę. 

— Be abejo, Lusjenai, — sutiko Džeikas ir tuoj padėjo ragelį. 

Persakė pokalbį Poršai ir Hariui Reksui. Tie, nors ir suintriguoti, 
turėjo kitų reikalų. Faktas, kad Ensilis Habardas gyvas ir yra Aliaskoje, 
teismo salėje nieko nereikš. 

Telefonas vėl suskambo, ir Džeikas pačiupo ragelį. Vilis Treinoras 
prabilo: 

— Klausyk, Džeikai, tik tavo žiniai: tarp žiuri yra vyrukas, kurio 
neturėtų ten būti. 

— Turbūt jau per vėlu, bet aš klausausi. 

— Jis sėdi užpakalinėje eilėje, pavardė Doulis, Frenkas Doulis. 

Džeikas matė Vilį visą dieną kažką užsirašinėjant. 

— Gerai, ką gi Frenkas rezga? — paklausė jis. 

— Jis turi tolimą giminaitį, gyvenantį Memfyje. Prieš šešerius ar 
septynerius metus to giminaičio penkiolikmetę dukterį prie prekybos 
centro rytiniame Memfyje pagrobė kažkokie juodaodžiai pankai. Ke- 
lias valandas jie ją laikė furgone. Nutiko baisūs dalykai. Mergina liko 
gyva, bet buvo pernelyg nukamuota, kad ką nors atpažintų. Nieko taip 
ir neareštavo. Po dvejų metų mergina nusižudė. Iš tiesų tragedija. 

— Kodėl dabar man tai pasakoji? 

— Ta pavardė man užkliuvo vos prieš valandą. Anuomet aš gy- 
venau Memfyje. Prisiminiau kai kuriuos Doulius iš Fordo apygardos. 
Verčiau pasistenk, kad jį iškrapštytų, Džeikai. 

— Tai ne taip lengva. Faktiškai šiame etape neįmanoma. Jis buvo 
apklausinėtas advokatų bei teisėjo ir į viską tinkamai atsakė. 

Frenkas Doulis buvo keturiasdešimt trejų ir vienos paežerės kom- 
panijos, dengiančios stogus, savininkas. Jis tvirtino nieko nežinantis 
apie Seto Habardo reikalą ir atrodė visiškai nešališkas. 

— Dėkui ir už tiek, Vili. 

— Atleisk, Džeikai, — atsiprašė Vilis, — bet teisme man tai neį- 
strigo į galvą. Būčiau ką nors pasakęs. 

— Viskas gerai. Kaip nors su tuo tvarkysiuosi. 

— O šiaip, be Doulio, ką tu manai apie žiuri? 

Džeikas kalbėjosi su žurnalistu, tad nusprendė elgtis apdairiai. 

— Sudėtis gera, — pasakė. — Jau turiu bėgti. 

Haris Reksas sureagavo: 

— Dėl to vyruko nerimavau. Kažkas nebuvo gerai. 

Į tai Džeikas atšovė: 

— Na, neprisimenu, kad tuo metu ką nors būtum pasakęs. Visa- 
da lengva kalbėti, kai šaukštai po pietų. 

— Irzlus, irzlus. 

Porša įsiterpė: 

— Jis atrodė trokštantis atlikti priedermę. Aš jam daviau aštuonis. 

— Ką gi, — pasakė Džeikas. — Su juo įklimpome. Jis į viską at- 
sakė tinkamai. 

— Galbūt tai tu neuždavei tinkamų klausimų, — įgėlė Haris Rek- 
sas ir vėl nugėrė gurkšnį šviesiojo budveiso. 

— Labai tau dėkui, Hari Reksai. Tavo paties informuotumui atei- 
tyje: per prisiekusiųjų atranką advokatams paprastai neleidžiama už- 
duoti tokių klausimų: „Sakykit, pone Douli, ar tiesa, kad jūsų tolima 
giminaitė Memfyje buvo išprievartauta juodaodžių chuliganų gaujos?“ 
Ir šio draudimo priežastis ta, kad advokatai dažniausiai nežino apie 
tokius siaubingus nusikaltimus. 

— Einu namo. 

Dar vienas gurkšnis alaus. 

— Visi einam namo, — pasiūlė Porša. — Nedaug ką nuveikiame. 

Pusę vienuoliktos vakaro jie išjungė šviesas. Norėdamas praskai- 
drinti galvą, Džeikas apėjo aplink aikštę. Salivano firmoje šviesos tebe- 
degė. Veidas Lanyras ir jo komanda vis dar ten, vis dar dirba. 

Kai gynė Karlą Li Heilį, Džeiko įžanginė kalba prisiekusiesiems 
truko tik keturiolika minučių. Rufusas Baklis pradėjo reikalus vienos 
valandos maratonu, kuris užmigdė žiuri, ir glaustas Džeiko tęsinys 
buvo gerai priimtas ir puikiai įvertintas. Prisiekusieji jo klausėsi, dė- 
mėdamiesi kiekvieną žodį. 

— Prisiekusieji yra belaisviai, — visada sakydavo Lusjenas. — 
Todėl kalbėk trumpai. 

O dėl paskutinės Henrio Seto Habardo valios ir testamento, tai 
Džeikas taikėsi į dešimt minučių. Jis įžengė į tribūną, nusišypsojo 
naujiems uoliems veidams ir kreipėsi: 

— Ponios ir ponai prisiekusieji, jūsų užduotis — neišdalyti Seto 
Habardo pinigų. Jų daug, ir visi uždirbti paties Seto Habardo. Ne jūsų, 
ne manęs ir ne kurio nors iš advokatų šioje salėje. Jis rizikuodavo, kar- 
tais smarkiai skolindavosi, nepaisydavo savo patikimų padėjėjų pata- 
rimų, įkeitinėjo nuosavus namus ir žemę, sudarinėjo sandorius, ant 
popieriaus atrodančius prastai, skolindavosi dar daugiau, leisdavosi į 
papiktinamai atrodančias avantiūras, ir galų gale, kai Setui Habardui 
buvo pasakyta, kad miršta nuo plaučių vėžio, jis viską išsipardavė. Su- 
vedė sąskaitas su gyvenimu, išsimokėjo bankams ir susiskaičiavo pi- 
nigus. Liko laimėjęs. Jo būta teisaus, o visų kitų — ne. Jūs negalite 
Setu Habardu nesižavėti. To žmogaus aš niekada nepažinojau ir dėl to 
gailiuosi. Kiek pinigų? Jūs išklausysite čia sėdinčio pono Kvinsio Len- 
džio, teismo paskirto Seto Habardo palikimo administratoriaus, pa- 
rodymus, kad turto vertė yra apie dvidešimt keturi milijonai dolerių. 

Jis lėtai žingsniavo, o pasakęs sumą sustojo ir pažvelgė į kai ku- 
riuos veidus. Beveik visi prisiekusieji šypsojosi. Puiku, Setai. Šaunuo- 
lis. Pora buvo akivaizdžiai sukrėstų. Treisė Makmilen, prisiekusioji Nu- 

meris Antras, žvelgė į Džeiką plačiomis akimis. Bet ta akimirka greitai 
baigėsi. Fordo apygardoje niekas nepajėgė suvokti tokio skaičiaus. 

— Taigi jeigu pagalvosite, kad žmogus, kuris užkalė dvidešimt 
keturių milijonų dolerių turtą, suvokia, ką daro su savo pinigais, būsi- 
te teisūs. Mat Setas tiksliai suvokė, ką daro. Dieną prieš pasikardamas 
jis nuvyko į savo kontorą, joje užsirakino, atsisėdo prie stalo ir parašė 
naują testamentą. Parašė ranka ir visiškai teisėtą, gražų ir įskaitomą, 
lengvai suprantamą, nė kiek nesudėtingą ar painų. Žinojo, kad kitą 
dieną, spalio antrą, sekmadienį, nusižudys, ir sutvarkė visus reikalus. 
Visa tai suplanavo. Parašė vienam žmogui, tokiam Kelvinui Bogsui, 
pas jį nusamdytam, laiškelį, kuriame paaiškino pats atimąs sau gyvy- 
bę. Jūs originalą pamatysite. Jis parašė smulkius nurodymus dėl gedu- 
lingų apeigų ir laidotuvių. Originalus irgi pamatysite. Ir tą patį šešta- 
dienį, veikiausiai savo kontoroje, kur rašė testamentą, Setas Habardas 
parašė laišką man ir jame išdėstė konkrečius nurodymus. Vėlgi, jūs 
pamatysite originalą. Jis visa tai suplanavo. Baigęs rašyti, nuvažiavo į 
Klantoną, į centrinį paštą, ir laišką kartu su testamentu išsiuntė man. 
Mat norėjo, kad aš laišką gaučiau pirmadienį, nes pakasynų apeigos 
turėjo įvykti antradienį, šešioliktą valandą, Airių kelio krikščioniškoje 
bažnyčioje. Smulkmenos, žmonės. Setas pasirūpino visomis smulkme- 
nomis. Gerai suvokė, ką daro. Jis visa tai suplanavo. 

— Taigi, kaip jau sakiau, ne jūsų užduotis išdalyti Seto pinigus arba 
nuspręsti, kas ką ir kiek turėtų gauti. Tačiau jūsų užduotis nustatyti, ar 
Setas suvokė, ką daro. Teisės terminas tam nusakyti — „testamenti- 
nis veiksnumas“. Kad galėtum sudaryti teisiškai galiojantį testamentą, 
tokį, kuris parašytas ranka ant bakalėjos parduotuvės maišelio kitos pu- 
sės, arba tokį, kuris mašinėle išspausdintas penkių sekretorių stambio- 
je teisės kontoroje ir pasirašytas valstybės notaro akivaizdoje, privalai 
būti testamentiškai veiksnus. Šis teisės terminas lengvai suprantamas. 
Tai reiškia, kad privalote suvokti, ką darote, ir, ponios ir ponai, Setas 
Habardas gerai suvokė, ką daro. Nebuvo pamišęs. Neklejojo. Nebuvo 
paveiktas nuskausminamųjų ar kitų medikamentų. Jis buvo toks pat 
psichiškai tvirtas ir sveikas kaip šiuo metu bet kuris iš dvylikos jūsų. 

— Būtų galima ginčytis, kad planuojantis savižudybę žmogus ne: 
gali būti sveiko proto. Juk turi būti pamišęs, kad nusižudytum, tiesa? 

Ne visada. Nebūtinai. Iš jūsų, kaip prisiekusiųjų, tikimasi, kad kliausi- 
tės savo pačių gyvenimiška patirtimi. Galbūt pažinojote ką nors, arti- 
mą draugą ar net šeimos narį, kuris priėjo kelio galą ir pats pasirinko 
galutinai pasitraukti iš gyvenimo. Ar jie buvo išprotėję? Galbūt, bet 
galbūt ir ne. Setas tikrai toks nebuvo. Gerai suvokė, ką daro. Metus 
jis grūmėsi su plaučių vėžiu, iškentė kelis chemoterapijos ir švitinimo 
kursus, visus nesėkmingus, ir galiausiai naviko metastazės išsivystė jo 
šonkauliuose ir stubure. Jį vargino baisūs skausmai. Per paskutinį ap- 
silankymą pas gydytoją jam prognozuota gyventi mažiau nei mėnuo. 
Kai perskaitysite, ką jis parašė dieną prieš mirtį, jūs įsitikinsite, kad 
Setas Habardas savo gyvenimą visiškai reguliavo. 

Kaip paspirtį Džeikas rankoje laikė bloknotą, bet juo nesinaudo- 
jo. Jam to nereikėjo. Vaikščiojo pirmyn atgal priešais prisiekusiuosius, 
su kiekvienu užmegzdamas akių kontaktą, kalbėdamas lėtai ir aiškiai, 
lyg jie sėdėtų pas jį poilsio kambaryje ir visi šnekučiuotųsi apie savo 
mėgstamiausius filmus. Bet kiekvienas žodis buvo kažkur pasirašytas. 
Kiekvienas sakinys — surepetuotas. Kiekviena pauzė — apskaičiuota. 
Trukmė, balso moduliacija, ritmas — viskas veik tobulai įsiminta. 

Net labiausiai teismuose užimti advokatai priešais prisiekusiuo- 
sius praleisdavo tik dalelę savo laiko. Tos akimirkos būdavo retos, ir 
Džeikas jomis mėgavosi. Buvo nelyginat aktorius scenoje, įsileidęs į 
savo paties sukurtą monologą, tariantis išminties žodžius rinktinei 
publikai. Pulsas jam dažnėjo; paširdžiuos trūkčiojo; keliai linko. Bet 
tos vidaus kovos visos buvo valdomos, ir Džeikas ramiai dėstė paskaitą 
savo naujiesiems draugams. 

Penkios minutės jau prabėgo, ir jis nepraleido nė žodžio. Liko dar 
penkios, ir sunkiausia dalis čia pat priekyje. 

— O dabar, ponios ir ponai, nemalonioji šios istorijos dalis, ir 
būtent todėl mes čia esame. Liko Seto Habardo sūnus, duktė ir keturi 
vaikaičiai. Savo testamentu jis jiems nepaliko nieko. Paprasta ir aiškia 
kalba, bet taip pat ir skaudžia skaityti, Setas pabrėžtinai išskyrė savo 
šeimą iš galimybės paveldėti pagal jo testamentą. Akivaizdus klausi- 
mas — kodėl? Savaime suprantama, mes norėtume paklausti: „Kodėl 
žmogus turėtų šitaip pasielgti? Tačiau ne jūsų pareiga tokį klausimą 
kelti. Setas pasielgė taip, kaip pasielgė, dėl priežasčių, žinomų tik jam 

vienam. Vėlgi, pats uždirbo pinigus, kurie visi priklausė jam. Jis galė- 
jo viską iki paskutinio cento atiduoti Raudonajam Kryžiui ar kokiam 
nors saldžialiežuviui Evangelijos pamokslautojui per televiziją, arba 
komunistų partijai. Tai jo, ne jūsų, ne mano, ne šio teismo reikalas. 

— Užuot palikęs pinigus savo šeimos nariams, Setas penkis pro- 
centus paliko savo bažnyčiai, penkis procentus — seniai pražuvusiam 
broliui, o likusius devyniasdešimt procentų atidavė moteriai, pavarde 
Letė Leng. Ponia Leng sėdi čia pat, tarp manęs ir pono Lendžio. Trejus 
metus ji dirbo pas poną Habardą kaip jo namų tvarkytoja, virėja ir kai 
kada — slaugytoja. Vėlgi, akivaizdus klausimas — kodėl? Kodėl gi Se- 
tas išbraukė iš testamento savo šeimą ir beveik viską paliko moteriai, 
kurią pažinojo tokį trumpą laiką? Ponios ir ponai, patikėkite manimi, 
tai sunkiausias klausimas, su kokiu kada nors kaip advokatas esu susi- 
dūręs. Tokį klausimą kėliau aš, kiti advokatai, Habardo šeimos nariai, 
pati Letė Leng, draugai ir kaimynai, faktiškai visi šioje apygardoje, ku- 
rie girdėjo tą istoriją. Kodėl? 

— Tiesa tokia, kad mes taip ir nesužinosime. Žino tik Setas, o 
jo tarp mūsų nebėra. Tiesa tokia, žmonės, kad tai joks mūsų reikalas. 
Mums — advokatams, teisėjui, jums, prisiekusieji — neturi rūpėti, 
kodėl Setas pasielgė taip, kaip pasielgė. Kaip jau sakiau, jūsų užduo- 
tis — išspręsti tik vieną svarbų klausimą, ir šis paprasčiausiai toks: ar 
tuo metu, kai Setas parašė savo paskutinę valią, jis mąstė blaiviai ir 
suvokė, ką daro? 

— Taip, jis mąstė blaiviai ir suvokė, ką daro. To įrodymai bus aiš- 
kūs ir įtikinami. 

Džeikas padarė pauzę ir pasiėmė stiklinę vandens. Greitai atsigė- 
rė gurkšnį ir tuo pat metu apžvelgė sausakimšą teismo salę. Iš antros 
eilės stebeilydamas į jį Haris Reksas greitomis linktelėjo: Iki šiol tau 
puikiai sekasi. Pagavai jų dėmesį. Užbaik. 

Džeikas sugrįžo į tribūną, žvilgtelėjo į savo užrašus ir kalbėjo to- 
liau: 

— Taigi, kai pakibę tiek daug pinigų, galime tikėtis, kad ateinan- 
čias kelias dienas įtampa didės. Seto Habardo šeima ranka parašytąjį 
testamentą ginčija, ir dėl to jų negalima kaltinti. Yra nuoširdžiai įsiti- 
kinę, kad pinigai turėjo būti atiduoti jiems, todėl nusamdė grupę gerų 

advokatų ranka parašytąjį testamentą pulti. Šie tvirtina, kad Setas sto- 
kojo testamentinio veiksnumo. Tvirtina, kad jo sveika nuovoka buvo 
aptemusi. Tvirtina, kad Letė Leng jam darė nederamą įtaką. „Nedera- 
ma įtaka“ — teisės terminas ir šioje byloje bus esminis. Jie bandys jus 
įtikinti, kad Letė Leng pasinaudojo savo, kaip juo besirūpinančiosios, 
padėtimi, idant galėtų su Setu Habardu intymiai suartėti. Intymumas 
gali reikšti daug dalykų. Ji Setu rūpinosi, kartais maudydavo, keisdavo 
drabužius, jį valydavo, darė viską, ko laukiama iš besirūpinančiųjų to- 
kiomis delikačiomis ir baisiomis aplinkybėmis. Setas buvo mirštantis 
senas žmogus, ištiktas sekinančio ir žudančio vėžio, nuo kurio jis nu- 
silpo ir liko nepajėgus. 

Džeikas pasisuko ir pažvelgė į Veidą Lanyrą ir advokatų šutvę 
prie kito stalo. 

— Ponios ir ponai, jie stengsis įteigti daug ką, bet nieko negali 
įrodyti. Tarp Seto Habardo ir Letės Leng nebuvo jokių kūniškų santy- 
kių. Išsakomos tik užuominos, prielaidos ir implikacijos, bet nepatei- 
kiama nė vieno įrodymo, nes to niekada nebuvo. 

Džeikas numetė bloknotą ant savo stalo ir baigė: 

— Šis teismas bus trumpas su daug liudytojų. Kaip ir per bet kurį 
teismą nagrinėjami klausimai galėtų tapti painūs. Advokatai dažnai 
tyčia taip daro, bet nesileiskite suklaidinami. Ponios ir ponai, prisi- 
minkite: ne jūsų užduotis paskirstyti Seto Habardo pinigus. Jūsų už- 
duotis — nuspręsti, ar jis suvokė, ką daro, kai rašė savo paskutinę va- 
lią. Nei daugiau, nei mažiau. Dėkui. 

Sunkia ranka teisėjui Etliui vadovaujant, testamento oponen- 
tai sutiko suglaudinti savuosius įžanginius ir baigiamuosius žodžius, 
leisdami už juos kalbėti Veidui Lanyrui. Susiraukšlėjusiu bleizeriu, per 
trumpu kaklaraiščiu ir vos sukištais į kelnes marškiniais jis nudrožė į 
tribūną. Keli kuokštai plaukų jam apie ausis styrojo į visas puses. Visa 
savo išvaizda Veidas Lanyras kėlė išsiblaškiusio darbštuolio įspūdį, ku- 
ris, ko gero, pamirštų pasirodyti rytoj. Visa tai buvo vaidyba, siekiant 
nuginkluoti žiuri. Džeikas nebuvo toks kvailas. 

Lanyras prakalbo: 

— Dėkui jums, pone Brigansai. Trisdešimt metų teismuose ginu 
bylas ir dar nesutikau tokio talentingo advokato kaip ponas Brigansas. 

Jums, žmonės, čia, Fordo apygardoje, pasisekė, kad tarp savęs turite 
tokį puikų jauną teisininką. Man garbė dalyvauti čia ir kovoti su juo, 
taip pat būti šioje didingoje senoje teismo salėje. 

Jis padarė pauzę ir pasižiūrėjo į užrašus, o klausydamasis tų visų 
nenuoširdžių pagyrų Džeikas viduje virė. Kai nestovėdavo priešais 
prisiekusiuosius, Lanyras būdavo malonus ir aiškiai reiškiantis min- 
tis. Tačiau dabar, scenoje, atrodė liaudiškas, žemiškas ir nepaprastai 
simpatiškas. 

— Taigi, tai tik įžanginė kalba, ir niekas, ką aš dabar pasakysiu 
arba ką vos prieš minutėlę pasakė ponas Brigansas, nėra įrodymai. Įro- 
dymai eina tik iš vienos vietos, tai yra iš šio liudytojų krėslo štai čia. 
Kartais advokatai pasineša ir pasako dalykus, kurių vėliau teisme ne- 
gali įrodyti, ir yra linkę praleisti svarbius faktus, apie kuriuos prisieku- 
sieji turėtų žinoti. Pavyzdžiui, ponas Brigansas nepaminėjo fakto, kad 
kai Setas Habardas rašė savo paskutinę valią, vienintelis asmuo pastate 
kartu su juo buvo Letė Leng. Tai vyko šeštadienio rytą, o šeštadieniais 
ji niekada nedirbdavo. Ji atvyko pas Setą Habardą į namus ir iš ten jo 
gražiu nauju kadilaku nuvežė šeimininką į kontorą. Jis šią atrakino. 
Juodu įėjo vidun. Ji sako ten nuvažiavusi sutvarkyti jo kontoros, bet 
to niekada anksčiau nedarydavo. Jie buvo vieni. Kokias dvi valandas 
buvo vieni administraciniame „Beringo statybinės medienos pastate, 
pagrindinėje Seto Habardo būstinėje. Kai tą šeštadienio rytą abu ten 
atvyko, Setas Habardas jau turėjo paskutinę valią ir testamentą, metais 
anksčiau parengtus puikios advokatų kontoros Tupele — teisininkų, 
kuriais jis daug metų pasitikėjo, ir tuo testamentu beveik viskas buvo 
atiduota dviem suaugusiems jo vaikams ir keturiems vaikaičiams. Ti- 
piškas testamentas. Standartinis. Protingas. Toks testamentas, po ko- 
kiu faktiškai vienu ar kitu metu pasirašo kiekvienas amerikietis. De- 
vyniasdešimt procentų visos nuosavybės, paminėtos testamentuose, 
pereina velionio šeimai. Kaip tik šitaip ir turėtų būti. 

Dabar Lanyras irgi žingsniavo, stambus jo kūnas, šiek tiek sulin- 
kęs per juosmenį, dramblojo pirmyn ir atgal. 

— Bet tą rytą dvi valandas praleidęs tik su Lete Leng, išvykdamas 
jis turėjo kitą testamentą, savo paties parašytą, tokį, iš kurio pašalino 
nuosavus vaikus ir vaikaičius, o devyniasdešimt procentų turto paliko 

savo namų tvarkytojai. Argi tai skamba protingai, žmonės? Sudėlio- 
kime dalykus objektyviai. Setas Habardas metus grūmėsi su vėžiu — 
tam skyrė baisias pastangas ir žinojo, jog tą kovą pralaimi. Pastarosio- 
mis jo dienomis šiame pasaulyje artimiausias Setui Habardui žmogus 
buvo Letė Leng. Lengvesnėmis dienomis ji gamindavo valgį, tvarkyda- 
vo ir prižiūrėdavo jo namus bei daiktus, o sunkesnėmis — jį maitin- 
davo, maudydavo, rengdavo, valydavo. Ji žinojo, kad jis miršta — tai 
nebuvo jokia paslaptis. Be to, taip pat žinojo, kad jis turtingas ir kadjo 
santykiai su savo suaugusiais vaikais buvo kažkiek įtempti. 

Lanyras stabtelėjo šalia liudytojo krėslo, su apsimestiniu nepatik- 
lumu plačiai išskėtė rankas ir garsiai paklausė: 

— Nejau mes patikėsime, kad ji negalvojo apie pinigus? Liaukitės. 
Šiuo požiūriu būkime realistai! Ponia Leng pati jums pasakys, kad visą 
gyvenimą dirbo namų tvarkytoja, kad jos vyras, ponas Simeonas Len- 
gas, šiuo metu areštinėje, turėjo dėmėtą darbinę praeitį ir juo nebuvo 
galima kliautis, jog parneš algos čekį, ir kad ji sunkiomis finansinėmis 
sąlygomis augino penkis vaikus. Gyvenimas nebuvo lengvas! Niekada 
niekur nebūdavo atliekamo cento. Kaip ir daugelis žmonių Letė Leng 
buvo beturtė. Visada buvo beturtė. Ir matydama savo šeimininką colis 
po colio vis arčiau mirties, ji galvojo apie pinigus, juk jūs supranta- 
te. Tokia žmogaus prigimtis. Tai ne jos kaltė. Aš nenoriu įteigti, kad ji 
buvo bloga ar godi. Kas iš mūsų nebūtų galvojęs apie pinigus? 

— Ir tą pernykščio spalio šeštadienio rytą Letė nuvežė savo šei- 
mininką į jo kontorą, kur juodu dvi valandas buvo vieni. Ir per tą laiką 
vienas didžiausių šios valstijos istorijoje turtų perėjo iš rankų į rankas. 
Dvidešimt keturi milijonai dolerių iš Habardo šeimos perduoti namų 
tvarkytojai, kurią Setas Habardas pažinojo vos trejus metus. 

Lanyras šauniai nutilo, kol paskutinis jo sakinys tebedrebino 
teismo salę. Velniai rautų, jis puikus, pagalvojo Džeikas ir žvilgtelėjo į 
prisiekusiuosius, lyg viskas būtų gerai. Frenkas Doulis žioravo akimis į 
jį, tartum sakytų: „Aš tavęs neapkenčiu.“ 

Lanyras pritildė balsą ir tęsė kalbą: 

— Mes pabandysime įrodyti, kad Setui Habardui nederamą įtaką 
darė ponia Leng, ir tai galima argumentuoti keleriopai. Vienas nede- 
ramos įtakos požymis yra tai, kad suteikiama dovana, kuri neįpras- 

ta arba neišmintinga. Man atleiskite. Aš nepajėgiu parinkti tinkamų 
būdvardžių tam apibūdinti. Devyniasdešimt procentų nuo dvidešimt 
keturių milijonų? Ir nieko savo šeimai? Tai gerokai neįprasta, žmonės. 
Pagal mane, tai labai neišmintinga. Ir šaukte šaukia apie nederamą įta- 
ką. Jeigu jis norėjo padaryti savo namų tvarkytojai ką nors gera, būtų 
galėjęs jai padovanoti milijoną baksų. Dovana gana dosni. Du milijo- 
nus? O kaip dėl penkių? Faktiškai, mano kuklia nuomone, bent kiek 
daugiau kaip milijonas dolerių būtų laikoma neįprasta ir neišmintin- 
ga, atsižvelgiant į trumpą jų santykių pobūdį. 

Lanyras vėl žengė prie tribūnos ir dirstelėjo į savo užrašus, paskui 
pasižiūrėjo į laikrodį. Aštuonios minutės, ir jis visai neskubėjo. 

— Mes pabandysime įrodyti nederamą įtaką aptardami ankstes- 
nį Seto Habardo testamentą. Šis testamentas buvo parengtas metai 
prieš Seto mirtį garsios teisininkų firmos Tupele, ir juo palikta apie 
devyniasdešimt penki procentai jo turto savo šeimai. Testamentas su- 
dėtingas, su daugybe miglotų profesinių išvedžiojimų, suprantamų tik 
mokesčių teisininkams. Aš pats tokių nesuprantu ir nesistengsiu jums 
jais įvaryti nuobodulio. Tikslas aptarti tą ankstesnį testamentą — pa- 
iliustruoti nuomonę, kad Setas nemąstė blaiviai. Kadangi ankstes- 
nysis testamentas buvo parengtas mokesčių teisininkų, išmanančių 
savo dalyką, o ne žmogaus, netrukus pasikarsiančio, jame pilnutinai 
pasiremta mokesčių įstatymų kodeksu. Šitaip sutaupoma per tris mi- 
lijonus dolerių, kurie nueitų mokesčiams. Pagal pono Habardo ranka 
prašytąjį testamentą Mokesčių inspekcijai atitenka penkiasdešimt 
vienas procentas — per dvylika milijonų dolerių. Pagal ankstesnįjį 
testamentą Mokesčių inspekcija gauna devynis milijonus. Taigi ponas 
Brigansas mėgsta sakyti, kad Setas Habardas gerai suvokė, ką daro. Aš 
tuo abejoju. Tik pagalvokite apie tai. Žmogus pakankamai gudrus ir 
išmintingas, kad per dešimtį metų sukauptų tokį turtą, paskubomis 
nesukurpia ranka parašyto dokumento, kuris atsieis jo palikimui tris 
milijonus dolerių. Tai absurdas! Tai neįprasta ir neišmintinga! 

Alkūnėmis jis pasirėmė į tribūną ir sutapšnojo abiejų plaštakų 
pirštais vienas į kitą. Pažvelgė prisiekusiesiems į akis, o tie laukė. Ga- 
liausiai prašneko: 

— Leiskite man tuo ir baigti. Beje, turiu pasakyti, kad jums pa- 

sisekė, nes nei Džeikas Brigansas, nei aš nesame ilgų kalbų šalininkai. 
Tiesą sakant, nei teisėjas Etlis. 

Šmėstelėjo kelios šypsenos. Buvo beveik linksma. 

— Norėčiau jus palikti su savo įžangine mintimi, savo pirmu 
požiūriu į šį teismą. Įsivaizduokite Setą Habardą pernai metų spalio 
pirmą, žvelgiantį neabejotinai mirčiai į akis ir jau pasiryžusį šią pagrei- 
tinti, kankinamą skausmo ir gausiai gaunantį nuskausminamųjų, liūd- 
ną, vienišą viengungį, atitolusį nuo savo vaikų ir vaikaičių, mirštantį, 
pagiežingą seną žmogų, visiškai pasidavusį, ir vienintelis žmogus pa- 
kankamai arti, kad jį girdėtų ir guostų, buvo Letė Leng. Mes taip ir ne- 
sužinosime, kokie juodu artimi iš tikrųjų buvo. Bet vis dėlto žinome, 
kuo tai baigėsi. Ponios ir ponai, byla aiški: žmogus padaro baisią klaidą 
veikiamas kieno nors, siekiančio jo pinigų. 

Veidui Lanyrui atsisėdus, teisėjas Etlis paragino: 

— Pone Brigansai, pakvieskite pirmą savo liudytoją. 

— Testamento proponentai kviečia šerifą Ozį Volsą. 

Iš antros eilės Ozis nuskubėjo į liudytojo krėslą ir buvo prisaik- 
dintas. Kvinsis Lendis sėdėjo prie stalo Džeikui iš dešinės ir nors ke- 
turiasdešimt metų praktikavo teisę, įnirtingai vengdavo teismo salių. 
Džeikas jį pamokė kartkartėmis žvilgčioti į prisiekusiuosius ir išsakyti 
savo pastebėjimus. Oziui įsitaisant savo vietoje, Lendis pastūmė per 
stalą raštelį: „Buvote puikus. Taip pat ir Lanyras. Prisiekusieji pasida- 
liję. Mes sudirbti.“ 

Dėkui, pagalvojo Džeikas. Porša pastūmė jam bloknotą. Šiame jos 
buvo parašyta: „Frenkas Doulis — grynas blogis. 

Kas per komanda, mąstė Džeikas. Jam tik reikia dar Lusjeno, 
šnabždančio patarimus ir erzinančio visus kitus teismo salėje. 

Džeiko klausinėjamas, Ozis išklojo savižudybės vietos detales. Jis 
pateikė keturias dideles spalvotas kyburiuojančio ant virvės Seto Ha- 
bardo fotografijas. Šios prisiekusiųjų aptvare buvo perleistos per rankas 
ir sukėlė šoką. Džeikas anksčiau prieštaravo dėl tų fotografijų, nes jos 
baisios. O Lanyras prieštaravo todėl, kad jos galėtų sukelti Seto atžvilgiu 
simpatiją. Galiausiai teisėjas Etlis pasakė, kad prisiekusiesiems reikia 
jas pamatyti. Jas surinkus ir priėmus kaip daiktinius įrodymus, Ozis 
ištraukė savižudybės laiškelį, Seto savo virtuvėje ant stalo paliktą Kel- 

vinui Bogsui. Laiškelis buvo išdidintas didžiuliame ekrane, pastatyta- 
me salėje priešais žiuri, ir kiekvienas prisiekusysis gavo po kopiją. Jame 
buvo parašyta: „Kelvinui. Prašom informuoti valdžios atstovus, kad aš 
pats atėmiau sau gyvybę, niekieno nepadedamas. Ant pridėto popie- 
riaus lapo palikau konkrečius nurodymus dėl mano laidotuvių. Jokios 
autopsijos! S. H“ Datuota ta pačia diena: 1988 spalio 2, sekmadienis. 
Džeikas pateikė „Nurodymų dėl laidotuvių apeigų ir palaidojimo“ 
originalus. Tie priimti be prieštaravimų ir pademonstruoti didžiuliame 
ekrane. Kiekvienas prisiekusysis irgi gavo po kopiją. Ten buvo parašyta: 


Nurodymai dėl laidotuvių apeigų 

Aš pageidauju paprastų apeigų Airių kelio krikščioniškoje bažnyčioje 
antradienį, spalio 4-ą, 16-ą valandą, vadovaujant garbiajam tėvui Donui 
Makelveinui. Norėčiau, kad ponia Nora Beins giedotų himną „Senas šiurkš- 
tus kryžius“. Nenoriu, kad kas nors sakytų šlovinamą kalbą. Neįsivaizduoju 
nieko, kas ir norėtų ją sakyti. O šiaip garbusis tėvas Makelveinas galės kal- 
bėti, ką norės. Ne ilgiau kaip trisdešimt minučių. 

Jeigu kas nors iš juodųjų norės dalyvauti mano laidotuvėse, juos įleis- 
ti. Jeigu jie nebus įleisti, pamirškite visas apeigas ir užkaskite mane į žemę. 

Mano karsto nešėjai: Harvis Mosas, Dveinas Tomasas, Stivas Holan- 
das, Maikas Milsas ir Volteris Robinsonas. 


Nurodymai dėl palaidojimo 

Aš ką tik nusipirkau plotą Airių kelio kapinėse už bažnyčios. Jau kal- 
bėjausi su ponu Frenku Meigarglu iš laidojimo namų, ir jam sumokėta už 
karstą. Jokio kaprūsio. Noriu, kad tuoj po bažnytinių apeigų būčiau greitai 
palaidotas — karstas nuleistas į duobę daugiausia per penkias minutes. 

Viso labo. Pasimatysime anapus. 

Setas Habardas 


Džeikas kreipėsi į liudytoją: 

— Ir, šerife Volsai, šis laiškutis ir šie nurodymai jūsų kartu su pa- 
vaduotojais rasti Seto Habardo namuose netrukus po to, kai aptikote 
jo kūną, taip? 

— Taip, tikrai. 

— Ką sujais padarėte? 

— Pasiėmėme savo žinion, padarėme kopijas, paskui kitą dieną 
atidavėme pono Habardo šeimai jo namuose. 

— Daugiau klausimų neturiu, jūsų prakilnybe. 

— Norėsite kryžminės apklausos, pone Lanyrai? 

— Ne. 

— Jūs laisvas, šerife Volsai. Dėkui. Pone Brigansai? 

— Taip, jūsų prakilnybe, šiuo metu norėčiau, kad prisiekusieji būtų 
informuoti štai apie ką: visos šalys sutarė, jog ką tik priimti kaip daik- 
tiniai įrodymai dokumentai iš tiesų buvo parašyti pono Seto Habardo. 

— Pone Lanyrai? 

— Taip sutarta, jūsų prakilnybe. 

— Puiku, dėl tų dokumentų autorystės ginčo nėra. Tęskite, pone 
Brigansai. 

Džeikas paskelbė: 

— Testamento proponentai kviečia poną Kelviną Bogsą. 

Visi laukė, kol Kelviną pašaukė iš liudytojų kambario. Jis buvo 
stambus kaimo bernas, niekada neturėjęs nuosavo kaklaraiščio, ir ma- 
tėsi, kad nė nesvarstė šia proga tokio nusipirkti. Vilkėjo apsitrynusiais 
languotais marškiniais su lopais ant alkūnių, purvinomis chaki kelnė- 
mis, mūvėjo purvinais aulinukais ir atrodė kaip ką tik atklydęs į teis- 
mo salę iš medienos masės paruošų ekspedicijos. Dėl aplinkos tartum 
jautėsi be galo nedrąsus ir priblokštas, ir per kelias sekundes, pasako- 
damas, kaip siaubinga buvo rasti savo šeimininką kabantį po jovaru, 
pradėjo dusti. 

— Kuriuo laiku jis tą sekmadienio rytą jums paskambino? — pa- 
klausė Džeikas. 

— Apie devintą, pasiūlė antrą susitikti su juo prie tiltelio. 

— Irjūs ten nuvykote tiksliai antrą, tiesa? 

— Taip, sere. 

Džeikas planavo Bogsu pasinaudoti iliustracijai, kaip Setas pasi- 
rūpino smulkmenomis. Vėliau jis prisiekusiesiems įrodinės, kad Setas 
paliko ant stalo laiškutį, įsidėjo virvę ir kopėtėles, nuvažiavo į vietą ir 
pasistengė, kad būtų tikrai negyvas, kai antrą valandą atvyks Elvinas. 
Jis norėjo būti surastas netrukus po mirties. Antraip tai būtų užtrukę 
kažkiek dienų. 

Lanyras neturėjo paklausti nieko. Liudytojui leista palikti savo vietą. 

— Pakvieskite kitą savo liudytoją, pone Brigansai, — paragino 
teisėjas Etlis. 

— Testamento proponentai kviečia apygardos koronerį Finą 
Paundersą. 

Prieš trylika metų pirmą kartą išrinktas apygardos koroneriu, 
anksčiau Finas Paundersas buvo kaimo laiškanešys. Tuo metu neturė- 
jo jokios medicininės patirties; jos ir nebuvo Misisipėje reikalaujama. 
Jis niekada nebuvo lankęsis nusikaltimo vietoje. Faktas, kad valstija 
teberinkdavo savuosius apygardos koronerius, buvo gana keistas; ši 
buvo viena iš paskutinių taip darančių valstijų. Tiesą sakant, visų pir- 
ma ji buvo viena iš nedaugelio išvis inicijavusi tokią procedūrą. Per 
pastaruosius trylika metų Finas įvairiausiomis paros valandomis bū- 
davo iškviečiamas į tokias vietas kaip slaugos namai, ligoninės, nelai- 
mingi atsitikimai, kaimo smuklės, upės ir ežerai, taip pat smurto siau- 
biami namai. Tipiška jo praktika buvo pasilenkti virš lavono ir rimtai, 
iškilmingai paskelbti: „Taip, jis miręs“ Paskui svarstydavo apie mirties 
priežastį ir pasirašydavo liudijimą. 

Jis dalyvavo ir tuomet, kai Setas buvo nuleidžiamas ant žemės. 
Pasakė: „Taip, jis miręs. Mirtis pasikariant, savižudybė. Asfiksija ir 
lūžęs sprandas. Džeiko kreipiamas per savo parodymus, jis greitai pa- 
aiškino prisiekusiesiems, kas jau ir taip buvo skaudžiai aišku. Veidas 
Lanyras kryžmiškai apklausti nepageidavo. 

Džeikas į liudytojo vietą iškvietė savo buvusią sekretorę Roksę 
Briskou, kuri iš pradžių nesutiko liudyti, nes paliko kontorą piktuoju. 
Tad Džeikas pasistengė išsirūpinti šaukimą į teismą ir jai paaiškino, 
kad galėtų sėsti į areštinę, jei šio nepaisytų. Ji skubiai pakeitė savo 
nuomonę ir užėmė liudytojo vietą, šia proga madingai apsirengusi. 
Juodu pakaitomis perėjo per įvykius aną spalio trečiosios rytą, kai 
Roksė atvyko į kontorą nešina paštu. Ji atpažino voką, laišką ir dviejų 
puslapių Seto Habardo testamentą, o teisėjas juos priėmė kaip daikti- 
nius įrodymus nuo testamento proponentų. Kita šalis nė kiek neprieš- 
taravo. Pagal pasiūlytą jo prakilnybei scenarijų Džeikas suprojektavo 
ekrane išdidintą Seto jam siųsto laiško versiją, taip pat įteikė po kopiją 
visiems prisiekusiesiems. Teisėjas Etlis paskelbė: 


422 


— Dabar, ponios ir ponai, minutėlę mes padarysime pauzę, kol 
kiekvienas iš jūsų atidžiai perskaitys šį laišką. 


„rasite čia įdėtus mano paskutiniąją valią ir testamentą — kiekvie- 
nas žodis parašytas, pasirašytas ir datuotas mano paties. Aš pasitikrinau 
Misisipės valstijos įstatymus ir likau patenkintas, kad tai deramas ranka 
rašytas testamentas, taigi turi teisę būti visiškai juridiškai įgyvendintas. 
Man pasirašant šį testamentą nedalyvavo joks liudininkas, nes, kaip jūs 
žinote, ranka rašytiems testamentams liudininkai nereikalingi. Prieš me- 
tus Tupele, „Rašo teisės firmos“ biuruose, aš pasirašiau storesnį testamento 
variantą, bet ano dokumento išsižadėjau. 

Tikėtina, šis sukels tam tikrų nemalonumų, ir štai kodėl pageidauju 
jūsų kaip savo paliekamo turto advokato. Noriu, kad šis testamentas būtų gi- 
namas bet kuria kaina, ir, žinau, jūs galite tai padaryti. Konkrečiai aš išskiriu 
iš palikimo du savo suaugusius vaikus, jų vaikus ir dvi buvusias savo žmonas. 
Tie nėra malonūs žmonės ir kovos, tad būkite pasirengęs. Mano turtas nema- 
žas, — jie nė nenutuokia jo dydžio, — ir kai tik ši paskutinė valia išaiškės, visi 
ims pult. Kovokite su jais, pone Brigansai, iki pat galo. Mes privalome laimėti. 

Kartu su savižudybės rašteliu palieku nurodymus, kaip organizuoti 
mano šermenų apeigas ir palaidojimą. Neužsiminkite apie mano paskuti- 
niąją valią ir testamentą anksčiau nei po laidotuvių. Noriu, kad mano šei- 
ma būtų priversta pereiti per visas gedulingas apeigas, kol supras, kad jie 
negauna nieko. Stebėkite jų apsimetinėjimą — jie labai gerai tai sugeba. Ir 
nė kiek manęs nemyli. 

Iš anksto jums dėkoju už uolų atstovavimą man. Bus nelengva. Mane 
tik guodžia, kad nebūsiu ten ir neteks iškęsti tokio kankinančio išmėginimo. 

Nuoširdžiai Jūsų, Setas Habardas. 

1988 m. spalio 1 d. 


Pamažu perskaitęs, kiekvienas prisiekusysis nesusiturėjo nežvilg- 
telėjęs į publiką ir neužmetęs akies į Heršelį Habardą ir Ramoną Defo. 
Ši kone pravirko, bet šiuo momentu teisingai pamanė, kad visi, kas 
žiūri, tai palaikys tik vaidyba. Tad kartu su savo broliu ir vyru stebeilijo 
į grindis ir laukė, kol šis nesmagus ir baisus laikas baigsis. 

Galiausiai, po amžinybės, teisėjas tarė: 

— Padarykime penkiolikos minučių pertrauką. 

Nepaisant Seto perspėjimų apie rūkymo pavojus, bent pusei prisie- 
kusiųjų prireikė cigaretės. Nerūkantieji pasiliko žiuri kambaryje ir gėrė 
kavą, o kiti nusekė paskui tvarkdarį į mažą vidinį kiemelį su vaizdu į 
šiaurinę teismo rūmų vejos pusę apačioje. Jie skubiai prisidegė ir pradė- 
jo pūsti dūmus. Nevinas Darkas stengėsi mesti rūkyti ir apmažino savo 
įprotį iki pusės pakelio per dieną, bet šią akimirką labai troško nikotino. 
Prie jo prisigretino Tagas Vaitherstas, užsitraukė dūmą ir paklausė: 

— Ką jūs manote, pone Seniūne? 

Anksčiau teisėjas Etlis perspėjo aiškiai: apie šią bylą nesikalbėti. 
Bet kiekvienąkart per teismus prisiekusieji nekantraudavo aptarti tai, 
ką tik matė ir girdėjo. Beveik patylom Nevinas atsakė: 

— Panašu, kad seniokas gerai suvokė, ką daro. O jums kaip? 

— Dėl to nekyla jokia abejonė, — sušnabždėjo Tagas. 

Tuoj virš jų, apygardos teisės bibliotekoje, susibūrė Džeikas, Por- 
ša, Letė, Kvinsis Lendis ir Haris Reksas. Ten irgi netrūko pastebėjimų 
ir nuomonių. Porša buvo susinervinusi, nes Frenkas Doulis, Numeris 
Dvyliktas, į ją vis spoksojo krutindamas lūpas, lyg keiktųsi. Letei atro- 
dė, kad Debė Leker, Numeris Dešimtas, miegojo, o Haris Reksas tikrai 
manė, kad Treisė Makmilen pajuto Džeikui trauką. Kvinsis Lendis te- 
betvirtino, kad prisiekusieji jau pasidaliję, bet Haris Reksas sakė, jog 
jiems pasiseks, jeigu gaus keturis balsus. Džeikas mandagiai jo paprašė 
užsičiaupti ir priminė, kaip Haris Reksas niūriai pranašavęs Karlo Li 
Heilio proceso metu. 

Po dešimties minučių beprasmių šnekalų, Džeikas sau pasižadėjo 
valgyti priešpiečius vienas. 

Kai visi sugrįžo į teismo salę, jis į liudytojo vietą pakvietė Kvin- 
sį Lendį ir šį vedžiojo per virtinę prėskų, bet būtinų klausimų apie jo 
sąsajas su palikimu, kaip buvo paskirtas administratoriumi ir pakei- 
tė Raselą Ambergą, kuris panoro pasitraukti. Lendis sausai paaiškino 
administratoriaus pareigas ir puikiai pasistengė, kad šios nuskambėtų 
taip pat nuobodžiai, kokios iš tikrųjų ir buvo. Džeikas jam padavė ran- 
ka parašytojo testamento originalą ir paprašė jį atpažinti. 

Lendis atsakė: 

— Tai ranka rašytas testamentas, priimtas tvirtinti pernai spalio 
ketvirtą dieną. Spalio pirmą pasirašytas pono Seto Habardo. 

— Pasižiūrėkime, — pasiūlė Džeikas ir vėl dokumentą suprojek- 
tavo ekrane, o kopijas išdalijo prisiekusiesiems. 

— Ponios ir ponai, — kreipėsi teisėjas Etlis, — neskubėkite ir įdė- 
miai tai perskaitykite. Kai pradėsite savo svarstymus, jums bus vėl leista 
pasiimti visus dokumentus ir daiktinius įrodymus į žiuri kambarį. 

Džeikas stovėjo šalia tribūnos, laikydamas rankoje testamento 
kopiją, ir dėjosi šią skaitantis, bet tuo pat metu atidžiai stebėjo pri- 
siekusiuosius. Daugelis ties viena ar kita vieta tartum susiraukdavo, ir 
Džeikas spėjo, kad frazė „žūva kančioje“ vertė juos gūžtis. Testamentą 
jis buvo skaitęs šimtą kartų ir vis patirdavo tą pačią dvejopą reakci- 
ją. Viena — testamentas pagiežingas, griežtas, žiaurus ir nepagrįstas. 
Antra — verčiantis jį stebėtis, ką Letė darė, kad senioką taip savimi 
sužavėjo. Bet kaip visada dar kartą skaitydamas įsitikindavo, kad Se- 
tas gerai suvokė, ką daro. Jeigu žmogus veiksnus parašyti testamentą, 
tai jis arba ji gali palikti savo turtą kam tinkamas, nors ir kaip tai būtų 
beprotiška ar nepagrįsta. 

Kai paskutinė prisiekusioji perskaitė ir padėjo į šalį savąją kopiją, 
Džeikas išjungė sau virš galvos projektorių. Paskui jis su Kvinsiu Len- 
džiu pusę valandos akcentavo svarbiausius momentus iš stebinančios 
Seto Habardo dešimties metų kelionės nuo savo antrų skyrybų griuvė- 
sių iki turto, kokio iki šiol Fordo apygardoje niekas dar neregėjo. 

Pusę pirmos teisėjas Etlis paskelbė pertrauką iki keturioliktos 
valandos. 


42 skyrius 


Kai Lusjenas atvyko, detektyvas buvo bepaliekąs ligoninę. Pagrin- 
diniame vestibiulyje juodu trumpai šnektelėjo — persimetė tik keliais 
žodžiais apie Lonį Klarką, vis dar ten viršuje, trečiame aukšte, ir nekaip 
besijaučiantį. Naktis jam buvo sunki, ir daktarai pasakė — jokių lanky- 
tojų. Lusjenas ligoninėje pražuvo ir po valandos išniro trečiame aukšte. 
Prie durų nestovėjo jokio faro, nebuvo jokių besirūpinančių Loniu sese- 
lių. Lusjenas įsmuko į palatą, švelniai spustelėjo Ensilio žastą ir pašaukė: 

— Ensili, Ensili, esi čia? 
Bet Ensilio čia nebuvo. 


Mažutėje Briganso kontoroje visuotinai sutarta, kad rytas ne- 
galėjo geriau pavykti. Iš pateiktų savižudybės raštelio, nurodymų dėl 
laidotuvių apeigų ir palaidojimo, ranka parašytojo testamento ir laiško 
Džeikui buvo visiškai aišku, kad Setas Habardas viską suplanavo ir iki 
pat galo kontroliavo. Įžanginė Džeiko kalba nuskambėjo įtikinamai. 
Tačiau ir Lanyras pasirodė taip pat meistriškai. Apskritai pradžia gera. 

Popietinį posėdį Džeikas pradėjo kvietimu liudyti garbųjį Doną 
Makelveiną, Airių kelio krikščioniškosios bažnyčios pastorių. Dva- 
sininkas prisiekusiesiems papasakojo, kad spalio antrą po pamaldų 
trumpai kalbėjosi su Setu — kelios valandos prieš šiam pasikariant. 
Jis žinojo, kad Setas sunkiai serga, bet nenumanė, kad gydytojai jam 
prognozavo vos kelias savaites gyventi. Tą rytą Setas atrodė geros 
nuotaikos, žvalus, net šypsojosi, ir Makelveinui pasakė, kaip jam pati- 
ko pamokslas. Nors ligonis ir silpnas, jis neatrodė apkvaitęs nuo nar- 
kotikų ar ko nors paveiktas. Dvidešimt metų buvo bažnyčios narys ir 
paprastai joje pasirodydavo apie sykį per mėnesį. Trys savaitės prieš 
savo mirtį Setas už 350 dolerių nusipirko vietą kapinėse — tą pačią, 
kurioje dabar yra palaidotas. 

Kitas liudijo bažnyčios iždininkas. Ponas Vilisas Stabsas pasakė, 
kad Setas numetė ant aukų padėklo čekį 500 dolerių sumai, datuotą 
spalio antra. Per metus Setas paaukojo 2600 dolerių. 

Liudytojo vietą užėmė ponas Everetas Volkeris ir pasidalijo asme- 
niškos minutėlės, per kurią, tikėtina, įvyko paskutinis Seto pokalbis, 
prisiminimu. Iš bažnyčioms juodviem einant į automobilių aikštelę, 
ponas Volkeris paklausė, kaip jam sekasi verslas. Setas suskėlė sąmojį 
apie silpną uraganų sezoną. Kuo daugiau uraganų, tuo didesnė žala ir 
statybinės medienos paklausa. Setas tvirtino mėgstąs uraganus. Pasak 
pono Volkerio, jo draugas buvo aštraus proto, sąmojingas ir neatrodė 
kenčiantis skausmą. Žinoma, jis buvo silpnas. Vėliau, kai ponas Vol- 
keris išgirdo, kad Setas nebegyvas ir kad jis nusižudė netrukus po jų- 
dviejų pokalbio, liko priblokštas. Žmogus atrodė toks nesuvaržytas ir 

atsipalaidavęs, netgi patenkintas. Jis pažinojęs Setą daug metų, ir šis 
buvo anaiptol ne draugingas, o veikiau tykus žmogus, užsisklendęs ir 
mažakalbis. Prisiminė, kad tą sekmadienį Setas nuvažiuodamas šyp- 
sojosi, ir savo žmonai jis pastebėjo, kad reta matyti jį šypsantis. 

Ponia Gilda Četham prisiekusiesiems papasakojo, jog su savo vyru 
sėdėjo už Seto per jo paskutinį kartą klausytą pamokslą, po pamaldų 
trumpai sujuo šnektelėjo ir nepastebėjo jokio ženklo, kad būtų arti tokio 
sukrečiančio poelgio. Ponia Netė Vinson paliudijo, kad jiems paliekant 
bažnyčią ji su Setu pasisveikino ir kad jis atrodė neįprastai draugiškas. 

Po trumpos pertraukos prisaikdintas Seto onkologas daktaras 
Talbertas iš Tupelo regioninio medicinos centro. Ilgu bei sausu pasa- 
kojimu apie savo paciento plaučių vėžį jis sugebėjo įvaryti teismo salei 
nuobodulį. Gydęs Setą beveik metus, ir vis pasižiūrėdamas į savo už- 
rašus be galo be krašto dėstė apie operaciją, paskui chemoterapiją, švi- 
tinimą ir vaistus. Iš pat pradžių buvę mažai vilties, bet Setas atkakliai 
kovojo. Kai vėžys metastazavo į stuburą ir šonkaulius, jie supratę, kad 
galas nebetoli. Daktaras Talbertas matė Setą dvi savaitės prieš jo mirtį, 
ir gydytoją nustebino jo pasiryžimas laikytis. Bet skausmai kamavo 
smarkūs. Jis padidinęs peroralinę demerolio dozę iki 100 miligramų 
kas tris keturias valandas. Setas buvo nelabai linkęs vartoti demerolį, 
nes nuo šio vaisto darydavosi mieguistas; faktiškai jis nesyk sakyda- 
vo bandantis ištverti kiekvieną dieną be nuskausminamųjų. Daktaras 
Talbertas nežinojo, kiek tablečių Setas iš tikrųjų suvartodavo. Per pas- 
kutinius du mėnesius jų jam išrašė du šimtus. 

Pakviesdamas daktarą liudyti Džeikas siekė dvejopo tikslo. Pir- 
ma, jis norėjo nustatyti faktą, kad Setas nuo plaučių vėžio jau buvo 
beveik mirštantis. Todėl, tikėtina, savižudybė galėtų neatrodyti tokia 
drastiška ir nemotyvuota. Džeikas vėliau ketino argumentuoti, kad 
Setas savo paskutinėmis dienomis iš tikrųjų mąstė blaiviai, nors ir 
pasirinko savižudybę. Skausmai buvo nepakenčiami, galas arti, tad jis 
paprasčiausiai reikalus pagreitino. Antra, Džeikas norėjo tiesiai kak- 
tomuša pasitikti klausimą dėl demerolio šalutinio poveikio. Lanyras 
turėjo pasitelkęs kažkokį sunkiasvorį liudytoją — kažkokį ekspertą, 
kuris pasakys, kad prirašytais kiekiais vartotas galingas narkotikas 
smarkiai sutrikdė Seto sveiką nuovoką. 

Keistas faktas byloje buvo tas, kad paskutinė išrašytoji dozė taip 
ir nesurasta. Setas nusipirko demerolio Tupelo vaistinėje šešios die- 
nos iki savo mirties, paskui, matyt, jo atsikratė; todėl nebuvo jokių 
įrodymų, kiek daug arba mažai šio vaisto jis iš tikrųjų suvartojo. Pagal 
jo konkrečius nurodymus buvo palaidotas be autopsijos. Prieš kelis 
mėnesius Veidas Lanyras pasiūlė — neoficialiai — kūną ekshumuoti 
ir atlikti toksikologinę patikrą. Teisėjas Etlis nesutiko; vėlgi — neofi- 
cialiai. Opiatų kiekis Seto kraujyje sekmadienį, kai jis mirė, nebūtinai 
savaime sietinas su kiekiu dieną anksčiau, kai rašė savo testamentą. 
Teisėjas Etlis atrodė ypač suerzintas minties iškasti žmogų po to, kai 
šis buvo deramai paguldytas amžino atilsio. 

Džeikas savo tiesiogine daktaro Talberto apklausa liko patenkin- 
tas. Juodu aiškiai nustatė, kad Setas stengėsi vengti vartoti demerolį 
ir kad paprasčiausiai nėra kaip įrodyti, kad šio būta organizme, kai jis 
parašė savo paskutinę valią. 

Veidui Lanyrui pavyko priversti daktarą pripažinti, kad pacien- 
tas, per dieną suvartojantis nuo šešių iki aštuonių šimto miligramų 
demerolio dozių, neturėtų svarstyti ar imtis svarbių sprendimų, ypač 
susijusių su didžiulėmis pinigų sumomis. Tokiam pacientui derėtų kur 
nors patogiai ir ramiai ilsėtis — nevairuoti automobilio, neužsiimti 
jokia fizine veikla, nepriimti lemtingų sprendimų. 

Daktarą atleidus, Džeikas iškvietė Arliną Troter, ilgalaikę Seto 
sekretorę ir kontoros vedėją. Ji bus paskutinė jo liudytoja prieš Letę. 
Kadangi jau artėjo septyniolikta valanda, Džeikas nusprendė Letę pa- 
tausoti iki trečiadienio ankstaus ryto. Po Seto mirties jis daug kartų 
kalbėjosi su Arlina ir nervinosi, kad teks ją pasodinti liudyti. Tiesą sa- 
kant, kito pasirinkimo neturėjo. Jeigu jis jos nepakvies, tą tikrai pada- 
rys Veidas Lanyras. Vasario pradžioje ji prisaikdinta davė parodymus 
prie kitos šalies advokatų ir, Džeiko nuomone, savo atsakymais išsisu- 
kinėjo. Po keturių valandų jis tvirtai tikėjo, kad ji buvo Lanyro ar kieno 
nors kito, jam dirbančio, primokyta. Vis dėlto paskutinę Seto gyveni- 
mo savaitę moteris su juo praleido daugiau laiko nei kas nors kitas ir 
jos parodymai buvo labai svarbūs. 

Prisaikdinama sakyti tiesą ir sėsdamasi į vietą atrodė įbauginta. 
Žvilgtelėjo į atidžiai ją stebinčius prisiekusiuosius. Džeikas uždavė 

parengiamuosius klausimus, — tokius, į kuriuos lengva ir aišku atsa- 
kyti, — ir ji tartum nusiramino. Jis nustatė, kad tą savaitę iki Seto 
mirties, nuo pirmadienio iki penktadienio, į savo kontorą jis atvykda- 
vo kasryt apie devintą, o tai buvo vėliau negu įprastai. Būdavo žvalus 
ir geros nuotaikos iki vidudienio, kai ilgai numigdavo ant sofos savo 
kabinete. Jis nevalgydavo, nors Arlina vis siūlydavusi užkandį ir su- 
muštinius. Teberūkydavo — taip ir nepajėgė liautis. Kaip visada tūno- 
davo užsidaręs duris, ir Arlina nelabai žinodavo, ką jis veikia. Tačiau tą 
savaitę intensyviai dirbo, mėgindamas parduoti tris statybinio miško 
plotus Pietų Karolinoje. Daug kalbėjo telefonu, bet tai nebuvo neįpras- 
ta. Bent sykį kas valandą palikdavo pastatą ir išeidavo pasivaikštinėti 
aplinkui kontoros patalpas. Stabtelėdavo ir pasikalbėdavo su kai ku- 
riais savo darbuotojais. Flirtavo su Kamila, mergina iš priimamojo. 
Arlina žinojo jį kenčiant stiprius skausmus, nes kartais nepajėgdavo 
nuslėpti, nors niekada nė sykio to neprisipažino. Kartą prasitarė var- 
tojantis demerolį, nors ji niekada nemačiusi buteliuko su tabletėmis. 

Ne, jis nebuvo sustiklėjusių akių. Kalbėdamas nevėlė žodžių. 
Kartais būdavo pavargęs ir dažnai nusnūsdavo. Paprastai išvykdavo iš 
kontoros apie trečią arba ketvirtą. 

Džeikui pavyko nutapyti paveikslą žmogaus, vis tebevadovaujan- 
čio, boso darbe, lyg viskas eitųsi gerai. Penkias dienas iš eilės iki tol, 
kai parašė savo naująjį testamentą, Setas Habardas būdavo kontoroje, 
kalbėdavosi telefonu, rūpindavosi savo verslo reikalais. 

Kryžminę apklausą Veidas Lanyras pradėjo taip: 

— Pasikalbėkime apie tą statybinį mišką Pietų Karolinoje, ponia 
Troter. Ar Setas Habardas pardavė tuos tris miško plotus? 

— Taip, sere, pardavė. 

— Ir kada? 

— To penktadienio rytą. 

— Penktadienio rytą prieš tai, kai šeštadienį parašė savo testa- 
mentą, tiesa? 

— Tiesa. 

— Ar pasirašė kokią nors sutartį? 

— Taip. Faksu buvo atsiųsta man ant stalo ir aš ją jam nunešiau. 
Jis pasirašė, ir aš faksu išsiunčiau atgal advokatams Spartanberge. 

Lanyras paėmė dokumentą ir pasakė: 

— Jūsų prakilnybe, čia turiu „Daiktinį įrodymą C-5“, anksčiau jau 
aptartą ir priimtą. 

Teisėjas Etlis paragino: 

— Teęskite. 

Lanyras dokumentą padavė Arlinai ir paklausė: 

— Prašom, galėtumėte tai atpažinti? 

— Taip, sere. Tai penktadienio rytą Seto pasirašyta sutartis, pa- 
gal kurią parduodami trys plotai statybinio miško Pietų Karolinoje. 

— Ir kiek Setas turėjo gauti? 

— Iš viso aštuonis šimtus dešimt tūkstančių dolerių. 

— Aštuoni šimtai dešimt. Taigi, ponia Troter, kiekgi pats Setas 
buvo sumokėjęs už šį statybinį mišką? 

Ji mirksnį patylėjo, nervingai žvilgtelėjo į prisiekusiuosius ir pasakė: 

— Jūs turite visus dokumentus, pone Lanyrai. 

— Žinoma. Lanyras iškėlė dar tris daiktinius įrodymus, visus iš 
anksto sužymėtus ir priimtus. Čia nebuvo netikėtumų; Džeikas ir La- 
nyras dėl daiktinių įrodymų ir dokumentų ginčijosi savaičių savaites. 
Teisėjas Etlis jau seniai juos pripažino priimtinais. 

Arlina iš lėto peržiūrinėjo daiktinius įrodymus, o teismo salė lau- 
kė. Galiausiai moteris pasakė: 

— Ponas Habardas nusipirko šią miško žemę 1985 metais ir su- 
mokėjo iš viso vieną kablelis vieną milijono. 

Lanyras pasikrevezojo tai lyg naujieną. Stebeilydamas viršum 
savo skaitomųjų akinių, nepatikliai išlenkęs antakius tarė: 

— Trijų šimtų tūkstančių dolerių nuostolis! 

— Matyt, taip. 

— Ir šitaip nutiko vos prieš parą iki jam parašant savo testamen- 
tą ranka? 

Džeikas pašoko ant kojų. 

— Prieštarauju, jūsų prakilnybe. Iš liudytojo reikalaujama sam- 
protauti. Advokatas tai gali pasitausoti baigiamajai kalbai. 

— Priimta. 

Lanyras nepaisė kilusio bruzdesio ir nusitaikė į liudytoją. 

— Nėkiek nenumanote, ponia Troter, kodėl Setas norėjo sudary- 
ti tokį prastą sandorį? 

Džeikas vėl atsistojo. 

— Prieštarauju, jūsų prakilnybe. Vėl samprotavimai. 

— Priimta. 

— Ponia Troter, ar jis blaiviai mąstė? 

— Prieštarauju. 

— Priimta. 

Lanyras padarė pauzę ir pervertė savo užrašų puslapį. 

— Taigi, ponia Troter, kam buvo pavesta tvarkyti kontoros pasta- 
tą, kur jūs ir Setas dirbote? 

— Tokiam žmogui pavarde Monkas. 

— Gerai, mums papasakokite apie Monką. 

— Pjautinės medienos sandėlyje jis senas darbuotojas, toks ne- 
lyginant pagalbininkas, tinkamas visokiems darbams, daugiausia 
tvarkymui. Jis taip pat dažo, viską taiso, net plaudavo pono Habardo 
transporto priemones. 

— Ar dažnai Monkas tvarko kontoros patalpas? 

— Kas pirmadienį ir ketvirtadienį rytais, nuo devintos iki vie- 
nuoliktos, jau daug metų. 

— Ar jis valė patalpas ketvirtadienį, pernai metų spalio dvide- 
šimt devintą? 

— Taip. 

— Ar Letė Leng kada nors tvarkydavo kontoros patalpas? 

— Kiek žinau, ne. Tam jos pasitelkti nebuvo jokio reikalo. Už tai 
buvo atsakingas Monkas. Iki šios dienos niekada nebuvau mačiusi po- 
nios Leng. 


Visą dieną Maironas Pankis sukinėjosi po teismo rūmus. Jo 
darbas buvo nuolatos stebėti prisiekusiuosius, bet šitaip daryti neat- 
kreipiant į save dėmesio reikėjo visokių gudrybių. Skirtingų sėdėjimo 
vietų, skirtingų žiūrėjimo taškų, kaitalioti sportinius švarkus, slėpti 
savo veidą už stambesnio asmens, sėdinčio priekyje, naudotis įvai- 
riais akiniais. Visą savo karjerą jis prakiurksojo teismų salėse, klau- 
sydamasis liudytojų ir stebėdamas, kaip prisiekusieji į juos reaguoja. 
Prityrusia jo nuomone, išdėstydamas savo argumentus Džeikas tvirtai 

pasidarbavo. Nieko įmantraus, nieko įsimintina, bet taip pat ir be klai- 
dų. Daugumai prisiekusiųjų jis patiko, ir jie tikėjo, kad Džeikas siekia 
teisybės. Trims — akivaizdžiai ne. Frenkas Doulis, Numeris Dvyliktas, 
buvo tvirtai jų pusėje ir niekada nebalsuos, kad visi tie pinigai būtų 
atiduoti juodaodei namų tvarkytojai. Pankis nežinojo tragiškos Doulio 
dukterėčios istorijos, bet iš įžanginių kalbų matė, kad žmogus Džeiku 
nepasitiki, o Letės nemėgsta. Numeris Dešimtas, Debė Leker, pen- 
kiasdešimt vienerių baltoji, visiška kaimietė, visą dieną šaudė į Letę 
griežtus žvilgsnius, ir tų smulkių ženklų Maironas nepraleido pro akis. 
Numeris Ketvirtas, Dorotė Jeits, kita penkiasdešimt vienerių baltoji, 
netgi pritariamai linksėjo, kai daktaras Talbertas liudijo, kad vartojan- 
tis demerolį asmuo neturėtų priimti svarbių sprendimų. 

Pirmai liudijimų dienai pasibaigus, Pankis paskelbė lygiųjų rezul- 
tatą. Du puikūs advokatai pasirodė gerai, ir prisiekusieji nepraleido 
pro ausis nė vieno žodžio. 


Ensilis buvo nepajėgus kalbėti, ir Lusjenas išsinuomotu automo- 
biliu visą dieną kalnuose aplink Džuną važinėjosi po ledynus ir fiordus. 
Jam kirbėjo pagunda viską mesti ir parskubėti į Klantoną, bet buvo 
sužavėtas Aliaskos grožio, vėsaus oro ir kone idealaus klimato. Misisi- 
pėje jau darosi vis karščiau, mat dienos ilgėja ir oras tampa tvankesnis. 
Per priešpiečius kavinėje ant kalvos šlaito, po kuriuo žemai didingai 
driekėsi Gastino sąsiauris, jis nusprendė išvykti rytoj, trečiadienį. 

Kažkuriuo metu, jau netrukus, Džeikas teisėją Etlį informuos, 
kad Ensilio Habardo buvimo vieta nustatyta ir asmens tapatybė ve- 
riikuota, nors pastarasis faktas netvirtas, nes bet kuriuo momentu 
subjektas galėtų persigalvoti ir prisiimti kitą prasimanytą pavardę. Ta- 
čiau dėl to Lusjenas abejojo, nes Ensilis mąstė apie pinigus. Atskleista 
tokia žinia teismo eigos nepaveiks. Veidas Lanyras buvo teisus: Ensi- 
lis neturi ką pasakyti apie savo brolio testamentą arba testamentinį 
veiksnumą. Tad Lusjenas paliksiąs jį spręsti savų problemų. Spėjo, kad 
Ensilis galbūt kelis mėnesius atsėdės kalėjime. Jeigu pasisektų ir jis 
susirastų gerą advokatą, galėtų išsisukti visai sausas. Lusjenas buvo 
įsitikinęs, kad krata ir kokaino poėmis — akivaizdus Ketvirtosios pa- 

taisos* pažeidimas. Pasiek, kad krata būtų pripažinta neteisėta, elimi- 
nuok kokainą kaip įkaltį, ir Ensilis vėl bus laisvas. Jeigu Džeikas laimė- 
tų bylą, Ensilis, taip ilgai atidėliojęs, galėtų kurią nors dieną sugrįžti į 
Fordo apygardą ir pareikšti savo teisę į brolio palikimo dalį. 

Jeigu Džeikas pralaimėtų, Ensilis išnyktų naktyje ir niekada ne- 
bebūtų surastas. 

Sutemus Lusjenas grįžo į viešbučio barą ir pasakė „Labas vaka- 
ras“ Bou Bakui, barmenui, dabar jau artimam savo draugui. Bou Bakas 
kadaise Nevadoje buvo teisėjas, iki aplinkybės susimokė sugriauti jo 
gyvenimą, ir dabar abu — jis ir Lusjenas — mainėsi istorijomis. Kol 
Lusjenas laukė savo pirmojo „Jack Daniel's“ ir kolos, juodu šiek tiek 
pasikalbėjo. Paskui jis nusinešė gėrimą ant staliuko, atsisėdo ir mėga- 
vosi vienuma. Tik vyras ir gero raugo kaušalas. Po minutėlės nežinia iš 
kur išdygo Ensilis Habardas ir atsisėdo priešais. 

— Labas vakaras, Lusjenai, — nerūpestingai pasisveikino. 

Krūptelėjęs Lusjenas kelias sekundes spoksojo į jį, stengdamasis 
įsitikinti, kad neapsirinka. Ensilis buvo su beisbolo kepuraite, medvil- 
niniu nertiniu ir džinsais. O dar šįryt be sąmonės gulėjo ligoninėje su 
išvedžiotais iš visur vamzdeliais. 

— Nesitikėjau tave čia pamatyti, — pasakė Lusjenas. 

— Pavargau nuo ligoninės, tad išėjau. Turbūt esu bėglys, bet tai 
nieko nauja. Panašu, kad aš nuolatos bėgdavau. 

— O kaip tavo galva, infekcija? 

— Galvą skauda, nors ne tiek, kaip jie manė. Lusjenai, prisimink, 
man buvo numatyta iš ligoninės keliauti už grotų, o su tokiu perkėlimu 
nebuvau linkęs sutikti. Tik tarkime, kad nebuvau toks be sąmonės, kaip 
jiems atrodė. Infekcija valdoma. — Jis išsitraukė buteliuką su tabletė- 
mis. — Išeidamas surijau savuosius antibiotikus. Man bus viskas gerai. 

— Kaip palikai ligoninę? 

— Išėjau. Mane nuvežė ratukais į apačią skenuoti. Pasiprašiau į 
tualetą. Jie manė, kad aš nepajėgus daug vaikščioti, tad nubėgau kelis 
laiptukus žemyn, suradau pusrūsį, aptikau drabužinę su rakinamo- 
mis spintelėmis, persirengiau. Išėjau pro tarnybinę rampą. Paskutinį 


Jungtinių Valstijų konstitucijos pataisa, įeinanti į Teisių bilį, kuria draudžiami nepa- 
grįstos kratos bei poėmiai, ir pripažįstama prigimtinė piliečių teisė į privatumą. 

kartą, kai pasitikrinau, ten knibždėjo farų. O aš kitapus gatvės gėriau 
kavą. 

— Miestukas mažas, Ensili. Ilgai nepasislėpsi. 

— Ką tu išmanai apie slapstymąsi? Turiu draugų. 

— Nori ko nors išgerti? 

— Ne, bet gerai būtų mėsainį su bulvyčių lazdelėmis. 


Haris Reksas susiraukė į liudytoją ir griežtai paklausė: 

— Ar lytėdavote jo penį? 

Sutrikusi Letė nusuko akis į šalį ir įstengė beveik abejingai atsakyti: 

— Taip, kartais pasitaikydavo. 

— Žinoma, pasitaikydavo, Lete, — įsiterpė Džeikas. — Jis ne- 
buvo pajėgus pats maudytis, tai jums tekdavo taip daryti, ir dažniau 
negu kartais. Vonia reiškia prausti visą kūną. Jis pats to nepajėgė, to- 
dėl tekdavo jums. Tame nėra jokio intymumo ar bent kiek seksualumo. 
Paprasčiausiai dirbote savo darbą. 

— Daugiau nebegaliu, — pratarė Letė, bejėgiškai pažvelgdama į 
Poršą. — Juk manęs neklausinės tokių dalykų, a? 

— Pošimts, ir dar kaip klausinės, — suniurnėjo Haris Reksas. — Jis 
jūsų klaus tokių ir dar daugiau, tad verčiau būkite pasirengusi atsakinėti. 

— Padarykime pertrauką, — pasiūlė Džeikas. 

— Man reikia alaus, — pasakė Haris Reksas ir sunkiais žingsniais 
ištrinksėjo iš konferencijų salės, lyg jie visi jam būtų pakyrėję. 

Jie repetavo jau dvi valandas, buvo beveik dešimta vakaro. Džei- 
kas uždavinėjo lengvus klausimus kaip per tiesioginę apklausą, o Haris 
Reksas neatlyždamas priekabiai ją grizino, kad galėtų parengti kryž- 
minei. Kartkartėmis jis būdavo itin šiurkštus arba šiurkštesnis, negu 
Etlis leistų būti Lanyrui, bet verčiau būti pasiruošusiam dėl blogiausio. 
Porša užjautė motiną, tačiau ir buvo nusivylusi dėl jos silpnumo. Letė 
sugebėdavo laikytis tvirtai, o paskui išskysdavo. Nelabai buvo galima 
pasitikėti, kad jos parodymai eisis sklandžiai. 

Prisiminkite taisykles, Lete, vis kartojo Džeikas. Šypsokitės, bet 
tik ne apsimestinai. Kalbėkite aiškiai ir lėtai. Nieko baisaus pravirk- 
ti, jeigu užplūs tikros emocijos. Jeigu nesate tikra, nekalbėkite. Pri- 

siekusieji įdėmiai stebi ir nieko neišleis iš akių. Kartkartėmis į juos 
pasižiūrėkite, tačiau pasitikėdama savimi. Nesileiskite Veido Lanyro 
išmušama iš vėžių. Aš nuolatos ten būsiu ir jus apginsiu. 

Haris Reksas norėjo išrėkti dar kitą patarimą: „Mes čia kalbame 
apie dvidešimt keturis milijonus baksų, tad vaidinkite kaip niekada 
gyvenime!“ Bet susivaldė. Kai jis sugrįžo su alumi, Porša pasakė: 

— Mumsjau gana, Džeikai. Važiuosime namo, atsisėsime priebu- 
tyje ir dar šiek tiek pasikalbėsime, o anksti rytą būsime čia. 

— Gerai, manau, mes visi pavargę. 

Joms išėjus, Džeikas ir Haris Reksas užkopė į viršų ir atsisėdo 
balkone. Naktis buvo šilta, bet giedra — puiki pavasario naktis. Džei- 
kas gurkšnojo alų ir pirmą sykį per daugelį valandų atsipalaidavo. 

— Iš Lusjeno nė žodžio? — paklausė Haris Reksas. 

— Ne, bet pamiršau pasitikrinti telefono žinutes. 

— Žinai, mums sekasi. Sekasi, kad jis Aliaskoje, o ne sėdi čia 
karkdamas apie viską, kas šiandien ėjosi blogai. 

— Dabar tai tavo darbas, tiesa? 

— Taip, tačiau kol kas nesiskundžiu. Diena tau buvo gera, Džei- 
kai. Pasakei puikią įžanginę kalbą, prisiekusieji ją išgirdo ir įvertino, 
paskui iškvietei dvylika liudytojų, ir nė vienas nesudegė. Įrodymai sti- 
priai linksta tavo naudai, bent šiame etape. Geresnės dienos net nebū- 
tum galėjęs prašyti. 

— O prisiekusieji? 

— Tujiems patinki, bet dar per anksti spėlioti, kaip jiems patinka 
arba nepatinka Letė. Rytoj daug kas atsiskleis. 

— Rytoj — lemiama diena, bičiuli. Bylą Letė gali laimėti arba pra- 
laimėti. 


43 skyrius 


Trečiadienio rytą 8.45 advokatai susitiko su teisėju Etliu jo ka- 
binete ir sutarė, kad nėra jokių netrukus ketinamų pateikti prašymų 
arba klausimų, kuriuos reikėtų sureguliuoti prieš toliau nagrinėjant 
bylą. Trečią dieną iš eilės jo prakilnybė buvo žvalus, kone pernelyg ak- 

tyvus, tartum svarbaus teisminio proceso jaudulys būtų jį atjauninęs. 
Advokatai visą naktį nemiegojo — arba dirbo, arba nerimavo, ir atrodė 
tokie pat išsekę, kokie ir jautėsi. Tačiau senasis teisėjas buvo pasiren- 
gęs toliau žengti į priekį. 

Teismo salėje jis visus pasveikino, padėkojo žiūrovams už jų di- 
delį domėjimąsi mūsiške teismų sistema ir paprašė tvarkdario atvesti 
į salę prisiekusiuosius. Kai tie susėdo į vietas, jis juos šiltai pasveikino 
ir paklausė, ar buvo kokių nors problemų. Gal koks nesankcionuotas 
kontaktas? Nieko įtartina? Visi jaučiasi gerai? Puiku, pone Brigansai, 
teskite toliau. 

Atsistojęs Džeikas pasakė: 

— Jūsų prakilnybe, testamento proponentai kviečia ponią Letę 
Leng. 

Porša buvo motinai patarusi nevilkėti tinkamais prie veido, ap- 
temptais ar bent kiek seksualiais drabužiais. Anksti šįryt, dar gerokai 
prieš pusryčius, jiedvi ginčijosi dėl suknelės. Liko Poršos viršus. Su- 
knelė buvo medvilninė, tamsiai mėlyna su laisvu diržu, pakankamai 
graži, bet tokia, kokią namų tvarkytoja galėtų dėvėti darbe, tačiau ne 
viena iš tų, kurias Letė užsivilktų susiruošusi į bažnyčią. Apavas — že- 
makulniai sandalai. Jokių papuošalų. Nei laikrodžio. Nieko, kas rody- 
tų ją turint atliekamą centą ar minčių apie grynųjų laimikį. Per pasta- 
rąjį mėnesį ji liovėsi dažiusis žilus plaukus. Jie dabar buvo natūralūs, 
ir Letė atrodė visiškai pagal savo keturiasdešimt septynerius metus. 

Prisaikdinama sakyti tiesą kone mikčiojo. Pažvelgė į Poršą, sė- 
dinčią už Džeiko kėdės. Duktė jai nusišypsojo — ženklas, kad ir pati 
turėtų šypsotis. 

Džeikui artinantis prie tribūnos, sausakimša salė nuščiuvo. Jis 
pasiteiravo jos vardo, adreso, darbovietės — su tais minkštais kamuo- 
liukais ji susidorojo gerai. Vaikų ir anūkų vardai? Taip, Marvis, jos vy- 
riausiasis, kalėjime. Jos vyras — Simeonas Lengas, šiuo metu arešti- 
nėje, laukia baudžiamosios bylos. Prieš mėnesį ji padavusi pareiškimą 
skyryboms ir tikisi, kad jos galutinai įvyks už poros savaičių. Kai kas 
iš biografijos faktų — išsilavinimas, Bažnyčia, ankstesnės tarnybos. 
Viskas buvo parengta pagal scenarijų, ir kartkartėmis jos atsakymai 
nuskambėdavo nelanksčiai ir mechaniškai, tartum iškalti mintinai, o 

taip iš tikrųjų ir buvo. Letė žvilgtelėjo į prisiekusiuosius, bet sutriko 
pamačiusi, kad tie irgi spokso į ją. Kaip anksčiau aptarė jos kuratoriai, 
kai ims nervintis, turi pasižiūrėti tiesiai į Poršą. Sykiais ji nepajėgdavo 
nuo savo dukters atplėšti akių. 

Galiausiai Džeikas perėjo prie pono Seto Habardo temos. Arba tie- 
siog pono Habardo, kaip ji visąlaik turėjo jį vadinti teisme. Tik ne Setu. 
Tik ne ponu Setu. Prieš trejus metus ponas Habardas ją nusamdė kaip 
ateinančią namų tvarkytoją. Kaip ji sužinojo apie atsilaisvinusią darbo 
vietą? Ne ji sužinojo. Jis pats jai paskambino ir pasakė, kad vienas drau- 
gas žinantis, jog šiuo metu esanti be darbo. O jis kaip tik ieško dieninės 
ateinančios tarnaitės. Ji papasakojo apie savo darbą pas poną Habardą, 
jo reikalavimus, įpročius, nusistovėjusią tvarką, o vėliau — labiau pagei- 
daujamą maistą ir kokį valgį gaminti. Trys dienos per savaitę tapo ke- 
turiomis. Jis jai pakėlė atlygį, paskui dar kartą. Ponas daug keliaudavo, 
ir ji dažnai likdavo namuose viena, turėdama mažai ką veikti. Nė karto 
per trejus metus jis nieko nebuvo pasikvietęs į svečius, nei vaišino kokį 
nors žmogų. Ji susipažino su Heršeliu ir Ramona, bet retai juos maty- 
davo. Ramona apsilankydavo kartą per metus ir tik kelioms valandoms, 
o Heršelis atsitiktinai pasirodydavo ne dažniau. Ji taip ir nesusipažino 
nė su vienu iš keturių pono Habardo anūkų. 

— Tačiau savaitgaliais aš nedirbdavau, tad nežinau, kas tuomet 
atvykdavo ir išvykdavo, — pasakė ji. — Ponas Habardas būtų galėjęs 
turėti visokių svečių. 

Letė stengėsi atrodyti atvira, bet tik iki tam tikros ribos. 

— Tačiau jūs dirbdavote pirmadieniais, tiesa? 

— Taip. 

— O ar kada nors matėte namuose bent kokių savaitgalio svečių 
požymių? 

— Ne, sere, niekada. 

Būti maloniai Heršelio ir Ramonos atžvilgiu šiame etape nepla- 
nuota. Šie irgi neketino būti malonūs Letei; iš tikrųjų, atsižvelgiant į jų 
anksčiau duotus parodymus, drąsiai buvo galima tikėtis, kad gerokai 
meluos. 

Po valandos liudytojo vietoje Letė jautėsi patogiau. Jos atsakymai 
buvo aiškesni, spontaniškesni ir ji retkarčiais nusišypsodavo prisieku- 

siesiems. Galiausiai Džeikas priėjo prie pono Habardo plaučių vėžio. 
Ji papasakojo, kaip šeimininkas išmėgino virtinę neįspūdingų namų 
slaugytojų ir galiausiai Letės paklausė, ar sutiktų dirbti penkias dienas 
per savaitę. Ji apibūdino sunkiausius momentus, kai chemoterapija jį 
parbloškė ant menčių ir kone nužudė, kai jis nepajėgdavo nueiti į tua- 
letą ar pats valgyti. 

Nerodyk emocijų, pamokė Porša. Nerodyk jokių jausmų pono 
Habardo atžvilgiu. Prisiekusieji neturi susidaryti įspūdžio, kad tarp 
judviejų būta emocinio ryšio. Žinoma, jis buvo, toks pat, kaip ir tarp 
bet kurio mirštančio ir juo besirūpinančio žmogaus, tačiau liudytojo 
krėsle to neprisipažink. 

Džeikas palietė ir šviesesnes akimirkas, bet ilgai prie pono Habar- 
do vėžio neapsistojo. Tai tikrai padarys Veidas Lanyras. Džeikas Letės 
paklausė, ar ji kada nors pasirašė testamentą. Ne, atsakė ji, niekada. 

— Ar kada nors esate mačiusi kokį testamentą? 

— Ne, sere. 

— Ar kada nors ponas Habardas su jumis kalbėjosi apie savo tes- 
tamentą? 

Ji sugebėjo prunkštelėti, ir tai perteikė puikiai. Pasakė: 

— Ponas Habardas buvo itin uždaras. Su manimi niekada nesi- 
kalbėdavo apie reikalus ar ką nors panašaus. Nesikalbėdavo apie savo 
šeimą ar vaikus, arba dar ką nors. Tiesiog jis nebuvo toks. 

O iš tiesų Setas dusyk buvo Letei pažadėjęs po savo mirties kai ką 
jai palikti, tik niekada neužsiminė apie savo testamentą. Jos su Porša 
tai aptarė anksčiau, ir, Poršos nuomone, Veidas Lanyras bei kiti prie- 
šingos šalies advokatai nepaprastai išpūstų tą reikalą, jeigu Letė prisi- 
pažintų. Jie iškreiptų, perdėtų ir paverstų į ką nors pavojinga. „Taigi 
jūs vis dėlto kalbėjotės su ponu Habardu apie jo paskutinę valią!“ — 
priešais prisiekusiuosius sušuktų Lanyras. 

Kai kuriuos dalykus verčiau palikti nepasakytus. Niekas niekada 
nesužinos. Setas miręs, o Letė neprasitars. 

— Arjis kada nors kalbėdavo apie savo ligą ir tai, kad miršta? — 
paklausė Džeikas. 

Ji giliai atsiduso ir apsvarstė klausimą. 

— Žinoma. Būdavo, kartais jis kentėdavo tokį skausmą, kad sa- 
kydavo norįs numirti. Manau, tai natūralu. Paskutinėmis savo die- 


438 


nomis ponas Habardas suvokė, kad galas netoli. Prašė manęs melstis 
kartu su juo. 

— Irjūs melsdavotės kartu su juo? 

— Taip. Ponas Habardas giliai tikėjo Dievą. Prieš mirdamas norė- 
jo sutvarkyti reikalus. 

Dėl didesnio dramatizmo Džeikas padarė pauzę, kad prisiekusieji 
galėtų geriau įsisąmoninti vaizdą, kaip Letė ir jos šeimininkas meldžia- 
si, o ne daro tai, ką daugelis žmonių mano. Paskui jis perėjo prie pernai 
metų spalio 1-os ryto, ir Letė papasakojo savąją istoriją. Apie 9.00 juo- 
du paliko namus, Letė sėdėjo prie jo naujausio modelio kadilako vairo. 
Anksčiau niekada ji nebuvo jo vežusį; jis niekada to ir neprašydavo. Tai 
buvo pirmas ir vienintelis kartas, kai abu drauge sėdėjo automobilyje. 
Jiedviem paliekant namus, ji kvailai kažką pakomentavo, kad dar nie- 
kada nevairavusi kadilako, tad jis privertė. Ji nervinosi ir važiavo lėtai. 
Jis iš popierinio puodelio gurkšnojo kavą, atrodė atsipalaidavęs ir tar- 
tum nekamuojamas skausmo. Lyg mėgautųsi Letės įtampa vairuojant 
plentu, kuriame iš esmės jokio kito transporto eismo nebuvo. 

Džeikas paklausė, apie ką juodu kalbėjosi per tą dešimties minu- 
čių kelionę. Ji šiek tiek pagalvojo, žvilgtelėjo į prisiekusiuosius — tie 
vis dar nepraleido pro ausis nė vieno žodžio — ir atsakė: 

— Mes kalbėjomės apie automobilius. Jis pasakė, kad nemažai 
baltųjų nebemėgsta kadilakų, nes šiais laikais jais važinėja tiek daug 
juodųjų. Manęs paklausė, kodėl juodajam žmogui kadilakas toks svar- 
bus, o aš atsakiau, kad manęs neklausinėtų, nes niekada tokio netroš- 
kau. Ir niekada neturėsiu. Mano pontiakas dvylikos metų senumo. Bet 
paskui pridūriau: taip yra todėl, kad kadilakas — gražiausias automo- 
bilis ir būdas kitiems žmonėms parodyti, jog tau pasisekė užkopti į 
viršūnę. Turi darbą, šiek tiek pinigų kišenėje, šio to pasiekei gyvenime. 
Tau einasi gerai. Tik tiek. Jis pasakė, kad jam kadilakas irgi visada pa- 
tikdavo, pasakė savo pirmąjį praradęs per pirmas skyrybas, antrąjį — 
per antrąsias. Bet nuo tada, kai atsižadėjo santuokų, niekas jam ar jo 
kadilakams nebeįgrysta. Jis apie tai kalbėjo gana linksmai. 

— Vadinasi, buvo geros nuotaikos, lyg ir juokavo? 

— Tą rytą labai geros nuotaikos, taip, sere. Jis net juokėsi iš ma- 
nęs, kaip aš vairuoju. 

— Irjo protas buvo šviesus? 

— Šviesus šviesutėlis. Pasakė, kad vairuoju jau septintą jo kadilaką, 
ir visus juos prisimenantis. Dar pasakė juos keičiantis kas antrus metus. 

— Gal žinote, ar jis tą rytą vartojo vaistų nuo skausmo? 

— Ne, sere, nežinau. Jis juokavo apie savo tabletes. Nemėgo jų 
gerti ir laikė portfelyje, toliau nuo manęs. Vienintelį kartą tabletes 
mačiau, kai gulėjo paslikas, baisiai pasiligojęs, ir manęs paprašė jas pa- 
duoti. Bet ne, neatrodė, kad tą rytą jis būtų vartojęs kokių nors vaistų 
nuo skausmo. 

Džeiko kreipiama, ji tęsė savo parodymus. Juodu atvažiavo į „Be- 
ringo statybinės medienos kompaniją — ji ten apsilankė išvis pirmą 
ir vienintelį kartą — ir, kol jis sėdėjo užsirakinęs savo kabinete, Letė 
švarino kontorą. Išvalė dulkių siurbliu, nušveitė didžiumą langų, su- 
tvarkė žurnalus, net suplovė indus virtuvėlėje. Ne, neištuštino šiukšlių 
pintinės popieriams. Nuo to momento, kai jie įėjo į kontoros patalpas, 
iki išvykstant, ji nesikalbėjo su ponu Habardu ir jo nematė. Visai neįsi- 
vaizdavo, ką jisai savo kabinete veikia, ir nė nemanė paklausti. Jis at- 
važiavo su portfeliu ir išvyko su tokiu pačiu. Ji parvežė jį namo, paskui 
ir pati grįžo į savo namus, apie vidudienį. Sekmadienį vėlai vakare jai 
paskambino Kelvinas Bogsas ir pranešė, kad ponas Habardas pasikorė. 

Lygiai vienuoliktą, po beveik dvi valandas trukusių parodymų, 
Džeikas perdavė liudytoją kryžminei apklausai. Per trumpą pertrauką 
jis pasakė Letei, kad ji pasirodė puikiai. Porša buvo sužavėta ir labai 
didžiavosi; jos motina išsaugojo savitvardą ir kalbėjo įtikinamai. Haris 
Reksas, stebėjęs iš paskutinės eilės, pasakė, kad jos parodymai geresni 
būti negalėjo. 

Oiki vidudienio jų reikalas subyrėjo į šipulius. 


Jis tikrai žinojo, kad bėglio priegloba prieštarauja visų valstijų, 
taip pat ir Aliaskos, įstatymams, tad visiškai tikėtinas šioks toks laikas 
už grotų, nors šiuo metu Lusjenas dėl to nesijaudino. Jis pabudo saulei 
tekant, sustingęs nuo pusiau miego, pusiau būdravimo krėsle. Ensilis 
turėjo visą lovą — vienas. Jis iš vakaro pasisiūlė miegoti ant grindų 
ar krėsle, bet Lusjenas buvo susirūpinęs dėl draugo galvos sužalojimų 
ir liepė jam atsigulti lovą. Analgetikas Ensilį atjungė, ir Lusjenas ilgai 

sėdėjo patamsyje, glausdamas rankoje stiklinę su paskutiniu šlakeliu 
„Jake Daniels“, atmiešto kola, ir klausydamasis senioko knarkimo. 

Jis tyliai apsirengė ir paliko kambarį. Viešbučio vestibiulyje — 
nė gyvos dvasios. Nesimatė ir šniukštinėjančių, Ensilio ieškančių farų. 
Gatvėje jis nupirko kavos, karštų bandelių ir viską parnešė į numerį, 
kur Ensilis, jau atsibudęs, žiūrėjo vietines televizijos žinias. 

— Nė žodžio, — raportavo jis. 

— Nieko netikėta, — atsakė Lusjenas. — Abejoju, ar jie pasitelkė 
pėdsekius. 

Juodu pavalgė, pakaitomis nusiprausė po dušu, apsirengė ir 8.00 
paliko numerį. Ensilis vilkėjo juoduoju Lusjeno kostiumu, baltais 
marškiniais, ryšėjo margą turkiško rašto kaklaraištį ir buvo užsidėjęs 
tą pačią beisbolo kepuraitę, žemai nusmauktą ant kaktos, kad slėp- 
tų veidą. Abu skubiai nužingsniavo tris kvartalus iki Džeredo Volko- 
vičiaus teisininkų kontoros — tą advokatą rekomendavo Bou Bakas 
iš „Ledyno užeigos“ baro. Lusjenas kontoroje apsilankė išvakarėse, 
nusamdė teisininką ir suorganizavo raštiškus parodymus prisiekus. 
Konferencijų salėje laukė teismo stenografistė ir videografas. Viename 
stalo gale ponas Volkovičius atsistojo, iškėlė dešinę ranką ir kartoda- 
mas paskui teismo stenografistę prisiekė sakyti tiesą, paskui atsisėdo 
priešais vaizdo kamerą ir prašneko: 

— Labas rytas. Aš — Džeredas Volkovičius, advokatas, deramai 
licencijuotas Aliaskos valstijoje. Šiandien trečiadienis, 1989 metų ba- 
landžio penkta ir sėdžiu čia, savo kontoroje Franklino gatvėje, Džuno 
centre, Aliaskoje. Kartu su manimi yra Lusjenas Vilbanksas iš Klan- 
tono, Misisipės valstijos, ir taip pat žmogus, vardu ir pavarde Ensilis 
F. Habardas, šiuo metu gyvenantis Džune. Šių priesaika sutvirtintų 
parodymų tikslas — įrašyti pono Habardo liudijimą. Aš nieko nežinau 
apie bylą, dėl kurios mes čia susirinkome. Mano vaidmuo — papras- 
čiausiai garantuoti, kad tai bus tikslus įrašas to, kas čia dėsis. Jeigu 
kuris nors iš dalyvaujančių byloje advokatų ar teisėjų norės su manimi 
pasikalbėti, tegu nesivaržo paskambinti. 

Volkovičius pasitraukė nuo kėdės, ir į priekį žengtelėjo Lusjenas. 
Teismo stenografistė jį prisaikdino, paskui taip pat pasodino priešais 
vaizdo kamerą. Jis prakalbo: 

— Aš — Lusjenas Vilbanksas, esu teisėjui Etliui ir advokatams, da- 

lyvaujantiems ginče dėl Seto Habardo paskutinės valios bei testamento, 
gerai žinomas. Dirbdamas išvien su Džeiku ir kitais, sugebėjau nustatyti 
Ensilio Habardo buvimo vietą. Su juo praleidau keletą valandų ir man 
neliko jokių abejonių, kad jis — iš tikrųjų tebelikęs gyvas Seto Habar- 
do brolis, gimęs 1922 metais Fordo apygardoje. Jo tėvas buvo Kleonas 
Habardas, o motina — Sara Belė Habard. 1928 metais jo tėvas Kleonas 
nusamdė mano senelį Robertą E. Li Vilbanksą jam atstovauti ginče dėl 
žemės. Tas ginčas tebėra aktualus ir dabar. Štai Ensilis Habardas. 

Lusjenas užleido kėdę, ir Ensilis atsisėdo į jo vietą. Iškėlęs dešinę 
ranką, jis prisiekė sakyti tiesą. 


Veidas Lanyras pradėjo savo tulžingą kryžminę apklausą pasitei- 
raudamas apie Simeoną. Kodėl jis areštinėje? Ar jau apkaltintas? Ar 
dažnai jį lankanti? Ar jis priešinasi skyryboms? Tai buvo šiurkštus, bet 
veiksmingas būdas prisiekusiesiems priminti, kad penkių Letės vaikų 
tėvas — girtuoklis, užmušęs Rostonų berniukus. Po penkių minučių 
Letė jau šluostėsi ašaras, o Lanyras atrodė kaip tikras pyzdžius. Jam 
nerūpėjo. Kol tebesireiškė jos emocijos ir laikinai buvo sutrikdyta svei- 
ka nuovoka, jis perjungė pavaras ir sparčiai paspendė spąstus. 

— Taigi, ponia Leng, kur jūs anksčiau tarnavote, prieš įsidarbin- 
dama pas poną Habardą? 

Atbula plaštaka Letė pasišluostė skruostą ir pabandė sutelkti 
mintis. 

— A, tai pas poną ir ponią Tinglius — čia, Klantone. 

— Kokio pobūdžio darbas? 

— Namų tvarkytoja. 

— Ar ilgai pas juos dirbote? 

— Tiksliai nepamenu, bet apie trejus metus. 

— Ir kodėl metėte pas juos tarnybą? 

— Jie mirė. Abu. 

— Ar savo testamentais jie jums paliko bent kiek pinigų? 

— Jeigu ir paliko, niekas niekada man nepasakė. 

Tai susilaukė kelių prisiekusiųjų šypsenų. 

Veidas Lanyras nuleido humorą negirdomis ir tęsė: 

— O prieš Tinglius kur jūs dirbote? 

— A, prieš tai dirbau virėja Keravėjaus mokykloje. 

— Ilgai? 

— Galbūt dvejus metus. 

— O kodėl iš ten išėjote? 

— Gavau darbą pas Tinglius, o man labiau patinka dirbti namų 
tvarkytoja, o ne virėja. 

— Aišku. O prieš darbą mokykloje kur dar dirbote? 

Ji tylėjo, stengdamasi prisiminti. Galiausiai pasakė: 

— Prieš mokyklą dirbau pas ponią Gilenvoter — čia, Klantone — 
namų tvarkytoja. 

— Kiek laiko? 

— Apie metus, paskui ji išsikėlė. 

— O prieš ponią Gilenvoter kur dirbote? 

— Hm, turbūt pas Glaversus, Keravėjuje. 

— Ar ilgai? 

— Vėlgi tiksliai nepamenu, bet gal trejus ar ketverius metus. 

— Gerai, aš nesistengiu tvirtai nustatyti konkrečių dalykų, ponia 
Leng. Tik prisiminkite juos, kiek pajėgiate, gerai? 

— Taip, sere. 

— O prieš Glaversus, kur jūs dirbote? 

— Tai bus pas panelę Karsten — čia, mieste. Pas ją dirbau še- 
šerius metus. Ji labiausiai man patiko. Nebūčiau norėjusi išeiti, bet 
panelė staiga mirė. 

— Dėkui. 

Lanyras kažką pasikrevezojo į bloknotą, lyg sužinojęs ką nors nauja. 

— Taigi, ponia Leng, vien tam, kad apibendrintume: jūs dirbote 
pas poną Habardą trejus metus, pas Tinglius — trejus, mokykloje — 
dvejus, pas ponią Gilenvoter — vienerius, pas Glaversus — trejus ar 
ketverius, ir šešerius — pas panelę Karsten. Pagal mano apskaičiavi- 
mą — apytikriai dvidešimt metų. Tai skamba daugmaž teisingai? 

— Taip, metus pridėjus ar atėmus šen, metus — ten, — savimi 
pasitikinčiai patvirtino Letė. 

— Ir per pastaruosius dvidešimt ar apie tiek metų neturėjote jo- 
kių kitų darbdavių? 

Ji papurtė galvą. Ne. 

Lanyras kažkur link kreipė, bet Džeikas negalėjo jo sustabdyti. 

Balso moduliacija, nežymios įtarumo gaidelės, išlenkti antakiai, saki- 
nių dalykiškumas — Lanyras stengėsi visa tai nuslėpti, tačiau išlavinta 
Džeiko klausa ir rega pranašavo bėdą. 

— Taigi, per dvidešimt metų — šeši darbdaviai, ponia Leng. Kiek 
kartų buvote išvyta? 

— Nė karto. Tai yra mano tarnyba buvo nutraukta mirus ponui 
Habardui, susirgus panelei Karsten, ponui ir poniai Tingliams iškelia- 
vus anapus, bet taip įvyko vien tik todėl, kad, galima sakyti, nebeliko 
darbo, suprantate? 

— Jūs niekada nebuvote išvyta už prastą darbą ar padariusi ką 
nors negera? 

— Ne, sere. Niekada. 

Lanyras staigiai pasitraukė nuo tribūnos, pažvelgė į teisėją Etlį 
ir tarė: 

— Viskas, teisėjau. Pasilieku teisę dar kartą pakviesti šią liudyto- 
ją vėliau teismo metu. 

Savimi patenkintas Lanyras sugrįžo į savo vietą, ir paskutinę se- 
kundę Džeikas pamatė jį pamerkiant akį Lesteriui Čilkotui. 

Letė ką tik pamelavo, ir Lanyras ketino ją demaskuoti. Tačiau 
Džeikas visai nenumanė, kas toliau seks; todėl neturėjo kaip užbėgti 
tam už akių. Nuojauta jam kuždėjo pašalinti Letę iš liudytojų vietos. 
Atsistojes jis pasakė: 

— Jūsų prakilnybe, testamento proponentai neturi ko pridurti. 

— Turite kokių nors liudytojų, pone Lanyrai? — paklausė teisė- 
jas Etlis. 

— O taip. 

— Pakvieskite pirmąjį. 

— Testamento oponentai kviečia poną Fricą Pikeringą. 

— Ką tokį? — nejučia leptelėjo Džeikas. 

— Fricą Pikeringą, — garsiai ir sarkastiškai pakartojo Lanyras, 
lyg Džeikas būtų silpnos klausos. 

— Niekada apie tokį negirdėjau. Jūsiškiame liudytojų sąraše jo nėra. 

— Jis už durų rotondoje, — tvarkdariui pasakė Lanyras. — Laukia. 

Džeikas purtė teisėjo Etlio link galvą. 

— Jis negali duoti parodymų, jeigu nėra įtrauktas kaip liudytojas 
į sąrašą, teisėjau. 

— Aš vis tiek jį kviečiu, — nenusileido Lanyras. 

Teismo salėn įžengė Fricas Pikeringas ir įkandin tvarkdario nuėjo 
į liudytojo vietą. 

— Jūsų prakilnybe, aš prieštarauju, — pareiškė Džeikas. 

Teisėjas Etlis nusiėmė skaitomuosius akinius ir rūsčiai pažvelgė 
į Veidą Lanyrą. 

— Gerai, — tarė, — padarom penkiolikos minučių pertrauką. Pa- 
simatysiu su advokatais savo kabinete. Tik su advokatais. Be padėjėjų 
ar kito personalo. 

Prisiekusiuosius išskubino iš teismo salės, o advokatai paskui tei- 
sėją nusekė į tarnybinį koridorių ir jo ankštą kabinetą. Jis nenusivilko 
mantijos, bet atsisėdo ir atrodė toks pat sutrikęs kaip ir Džeikas. 

— Kalbėkite, — Lanyrui paliepė. 

— Jūsų prakilnybe, šis liudytojas nėra įrodomasis, taigi kitą šalį 
neprivalu su juo supažindinti. Iš jo siekiama sukelti abejonę kito liu- 
dytojo tikėtinumu, o ne duoti parodymus. Man nebuvo būtina šio liu- 
dytojo įtraukti į sąrašą ar kaip nors kitaip atskleisti pavardę, nes aš 
niekada nebuvau tikras, ar jį teks pakviesti. Dabar, grindžiant Letės 
Leng parodymais ir tuo, kad ji nesugebėjo pasakyti tiesos, mūsų bylai 
šis liudytojas staiga tampa esminis. 

Teisėjas Etlis iškvėpė orą, o visi advokatai kabinete rausėsi po 
savo smegenis visokių trupinėlių iš įrodymų teisės normos ir civili- 
nio proceso reglamento. Buvo mažai abejonių, kad šiuo metu Lanyras 
yra visiškai įvaldęs taisykles dėl liudytojo apkaltos. Tai buvo jo pasala, 
drauge su Lesteriu Čilkotu puikiai suplanuota. Džeikas troško išsilieti 
kokiu nors įtikimu ir logišku argumentu, bet šiuo metu talentas pasi- 
gailėtinai jį nuvylė. 

— Ką liudytojas pasakys? — paklausė teisėjas Etlis. 

— Kadaise Letė Leng tarnavo pas jo motiną, ponią Airinę Pikering. 
Fricas kartu su seserimi išvijo Letę, kai sesuo surado motinos ranka pa- 
rašytą testamentą, kuriuo Letei buvo paliekama penkiasdešimt tūkstan- 
čių grynaisiais. Letė Leng ką tik bent tris kartus pamelavo. Pirmą — ji 
pasakė per pastaruosius dvidešimt ar apie tiek metų dirbusi tik pas tuos 
žmones, kuriuos aš suminėjau. Ponia Pikering ją nusamdė 1978 metais, 
ojie išvijo 1980-aisiais. Antrą — ji iš tikrųjų buvo išvyta kaip namų tvar- 
kytoja. Trečią — ji pasakė niekada nemačiusi testamento. Fricas ir jo se- 

suo parodė Letei ranka parašytą testamentą tą dieną, kai ją išvijo. Tokių 
gali būti dar vienas ar du, šiuo metu negaliu pasakyti. 

Džeikui nusviro pečiai, paširdžius sutraukė, rega aptemo, iš veido 
nuslūgo visas raudonis. Būtinai reikėjo pasakyti ką nors protinga, bet 
viskas išblanko. Paskui trenkė žaibas. Džeikas paklausė: 

— Kadajūs suradote Fricą Pikeringą? 

— Iki šiandien nebuvau jo sutikęs, — labai patenkintas savimi 
atsakė Lanyras. 

— Ne to aš klausiau. Kada apie Fricą Pikeringą jūs sužinojote? 

— Atadangos metu. Vėlgi, Džeikai, tai dar vienas pavyzdys, kaip 
mes jus pranokome. Suradome daugiau liudytojų. Ieškojome visose 
pakampėse, nusiplūkėme nuo kojų. Nežinau, ką jūs veikėte. 

— Pagal reglamentą reikalaujama, kad jūs pateiktumėte savo liu- 
dytojų pavardes. Prieš dvi savaites jūs išmetėte ant stalo keturiasde- 
šimt penkių naujų pavardes. Jūs žaidžiate ne pagal taisykles, Veidai. 
Teisėjau, čia aiškiai pažeidžiamas reglamentas. 

Teisėjas Etlis iškėlė ranką. 

— Gana, — pasakė. — Leiskite man pagalvoti. 

Jis atsistojo, nuėjo prie savo rašomojo stalo, pasiėmė nuo rėmelių 
vieną iš tuzino pypkių, ją prisikimšo „Sir Walter Raleigh“ tabako, užsi- 
degė, iškvėpė į lubas tirštą dūmų debesį ir nuplaukė mintimis. 

Sėdintys vienoje stalo pusėje Veidas Lanyras, Lesteris Čilkotas, 
Zekas Zeitleris ir Džo Bredlis Hantas paniurę, tylūs laukė sprendimo, 
pakreipsiančio bylos nagrinėjimo eigą viena ar kita linkme, ir kelio at- 
gal nebus. Kitoje stalo pusėje Džeikas sėdėjo vienas, krevezodamasis 
pastabas, kurių nė pats nepajėgtų iššifruoti. Jautėsi prastai ir niekaip 
nepajėgė sutramdyti rankų, kad šios nedrebėtų. 

Veidas Lanyras meistriškai iškrėtė bjaurią šunybę, ir tai siutino. 
Tuo pat metu Džeikui norėjosi sugriebti Letę ir ją užsipulti. Kodėl ji 
neužsiminė apie tą Pikeringų reikalą? Juk nuo spalio ji kartu su jais 
praleido begalę valandų. 

Jo prakilnybė dar iškvėpė dūmų ir prašneko: 

— Tai pernelyg svarbu, kad būtų galima atmesti. Leisiu ponui Pi- 
keringui liudyti, bet tik tam tikrose ribose. 

Pasipiktinęs Džeikas šoko: 

— Teismas su pasala. Toks savaime niekinis. Po dvejų metų grįši- 
me iš naujo svarstyti. 

Teisėjas Etlis piktai atrėžė: 

— Manęs nemokykite, Džeikai. Dar niekada Aukščiausiasis Teis- 
mas mano sprendimų nepanaikino. Niekada. 

Džeikas giliai įkvėpė oro. 

— Atleiskite, — atsiprašė. 


Ensilio pasakojimas tęsėsi penkiasdešimt aštuonias minutes. Bai- 
gęs jis pasišluostė sudrėkusias akis, pasakė esąs išsisėmęs, negalįs dau- 
giau kalbėti ir apleido salę. Lusjenas padėkojo Džeredui Volkovočiui už 
suteiktas paslaugas. Bet advokatui nepasakė, kad Ensilis — nuolatos 
sprunkantis žmogus. 

Grįždami į viešbutį, juodu pamatė kelis stoviniuojančius prie gat- 
vės kampo policininkus ir nusprendė įnerti į kavos barą. Pasislėpė ka- 
binoje ir bandė šnekučiuotis apie šį bei tą. Lusjenas tebebuvo sukrės- 
tas Ensilio papasakotų istorijų, bet nė vienas iš jų nebuvo nusiteikęs 
jas toliau tęsti. 

Lusjenas pasakė: 

— Viešbutyje sumokėjau už dvi paras į priekį; viskas dabar tavo. 
Ašjau išvykstu. Gali pasilaikyti drabužius, dantų pastą, viską. Sieninė- 
je spintoje kabo senos chaki kelnės su trimis šimtais baksų priekinėje 
kišenėje. Jie tavo. 

— Dėkui, Lusjenai. 

— Kokie tavo planai? 

— Nežinau. Tikrai nenoriu sėsti į kalėjimą, tad veikiausiai spruk- 
siu iš miesto, kaip visada. Paprasčiausiai dingsiu. Tie klounai manęs 
nesučiups. Esu prie to įpratęs. 

— Kur pasuksi? 

— Na, galėčiau patraukti į Misisipę, kai mano brangusis brolužis 
taip gerai manimi pasirūpino. Kada galėčiau pamatyti bent kiek iš jo 
palikimo? 

— Kas žino? Kol mes kalbame, dėl pinigų pešamasi. Gal po mėne- 
sio. O gal po penkerių metų. Turi mano telefono numerį. Paskambink 
po kelių savaičių, ir mes susižinosime, kas nauja. 


— Taip ir padarysiu. 

Lusjenas sumokėjo už kavą, ir jie išsmuko pro šonines duris. 
Skersgatvyje atsisveikino. Lusjenas ketino vykti į oro uostą; Ensilis — 
į viešbutį. Kai ten nukako, jo laukė detektyvas. 


Sausakimšoje, nuščiuvusioje, net apstulbusioje teismo salėje Fri- 
cas Pikeringas papasakojo savąją istoriją, nepraleisdamas nė vienos 
niokojančios smulkmenos. Letė klausėsi visiškai sugniuždyta, nulen- 
kusi galvą, įbedusi akis į grindis, paskui — iš kančios užsimerkusi. 
Kartkartėmis papurtydavo galvą, lyg nesutiktų, bet niekas teismo sa- 
lėje ja netikėjo. 

Melai, melai, melai. 

Fricas pateikė savo motinos ranka parašyto testamento kopiją. 
Džeikas paprieštaravo, kad jis būtų priimtas kaip įrodymas, nes nėra 
kaip patvirtinti, jog tai tikrai Airinos Pikering rašysena, bet teisėjas 
Etlis jį vos išklausė. Testamento kopija tapo įrodymu. Veidas Lanyras 
paprašė savo liudytojo perskaityti ketvirtą pastraipą, tą, kuria Letei 
Leng buvo dovanojama 50 000 dolerių. Jis lėtai garsiai perskaitė. Ne- 
galėdami patikėti, pora prisiekusiųjų palingavo galvas. 

Veidas Lanyras toliau triuškino: 

— Taigi, pone Pikeringai, jūs su seserimi pasodinote Letę Leng 
virtuvėje prie stalo ir jai parodėte savo motinos ranka parašytą testa- 
mentą, taip? 

— Taip. 

— Ir jeigu ji anksčiau paliudijo niekada nemačiusi jokio testa- 
mento, vadinasi, melavo, tiesa? 

— Taip manau. 

— Prieštarauju, — metė Džeikas. 

— Atmesta, — iš savo vietos nukirto jo prakilnybė. 

Buvo akivaizdu, — bent Džeikui, — kad dabar teisėjas Etlis — 
priešas. Jis žiūrėjo į Letę kaip į melagę, o jo akimis didesnės nuodė- 
mės nebuvo. Per daugelį metų jis pasiuntė į areštinę keletą bylininkų, 
kai tie buvo pagauti meluojantys, bet beveik visada — skyrybų bylose. 
Siekiant tiesos, naktis areštinėje padarydavo stebuklus. 

Letei negrėsė pavojus būti pasiųstai į areštinę; nors tai būtų kur kas 

labiau pageidautina. Šią siaubingą akimirką, kai prisiekusieji nervingai 
muistėsi ir dairėsi aplinkui, jai iškilo pavojus prarasti neką mažiau kaip 
24 milijonus dolerių, plius minus, žinoma, neišskaičiavus mokesčių. 

Kai liudytojas sako tiesą ir tiesa yra skaudi, teisme advokatui 
nelieka nieko kita, kaip tik pulti liudytojo tikėtinumą. Džeikas sėdėjo 
akmeniniu veidu, lyg ir būtų tikėjęsis Fricą pasakysiant tai, ką šis kal- 
bėjo, bet tuoj po šia savo išore jis desperatiškai ieškojo silpnos vietos, į 
kurią galėtų nusitaikyti. Ką Fricas galėjo laimėti liudydamas? Kodėl jis 
turėtų gaišti savo laiką? 

— Pone, Brigansai, — paragino teisėjas Etlis, kai Lanyras padė- 
kojo savo liudytojui. 

Džeikas skubiai atsistojo ir apsimetė kaip įmanoma labiau savimi 
pasitikintis. Pirma taisyklė, kurią teismų advokatas išmoksta — tai 
niekada neužduoti klausimo, jeigu nežinai, koks bus atsakymas. Bet 
kai žiūri į akis tikram sutriuškinimui, atmesk taisykles. Pašėlusiai nu- 
trūktgalviškai, lyg šautų pistoletu nuo šlaunies, Džeikas paklausė: 

— Pone Pikeringai, kiek jums moka, kad šiandien čia liudytumėte? 

Šūvis pataikė į tarpuakį. Žmogus net krūptelėjo, smakras jam at- 
karo. Jis metė desperatišką žvilgsnį į Veidą Lanyrą. Šis gūžtelėjo pe- 
čiais ir linktelėjo, atseit: „Pirmyn, didelio čia daikto.“ 

Fricas atsakė: 

— Septynis tūkstančius penkis šimtus dolerių. 

— Ir kas jums moka? — griežtai paklausė Džeikas. 

— Čekis atėjo iš pono Lanyro kontoros. 

— O kokia čekyje data? 

— Tiksliai neprisimenu, bet gavau jį maždaug prieš mėnesį. 

— Vadinasi, prieš mėnesį, vyručiai, sukirtote rankomis. Jūs su- 
tikote atvykti čia ir duoti parodymus, o ponas Lanyras atsiuntė jums 
pinigus, tiesa? 

— Tiesa. 

— Ar iš tikrųjų nepareikalavote daugiau nei septynių tūkstančių 
penkių šimtų? — paklausė Džeikas, tebesitaikydamas aklai, visai ne- 
numanydamas faktų. Bet jis turėjo nuojautą. 

— Na, taip, aš paprašiau daugiau. 

— Norėjote bent dešimties tūkstančių, ar ne? 

— Kažką panašaus, — pripažino Fricas ir vėl pažvelgė į Lanyrą. 

Džeikas skaitė jo mintis. 

— Ir pasakėte ponui Lanyrui, kad neliudysite, jeigu jums nesu- 
mokės, tiesa? 

— Tuo metu aš kalbėjausi ne su ponu Lanyru, bet su vienu iš jo 
seklių. Susipažinau su ponu Lanyru tik anksčiau šįryt. 

— Kad ir kaip, neketinote liudyti už dyką, tiesa? 

— Taip. 

— Kada atvažiavote iš Šrivporto? 

— Vakar pavakarę. 

— O kada paliekate Klantoną? 

— Kaip tik galėsiu greičiau. 

— Taigi trumpa kelionėlė, tarkime, parai? 

— Kažkas panašiai. 

— Septyni tūkstančiai penki šimtai baksų už parą. Esate brangus 
liudytojas. 

— Tai klausimas? 

Džeikui sekėsi, bet jis žinojo, kad tai ilgai negali tęstis. Pasižiūrėjo 
į savo užrašus — karakulius, kurių nė pats nepajėgė perskaityti — ir 
pakeitė kryptį. 

— Pone Pikeringai, argi Letė Leng jums nepaaiškino, kad dėl jūsų 
motinos rengto testamento ji buvo niekuo dėta? 

Džeikas visai nenumanė, kaip Letė tuomet elgėsi; tą incidentą dar 
turės su ja aptarti. Pokalbis bus nemalonus, veikiausiai per priešpiečius. 

— Ji šitaip tvirtino, — atsakė Fricas. 

— Iš kur jūs gavote tą testamento kopiją? 

— Laikiau ją pas save. 

Iš tikrųjų ji anonimiškai atėjo paštu, bet kas gi kada sužinos? 

— Daugiau klausimų neturiu, — pasakė Džeikas ir atsisėdo į vietą. 

Teisėjas Etlis paskelbė: 

— Pertrauka iki pusės antros. 

Džeikas ir Haris Reksas pabėgo iš miesto. Džeikas vairavo, ir juodu 
skriejo gilyn į kaimo kraštovaizdį, vis didindami atstumą tarp savęs ir 


450 


teismo salės košmaro. Nenorėjo rizikuoti ir susitikti Letę su Porša, arba 
kitus advokatus, tiesą sakant, nieko iš ką tik mačiusių sutriuškinimą. 

Haris Reksas buvo amžinas priešgyna. Kai bylos nagrinėjamo 
diena praeidavo sklandžiai, visada galėjai tikėtis, kad jis matys vien 
neigiamus dalykus. Nenusisekusi diena — ir dėl rytojaus jis galėdavo 
būti neįtikimas optimistas. Vairuodamas ir viduje virdamas, Džeikas 
vis laukė, kad jo apkasų draugelis mestelės kokį nors pastebėjimą, ku- 
ris pakeltų dvasią, tegul tik tam kartui. O tegavo: 

— Tu verčiau nusileisk iš savo aukštybių ir susitark su tuo kalės 
vaiku. 

Praskriejo mylia, kol Džeikas atsakė: 

— Kas verčia tave manyti, kad Veidas Lanyras dabar kalbės apie 
susitarimą? Jis ką tik laimėjo bylą. Šie prisiekusieji Letei Leng neduos 
nė penkiasdešimties baksų maišeliui maisto produktų nusipirkti. Juk 
matei jų veidus. 

— Ar žinai, kas yra blogai, Džeikai? 

— Viskas yra blogai. Blogiau nė būti negali. 

— Blogai yra tai, kad tu dėl Letės viskuo abejoji. Aš niekada nė 
minutėlę nemaniau, kad ji manipuliavo Setu Habardu, idant šis per- 
rašytų savo testamentą. Ji nėra tokia gudri, o jis nebuvo toks kvailas. 
Bet dabar staiga, kai tu suvoki ją tai darius ir anksčiau, tari sau: „Gerai, 
tai galėtų būti įprasta.“ Nejau ši sena mergužė gali išmanyti apie testa- 
mentus ir paveldėjimo teisę daugiau, negu iš jos tikimės? Nežinau, tu 
tiesiog pernelyg sutrikai. 

— O kodėl ji turėtų tai slėpti? Po šimts, lažinuos, ji niekada ne- 
papasakojo Poršai, niekada niekam nepapasakojo apie tai, kad pas Pi- 
keringus buvo nutverta. Turbūt būtų buvę pakankamai gudru ją prieš 
šešis mėnesius paklausti: sakykite, Lete, ar esate dar ką nors įkalbinė- 
jusi pakeisti savo testamentus ir pridurti sąlygą jūsų naudai? 

— Kodėl apie tai nepagalvojai? 

— Matyt, buvau kvailas. Ir šiuo metu jaučiuosi gerokai kvailas. 

Praskriejo dar viena mylia, paskui — kita. Džeikas prašneko: 

— Esi teisus. Tai tave verčia viskuo abejoti. Ir jeigu mes taip jau- 
čiamės, pagalvok apie prisiekusiuosius. 

— Prisiekusiųjų mums nebeliko, Džeikai, ir jų niekada nebesusi- 
grąžinsi. Tu iškvietei savo geriausius liudytojus, pagrindei savo reikalą 

beveik tobulai, pasitausojai svarbiausią liudytoją pabaigai, ir ji puikiai 
pasirodė, o paskui tiesiog per kelias minutes iškištas netikėtas liudy- 
tojas bylą sugriovė. Apie šitą žiuri gali pamiršti. 

Nuvažiavęs dar viena mylią Džeikas pratarė: 

— Netikėtas liudytojas. Tikrai, tai duoda pagrindą sprendimui 
panaikinti. 

— Nesikliauk tuo. Negali leisti, kad viskas taip toli nueitų, Džei- 
kai. Šioje byloje privalai susitarti, iki ji pateks pas prisiekusiuosius. 

— Man, kaip palikimo advokatui, teks atsistatydinti. 

— Ir tebūnie. Savuosius pinigus jau užsidirbai, dabar pasitrauk iš 
kelio. Šiuo metu galvok apie Letę. 

— Nenorėčiau. 

'— Suprantu, bet jeigu ji išeis iš šios teismo salės be cento? 

— Galbūt ji kaip tik to ir nusipelno. 

Įsukę į žvyruotą automobilių aikštelę priešais „Beitso gastrono- 
miją“, juodu sustojo. Aikštelėje raudonasis sabas buvo vienintelis sve- 
timas automobilis; visos kitos transporto priemonės — pikapo tipo 
sunkvežimiukai, ir nė vieno — mažiau kaip dešimties metų senumo. 
Džeikas su Hariu laukė eilutėje, kol ponia Beits kantriai pildė klientų 
lėkštes savo daržovėmis, o ponas Beitsas iš kiekvieno paimdavo po tris 
su puse dolerio, įskaičiuojant saldžią šaldytą arbatą ir kukurūzinę duo- 
ną. Publikos buvo beveik petys prie peties, ir nė vienos laisvos kėdės. 

— Antai ten, — pasakė ponas Betsas, kryptelėdamas galva, ir 
Džeikas su Hariu Reksu atsisėdo prie nedidelio prekystalio, ne per to- 
liausiai nuo masyvios dujinės viryklės, nustatinėtos puodais. Juodu 
galėjo kalbėtis, bet atsargiai. 

Ne tai, kad būtų buvę svarbu, jog kas nors nenugirstų. Niekas iš 
valgančiųjų priešpiečius nežinojo mieste vykstant teismą, ir tuo labiau 
nežinojo, kaip nepalankiai Džeikui pakrypo bylos nagrinėjimas. Įsi- 
taisęs ant aukštos taburetės ir pakumpęs ties lėkšte, nelaimingas jisai 
sėdėjo, dairydamasis po publiką. 

— Ei, valgyk, — paragino Haris Reksas. 

— Nėra apetito, — atsakė Džeikas. 

— Galiu paimti iš tavęs lėkštę? 

— Galbūt. Pavydžiu tiems žmonėms. Jiems nereikia grįžti į tą 
teismo salę. 

— Man taip pat. Verskis pats vienas, bičiuli. Taip bjauriai sumo- 
vei bylą, kad niekaip nebeišgelbėsi. Aš traukiuos. 

Džeikas atsignybo kąsnelį kukurūzinės duonos ir įsidėjo į burną. 

— Regis, Teisės fakultete mokeisi kartu su Lesteriu Čilkotu? 

— Taip. Didžiausias pyzdukas fakultete. Kai pradėjome, buvo pa- 
kankamai malonus vyrukas, bet paskui įsidarbino stambioje Džekso- 
no firmoje ir — bam! — tapo baisus šiknius. Turbūt taip pasitaiko. Jis 
ne pirmasis. Kodėl paklausei? 

— Pasičiupk jį šiandien po pertraukos ir pasikuždėk. Išsiaiškink, 
ar jie kalbėtųsi dėl susitarimo. 

— Gerai. Dėl kokio susitarimo? 

— Dar nežinau, bet jeigu atsisėstų prie stalo, galbūt sukirstume 
sandėrį. Jeigu aš atsistatydinu, manau, derybas perims teisėjas Etlis ir 
pasistengs, kad kiekvienas ką nors gautų. 

— Čiajau kita šneka. Verta pamėginti. 

Džeikas prisivertė nuryti kąsnelį kepintos okros. Haris Reksas 
savąją jau perpus sudorojo ir taikėsi į Džeiko lėkštę. 

— Klausyk, Džeikai, tu žaidei futbolą, tiesa? 

— Bandžiau žaisti. 

— Ne, tu buvai menko Keravėjaus miestuko komandos įžaidėjas, 
kiek prisimenu, jūs niekada pergalingai nebaigėte sezono. Kaip skau- 
džiausiai jums aikštėje supliekė subines? 

— Kai mokiausi priešpaskutinėje klasėje, Riplis mums davė į 
kaulus penkiasdešimt nulis. 

— O per pusę rung:ynių laiko? 

— Trisdešimt šeši nulis. 

— Ir tu išėjai iš aikštės? 

— Ne, juk buvau įžaidėjas. 

— Gerai, po pusės rungtynių žinojai, kad jūs nelaimėsite, bet 
išvedei komandą vėl į aikštę antrai pusei ir toliau žaidei. Tu nepasi- 
traukei tada ir negali pasitraukti dabar. Šiuo metu pergalė atrodo gana 
abejotina, tačiau privalai vilktis su savo subine į aikštę. Dabar atrodai 
visiškai nugalėtas, ir prisiekusieji stebi kiekvieną tavo veiksmą. Kaip 
gerutis berniukas suvalgyk savo daržoves, ir važiuojam. 

Prisiekusieji išsiskirstė priešpiečių ir vėl susirinko žiuri kambary- 
je 13.15. Sustoję grupelėmis jie pašnabždom kalbėjosi apie bylą. Buvo 
nustebę ir sutrikę. Nustebę, nes teismas taip staiga pasisuko prieš 
Letę Leng. Kol Fricas Pikeringas nepasirodė salėje, įrodymai kaupėsi 
ir aiškėjo, kad Setas Habardas buvo žmogus, kuris elgėsi kaip norėjo 
ir suvokė, ką daro. Viskas netikėtai persimainė, ir dabar į Letę buvo 
žvelgiama labai įtariai. Net dvi juodaodės prisiekusiosios, Mišelė Stil 
ir Barbė Geston, atrodė bepersimetančios į kitą pusę. Buvo neaišku, 
kas seks toliau. Ką Džeikas pakvies liudyti, kad galėtų panaikinti žalą? 
Ar išvis ją įmanoma panaikinti? Ir jeigu jie, prisiekusieji, atmes ranka 
parašytąjį testamentą, kas atsitiks visiems tiems pinigams? Daugybė 
neatsakytų klausimų. 

Apie bylą tiek daug šnekučiuotasi, kad seniūnas Nevinas Darkas 
jautėsi privalantis jiems priminti apie nepalankų jo prakilnybės požiū- 
rį į dabartinį jų elgesį. 

— Kalbėkimės apie ką nors kitką, — mandagiai pasiūlė jis, neno- 
rėdamas nieko įžeisti. Juk vis dėlto nėra jų viršininkas. 

Pusę antros į kambarį atėjo tvarkdarys, visus suskaičiavo ir pasakė: 

— Einam. 

Jie nusekė iš paskos į teismo salę. Susėdę visi dvylika sužiuro į 
Letę Leng. Ši nekėlė akių nuo savo bloknoto, į kurį kažką rašėsi. Jos 
advokatas irgi nežvilgčiojo savo gudria šypsenėle į žiuri aptvarą, o sė- 
dėjo žemai susmukęs ant kėdės, kramtė pieštuką ir stengėsi atrodyti 
atsipalaidavęs. 

Teisėjas Etlis tarė: 

— Pone Lanyrai, galite pakviesti kitą savo liudytoją. 

— Taip, sere, testamento oponentai kviečia poną Heršelį Habardą. 

Šis užėmė liudytojo vietą, kvailai nusišypsojo žiuri nariams, prisie- 
kė sakyti tiesą, paskui pradėjo atsakinėti į aibę paprastų klausimų. Vei- 
das Lanyras jį buvo gerai paruošęs. Pirmyn nuo pradžios ir vėl atgalios 
juodu aptarė visus nenuotykingo Heršelio gyvenimo aspektus. Buvo 
stengiamasi viską nušviesti palankiai, ir Heršelis su didele meile prisi- 
minė savo vaikystę, tėvus, seserį ir kaip nuostabiai jie visi drauge leido 
laiką. Taip, skyrybos buvusios labai skausmingos, bet šeima jas ištvėrė 
ir gyveno toliau. Jis su savo tėvuku buvę labai artimi, nuolatos kalbė- 
davosi, matydavosi, kada tik galėdavo, bet, deja, abu gyveno labai užsi- 

ėmę. Abu buvo dideli „Atlanta Braves“ beisbolo komandos aistruoliai. 
Ištikimai sekdavo jos laimėjimus ir visąlaik kalbėdavosi apie rungtynes. 

Apstulbusi Letė spoksojo į jį. Niekada nebuvo girdėjusi Seto Ha- 
bardo bent žodžiu užsimenant apie „Atlanta Braves“ ir nė nežinojo, 
kad jis žiūrėdavo beisbolo rungtynes per televiziją. 

Heršelis su tėvu stengdavosi bent sykį per kiekvieną sezoną nu- 
kakti į Atlantą ir pasižiūrėti kai kurias rungtynes. Ką pasakysi? Džei- 
kui ir kiekvienam kitam, skaičiusiam anksčiau Heršelio duotus pa- 
rodymus prisiekus, tai buvo naujiena. Šis niekada nepaminėjo tokių 
išvykų automobiliu. Bet Džeikas mažai ką galėjo padaryti. Prireiktų 
dvi dienas atkakliai raustis, kad sugebėtum įrodyti, jog tokių išvykų į 
Atlantą niekada nebuvo. Jeigu Heršelis norėjo prasimanyti pasakoji- 
mus apie save ir savo senioką, Džeikas dabar negalėjo jo sustabdyti. Be 
to, Brigansas privalėjo būti atsargus. Jeigu prisiekusieji juo dar bent 
kiek tiki, tai puldamas Heršelį tokiam tikėjimui galėtų labai pakenkti. 
Žmogus neteko tėvo, paskui labai žiauriai ir pažeminamai buvo paša- 
lintas iš jo testamento. Prisiekusiesiems būtų lengva ir visai natūralu 
atjausti. 

Ir kaip užginčysi sūnų, artimai nebendravusį su savo tėvu, bet 
dabar prisiekusį priešingai? Niekaip, ir Džeikas žinojo, kad to ginčo jis 
nelaimės. Jis kai ką užsirašinėjo, klausėsi pramano ir stengėsi išsau- 
goti pokerio lošėjo veidą, lyg viskas eitųsi puikiai. Nepajėgė prisiversti 
pažvelgti į prisiekusiuosius. Tarp jo ir jų iškilo siena — tokio jausmo 
jis dar nebuvo patyręs. 

Kai kalba galiausiai pakrypo apie Seto vėžį, Heršelis apniuko ir 
net nurijo ašaras. Buvo tiesiog siaubinga, pasakė jis, matyti šį akty- 
vų ir stiprų žmogų nuo ligos nykstant ir traukiantis. Tiek daug kartų 
jis bandė mesti rūkyti; tėvas ir sūnus įsileisdavo į ilgus, nuoširdžius 
pokalbius apie rūkymą. Heršelis metė rūkyti trisdešimties ir maldavo 
savo tėvo irgi mesti. Paskutiniaisiais tėvo mėnesiais sūnus kaip įma- 
noma dažniau jį lankydavo. Ir taip, juodu kalbėdavosi apie jo paliki- 
mą. Seto ketinimai atrodė aiškūs. Galbūt jis ir nebuvo pernelyg dosnus 
Heršeliui su Ramona, kai šie buvo jaunesni, bet tėvas norėjo, kad po 
jo mirties viskas atitektų jiems. Juos patikino, kad parengė deramą 
testamentą — tokį, kuris abu apsaugos nuo finansinių rūpesčių ir taip 
pat užtikrins ateitį jų vaikams, Seto mylimiesiems anūkams. 

Į pabaigą Setas buvo nesavas. Juodu nuolatos kalbėdavosi tele- 
fonu, ir pirmiausia Heršelis pastebėjo savo tėvo atmintį silpstant. Jis 
nepajėgdavo prisiminti praėjusio vakaro beisbolo rungtynių rezultato. 
Nuolatos kartodavosi. Klejodavo apie Pasaulinę seriją*, nors „Braves“ 
pernai nepateko į finalą. Bet Setui jie atrodė patekę. Tiesiog širdis ply- 
šo matant, kaip senukas pamažu gesta. 

Į Letę Leng Heršelis žiūrėjo atsargiai. Ji puikiai tvarkydavo na- 
mus, gamindavo valgį ir rūpindavosi jo tėvu, bet kuo ilgiau ji ten dirbo 
ir kuo labiau pasiligojęs Setas darėsi, tuo labiau ji atrodė jį sauganti. El- 
gėsi taip, lyg nenorėtų matyti Heršelio su Ramona namuose. Kelis kar- 
tus Heršelis skambino savo tėvui, bet ji pasakydavo, kad jis nekaip jau- 
čiasi ir negali prieiti prie telefono. Ji stengėsi prie jo neprileisti šeimos. 

Letė piktai žioravo akimis į liudytoją, lėtai purtydama galvą. 

Kas per vaidyba — ir kai ji baigėsi, Džeikas buvo toks apstulbin- 
tas, kad nepajėgė nei mąstyti, nei veikti. Meistriškai ir, be abejonės, 
nuodugniai pasirengęs Veidas Lanyras sudėliojo pramanytą pasakoji- 
mą, kokio pavydėtų bet kuris tėvas ir sūnus. 

Džeikas nuėjo į tribūną ir paklausė: 

— Pone Habardai, kokiame viešbutyje jūs su savo tėvu paprastai 
apsistodavote per tas išvykas pasižiūrėti „Braves“ rungtynių? 

Heršelis prisimerkė ir išsižiojo, bet iš burnos niekas nenuskam- 
bėjo. Mat viešbučiai turi registracijos knygas, kurias galima patikrinti. 
Galiausiai jis atsigavo ir pasakė: 

— A, mudu apsistodavome įvairiuose viešbučiuose. 

— Pernai vykote į Atlantą? 

— Ne, tėtis jau sunkiai sirgo. 

— O užpernai? 

— Manau, vykome, taip. 

— Aišku, taigi vykote aštuoniasdešimt septintaisiais. Kuris vieš- 
butis? 

— Nepamenu. 

— Gerai. Su kuo „Braves“ žaidė? 

Rungtynės ir tvarkaraščiai irgi registruojami, taigi juos galima 
patikrinti. 


* 


Šiaurės Amerikos beisbolo profesionalų lygos čempionato finalo rungtynių serija. 

— Na, ee... žinote, nesu tikras. Gal su „Cubs“. 

— Mes tai galime patikrinti, — pasakė Džeikas. — Kokia data? 

— Ak, datų niekad neįsimenu. 

— Gerai, aštuoniasdešimt šeštaisiais. Ar jums pavyko nuvažiuoti 
į Atlantą rungtynėms ar dviem? 

— Regis, nuvažiavome, taip. 

— Kuris viešbutis? 

— Galbūt „Hilton“. Nesu tikras. 

— Su kuo „Braves“ žaidė? 

— Ką gi, pasižiūrėkime. Nesu visai tikras, bet žinau, kad vienais 
metais mes matėme juos žaidžiančius su „Phillies“. 

— Kas aštuoniasdešimt šeštaisiais „Phillies“ komandoje žaidė 
trečioje bazėje? 

Heršelis smarkiai gurktelėjo seiles ir žiūrėjo tiesiai į priekį, lyg 
spoksotų į priešpriešiais artėjančio automobilio priekines šviesas. Al- 
kūnės jam trūkčiojo, o pats vis paskersuodavo į prisiekusiuosius. Savo 
paties melas jį įklampino. Lanyro sukurtas pramano šedevras buvo 
skylėtas. 

Galiausiai: 

— Nežinau. 

— Neprisimenate Maiko Šmito, puikiausio trečios bazės žaidėjo 
rungtynėse? Jis tebežaidžia toje pozicijoje ir yra pakeliui į Šlovės mu- 
ziejų. 

— Apgailestauju, ne. 

— Kas pas „Braves“ žaidė aikštės centre? 

Dar viena kankinama pauzė. Buvo akivaizdu, kad Heršelis visiš- 
kai neinformuotas. 

— Ar kada nors girdėjote apie Deilą Merfį? 

— Žinoma, tai jis. Deilas Merfis. 

Šiuo metu iš visko matėsi, kad Heršelis melagis ar mažų mažiau- 
sia didis pagražintojas. Džeikas galėtų knaisiotis ir naršyti po dar liku- 
sius jo parodymus, bet nebuvo garantijos, kad vėl laimės taškų. Intui- 
tyviai jis nusprendė atsisėsti. 

Paskui parodymus davė Ramona, ir vos tik prisaikdinta ji jau 
verkė. Vis dar negalėjo patikėti, kad jos mylimas „tėtukas“ buvo toks 
pasiklydęs ir nusiminęs, kad pats atėmė sau gyvybę. Tačiau po kurio 

laiko Lanyras ją nuramino, ir juodu toliau yrėsi per savo surežisuotus 
liudijimus. Visada ji būdavusi tėtuko mergytė, ir gaila, kad tiesiog ne- 
galėdavusi pakankamai su senoliu praleisti laiko. Šis ją ir jos vaikus 
dievinęs, ir dažnai atvykdavęs į Džeksoną jų aplankyti. 

Vėlgi Džeikas, kad ir nenorom, Veidu Lanyru žavėjosi. Šis dar tuo- 
met, gruodį, ją gerai paruošė parodymams prisiekus per parengtinį po- 
sėdį ir išmokė akių dūmimo meno. Mat žinojo, kad per teismą Džeikas 
niekaip negalės paneigti jos liudijimo, tad duodama liudijimus prisiekus 
parengtiniame posėdyje pateikite kelis trupinius, gana miglotai atsaki- 
nėkite į klausimus, o paskui išklokite visą pramaną prisiekusiesiems. 

Jos liudijimas buvo dramatiškas emocijų, prastos vaidybos, melo ir 
perdėjimų mišinys. Džeikas pradėjo vogčiomis vis žvilgčioti į prisieku- 
siuosius, norėdamas pamatyti, ar kam nors pasidarė įtartina. Kai ji vėl 
prabliuvo, Treisė Makmilen, Numeris Antras, pasitiko Džeiko žvilgsnį ir 
susiraukė, tartum sakytų: „Nejau galima tuo tikėti?“ 

Bent šitaip Džeikas perskaitė. Jo intuicija buvo sutrikdyta, nevi- 
siškai galėjo ja kliautis. Treisė buvo Džeiko mėgstamiausia prisiekusio- 
ji. Jau dvi dienas jųdviejų akys susitikdavo, ir visa tai pakilo beveik iki 
flirto lygmens. Ne pirmą kartą Džeikas naudojosi savo gražia išvaizda 
prisiekusiojo palankumui įgyti ir šis nebus paskutinis. Jis vėl dirste- 
lėjo ir pagavo Frenką Doulį šaunantį vieną iš savo firminių žvilgsnių: 
„Nesulaukiu, kol tave sudeginsiu.“ 

Veidas Lanyras nesielgė tobulai. Per ilgai ją laikė tiesioginėje ap- 
klausoje ir buvo beprarandąs žmonių dėmesį. Ramonos balsas gergž- 
dė, o verksmas buvo įgrisusi sena vaidyba. Stebintieji kentėjo kartu su 
ja, ir kai Lanyras galiausiai pasakė: „Perduodu liudytoją“, teisėjas Etlis 
skubiai stuktelėjo plaktuku ir paskelbė: 

— Padarom penkiolikos minučių pertrauką. 

Prisiekusieji pasišalino, salė ištuštėjo. Džeikas liko prie savo sta- 
lo, kartu sujuo — ir Letė. Atėjo metas vienam kitą pripažinti čia esant. 
Porša su savo kėde prisislinko arčiau, tad jie trise galėjo tyliai kalbėtis 
lyg per mažutį pasitarimą. Pradėjo Letė: 

— Džeikai, taip apgailestauju. Ką aš padariau? 

Ji akimirksniu apsiašarojo. 

— Kodėl man nepasakėte, Lete? Jeigu būčiau žinojęs apie Pike- 
ringus, būčiau galėjęs pasirengti. 

— Buvo visiškai ne taip, Džeikai. Prisiekiu, su ponia Airine nesi- 
kalbėjau apie jokį testamentą. Niekada. Nei prieš tai, kai jį parašė, nei 
po to. Net nežinojau apie jį iki tol, kai tąryt atėjau į darbą ir pratrūko 
visa velniava. Prisiekiu, Džeikai. Turite leisti man tai paaiškinti prisie- 
kusiesiems. Aš sugebėsiu. Priversiu juos manimi patikėti. 

— Nėra taip paprasta. Pasikalbėsime apie tai vėliau. 

— Mums reikia pasikalbėti, Džeikai. Heršelis su Ramona per akis 
meluoja. Negalite jų sustabdyti? 

— Nemanau, kad prisiekusieji daug tuo tiki. 

Porša įsiterpė: 

— Ramonajiems nepatinka. 

— Galiu juos suprasti. Turiu bėgti į tualetą. Iš Lusjeno jokios žinios? 

— Ne. Per priešpiečius patikrinau telefono žinutes. Keli advoka- 
tai, keli reporteriai ir kažkas grasino mirtimi. 

— Ką? 

— Kažkoks tipas pasakė, kad jie vėl sudegins jūsų namus, jeigu 
nigeriams laimėsite visus tuos pinigus. 

— Kaip miela. Man lyg ir patinka. Sugrąžina žavius Heilio teismo 
prisiminimus. 

— Ją išsaugojau. Norite, kad pasakyčiau Oziui? 

— Žinoma. 


Prie tualeto Haris Reksas pasigavo Džeiką ir pasakė: 

— Kalbėjausi su Čilkotu. Jokio sandėrio. Visai nesuinteresuoti 
kalbėtis apie susitarimą. Faktiškai jis kone nusijuokė man į akis, pasa- 
kė, kad jie turi dar vieną staigmeną ar dvi. 

— Ką? — supanikavęs paklausė Džeikas. 

— Na, žinoma, jis nenorėjo man pasakyti. Tai sužlugdytų pasalą, 
tiesa? 

— Dar vienos pasalos aš neatlaikysiu, Hari Reksai. 

— Tik išlik šaltas. Tau puikiai einasi. Nemanau, kad Heršelis ir 
Ramona daugumai prisiekusiųjų padarė įspūdį. 

— Man imtis jos? 

— Ne. Nepersistenk. Jeigu priremsi, ji paprasčiausiai vėl pra- 
virks. Prisiekusiesiems jau bloga nuo jos. 

Po penkių minučių Džeikas nuėjo į tribūną ir tarė: 

— Taigi, ponia Defo, jūsų tėvas mirė pernai spalio antrą, tiesa? 

— Taip. 

— Kada paskutinį kartą prieš mirtį su juo matėtės? 

— Aš nevedu užrašų, pone Brigansai. Jis buvo mano tėtukas. 

— Ar tiesa, kad paskutinį kartą jį matėte liepos pabaigoje, dau- 
giau nei prieš du mėnesius iki mirties? 

— Ne, visai netiesa. Aš su juo matydavausi nuolat. 

— Paskutinį kartą, ponia Defo. Kada tai buvo? 

— Vėlgi, aš neseku datų. Turbūt pora savaičių iki jo mirties. 

— Esate tuo tikra? 

— Na, ne, negaliu to tikrai tvirtinti. Negi kaskart užsirašai, kai 
aplankai savo tėvus? 

— Aš ne liudytojas, ponia Defo, o advokatas, užduodantis klausi- 
mus. Ar tikrai matėte savo tėvą pora savaičių iki jo mirties? 

— Na, ee... negaliu tiksliai pasakyti. 

— Dėkui, dabar kaip dėl vaikų, Vilio ir Li Enės? Kada jie paskutinį 
kartą matė savo senelį prieš mirtį? 

— O, dievuliau, pone Brigansai. Visai nenumanau. 

— Bet jūs paliudijote, kad jie matydavo jį nuolat, tiesa? 

— Žinoma, taip. Jie savo seneliuką mylėjo. 

— Ojis juos mylėjo? 

— Juos dievino. 

Džeikas nusišypsojo ir nuėjo prie stalelio, kur buvo laikomi daik- 
tiniai įrodymai. Jis paėmė du popieriaus lapus ir pažvelgė į Ramoną. 

— Čia testamentas, jūsų tėvo parašytas dieną prieš mirtį. Yra 
tarp įrodymų, ir prisiekusieji jį jau matė. Šeštoje pastraipoje jūsų tėvas 
rašo, aš cituoju: „Aš turiu du vaikus, — Heršelį Habardą ir Ramoną 
Habard Defo, — o šie irgi turi vaikų, nors nežinau kiek, nes kurį laiką 
jų nemačiau.“ Citatos pabaiga. 

Džeikas padėjo testamentą atgal ant stalelio ir paklausė: 

— Beje, kiek Viliui metų? 

— Keturiolika. 

— O Li Enei? 

— Dvylika. 

— Taigi jau dvylika metų, kai jūs pagimdėte vaiką? 

— Taip, visiška tiesa. 

— Ir nuosavas jūsų tėvas nežinojo, ar jūs turėjote daugiau vaikų? 

— Tuo testamentu negalima tikėti, pone Brigansai. Kai jį rašė, 
mano tėtukas nebuvo sveiko proto. 

— Turbūt tai nuspręs prisiekusieji. Daugiau klausimų nebeturiu. 

Džeikas atsisėdo į vietą ir gavo raštelį iš Kvinsio Lendžio: „Puiku. 
Jūs ją pribaigėte. 

Šią teismo minutę, šiame jo karjeros — beje, ir jo gyvenimo — 
etape Džeikui reikėjo palaikymo. Prisilenkęs jis pašnabždėjo: 

— Dėkui. 

Atsistojęs Veidas Lanyras pasakė: 

— Jūsų prakilnybe, testamento oponentai kviečia poną Janą 
Defo, Ramonos Defo vyrą. 

Janas atslinko į liudytojo vietą, be abejo, jau primokytas ir pasi- 
rengęs sufabrikuoti dar vieną ekskursiją atminties taku. Jam įpusėjus 
parodymus, Kvinsis Lendis pakišo kitą raštelį: „Tie žmonės gerokai 
pernelyg stengiasi įtikinti prisiekusiuosius. Nemanau, kad tai veikia. 

Džeikas linktelėjo ir laukė progos, atsitiktinai ištrūkusio žodžio, 
kurio jis galėtų nusitverti ir atsukti prieš liudytoją. Įkandin savo žmo- 
nos perdėto dramatizmo Janas pasirodė kaip nekenksmingai nuobo- 
dus. Atsakė į daug tokių pačių klausimų, bet be jausmo. 

Per savo šaltinius ir slaptus kanalus Džeikas, Haris Reksas ir 
Lusjenas apie Janą turėjo pririnkę šiek tiek purvo. Jau kurį laiką jo 
santuoka braškėjo. Jis labiau mėgdavo būti ne namie ir tai aiškindavo 
reikalais. Smarkiai lakstė paskui moteris. Jo žmona pernelyg gėrė. Ir 
kai kurie iš jo sandėrių buvo įklimpę į nemalonumus. 

Per kryžminę apklausą Džeikas pirmiausia iššovė: 

— Taigi, sakote, esate komercinis nekilnojamojo turto plėtoto- 
jas, tiesa? 

— Taip, tikrai. 

— Jums priklauso visa ar iš dalies kompanija, kuri vadinasi „KLD 
Biloksio grupė ? 

— Taip. 

— Ar pasakytumėte, kad kompanija finansiškai tvirta? 

— Žiūrint, kaip jūs apibūdinate „finansiškai tvirta“. 

— Gerai, apibūdinkime štai taip: ar prieš du mėnesius „Pirmasis 

Įlankos bankas“ iškėlė jūsų kompanijai „KLD Biloksio grupė“ ieškinį 
dėl neapmokėtos dviejų milijonų dolerių kredito linijos? 

Džeikas iškėlęs rankoje pamojavo kažkokiais susegtais popie- 
riais. Turėjo įrodymą. 

— Taip, bet šioje istorijoje yra gerokai daugiau. 

— Daugiau aš neklausiau. Ar jūsų kompanijai praėjusį mėnesį dėl 
dviejų kablelis šešių milijono dolerių ieškinį iškėlė taip pat ir vienas 
Naujojo Orleano bankas, „Pikajuno trestas“? 

Janas giliai atsikvėpė ir galiausiai pasakė: 

— Taip, bet šios bylos dar neišnagrinėtos, ir mes padavėme prieš- 
priešinį ieškinį. 

— Dėkui. Daugiau nieko. 

Janas pasitraukė iš liudytojo vietos 16.45, ir minutėlę teisėjas 
Etlis svarstė nagrinėjimą atidėti iki ketvirtadienio ryto. Jam į pagalbą 
pasiskubino Veidas Lanyras: 

— Teisėjau, mes galime pasiūlyti liudytoją, kuris ilgai neužtruks. 

Jeigu Džeikas būtų numanęs, kas toliau laukia, būtų dar kažkiek 
vilkinęs su Janu, sudeginęs laiko ir išvengęs kitos pasalos — bent iki 
rytojaus. Tačiau, kaip paaiškėjo, prisiekusieji išvyko nakčiai su dar 
prastesne nuomone apie Setą Habardą ir jo polinkius. 

Lanyras paskelbė: 

— Mes kviečiame Džulainą Kid. 

Džeikas tučtuojau atpažino pavardę kaip vieną iš keturiasdešimt 
penkių, prieš dvi savaites Lanyro jam numestų ant stalo. Du kartus jis 
bandė jai prisiskambinti, bet nesėkmingai. Tvarkdarys ją pasiėmė iš 
liudytojų kambario ir atvedė į salę. Aiškiai ir tvirtai Lanyro painstruk- 
tuota, ji vilkėjo pigią mėlyną suknelę, panašią į Letės. Nieko aptempta, 
nieko seksualaus, nieko, kas išryškintų figūrą, paprastai pareikalau- 
jančią antro žvilgsnio. Jokių papuošalų, nieko įmantraus. Ji labai sten- 
gėsi atrodyti kuo neišvaizdžiau, nors tai būtų buvę neįmanoma. 

Žinia buvo subtili: jeigu Setas vaikydavosi šios patrauklios juoda- 
odės, tai jis taip pat būtų galėjęs vaikytis ir Letės. 

Ji užėmė vietą ir nervingai nusišypsojo prisiekusiesiems. Lany- 
ras jai uždavė kelis parengiamuosius klausimus ir paskui perėjo tiesiai 
prie esmės. Padavė kažkokius popierius ir paklausė: 

— Prašom, gal galite šituos atpažinti? 

Ji greitomis žvilgtelėjo ir patvirtino: 

— Taip, tai ieškinys dėl seksualinio priekabiavimo, maždaug 
prieš penkerius metus mano iškeltas Setui Habardui. 

Džeikas pašoko ant kojų tiesiog šaukdamas: 

— Jūsų prakilnybe, prieštarauju. Kol advokatas negalės mums 
paaiškinti, kodėl tai yra susiję, to neturėtų būti priimta. 

Lanyras irgi jau stovėjo, pasirengęs peštynėms. 

— O, tai labai susiję, jūsų prakilnybe, — garsiai pareiškė. 

Teisėjas Etlis iškėlė abi rankas ir pareikalavo: 

— Tylos. — Dirstelėjo į savo laikrodį, pažvelgė į prisiekusiuosius, 
sekundę patylėjo ir tarė: — Tegul visi čia pasilieka, mes padarom pen- 
kių minučių pertraukėlę. Advokatai, ateikite pas mane į kabinetą. 

Jie skubiai nužygiavo į jo kabinetą. Džeikas buvo toks įniršęs, kad 
buvo pasirengęs trenkti kumščiu, o Lanyras, atrodė, būtų mielai jam da- 
vęs grąžos. Kai Lesteris Čilkotas uždarė duris, teisėjas Etlis paklausė: 

— Kąji paliudys? 

Lanyras paaiškino: 

— Ji dirbo vienoje iš Seto Habardo kompanijų Džordžijos pie- 
tuose. Juodu ten susipažino, jis ėmėsi energingai, privertė ją intymiai 
santykiauti, paskui išvijo, kai moteris vėliau nusprendė atsisakyti. Ieš- 
kinį dėl seksualinio priekabiavimo jie susitarė sureguliuoti be teismo. 

— Ir tai atsitiko prieš penkerius metus? — paklausė Džeikas. 

— Taip. 

— Kaip tai susiję su mūsų šios dienos klausimais? — pasidomėjo 
teisėjas Etlis. 

— O, labai susiję, jūsų prakilnybe, — atsainiai metė Lanyras — 
mat turėjo pranašumą, nes mėnesius tam rengėsi. 

Džeikas buvo užkluptas visiškai iš netyčių ir pernelyg įpykęs, kad 
sugebėtų šaltai galvoti. 

Lanyras varė toliau: 

— Tai kelia nederamos įtakos įspūdį. Ponia Kid buvo nusamdy- 
ta — kaip ir ponia Leng. Setas turėjo polinkį suvedžioti pas jį dirban- 
čias moteris, nepaisant jų odos spalvos. Ši silpnybė jį skatino priimti 
sprendimus, kurie nebuvo finansiškai išmintingi. 

— Džeikai? 

— Šūdniekiai. Teisėjau, pirma, jai neturėtų būti leista liudyti, nes 

į liudytojų sąrašą buvo įtraukta tik prieš dvi savaites — aiškus regla- 
mento pažeidimas. Antra, tai, ką Setas darė prieš penkerius metus, 
neturi nieko bendra su jo testamentiniu veiksnumu pernai spalį. Ir 
akivaizdžiai nėra nė trupučio įrodymų jį turėjus artimų santykių su 
Lete Leng. Man nerūpi, kiek moterų, baltųjų ar juodųjų, prieš penke- 
rius metus jis dulkino. 

— Mes manome, jog tai turi įrodomąją vertę, — atrėmė Lanyras. 

— Šūdniekiai, jeigu šitaip, tai viskas turi įrodomąją vertę, — at- 
kirto Džeikas. 

— Prašom mandagiau, Džeikai, — perspėjo teisėjas Etlis. 

— Atleiskite. 

Teisėjas iškėlė ranką, ir viskas nurimo. Jis prisidegė pypkę, galin- 
gai iškvėpė dūmus, nuėjo prie lango, sugrįžo ir tarė: 

— Man patinkajūsų argumentas, Veidai. Abi moterys buvo jo nu- 
samdytos. Aš leisiu liudyti. 

— Viešpatie aukštielninkas! — sureagavo Džeikas. — Tai kam 
dar reglamentas? | 

— Norėsiu su jumis susitikti šiandien po teismo, Džeikai, — 
griežtai pasakė teisėjas Etlis ir vėl išpūtė dūmų. Paskui padėjo pypkę 
ir tarė: — Tęsiam. 

Advokatai vėl susirinko teismo salėje. Porša pasilenkė į priekį ir 
pašnabždom paklausė Džeiko: 

— Kas nutiko? 

— Teisėjas pametė protą, tik tiek. 

Džulaina kvapą užgniaužusiai publikai papasakojo savąją istori- 
ją. Kaip buvo staiga paaukštinta pareigomis, apie naują pasą, kelionę 
su bosu į Meksiko miestą, prabangų viešbutį su gretimais numeriais, 
paskui seksą ir kaltės jausmą. Kai sugrįžo namo, jis tučtuojau ją išvijo 
ir dargi palydėjo iš pastato. Ji padavė ieškinį, ir Setas skubiai viską 
sureguliavo be teismo. 

Liudijimas nebuvo susijęs su ginču dėl testamento. Buvo skandalin- 
gas ir tikrai įsimintinas, bet klausydamasis Džeikas įsitikino, kad teisėjas 
Etlis apmaudžiai suklydo. Byla pralaimėta, tačiau sulig kiekviena valanda 
apeliacija atrodė vis tvirtesnė. Džeikas smagiai praleis laiką, Misisipės 
Aukščiausiajam Teismui demaskuodamas Veido Lanyro gudrybes. Ir pa- 
tirs didelį pasitenkinimą matyti panaikinamą teisėjo Etlio sprendimą. 

Džeikas sau pripažino, kad byla pralaimėta, jeigu jis jau mąsto apie 
apeliaciją. Kelias minutes jis Džulainą Kid paklausinėjo ir to visai paka- 
ko, kad iš jos išgautų prisipažinimą, jog už liudijimą jai buvo apmokėta. 
Ji nenorėjo pasakyti kiek — matyt, laiku buvo Lanyro pamokyta. 

— Vadinasi, išmainėte seksą į pinigus, o dabar liudijate už pini- 
gus, tiesa, ponia Kid? — paklausė jis. 

Klausimas buvo šiurkštus, ir, vos tik jį ištaręs, Džeikas pats pasi- 
gailėjo. Juk ji tik pasakojo tiesą. 

Ji gūžtelėjo pečiais, bet nutylėjo — galbūt puikiausias atsakymas 
tą dieną. 

Pusę šeštos vakaro teisėjas Etlis atidėjo nagrinėjimą iki ketvir- 
tadienio ryto. Džeikas pasiliko teismo salėje dar ilgai po to, kai visi 
išsiskirstė. Jis tyliai pasišnekėjo su Porša ir Lete, bergždžiai mėgin- 
damas jas įtikinti, kad reikalai ne tokie prasti, kaip iš tikrųjų atrodė. 
Beviltiškos pastangos. 

Galiausiai jis išėjo, ponui Pitui jau gesinant šviesas. 

Neužsuko pas teisėją Etlį į kabinetą, kaip jam buvo nurodyta, o 
išvyko namo. Džeikui reikėjo bent kiek ramybės su dviem mylimiau- 
siais žmonėmis — dviem moterimis, visada jį laikysiančiomis puikiau- 
siu advokatu pasaulyje. 

Lėktuvo reisas į Sietlą buvo perpildytas. Lusjenas gavo paskutinę 
vietą orlaivyje, skrendančiame į San Franciską, kur jis turės dvidešimt 
minučių, kad suspėtų į reisą be nutūpimų Čikagon. Jeigu viskas gerai 
eisis, nusileis Memfyje tuoj po vidurnakčio. Bet niekas taip gerai nesi- 
sekė. San Franciske jis nesuspėjo persėsti ir, kai plūdo bilietų agentą, 
apsaugininkų buvo kone surakintas antrankiais. Kad oro uostas grei- 
čiau jo atsikratytų, Lusjeną įsodino į maršrutinį reisą Los Andželo link 
ir pažadėjo, jog ten galės geriau suspėti persėsti į Dalaso reisą. Pake- 
liui į Los Andželą jis ištvarkė tris dvigubas burbono su ledu porcijas 
ir skrydžio palydovės susižvalgė. Lėktuvui nutūpus, Lusjenas nudrožė 
tiesiai į barą ir gėrė toliau. Keturis kartus skambino Džeikui į kontorą, 
bet atsiliepė tik atsakiklis. Tris kartus skambino Hariui Reksui, tačiau 

jam buvo pasakyta, kad advokatas teisme. Kai reisas be nutūpimų į 
Dalasą 19.30 buvo atšauktas, jis iškeikė dar vieną bilietų agentą ir pa- 
grasino „American Airlines“ paduoti į teismą. Kad greičiau išbogintų 
iš oro uosto, jį įsodino į keturių valandų reisą į Atlantą pirma klase su 
gėrimais nemokamai. 


Talis Stilas vairavo automobilinį krautuvą pramoninio parko kro- 
vinių kompanijoje į šiaurę nuo miesto. Jis dirbo naktinę pamainą ir 
buvo nesunkiai surandamas. Trečiadienio vakarą, pusę devintos, Ozis 
Volsas jam linktelėjo galva, ir juodu išėjo į tamsą. Stilas užsirūkė cigare- 
tę. Juodu nebuvo giminės, bet abiejų motinos nuo pradinės mokyklos 
išliko geriausios draugės. Talio žmona Mišelė buvo prisiekusioji Nume- 
ris Trečias. Sėdėjo pirmoje eilėje, per patį vidurį, Džeiko labai vertinama. 

— Ar labai prasti dalykai? — paklausė Ozis. 

— Gana prasti, kas atsitiko? Viskas puikiai ritosi pirmyn, paskui 
byla išlekia į orą. 

— Nežinia iš kur atsirado pora liudytojų. Kokios nuotaikos? 

— Ozi, net Mišelei dėl Letės Leng kilo abejonių. Ta moteris at- 
rodo nekaip, žmogau — pasalūniškai prilenda, pasiekia, kad baltųjų 
senukai perrašytų savo testamentus. Mišelė ir Gestono moteris ją pa- 
laikys, nesijaudink, bet tai reiškia tik du balsus. O baltieji tarp prisie- 
kusiųjų nėra blogi žmonės, galbūt išskyrus porą, tačiau dauguma iki 
šio ryto ėjo išvien su Lete. Ten nėra visiškai taip, kad juodieji būtų 
prieš baltuosius. 

— Vadinasi, daug kalbų? 

— To nepasakiau. Manau, nemažai šnabždamasi. Bet argi tai ne 
gana normalu? Juk negali tikėtis, kad iki pabaigos žmonės nesakytų 
nė žodžio. 

— Turbūt. 

— Ką Džeikas darys? 

— Kažin arjis gali dar ką nors daryti. Sako pakvietęs savo geriau- 
sius liudytojus. 

— Panašu, jis užkluptas netikėtai ir tie advokatai iš Džeksono jį 
pergudravo. 

— Pamatysim. Galbūt dar ne viskas. 

— Atrodo, prasti reikalai. 
— Apie tai daug nekalbėk. 
— Nesijaudink. 


Salivano firmoje nebuvo švenčiama su šampanu, nors puikų vyną 
pilstė. Ernestas Salivanas, partneris pensijoje, prieš keturiasdešimt pen- 
kerius metus įsteigęs firmą, buvo vynų žinovas ir neseniai atrado puikų 
itališką „Barolo“. Po lengvų darbinių pietų konferencijų salėje jis ištraukė 
keletą kamščių, atnešė puikių krištolinių taurių, ir prasidėjo degustacija. 

Nuotaika tvyrojo kone pergalinga. Maironas Pankis buvo stebė- 
jęs daugybę žiuri, ir dar nematė tokio, kuris taip greitai ir taip visiškai 
persiverstų. 

— Turite, juos Veidai, — pasakė. 

Lanyras buvo garbinamas kaip teismų salių magas, gebantis trauk- 
ti iš skrybėlės triušius, kad ir kokios buvo įrodymų teisės normos. 

— Nuopelnus priskirkite teisėjui, — nesyk kuklinosi Lanyras. — 
Jis tiesiog siekia teisingo teismo. 

— Teismai nėra tam, kad būtų teisingi, — juokais pataisė ponas 
Salivanas. — Teismai yra tam, kad juos laimėtum. 

Lanyras ir Čilkotas jau kone uodė pinigus. Aštuoniasdešimt pro- 
centų viso palikimo jų klientams, atėmus mokesčius ir taip toliau, ir jų 
mažutė, dešimties žmonių bylinėjimosi firma susižers per du milijo- 
nus dolerių honoraro. Ir tai galėtų įvykti greitai. Kai ranka parašytasis 
testamentas bus paskelbtas niekiniu, jie pereis prie ankstesniojo tes- 
tamento. Didžiumą pinigų sudarė grynieji. Ilgos testamento tvirtini- 
mo procedūros būtų galima išvengti. 

Heršelis su savo dviem vaikais į teismą važinėjo iš Memfio. Defo 
šeima apsistojo vieno draugo svečių namuose šalia užmiesčio klubo. 
Visi buvo puikios nuotaikos, nekantravo gauti pinigus ir gyventi to- 
liau. Išbaigęs savo vyną, Lanyras jiems paskambins ir išklausys liaupsių. 


Pasikalbėjęs su Taliu Stilu, po valandos Ozis, remdamasis į savojo 
patrulinio automobilio variklio dangtį, drauge su savo mėgstamiausiu 
advokatu rūkė cigarus. 


467 


— Anot Talio, yra dešimt prieš du, — sakė Ozis. 

Išpūtęs dūmus, Džeikas atsakė: 

— Čia tikrai nieko netikėta. 

— Ką gi, atrodo, metas susilankstyti kėdę ir keliauti namo, Džei- 
kai. Šis mažutis pobūvis baigėsi. Išgauk kažkiek Letei ir nešdinkis vel- 
niop. Jai daug nereikia. Susitark dėl šio prakeikto reikalo, kol nenuėjo 
iki prisiekusiųjų. 

— Mes mėginame, Ozi, aišku? Dusyk šiandien popiet Haris Rek- 
sas bandė užmegzti derybas su Lanyro vyrukais. Iš jo pasijuokė. Negali 
pasiekti byloje susitarimo, kai kita šalis iš tavęs juokiasi. Šiuo metu aš 
paimčiau ir milijoną baksų. 

— Milijoną! Kiek čionykščių juodųjų turi milijoną baksų, Džei- 
kai? Tu pernelyg mąstai kaip baltasis. Gauk pusę milijono, ketvirtį, 
velniai rautų, bent kiek nors gauk. 

— Rytoj mes vėl pamėginsime. Pažiūrėsiu, kaip eisis rytą, paskui 
per priešpiečius užkalbinsiu Veidą Lanyrą. Jis gerai žino padėtį ir, be 
abejo, moka žaisti. Anksčiau jis buvo mano vietoje. Manau, galiu su 
juo pasikalbėti. 

— Pasikalbėk greičiau, Džeikai, ir pasitrauk iš šio prakeikto teis- 
mo. To žiuri tau nė kiek nereikia. Čia visai ne Heilio atvejis. 

— Be abejo, kad ne. 

Džeikas jam padėkojo ir nuėjo vidun, Karla jau gulėjo lovoje, skai- 
tė ir nerimavo dėl savo vyro. 

— Kas ten buvo? — paklausė jam nusirengiant. 

— Tik Ozis. Jis susirūpinęs dėl teismo. 

— Kodėl tokiu laiku Ozis bastosi aplinkui? 

— Juk pažįsti Ozį. Jis niekada nemiega. 

Džeikas nukrito per lovos galą ir paglostė žmonai kojas. 

— Tu irgi. Galiu tavęs kai ko paklausti? Štai tu įpusėjai dar vieną 
stambią bylą teisme. Per pastarąją savaitę nenumigdavai nė keturių 
valandų, o kai užmingi, blaškaisi ir sapnuoji košmarus. Prastai valgai, 
netenki svorio. Esi susirūpinęs, beveik visąlaik tavo mintys kažkur 
klajoja. Būni įsitempęs, nervingas, irzlus, kartais net šleikštus. Rytais 
pabundi jau susuktu skrandžiu. 

— Tai koks gi klausimas? 

— Kodėl tu taip trokšti ginti teismuose bylas? 

— Ko gero, ne pats tinkamiausias metas užduoti tokį klausimą. 

— Metas kuo tinkamiausias. Kiek prisiekusiųjų teismų per pasta- 
ruosius dešimt metų turėjai? 

— Trisdešimt vieną. 

— Ir per kiekvieną prarasdavai miegą ir svorio, tiesa? 

— Taip nemanau. Daugelis nėra tokie svarbūs, Karla. Šis — iš- 
imtis. 

— Noriu pasakyti, kad darbas teismuose toks įtemptas. Kodėl 
tau reikia tuo verstis? 

— Nes mėgstu tą darbą. Kaip tik ir visa esmė būti advokatu. Būti 
teismo salėje, priešais prisiekusiuosius — tai tartum kovoti arenoje ar 
rungtynių aikštėje. Varžybos nuožmios. Daug kas pastatyta ant kor- 
tos. Kova atkakli. Būna laimėtojas ir pralaimėtojas. Kiekvienąsyk, kai į 
teismo salę atvedami ir pasodinami prisiekusieji, užplūsta adrenalinas. 

— Daugybė savimeilės. 

— Tona. Niekada nesutiksi sėkmingai dirbančio teismų advoka- 
to be savimeilės. To reikalaujama. Privalai turėti savimeilės, jeigu nori 
dirbti. 

— Tai tau turėtų gerai sektis. 

— Gerai, prisipažįstu, turiu savimeilės, bet šią savaitę ji gali būti 
sugniuždyta. Reikėtų paguodos. 

— Dabar ar vėliau? 

— Dabar. Jau aštuonios dienos. 

— Užrakink duris. 


Lusjenas atsijungė kažkur virš Misisipės, trisdešimt penkių tūks- 
tančių pėdų aukštyje. Lėktuvui nutūpus Atlantoje, skrydžio palydo- 
vės padėjo jam išsikeberioti. Du apsaugininkai pasodino jį į invalido 
vežimėlį ir nurideno prie vartų reisui į Memfį. Pakeliui jie prariedėjo 
pro kelis oro uosto laukiamuosius su ištaigingais barais, ir juos visus 
jis įsidėmėjo. Kai apsaugininkai paliko jį vežimėlyje prie vartų, Lusje- 
nas jiems padėkojo, paskui atsistojo, nusvirduliavo į artimiausią barą 
ir užsisakė alaus. Juk jis grįžta namo, privalo elgtis atsakingai. Nuo 
Atlantos iki Memfio pramiegojo ir ten nusileido 7.10 ryto. Jį išvilko iš 
lėktuvo, iškvietė apsaugą, o ta — policiją. 

Porša atsiliepė į skambutį kontoroje. Džeikas viršuje karštligiškai 
peržiūrinėjo liudytojų parodymus, kai ji paskambino vidaus telefonu: 

— Džeikai, Lusjeno skambutis priimančiojo sąskaita. 

— Kurjis? 

— Nežinau, bet iš balso siaubingas. 

— Priimk skambutį ir sujunk su manimi. 

Po kelių sekundžių Džeikas pakėlė ragelį: 

— Lusjenai, kur esi? — paklausė. 

Didelėmis pastangomis Lusjenas sugebėjo perteikti žinią, kad 
esąs Memfio miesto areštinėje, ir Džeikui reikia atvykti jo ištraukti. 
Liežuvis jam kliuvo, kalbėjo padrikai, aiškiai užsipylęs. Liūdna, bet 
visa tai Džeikas buvo girdėjęs anksčiau. Staiga jis supyko ir nė kiek 
neatjautė. 

— Man neleidžia kalbėti, — vos suprantamai vapaliojo Lusjenas. 

Paskui jis tartum ant kažko fone suurzgė. Džeikas puikiai tai įsi- 
vaizdavo. 

— Lusjenai, — pasakė, — po penkių minučių mes vykstame į 
teismą. Man gaila. 

Bet jam nė kiek nebuvo gaila. Tegul smirsta areštinėje. 

— Privalau ten atsirasti, Džeikai, tai svarbu, — pasakė jis, o žo- 
džiai taip vėlėsi, kad tris sykius pasikartojo. 

— Kas svarbu? 

— Turiu įrašytus parodymus prisiekus prie advokato. Ensilio. 
Ensilio Habardo. Tai svarbu, Džeikai. 

Džeikas ir Porša nusiskubino per gatvę ir pateko į teismo rūmus 
pro užpakalines duris. Ozis pirmo aukšto koridoriuje kalbėjosi su sargu. 

— Turi minutėlę? — paklausė Džekas. Atrodė baisiai rimtas. 

Po dešimties minučių Ozis ir Maršalas Preteris visu greičiu jau 
spaudė iš miesto. 


— Vakar pasigedau jūsų, — pasakė teisėjas Etlis, kai Džeikas 
įžengė į jo kabinetą. 

Advokatai susirinko į rytinį instruktažą prieš prasidedant žaidimui. 

— Atleiskite, teisėjau, buvau įklimpęs dėl teismo detalių, — at- 
sakė Džeikas. 

— Neabejoju, kad buvote. Ponai, ar šįryt yra kokių nors išanks- 
tinių dalykų? 

Testamento oponentų advokatai nuožmiai nusišypsojo ir papur- 
tė galvas — ne. 

O Džeikas pasakė: 

— Na, taip, jūsų prakilnybe, yra vienas dalykas. Mes nustatėme 
Ensilio Habardo buvimo vietą Džune, Aliaskoje. Jis gyvas ir sveikas, 
bet neturi galimybės atskubėti čia į teismą. Šiame procese jis yra su- 
interesuotoji šalis ir turėtų jame dalyvauti. Todėl teikiu prašymą bylos 
nagrinėjimą nutraukti ir paskelbti teismą neįvykusiu, taip pat siūlau 
vėliau pradėti iš naujo, kai Ensilis galės čia pasirodyti. 

— Prašymas atmestas, — nedvejodamas pasakė teisėjas Etlis. — 
Jis niekaip nepagelbės nuspręsti, ar šis testamentas turi teisinę galią. 
Kaipgi jį suradote? 

— Tai gana ilga istorija, jūsų prakilnybe. 

— Patausokite ją vėlesniam laikui. Dar kas nors? 

— Iš manęs — ne. 

— Arjūsų kiti liudytojai pasirengę, pone Lanyrai? 

— Taip. 

— Tuomet tęskime toliau. 


Turėdamas prisiekusiuosius taip giliai savo kišenėje, mažiausiai 
ko norėjo Lanyras — tai įvaryti jiems nuobodulį. Jis nusprendė pa- 
spartinti savo reikalą ir kaip įmanoma greičiau pereiti prie prisieku- 
siųjų. Juodu su Lesteriu Čilkotu suplanavo tolesnį teismo vyksmą. 
Visą ketvirtadienį kvies likusius savo liudytojus. Jeigu Džeikas dar ką 
nors turėtų, jam būtų leista kviestis paneigiančiuosius liudytojus. Abu 
advokatai išdėstys savo baigiamuosius argumentus penktadienį, įpu- 
sėjus rytui, ir tuoj po priešpiečių byla bus perduota prisiekusiesiems. 
Čia pat šmėkšant savaitgaliui ir jau mintyse apsisprendę, jie turėtų 
greitai baigti ir įteikti verdiktą dar gerokai prieš septynioliktą valandą, 
kai teismo rūmai uždaromi. Veidas ir Lesteris bus Džeksone laiku, kad 
dar suspėtų vėlyvų pietų su savo žmonomis. 

Kaip užsigrūdinę advokatai, jie būtų turėję būti ne tokie kvaili, 
kad planuotų likusią teismo proceso dalį. 


Ketvirtadienio rytą pirmas jų liudytojas buvo pensininkas on- 
kologas iš Džeksono, daktaras Sveinis. Dešimtmečius jis dirbo prak- 
tikuojančiu gydytoju ir tuo pat metu dėstė Medicinos fakultete. Jo 
gyvenimo reziumė buvo nepriekaištinga kaip ir manieros. Kalbėjo 
lėtai, nutęsdamas žodžius provincijos užkampio tarme, nepersunkta 
pretenzingumo. Atrodė visiškai įtikinamai. Vartodamas kuo mažiau 
medicininių terminų, daktaras Sveinis prisiekusiesiems paaiškino 
Setą Habardą žudžiusio vėžio pobūdį ir pabrėžė, kad auglys metasta- 
zavo į jo stuburo smegenis ir šonkaulius. Jis papasakojo apie stiprius 
skausmus, susijusius su tokiais augliais. Buvo gydęs šimtus panašios 
būklės pacientų, ir jos metu reiškiasi tiesiog neįsivaizduojami skaus- 
mai. Demerolis tikrai vienas iš efektyviausių ir lengviausiai gaunamų 
nuskausminamųjų. Po 100 mg per burną kas tris keturias valandas 
dozė nėra neįprasta ir šiek tiek palengvina skausmą. Paprastai nuo jo 
pacientas tampa mieguistas, vangus, apkvaitęs, kartais jaučia pykini- 
mą ir nepajėgia atlikti daugelio kasdieniškų funkcijų. O apie vairavimą 
negali būti nė kalbos. Ir, aišku, esant veikiamam tokio didelio demero- 
lio kiekio, svarbūs sprendimai neturėtų būti priimami. 

Dar kaip jaunesnis advokatas Džeikas išmoko, kad su tikru eks- 
pertu bergždžia ginčytis. Tariamas ekspertas dažnai suteikdavo pro- 
gą prisiekusiųjų akivaizdoje surengti tikrą susidorojimą, bet su tokiu 
liudytoju kaip daktaras Sveinis visai kas kita. Per kryžminę apklausą 
Džeikas prisiekusiesiems leido aiškiai suprasti, kad asmeninis Seto 
Habardo gydytojas daktaras Talbertas nebuvo tikras, kiek demerolio 
paskutinėmis dienomis prieš savo mirtį Setas vartodavo. Liudytojas 
sutiko, kad dėl to galima tik spėlioti, bet mandagiai Džeikui priminė, 
jog pacientai retai perka gana brangų vaistą, jeigu šio nenaudoja. 

Kitas ekspertas buvo dar vienas medicinos daktaras — gydyto- 
jas Ničofas iš Kalifornijos universiteto Los Andžele. Mažų miestukų 
prisiekusiesiems lengva padaryti įspūdį ekspertais, nukeliavusiais di- 
delius atstumus, kad skirtų laiko jiems. Ir niekas geriau to nežinojo 
kaip Veidas Lanyras. Ekspertas iš Tupelo būtų sulaukęs jų dėmesio, 
o iš Memfio — dar labiau įtikinęs. Bet atsigabenk tokį pat vyrioką iš 
Kalifornijos, ir prisiekusieji gaudys kiekvieną jo žodį. 

Už 10 000 dolerių Veido Lanyro pinigų, dar pridėjus išlaidoms, 
daktaras Ničofas prisiekusiesiems paaiškino, kad jis pastaruosius dvi- 

dešimt metų tyrinėjo ir gydė skausmą kenčiančius nuo vėžio. Buvo ge- 
rai susipažinęs su aptariamo tipo augliais ir nuodugniai apibūdino jų 
poveikį organizmui. Matęs pacientus ilgus laiko tarpsnius verkiančius 
ir klykiančius, mirtinai išblyškusius, nekontroliuojamai vemiančius, 
meldžiančius vaistų, prarandančius sąmonę ir net prašančius, kad 
greičiau numirtų. Mintys apie savižudybę gana dažnos. Ir iš tikrųjų 
savižudybė pasitaiko neretai. Demerolis — viena iš populiariausių ir 
veiksmingiausių nuskausminamųjų. Šioje vietoje daktaras Ničofas 
išdrįso nukrypti nuo scenarijaus, įsileisdamas į šiokį tokį profesinį 
žargoną — taip atsitinka labai dažnai, kai ekspertai neatsispiria pa- 
gundai padaryti įspūdį savo klausytojams. Jis kalbėjo apie vaistą kaip 
apie mepiridino hidrochloridą, pasakė, kad tai narkotinis analgetikas, 
opiatų grupės skausmo malšintojas. 

Lanyras jį pertraukė ir sugrąžino į normalią leksiką. Daktaras 
Ničofas prisiekusiesiems paaiškino, kad demerolis — labai stiprus nu- 
skausminamasis, ir prie jo labai įprantama. Visą savo karjerą jis su tuo 
vaistu dirbęs ir parašęs apie tai daug mokslinių straipsnių. Gydytojai 
labiau linkę jį skirti ligoninėje arba savo klinikose; tačiau tokiu kaip 
Seto Habardo atveju nėra neįprasta leisti pacientui jį vartoti per burną 
namie. Lengva įprasti vaistu piktnaudžiauti, ypač žmogui kaip Setas, 
kentėjusiam didelius skausmus. 

Džeikas atsistojo ir pareiškė: 

— Jūsų prakilnybe, prieštarauju. Nėra jokių įrodymų, kad Setas 
Habardas šiuo vaistu piktnaudžiavo. 

— Palaikyta. Nenukrypkite nuo faktų, daktare. 

Džeikas atsisėdo — jam palengvėjo, kad pagaliau sulaukė bent 
dėl ko nors palankios nutarties. 

Daktaras Ničofas buvo puikus liudytojas. Smulkiai apibūdino 
auglius, skausmą ir demerolį. Po keturiasdešimt penkių jo parodymų 
minučių buvo lengva patikėti, kad Setas labai kentėjo ir skausmą jam 
palengvindavo tik didžiulės demerolio — vaisto, kuris faktiškai jį visai 
apsvaigindavo — dozės. Jo, kaip eksperto, nuomone, Seto Habardo 
nuovoka buvo taip neigiamai sutrikdyta kasdieninių dozių ir kumu- 
liacinio narkotiko, kad savo paskutinėmis dienomis jis nebūtų galėjęs 
blaiviai mąstyti. 

Per kryžminę apklausą Džeikas prarado dar daugiau pagrindo po 

kojomis. Kai jis pabandė įrodinėti, kad daktaras Ničofas niekaip negali 
žinoti, kiek to vaisto Setas vartojo, ekspertas Džeikui „garantavo“, jog 
bet kuris, taip kenčiantis kaip Setas, žūtbūtinai trokštų demerolio. 

— Jeigu tik galėdavo gauti receptus, jis vartodavo tabletes, pone 
Brigansai. 

Po dar kelių betikslių klausimų Džeikas atsisėdo. Du daktarai at- 
liko kaip tik tai, ko Veidas Lanyras ir siekė. Šiuo metu prisiekusiųjų — 
ir faktiškai visų teismo salėje — mintyse Setas buvo sutrikusios orien- 
tacijos, apkvaitęs, mieguistas, svaigstančia galva, nepajėgus vairuoti 
automobilio, todėl ir paprašė Letės jį vežti. 

Apibendrinant — jis stokojo testamentinio veiksnumo. 

Po dešimties minučių pertraukos Lanyras tęsė ir pakvietė liudy- 
toju Luisą Makgvairą. Kadangi Rašo firma taip negražiai buvo paša- 
linta iš bylos ir atkirsta nuo honorarų, iš pradžių Makgvairas nesutiko 
liudyti. Tad Veidas Lanyras pasielgė neįsivaizduojamai: kitą advokatą 
iškvietė liudyti pagal teismo šaukimą. Labai greitai Lanyras nustatė, 
kad 1987-aisiais Makgvairas Setui parengė storą testamentą. Tas tes- 
tamentas buvo priimtas kaip įrodymas, ir Makgvairas nužengė nuo 
pakylos. Kad ir kaip norėjo pasišlaistyti aplinkui ir stebėti teismą, savi- 
garba jam to neleido. Jis ir Stilmanas Rašas išsiskubino iš teismo salės. 

Liudytojo vietą užėmė Dafas Maklenanas, prisiekė ir ėmėsi žiuri 
nariams aiškinti esąs advokatas, mokesčių teisės žinovas iš trijų šimtų 
darbuotojų firmos Atlantoje. Pastaruosius trisdešimt metų jo speciali- 
zacija buvo palikimų planavimas. Rengė testamentus — storus — pa- 
siturintiesiems, norėjusiems išvengti kuo daugiau „mirties mokesčių 
Jis peržvelgęs Kvinsio Lendžio užpildytą turto inventorizaciją, taip 
pat Seto Habardo ranka parašytąjį ir pasirašytąjį testamentą. Tuomet 
Lanyras žybtelėjo į didžiulį ekraną virtinę skaičiavimų, ir Maklenanas 
įsileido pompastiškai aiškinti, kaip federaliniai ir valstijos „mirties 
mokesčiai“ suryja neapsaugotą palikimą. Jis atsiprašė už „mūsiškio 
mielojo mokesčių kodekso“ painumus, prieštaringumus ir protą bu- 
kinančias banalybes, taip pat ir už šio sudėtingumą. Dusyk pakartojo: 
„Ne ašjį rašiau, o Kongresas. Lanyras puikiai žinojo, kad šis liudijimas 
prisiekusiesiems atsibos, jeigu nesukels pasibjaurėjimo, tad jis labai 
stengėsi daug ką praleisti, akcentuoti svarbiausius momentus ir palik- 


ti didžiumą kodekso dulkėti. 

Džeikas nesirengė prieštarauti ir pratęsti šią kankynę. Prisieku- 
sieji jau nenustygo vietose. 

Ačiū Dievui. Maklenanas pradėjo viską apibendrinti ir pasakė: 

— Mano nuomone, iš viso valstijos ir federalinių mokesčių sąs- 
kaita sudarys 51 procentą. 

Ekrane stambiu šriftu Lanyras parašė: „Mokesčių — 12 240 000 
dolerių.“ 

Bet smagumas čia tik prasidėjo. Maklenanas išanalizavo Luiso 
Makgvairo parengtą testamentą. Visų pirma tas buvo susijusių ir su- 
dėtingų patikos fondų rinkinys, pagal kurį tiesiogiai Heršeliui ir Ramo- 
nai buvo atiduodama po 1 milijoną dolerių kiekvienam, o paskui visa 
kita daugeliui metų įšaldyta fonduose, kad būtų vėliau išdalyta šeimos 
nariams. Maklenanui ir Lanyrui neliko nieko kita, kaip tik smulkiai tai 
aptarti. Džeikas stebėjo prisiekusiuosius — tie pradėjo knapsėti nosi- 
mis. Net Maklenano palengvinta versija to, ko testamentu buvo sie- 
kiama, buvo sunkiai įkandama ir kartais komiškai nesuprantama. Ta- 
čiau Lanyras buvo atsidavęs misijai. Yrėsi pirmyn ir didžiuoju ekranu 
leido skaičius. Rezultatas buvo toks, kad pagal 1987 metų testamentą, 
Maklenano, kaip eksperto, nuomone, mokesčių, valstijos ir federali- 
nių, suma sudarytų tik 9 100 000 dolerių, plius minus kelis baksus. 

Ekrane stambiais skaičiais išspausdintas 3 140 000 dolerių skir- 
tumas. 

Esmė buvo gerai pademonstruota. Seto paskubomis ranka para- 
šytasis testamentas jo palikimui kainuos daugybę pinigų — dar vienas 
įrodymas jį nemąsčius blaiviai. 

Džeikas Teisės fakultete buvo išmokęs vengti vidaus mokesčių 
kodekso paskaitų, ir per pastaruosius dešimt metų greitai atstumda- 
vo bet kurį potencialų klientą, ieškantį patarimo dėl mokesčių. Jokio 
ir negalėjo suteikti, nes mažai teišmanė šią teisės sritį. Kai Lanyras 
perdavė liudytoją, kryžminės apklausos Džeikas atsisakė. Žinojo, kad 
prisiekusiesiems atsibodo ir jie nekantrauja išeiti priešpiečių. 

— Darome pertrauką iki pusės antros, — paskelbė teisėjas 
Etlis. — Pone Brigansai. 

Džeikas ketino nutverti Veidą Lanyrą ir paklausti, ar šis turėtų 
laiko penkias minutes šnektelėti, bet jo planai staiga buvo pakeisti. 

Nuėjo koridoriumi į teisėjo Etlio kabinetą. Jo prakilnybė nusivilko 
mantiją, užsirūkė pypkę, atsisėdo ir įrėmė į Džeiką akis. 

— Nesate patenkintas mano nutartimis. 

Džeikas suprunkštė ir atkirto: 

— Ne, nesu patenkintas. Leidote Veidui Lanyrui, pasitelkus porą 
nešvarių triukų, porą netikėtų liudytojų, užgrobti šį teismą, kad aš ne- 
turėčiau jokių galimybių pasirengti. 

— Betgi jūsų klientė melavo. 

— Ji ne mano klientė. Mano klientas — palikimas. Tačiau taip, ji 
nepasakė tiesos. Teisėjau, buvo užklupta iš netyčių, pasalūniškai. Savo 
išankstiniuose parodymuose prisiekus ji aiškiai pareiškė nepajėgian- 
ti prisiminti visų baltųjų ponių, kurioms tarnavo. Pikeringų epizodas 
buvo toks nemalonus, kad, esu tikras, ji stengėsi jį pamiršti. O svar- 
biausias tos mažutės istorijos aspektas tas, kad Letė taip ir nežinojo 
apie ranka parašytą testamentą. Būčiau galėjęs ją paruošti, teisėjau. 
Tokia mano nuomonė. Būčiau galėjęs sušvelninti poveikį. Tačiau taip, 
jūs leidote pasalą, ir per kelias sekundes teismas persivertė. 

Kalbėdamas Džeikas piktai akimis žioravo į senioką, nors gerai 
žinojo, kad Rubenas V. Etlis ne iš tokių, kuriems galima priekaištauti. 
Bet šįkart teisėjas suklydo, ir Džeikas pyko dėl neteisybės. Šiuo metu 
neturėjo ką prarasti, tai kodėl visko neiškloti tiesiai šviesiai? 

Teisėjas papsėjo pypkę ir tartum rijo dūmus, paskui tie nuplaukė 
aukštyn. 

— Nesutinku. Tačiau, kad ir kaip būtų, tikiuosi, jog išsaugosite 
savo orumą. Mano kabinete advokatai nesikeikia. 

— Aš atsiprašau. Kartais kovos įkarštyje keikiuosi, bet abejoju, ar 
esu vienintelis toks. 

— Nesu tikras, ar prisiekusieji persivertė, kaip jūs sakote. 

Džeikas dvejojo. Kone priminė teisėjui, kad šis apie prisiekusiųjų 
žiuri beveik nieko neišmano. Juk taip retai su jais susidurdavo, ir iš 
dalies tai kėlė problemą. Teisingumo teisme jis buvo aukščiausia val- 
džia — ir kaip teisėjas, ir kaip žiuri — ir turėjo prabangą priimti visus 
įrodymus. Galėdavo juos prasijoti, atskirti geruosius nuo netikusių ir 
paskelbti nutartį, kurią laikydavo teisinga. 

Tad Džeikas neketino ginčytis, tik pasakė: 

— Teisėjau, turiu nuveikti daug darbo. 


476 


Teisėjas Etlis pamojo ranka į duris, ir Džeikas išėjo. Paliekantį 
teismo rūmus jį pasičiupo Haris Reksas ir pasakė: 

— Ozis skambino į kontorą, pranešė, kad jie vis dar Memfio areš- 
tinėje ir bando jį išlaisvinti. Jiems nesiseka susitarti dėl užstato. 

Džeikas susiraukė. 

— Užstato už ką? — paklausė. 

— Jis apkaltintas dėl girtumo viešoje vietoje ir priešinimosi areš- 
tui. Tai Memfis. Ten visada primeta priešinimąsi areštui, kai ką nors su- 
semia. 

— Maniau, Ozis ten turi kontaktų. 

— Turbūt dar jų ieško. Tau sakiau, kad tą girtuoklį siųsti į Alias- 
ką — klaida. 

— Ar šiuo metu tai bent kiek padės? 

— Kaip dėl priešpiečių? 

— Nesu alkanas. 

— Išgerkim alaus. 

— Ne, Hari Reksai, kai kuriuos prisiekusiuosius žeidžia, kai nuo 
advokato trenkia alkoholiu. 

— Juk jau nebesi susirūpinęs dėl šito žiuri? 

— Pakaks, gerai? 

— Šiandien popiet turiu vykti į teismą Smitfilde. Sėkmės. Vėliau 
pasimatysime. 

Eidamas per gatvę į savo kontorą Džeikas sumojo, kad nuo pir- 
madienio ryto Haris Reksas teismo salėje nepraleido nė vieno žodžio. 


Deveinas Skvairas buvo „Beringo statybinės medienos“ kompani- 
jos viceprezidentas. Ketvirtadienį prieš savižudybę tarp jo ir Seto kilo 
nesutarimų dėl stambios pušų šerdinės medienos siuntos vienai grin- 
dų klojimo kompanijai Teksase. Skvairas suderėjo sandorį ir nustebo 
sužinojęs, kad paskui jo bosas paskambino tai kompanijai ir sutarė dėl 
kito sandorio už žemesnę kainą. Tą ketvirtadienio rytą juodu ginčijosi 
nuo varčios ir vėl iš pradžios. Abu vyrai buvo susinervinę, abu įsitikinę 
savo teisumu, bet kažkuriuo metu Skvairas sumojo, kad Setas kažkoks 
nesavas. Arlinos Troter tuo metu kontoroje nebuvo ir konflikto ji ne- 
matė. Vienu metu Skvairas įėjo į Seto kabinetą ir rado savo bosą ranko- 

mis susiėmusį galvą ir besiskundžiantį, kad jaučia svaigulį ir pykinimą. 
Juodu pasikalbėjo vėliau, ir Setas buvo pamiršęs kontrakto detales. 
Tvirtino Skvairą suderėjus per žemą kainą, ir vyrai vėl susiginčijo. Kai 
apie 15.00 Setas paliko kontorą, sandoris buvo sudarytas ir „Beringas“ 
galiausiai prarado apie 10 000 dolerių. Kiek Skvairas prisimena, tai 
buvo didžiausias nuostolis, patirtas kada nors per bet kokį kontraktą 
su klientu Setui dalyvaujant. 

Jis apibūdino savo bosą kaip buvusį sutrikusios orientacijos ir 
kalbėjusį padrikai. Kitą rytą jis su žymiu nuostoliu pardavė statybinį 
mišką Pietų Karolinoje. 

Džeikas gerai suvokė, kad Veidas Lanyras stumia iš visų jėgų ir 
stengiasi bylą perduoti prisekusiesiems iki savaitgalio. Džeikui reikėjo 
vilkinti, tad per kryžminę apklausą jis ištraukė finansinius „Beringo“ 
reikalus ir vedžiojo Skvairą po juos. Tūkstantis devyni šimtai aštuo- 
niasdešimt aštuntieji buvo pelningiausi metai iš pastarųjų penkerių, 
nors pajamos per paskutinį ketvirtį smuko — po Seto mirties. Prisie- 
kusiųjų dėmesiui tolydžio silpstant, Džeikas su Skvairu pasikalbėjo 
apie kompanijos veiklą, jos kontraktus, strategiją, išlaidas, darbo jėgos 
problemas, įmonės nuvertėjimą. Dusyk jo prakilnybė paragino: „Judė- 
kite pirmyn, pone Brigansai“, bet pernelyg nemygo. Ponas Brigansas 
jau ir taip juo buvo nepatenkintas. 

Po Deveino Skvairo į liudytojo vietą Lanyras pakvietė poną Diu- 
berį, žemės brokerį, kurio specializacija — ūkiai ir medžioklės klubai. 
Jis papasakojo turėjęs su Setu reikalų prieš kelias dienas iki šio mir- 
ties. Setas anksčiau buvo suinteresuotas nusipirkti penkis šimtus akrų 
Tailerio apygardoje ir įsteigti medžioklės klubą. Pastaruosius penkerius 
metus jis kartu su Diuberiu vis apžiūrėdavo žemę, bet Setas galutinai 
taip ir nepasiryždavo. Galiausiai jis sumokėjo už vienerių metų opciono 
teisę į tuos penkis šimtus akrų, tačiau paskui susirgo ir nustojo domė- 
tis. Opciono terminui jau baigiantis, jis kelis kartus Diuberiui skambi- 
no. Diuberis nežinojo, kad Setas miršta ir vartoja analgetikus. Vieną 
dieną Setas norėdavo pasinaudoti opciono teise, kitą dieną — ne. Kelis 
kartus jis negalėjo prisiminti kainos už akrą, o vienu atveju pamiršo, 
su kuo kalbasi telefonu. Jo elgesys darėsi vis labiau ir labiau padrikas. 

Per kryžminę apklausą Džeikas sugebėjo dar daugiau vilkinti. Į 

ketvirtadienio pavakarę bylos nagrinėjimas kone visai užstrigo, ir tei- 
sėjas Etlis pasiskubino posėdį atidėti rytojaus rytui. 


46 skyrius 


Kaktomuša susidūręs su Memfio biurokratija, Ozis jau ketino 
trauktis, bet prisiminė kai ką tokio, apie ką būtų turėjęs anksčiau pa- 
galvoti. Jis paskambino Bukeriui Sistrankui — šio kontora buvo keturi 
kvartalai nuo miesto areštinės. Po šiurkščios pradžios abu vyrai palai- 
kė ryšį, ir per tuos mėnesius, kai atvykdavo į Memfį, Ozis du kartus jį 
aplankė. Bukeris nebuvo sugrįžęs į Klantoną ir visai netroško sugrįžti. 
Abu suvokė, kad du juodieji, gyvenantys vos per valandos kelio atstu- 
mą ir turintys šiokią tokią galią baltųjų pasaulyje, turėtų rasti bendrą 
pagrindą, turėtų būti draugai. O svarbiausia Bukeriui buvo tai, kad Len- 
gams suteikta paskola tebesilaikė, o jis norėjo išsaugoti savo pinigus. 

Memfio policija Bukerio Sistranko neapkentė, bet taip pat ir bi- 
jojo. Kai jis atvažiavo savuoju juodu rolsu, po penkiolikos minučių po- 
pieriai skraidyte skraidė nuo vieno rašomojo stalo ant kito, ir Lusjenui 
Vilbanksui buvo suteikta didžiausia pirmenybė. Trisdešimt minučių 
po to, kai Bukeris įėjo, Lusjenas išėjo. 

— Turime grįžti į oro uostą, — pasakė jis. 

Ozis padėkojo Bukeriui ir pažadėjo vėliau su juo susisiekti. 

Kaip iš tolesnio pasakojimo paaiškėjo, Lusjenas paliko lėktuve 
savo portfelį. Anot jo, jis galėtų būti po sėdyne, bet galbūt ir skyrelyje 
virš galvos daiktams sudėti. Kad ir kur, skrydžio palydovės idiotės, jei- 
gujo nesurado. Mat joms labiau rūpėjo jį išvilkti iš lėktuvo. Visu greičiu 
lėkdami į oro uostą, Ozis su Preteriu klausėsi ir niršo. Lusjenas atrodė 
ir dvokė kaip landynių rajono bastūnas, jų sučiuptas už valkatavimą. 

„American“ pamestų ir rastų daiktų saugykloje nebuvo jokio įra- 
šo apie atneštą po reiso iš Atlantos portfelį. Nenorom vienišas tar- 
nautojas ėmėsi sunkios užduoties pamėginti jį suieškoti. O Lusjenas 
susirado oro uosto laukiamąjį su baru ir užsisakė pintą šviesiojo alaus. 
Ozis ir Preteris pavalgė prastus priešpiečius judrios stoties salės bufe- 
te, netoli nuo laukiamojo. Juodu stengėsi vis nenuleisti nuo savo ke- 

leivio akių. Paskambino Džeikui į kontorą, bet ten niekas neatsiliepė. 
Buvo beveik 15.00, ir jis veikiausiai tebeužimtas teisme. 

Nustatyta, kur portfelis yra — Mineapolyje. Kadangi Ozis ir 
Preteris buvo teisėsaugos pareigūnai, „American“ dėl portfelio jau el- 
gėsi taip, lyg tas būtų vertingas daiktinis įrodymas ir turėtų lemiamą 
reikšmę kažkokiam svarbiam tyrimui, kai iš tikrųjų tebuvo aplamdy- 
tas senas odinis maišas su keliais bloknotais, vienu kitu žurnalu, pigiu 
muilu ir degtukais, paimtais iš „Ledyno užeigos“ Džune, taip pat ir su 
viena vaizdajuostės kasete. Po daugybės netikrumo ir derybų sukurtas 
planas, kaip kuo greičiau susigrąžinti portfelį į Memfį. Jeigu viskas ei- 
sis gerai, jis turėtų atkeliauti apie vidurnaktį. 

Ozis padėkojo tarnautojui ir nuėjo susirasti Lusjeno. Jiems palie- 
kant oro uostą, Lusjenas atgijo ir prašneko: 

— Klausykit, čia yra mano automobilis. Paprasčiausiai aš su ju- 
mis, vyručiai, susitiksiu Klantone. 

— Ne, Lusjenai, jūs girtas, — paprieštaravo Ozis. — Negalite vai- 
ruoti. 

Lusjenas piktai atkirto: 

— Mes esame Memfyje, ir čia neturite jokios jurisdikcijos. Pabu- 
čiuokit man į subinę! Velniai rautų, darysiu, ką noriu. 

Ozis iškėlė aukštyn rankas ir kartu su Preteriu nuėjo. Piko valan- 
dą palikdami Memfį, jie mėgino sekti įkandin Lusjeno, bet nepajėgė 
paspėti su purvina mažutė poršė, pavojingai nardančia po intensyvų 
transporto eismą. Jie važiavo toliau Klantono link ir į Džeiko konto- 
rą atvyko vakare, beveik prieš pat septintą. Džeikas laukė išklausyti 
ataskaitos. 

Vienintelė šiek tiek geresnė žinia per šiaip siaubingą ir nuviliančią 
dieną buvo Lusjeno areštas už girtumą viešoje vietoje ir priešinimasis 
sulaikymui. Tai užbaigs bet kokias kalbas apie galimybę sugrįžti į advo- 
katūros praktiką, bet šiuo metu tai teikė menką pasitenkinimą — tokį, 
apie kurį Džeikui nė nevertėjo užsiminti. O šiaip reikalai buvo niūrūs, 
blogiau nė negalėjo būti. 

Po dviejų valandų Džeikas nuvažiavo pas Lusjeną į namus. Įsuk- 
damas į kiemą pastebėjo, kad poršė ten nėra. Priekiniame priebuty- 
je jis trumpai šnektelėjo su Sale, ir ši pažadėjo paskambinti, kad tik 
Lusjenas grįš namo. 

Stebuklas — vidurnaktį Lusjeno portfelis atkeliavo į Memfį. Šeri- 
fo pavaduotojas Vilis Hastingsas jį paėmė ir atvežė į Klantoną. 

Penktadienio rytą, puse aštuntos, Džeikas, Haris Reksas ir Ozis 
susirinko apačioje, konferencijų salėje, ir užsirakino duris. Džekas įsta- 
tė kasetę į savo vaizdo magnetofoną ir užgesino šviesas. Televizoriaus 
ekrane pasirodė žodžiai Džunas, Aliaska... 1989 m. balandžio 5, 
paskui po kelių sekundžių išnyko. Džeredas Volkovičius prisistatė ir 
paaiškino, kas vyksta. Prisistatė ir Lusjenas, pasakydamas, kad įrašo- 
mi liudytojo parodymai prisiekus ir kad jis užduos klausimus. Atrodė 
šviesių akių, blaivus. Jis pristatė Ensilį E. Habardą, kuris buvo teismo 
stenografistės prisaikdintas. 

Smulkus, gležnas, glotnia it baltasis svogūnas galva, jis vilkėjo 
juodu Lusjeno kostiumu ir baltais marškiniais — abiem keliais nume- 
riais per dideliais. Pakaušis buvo aptvarstytas, o už dešinės ausies vos 
matėsi prilaikanti lipnios juostelės atkarpa. Tartum išsigandęs, prie- 
šais kamerą jis smarkiai nurijo seiles ir prašneko: „Esu Ensilis F. Ha- 
bardas. Šiuo metu gyvenu Džune, Aliaskoje, bet gimiau Fordo apygar- 
doje, Misisipėje, 1922 metų liepos dešimtą. Mano tėvas buvo Kleonas 
Habardas, motina — Sara Belė, brolis — Setas. Setas buvo penkeriais 
metais už mane vyresnis. Aš gimiau šeimos ūkyje netoli Palmairos. 
Septyniolikos palikau namus ir niekada nebesugrįžau. Niekada. Nie- 
kada nenorėjau sugrįžti. Čia mano istorija.“ 


Kai po penkiasdešimt aštuonių minučių ekranas užtemo, kurį 
laiką trys vyrai dar sėdėjo, tebestebeilydami į jį. To jie nenorėtų kada 
nors vėl pamatyti ar išgirsti, bet kitaip negalės būti. Galiausiai Džeikas 
atsistojo ir nuspaudė kasetės išmetimo mygtuką. 

— Verčiau einam pasimatyti su teisėju. 

— Ar sugebėsi jį įtikinti, kad tai būtų priimta? 

— Po šimts, niekaip, — pareiškė Haris Reksas. — Galiu sugalvoti 
dešimt įvairių variantų, kaip tai palikti užribyje, ir nė vieno — kaip 
prastumti. 

— Mes tik galime pabandyti, — pasakė Džeikas 

Smarkiai dunksinčia širdimi, besisukančia galva jis nuskuodė 
skersai gatvę. Kiti advokatai šlaistėsi po teismo salę laimingi, kad jau 
penktadienis, ir nekantraudami vykti namo su stambiu laimikiu prie 
diržo. Džeikas trumpai šnektelėjo su teisėju Etliu ir pasakė, kad advo- 
katams būtina susitikti pas jį kabinete koridoriumi kiek toliau, kur yra 
televizorius ir vaizdo magnetofonas. Visiems ten susirinkus aplink 
stalą ir jo prakilnybei prisikimšus bei prisidegus pypkę, Džeikas paaiš- 
kino, ką daro. 

— Parodymai prisiekus duoti prieš dvi dienas. Lusjenas ten buvo 
ir uždavė klausimus. 

— Nežinojau, kad jis vėl advokatas, — metė Veidas Lanyras. 

— Palaukite, — atsainiai atkirto Džeikas. — Pasižiūrėkime juos- 
telę, paskui galėsime susiremti. 

— Arilgai truks? — paklausė teisėjas. 

— Apie valandą. 

— Tuščiai gaištame laiką, teisėjau, — pasakė Lanyras. — Jūs ne- 
galite šių parodymų priimti, jeigu aš ten nebuvau ir neturėjau progos 
apklausti liudytojo. Tai absurdas. 

— Mes turime laiko, jūsų prakilnybe, — mygo Džeikas. — Kam 
skubėti? 

Teisėjas Etlis papsėjo pypkę. Pažvelgė į Džeiką ir su žiburiukais 
akyse pasakė: 

— Paleiskite ją. 

Antrą sykį žiūrint vaizdo įrašą Džeikui tiek pat drėskė sielą kaip 
ir pirmąjį. Dalykai, dėl kurių nebuvo tikras, ar teisingai nugirdo pirmą 
kartą, buvo patvirtinti. Jis vis žvilgčiojo į Veidą Lanyrą — šio pasipik- 
tinimas blėso, o sukrėtimas nuo pasakojimo didėjo. Pabaigoje jis atro- 
dė nuleidęs garą. Persimainė ir visi testamento oponentų advokatai. 
Jų pasipūtimas išnyko. 

Džeikui išėmus vaizdajuostės kasetę, teisėjas Etlis tebespoksojo 
į užtemusį ekraną. Iš naujo prisidegė pypkę ir iškvėpė kamuolį dūmų. 

— Pone Lanyrai? 

— Na, teisėjau, tai aiškiai nepriimtina. Aš ten nebuvau. Netu- 
rėjau progos liudytojui užduoti klausimų ar kryžmiškai apklausti. Iš 
tikrųjų nesąžininga, suprantate? 

Džeikas neiškentė: 

— Taigi tai atitinka šio teismo dvasią. Netikėtas liudytojas čia, 
pasala ten. Maniau, tokie triukai jums suprantami, Veidai. 

— Ašį tai neatsižvelgsiu. Parodymai nėra deramai atlikti, teisėjau. 

— Bet apie ką gi jūs galėtumėte jį paklausti? — atrėmė Džei- 
kas. — Jis pasakoja įvykius, nutikusius prieš jums gimstant, ir yra vie- 
nintelis išlikęs gyvas liudytojas. Jums būtų neįmanoma kryžmiškai jo 
apklausti. Juk nieko nežinote apie tai, kas atsitiko. 

— Tai nėra tinkamai patvirtinta teismo stenografisto, — spyrėsi 
Lanyras. — Tas Aliaskos advokatas nėra licencijuotas verstis praktika 
Misisipėje. Galėčiau tęsti ir tęsti. 

— Puiku. Aš atsiimsiu tai kaip parodymus ir pateiksiu kaip afida- 
vitą — pareiškimą, padarytą liudytojo, prisaikdinto valstybinio nota- 
ro akivaizdoje. Teismo stenografistė taip pat buvo ir valstybinė notarė. 

— Tai neturi nieko bendra su Seto Habardo testamentiniu veiks- 
numu pernai spalio pirmą, — įrodinėjo Lanyras. 

— O, manau, tai viską paaiškina, Veidai, ! atrėmė Džeikas. — 
Be jokių abejonių įrodo, kad Setas Habardas aiškiai suvokė, ką daro. 
Nagi, teisėjau, jūs leidžiate prisiekusiesiems išgirsti visa kita. 

— Gana, — griežtai nukirto teisėjas Etlis. 

Jis užsimerkė ir minutėlę tartum meditavo. Giliai alsavo, o jo 
pypkė užgeso. Galiausiai tarė: 

— Ponai, manau, prisiekusieji turi susipažinti su Ensiliu Habardu. 


Po dešimties minučių teismo posėdis oficialiai pradėtas. Atves- 
ti prisiekusieji ir salėje vėl pastatytas didžiulis ekranas. Teisėjas Etlis 
prisiekusiųjų atsiprašė už vėlavimą ir paaiškino, kas vyksta. Paskui pa- 
žvelgė į testamento oponentų stalą ir paklausė: 

— Pone Lanyrai, ar turite daugiau liudytojų? 

Lyg suluošintas artrito, Lanyras atsistojo. 

— Ne. Mes baigėme. 

— Pone Brigansai? 

— Jūsų prakilnybe, norėčiau ribotu tikslu vėl pakviesti ponią 
Letę Leng. Tai užims tik minutėlę. 

— Gerai. Ponia Leng, prašom prisiminti, kad jau buvote prisaik- 
dinta ir priesaika tebegalioja. 

Porša prisilenkė ir pakuždėjo: 

— Džeikai, ką darote? 

— Ne dabar, — irgi pakuždom atsakė jis. — Pati pamatysite. 

Paskutinis atsilankymas į liudytojo vietą buvo dar išlikęs kaip 
baisus prisiminimas. Letė atsisėdo ir stengėsi atrodyti rami. Vengė 
žiūrėti į prisiekusiuosius. Nebuvo laiko iš anksto moterį paruošti; ji 
visai nenumanė, kas tuojau dėsis. 

Džeikas pradėjo: 

— Lete, kas buvo jūsų motina, jūsų biologinė motina? 

Letė nusišypsojo, linktelėjo supratusi klausimą ir atsakė: 

— Ji vadinosi Loisė Rinds. 

— Kas buvo jos tėvai? 

— Silvesteris ir Estera Rindsai. 

— Ką žinote apie Silvesterį Rindsą? 

— Jis mirė 1930-aisiais, tad aš jo taip ir nepažinojau. Gyveno 
kažkokioje žemėje, dabar priklausančioje Habardams. Po jo mirties 
Estera žemę perrašė Seto Habardo tėvui. Silvesterio tėvas buvo toks 
Solomonas Rindsas, prieš jį irgi turėjęs tą žemę. 

— Daugiau klausimų neturiu, jūsų prakilnybe. 

— Pone Lanyrai? 

Lanyras be užrašų nuėjo į pakylą. 

— Ponia Leng, ar kada nors turėjote gimimo liudijimą? 

— Ne, sere. 

— Ojūsų motina mirė, kai buvote trejų metų amžiaus, taip? 

— Taip. 

— Kai gruodį, savaitę prieš Kalėdas, ėmėme iš jūsų parodymus, dėl 
savo kilmės nebuvote tokia tikra. Kodėl dabar esate tokia garantuota? 

— Susipažinau su kai kuo iš savo giminės. Buvo atsakyta į daug 
klausimų. 

— Ir dabar esate tikra? 

— Žinau, kas aš tokia, pone Lanyrai. Dėl to neabejoju. 

Advokatas atsisėdo, ir teisėjas Etlis kreipėsi į teismo salę: 

— Dabar mes pasižiūrėsime įrašytus į vaizdajuostę Ensilio Habar- 
do parodymus. Pritemdykite šviesas. Noriu, kad durys būtų užrakintos 
ir niekas nevaikščiotų. Tai truks apie valandą, ir niekas nepertraukinės. 

Prisiekusieji, vakar taip baisiai visą dieną nuobodžiavę, bematant 


484 


išsibudino ir nekantravo pamatyti tą netikėtą posūkį byloje. Dauge- 
lis žiūrovų persislinko į tolimąjį dešinį teismo salės kraštą, kad galėtų 
geriau matyti ekraną. Šviesos prigeso, judėjimas liovėsi, visi tartum 
giliau įkvėpė oro, ir juostelė pradėjo suktis. Po Džeredo Volkovičiaus ir 
Lusjeno pasakytos įžangos, ekrane pasirodė Ensilis. 


Jis prašneko: 


— Tai mano istorija. Bet tikrai nežinau, nuo ko pradėti. Gyvenu čia, 
Džune, tačiau tai ne mano tikrieji namai. Aš neturiu namų. Pasaulis — 
mano namai, ir beveik visą jį pamačiau. Per tuos metus buvau įsivėlęs į šio- 
kius tokius nemalonumus, bet taip pat patyriau ir daug smagumo. Būdavo 
gerų laikų. Septyniolikos įstojau į Karinį jūrų laivyną — melavau apie savo 
amžių, viską dariau, kad tik atsidurčiau kuo toliau nuo namų, ir per pen- 
kiolika metų buvau dislokuotas visur. Karo laive „Ajova“ kovojau Ramia- 
jame vandenyne. Po laivyno gyvenau Japonijoje, Šri Lankoje, Trinidade, 
tiek daug vietų, kad jų visų šiuo metu negaliu prisiminti. Dirbau krovininių 
laivų kompanijose ir gyvenau vandenynuose. Kai panorėdavau pertraukos, 
kur nors įsikurdavau, visada skirtingose vietose. 

Už kadro Lusjenas paragino: 

— Mums papasakokite apie Setą. 

— Setas buvo vyresnis penkeriais metais, ir mes buvome tik du. Jis 
buvo mano vyresnysis brolis ir visada mane globodavo, kaip tik galėdavo. 
Mums teko sunkus gyvenimas — per mūsų tėvą, Kleoną Habardą, žmo- 
gų, kurio neapkentėme nuo pat tos dienos, kai gimėme. Jis mušdavo mus, 
mušdavo mūsų motiną, atrodydavo, kad nuolat su kuo nors kovoja. Mes gy- 
venome toli kaime šalia Palmairos, sename šeimos ūkyje, sename kaimiška- 
me name, pastatytame mano senelio, Džounaso Habardo. O jo tėvas buvo 
Robertas Holas Habardas. Dauguma mūsų kitų giminių persikėlė į Arkan- 
zasą, tad aplinkui neturėjome daug pusbrolių ar šiaip giminaičių. Aš ir Se- 
tas dirbome ūkyje kaip jaučiai: melždavome karves, ravėdavome medvilnės 
laukus, darbuodavomės sode, rinkdavome medvilnę. Iš mūsų buvo tikimasi, 
kad dirbtume kaip suaugę vyrai. Gyvenimas buvo sunkus, — Depresija ir 
visa kita, — bet kaip žmonės visada kalbėdavo, Depresija mūsų Pietuose 
nevargino, nuo karo laikų ją jau turėjome. 

— Kiek žemės? — paklausė Lusjenas. 

Mes turėjome aštuoniasdešimt akrų; ilgą laiką jie priklausė šeimai. 
Daugiausia — statybinis miškas, bet buvo ir dirbamos žemės, mano senelio 
išvalytos. Medvilnė ir pupelės. 

— O Rindsų šeimai priklausė gretima valda? 

— Taip. Silvesteriui Rindsui. Tačiau buvo ir keli kiti Rindsai. Tiesą 
sakant, Setas ir aš kartkartėmis žaisdavome su šutve Rindsų vaikų, bet 
visada — kai Kleonas nematydavo. Kleonas neapkentė Silvesterio, neap- 
kentė visų Rindsų. Nesantaika tvinko ilgą laiką. Suprantate, Silvesteris 
irgi turėjo aštuoniasdešimt akrų, visai šalia mūsų žemės, nuo šios į vaka- 
rus, ir Habardams visada atrodydavo, lyg ta žemė priklausytų jiems. Pa- 
sak Kleono, žmogus pavarde Džeremijas Rindsas perėmė nuosavybės teisę 
1870-aisiais, per Rekonstrukciją. Džeremijas anksčiau buvo vergas, paskui 
išlaisvintas, ir kažkokiu būdu tą žemę nusipirko. Aš buvau dar tik vaikas, 
tad taip iš tikrųjų ir nesupratau, kas anuomet įvyko, bet Habardai visada ją 
laikydavo savo teisėta žeme. Manding, jie dėl jos net kreipėsi į teismą, bet, 
šiaip ar taip, žemė liko Rindsų šeimoje. Tai Kleoną siutino, nes jis turėjo tik 
aštuoniasdešimt akrų, tie juočkiai — tiek pat. Prisimenu daug kartų girdė- 
davęs, kad Rindsai — apygardoje vieninteliai juodieji, turintys nuosavos 
žemės, ir kad jie kažkaip ją atėmė iš Habardy. Aš su Setu žinojome, kad pri- 
valėtume Rindsų vaikų nemėgti, bet dažniausiai neturėdavome su kuo kitu 
žaisti. Mes slapčiomis išsmukdavome su jais meškerioti ir maudytis upelyje. 
Tobis Rindsas buvo mano amžiaus, todėl mudu draugavome. Sykį Kleonas 
pagavo Setą ir mane maudantis su Rindsais, ir taip mus primušė, kad nepa- 
jėgėme paeiti. Jis, Kleonas, buvo smarkus žmogus. Kerštingas, piktas, ku- 
pinas neapykantos ir greitai pametantis savitvardą. Jis mums varė siaubą. 


Kadangi Džeikas vaizdajuostę žiūrėjo tą rytą jau trečią kartą, į ją 
nelabai telkė dėmesį, užtat stebėjo prisiekusiuosius. Tie sėdėjo sustin- 
gę, užhipnotizuoti, gaudydami kiekvieną žodį, lyg negalėtų patikėti. 
Net Frenkas Doulis, prasčiausias Džeikui prisiekusysis, lenkėsi į prie- 
kį, smiliumi tapšnodamas sau lūpas, visiškai pavergtas pasakojimo. 


— Kas Silvesteriui nutiko? — paklausė Lusjenas. 
— O, taip. Kaip tik tai jūs norite išgirsti. Nesantaika dar labiau įsi- 
plieskė, kai netoli nuosavybės ribos buvo nukirsti keli medžiai. Kleonas 

laikė juos savo medžiais. Silvesteris buvo įsitikinęs, kad medžiai — jo. Ka- 
dangi ežios linija taip ilgai buvo ginčijama, kiekvienas tiksliai žinojo, kur ta 
eina. Kleonui kone važiavo stogas. Prisimenu jį sakant, kad gerokai per il- 
gai taikstėsi su jų mėšlu, kad metas kažką daryti. Vieną naktį atėjo keletas 
vyrų ir už tvarto gėrė viskį. Mudu su Setu išsmukome laukan ir bandėme 
klausytis. Jie kažką planavo prieš Rindsus. Mes negalėjome tiksliai pasa- 
kyti ką, bet buvo aišku, kad kurpiamas sąmokslas. Paskui vieną šeštadienį 
mes nuvykome į miestą. Buvo karšta, man regis, 1930-ųjų rugpjūtis, ir visi 
šeštadieniais vykdavo į miestuką — ir juodieji, ir baltieji. Visiems reikėda- 
vo apsipirkti ir apsirūpinti maisto atsargomis savaitei. Tais laikais Palmai- 
ra buvo ne kas daugiau, kaip tik bažnytkaimis, bet šeštadieniais būdavo 
perpildytas, parduotuvėse ir šaligatviuose pilna žmonių. Mudu su Setu nie- 
ko nematėme, tačiau vėliau tą vakarą girdėjome kalbant apie vieną juodąjį, 
kuris pasakė kažką įžūlaus baltajai moteriai, ir tai visus sujaudino. Paskui 
mes sužinojome, kad tas juodasis buvo Silvesteris Rindsas. Mes išvažia- 
vome namo sunkvežimiuko gale, tėvai sėdėjo priekyje, ir supratome, kad 
kažkas turi atsitikti. Tiesiog jautėsi. Kai sugrįžome namo, Kleonas mums 
įsakė eiti į savo kambarius ir neišlįsti, kol jis nepasakys. Paskui girdėjome jį 
ginčijantis su mūsų motina, juodu klaikiai kivirčijosi. Manau, jis jai sudavė. 
Išgirdome jį išvažiuojant savo pikapu. Mudu apsimetėme miegantys, bet 
paskui akimirksniu išbėgome į lauką. Pamatėme jo automobilio užpakali- 
nes šviesas, kreipiančias į vakarus Jovarų Tako link. 

— Kur Jovarų Takas buvo? 

— Jo ten nebėra, bet 1930 metais tai buvo maža gyvenvietė Rindsų 
žemėje, šalia upokšnio. Tik keli seni namai, išbarstyti aplinkui — likę iš 
vergovės laikų. Kaip tik ten gyveno Silvesteris Rindsas. Šiaip ar taip, mudu 
su Setu uždėjome Deizei, savajai ponių kumelaitei, apynasrį ir nepasibal- 
noję išjojome. Setas turėjo rankoje vadeles, o aš iš paskutiniųjų laikiausi už 
jo, kad nenukrisčiau, tačiau mes nuolatos jodinėdavome be balno ir žinojo- 
me, ką darome. Kai atkakome netoli Jovarų Tako, pametėme kelių pikapų 
šviesas. Mudu nusėdome ir vedėme Deizę per mišką, paskui ją pririšome 
prie medžio ir palikome. Toliau sėlinome pėsčiomis, vis arčiau ir arčiau, kol 
išgirdome balsus. Buvome ant kalvos šlaito ir pažvelgę žemyn išvydome tris 
ar keturis baltuosius, lazdomis talžančius juodąjį — be marškinių ir suplė- 
šytomis kelnėmis. Tai buvo Silvesteris Rindsas. Jo žmona Estera stovėjo 
prieky jų namo, už kokių penkiasdešimties jardų, klykė ir verkė. Pamėgino 

mestis prie savo vyro, bet vienas iš baltųjų ją partrenkė. Mudu su Setu slin- 
kome vis arčiau ir arčiau, kol atsidūrėme medžių pakraštyje. Ten sustojome, 
stebėjome ir klausėmės. Kitu automobiliu atvažiavo dar keli vyrai. Jie tu- 
rėjo virvę, ir ją pamatęs Silvesteris pašėlo. Prireikė trijų ar keturių baltųjų 
jį prilaikyti prispaustą prie žemės, kad įstengtų surišti rankas ir kojas. Jį 
nuvilko ir įstūmė į vieno pikapo kėbulą. 

— Kur buvo jūsų tėvas? 

Ensilis trumpam nutilo, giliai atsikvėpė ir pasitrynė akis, paskui 
tęsė: 

— Buvo ten, tartum nuošaly — stebėjo laikydamas rankoje šratinį 
šautuvą. Jis neabejotinai priklausė gaujai, bet nenorėjo teptis rankų. Buvo 
keturi pikapai, ir tie pamažu nuvažiavo nuo gyvenvietės — netoli, iki Jo- 
varų Tako. Mudu su Setu tą vietą gerai žinojome, nes upokšnyje meškerio- 
davome. Ten augo penki ar šeši aukšti jovarai, visiškai lygiu taku vienas 
po kito, iš to ir vietovės pavadinimas. Sklandė sena sakmė, kad medžius 
pasodino viena indėnų gentis per savo pagoniškas apeigas, tačiau kas žino? 
Automobiliai sustojo prie pirmo medžio ir išsidėstė pusračiu, kad būtų pa- 
kankamai šviesu. Mudu su Setu irgi atšliaužėme per mišką. Aš nenorėjau 
žiūrėti ir vienu metu pasakiau: „Setai, nešdinamės iš čia.“ Bet nepajudėjau 
iš vietos, jis taip pat. Buvo per baisu pasišalinti. Jie permetė virvę per storą 
šaką ir jėga užnėrė Silvesteriui ant kaklo kilpą. Jis rangėsi, rėkė, maldavo. 
„Aš nieko nepasakiau, mista“ Bertai. Nieko nepasakiau. Pora baltųjų trūk- 
telėjo virvę už kito galo ir kone nurovė jam galvą. 

Lusjenas paklausė: 

— Kas toks buvo ponas Bertas? 

Ensilis vėl giliai atsikvėpė ir per ilgą nesmagią pauzę stebeilijo į 
kamerą. Galiausiai pasakė: 

— Žinote, tai dėjosi beveik prieš penkiasdešimt devynerius metus, ir 
esu tikras, kad tie visi vyrai seniai mirę. Manau, spirga pragare, kur jiems 
ir vieta. Bet jie turi šeimas, ir nebus nieko gera, jeigu paminėsiu pavardes. 
Tris iš jų Setas atpažino: mistą Bertą, linčiuotojų vadeivą. Žinoma, mūsų 
brangųjį tėtuką. Ir kitą vieną, bet aš tiesiog neketinu išduoti pavardžių. 

— Pavardes prisimenate? 

— O taip. Kol gyvas, niekada jų nepamiršiu. 


* 


JAV Pietų juodųjų žargonu — „pone“ 

— Gana teisinga. Kas toliau atsitiko? 


Džeikas pažvelgė į prisiekusiuosius. Numeris Trečias, Mišelė Stil, 
higienine nosinaite lytėjo sau skruostą. Kita juodaodė prisiekusioji, 
Barbė Geston, Numeris Aštuntas, šluostėsi akis. Sėdintis iš dešinės 
Džimas Vaitherstas, Numeris Devintas, jai padavė savo nosinę. 


— Faktiškai Silvesteris buvo užtrauktas aukštyn, bet pėdų galais 
tebesiekė sunkvežimiuko kėbulo grindis. Virvė jam apie kaklą buvo taip 
įtempta, kad jis negalėjo nei kalbėti, nei rėkti, bet bandė. Leido iš savęs 
tą siaubingą garsą, kurio aš niekada nepamiršiu — tokį nelyginant šaižų 
urzgesį. Jie leido jam taip kentėti minutę ar dvi, visi vyrai stovėjo arti ap- 
linkui ir gėrėjosi savo darbu. Jis šokinėjo ant pėdy galų, mėgino išsilaisvinti 
rankas ir bandė rėkti. Buvo taip graudu, taip siaubinga. 


Atbulos rankos rankove Ensilis pasišluostė akis. Kažkas iš už kad- 
ro jam padavė higieninių nosinaičių. Jis sunkiai alsavo. 


— Dieve, aš dar niekada šios istorijos nepasakojau. Po to mudu su 
Setu apie ją kalbėdavomės dienų dienas ir mėnesius, o paskui sutarėme pa- 
bandyti ją užmiršti. Niekada niekam kitam jos nebuvau pasakojęs. Tai buvo 
taip siaubinga. Mes negalėjome to sustabdyti — juk buvome tik vaikai. 

Po pauzės Lusjenas paklausė: 

— Tad kas gi atsitiko, Ensili? 

— Na, savaime aišku. Mista Bertas sušuko „Pirmyn!“, ir pikapą vai- 
ruojantis vyras trūktelėjo į priekį. Silvesteris iš pradžių kybojo tartum pa- 
dūkęs. Du vyrai kitame virvės gale patempė smarkiau, ir jis šovė aukštyn 
dar penkias ar šešias pėdas, spėju. Jo padai buvo apie dešimt pėdų nuo že- 
mės. Netrukus jis nurimo. Kurį laiką jie jį stebėjo, niekas nenorėjo išvažiuo- 
ti. Paskui pririšo virvę ir paliko jį ten kadaroti. Pajudėjo atgal gyvenvietės 
link — ta galbūt buvo už dešimtadalio mylios nuo medžio, kai kurie vyrai 
ėjo, kai kurie — važiavo pikapais. 

— Kiek iš viso? 

— Buvau dar vaikas. Nežinau. Galbūt dešimt. 

— Tęskite. 

— Mudu su Setu šliaužėme tarp medžių, šešėliuose. Klausėmės, kaip 

jie juokėsi ir plekšnojo vienas kitam per nugarą. Girdėjome vieną pasakant: 
„Sudeginkime jo namą. Ir gauja susispietė aplinkui Silvesterio būstą. Este- 
ra stovėjo ant priekinių laiptukų, apsiglėbusi rankomis vaikutį. 

— Vaikutį? Berniuką ar mergytę? 

— Mergytę. Ne bambliukę, bet mažutę. 

— Ar pažinojote tą mergytę? 

— Ne, tuomet nepažinojau. Mudu su Setu apie ją sužinojome vėliau. 
Silvesteris turėjo tik vieną vaiką — mergytę, ir jos vardas buvo Loisė. 


Letė aiktelėjo taip garsiai, kad dauguma prisiekusiųjų krūptelė- 
jo. Kvinsis Lendis jai padavė higieninę nosinaitę. Džeikas sau per petį 
žvilgtelėjo į Poršą. Ji lingavo galva, tokia pat priblokšta kaip ir visi kiti. 


Lusjenas paklausė: 

— Ar jie sudegino namą? 

— Ne, atsitiko keistas dalykas. Kleonas su savo šratiniu šautuvu 
žengtelėjo į priekį ir atsistojo tarp vyrų ir Esteros su Loise. Pasakė, kad nie- 
kas šio namo nesudegins. Vyrai susėdo į automobilius ir išvažiavo. Mudu su 
Setu pasprukome. Dar suspėjome pamatyti Kleoną kalbantis su Estera ant 
jų trobelės priekinių laiptukų. Mes paršuoliavome ant savosios ponių kume- 
laitės ir movėme į namą. Kai pro langą įsmukome į savo kambarį, motina 
laukė. Buvo pikta ir norėjo sužinoti, kur bastėmės. Setas, geresnis melagis 
už mane, pasakė, kad mes lauke vaikėmės skraidančiuosius jonvabalius. 
Atrodė, ji mumis patikėjo. Mes jos meldėm, kad nepasakytų Kleonui, ir 
nemanau, kad kada nors pasakė. Jau gulėjome lovose, kai išgirdome pri- 
siartinant ir sustojant jo pikapą. Jis įėjo į namą ir atsigulė miegoti. Mudu 
nepajėgėme užmigti. Visą naktį kuždėjomės. Nepajėgiau susilaikyti never- 
kęs, o Setas sakė, kad gerai yra verkti, jeigu tik niekas kitas nemato. Jis 
prisiekė niekam nepasakyti, kad aš verkiau. Paskui išgirdau jį irgi verkiant. 
Jis buvo toks sukaitęs, o tuomet oro kondicionieriaus dar nebuvo. Dar ilgai 
prieš išauštant mudu vėl išsmukome pro langą ir sėdėjome užpakaliniame 
priebutyje, kur buvo vėsiau. Kalbėjomės, kad reikia grįžti į Jovarų Taką ir 
pasižiūrėti Silvesterio, bet iš tikrųjų rimtai apie tai negalvojome. Spėlio- 
jome, kas atsitiks jo kūnui. Ir buvome tikri, kad atvyks šerifas ir areštuos 
Kleoną, taip pat kitus vyrus. Šerifui reikės liudininkų, ir štai kodėl mums 
niekada nebus galima kvėptelti nė žodžio apie tai, ką matėme. Tą naktį mes 

taip ir nenumigome. Kai išgirdome savo motiną triūsiant virtuvėje, nusė- 
linome atgal į lovas — pačiu laiku, nes Kleonas atėjo ir užriko ant mūsų 
keltis ir eiti į tvartą melžti karvių. Mes kas rytą auštant melždavome. Kas 
rytą. Sunkus buvo gyvenimas. Neapkenčiau ūkio, o nuo tos dienos neapken- 
čiau ir savo tėvo, kaip joks vaikas kada nors neapkentė savo tėvo. Troškau, 
kad šerifas atvyktų jo suimti ir visiems laikams išsivežtų. 

Regis, už kadro ir pačiam Lusjenui reikėjo pauzės. Jis ilgai tylėjo, 
paskui paklausė: 

— Kas nutiko Rindsų šeimynoms? 

Ensilis nunarino galvą ir perdėtai ja palingavo. 

— Siaubinga, tiesiog siaubinga. Ši istorija tampa dar šlykštesnė. Po 
dienos ar dviejų Kleonas nuėjo aplankyti Esteros. Davęs kelis baksus, ją 
privertė pasirašyti dokumentą, kad perleidžianti nuosavybės teisę į tuos 
aštuoniasdešimt akrų. Sakė, kad gali čia pasilikti, ir apie dvi paras ji taip ir 
padarė. Žinoma, pasirodė šerifas. Jis su savo pavaduotoju ir Kleonu nuėjo 
į gyvenvietę ir pasakė Esterai, taip pat ir kitiems Rindsams, kad jie iškeldi- 
nami. Nedelsiant. Tučtuojau susipakuokite savo mantą ir danginkitės nuo 
jo žemės. Ten buvo lentinė koplytėlė, bažnytėlė, kurioje jie dešimtmečius 
melsdavosi, ir siekdamas įrodyti, kad dabar viskas jo, Kleonas koplytėlę pa- 
degė. Supleškino iki pamatų, kad parodytų, koks yra didelis žmogus. Šerifas 
su savo pavaduotoju jam padėjo. Jie grasino sudeginti ir lūšnas. 

— Ir jūs tai matėte? 

— Taip, mudu su Setu nepraleidome nieko. Turėjome ravėti medvilnę, 
„bet kai pamatėme atvažiuojant ir sustojant priešais mūsų namus šerifą, 
supratome, kad kažkas atsitiks. Vylėmės, kad jis areštuos Kleoną, tačiau 
anais laikais Misisipėje viskas dėdavosi kitaip. Visiškai kitaip. Šerifas atvy- 
ko Kleonui padėti išvalyti savo žemę ir atsikratyti juodųjų. 

— Kas nutiko juodiesiems? 

— Na, jie išsidangino. Pasičiupo, ką galėjo, ir pabėgo į mišką. 

— Kiek jų? 

— Vėlgi, aš buvau vaikas. Neskaičiavau, bet toje žemėje gyveno kelios 
Rindsų šeimynos, ne visi toje gyvenvietėje, tačiau gana arti vienas kito. 

Ensilis giliai atsiduso ir sumurmėjo: 

— Iš tikrųjų, staiga pavargau. 

Lusjenas nuramino: 

— Mes jau beveik baigėme. Prašom, tęskite. 

— Gerai, gerai. Taigi jie spruko į mišką, ir kai tik kokia šeimyna atlais- 
vindavo lūšną, Kleonas su šerifu šią padegdavo. Jie sudegino viską. Gyvai 
prisimenu kai kuriuos juoduosius stovinčius miško pakraštyje, laikančius 
ant rankų savo vaikus, turtą, kokį pavyko sugriebti, žiūrinčius atgalios į 
liepsnas ir tirštus pilkus dūmus, verkiančius ir dejuojančius. Tiesiog buvo 
siaubinga. 

— Kas jiems nutiko? 

— Išsibarstė. Kurį laiką keli įsikūrė stovyklavietę šalia Tatvailerio 
upokšnio, giliai miške, netoli Didžiosios Rudos Upės*. Mudu su Setu leido- 
mės ieškoti Tobio, ir ten jį su šeimyna suradome. Jie buvo išbadėję ir įbau- 
ginti. Vieno sekmadienio popietę mes apkrovėme arklius maistu, kiek jo ga- 
lėjome pavogti, nesukeldami įtarimo, ir slapčia išjojome. Tądien pamačiau 
Esterą ir jos mažąją mergytę Loisę. Vaikutis buvo apie penkerių metukų 
amžiaus ir visiškai nuogutė. Ji neturėjo drabužėlių. Tiesiog buvo siaubinga. 
Porą kartų Tobis atėjo pas mus į namus ir slėpėsi už tvarto. Mudu su Setu 
davėme jam maisto — kiek galėjome. Jis šį parsitempdavo į stovyklavietę, 
kuri buvo už kelių mylių. Vieną šeštadienį pasirodė kažkokie vyrai su šautu- 
girdėtumėme, bet mūsų motina vėliau pasakė, kad jie nuėjo į stovyklavietę ir 
išvijo visus Rindsus. Porą metų po to kitas juodasis vaikis Setui papasakojo, 
kad Tobis ir jo sesuo nuskendo upokšnyje ir kad keli žmonės buvo nušauti. 
Pamaniau, kad jau buvau išgirdęs pakankamai. Galėčiau atsigerti vandens? 

Kažkieno ranka pristūmė Ensiliui stiklinę vandens, ir jis lėtai 
gurkšnojo. 

Paskui tęsė: 

— Kai man sukako trylika, mūsų tėvai išsiskyrė. Man tai buvo lai- 
minga diena. Likau su savo motina ir lankiau Korinto mokyklą Misisipė- 
je. Setas nenorėjo keisti mokyklos, tad pasiliko su Kleonu, nors juodu retai 
kalbėdavosi vienas su kitu. Aš tikrai savo brolio ilgėjausi, bet po kurio laiko 
mudu savaime nutolome. Paskui mano motina ištekėjo antrą kartą — už 
asilo, neką geresnio nei Kleonas. Šešiolikos aš pabėgau iš namų ir septy- 
niolikos įstojau į karinį jūrų laivyną. Kartais pagalvoju, kad nuo tada vis 
bėgau. Sykį išvykęs, nebeturėjau jokių kontaktų su savo šeima. Man plyšta 
galva. Viskas. Tikrai bjaurios istorijos pabaiga. 


Viena iš meilių pravardžių, kuria vietiniai vadina Misisipę 

47 skyrius 


Prisiekusieji tylomis vorele iškiūtino iš savo kambario ir nusekė 
paskui tvarkdarį tarnybiniais laiptais žemyn link šoninių teismo rūmų 
durų — tuo pačiu maršrutu, kurio jie laikėsi kasdien nuo antradienio. 
Atsidūrę lauke, be žodžių pasklido kas sau. Nevinas Darkas nuspren- 
dė parvažiuoti namo priešpiečių. Šiuo metu jis nenorėjo būti arti savo 
kolegų. Jam reikėjo laiko ką tik išgirstai istorijai suvirškinti. Norėjosi 
kvėpuoti, mąstyti, įsiminti. Sėdėdamas vienas savo pikapo kabinoje su 
nuleistais langais, jautėsi kone purvinas; galbūt padėtų dušas. 

„Mista Bertai. Mista Bertai“ Kažkur ūksmingesnėje jo žmonos 
giminės genealoginio medžio pusėje buvo senelio brolis ar tolimas 
pusbrolis pavarde Bertas. Prieš daugelį metų jis gyveno netoli Palmai- 
ros, ir visada šnabždėtasi, kad Bertas buvo susidėjęs su kukluksklanu. 

Tai galėtų būti tas pats žmogus. 

Per savo penkiasdešimt trejus metus Fordo apygardoje Nevinas 
buvo girdėjęs tik apie dar vieną linčiavimą, bet tą istoriją buvo pamir- 
šęs. Ji neva atsitikusi šimtmečių sandūroje. Visi liudininkai buvo mirę, 
o smulkmenos — pamirštos. Nevinas niekada nebuvo girdėjęs pasako- 
jimo apie tokį nužudymą iš realaus liudininko, mačiusio savo akimis. 
Vargšas Ensilis. Maža apvalia galva, per dideliu kostiumu ir besišluos- 
tantis rankove ašaras jis atrodė toks keliantis pasigailėjimą. 

Nuo demerolio praradęs orientaciją ar ne, Setas, be jokios abejo- 
nės, suvokė, ką daro. 

Mišelė Stil ir Barbė Geston neturėjo planų dėl priešpiečių ir buvo 
pernelyg susijaudinusios, kad blaiviai mąstytų. Jos įšoko į Mišelės au- 
tomobilį ir pabėgo iš Klantono, pasirinkusios pirmą pasitaikiusį kelią 
iš miesto ir neturėdamos mintyse jokio kelionės tikslo. Nuotolis pa- 
dėjo, ir po penkių mylių tuščiu apygardos keliu jiedvi sugebėjo nusi- 
raminti. Sustojo prie kaimo parduotuvės ir nusipirko gaiviųjų gėrimų 
bei krekerių, paskui įsitaisė paunksnėje, nuleido automobilio langus ir 
klausėsi soul muzikos stoties iš Memfio. 

— Ar turime devynis balsus? — paklausė Mišelė. 

— Mergaite, mes galime turėti dvylika. 

— Nee, niekaip negausime Doulio. 

— Kurią nors dieną tėkšiu jam per subinę. Galbūt šiandien, gal- 
būt kitais metais, bet aš tikrai taip padarysiu. 

Mišelei pavyko nusijuokti, ir jųdviejų nuotaika gerokai pasitaisė. 

Džimas Vaitherstas irgi išvažiavo namo priešpiečių. Žmona jo 
laukė su troškiniu, ir juodu valgė vidiniame kiemelyje. Apie teismą jis 
jai buvo papasakojęs viską, bet nenorėjo atkartoti to, ką neseniai išgir- 
do. Tačiau ji mygo, ir jie beveik nepalietė savo priešpiečių. 

Treisė Makmilen ir Dorotė Jeits išvažiavo drauge į prekybos cen- 
trą rytiniame miesto pakraštyje, kur nauja mėsainių „submarinų už- 
kandinė varė klestintį verslą. Jų ženkleliai „Prisiekusysis“ pritraukė 
kelis žvilgsnius, bet niekas neklausinėjo. Jos gavo kabiną, kad galėtų 
pasikalbėti, ir per kelias minutes jų nuomonės visiškai sutapo. Setas 
paskutinėmis savo dienomis galbūt ir blėso, tačiau, be jokios abejonės, 
viską puikiai suplanavo. Šiaip ar taip, Heršelis ir Ramona joms nepada- 
rė įspūdžio. Beje, abiem nepatiko, kad juodaodei namų tvarkytojai ati- 
teks visi pinigai, bet, kaip pasakė Džeikas, ne prisiekusiesiems spręsti. 
Tai ne jų pinigai. 


Habardo šeimai rytas, prasidėjęs taip daug žadamai, pavirto į že- 
minamą košmarą. Išaiškėjo tiesa apie jų senelį, žmogų, kurio jie beveik 
nepažinojo, ir dabar šeimos vardas liks amžinai suterštas. Jie galėtų iš- 
mokti gyventi su dėme, bet prarasti pinigus bus katastrofa. Jie staiga 
panoro slėptis. Visu greičiu parspaudė į savo šeimininko namus šalia 
užmiesčio klubo ir nevalgė priešpiečių, tuo pat metu svarstydami, ar 
išvis verta grįžti į teismo salę. 


„Per pertrauką Letė ir Porša sugrįžo į Sapingtono sodybą, bet apie 
priešpiečius nebuvo net minčių. Jiedvi nuėjo į Letės miegamąjį, nu- 
sispyrė batus ir atsigulė abi greta viena kitos ant lovos, susiėmė už 
rankų ir pravirko. 

Ensilis atsakė į tiek daug neaiškių klausimų. 

Galvoje sukosi daugybė minčių, bet žodžių neatsirado. Emocijos 
buvo per stiprios. Letė mąstė apie savo senelę Esterą ir jos istorijos 

baisumą, apie savo motiną, mažą mergytę be drabužėlių, be maisto, 
be pastogės. 

— Kaip jis galėjo žinoti, mam? — paklausė Porša. 

— Kas? Kuris? Ką? 

— Setas. Kaip jis galėjo žinoti, kad tai buvai tu? Kaipgi Setas Ha- 
bardas išvis išsiaiškino, kad tu — Loisės Rinds duktė? 

Letė stebeilijo į besisukančias palubėje ventiliatoriaus mentes ir 
nepajėgė prisiversti atsakyti. Galiausiai tarė: 

— Jis buvo labai sumanus žmogus, bet abejoju, ar mes kada nors 
sužinosime. 


Vilis Treinoras užsuko į Džeiko kontorą su pusdubeniu sumušti- 
nių ir pats įsiprašė priešpiečių. Džeikas su Hariu Reksu buvo viršuje, 
balkone gaivinosi gėrimais. Džeikas — kava, Haris Reksas — alumi. 
Juodu už sumuštinius padėkojo ir sau įsidėjo po vieną. Vilis pasirinko 
šviesųjį budveisą. 

— Žinote, — pasakė jis, — kai man priklausė laikraštis, maždaug 
apie 1975-uosius kažkoks vyrukas išleido knygą apie linčiavimus. At- 
liko kruopštų parengiamąjį darbą, turėjo daugybę kraupių fotografijų 
ir šiaip — tai skaityti buvo įdomu. Pasak jo, — o buvo kilęs iš šiaurės 
ir labai stengėsi mus pavaizduoti iš blogos pusės, — tarp 1882 ir 1968 
metų Jungtinėse Valstijose buvo nulinčiuota trys su puse tūkstančio 
juodųjų. Taip pat ir tūkstantis trys šimtai baltųjų, bet tie daugiausia 
buvo arkliavagiai toli vakaruose. Pradedant nuo 1900 metų ir vėliau 
beveik visi nulinčiuotieji buvo juodieji, tarp jų keletas moterų ir vaikų. 

— Ar tai iš tikrųjų tinkama per priešpiečius? — paklausė Haris 
Reksas. 

— Nežinojau, kad jūsų toks delikatus skrandis, stambusis vaiki- 
ne, — atšovė Vilis. — Šiaip ar taip, atspėkite, kuri valstija šalyje pir- 
mauja pagal linčiavimus? 

— Bijau paklausti, — pasakė Džeikas. 

— Supratote. Mes esame pirmi su beveik šešiais šimtais, ir visi, 
išskyrus keturiasdešimt, buvo juodieji. Nedaug atsiliekanti Džordži- 
ja — antroji, Teksasas — čia pat įkandin trečiasis. Taigi aš prisimenu 
skaitęs tą knygą ir mąstęs: „Šeši šimtai — daug. O kiek jų buvo Fordo 

apygardoje?“ Pasižiūrėjau šimtą metų atgalios ir perskaičiau kiekvieną 
Times numerį. Suradau tik tris, visus juodųjų, ir nebuvo jokio praneši- 
mo apie Silvesterį Rindsą. 

— Kas surinko tuos skaičius? — paklausė Džeikas. 

— Buvo atliktos studijos, bet galima abejoti jų pagrįstumu. 

— Jeigu žinoma apie šešis šimtus, — pasakė Haris Reksas, — ga- 
lima lažintis, kad jų buvo gerokai daugiau. 

Vilis nugėrė gurkšnį alaus ir pasakė: 

— O spėkite, kiek žmonių buvo apkaltinti žmogžudyste už tai, 
kad dalyvavo tarp linčiuotojų? 

— Nulis. 

— Taip. Nė vienas asmuo. Tokia krašto teisė, ir juodieji žmonės 
buvo geras medžioklės laimikis. 

— Man lyg darosi bloga, — prisipažino Džeikas. 

— Ką gi, senasis bičiuli, jūsiškiams prisiekusiesiems irgi bloga, — 
pasakė Vilis. — Ir jie jūsų pusėje. 


Pusę antros prisiekusieji vėl susirinko į svarstymų kambarį, ir ten 
apie teismą nebuvo ištarta nė vieno žodžio. Tvarkdarys juos nuvedė į 
teismo salę. Didžiulio ekrano nebeliko. Daugiau liudytojų nebuvo. Tei- 
sėjas Etlis pažvelgė žemyn ir pasakė: 

— Pone Brigansai, jūsų baigiamieji argumentai. 

Džeikas nuėjo į tribūną be bloknoto; neturėjo nieko užsirašęs. 
Pradėjo taip: 

— Tai bus trumpiausi baigiamieji argumentai šios salės istorijo- 
je, nes kad ir ką pasakyčiau, niekas nebus taip įtikinama, kaip Ensilio 
Habardo liudijimas. Kuo ilgiau kalbėsiu, tuo didesnį atstumą įterpsiu 
tarp jo ir jūsų svarstymų, tad nedaugžodžiausiu. Noriu, kad prisimin- 
tumėte viską, ką jis pasakė, nors mažai tikėtina, jog kiekvienas, kuris 
tai girdėjo, pamirš. Teismuose dažnai įvyksta tokie netikėti posūkiai. 
Kai pirmadienį pradėjome, niekas iš mūsų nebūtų galėjęs numatyti, 
kad per linčiavimą išaiškės mįslė, kodėl Setas Habardas paliko savo 
turtą Letei Leng. Jo tėvas 1930 metais nulinčiavo jos senelį. Ir jį nužu- 
dęs, pasiėmė jo žemę, išblaškė jo šeimą. Ensilis papasakojo šią istoriją 
kur kas geriau, negu aš kada nors sugebėčiau. Šešis mėnesius daugelis 

iš mūsų stebėjosi, kodėl Setas taip pasielgė, kaip pasielgė. Dabar mes 
žinome. Dabar tai paaiškėjo. 

— Asmeniškai aš iš naujo žaviuosi Setu, žmogumi, kurio niekada 
nepažinojau. Nepaisant savo trūkumų, — o mes visi turime savųjų, — 
jis buvo nuostabus žmogus. Ar daug pažįstate žmonių, kurie per de- 
šimt metų sugebėtų sukaupti tokį turtą? Bet ne tik tai — jam kažkaip 
pavyko atsekti Esterą ir Loisę, o paskui — ir Letę. Po kokių penkias- 
dešimties metų jis paskambino Letei ir pasiūlė jai darbą; ne ji jam pa- 
skambino. Jis visa tai suplanavo, žmonės. Buvo nuostabus. Aš žaviuo- 
si Seto drąsa. Jis žinojo, kad miršta, tačiau nesutiko padaryti tai, ko 
iš jo būtų buvę galima tikėtis. Pasirinko gerokai prieštaringesnį kelią. 
Žinojo, kad jo reputacija bus suteršta, kad nuosava šeima prakeiks jo 
vardą, bet dėl to nesijaudino. Pasielgė taip, kaip manė būsiant teisinga. 

Džeikas žengtelėjo į priekį ir paėmė ranka parašytąjį testamentą. 

— Ir galiausiai aš žaviuosi Seto teisingumo jausmu. Šiuo ranka 
parašytu testamentu jis bando atitaisyti skriaudą, prieš dešimtmečius 
jo tėvo padarytą Rindsų šeimai. Ponios ir ponai prisiekusieji, jūs turite 
Setui padėti ištaisyti šią neteisybę. Dėkoju už dėmesį. 

Džeikas pamažu sugrįžo į savo vietą, ir pakeliui žvilgtelėjo į žiūro- 
vus. Sėdintis paskutinėje eilėje Lusjenas šypsojosi ir linksėjo. 

Trisdešimt minučių ir dvidešimt sekundžių, sau pasakė Haris 
Reksas, nuspausdamas savo laikrodžio chronometrą. 

Teisėjas Etlis paragino: 

— Pone Lanyrai. 

Eidamas į tribūną Veidas šlubčiojo labiau negu įprastai. Jis ir jo 
klientai bejėgiškai stebėjo, kai pinigai ir vėl slydo iš rankų. O juk jie jau 
buvo laimėti. Dar šįryt aštuntą mintyse jie jau juos leido. 

Šiuo svarbiu metu Veidas mažai ką turėjo pasakyti. Istorija staiga 
ir netikėtai pasisuko atgal ir jį sugniuždė. Tačiau jis buvo veteranas, 
kuris ir anksčiau atsidurdavo kebliose padėtyse. Tad pradėjo: 

— Viena iš svarbiausių priemonių, kokią advokatas teismo sa- 
lėje turi — tai galimybė atlikti kryžminę priešingos šalies liudytojo 
apklausą. Advokatas beveik visada gauna progą tai padaryti, bet kart- 
kartėmis, kaip ir dabar, tokia galimybė būna neįmanoma. Ir tai labai 
nuvilia. Jaučiuosi surakintomis rankomis. Labai norėčiau, kad Ensilis 
čia būtų, kad jam galėčiau užduoti kai kurių klausimų. Pavyzdžiui, pa- 


497 


klausčiau: „Taigi, Ensili, ar tiesa, kad šiuo metu jūs esate Džuno poli- 
cijos priežiūroje?“ Ir: „Taigi, Ensili, ar tiesa, kad esate areštuotas už 
kokaino platinimą ir pabėgote nuo priežiūros?“ Ir dar: „Taigi, Ensili, ar 
tiesa, kad bent keturiose valstijose esate ieškomas valdžios organų už 
tokius dalykus kaip pasisavinimas turto apgavyste, vagystė stambiu 
mastu ir nemokėjimas alimentų savo vaikui išlaikyti?“ Taip pat dar: 
„Ensili, pasakykite prisiekusiesiems, kodėl jūs per pastaruosius dvide- 
šimt metų nepildėte mokesčių deklaracijų?“ Ir svarbiausia: „Ensili, ar 
tiesa, kad esate tvirtai užsibrėžęs paimti milijoną baksų, jeigu ranka 
parašytasis Seto testamentas bus pripažintas galiojančiu?“ 

— Bet, ponios ir ponai, aš to negaliu padaryti, nes jo čia nėra. Tik 
galiu jus perspėti: viskas, ką prieš kelias minutes iš Ensilio pamatėte ir 
išgirdote, galėtų būti visai ne taip, kaip siekiama pavaizduoti. 

— Minutėlę tarkime, kad Ensilis nefigūruoja. Noriu, kad jūs, 
prisiekusieji, grįžtumėte į vakarykštį vakarą. Prisiminkite, ką vakar 
vakare galvojote? Išėjote iš čia, išklausę stiprių parodymų. Pirma, ne- 
priekaištingų kvalifikacijų daktarų, ekspertų, turinčių darbo su vėžiu 
sergančiais pacientais patirtį ir suprantančių, kaip smarkiai galingi nu- 
skausminamieji vaistai gali sutrikdyti žmogaus gebą blaiviai mąstyti. 

Paskui Lanyras ėmėsi apibendrinti gydytojų Sveinio ir Ničofo pa- 
rodymus. Tai buvo baigiamieji argumentai, ir įtikinėjimo menui būda- 
vo suteikiama daug laisvės, bet Lanyras viską iškreipė taip tendencin- 
gai, kad Džeikui teko atsistoti ir pareikšti: 

— Jūsų prakilnybe, prieštarauju. Aš nemanau, kad daktaras 
Ničofas kaip tik šitaip pasakė. 

— Palaikyta, — šiurkščiai bloškė teisėjas Etlis. — Pone Lanyrai, 
prašau jūsų laikytis faktų. 

Įgeltas Lanyras toliau raizgojo apie tai, ką pasakė tie puikūs dak- 
tarai. Jie tik vakar davė parodymus, tad nebuvo reikalo iš naujo pa- 
leisti tokio neseno liudijimo įrašą. Veidas Lanyras dabar klupinėjo ir 
buvo išmuštas iš savo žaidimo vėžių. Pirmą sykį nuo proceso pradžios, 
pagalvojo Džeikas, jis atrodė sutrikęs. Kai nebepajėgė sugalvoti, ką 
daugiau pasakyti, tik pasikartojo: 

— Setas Habardas stokojo testamentinio veiksnumo. 

Jis ištraukė 1987-ųjų testamentą ir dideliam Džeiko pasitenkini- 
mui, o prisiekusiųjų nusivylimui darsyk apie šį išsiplėtojo. 

— Trys kablelis vienas milijono dolerių paleisti vėjais, štai taip, — 
pasakė spragtelėdamas pirštais. 

Lanyras pasakojo apie mokestinę gudrybę, žinomą kaip patikos 
fondą, peršokantį vieną šeimos kartą, ir būtent tuo metu, kai prisie- 
kusioji Numeris Dešimtas, Debė Leker, buvo bepradedanti knapsėti 
nosimi, pasakė: 

— Trys kablelis vienas milijono dolerių paleisti vėjais, štai taip, — 
ir vėl garsiai spragtelėjo pirštais. 

Prirakintiems prie savo vietos ir priverstiems klausytis prisieku- 
siesiems įvaryti nuobodulį — sunkiausia nuodėmė, bet Lanyras varė to- 
liau. Tačiau išmintingai neužsipuolė Letės Leng. Juk klausantieji ką tik 
išgirdo tiesą apie jos šeimą; nebūtų protinga ją menkinti arba smerkti. 

Kai Lanyras padarė kankinamą pauzę pasižiūrėti į savo užrašus, 
teisėjas Etlis tarė: 

— Jums reikėtų jau baigti, pone Lanyrai. Viršijote laiko limitą. 

— Atleiskite, jūsų prakilnybe. 

Sumišęs jis pernelyg gražbylingai padėkojo prisiekusiesiems už jų 
„nuostabią tarnybą“ ir užbaigė prašymu svarstyti teisingai, neapsun- 
kintiems emocijų ir kaltės jausmo. 

— Atremsite, pone Brigansai? — paklausė teisėjas Etlis. 

Džeikas turėjo teisę į dešimt minučių kontrargumentų dėl visko, 
ką pasakė Lanyras. Kaip teikiančios testamentą tvirtinti šalies advo- 
katui jam priklausė paskutinis žodis, bet jis išmintingai šio atsisakė. 

— Ne, jūsų prakilnybe, manau, prisiekusieji pakankamai išgirdo. 

— Puiku. Dabar, ponios ir ponai, man reikia sugaišti kelias minu- 
tes ir jus informuoti, koks yra įstatymas ir kaip jis taikomas šioje bylo- 
je, tad įdėmiai klausykitės. Kai baigsiu, jūs pasišalinsite į žiuri kambarį 
ir pradėsite svarstymus. Bus klausimų? 


Visada blogiausioji dalis — laukti. Prisiekusieji pasišalino, dar- 
bas baigtas; visi liudytojai davė parodymus; praėjo visas jaudulys dėl 
įžanginių pareiškimų ir baigiamųjų argumentų. Dabar beliko laukti. 
Niekaip nebuvo galima numatyti, kiek laiko tai užtruks. 

Džeikas pakvietė Veidą Lanyrą ir Lesterį Čilkotą į savo kontorą 

išgerti. Šiaip ar taip, juk penktadienio popietė, ir savaitė baigėsi. Antro 
aukšto balkone jie atidarė alaus skardinėles ir stebėjo teismo rūmus. 
Džeikas parodė į didelį langą tolumoje. 
— Antai žiuri kambarys, — paaiškino. — Šiuo metu jie ten. 
Pasirodė Lusjenas, kaip visada pasirengęs išgerti. Juodu su Džei- 
ku apsimainys keliais žodžiais vėliau, bet šią akimirką nuotaikai buvo 
būtinas alkoholis. Nusijuokęs Veidas paragino: 
— Nagi, Lusjenai, turite mums papasakoti, kas nutiko Džune. 
Lusjenas nurijo pusę skardinėlės alaus ir prabilo. 


Kai visi atsigėrė — kas kavos, kas gaiviojo gėrimo, kas van- 
dens, — Nevinas Darkas pradėjo jų mažutį pasitarimą pasakydamas: 

— Siūlau imtis teisėjo mums pavestos verdikto užduoties. Kas 
nors tam prieštaraus? 

Neatsirado nė vieno. Žiuri svarstymams jokių gairių nebuvo duo- 
ta. Teisėjas Etlis pasakė, kad jie patys gali viską perprasti. 

— Gerai, — tarė Nevinas. — Štai pirmas klausimas: ar Seto Ha- 
bardo pasirašytasis dokumentas yra tikras rankraštinis testamentas 
dėl to, kad buvo: 1) parašytas paties Seto Habardo, 2) pasirašytas Seto 
Habardo ir 3) datuotas Seto Habardo? Ar bus kokių nors diskusijų? 

— Dėl tojokių abejonių, — pasakė Mišelė Stil. 

Visi sutiko. Ir testamento oponentai nebūtų kitaip argumentavę. 

Nevinas kalbėjo toliau: 

— Kitas, ir svarbiausias: testamentinis veiksnumas, arba sveikas ir 
motyvuotas protas. Klausimas toks: ar Setas Habardas suprato ir įver- 
tino savo testamento pobūdį bei pasekmes, kokias jo ranka parašytasis 
testamentas sukels? Kadangi būtent dėl to ir visa byla, siūlau, kad visi 
iš eilės pasakytume, ką kiekvienas manome. Kas nori pradėti pirmas? 

Dorotė Jeits pasiūlė: 

— Jūs pradėkite pirmas, Nevinai. Esate prisiekusysis Numeris 
pirmas. 

— Gerai, štai ką aš manau. Mano nuomone, neteisinga išskirti iš 
palikimo šeimą ir visus pinigus atiduoti kitam asmeniui, ypač tokiam, 
kurį Setas pažinojo tik trejus metus. Bet, kaip Džeikas iš pradžių pa- 
sakė, ne mums spręsti, kas turėtų gauti pinigus. Tai ne mūsų pinigai. 

Taip pat aš manau, kad Setas savo paskutinėmis dienomis slydo nuo- 
kalnėn ir buvo gerokai apsvaigintas narkotikų, bet po to, kai pama- 
tėme Ensilį, man nekyla abejonių, jog jis suvokė, ką daro. Jis ilgai tai 
planavo. Aš balsuoju už tą testamentą. Treise? 

Treisė Makmilen skubiai pasakė: 

— Sutinku. Šioje byloje tiek daug kas mane trikdo, bet ir dėl tiek 
daug man neprivalu jaudintis. Staiga susidūrėme su dešimtmečių isto- 
rija, ir nemanau, kad kuris nors iš mūsų turėtų kišti prie jos pirštus. 
Setas padarė tai, ką padarė, turėdamas labai pagrįstus motyvus. 

— Mišele? 

— Jūs visi žinote, ką aš manau. Aš tik apgailestauju, kad mes visi 
esame čia. Gaila, kad Setas nedavė Letei šiek tiek pinigų, jeigu taip norė- 
jo, o paskui nepasirūpino savo šeima, nors jų ir nemėgo. Negaliu pasaky- 
ti, kad aš jį smerkiu. Bet kad ir kokie jie blogi, nenusipelnė negauti nieko. 

— Dorote? 

Dorotė Jeits parodė mažiau užuojautos nei bet kuris kitas kam- 
baryje, galbūt išskyrus Erenką Doulį. Ji pasakė: 

— Pernelyg sau nekvaršinu galvos dėl jo šeimos. Veikiausiai jie 
turi daugiau pinigų nei daugelis iš mūsų, be to, jie jauni ir išsilavinę. 
Jiems bus viskas gerai. Jie nepadėjo Setui užsidirbti pinigų, tai kodėl 
turėtų jų visų tikėtis? Jis ne be priežasties juos atskyrė nuo palikimo, 
ir tų priežasčių mes niekada nesužinosime. O jo sūnus net nežinojo, 
kas komandoje „Braves“ žaidė centro pozicijoje. Dieve mano. Mes jau 
metų metai kai buvome Deilo Merfio aistruoliai. Manau, jis tiesiog 
meluoja. Šiaip ar taip, esu tikra, kad Setas nebuvo malonus žmogus, 
bet, kaip Džeikas pasakė, ne mūsų reikalas, kam jis atiduoda savo pini- 
gus. Jis buvo ligonis, tačiau ne pamišėlis. 


Svarstymai truko, kol buvo išgerta po dvi skardinėles alaus. Po 
antrosios paskambino teismo sekretorė ir pranešė, kad yra verdiktas. 
Visi juokai kaipmat nuščiuvo — advokatai susikimšo į burnas kramto- 
mąją gumą ir pasitaisė kaklaraiščius. Nusiskubino į teismo rūmus visi 
drauge ir užsiėmė vietas. Džeikas atsigręžė į žiūrovus ir pamatė tuoj už 
savęs, pirmoje eilėje, sėdinčias Karlą ir Haną. Jos nusišypsojo, ir Karla 
lūpomis sudėliojo: „Sėkmės. 

— Kaip jaučiatės? — prisilenkęs prie Letės pašnabždom paklausė 
Džeikas. 

— Esu rami, — atsakė ji. — O jūs kaip? 

— Nervų kamuolys, — pašnabždėjo jis ir nusišypsojo. 

Teisėjas Etlis užėmė savo vietą, ir į salę buvo įvesti prisiekusieji. 
Teismų advokatui neįmanoma nežiūrėti į grįžtančius su verdiktu žiuri 
narius, nors kiekvienas teismų advokatas prisiekinėja nekreipiąs į juos 
dėmesio. Džeikas pažvelgė į Mišelę Stil. Ta atsisėdo pirma, paskui grei- 
tomis jam šyptelėjo. Nevinas Darkas padavė verdiktą teismo sekretorei, 
o ši — teisėjau Etliui. Jis amžinybę šį peržiūrinėjo, paskui colį ar du pri- 
silenkė arčiau savo mikrofono. Mėgaudamasis dramatizmu, paskelbė: 

— Atrodo, verdiktas tvarkingas. Prisiekusieji turėjo atsakyti į 
penkis klausimus. Pirmasis: ar 1988-ųjų spalio pirmą Setas Habardas 
sukūrė teisiškai galiojantį ranka parašytą testamentą? Dvylika prieš 
nulį balsų, atsakymas — taip. Antrasis: ar Setas Habardas suvokė ir 
įvertino pobūdį ir pasekmes to, ką jis daro, kai sukūrė savo ranką pa- 
rašytąjį testamentą? Dvylika prieš nulį balsų, atsakymas — taip. Tre- 
čiasis: ar Setas Habardas suprato ir įvertinto, kas yra beneficiantai, 
kuriems jis savo ranka parašytuoju testamentu suteikė dovanas? Dvy- 
lika prieš nulį balsų, atsakymas — taip. Ketvirtasis: Ar Setas Habardas 
suprato ir įvertino savo turto pobūdį bei kiekį ir kaip jį norėjo paskirs- 
tyti? Dvylika prieš nulį balsų, atsakymas — taip. Ir penktasis: Ar Setas 
Habardas buvo veikiamas nederamos Letės Leng ar kieno nors kito 
įtakos, kai 1988-ųjų spalio pirmą įformino savo ranka parašytąjį testa- 
mentą? Dvylika prieš nulį balsų, atsakymas — ne. 

Ramona aiktelėjo ir pravirko. Heršelis, jau persikėlęs į antrą eilę, 
tuoj pat atsistojo ir išlėkė iš teismo salės. Jų vaikai paliko teismą vakar. 

Teisėjas Etlis padėkojo prisiekusiesiems ir juos atleido. Jis užbai- 
gė teismines procedūras ir dingo. Nugalėtojai glėbesčiavosi, o pralai- 
mėjusieji liko ištįsusiais veidais. Veidas Lanyras, nors ir pralaimėjo, 
elgėsi mandagiai ir pasveikino Džeiką su tokiu puikiu darbu. Maloniai 
pasišnekėjo su Lete ir jai palinkėjo visko geriausia. 

Jeigu ji ir buvo betampanti turtingiausia juodaodė moteris visoje 
valstijoje, tokia neatrodė. Ji tik norėjo grįžti namo. Nepaisė poros re- 
porterių ir numojo į šalį kelis sveikintojus. Jautėsi pavargusi nuo gra- 
baliojimų ir meilikavimų. 

Haris Reksas čia pat vietoje suorganizavo pobūvį — karštų, ant 
grotelių virš atviros ugnies keptų dešrelių jo kieme ir alaus iš šaldytuvo. 
Porša pažadėjo atvykti, kai pasirūpins Lete. Vilis Treinoras pobūviui vi- 
sada būdavo pasirengęs. Lusjenas pažadėjo pareiti namo anksti ir gal- 
būt atsivesti Salę, o tai buvo retas atvejis. Dar prieš visiems paliekant 
teismo rūmus, Lusjenas jau buvo prisiimantis nuopelnus dėl pergalės. 

Džeikui norėjosi jį pasmaugti. 

Pamokslas buvo kasmetiniai priekaištai aktyviau prisidėti prie 
bažnyčios išlaikymo — įprastas raginimas aukoti truputėlį daugiau, 
iššūkis žengtelėti į priekį ir atiduoti Viešpačiui priklausančią dešimti- 
nę, ir tai daryti džiugiai. Džeikas tokius raginimus buvo girdėjęs šim- 
tus kartų ir kaip visada jautė, kad sunku ilgiau palaikyti akių kontaktą 
su dvasiškuoju tėvu, kai savo mintimis yra apsistojęs prie kur kas svar- 
besnių dalykų. Dvasiškuoju tėvu jis žavėjosi ir kas sekmadienį stropiai 
stengėsi atrodyti, kad yra jo pamokslų pakerėtas, bet dažnai to nebū- 
davo įmanoma padaryti. 

Teisėjas Etlis sėdėjo per tris eiles priekyje, gale prie praėjimo toje 
pačioje gerbiamoje vietoje, į kurią jis reiškė teises mažų mažiausiai 
pastaruosius dešimt metų. Džeikas stebeilijo į jo pakaušį ir mąstė apie 
įvykusį teismą ir dabar laukiančią apeliaciją. Kai verdiktas toks įžūlus, 
byla atsimuš į plytų sieną. Procesas truks amžinybę. Devyniasdešimt 
dienų — teismo stenografistei perrašyti šimtus puslapių teismo salėje 
vykusių procedūrų, dar devyniasdešimt — nes tas darbas retai būdavo 
atiduodamas laiku. O tuo pat metu poteisminiai prašymai ir manev- 
ravimai užtruks mėnesius. Kai tik galutinis protokolas bus iš tikrųjų 
galutinis, pralaimėjusieji savo apeliacijai įteikti turės devyniasdešimt 
dienų ir dar daugiau, jeigu bus būtina. Kai Aukščiausiasis Teismas ir 
Džeikas gaus apeliaciją, jis turės savąsias devyniasdešimt dienų į ją at- 
sakyti. Po to, kai viskas bus atlikta laiku, o dokumentai — užregistruo- 
ti teisme, prasidės tikrasis laukimas. Kaip paprastai būna, susikaupia 
neatliktų darbų, pasitaiko vėlavimų ir atidėliojimų. Advokatai išmoko 
neklausinėti, kodėl tai tęsiasi taip ilgai. Teismas stengiasi, kaip gali. 

Misisipės valstijoje vidutinė civilinės bylos apeliacijos trukmė su- 
ryja dvejus metus. Rengdamasis Habardo bylos nagrinėjimui teisme, 
Džeikas užtiko panašią bylą Džordžijoje, besivilkusią trylika metų. 
Joje buvo kovota prie trijų skirtingų prisiekusiųjų žiuri, svaidytasi iki 
Aukščiausiojo Teismo ir žemyn kaip su „jojo“ žaisliuku ir galiausiai su- 
sitarta, kai didžiuma besibylinėjančiųjų išmirė ir visus pinigus susišla- 
vė advokatai. Honorarų advokatui klausimas Džeikui nekėlė nerimo, 
bet jis jaudinosi dėl Letės. 

Porša jam papasakojo, kad jos motina liovėsi vaikščiojusi į bažny- 
čią. Mat ten per daug pamokslų apie dešimtinės duoklę Dievui. 

Jeigu buvo galima tikėti kolektyvine Hario Rekso ir Lusjeno iš- 
mintimi, Džeiko pasiektam verdiktui grėsė sunkumai. Tai, kad teisėjas 
pripažino kaip įrodymą Ensilio liudijimo vaizdo įrašą, buvo naikintina 
klaida. Staigmena su Fricu Pikeringu nebuvo tokia aiškiai apibrėžta, bet 
veikiausiai Aukščiausiąjį Teismą sujaudins. Veido Lanyro suveiktas „liu- 
dytojo išmetimas“ susilauks griežtų priekaištų, tačiau dėl jo vieno bylos 
sprendimas nebus panaikintas. Nikas Nortonas su tuo sutiko. Penkta- 
dienį jis stebėjo teismą, ir vaizdo įrašas jį nustebino. Buvo giliai sujau- 
dintas jo turinio, bet nerimavo dėl priimtinumo. Keturi advokatai kartu 
su Viliu Treinoru ir kitais žinovais prie karštų dešrelių su alumi svarstė 
ir šventė penktadienį iki vėlios nakties, o moterys tuo pat metu prie Ha- 
rio Rekso baseino gurkšnojo vyną ir šnekučiavosi su Porša. 

Nors Habardo byla išgelbėjo Džeiką finansiškai, jis buvo pasiren- 
gęs judėti toliau. Jam nepatiko perspektyva per būsimus metus karpy- 
tis nuo palikimo kasmėnesinius honorarus. Ties kažkuria riba pradėtų 
jaustis siurbėle. Ką tik laimėjęs stambią bylą, jis jau dairėsi kitos. 

Tą rytą Pirmojoje presbiterionų bažnyčioje niekas neužsiminė 
apie teismą, ir Džeikas tuo džiaugėsi. Po pamaldų, kai visi susirinko 
po dviem milžiniškais ąžuolais ir keitėsi mandagybėmis, tuo pat metu, 
slenkant automobilių aikštelės link, teisėjas Etlis pasisveikino su Kar- 
la ir Hana ir pakomentavo gražią pavasario dieną. Jis kartu su Džeiku 
nuėjo plytelėmis klotu taku, o kai niekas jų negalėjo girdėti, pasakė: 

— Gal užsuktumėte šiandien popiet, tarkime, apie penktą? Norė- 
čiau pasikalbėti apie vieną reikalą. 

— Žinoma, teisėjau, — sutiko Džeikas. 

— Ir galite drauge atsivesti Poršą? Norėčiau išgirsti jos įžvalgų. 
— Manau, galėsiu. 


Jie sėdėjo valgomajame prie stalo, po girgždančiomis ventilia- 
toriaus mentėmis, niekaip neišvaikančiomis karščio ir drėgmės. Lau- 
ke buvo gerokai vėsiau, — būtų buvę visai malonu priebutyje, — bet 
kažkodėl teisėjas pasirinko valgomąjį. Jis turėjo virdulį kavos ir lėkštę 
pigių pyragaičių iš parduotuvės. Džeikas paragavo gurkšnį silpnos, pa- 
sibaisėtinos kavos ir paskui jos nelietė. 

Porša atsisakė visko. Nervinosi ir nepajėgė sutramdyti savo smal- 
sumo. Čia buvo jai svetima miesto dalis. Galbūt jos motina ir buvo ma- 
čiusi gražių namų, nes juos tvarkydavo, bet ne kaip viešnia. 

Teisėjas Etlis sėdėjo galustalėje su Džeiku sau iš dešinės ir Por- 
ša — iš kairės. Po kelių nepatogių įžanginių žodžių, tartum sėdėtų 
savo katedroje teisme ir žvelgtų žemyn į šutvę nerimastingų advokatų, 
jis pareiškė: 

— Noriu, kad ši byla būtų sureguliuota. Kitus dvejus metus pini- 
gai bus įšaldyti, kol apeliacija tekės savo vaga. Bus išeikvota šimtai va- 
landų. Testamento oponentai pateiks stiprų argumentą, kad verdiktas 
turėtų būti panaikintas, ir aš juos suprantu. Priėmiau į vaizdajuostę 
įrašytus Ensilio Habardo parodymus, nes tuo metu maniau, jog tei- 
singa taip pasielgti. Prisiekusiesiems, manau, ir visiems mums reikėjo 
suprasti tą istoriją. Per ją išaiškėjo Seto motyvai. Bus energingai įrodi- 
nėjama, kad aš savo procesiniais veiksmais buvau neteisus. Iš savanau- 
diško požiūrio norėčiau, kad mano sprendimas nebūtų panaikintas, 
bet nėra svarbu, ką aš jaučiu. 

Nė velnio, pagalvojo Džeikas ir žvilgtelėjo į Poršą. Ji sėdėjo įbedu- 
si žvilgsnį į stalą, sustingusi. 

— Nors mirksnį tarkime, kad byla grąžinama nagrinėti iš naujo. 
Kitą kartą jūs nebūsite netikėtai priblokštas Pikeringų reikalo. Būsite 
pasirengęs dėl Džulainos Kid. O svarbiausia, turėsite Ensilį Habardą 
kaip suinteresuotąją šalį ir tiesioginį liudytoją. Arba jeigu jisai sėdės 
kalėjime, jūs tikrai turėsite laiko išgauti deramus parodymus, sutvir- 
tintus priesaika. Kad ir kaip būtų, kitą kartą jūsų byla bus daug tvir- 
tesnė, Džeikai. Sutinkate? 

— Taip, žinoma. 

— Jūs laimėsite bylą, nes ir turėtumėte ją laimėti. Štai kodėl aš 
leidau parodyti Ensilio vaizdo įrašą. Buvo teisinga ir sąžininga taip pa- 
sielgti. Jūs manęs klausotės, Porša? 

— O taip, sere. 

— Taigi, kaip mums sureguliuoti šį reikalą, sustabdyti apeliaciją 
ir toliau gyventi? 

Džeikas žinojo atsakymą, ir tikrai nereikėjo įdėti daug pastangų. 

— Nuo penktadienio popietės aš apie nieką kitą negalvojau, — 
tęsė teisėjas. — Seto testamentas buvo desperatiškas paskutinės mi- 
nutės bandymas atitaisyti siaubingą neteisybę. Tiek daug palikdamas 
jūsų motinai, jis iš tikrųjų mėgino atitaisyti skriaudą jūsų proseneliui 
ir visoms Rindsų šeimoms. Sutinkate? 

Sutik, velniai rautų, Porša, sutik. Džeikas jau šimtus kartų buvo 
atsidūręs tokioje padėtyje. Kai Etlis klausia: „Ar sutinkate?“, jis jau 
mano, kad jūs entuziastingai sutiksite. 

— Taip, sere, — patvirtino ji. 

Teisėjas nugėrė gurkšnį kavos, ir Džeikas savęs paklausė, ar kas 
rytą jis geria tokį pat bjaurų bizalą. 

— Šiuo metu man įdomu, Porša, — tarė teisėjas Etlis, — ko jūsų 
motina iš tikrųjų nori? Būtų gerai tai žinoti. Esu tikras, ji jums pasakė. 
Galite tuo pasidalyti su mumis? 

— Žinoma, teisėjau. Mano motina nenori daug ir abejoja, kad jai 
atiteks visi tie pinigai. Nesant geresnio termino, tai „baltųjų žmonių pi- 
nigai . Iš tikrųjų jie mums nepriklauso. Mama norėtų turėti žemę, tuos 
aštuoniasdešimt akrų, ir ant jų pasistatyti namą, gražų namą, bet ne vilą. 
Ji yra mačiusi gražių namų, tačiau visada žinodavo, kad tokio niekada 
neturės. Dabar, pirmą sykį gyvenime, ji gali svajoti apie gražų namą, ku- 
riame galėtų tvarkytis pati. Ji nori pakankamai vietos savo vaikams ir 
anūkams. Ji niekada vėl neištekės, nors aplinkui sukiojasi keli maitva- 
nagiai. Ji nori pasitraukti ir gyventi atokiai kaime, kur ramu ir niekas 
jai neįkyrės. Teisėjau, šįryt ji nenorėjo eiti į bažnyčią, jau mėnuo, kaip 
ten nesilankė. Visi tiesia rankas. Mano motina tik nori, kad ją paliktų 
ramybėje. 

— Tikrai ji nori daugiau nei namo ir aštuoniasdešimties akrų, — 
paprieštaravo Džeikas. 

— Na, kas nenori šiek tiek pinigų banke? Ji jau pavargo tvarkyti 
namus. 

— Kiek pinigų? — paklausė teisėjas Etlis. 

— Apie tai dar nesikalbėjome. Per pastaruosius šešis mėnesius ji 
nė karto neprisėdo ir nepagalvojo: „Gerai, paimsiu penkis milijonus ir 
kiekvienam vaikui padalysiu po milijoną ir taip toliau“ Mano motina 
ne tokia, aišku? Ji šitaip nemąsto. Tiesiog tai gerokai jai svetima. — 
Sekundę Porša nutilo, paskui paklausė: — Kaip jūs padalytumėte pi- 
nigus, teisėjau? 

— Džiaugiuosi, kad paklausėte. Štai koks mano planas. Didžiuma 
pinigų turėtų nukeliauti į patikos fondą jūsų kraujo giminių naudai, o 
ne būti išdalyti, nes tai virstų maitinimo šėlsmu; jie turėtų būti skirti 
kokiai nors fundacijai, naudojamai vien išsimokslinimui įgyti. Kas žino, 
kiek Rindsų yra pasaulyje, nors, neabejoju, mes greitai sužinosime. 
Fundacija būtų griežtai kontroliuojama patikėtinio, kuris atsiskaitinė- 
tų man. Pinigai būtų išmintingai investuojami ir paskirstomi, tarkime, 
dvidešimt metų, ir per tą laiką naudojami padėti kuo didesniam skai- 
čiui studentų. Privalo būti ribojami tik vieninteliam tikslui ir, labiausiai 
tikėtina, — išsilavinimui. Jeigu jie nebus apriboti, sulauksime daugy- 
bės prašymų dėl visko: pradedant sveikatos draudimu, apsirūpinimu 
maisto produktais, būstu ir baigiant naujais automobiliais. Pinigai nėra 
garantuojami, bet juos privalu užsidirbti. Kraujo giminaitis, atkakliai 
besimokantis ir galiausiai priimtas į koledžą, įgyja teisę į finansavimą. 

— Taigi, kaip jūs padalytumėte pinigus? — paklausė Džeikas. 

Porša šypsojosi. 

— Bendrais bruožais siūlau taip: dirbkime su dvylikos milijonų 
skaičiumi. Mes žinome, kad tai judantis taikinys, bet bus apytikriai tiek. 
Iš kapitalo po pusę milijono atitenka Ensiliui ir bažnyčiai. Taigi lieka vie- 
nuolika milijonų. Iš to paimame penkis milijonus ir įdedame į patikos 
fondą, apie kurį ką tik kalbėjau. Kaip mokymo išlaidoms, tai daug, bet, 
kita vertus, mes galime tikėtis daugybės giminaičių, ir senų, ir naujų. 

— Jų vis dar atvažiuoja pilni automobiliai, — įsiterpė Porša. 

Teisėjas Etlis kalbėjo toliau: 

— Taigi lieka šeši milijonai. Padalykime juos po lygiai Letei, Her- 
šeliui ir Ramonai. Žinoma, Letei atitenka ir aštuoniasdešimt akrų, 
anksčiau priklausiusių jos seneliui. 

Aplinkui barškant skaičiams, Džeikas giliai įkvėpė oro. Pažvelgęs 
per stalą, tarė: 

— Porša, čia svarbiausia Letė. 

Vis tebesišypsodama Porša atsakė: 

— Ji tai priims. Gauna gražų namą ir dar pagalvėlę apsidraus- 
ti nuo juodos dienos, bet nebus apsunkinta turto, iš kurio kiekvienas 
geidžia po gabalą. Vakar naktį mama man pasakė, kad pinigai priklau- 
so visiems Silvesterio giminėms, ne tik jai. Ji trokšta būti laiminga ir 
trokšta būti palikta ramybėje. Ir tai ją padarys labai laimingą. 

— Kaip jūs tokią nuomonę įpiršite visiems kitiems? 

— Manau, Heršelis ir Ramona liks sužavėti. Kas žino dėl Ensilio 
ir bažnyčios. Džeikai, turėk mintyje, kad aš tebekontroliuoju palikimą ir 
kontroliuosiu tiek laiko, kiek nuspręsiu. Man nepritarus, negali būti pa- 
skirstyta nė cento, ir galutinio termino palikimo klausimui užbaigti nėra. 
Esu tikras, niekas manęs už nugaros nevadino asilu, bet jeigu panorėsiu 
toks būti, galėsiu sėdėti ant Seto pinigų kitus dešimt metų. Jeigu tik lėšos 
bus apsaugotos, galiu jas laikyti butelyje sandariai, kaip tik norėsiu. 

Jis perėjo į savąjį kanclerišką toną, paliekantį mažai abejonių, 
kad teisėjui Rubenui V. Etliui skersai kelio niekas nestos. Paskui kal- 
bėjo toliau: 

— Iš tikrųjų, galbūt būtina palikimo klausimą laikyti atvirą neri- 
botą laiką, kad būtų galima administruoti išsilavinimo patikos fondą, 
apie kurį kalbame. 

— Kas valdys tą fondą? — paklausė Džeikas. 

— Mąsčiau apie jus. 

Džeikas krūptelėjo, paskui kone pabėgo nuo minties rūpintis de- 
šimtimis, galbūt šimtais uolių studentų, reikalaujančių pinigų. 

— Kadir kaip, galėsime tai apsvarstyti vėliau, — pasakė Džeikas, 
jau pasirengęs sprukti. 

— Tai sutariam? — paklausė teisėjas. 

— Aš nedalyvauju, — pasakė Džeikas. — Į mane nežiūrėkite. 

— Esu tikra, Letė pritars, bet man reikia su ja pasikalbėti, — pa- 
sakė Porša. 

— Puiku. Jūs taip ir padarykite, ir rytoj grįžkite pas mane. Aš 
parengiau memorandumą ir jį išsiuntinėsiu visiems advokatams. 
Džeikai, patariu jums šią savaitę nuvykti pasimatyti su Ensiliu ir gauti 

kai kuriuos atsakymus. Aš suplanuosiu visų suinteresuotų šalių susi- 
tikimą maždaug po dešimties dienų. Užsirakinsime duris ir išmušime 
sureguliavimą. Noriu, kad tai įvyktų, suprantate? 

Jie aiškiai suprato. 


Praėjus mėnesiui po verdikto Ensilis Habardas sėdėjo žemai 
įsmukęs senos Lusjeno poršė keleivio sėdynėje ir žvelgė į banguojan- 
čias Fordo apygardos kalvas. Iš šio krašto jis neprisiminė nieko. Pirmi 
trylika jo gyvenimo metų prabėgo šiose vietose, bet pastaruosius pen- 
kiasdešimt metų labai stengėsi jas užmiršti. Viskas atrodė nepažįstama. 

Ensilis buvo išleistas į laisvę pagal garantiją, suorganizuotą Džei- 
ko bei kitų, ir įkalbėtas sugrįžti į pietus savo bičiulio Lusjeno. Apsi- 
lankyti tik vieną ir paskutinį kartą. Jūs galėtumėte nustebti. Reti žili 
plaukai vėl dygo ir iš dalies dengė bjaurų randą skersai jo pakaušio. Jis 
buvo su džinsais ir sandalais — kaip ir Lusjenas. 

Jie įsuko į apygardos plentą ir prisiartino prie Seto namų. Prie- 
kiniame kieme priešais namą buvo pastatytas ženklas „Parduodama“. 
Lusjenas pasakė: 

— Štai čia gyveno Setas. Nori, sustosime? 

— Ne. 

Jie vėl įsuko į žvyrkelį ir nuvažiavo giliau į mišką. 

— Nieko neatpažįsti? — paklausė Lusjenas. 

— Tikrai ne. 

Miškas retėjo ir jie privažiavo laukymę. Priekyje matėsi kaip pa- 
puola sustatyti automobiliai, sukiojosi žmonės, tarp jų keletas vaikų. 
Virš medžio anglimi kūrenamų grotelių kilo dūmai. 

Jie pavažiavo toliau ir pamatė žolėmis apžėlusias statybines nuo- 
laužas bei griuvėsius — viską stelbė kudzu. Ensilis iškėlė ranką ir pasakė: 

— Sustok. Čia. 

Juodu išlipo. Kai kurie kiti buvo netoliese ir ėjo artyn pasisvei- 
kinti, bet Ensilis jų nematė. Jis žvelgė į šalį, tolyn. Paskui patraukė 
jovaro link, kur buvo surastas jo brolis. Kiti tyliai sekė iš paskos, kai 
kas atsiliko. Lusjeno lydimas, Ensilis nužingsniavo kokį šimtą jardų 
iki medžio, paskui sustojo ir apsidairė. Parodė pirštu į neaukštą kalvą, 
apaugusią ąžuolais bei guobomis, ir pasakė: 

— Mes, Setas ir aš, buvome ten viršuje, slėpėmės miške. Tada 
seniai tai atrodė toliau. Jį atvedė čia, po šituo medžiu. Anuomet buvo 
daugiau medžių. Visas jų takas, penki ar šeši, visiškai lygia eile čia, 
palei upokšnį. Dabar likęs tik vienas. 

— Šešiasdešimt aštuntaisiais čia siautėjo tornadas, — jam už nu- 
garos paaiškino Lusjenas. 

— Būtent čia mes ir suradome Setą, — pasakė Ozis. 

Jis jau stovėjo greta Lusjeno. 

— Ar tai tas pats medis? — paklausė Džeikas. 

Jis prisigretino prie Ozio. 

Ensilis išgirdo jų-balsus ir pažvelgė abiem į veidus, bet jų nematė. 
Buvo apdujęs, kitame laike ir kitoje vietoje. 

— Garantuotai negalėčiau tvirtinti, — pagaliau atsakė, — bet, 
manau, taip. Visi medžiai buvo vienodi, lygiu taku. Mudu štai ten meš- 
keriodavome, — jis vėl parodė pirštu. — Setas ir aš. Antai tiesiai ten. 

Jis sunkiai atsiduso ir tartum suraukė grimasą, paskui užsimerkė 
ir palingavo galva. Vėl atsimerkęs pasakė: 

— Buvo taip siaubinga. 

Lusjenas tarė: 

— Ensili, čia yra Silvesterio anūkė. Norėtum su ja susipažinti? 

Jis giliai įkvėpė oro ir grįžo iš savo prisiminimų. Staigiai pasisuko 
ir tarė: 

— Man būtų labai malonu. 

Letė priėjo ir padavė ranką, bet šį gestą Ensilis nuleido nema- 
čiom, tik suėmė ją pačią už pečių ir tvirtai prispaudė prie savęs. 

— Man taip gaila, — pasakė. — Taip gaila. 

Po kelių sekundžių ji išsimuistė ir nuramino: 

— Gana, Ensili. Praeitis telieka praeitimi. Pasakykime, kad tai 
baigta. Noriu jus supažindinti su savo vaikais ir anūkais. 

— Būsiu sužavėtas. 

Paskui jis buvo supažindintas su Porša, Karla, Oziu, Hariu Reksu 
ir kitais iš Letės šeimynos. Vėliau jis pirmą kartą susitiko su Heršeliu 
Habardu, savo sūnėnu. Palikę jovarą ir traukdami iškylos vietos link, 
jie visi kalbėjo išsyk. 


Autoriaus prierašas 


Kai 1989-aisiais „Metas žudyti“ buvo išspausdintas, keletas jo egzem- 
pliorių parduota aplink Memfį, Džeksoną ir poroje ne tokių karštų Misisipės 
valstijos vietų, bet kito pasaulio jis liko nepastebėtas. Kaip nekantrus naujo- 
kėlis aš svajojau apie procentus nuo kiekvienos parduotos knygos, autorines 
teises užsienyje, sandorį pagal ją statyti filmą ir stambesnę leidybos sutar- 
tį. Niekas iš to nebuvo įgyvendinta — bent jau ne 1989 metais. Knyga liko 
nepastebėta, manasis smulkus leidėjas išspausdino 500 egzempliorių, ir mes 
nepajėgėme jų išparduoti. Memfio laikraštis išdėjo romaną į šuns dienas, o 
Džeksono — atsisakė jį recenzuoti. 

Bet jis pasirodė esąs atsparus. Netrukus išėjo antra, trečia ir ketvirta 
mano knygos kartu su jų kino ekranizacijomis, ir per tą laiką buvo iš naujo at- 
rastas „Metas žudyti“. Vieną 1994 metų vasaros dieną pagavau save vėpsant į 
New York Times bestselerių sąrašą: jo viršuje puikavosi visos keturios knygos, 
o „Metas žudyti“ — nr. 1 masinėje rinkoje. Iki tol jo jau buvo parduota penki 
milijonai egzempliorių. 

Ir knyga liko populiari. 1996 metais išleista jos kino versija sulaukė pa- 
sisekimo komercine prasme, ir didelė tikimybė, kad šį vakarą yra rodoma per 
kokią nors kabelinę televiziją. Šiandien iš trisdešimties mano parašytų knygų 
„Metas žudyti“ tebėra geriausiai perkama. Ir labiausiai mėgstama — bent jau 
anot tų, kurie yra pakankamai kompetentingi, kad galėtų išsakyti nuomonę. Be- 
galę kartų esu girdėjęs: „Ei, man patinka jūsų knygos, bet pirmoji — geriausia.“ 

Dažniausiai tai palydėdavo greitomis mestas: „O kaip dėl tęsinio? Dar 
vieno pasakojimo apie Džeiką, Lusjeną ir Harį Reksą?“ Į tai aš paprastai atsa- 
kydavau: „Laukiu siužeto.“ 

Taigi aš laukiau. Daugiau nei dvidešimt metų mąstydavau apie Džeiką 
Brigansą ir personažus jo gyvenime, taip pat apie Heilio teismo pasekmes. 
Klausdavau savęs, kaip Džeikui sekasi Klantone, itin pasidalijusiame mies- 
tuke, kur kukluksklanas įnirtingai mina jam ant kulnų ir padegamąja bomba 
sugriovė namą, kur draugai nešiojasi ginklus, kad galėtų jį apsaugoti. Kaip 
sekasi Džeikui ir Karlai, kai juodu surinko skeveldras ir pradėjo gyvenimą iš 
naujo? Ar Heilio procesas padarė jį žvaigžde, paklausiu advokatu? O gal jis 
tebevargsta, kad išgalėtų susimokėti nuomą? 

Kitose knygose aš trumpam sugrįžau į Fordo apygardą, bet nė vienoje 
Džeikas nefigūruoja. Haris Reksas Voneris, vienas iš mano mėgstamiausių 

personažų, šmėstelėjo šen bei ten, bet nieko svarbaus nenuveikė. Lusjenas 
Vilbanksas kai kada pasirodydavo, bet tik probėgšmais. 

Baigęs savo antrą knygą, „Firmą“, planavau sugrįžti į Klantoną su ko- 
kiu nors kitu siužetu, o paskui parašyti dar vieną teisinį trilerį. Pirmyn atgal, 
pirmyn atgal, ir aš apibrėšiu savo teritoriją literatūros kraštovaizdyje dvejopo 
pobūdžio knygomis: teisiniais trileriais ir Fordo apygardos romanais. Tikrai, 
kažkur galėčiau surasti sau nišą ir parduoti bent kiek knygų. Tačiau netikėta 
„Firmos“ sėkmė viską dramatiškai pakeitė, ir jaučiau, kad būtina toliau tęsti 
teisinius trilerius. Ir po dvidešimties parašytųjų man vis dar patinka dėlioti 
intrigas ir nagrinėti problemas. | 

Bet iš mano kūrybinių minčių Džeikas taip ir nesitraukė. Prieš dvejus me- 
tus pradėjo formuotis romanas. Skirtingai nei „Metas žudyti“, kurio siužetą įkvė- 
pė realūs įvykiai, šis neturi jokio tikroviško pagrindo. Dabar, kai „Jovarų Takas“ 
jau baigtas, nesu tikras, iš kur kilo sumanymas — bent ne iš fakto. Manau, įkvė- 
pimas atėjo iš personažų, nes jį rašydamas dažnai jausdavausi lyg pietaudamas su 
senais draugais. Buvo smagu su jais susitikti, vėl klausytis jų balsų ir prisiminti, 
kokie visi buvo prieš trisdešimtį metų. Viliuosi, jie nedaug pasikeitė. 

Mano žmona Renė dėl tęsinio atrodė ne itin entuziastinga ir jos motyvas 
buvo paprastas: 1984-aisiais, pradėdamas rašyti „Metą žudyti“, aš buvau alka- 
nas jaunas advokatas, besidairantis stambios bylos. Kontoroje vos sudurdavau 
galą su galu ir stebėdavausi, kurgi pasidėjo klientai. Mudu visai kaip Džeikas 
ir Karla gyvenome mažame Misisipės mieste, vargais negalais versdamiesi ir 
stengdamiesi išsilaikyti. Laimingi, daug trokštantys, bet netikri, kad teisė — 
mūsų bilietas į sėkmę. Tai buvo labai seniai, ir Renė nerimavo, kad bus sunku 
vėl atgauti ano rašytojo balsą. Tiek daug kas pasikeitė. Ji taip pat nerimavo, kad 
tęsinys gali būti šaltai sutiktas. „Žinai, jie retai pavyksta?“ — nesyk ji sakyda- 
vo. — „Puiku, — atremdavau. — Tiesiog mes jo nepavadinsime tęsiniu.“ 

Ir nepavadinome. Renė perskaitė pirmuosius „Jovarų Tako“ skyrius ir 
netrukus jau buvo valtyje drauge. Siužetas gražiai dėliojosi ir rašyti buvo vie- 
nas malonumas. Kaip visada, tai truko apie šešis mėnesius — ne ilgą laiko 
tarpą rašymo reikale, bet pakankamai ilgai. Paskutinės šešios savaitės papras- 
tai būna įkyrios ir varginančios, kai prieš akis šmėkšo galutinis terminas, o 
kuriami personažai šiek tiek pabosta. Bet su „Jovarų Taku“ nieko panašaus 
neatsitiko. Kone kasdien man kildavo pagunda, kaip sakoma, „vaikytis zuikį“ 
arba, kitais žodžiais tariant, laikytis ištęsto, įmantraus pasakojimo, susieto 
su Hariu Reksu ar Lusjenu, arba kokiu kitu personažu. Būčiau galėjęs parašyti 
tūkstantį puslapių, tačiau kažkuriame taške siužetas turėjo baigtis. 

Taigi pasitausojau medžiagą kitam atokvėpiui. 


J ohnas Grishamas, 
Sarlotsvilis, Virdžinija 

Vienas iš populiariausių mūsų laikų romanų — Johno Grishamo 
„Metas žudyti“. Dabar mes grįžtame į tuos įžymiuosius 
Klantono teismo rūmus, kai Džeikas Brigansas vėl įveliamas į 
be galo prieštaringą teismo procesą, kuris iškels į paviršių visas 
senąsias žmonių tarpusavio įtampas ir privers Fordo apygardą 
stoti akistaton su savo praeitimi. 


Setas Habardas — turtuolis, mirštantis nuo plaučių vėžio. Jis 
niekuo nepasitiki. Prieš pasikardamas ant jovaro, Habardas 
palieka naują, savo paties ranka parašytą testamentą. Toks poelgis 
įtraukia suaugusius jo vaikus, juodaode tarnaite ir Džeiką į 
konfliktą, ne mažiau jaudinantį ir dramatišką kaip ir prieš trejus 
metus įvykęs žmogžudystės teismo procesas, per kurį Džeikas 
tapo vienu iš žinomiausių Fordo apygardos piliečių. 


„Jovarų Take“ Grishamas grįžta prie jau pažįstamos aplinkos ir 
personažų, pirmą kartą jį įtvirtinusių tarp mėgstamiausių 
Amerikos rašytojų. Šis iki šiol stipriausias ir įdomiausias jo 
romanas — tai įtaigus liudijimas, kad beveik po dvidešimties 
metų, kai buvo išleistas jo pirmasis romanas „Metas žudyti", 
Grishamas tebeišlieka teisinio trilerio meistras. 


www.jotema.lt 
www.facebook.com/jotema 


